
Capitolul | 
SPECTACOL ÎN NOUL 
AMFITEATRU 


1 
Sus, pe pintenul împădurit al muntelui de pe care 
Marodava — cetatea tarabostelui Burio — străjuise 


altădată cîmpia mănoasă din vale, se înălța bogată, 
albă şi lucitoare, în lumina potolită a soarelui de mai, 
villa noului stăpîn al plaiurilor din jur, Decimus 
Silvanus. Dedesubt, spre dreapta, la adăpostul 
pădurilor bătrîne ce coborau pe povirnişuri, se 
întindeau, depărtate la cîteva sute de paşi, trei pîlcuri 
de case înşirate în lungul unui drum cu largi ocoluri 
pînă la Porolissum, noua colonie romană din cea mai 
îndepărtată parte a celei mai noi şi mai bogate 
provincii a imperiului, Dacia Traiana. Primul pilc de 
case, şi cel mai apropiat, pornea de sub pintenul de 
munte, era de fapt vechea aşezare a comatilor daci, 
care trăiseră pe lîngă cetatea Marodava şi ascultaseră 
de chemările la luptă ale tarabostilor din neamul Burio, 
de aceea rămăsese tot cu numele cel vechi de 
Marodava, deşi noul stăpîn al moşiei, devenită acum — 
ca la Roma — fermă, împinsese casele ceva mai 
departe de villa ce se înălța semeaţă şi sfidătoare. Al 
doilea pilc, vicul! Serdos, ceva mai mic decît primul, 
aduna casele colonilor, oameni proaspăt veniţi din 
provinciile pirjolite şi sărace din părţile de răsărit şi 


1 Vicus (vici) — aşezări rurale ale populației adusă de Roma în Dacia. 


miazăzi ale imperiului, dornici de muncă şi de o viaţă 
tihnită. Cel de-al treilea crescuse o data cu noua 
colonie şi primise numele de vicul Magnus, căruia 
adesea în batjocură i se spunea „mica Romă”. Aci se 
legaseră de pămînt şi îşi înălţaseră case cei mai mulţi 
dintre veteranii şi liberţii — foşti sclavi publici — care 
nu se mai înduraseră să părăsească aceste plaiuri 
frumoase şi bogate, după ce căpătaseră libertatea. De 
sus din villa se contura departe prin piclă colonia 
Porolissum, spre care ducea un drum mai larg peste 
cîmpie prin unduirile uşoare ale dealurilor, după ce 
sărea pe un pod de lemn peste undele învolburate ale 
pîriului Zerdis. Apa trecea de vicul Serdos pe lingă 
povîrnişul muntelui, făcea un ocol larg pe după vicul 
Magnus şi se îndrepta spre răsărit, unde, unindu-se cu 
alta, se aruncau în riul Samus. 

Într-o zi frumoasă de mai, puţin după vremea 
prînzului, cînd soarele se înălţase mult deasupra 
plaiurilor, pe drumul ce urca şerpuind spre villa lui 
Decimus Silvanus, cale pe care altădată alergaseră în 
galopul cailor tarabostii din neamul Durio însoţiţi de 
gărzile lor credincioase, mergeau mai mulţi sclavi 
legaţi unii de alţii, urmînd la cîţiva paşi pe actorele? 
Ampliatus, un sclav mărunt, îndesat, cu gitul scurt şi 
gros, cu căutătură aspră, omul de încredere al 
stăpinului fermei. Ultimul din şirul de sclavi, un tînăr cu 
plete blonde, cu mustăţile şi barba bine încheiate, de 
talie potrivită, pe a cărui faţă luminoasă ochii mari, 
adinci, albaştri jucau într-una, privea cu nesat cînd într- 
o parte, cînd în alta, ca şi cum nu se mai sătura de 
minunatele privelişti ce-l înconjurau. 


2 Actores (servi fidelissimi) — sclavi de încredere cărora stăpmii le 
încredințau slujbe de administratori pe moşie sau supraveghetori în ateliere. 


Din faţa villei sale, Decimus Silvanus urmărise un 
timp de la înălţime apropierea sclavilor, pînă îi văzuse 
dispărînd sub frunzişul copacilor ce străjuiau drumul de 
cum începea urcuşul. Stăpînul fermei sosise de curînd 
de la Roma, acolo fusese să-şi petreacă iarna. Nu 
plecase spre Porolissum decît după un lung popas la 
Ulpia Traiana Sarmizegetusa, unde aşteptase ca 
vremea din miazănoapte să se mai încălzească, iar 
ploile de primăvară să se potolească. Decimus 
Silvanus, patrician scăpătat de la Roma, se îmbogăţise 
în Dacia încă de pe timpul cînd imperiul se străduise să 
înăbuşe răscoala dacilor şi a sclavilor, a căror 
căpetenie fusese Sarmis. Noul stăpîn al Marodavei era 
abia trecut de patruzeci de ani, bine făcut, mai păstra 
însă întipărite pe faţă semnele chefurilor şi orgiilor de 
prin cele mai rău famate taberne din cartierele 
mărginaşe ale Romei. După ce admiră mult timp 
cîmpia cu ondulări uşoare din vale, din care cea mai 
mare parte era acum ferma sa, se întoarse spre cel 
care îl însoțea, făcînd o mişcare scurtă din umăr, ca şi 
cum încerca să-şi aşeze mai bine toga, mişcare pe care 
o repeta destul de des cu un tic nervos, şi începu să 
zimbească, învăluindu-l cu privirea. 

— Aşadar, Verus, spui că te pregăteşti să deschizi 
la Porolissum o şcoală de gladiatori? Pe toţi zeii, va fi 
ceva foarte frumos! 

Lanistul Verus, un fost gladiator înalt şi musculos, 
cu faţa plină de urmele rănilor primite în arenele 
circurilor şi cu căutătură pătrunzătoare, îşi puse miinile 
la centură şi răspunse fără grabă: 

— Da, aşa m-am gindit, aici în Dacia trebuie să-mi 
fac şi eu un rost, murmură cu voce groasă, greu de 
modulat. 


— Am văzut că noul amfiteatru e aproape gata, 
reluă Decimus Silvanus. 

— Şi laniştii se pregătesc de zor. 

— Cum, vor fi mai multe şcoli de gladiatori? 

— Se înţelege, Decimus Silvanus! Procuratorul: 
Plautius Priscus se gîndeşte că înveselind mulţimea va 
putea să facă pe mulţi să se hotărască să rămînă aici, 
în această parte a imperiului uitată de zei. 

— Da, Plautius Priscus vede bine lucrurile, adăugă 
Decimus Silvanus privind în jos, aici au venit mulţi, dar 
au plecat tot atît de mulţi, deşi pămîntul şi frumuseţile 
acestor meleaguri nu le mai găseşti în altă parte. 

— Loviturile ce se mai dau din cînd în cînd dinspre 
miazănoapte îi fac pe oameni să se gindeasca mai mult 
la viaţă. 

— E adevărat ce spui, au fost şi atacuri barbare, 
însă acum s-au rărit de tot. Şi gladiatori ai găsit? Vreau 
să zic, ai făcut rost de sclavii pe care o să-i împingi să 
lupte în arena? 

Lanistul clătină uşor din cap. 

— Da, am reuşit să string cu greu vreo 
doisprezece. Ştii, Decimus Silvanus, nu e uşor să alegi 
sclavul care ar putea deveni un bun gladiator, deşi la 
toţi le suride speranţa că prin victorii răsunătoare în 
arenă vor obţine libertatea, cînd mulţimea înnebunită 
de plăcerile spectacolului ar cere-o. 

— Şi atunci voi, laniştii, rămiîneţi în pagubă? 

— Nu, procuratorul ne-a spus că pentru un 
gladiator eliberat vom primi în schimb doi sclavi, din 
cei mai potriviţi pentru a deveni buni luptători în 
amfiteatru, altfel nici nu s-ar putea, laniştii ar sărăci... 

— Toţi zeii să te ţină, stăpîne! Am sosit. 


3 Ceva mai tirziu, centrul de conducere al Daciei Porolissensis s-a mutat la 
Napoca. 


Decimus Silvanus se întoarse şi privi în jos printre 
curpenii de iederă ce încolăceau coloanele de 
marmură. 

— Spune-mi ce i-ai făcut, Marsus, şi lasă zeii! 

— L-am pus în furcă, stăpîne, aşa cum mi-ai 
poruncit. 

— Şi nu i-ai tras şi douăzeci de lovituri de flagrun, 
sclavule? 

— Cum să nu, l-am biciuit, stăpîne, pînă i-a ţişnit 
sîngele prin piele, dup-aia l-am pus în furcă, rînji vilicul“ 
satisfăcut că îl mulțumea pe-stăpîn. 

— Bine. Pleacă, Marsus! Să te duci la bucătarii, să 
spui că te-am trimis eu să-ţi dea să măninci şi să bei 
bine. Nu uita să porneşti repede înapoi pe cîmp, să 
grăbeşti lucrul! 

— Zeița Diana să-ţi dea sănătate, stăpîne! 

Fără să-l mai privească, Decimus Silvanus se 
întoarse, spre lanist: 

— E un sclav foarte supus vilicul, omoară pe 
oricine, intră în foc, sare în apă, numai să-i spun. Ştii, 
Verus, l-am pus să-l pedepsească pe un sclav 
nenorocit, care n-a putut să oprească un buştean 
pornit spre vale şi lemnul s-a rostogolit peste cel mai 
frumos strat de flori din partea cealaltă a villei. Aş fi 
fost în stare să-l omor ca pe un cîine, dacă nu m-ar fi 
oprit legile. De cînd Senatul a hotărît ca aici, în Dacia, 
unde se simte mare nevoie de braţe de muncă, sclavii 
să nu mai poată fi omoriţi de stăpinii lor, nu prea te 
mai împaci uşor cu ei. Acum, poate ştii şi tu, fiecare 
sclav este însemnat pe tăblițe de tabularul” de la 
Porolissum şi stăpînul lui răspunde de el. Hei, dar dacă 


+ Vilici (servi vilici) — sclavi de încredere, supraveghetori la munca pe un 
domeniu rural. 

5 Tabularii — servi publici, sclavi folosiți în cancelariile oficiilor de stat: fisc, 
vamă, cadastru etc. 


nu pot să-i ucid, îmi descarc supărarea chinuindu-i, am 
grijă numai să nu moară. 

Dinspre vale începu să se desluşească zornăit de 
lanţuri. După puţin timp, sclavii legaţi care urcaseră 
drumul  pătrunseră pe porţile larg deschise. 
Nerăbdător, Decimus Silvanus strigă actorelui: 

— Vino mai aproape, Ampliatus! Să ştii că m-ai 
supărat mult. Cum de aţi întirziat atita pe drum, s-a 
întîmplat ceva? 

Actorele strigă la sclavul din capul şirului să se 
abată la stînga şi să se oprească, apoi făcu cîţiva paşi 
în fugă pînă sub coloane: 

— Zeul Apollo să te ţină, stăpine! După ce ne-ai 
părăsit la Ulpia Traiana Sarmizegetusa, am plecat şi noi 
încet pe jos, dar în cale, nu departe de Apulum, am 
întîlnit cîţiva daci, care ieşiseră de pe un drum 
lăturalnic, şi ne-au rugat să-i lăsăm să ne însoţească, 
spunînd că e mai bine să fim mai mulţi, apoi... 

— Şi ce s-a-ntimplat, au îndrăznit din nou să atace 
barbarii? 

— Nu, stăpîne, i-am semuit că nu arătau a fi 
latroni, erau oameni care se duceau după lucru la 
minele de aur de la Ampelum. Au mers mult alături de 
noi şi i-am auzit vorbind de multe ori cu sclavul 
Gemellinus, cel care este legat la urma şirului. 

— Ce tot trăncăneşti tu? Şi ce dacă au vorbit? 

— Stăpiîne, la urma dacii mi-au cerut să-l dezleg pe 
Gemellinus că vor să-l ia, nu ştiu ce aveau cu el... 

— Asta e bună! oftă Decimus Silvanus. De aşa 
ceva nu s-a mai auzit de mult în Dacia; de aproape 
cincisprezece ani dacii s-au potolit de tot. la adu-l mai 
aproape pe acel sclav! 

Cu multă iuţeală, actorele îl dezlegă pe Gemellinus 
şi-l împinse în faţa stăpinului. Atent la cele ce se 


petreceau jos, Decimus Silvanus nu luă în seamă 
mişcarea scurtă a lanistului, de apropiere de coloanele 
villei, şi nici uimirea ce apăru pe faţa lui. 

— Spune, sclavule, pentru ce voiau acei barbari să 
te ia cu ei? 

— Nu ştiu, stăpîne! răspunse scurt sclavul, fără să-l 
privească. 

— Tu eşti cumva dac? După nume... Gemellinus... 
nu pari să fii. 

— Nu ştiu, stăpîne, cînd am fost dus departe eram 
mic; am aflat mai tirziu că şi tata a trăit ca sclav, iar pe 
mama n-am văzut-o niciodată. 

Alături de Decimus Silvanus, lanistul îl cerceta cu 
mult interes pe sclavul care vorbea rar şi răspicat, fără 
teamă, cu oarecare nepăsare. Sclavul era bine legat, 
plin de vioiciune şi de curaj. Prin privirea lui limpede, 
cu ochii albaştri, adînci şi blînzi, îl captivase pe Verus; 
acesta avea în faţă un om în plină vigoare a tinereţii, 
netrecut încă de treizeci de ani. 

Decimus Silvanus îşi îndrepă din nou privirea 
asupra actorelui. 

— Şi tot nu înţeleg, Ampliatus! Bine, au încercat să 
vă atace, însă văd că nu l-au luat pe sclav, atunci cum 
se explica întirzierea voastră? 

— Pe toţi zeii, stăpine, nu ne-au atacat că n-au mai 
avut timp. Spre norocul nostru, la o cotitură a drumului 
am dat peste mai mulţi legionari care se odihneau într- 
o poiană şi, la vederea lor, dacii s-au făcut nevăzuţi în 
pădurea prin care tocmai treceam. Cum acei militari 
erau trimişi de la castrul lor încoace, la şantierul 
amfiteatrului de la Porolissum, am mers şi noi alături 
de ei; unde au poposit ei ne-am oprit şi noi şi, cum nu 
prea se grăbeau... 


Mai potolit şi mulţumit că nu se întimplase altceva, 
Decimus Silvanus spuse înveselit: 

— Să-i duci pe toţi în ergastule, să-i dezlegi şi să li 
se dea ceva să măniîncc. Miine trebuie să meargă şi ei 
la muncă. Ce părere ai de povestea asta cu dacii, 
Verus, ne-am putea aştepta ca barbarii ăştia să se 
ridice din nou împotriva imperiului? continuă el, 
întorcîndu-se spre lanist cu privire întrebătoare. 

— Eu unul mă îndoiesc, Decimus Silvanus, se poate 
ca actorele tău să-ţi ascundă ceva. Gindeşti că ar mai fi 
cu putinţă ca ferma să fie atacată de daci, aşa cum au 
fost date lovituri de cei ridicaţi la luptă de acel barbar 
nesocotit, Sarmis? Şi, ca să te scap de astfel de 
gînduri, îţi fac o propunere, Decimus Silvanus! 

— Vrei să spui că ar fi mai bine să locuiesc departe 
de fermă, la Porolissum? Nici să nu te gindeşti! 

— Te-nşeli, Decimus Silvanus, propunerea mea 
este cu totul alta. Ştii că sînt în căutare de sclavi 
sănătoşi şi voinici, pe care vreau să-i fac gladiatori. Ce 
ai zice dacă ţi-aş cere să mi-l vinzi pe Gemellinus? 
Bănuiesc că s-ar putea ca acei daci să fie porniţi pe 
urmele lui cu gîndul de a-l elibera: n-au decit să vină la 
mine şi vor avea de luptat cu o şcoală, de gladiatori. 

Decimus Silvanus săltă scurt umărul şi oftă lung: 

— Pe Jupiter, sclavul Gemellinus este tînăr, în plină 
putere, şi mă aştept la multe din partea lui. Tu trebuie 
să mă înţelegi, Verus, el ar putea să ajungă un bun 
ajutor al meu la administrarea acestei ferme. Nu vezi 
de cine mă folosesc acum? De o vită ca vilicul Marsus, 
care nu e bun decit să tortureze pe alţii, şi de actorele 
Ampliatus, un viclean ascuns pe care de mult îl 
bănuiesc că mă fură. 

Lanistul nu socoti încercarea pierdută. Se apropie 
şi mai mult de Decimus Silvanus şi îi vorbi rugător.: 


— Dar bine, Decimus Silvanus, nici nu mi-am 
închipuit ca tu, cel care erai atit de dornic de un 
spectacol bun la Roma, să nu mă ajuţi să am cei mai 
buni gladiatori! Ai uitat poate că eu, atunci un nefericit 
gladiator, acolo, în capitala imperiului, ţi-am 
împrumutat bani de nenumărate ori, pe care adesea 
nu-ţi mai aduceai aminte să mi-i înapoiezi, însă nu 
vreau să te supăr, Decimus Silvanus! Mă leg în faţa 
zeilor să-ţi păstrez cel mai bun loc în amfiteatru la 
spectacolele organizate de mine, numai să-mi vinzi pe 
Gemellinus; sînt gata să-ţi dau doi sclavi în schimbul 
lui, dacă nu doreşti bani. 

Cu aceeaşi mişcare repezita, Decimus Silvanus 
săltă din nou umărul cu toga şi tuşi uşor. 

— S-a făcut, Verus! Îmi dai doi sclavi în putere, 
buni de muncă, şi-l iei pe Gemellinus. Poate că asta 
este voia zeilor, ca acest sclav rătăcitor să treacă din 
stăpîn în stăpiîn. L-am luat de la un negustor venit la 
Ulpia Traiana din Callatis. Pierduse la jocuri mulţi bani. 
Mi-a spus că pe sclav îl ciştigase la zaruri de la un alt 
negustor de prin părţile de răsărit ale imperiului. 

— Aşa te-am cunoscut, Decimus Silvanus, ai noroc 
cu carul şi nu ştiu cum se face că... 

— Pe Cybela, ce vrei să spui? îl săgeta el cu 
privirea. Verus începu să ridă şi îl bătu pe umăr: 

— Am glumit, Decimus Silvanus! In loc de un sclav 
vei avea doi, te scap şi de nelinişte, poate că acei daci 
încă îl mai urmăresc... Dar să mă grăbesc, se apropie 
seara şi trebuie să ajung devreme la Porolissum. Peste 
cîteva zile îţi aduc alţi sclavi în loc. Ar trebui să ştii, 
Decimus Silvanus, prin părţile astea barbare e bine ca 
cel mai apropiat prieten să-l ai pe un lanist. Dacă 
cineva încearcă să-ţi atace ferma, adică villa asta 
frumoasă, te poţi bizui pe gladiatorii mei, numai să fiu 


înştiinţat la timp. Cine luptă cu mai multă măiestrie şi 
cu mai mult curaj decit ei? Nu faci o plimbare pînă la 
Porolissum? Ziua e frumoasă şi pînă acolo, în trapul 
cailor, ne mai bucurăm de frumuseţea fermei acesteia 
ce se întinde cît cuprinde privirea. 

— Chiar la Porolissum nu te însoțesc, dar, pînă în 
vale merg. Pornim pe jos. Voi da poruncă să-ţi aducă 
după noi calul. 

— Va fi minunat! De altfel, după masa bogată, cu 
vinurile alese cu care m-ai ospătat, pentru care nu pot 
să nu rog zeii să-ţi dea multă sănătate, puţină mişcare 
prinde tocmai bine. 

Mergeau liniştiţi, în pas domol, pe drumul ce 
şerpuia şi cobora uşor, umbrit de frunzişul copacilor ce- 
| străjuiau, mîngiiaţi din spate de razele soarelui ce se 
lăsa încet spre crestele munţilor. Mai aveau puţin de 
mers pînă la drumul neted şi drept din vale, cînd, de pe 
o potecă îngustă ce urca pieptiş printre colții de stîncă, 
le ieşi în cale un dac. Purta căciulă mare, rotundă şi 
barba stufoasă îi acoperea o parte din piepul păros ce 
se vedea prin gura larg căscată a cămăşii din pînză 
aspră. 

— Încotro, dacule? îl întrebă Decimus Silvanus, 
mirat de faţa vînătă şi privirea împietrită a dacului, 
după ce se uită cu grijă înapoi, pentru a se convinge 
dacă sclavii săi îl urmau îndeaproape. 

— Eu... duc... Deciu... Sivan, rosti dacul tăios, 
rupînd greu şi ciuntit cîteva vorbe în limba Romei, fără 
să ştie cu cine vorbea. 

— Cu-i duci, mă dacule? 

Sclavii din urma se apropiară. Unul dintre ei 
înţelegea destul de bine limba dacilor. Făcu pe 
tălmaciul: 

— Dacul spune că vine la tine, stăpîne, lămuri el. 


— Pentru ce? 

— Cică astăzi sclavii tăi au intrat şi au arat o parte 
din țarina lui din coasta dealului, de sub pădure. 

Decimus Silvanus izbucni într-un rîs zgomotos. 

— Spune-i că n-am luat nimic din țarina lui, că el 
pusese stăpinire pe o parte de pămînt din ferma mea. 
Pe dacul ăsta nu-l cheamă Gruno? 

După ce sclavul repetă cele spuse de Decimus 
Silvanus, dacul se trase un pas îndărăt şi se bătu cu 
pumnii în pieptul lat şi păros, vorbind cu miînie abia 
stăpinită. 

— Da, tălmăci sclavul, spune că el e Gruno; cică i- 
ai luat din locul pe care l-au avut şi bunicii lui, că ei de 
cînd se ştiu au fost daci liberi, cu țarina lor. Îţi cere să-i 
dai înapoi pămîntul, că de nu va face moarte de om. 

— Aşa? Ne ameninţă barbarul! strigă Decimus 
Silvanus, uită că avem cu noi legiunile imperiului? 

Dacul începu din nou să vorbească repede, aspru şi 
tăios, fără teamă, şi din felul cum rostea cuvintele se 
înţelegea că revolta şi ameninţarea îi clocoteau în 
piept. 

— Ce mai spune barbarul? 

Sclavul nu răspunse decît după o îndelungă 
şovăire. 

— Nici nu îndrăznesc, stăpine, murmură el. Poate 
că nu-şi dă seama ce vorbeşte... 

— Să-mi spui tot, sclavule, altfel pun să te 
biciuiască, să nu-mi ascunzi nimic! 

— Stăpiîne, dacul zice că ei au priceput că tu ţi-ai 
pus de gind să-ţi întinzi ferma peste pămînturile lor, 
dar să ştii că nu-ţi merge. Cică tot aşa ai luat din 
pămîntul lui Boldio şi din al lui Sagades, dar pe el nu-l 
sperii. Îţi cere să-i dai înapoi pămîntul altfel... 

— Ce altfel? Cum mă ameninţă barbarul? 


— Nu îndrăznesc, stăpîne... 

— Spune, sclavule! 

Plin de minie, Decimus Silvanus îl ameninţă pe 
sclav cu amindoi pumnii ridicaţi. 

— Stăpine, dacul a zis că te va face el ori să fugi la 
Roma înapoi, ori te trimite sus, la zei... 

Ca o sfoară ce se rupe de prea multă încordare, 
mînia lui Decimus Silvanus se muie dintr-o dată. incepu 
să ridă. Vorbi mult potolit, aproape în şoaptă, dar cu 
hotărîre, rotindu-şi privirile pe feţele sclavilor care-l 
înconjurau: 

—  Încercuiţi-l toţi deodată şi să mi-l snopiţi în 
bătaie pînă-l schilodiţi! 

Dacul reuşi să prindă ceva din ceea ce se punea la 
cale, cu puţinul ce-l ştia din limba Romei. Se trase 
repede alţi cîţiva paşi înapoi şi aştepta cu încordare, 
privind în toate părţile. Cînd văzu că sclavii se răsfiră în 
jurul său, pricepu că nu se înşelase, mai făcu un salt 
înapoi şi trase fulgerător cuțitul de la brîu. 

— Cine încearcă să se apropie de mine îl spintec 
fără milă! strigă el de făcu să răsune valea. 

Momentul era plin de primejdie şi de urmări grave, 
de aceea lanistul, care tot timpul stătuse deoparte şi 
privise, nu se mai putu stăpini. 

— Săvirşeşti o mare greşeală, Decimus Silvanus. 
Procuratorul de la Porolissum nu ţi-ar putea ierta 
omorirea unui dac. Fă-l mai bine scăpat şi haide să ne 
vedem de drum! 

Cuvintele lanistului căzură ca un şuvoi de apă rece. 
Fără să mai spună ceva, Decimus Silvanus făcu semn 
sclavilor să-l urmeze şi porni mai departe în vale. 
Rămas singur, dacul privi îndelung după ei împietrit, 
apoi începu să coboare pe poteca abruptă pe care 
venise, ameninţind şi blestemînd. 


La despărţire, lanistul îi spuse îndemniînd calul: 

— Poate că ar fi bine ca sus, lingă villa, să ridici o 
şcoală de gladiatori; te-ai simţi în mai multă siguranţă, 
Decimus Silvanus! Toţi zeii să te ţină! 

intilnirea cu dacul îl tulburase de tot. De cîtva timp 
începuse să uite de pericol la Marodava, de cînd aflase 
că fostul stăpîn al cetăţii şi moşiei murise în ultima 
luptă, în care fusese prins Sarmis, căpetenia dacilor şi 
a sclavilor răsculați. Aşa îl asigurase un tribun. În villa 
lui frumoasă şi bogată se simţea atit de bine încît de 
multe ori se credea în apropierea Romei, la Cumae sau 
la Tusculum. Fără să mai privească după lanistul care 
se îndepărta în galop, o luă înapoi în sus, spre villa, 
urmat de sclavi. 

Decimus Silvanus îşi construise villa din piatră şi 
marmură, întocmai ca la Roma, după modelul caselor 
de stil greco-roman, fără să ţină seama că în decorul şi 
izolarea de la Marodava s-ar fi potrivit mult mai bine o 
casă mare din lemn, cu sculpturi şi ornamentaţii 
frumoase. Intrarea principală, cu coloane de marmură, 
era monumentală. Inainte de a pătrunde în atriu, 
oaspetele citea scris în mozaic pe pardoseală cuvintul 
de bună primire şi de bună despărţire: „SALVE”. În 
atriul prevăzut cu compulviu€ şi impulviu' nu avea 
decit o măsuţă de marmură cu un picior şi citeva 
scaune, pe care cei veniţi aşteptau să fie primiţi de 
către stăpîn. Apele care pătrundeau prin compulviu în 
impulviu se strîngeau într-un canal ce trecea pe sub 
lespezile pardoselii şi se scurgeau afara. Din atriu se 
pătrundea în tabliniu, o încăpere spațioasă destinată 
pentru primire, iar de aici, printr-un scurt coridor, se 
ajungea la peristylul înconjurat de portice uşoare, cu 
© Compulviu — partea fără acoperiş a atriului. 


7 Impulviu — bazin dreptunghiular aşezat sub compulviu, în care se aduna 
apa de ploaie. 


coloane subţiri îmbrăcate în iederă. În mijlocul 
peristylului era un bazin cu apă limpede, în jurul căruia 
se întindeau straturi de flori bine îngrijite. Din cealaltă 
parte a atriului se trecea în exedra sau alături, în 
tricliniul bogat, cu masă mare şi paturi comode, unde 
stăpînul villei îşi îndestula oaspeţii cu multe feluri de 
bucate şi cu vinuri alese. Mai departe se înşirau restul 
încăperilor şi dependinţele villei, între care se circula 
printr-un coridor îngust şi lung; pe aici umblau sclavii 
ce făceau parte din „familia domestica”: a fermei. 

Pe măsură ce urca drumul şi se apropia de villa, 
Decimus Silvanus uită de supărarea pe care i-o 
pricinuise dacul şi un fior de plăcere începu să-i alerge 
prin tot trupul. Soarele se lăsase mult către crestele 
munţilor şi frunzele copacilor, luminate dintr-o parte, 
păreau străvezii, de un verde palid. De sus sufla în 
lungul poviîrnişului o uşoară adiere răcoroasă. Departe, 
Porolissumul se vedea în lumina de seară ca o pată 
subţire, albă, ce se întindea prin albastrul pîclos care 
acoperea văile. 

Decimus Silvanus urcă treptele de marmură cu 
nestăpiînită nerăbdare şi merse de-a dreptul în exedra. 
La intrarea lui o femeie se ridică de pe patul din 
apropierea ferestrei. 

— Ai venit, Decimus Silvanus, ţi-ai adus aminte că 
mă ai şi pe mine aici? 

Năpădit de pofte aprinse, Decimus Silvanus se 
apropie de ea, o cuprinse peste mijloc şi o sărută pe 
unul din sîni, care îi ieşea mult de sub stola albă. 

— De acum sînt numai al tău, scumpa mea Vetilla, 
lanistul Verus a plecat. Vom petrece o noapte de 
plăceri cum nici zeii nu pot să se înfrupte... 


s Familia domestica — sclavii de casă. 


Vetilla îl privi printre genele lungi, cu ploapele 
lăsate. 

— Ştii, Decimus Silvanus, am băgat de seamă că ai 
aici în villa multe sclave drăguţe, unele chiar adevărate 
frumuseți... 

— ŞI ce te nelinişteşte, odorul meu? 

Ea îi răspunse cu răceală şi mîhnire: 

— Pentru ce m-ai adus aici de la Porolissum? Tu nu 
duci lipsă de femei, sau, Decimus Silvanus, eşti chiar 
atit de nesăţios încît simţi nevoia să le schimbi într- 
una? 

Decimus Silvanus o strînse cu mai multă patimă la 
piept. 

— Vezi tu, Vetilla, asta nu-mi place la voi, femeile, 
nu vă puteţi stăpiîni să nu priviţi cu duşmănie pe acelea 
care sînt în apropierea voastră, şi mai ales a bărbatului 
pe care vreţi să-l subjugaţi. 

Ea se mişcă încet, încercînd să se desprindă din 
braţele lui. 

— Miine să mă duci înapoi la Porolissum! 

— Mai ai puţină răbdare, draga mea, noul 
amfiteatru încă nu s-a terminat, iar primul spectacol 
nici nu este pregătit, îi spuse el rizînd. 

Se ridică de lîngă ea, îşi lăsă toga şi îşi trecu prin 
păr pieptănul de argint ce se afla pe scrin. Se întoarse 
şi o privi îndelung. Vetilla era un amestec de sînge, al 
unei egiptene frumoase şi al unui voinic cavaler roman. 
Sînii plini şi tari, braţele rotunde şi bronzate, gura 
senzuală şi trupul mlădios îl atrăgeau fără să se poată 
împotrivi. Uită cu totul de cele ce vorbeau, se apropie 
de ea, o cuprinse cu braţele şi, sărutind-o cu patima 
dorinţei nestapiînite, o răsturnă pe patul moale şi 
parfumat. 


2 


La mică depărtare de locul unde drumul cel mare 
cobora în cîmpie, se răzleţea pe sub coasta împădurită 
a muntelui, drumeagul ce ducea la Marodava, trecea 
prin vicul Serdos şi vicul Magnus şi, după un ocol larg, 
pătrundea prin partea de miazăzi tot în noua colonie. 
Pe partea cealaltă a drumului, spre stinga, la o 
depărtare nu mai mare decit zboară o săgeată trasă de 
un arcaş îndemînatic, se înşirau ergastulele, atelierele, 
grajdurile şi magaziile fermei. Drumeagul care se 
răzleţea la dreapta nu rămiînea prea mult timp singur, 
căci, pe măsură ce înainta, se îndepărta de povirnişul 
uşor al muntelui şi pătrundea printre ogrăzile dacilor 
după ce făcea o cotitură, îndreptiîndu-se spre răsărit. 
La intrarea în Marodava, drumul era străjuit pe partea 
dinspre munte de trei gospodării retrase de restul 
caselor, ceva mai mari, aratînd a fi ale unor daci 
înstăriți şi vrednici, după ordinea şi curăţenia ce se 
vedea în curţile şi ogrăzile lor, care se prelungeau 
urcînd uşor pînă sub pădure. Prima casa era un fel de 
mică villa din lemn, în care se amestecau amănunte de 
construcţie dacă şi romană. Mai ales acoperişul, 
sculpturile şi coloritul viu de pe la stilpi, uşi şi ferestre 
se asemănau cu cele de pe casele dacilor, însă atit 
împărţirea, cît şi lucrurile din interior erau aidoma 
unora dintr-o casă de plebeu mai înstărit din 
împrejurimile Romei. Aceasta era casa lui Staberius, 
fostul sclav, şi a Canidiei, soţia lui. Cea de a doua, o 
căsuţă de lemn, curată şi veselă, cu două încăperi, era 
a lui Butes, un dac despre care, un timp, mulţi din 
Marodava nu ştiuseră nici de unde venise şi nici de ce 
vecinii între care se aşezase — Staberius şi Decibalos 
— îl ajutau cu atita tragere de inimă, dragoste şi 


respect. Cea de a treia era a lui Decibalos, o casă mare 
şi veche, înălţată din birne groase, aşa cum numai pe 
vremuri aveau comatii înstăriți, mai înainte de 
cotropirea țarii de către legiunile imperiului. Cei mai 
bătrîni ştiau în ce împrejurări fusese construită casa lui 
Decibalos de către tarabostele Burio, cum i-o dăduse în 
dar în seara cînd flăcăul ieşise învingător în alergarea 
de la sărbătoarea coroanei, cînd bunul taraboste îl 
unise cu Cumida, fata cea mai frumoasă de atunci din 
Marodava. Unii îşi mai aduceau aminte şi mai vorbeau 
cum în acea noapte se ivise acolo Diegis, tocmai cînd 
era petrecerea în toi. Fiecare din cele trei gospodării 
aveau staule pentru vite şi alături grădini cu 
zarzavaturi. Dinaintea caselor, pînă la gardul dinspre 
drum, erau aranjate brazde frumoase de flori, iar în 
spatele lor, dincolo de staule, se întindeau ogrăzile 
pline cu pomi, viță-de-vie şi stupi, în jurul cărora 
albinele zburau într-un zumzet prelung ce se amesteca 
plăcut cu foşnetul pădurii din apropiere. 

In aceeaşi zi de mai, spre seară, cei trei bărbaţi 
lucrau fiecare în ograda lui; de fapt nu era chiar treabă, 
ci mai degrabă o îndeletnicire de odihnă şi de liniştire 
după munca grea din țarina, de dimineaţă pînă după- 
amiază. In ogrăzi îi înconjura o linişte deplină. Soarele 
se lăsa încet spre crestele munţilor şi îi învăluia în 
lumina şi răcoarea zilei de sfirşit de primăvară. 
Staberius curăța pomii de omizi; Butes, care avea 
ograda la mijloc, îngrijea stupii şi vorbea cînd cu unul, 
cînd cu altul, iar Decibalos plivea buruienele de prin vie 
şi lega mai bine curpenii de araci. Pe feţele şi trupurile 
lor, timpul scurs şi întîmplările îşi lăsaseră adînc 
urmele. Staberius arăta mult îmbătrinit, pletele şi 
barba erau aproape albe, numai privirea îi lucea vie, 
plină de bunătate şi de blîindeţe. Decibalos devenise un 


bărbat în toată puterea cuvîntului, trecuse de patruzeci 
de ani, era voinic, puternic, plin de bucuria vieţii şi 
lacom de muncă. Butes se mai ţinea încă bine la cei 
cincizeci de ani ai săi, deşi pe chipul lui se aşternuse 
pentru totdeauna o tristeţe ce nu se mai ştergea nici în 
clipele celor mai depline mulţumiri şi veselii, pe care o 
accentua cicatricea lungă şi adincă ce-i brăzda faţa de 
la urechea stingă pînă sub buza de jos, lăsîndu-i pe 
obraz o dungă lată alb-roşcată, încît firele cărunte din 
barbă şi pletele lungi ce-i cădeau pe umeri nu reuşeau 
să o ascundă cu totul. Ceea ce nu se schimbase prea 
mult la Butes era sufletul; rămăsese tot aşa de bun, de 
potolit şi de hotărît ca şi înainte de nenorocirea cea 
mare, cînd murise Sarmis şi se zdrobise în sufletele 
dacilor şi ultima speranţă de libertate. Dar cine era 
acest Butes şi de ce îl priveau cu atita dragoste şi 
respect Staberius şi Decibalos? Dacii mai bătrîni din 
Marodava o ştiau şi toţi păstrau taina ca pe ceva sfint: 
Butes era Burio, tarabostele ce se ascundea sub 
înfăţişarea unui comat dac venit de aiurea. Şi, cum 
timpul ştersese multe amintiri şi curmase multe dureri 
în sufletele dacilor, pentru toţi el devenise Butes, iar 
numele cel vechi nu mai venea nimănui la îndemînă 
să-l rostească, asta cu atit mai mult cu cit fostul 
taraboste căutase să se contopească în totul cu ceilalţi: 
să se poarte ca ei, să privească viaţa ca ei şi să 
muncească alături de ei, numai focul ce-i mocnea în 
suflet şi tristeţea ce-i umbrea faţa îl mai deosebeau de 
ei. Dar mai este de răspuns la o întrebare: Cum se 
făcea că Staberius îşi avea acum casa jos, în vale, 
aproape de a lui Decibalos, cînd ştiut era că în seara 
acelei zile de sărbătoare a coroanei, tarabostele Burio 
făcuse acea faptă frumoasă, care îi bucurase pe toţi cei 
ce stătuseră la mesele încărcate cu bucate: îl auziseră 


spunînd că înălţase casa nouă sus în cetate alături de a 
sa pentru cei doi tineri ce se iubeau atit de mult şi 
doreau să trăiască alături de daci, Staberius şi Canidia? 
Povestea era scurtă şi limpede, cele ce se petrecuseră 
mai tîrziu îi uimiseră pe mulţi, deşi la nimic bun nu se 
putuseră aştepta. După ce răscoala dacilor şi a 
sclavilor fusese înecată în trădare şi sînge şi după 
moartea năprasnică a lui Sarmis, cetatea Marodava 
fusese cumpărată de la imperiu de către Decimus 
Silvanus. Imperiul se grăbise să i-o vindă la un preţ 
mic, numai să atragă pe cît mai mulţi romani spre 
părţile tulburi şi nesigure din miazănoapte ale noii 
provincii, locul de unde se pornise răscoala. Noul 
stăpîn al Marodavei luase parte la spectacolul din 
amfiteatrul de la Ulpia Traiana Sarmizegetusa, cînd la 
moartea lui Sarmis asistase însuşi împăratul Hadrian, şi 
cunoştea împrejurările în care fuseseră lăsaţi în viaţă şi 
liberi cei doi soţi, Staberius, sclavul, şi Canidia, fiica 
senatorului Publius Octavianus — şi el prezent în 
tribună lîngă împărat — de aceea, din motive bine 
gîndite, noul stăpîn socotise că nu ar fi fost bine să se 
poarte rău cu fostul sclav, şi mai ales cu soţia acestuia, 
fiică de senator, deşi atunci îl auzise pe tatăl ei strigind 
că nu mai avea fiica şi că latroana din arenă nu era 
copilul lui. Şi se întrebase în sinea lui Decimus 
Silvanus: Cine ar reuşi să înţeleagă frămintările şi 
întoarcerile ce puteau să se producă în sufletul unui 
părinte? Luase drept un semn de bun augur pentru el 
faptul că sus, în cetatea arsă, era şi casa fostului sclav, 
îl găsise pe acesta încercînd să şi-o refacă. De la 
început se arătase foarte înţelegător, îi dăduse în vale 
o bucată de pămînt şi le ridicase cu sclavii săi mica 
villa. Ca să le arate şi mai mult bunăvoința sa, le 
dăruise o dată cu villa şi un bătrîn sclav, Proias, spre a- 


| avea ca ajutor la muncă. Mai tirziu, pe măsură ce se 
scurseseră anii şi Decimus Silvanus se convinsese că 
senatorul de la Roma nu dăduse nici un semn, din care 
ar fi rezultat că îşi căuta fiica, slăbise tot mai mult 
atenţia pe care o acordase celor doi soţi. In acelaşi 
timp însă se îndepărtaseră de el şi Staberius cu 
Canidia, de cînd se convinseseră cit era de rău şi de 
depravat stăpînul cel nou al Marodavei. Amiîndoi se 
simțeau fericiţi între daci, şi mai ales alături de fostul 
taraboste, de Decibalos şi de familia acestuia. 

După ce Butes sfirşi treaba şi la ultimul buduroi — 
stupii lui erau nişte scurtături de trunchiuri de copaci 
scobite mult pe dinăuntru, cu pereţii groşi nu mai mult 
de două degete, aşezate cu gura în jos — se îndreptă 
din şale şi privi pe rînd cînd spre Staberius, cînd spre 
Decibalos; Staberius era mai departe printre pomi, 
aproape de fundul ogrăzii, iar Decibalos stătea într-un 
genunchi între tufele de viță-de-vie de unde îi vedea 
numai puţin capul. Se apropie de gardul dinspre el şi 
se propti cu braţele de un bulumac: 

— Eu zic că pentru astăzi e destul, vecine. 

Decibalos se ridică şi îşi şterse cosorul, tragîndu-l 
uşor pe palmă. 

— Şi eu sînt gata, spuse el, apropiindu-se de gard. 

— Haide să mergem în sus, spre Staberius, acolo 
lîngă pădure este mai răcoare şi aerul mai tare. 

Între ogrăzile lor erau porţi mici, prin care îşi 
treceau unul altuia uneltele şi toate cele ce le erau de 
trebuinţă. Se apropiară de Staberius şi se aşezară pe 
scaunul de sub măr — o scîndură cioplită din bardă, 
aşezată pe doi pari groşi bătuţi adînc în pămînt — locul 
în care toţi trei stăteau adesea de vorbă în liniştea 
pădurii ce urca pe coasta domoală a muntelui. 


— Destul, alesul zeilor, ai muncit prea mult astăzi! 
începu Butes în glumă, adresîndu-se lui Staberius. 

Acesta slobozi ramura pe care o curăţase de omizi 
şi o urmări un timp cu privirea cum se ridica spre virf 
cu putere, scăpată din încordare. Porni apoi cu paşi rari 
spre ei, întrebînd din mers: 

— Alesul zeilor?!... La ce te-ai gindit, Butes? 

— La multe!... Vechea mea frămintare... 

Butes oftă uşor şi se trase mai la o parte pentru a-i 
face loc şi lui. 

— Care veche frămîntare? Ştiu că sufletul tău este 
chinuit de multe... continuă Staberius. 

— M-am gindit la moartea lui Sarmis. Cu preţul 
vieţii, aş fi vrut să fi fost şi eu de faţă, să-i fi văzut 
chipul în clipa aceea înfiorătoare, cînd şi-a împlintat în 
inimă cuțitul. Cred că atunci a arătat mai presus decit 
un zeu! 

— Se cutremurau tribunele, îşi aminti Staberius. Pe 
noi, pe mine şi pe Canidia, ne scoseseră din arenă, n- 
am putut să fim de faţă la ceea ce se petrecea acolo, 
dar, după strigătele şi huruitul bătăilor din picioare, am 
înţeles că se săvirşise ceva care impresionase peste 
măsură mulţimea spectatorilor, dornici să vadă cît mai 
mult sînge curgînd. Am văzut numai cînd l-au scos din 
arenă pe acel bărbat minunat, pe Meavius, gemînd şi 
blestemînd pironit pe cruce. 

— Tot lucrind la stupii mei, relua Butes, m-a 
fulgerat adineauri gîndul: ce era acum în Dacia, dacă 
legiunile imperiului ar fi fost alungate, iar pe Sarmis l- 
am fi avut rege? Nu s-au scurs nici douăzeci de ani de- 
atunci; poate că ne-am fi putut măsura cu Roma. Ce 
gînduri măreţe nutrea el pentru ridicarea Daciei!... De 
multe ori sînt chinuit de gîndul că zeii n-au vrut ca aici, 
între lanţurile de munţi ale Daciei, să se mute de la 


Roma şi Atena focarele de filozofie, de arhitectură şi de 
arta ale lumii, căci, sub conducerea lui Sarmis şi liberi, 
dacii ar fi putut să întreacă repede multe popoare... 

— De multe ori îmi spui „filozofule”, dar văd, Butes, 
că ai ajuns să mă întreci, îl întrerupse Staberius. Nu 
cumva, tot lucrînd la stupi, te-a purtat gindul şi la 
altceva? îl întrebă cu un zîmbet uşor, întorcîndu-se mai 
mult spre el. 

— Unde te poartă mintea, Staberius? 

— Ştiu că Sarmis ne întrebase şi pe noi, sclavii, 
dacă, murind el în luptă, te-am urma pe tine — căci pe 
tine el te lăsa să-i fii urmaş — ca rege. Tarabostele 
Burio era cel mai... 

Staberius tăcu, săgetat de privirea, mustrătoare a 
lui Butes: 

— De ce mai rosteşti cuvinte şi nume pe care cu 
toţii am jurat să nu le mai pomenim niciodată, vrei să- 
mi pui viaţa în primejdie? 

— lartă-mă, bunule Butes, a fost o clipă în care zeii 
cei răi mi-au făcut gindurile să rătăcească! Ah, zeii... 
oamenii!... 

Staberius privi lung, cu multă admiraţie, dragoste 
şi respect pe omul care îi făcuse atita bine primindu-l 
în cetatea lui, după ce îl ajutase să fugă de pe şantierul 
de la Ulpia Traiana împreună cu Canidia. In mintea sa 
gîndurile începură să se depene cu o iuţeală 
ameţitoare... 

După ce el şi Canidia scăpaseră cu viaţă în arenă şi 
fuseseră lăsaţi liberi din ordinul împăratului Hadrian, 
primul lui gînd fusese să afle ce se petrecuse cu 
tarabostele Burio. Încă înainte de ultima lovitură a 
legiunilor romane, îl ştiuse pe taraboste plecat spre 
triburile dace dinspre răsărit, unde îl trimisese Sarmis. 
Mult timp rătăcise chinuit de presupuneri: fusese prins 


şi el şi îşi găsise moartea în amfiteatrul de la 
Sarmizegetusa sau scăpase liber? Se mai liniştise cînd 
îi întîlnisc pe cei doi fraţi, pe Rhesos şi pe Dapyx, şi ei 
scăpaţi cu viaţă şi lăsaţi liberi după lupta din arenă, de 
la care aflase că Burio era în viaţă şi că se ascundea în 
munţii  dinsspre  miazănoape. Socoteala pe care 
Staberius şi-o făcuse atunci fusese clară: tarabostele 
se găsea în acea parte a ţării în care erau cetatea şi 
moşia lui, de aceea pornise în grabă spre Marodava, cu 
convingerea că îl va găsi, dar nimic din cele ce aflase 
nu se adeveriseră, aici nimeni nu ştia nimic, el nu 
dăduse nici un semn că ar mai fi în viaţă, iar sus, pe 
pintenul de munte, cetatea fusese arsă de centuriile 
pornite să distrugă tot ce aparținuse dacilor care se 
revoltaseră şi îl urmaseră pe Sarmis. După citva timp 
sosise noul stăpîn al Marodavei, Decimus Silvanus, şi 
viaţa începuse să-şi reia cursul în condiţii cu totul noi; 
imperiul îşi stabilise definitiv stăpînirea în Dacia. El şi 
Decibalos, Canidia şi Gumida deveniseră nedespărţiţi 
la muncă şi la toate bucuriile şi durerile vieţii. De 
taraboste nu mai auziseră nimic şi, pe măsură ce 
trecuseră anii, pierduseră orice nădejde că-l vor mai 
revedea vreodată. Dar, într-o zi de toamnă tiîrzie, cu 
vînt aspru şi picături reci de ploaie, la poarta lui 
Decibalos bătuse un dac înalt şi slab, cu barba mare şi 
încîlcită, îmbrăcat într-o zeghe veche şi peticită, iar pe 
cap purtînd o glugă, ca oricare dac sărac. Ceruse să fie 
lăsat să se adăpostească pînă se mai potolea vremea. 
Voise să încerce buna-credinţă a lui Decibalos? Nu-l 
mai socotise pe Staberius demn de încredere, de nu se 
oprise la poarta lui? Tarabostele se arătase mult 
schimbat şi făcuse totul pentru a nu fi recunoscut. 
Decibalos îl primise cu multă milă, aşa cum l-ar fi 
ajutat pe oricare dac ajuns în nenorocire, şi dăduse 


fuga la vecin să-i spună. Nici Staberius nu-l 
recunoscuse, tarabostele stătuse tot timpul cu capul 
aplecat şi privise în jos, vorbind rar. Dar tonul se 
spărsese într-o cutremurare ce-i zguduise pe toţi pînă 
în adincurile sufletelor, în clipa cînd se înapoiaseră 
Canidia şi Gumida. Fuseseră la Arghida, soţia lui 
Sagitulp, cu care ei se ajutau mult la munca. In acea 
clipă prin sufletele şi ochii lor, cele două femei se 
dovediseră cu mai multă pătrundere decit bărbaţii. Ca 
într-o străfulgerare, la vederea lui amindouă se 
prinseseră de miini şi strigaseră, fără să se mai poată 
stăpiîni: „Tarabostele!... Este el, tarabostele Burio!” Mai 
tirziu, amîndouă spuseseră că nu-l recunoscuseră decit 
după privire, în ochii lui îl văzuseră pe el întreg, pe 
tarabostele de altădată, din vremurile bune. Mult timp 
după aceea nu ştiuseră ce să facă. Il ţinuseră ascuns 
şi-l îngrijiseră cît mai bine.. Pe măsură ce el prinsese 
putere, începuseră să spună prin vecini că la ei venise 
un dac sărac, Butes, care ar vrea să se aşeze la 
Marodava, apoi că se gindiseră să-i dea o bucăţică de 
pămînt pentru muncă şi în cele din urmă rupseseră cite 
o parte din curţile şi ogrăzile lor şi-l ajutaseră să-şi 
înalte căsuţa. De multe ori, Staberius şi Decibalos, ca şi 
Sagitulp, precum şi femeile lor căutaseră să spulbere 
părerile celor care încercaseră să spună că dacul Butes 
parcă aducea cu tarabostele Burio. Dar timpul a trecut 
— sînt mulţi ani de atunci — unii ştiu că Butes este 
tarabostele şi ţin taina, alţii se mai îndoiesc -— cei mai 
tineri — dar păstrează îndoiala în sufletele lor şi nu 
şoptesc ceva care ar putea să fie aflat de romani, de 
cei din vicul Serbos şi din vicul Magnus sau de la 
Porolissum. 

Staberius îşi scutură capul pentru a-şi alunga 
gîndurile şi amintirile ce-l năpădiseră. Ca sclav fugar, 


alături de scumpa lui Canidia, se simţise fericit la 
Marodava înainte de răscoală, iar recunoştinţa sa 
fusese atit de mare, încît trăise momente cînd îl privise 
pe taraboste ca pe un zeu. Cit despre Decibalos, 
dragostea şi respectul lui şi al Gumidei pentru 
taraboste erau ca întotdeauna puternice, adinci, curate 
şi sincere. Îşi reveni, ochii îi erau înecaţi într-un luciu 
sticlos, în piept simţea o apăsare şi în git un nod părea 
că-l înăbuşă. Ar fi vrut să-l stringă la piept pe bravul 
bărbat de lîngă el, dar se stăpîni, socotind că prin acest 
gest ar micşora ceva din tăria şi puritatea 
simţămintelor ce le nutrea pentru el. Il prinse de mînă 
şi i-o strînse cu căldură. Căută să schimbe vorba: 

— Bunule Butes, de ce ai spus că sînt alesul zeilor? 

Cuvintele lui Staberius îl făcură pe Butes să 
tresară. Şi gîndurile lui alergaseră departe în timp şi în 
spaţiu, la anii şi la locurile pe unde peregrinase ascuns 
de teama legionarilor, care căutaseră pretutindeni pe 
toţi cei ce luaseră parte la răscoală. Cum el fusese una 
din căpetenii, alături de Sarmis, nu s-ar fi putut aştepta 
la nici o îndurare din partea guvernatorului Marcius 
Turbo de la Ulpia Traiana Sarmizegetusa. Cutreierase 
munţii, trăise pe la stinele ascunse prin văi 
prăpăstioase, se  aciuise pe lingă daci săraci, 
împrăştiaţi şi izolaţi pe dealuri şi de-a lungul rîurilor, 
fără să se stingă în sufletul lui speranţa că odată tot va 
reuşi să se înapoieze la Marodava. 

— Da... cînd ţi-am spus aceste vorbe, îl vedeam în 
minte pe Decimus Silvanus. De multe ori m-am gîndit: 
ce va fi urmărit el de s-a purtat cu atita bunăvoință cu 
tine? Mi-ai spus că la Roma, cit timp ai trăit în casa lui 
Publius Octavianus, nu l-ai văzut şi nu te-a cunoscut. 

Staberius îl privi mirat şi-l întrebă: 


— ÎI urăşti mult pe Decimus Silvanus? Stăpîn a tot 
ceea ce a fost al tău, chiar de n-ar fi atit de rău şi n-ar 
avea purtări atit de urite, nu l-ai îndrăgi. Cum ar putea 
cineva să iubească pe acela care i-a luat cetatea şi 
moşia? 

— Să-l iubească? Eu i-aş zdrobi oasele veneticului! 
rosti Decibalos. Dacă n-ar fi legiunile imperiului... 

Butes nu-l lăsă să continue, vorbind fără pornire: 

— Nu-mi dau seama în ce măsură puteţi să mă 
înţelegeţi, deşi ştiţi cine am fost şi cum m-am purtat cu 
oamenii. Vedeţi voi, dacă în sufletul meu s-a produs o 
rană mare şi adincă, pe care o oglindeşte veşnica-mi 
tristeţe, ea nu a fost provocată de pierderea cetăţii şi a 
moşiei, ci de deznădejde. Cu moartea lui Sarmis s-a 
spulberat orice speranţă că Dacia va mai scăpa de sub 
jugul Romei. În fiecare clipă mă rog zeilor să facă o 
minune, să aud că se retrag legiunile duşmane dincolo 
de Danuvius, şi m-aş lega să rămîn un comat ca oricare 
dac, fără cetate şi fără moşie, dar fericit!... 

— Se aude ceva, şopti Decibalos, ridicîndu-se 
repede în picioare şi privind spre pădure. 

Ascultară atenţi. Pe poteca ce venea din sus, 
dinspre villa lui Decimus Silvanus, cineva se apropia 
vorbind tare, ameninţind, înjurînd şi blestemînd: 

— Daca nu-mi dă pămîntul îndărăt, mă jur în faţa 
Marelui zeu că îl omor pe tilhar!... Să se ducă la 
duhurile rele care l-au adus de-acolo de la Roma!... li 
tai beregata şi îl fac ţărină!... 

— E bietul Gruno, murmură Decibalos oftînd, i-a 
luat şi lui o parte din țarină ticălosul de Decimus 
Silvanus. 

— la să-i ieşim în cale, să aflăm de la el ce s-a 
întîmplat, îi îndemnă Butes, ridicîndu-se. 


Cînd ieşiră în poteca ce trecea pe la marginea 
pădurii, dincolo de gardurile ogrăzilor, îl văzură pe 
Gruno apropiindu-se printre fagii rari, dînd din miini, 
bătîindu-se cu pumnii în piept şi continuînd să 
amenințe. Acesta îi zări, şovăi o clipă, parcă neștiind ce 
să facă, apoi se grăbi în fugă şi se opri în faţa lor. 
Incepu să le spună ce-i ardea sufletul: 

— M-am dus să mă pling că sclavii lui au tăiat din 
țarina mea, şi Deciu Sivan a vrut să mă bată. Nu-l las 
pe venetic, ori îmi dă înapoi pămîntul, ori îl omor! Eu 
nu sînt ca ceilalţi, care s-au arătat fricoşi şi neputincioşi 
şi l-au lăsat să pună stăpiînire pe ţarinile lor! 

Butes şi Staberius priveau pieptul gol, lat şi păros 
al lui Gruno. Şi el fusese unul din bravii luptători ai lui 
Sarmis. 

— E bine să te linişteşti, Gruno, îl îndemnă Butes. 
Tu eşti un luptător încercat şi ştii că munţii au ochi, iar 
pădurile urechi. la dă-te încoace! 

După ce le făcu semn şi celorlalţi, Butes intră 
înapoi în ogradă şi nu se opri decît pe locul de sub măr. 

— Pe duşman îl avem în casă, începu fostul 
taraboste, sintem în puterea lui şi nu putem să-l 
atacăm făţiş. Trebuie să aşteptăm un moment prielnic. 
Dacă poporul dac nu se poate lupta faţă-n faţă cu 
imperiul, nu înseamnă că ticăloşi ca acest Decimus 
Silvanus nu trebuie să fie loviți şi pedepsiţi. Totul este 
ca răzbunarea să se facă în aşa fel, încit nici să nu fie 
bănuit cel care a comis-o, şi cu atît mai mult un dac. 

— ŞI, cum, să-l las să-mi ia pămîntul, aşa, de sub 
ochii mei? şopti Gruno, stringîndu-şi fălcile, abia 
stăpînindu-şi miînia. 

— Poate că am putea să ne plingem procuratorului 
de la Porolissum, murmură Staberius. 


— O să te mai ajutăm noi cu ceva bucate, vecine 
Gruno, îl încuraja Decibalos, încercînd să-l liniştească. 
Poate că Marele zeu nu şi-a întors de tot faţa de la noi. 

Gruno continuă cu multă descurajare: 

— Marele zeu!... Am văzut cum ne-a ajutat în 
răscoală Zamolxis! Dacă nu era trădarea, nu mai 
rămiînea nici picior de duşman în Dacia! Şi, bunule 
Butes, spui că trebuie să mai aştept prilejul?!... Dar 
dacă nici o şansă nu seva ivi? 

Butes se întoarse spre el şi îi puse mîna pe umăr. 

— Prilejul nu-l aşteptăm, trebuie să-l pregătim. Tu 
ce zici, Staberius? Cu filozofia ta de învăţat de la Roma, 
poţi să-i explici altfel... 

— Da, filozofii noştri greci au spus că, dacă cineva 
ţine cu îndărătnicie să săvirşească o anumită faptă, nu 
se poate să nu reuşească. Inţeleg supărarea lui Gruno 
şi nu pot să-mi dau seama ce o fi urmărind Decimus 
Silvanus. 

— Eu ştiu, reluă Butes. Încearcă să ia înapoi toate 
pămînturile care făceau parte din moşia Marodava. 
Spune, Gruno, de cînd ai partea de țarină pe care 
caută să ţi-o ia Decimus Silvanus? 

— De cînd am văzut că moşia rămăsese fără 
stăpîn, adică dinainte să fi venit veneticul ăsta aici. Am 
mutat şi eu gardul mai departe, ca să mă mai lărgesc 
niţel, cum au mai făcut şi alţii. 

— Tu ştii, Decibalos, cam pe unde se întindea 
moşia Marodava, continuă Butes, spune, pămînturile 
pe care le-a luat Decimus Silvanus — tot aşa cum l-a 
luat şi pe al lui Gruno — de la Boldio, de la Segades şi 
de la ceilalţi nu făceau parte înainte din trupul moşiei? 

— Cine poate să ştie mai bine decit tine, bunule 
Butes? Da, toate au făcut parte din moşie şi mai sînt şi 


altele pe care veneticul încă nu le-a luat, răspunse 
Decibalos. 

După ce rămase mult timp pe gînduri privind în jos, 
Butes săltă capul şi se întoarse spre Staberius: 

— Acum înţelegi de ce nu are nici un rost să se 
facă plîingere la procuratorul Plautius Priscus? 

Gruno se potolise cu totul. Ştia că pămîntul pe care 
îl pierdea îl rupsese din moşie şi îşi dădea scama de 
neputinţa sa. Numai revolta mai mocnea în el: „Dacă 
moşia nu mai era a tarabostelui, trebuie să fie a 
dacilor, a noastră, a celor care am muncit-o din 
bătrîni!” îşi spuse în gind, privind cu mirare liniştea şi 
stăpînirea de pe faţa tristă a lui Butes. 

Dinspre casă răsunară risete potolite de femei. Toţi 
patru se ridicară şi priviră. Pe poteca dintre pomi se 
apropiau fără grabă Canidia, Gumida şi Sarmida. De 
cum îşi întoarse capul, privirea lui Decibalos se opri 
asupra fetei, Sarmida era pentru el soarele, cerul, zeii, 
totul. 

— Eu mă duc, şopti Gruno. Marele zeu să vă dea 
sănătate! 

Îşi strînse cămaşa la piept şi porni către portiţa din 
fundul ogrăzii, pentru a ieşi în poteca îngustă care ÎI 
ducea pe sub pădure spre casă. 

— Moş Gruno! Moş Gruno, mai stai puţin! strigă 
Sarmida, apropiindu-se în fugă. 

Părul ei blond flutura în vînt, ca şi capetele 
maramei care îi alunecase de pe cap în jurul gitului. Pe 
obrajii albi, sîngele tinereţii neîmplinite zugrăvise un 
roşu ca al merelot pirguite. Purta o cămaşă înflorată cu 
albastru, strinsă la cingătoare în fota lungă de lină, 
încreţită în lungul dungilor negre şi roşii ce o brăzdau 
de sus în jos. Sarmida abia împlinise şaptesprezece 
ani. 


— Pe ce să stau, zeiţa moşului? o întrebă Gruno, 
oprindu-se din mers. 

— Moş Gruno, aş vrea să mai văd viţelul acela 
frumos Şi ieduleţii... 

— Vino cînd pofteşti, fata mea! Pe babă, pe Getia, 
o găseşti acasă oricind. De cînd cu boala, nu mai 
poate, sărmana să meargă cu mine la țarină. 

— Mama Getia ştie să lucreze flori frumoase în 
pînză şi aş vrea să mă înveţe şi pe mine. 

— Te învaţă, zeiţa moşului, Getia te iubeşte atit de 
mult... mai ales de cînd fata noastră a plecat la Marele 
Zeul... 

Vorbind, Gruno închise portiţa şi se îndepărtă 
printre fagii rari. Sarmida privi cîteva clipe după el, 
apoi se întoarse la ceilalţi. 

Canidia era acum femeie împlinită, pe faţa căreia 
frămîntările vieţii nu lăsaseră urme prea adinci. Deşi se 
apropia de patruzeci de ani, mai păstra pe faţă ceva 
din fineţea şi distincţia fiicei senatorului de la Roma. 
De cînd fugise cu Staberius la Marodava şi pînă îşi 
revăzuse părintele în amfiteatrul de la Ulpia Traiana 
Sarmizegetusa, suferise mult de dorul lui, însă din clipa 
cînd îl auzise că el nu mai avea fiică şi că latroana din 
arenă nu era fata lui, toată dragostea şi tot dorul din 
sufletul ei se spulberaseră ca fumul în vînt. Mulţi ani se 
îmbrăcase la fel ca dacele, apoi, de cînd venise 
Decimus Silvanus şi sporise colonia de la Porolissum, 
unde negustorii aduceau de toate, în îmbrăcămintea ei 
apăruseră combinaţii de veşminte dace şi romane. În 
această zi era îmbrăcată cu cămaşă dacă subţire şi 
fotă încreţită, iar pe umeri purta o palia uşoară din lină 
albă. Alături de Canidia, Gumida era adevărata femeie 
dacă: bine făcută, împlinită, cu privire vie şi limpede, 
faţa curată, netedă şi albă nu arăta cei treizeci şi opt 


de ani ai ei. Părul blond, lung şi bogat îl ţinea strîns 
într-un conci mare lăsat spre ceafă, peste care 
aruncase marama subţire, albă. Pe cămaşa şi pe fotă 
avea aceleaşi flori, cu aceleaşi culori, ca şi Sarmida. 

— Uite unde erau ascunşi flăcăii noştri! glumi 
Canidia, răsucind între degete o ramură de trandafir 
înflorit. 

— Flăcău este Staberius, i-o întoarse Butes, noi, eu 
şi Decibalos, sîntem ceva mai bătriiori... Dar ce-i cu 
voi, pentru ce ne căutaţi? 

— Tu ştii ce zi e astăzi, tată? întrebă Sarmida, 
sărind în braţele lui Decibalos. 

El o privi cu dragoste şi o strînse la piept. 

— Ştiu... In seara asta sînt şaptesprezece ani de 
cînd nişte babe ne-au adus în casă o fetiţă urită, urită 
foc... 

— Hotule, tu ştiai! Mama credea că ai uitat... 

— Şi ce ar fi fost dacă uitam? 

— Nimic, tot aia... 

— Adică? 

— E un copil fără răbdare, interveni Gumida. 
Pentru că astăzi e ziua ei de naştere, am pregătit la noi 
cina pentru toţi; am preparat-o toate trei, cu gindul că 
o să vă facem o mare bucurie, crezind că voi aţi uitat... 

— Eu n-aş putea să spun că am uitat, poate că ei, 
şopti Decibalos, strîngîndu-şi fiica la piept. 

— Sarmida o să vadă pentru ce eu şi Staberius am 
fost ieri la Porolissum, zise Butes, şi o să înţeleagă că 
ne pregătisem pentru ziua de astăzi. 

— Ce mi-aţi adus? sări Sarmida. 

— Răbdare, răbdare, nimfă a nopţilor de mai, dacă 
nu ne vei ospăta bine, nu vei vedea nimic de la noi! o 
ameninţă Staberius. 


— Dacă Marodava mai era ceea ce a fost şi eu... 
aşijderea, murmură Butes, Sarmida ar fi cea mai 
bogată fată din această parte a ţării! Dar ce ne priveşti 
aşa, Canidia? Parcă abia îţi stăpîneşti risul. 

— Mă uit la voi, vorbiţi de sărbătoare, de petrecere 
şi nu vă uitaţi cum arătaţi. Staberius nu-şi vede tunica 
şi pantalonii murdari, parcă s-a tăvălit prin vie; tu, 
Butes, cu cămaşa ta largă şi iţarii de muncă, arăţi ca 
un dac care vine de la lucru de pe şantierul de la 
Porolissum, iar Decibalos şi mai rău, parcă a lucrat la 
cărămidăria de lîngă noul amfiteatru. Gumida, iţarii lui 
Decibalos nici să nu-i mai speli, mai bine îi arunci! 

— Cine vrea să se ospăteze cu bucate bune să se 
spele bine şi să se îmbrace frumos, altfel nici nu-l 
primesc! îi ameninţă Sarmida, sărind zglobie din 
braţele lui Decibalos. 

— Dacă aşa stau lucrurile, să mergem să ne 
pregătim, spuse Butes, ridicîndu-se de pe bancă. 

Porniră cu toţii spre casă prin ograda lui Staberius. 
Soarele scăpătase după crestele munţilor şi în jurul lui 
cerul părea un joc de culori ce se schimbau de la roşul- 
cireşiu pînă la albastrul-verzui al înălțimilor fără sfîrşit. 
Inaintau în tăcere cînd din depărtare se auziră sunete 
melodioase de nai. 

— Mamă, trece moş larse! strigă Sarmida şi plecă 
în fugă înainte. 

Cînd sosiră ei din urmă, larse stătea cu fata în 
poarta lui Decibalos. 

— Tot binele cu voi, tarabostilor, îi salută bătrînul, 
că la zei de ce să mă gindesc? 

— Astă-seară rămii la noi, moş larse, vei ospăta cu 
noi şi ne vei cînta din nai, îl pofti Gumida, făcîndu-i 
semn să intre. 


Decibalos îl prinse de braţul care îi ieşea de sub 
tunica ruptă şi îl îndemnă să meargă cu el. 

— Mă mai adăp la înţelepciunea ta bunule larse, îi 
spuse, împingindu-l uşor spre poarta deschisă de 
Sarmida. 

— larse nu este un înţelept, băiete, începu bătrînul, 
oprindu-se după ce intrară în curte, larse e un om pe 
care durerea, oamenii şi umbletul l-au făcut să înveţe 
multe şi să vadă şi mai multe; înţelepciunea nu e ceva 
cu care te naşti, ci ceea ce prinzi din miezul vieţii... 

Lîngă ei, Staberius şi Butes priveau miraţi spre 
bătrînul în zdrenţe care rostea cuvinte atît de adinci, 
pe care toţi îl socoteau a nu fi în toate minţile. 

Pe drumul ce trecea cu ocoluri mici şi dese printre 
casele dacilor din Marodava mergeau doi bătrîni: larse 
şi Protas. După amiază, larse venise la Gumida, ziua 
sorocită de ea încă de la sărbătorirea zilei de naştere a 
Sarmidei, şi acum pleca încărcat de daruri: 
îmbrăcăminte, încălţăminte, o bucată de pînză lungă 
de cîţiva coţi, o glugă şi cite ceva de mincare. Le 
strinsese toate într-o legătură şi o pusese în spate. 
Plecase o dată cu Protas, bătrînul sclav al lui Staberius, 
pe care Canidia îl trimisese pînă la tabernă, dincolo de 
vicul Serdos, după unele cumpărături. In lungul satului 
se înşirau case rare, mici, unele mai apropiate, altele 
mai depărtate de drum, unele din lemn, altele din 
gradele şi pămînt, acoperite cu şindrilă sau cu paie, 
toate curate, albe şi înflorate cu albastru şi roşu. Multe 
erau atit de scunde, încît acoperişurile lor abia se 
zăreau din verdeaţa ce le înconjura: iederă, viță-de-vie, 
flori de tot felul şi pomi stufoşi aproape în toate curţile 


împrejmuite cu garduri împletite din nuiele sau din 
mărăcini. Printre merii şi prunii ce străjuiau drumul, 
soarele de sfîrşit de iunie înfierbînta praful gros, 
cenuşiu-roşcat. Pe deasupra caselor, verdele viu al 
pădurii urca spre creste, acoperind o parte din 
albastrul nesfîrşit al cerului. În Marodava, într-o astfel 
de zi, de obicei era linişte; în zi de vară, bărbaţii şi 
femeile erau plecaţi în țarină la muncă, numai 
bătrînele şi copii mai rămiîneau acasă. Liniştea era 
tulburată rar, şi asta se întîmpla mai ales atunci cînd 
trecea bătrînul larse. Pînă departe răsunau cîntecele lui 
din nai, pe care ecoul pădurii le aducea înapoi întărite, 
însoţite de strigătele copiilor şi de lătratul cîinilor. Se 
putea urmări uşor cum înainta el, după iuţeala cu care 
se întindea hărmălaia de-a lungul drumului. Dar astăzi 
larse nu cînta din nai. Mergea alături de Protas, 
sprijinindu-se în toiag, puţin aplecat de greutatea 
legăturii din spate, cu un colţ al sagunului vechi şi rupt 
tirîindu-se prin praf. Fără să ia în seamă larma ce se 
întărea şi se potolea în jurul lor după desimea caselor 
ce însoțeau drumul, bătrînii se priveau din cînd în cînd 
şi vorbeau rar. Dacă lătratul cîinilor se auzea cînd mai 
tare, cînd mai slab, cînd mai gros, cînd mai subţire, în 
schimb strigătele copiilor erau aceleaşi:  „larse 
nebunul!... larse nebunul!...” 

— Tu de cînd ai ajuns sclav la Decimus Silvanus? îi 
întrebă larse. 

— De copil, răspunse Protas după o lungă pauză. 

— Atunci n-ai umblat prea mult prin lume, prin 
imperiu!... larse oftă, îşi săltă mai bine în spate 
legătura şi aşteptă răspunsul. 

— Ba, am umblat, am rătăcit tot atît de mult cit au 
umblat stăpînul şi tatăl lui. Dar de ce mă întrebi? 


— Pe acolo pe unde ai fost, n-ai auzit de o sclavă 
cu copii, Melantia... Melantia lui larse? 

Bătrînul Protas se opri în loc şi îl privi cu milă. 
Aflase şi el ca larse întreba pe oricine întilnea dacă a 
auzit ceva despre Melantia, soţia lui, şi de copii. 
Povestea vieţii lui era trista, zguduitoare: Fusese 
negustor bogat în insula Lesbos şi îşi înălţase o casă 
frumoasă, cu coloane de marmură, aproape de ţărmul 
mării. Atunci era tînăr, dragostea lui pentru Melantia şi 
pentru copii întrecuse orice închipuire. Plecase din 
insulă în Peloponez cu mărfuri pe care le primise de 
departe, dinspre răsăritul imperiului. Cînd se înapoiase, 
abia  sărise din corabie pe țărm şi aflase 
cutremurătoarea veste: soţia şi copiii îi fuseseră răpiți 
într-o noapte de negustori de sclavi veniţi de pe mare. 
Din acea zi începuse să-i caute, la început cu mai 
multe corăbii, în mai multe părţi deodată, apoi cu o 
corabie mică şi, cînd rămăsese cu totul sărac, pornise 
singur pe jos şi întrebase de ei pretutindeni, fără 
odihnă. Umblase prin toate provinciile imperiului şi 
cunoştea toate cetăţile. Se găsise la Tomis cînd se 
întinsese vestea că Dacia devenise povincie a 
imperiului şi peste Danuwvius erau trecuţi numeroşi 
sclavi. Plecase în Dacia şi continuase căutarea. Anii 
trecuseră şi bătrineţea îl ajunsese încetul cu încetul. La 
Porolissum se ivise numai de cîțiva ani, se aciuise pe 
lîngă Hylas, paznicul templului lui Mithras, din vicul 
Serdos, templu zidit de colonii care s-au legat de 
pămîntul de aici pentru totdeauna. Şi bătrînul cu naiul 
lui, în căutare nepotolită, ajunse să fie repede cunoscut 
de toată lumea, de la Marodava pînă la Porolissum. Dar 
tot atît de repede reuşi şi el să cunoască pe mulţi de 
aici, şi din cei buni, şi din cei răi. 


— Nu, bunule larse, n-am văzut şi n-am auzit de ei, 
răspunse Protas după ce merse mult în tăcere. 

Deşi sclav, bătrinul Protas trecuse prin multe în 
viaţă şi înţelesese că Decimus Silvanus îl dăruise lui 
Staberius numai pentru că văzuse cit ajunsese de 
neputincios. De multe ori, în nopţile lungite de 
nesomnul bătrineţelor, se ruga zeilor pentru sănătatea 
noilor stăpini, a căror bunătate credea că nu există 
decit sus în cer, la duhurile bune. De cînd îl primiseră, 
Canidia şi Staberius se purtau cu el aşa cum respectă 
cineva pe un bunic sau o rudă mai în vîrstă. 

— Ai suferit mult şi încă te mai chinui, bunule 
larse! N-ai încercat să dai uitării totul? continuă Protas 
după un răstimp. 

larse se întoarse spre el, oprindu-se în drum. 

— Cum să-i uit? Omul nu se poate uita pe el însuşi 
niciodată! Melantia... Lygia... Crixos..., soţia şi copiii 
erau sufletul meu, erau carnea şi trupul meu! 

Un şuvoi de lacrimi îi izvori din ochii înroşiţi de 
suferinţă, un fior îl săgeta prin tot trupul şi în urechi îi 
răsunară slabe, îndepărtate strigătele copiilor: „larse... 
larse nebunul! larse... larse nebunul!” Se opri, puse jos 
legătura, trase naiul de la brîu şi începu să cînte. 

— Să mergem, e tîrziu şi nu vreau ca buna mea 
stăpină să mă aştepte. 

Bătrînul Protas ridică legătura lui larse, îi făcu 
semn să-l urmeze şi porniră mai departe. După ce 
ieşiră dintre casele dacilor din Marodava, spre Serdos, 
se opriră la templul lui Mithras. larse îl căută pe Haylas, 
paznicul, îi lăsă legătura şi plecă o dată cu Protas. 

Vicul Serdos era o aşezare nouă de oameni veniţi 
din imperiu din toate provinciile. Primele clădiri se 
ridicaseră abia cu zece ani în urmă. Cu timpul casele 
se mai îndesiseră şi acum vicul era un amestec de 


tipuri şi stiluri de construcţii romane, greceşti, trace şi 
de ale altor neamuri subjugate de imperiu. Aici drumul 
era ceva mai drept, făcea numai un ocol larg pe sub 
coasta muntelui, casele erau mai strînse unele în altele 
şi mai apropiate de drum decit ale dacilor, însă nu prea 
multe, căci, după vreo trei sute de paşi, drumul ieşea 
în cîmp, ţinînd-o alături cu pîrîul şi pădurea şi, după 
ceva mai mult de două sute de paşi intra în vicul 
Magnus. Între vicuri, dar ceva mai aproape de Serdos, 
era taberna lui Theudotos, un grec venit de prin părţile 
Propontidei, stabilit în acest loc cu gindul unei 
îmbogăţiri cît mai grabnice. Spre taberna lui se 
îndreptă Protas, însoţit de larse. 

Theudotos îşi dăduse seama că se aşezase într-un 
loc de răscruce, pe unde treceau oameni de toate 
neamurile, deşi formau totuşi două grupări distincte: 
romani şi daci, fiindcă, pentru daci, roman era oricare 
nou venit din imperiu, de orice neam ar fi fost, de 
aceea grecul îşi pusese deasupra uşii de la intrarea în 
taberna o firmă pe care erau desenaţi în culori vii doi 
zei închipuind pe Apollo şi pe Mithras, iar dedesubt 
pusese să se scrie cu litere mari: „La împăcarea 
zeilor”. Dacă se împăcau zeii, de ce nu s-ar împăca şi 
oamenii? Taberna lui Theudotos nu era o baracă de 
lemn, cum fuseseră tabernele de pe lingă cîmpurile 
legiunilor din Dacia, care se puteau desface şi muta în 
altă parte de la o zi la alta, ci o construcţie tare, din 
cărămidă arsă, zidită pe temelie de piatră şi cu 
acoperiş de ţiglă. De formă aproape pătrată, avea 
patru încăperi: o sală mare în care servea mulţimea de 
consumatori coloni, veterani, liberţi şi daci, o sală ceva 
mai mică, unde erau primiţi, anumiţi clienţi mai aleşi: 
libertul  Eufemus,  decurionul Fuscianus, tabularul 
Lucrinus, preoţii Horiens şi Helpizon de la cele două 


temple — al lui Apollo, din vicul Magnus, şi al lui 
Mithras, din vicul Serdos; în această încăpere se 
aranjau mai toate afacerile lor negustoreşti. Urmau ce- 
lelalte două încăperi mai mici: bucătăria şi camera de 
dormit a lui Theudotos, cu ieşiri în partea dinspre 
curte. In taberna lui Theudotos se găseau de vînzare 
nu numai diferite feluri de mîncare şi vinuri, ci şi multe 
lucruri mărunte necesare într-o gospodărie: opaițe, 
amfore, cuțite, seceri, oale, mărgele, brățări şi cîte 
altele, ţinute într-un colţ din sala mare, lîngă masa ce o 
avea ca tejghea pentru servitul vinului şi al mîncării, pe 
care ţinea castroane mari cu carne afumată, pastramă, 
cîrnaţi, alături de oale şi ulcele, de diferite forme şi 
mărimi, pline cu vin. De obicei Theudotos avea 
muşterii mai ales la băutură numai spre seară, cînd 
oamenii se înapoiau de la muncă, unii din ţarini, alţii de 
la Porolissum. Ca ajutoare avea doi sclavi: pe Atreus, 
pentru servit în sala cea mare, şi pe Lepida la 
bucătărie, pentru gătit şi curăţitul vaselor. Tebernagiul 
putea să lipsească oricît de lingă ei şi n-ar fi îndrăznit 
să pună în gură nici o fărimitură de mîncare sau 
picătură de vin, atit erau de îngroziţi de torturile la 
care îi supunea. 

In sala cea mare se strinseseră mai mulţi coloni şi 
cîţiva daci, toţi abia sosiți. Era către seară. În sala cea 
mică, la o masa mai retrasă într-un colţ, stăteau de 
vorbă Theudotos, Eufemus şi Lucrinus. Fiecare avea 
cîte o oala cu vin dinainte, din care sorbeau atunci cînd 
discuţia se mai muia sau cînd supărarea ori veselia 
unuia era mai mare. 

— Am trecut aseară pe la „stăpînul”, zise Eufemus, 
mi-a spus să ne pregătim bine, anul ăsta se face 
recoltă bogată şi trebuie să punem mîna pe griul celor 
de aici, mai ales pe al dacilor, la un preţ cît mai mic. 


— Păi cu ce aştept? Să vie cît mai mulţi să-mi 
ceară vin pe datorie pentru grîul ce-l vor strînge, întări 
Theudotos. Numai că dacii se lasă mai greu prinşi în 
lat. 

Libertul Eufemus, mic şi slab, şiret, cu ochii fără 
astîmpăr, ridică oala şi sorbi cu poftă. Reluă în timp ce- 
şi ştergea mustăţile şi barba rară de vinul scurs: 

— Zici că nu prea vin dacii aici?! O să-i facă 
Lucrinus să se ducă la „stăpiînul”, de ce este el tabular? 
Mai întîi să-i lăsăm să-şi vindă din grîu cît vor crede că 
le prisoseşte, apoi sare Lucrinus pe ei şi le cere ce au 
de dat pentru cohorta de la Porolissum şi pentru Roma, 
atunci vor fugi toţi sus la „stăpiînul” să cumpere grîu, şi 
el va şti pe ce preţ să-l dea. 

Cei doi îl ascultau atenţi. Ştiau că libertul fusese 
sclavul lui Decimus Silvanus, însă niciodată nu aflaseră 
cum de reuşise să obţină de la el actul de eliberare. De 
la Decimus Silvanus sclavii nu scăpau decit prin 
moarte. Ascultindu-l, tabularul Lucrinus clătină de 
cîteva ori din cap, semn că ceva nu era în ordine. 
Eufemus înţelese încotro îl purta gîndul: 

— Să-i încarci cît mai mult pe barbari! Pentru ce 
eşti tu tabular peste Magnus, Serdos şi Marodava? ŞI 
apoi, Lucrinus, pe toţi zeii care mă apără, tu 
întotdeauna ţi-ai primit partea ce ţi se cuvenea! 

Tabularul, scurt şi îndesat, clipind mai des din 
ochiul stîng, îşi muşcă buza de jos. Sclav public şi scrib, 
i se încredinţaseră lucrările de impuneri şi de taxe la 
oficiul public al imperiului pentru cele trei aşezări. 
Murmură cu puţină descurajare: 

— Cu dacii aş face eu uşor ce aş vrea, dacă n-ar fi 
cei trei la care dau fuga să le spună cele ce se 
întîmplă. 

— La cine? întrebă Theudotos nerăbdător. 


— La Staberius..., la Butes..., la Decibalos; s-au 
strîns toţi trei în capătul acela mai retras al Marodavei, 
sînt ca nişte căpetenii ale dacilor, mai ales Butes. Şi 
apoi, nu pot să înţeleg de unde are atita trecere 
Staberius la Decimus Silvanus? Citeodată mă gindesc 
cu teamă să nu se ducă unul din ei la Porolissum la 
procurator... 

— Fii fără grijă, Lucrinus! Zeul Apollo mi-e martor, 
de curînd „stăpînul” mi-a spus că se gîndeşte să-şi ia 
înapoi o parte din pămîntul pe care la dat lui Staberius, 
îl linişti libertul. 

Pintecos şi crăcănat, chel şi miop, Theudotos se 
ridică în picioare, gata să plece. Alături crescuse 
numărul consumatorilor şi în aceeaşi măsură se 
întăriseră strigătele şi risetele; în astfel de situaţii, 
tabernagiul nu-l mai lăsa singur pe sclav. In acelaşi 
moment, zgomotul se schimbă acoperit de sunetele 
prelungi şi triste ascoase din nai de larse. 

— A venit iarăşi nebunul, rise Theudotos. 

— E singur? îl întrebă Eufemus. 

Tabernagiul deschise uşa şi privi peste capetele 
celor din sală. 

— E cu Protas, bătrînul sclav al lui Staberius. 

— Chiar cu el, Theudotos? şopti libertul, sărind de 
pe scaun. Mă duc la ei. Demult mi-a spus „stăpinul” să 
caut să stau de vorbă cu bătrînul sclav. 

Într-un colţ din sala mare stăteau în picioare cei doi 
bătrîni. Protas îşi făcuse cumpărăturile şi se pregătea 
să plece, iar larse cînta din nai cu atita înfocare şi 
suferinţă, încît aproape că nu mai vedea şi nu mai 
auzea nimic din ceea ce se petrecea în jurul lui. La o 
masă din apropierea lor, dacii — al căror număr se mai 
mărise între timp — stăteau cu ulcelele de vin în miini 


şi ascultau melodia ce părea ruptă din adîncul sufle- 
tului bătrînului. 

— Zeul Mithras şi zeiţa Libera să te ţină, bunule 
Protas! rosti libertul cu voce prefăcută la urechea 
bătrînului sclav, schiţind un gest ca şi cum ar fi vrut să 
arate că-l strîngea în braţe cu dor. De cînd am auzit că 
„stăpinul” te-a dat în dar lui Staberius, m-am gîndit 
într-una să fac cumva să te văd, să te ajut... 

Bătrînul se înfioră. Îşi ridică spre el privirea parcă 
puţin încurcat. 

— De ce, Eufemus, de ce să mă vezi şi de cesă mă 
ajuţi? 

— Cum, bătrîne, crezi că am uitat de amarnicele 
zile de sclav trăite alături de tine? Să stăm puţin la o 
masă, să guşti o ulcică de vin ca să mai prinzi putere. 

larse încetase să mai cînte. Privea şi asculta mirat 
pe libert, îl cunoştea şi ştia ce fel de suflet avea, 
cuvintele lui păreau spuse din inimă, dorul de bătrîn 
sincer. Cînd se aşeză la masă alături de el şi-l ascultă, 
începu să creadă că libertul poate că era un om bun, 
nu cum vorbea gura lumii despre el. 

— Păi, bătrîne Protas, crezi că am uitat cum mă 
îngrijeai cînd eram suferind — şi, aşa slăbuţ cum sînt, 
mă îmbolnăveam destul de des — cum îmi legai 
bubele, pe care puneai fel de fel de buruieni şi unsori? 
Haide, goliţi ulcelele, bătrînilor, vreau să alerge mai 
repede sîngele prin vinele voastre. Voi aduce mulţumiri 
la toţi zeii pentru bucuria pe care mi-au pregătit-o 
pentru astă-seară! 

Bătrînii începură să se simtă mai bine după ce 
goliră ulcelele, Protas uită că trebuia să se grăbească. 
Libertul se lăsă cu braţele pe masă şi se aplecă mai 
mult spre sclav: 

— Spune-mi, bătrîne, ce viaţă duci la noii stăpîni? 


— Bine, tată! lupiter să le dea sănătate şi viaţă 
lungă la amindoi, că prea sînt buni cu mine! Stăpîna 
Canidia îmi arată atita bunătate şi grijă că, să mă ierte 
zeii, tată să-i fi fost şi nu ştiu dacă ar fi putut să se 
poarte mai bine. Cît despre stăpiînul Staberius, el e un 
om potolit şi înţelept, bun de pus la rană... 

Ochii vii şi lucitori ai libertului jucau repede pe faţa 
lui ascuţită şi mică. Împinse spre bătrîni ulcelele pe 
care, la un semn al său, sclavul lui Theudotos le şi 
adusese pline. 

— Mai sorbiţi puţin vin. Mă bucur mult, moşule, că 
ai avut noroc, zeii nu ţi-au uitat bunătatea! 

Cu mişcări repezi, libertul se apropie şi mai mult de 
bătrîn, îl prinse de braţ şi îl strînse uşor. 

— Şi celălalt, dacul Butes, tot aşa de bun este? îl 
întrebă cu voce prefăcuta. 

Protas îl privi mirat, cu o undă de neîncredere. 

— Poate că chiar mai bun! i-o luă înainte larse. Aşa 
îi aud vorbind despre el pe toţi dacii. Mie, de cite ori l- 
am privit, mi s-a părut că omul acela poartă o mare 
durere în suflet. Dar cine nu are o suferinţă, pe cine nu 
l-au încercat zeii? 

Eufemus se miră auzind cuvintele potolite şi adinci 
pe care le rostea bătrînul din faţa lui, despre care toţi 
spuneau că era nebun. Reveni însă la ţinta pe care o 
urmărea: 

— Tu n-ai aflat, moşule Protas, cine este acest 
Butes, adică ce a fost, de unde a venit, unde a trăit? 

— Cine să fie, tată, decît un dac necăjit, căruia 
legiunile i-or fi ars casa şi i-or fi dus femeia şi copii? 

— Or fi şi ai lui sclavi, ca Melantia şi copiii mei!... 

Ochii lui larse sclipiră, o lumină amestecată cu ape 
sticloase începu să lucească în ei. Îşi trase naiul de la 
brîu şi începu să cînte cu ochii închişi, fără să mai audă 


şi fără să mai vadă nimic în jurul lui. Avea faţa 
împietrită, durerea din nou îl răscolise. 

Pe libert nu-l mişcă durerea lui larse. Se întinse şi 
mai mult spre bătrînul sclav. Continuă să-i vorbească, 
după ce îl îndemnă să-şi golească ulcica: 

— Bătrine Protas, mă gindesc să te cumpăr de la 
Staberius, pentru asta te-am întrebat să-mi spui ce fel 
de om este şi, ca să-ţi arăt dragostea şi recunoştinţa 
mea, jur pe toţi zeii, vreau să te fac om liber, să fii şi tu 
libert, moşule, un libert cu casa ta şi cu ograda ta. 
Poate că mă vei ajuta să aflu cine este acest Butes, de 
unde a venit el? 

Bătrînul îşi retrase încet ulcica de la gură, mîna 
începu să-i tremure şi, dacă n-ar fi avut barba atit de 
bogată şi de albă, s-ar fi văzut izbitor cît de palid se 
făcuse. 

— Zeul Mithras şi zeiţa Venera să mă ferească de 
chinuri la bătrîneţe! Nu mi-a fost destulă sclavia? Păi, 
feciorul moşului, cum aş mai putea să trăiesc eu 
singur, neajutat de nimeni? Mai bine să mă ia zeii sus 
la ei! Nu, Eufemus, să nu mă cumperi, să nu mă arunci 
pradă singurătăţii de bătrîn neputincios! Acum, la noii 
mei stăpîni, parcă nici nu mai sînt sclav! 

Din spate, tabularul Lucrinus se apropie de ei cu 
două ulcele pline cu vin din cel mai tare. Văzuse de 
departe după faţa libertului că nu putea să afle ceea ce 
urmărea. Îl îndemnă să bea pe bătrîn şi-l rugă să mai 
spună din ce-şi mai aducea aminte de cînd el şi 
Eufemus munciseră la Decimus Silvanus. Alături de ei, 
larse încetase să mai cînte. În ochi se potolise lucirea 
sticloasă şi muşchii feţei se destinseseră. 

— la şi tu, larse, ulcica asta! îl îndemnă tabularul. 


— Nu mai beau! Să mergem, Protas, stăpiîna ta te 
aşteaptă, rosti, îndepărtind ulcica de lîngă el şi 
ridicîndu-se în picioare. 

Libertul şi tabularul se priviră unul pe altul. Îşi 
dădeau seama că scăpau o ocazie bună. In acel 
moment tocmai trecea prin apropierea lor tabernagiul. 
Lucrinus nu pierdu ocazia şi-i făcu semn: 

— Theudotos, ia-l pe bunul larse la bucătărie, dă-i 
ceva bun să măniînce că plătesc eu. Pînă atunci noi mai 
stăm de vorbă cu bătrînul Protas. 

Fără să facă o mişcare, larse îl privi săgetător pe 
tabular. Ceva parcă se răscoli din nou în el. „Ce voiau 
ei să afle despre Butes?” Cit fulgerul mintea îi mai 
rămase limpede, apoi totul începu să se întunece 
înaintea ochilor. Se ridică, luă ulcica cu vin din mîna lui 
Protas şi o făcu cioburi de lespezile de piatră ce 
pardoseau taberna. 

— Dacă te mai aud că-l întrebi ceva despre Butes, 
sparg şi oala cealaltă, dar în capul tău! strigă el, 
privind tăios spre libert. 

După un moment de linişte la mesele din jur, dacii 
din apropiere izbucniră în hohote. Libertul îşi dădu 
seama că rideau de el şi furia începu să-l cuprindă. De 
cînd se îmbogăţise, se ştia respectat şi se simţea bine 
să-i privească pe cei săraci ceva mai de sus, numai 
dacii nu luaseră în seamă îmbogățirea lui. Nu se mai 
putu stăpîni, strînse pumnii şi se întoarse spre ei. 

— Barbari nenorociţi! le strigă pradă miniei. 

In aceeaşi clipă, o oală aruncată de un dac tînăr, 
un flăcăiandru, zbură pe la urechea lui Eufemus şi se 
făcu cioburi de perete, împroşcînd vinul. Alţi daci se 
repeziră spre el, dar nu putură înainta, în calea lor se 
aşezară cîțiva coloni şi cîţiva veterani, care nu încercau 
să-l apere pe libert, ci să oprească scandalul. 


— Viperă spurcată, te-ai îmbogăţit în Dacia? Dacă 
pun mîna pe tine, am să-ţi tai beregata! strigă 
flăcăiandrul, strecurindu-se printre doi coloni. Eu 
barbar în ţara mea, mă veneticule? 

Reuşi să-l prindă pe libert de sagun şi să-l lovească 
de cîteva ori cu pumnul în cap. De o parte şi de alta 
săriră ajutoare şi bătaia ajunse repede în toi. Disperat 
că se distruge totul, tabernagiul alergă afară să strige 
după ajutor şi în uşă se lovi în piept cu decurionul 
Fuscianus şi legionarii lui ce răspundeau de paza şi 
ordinea în Magnus, Serdos şi Marodava. 

— Cine nu se potoleşte îndată nesocoteşte legile 
imperiului! strigă decurionul din uşă de răsună sala. 

Cei patru legionari ce-l însoțeau înaintară cu 
suliţele întinse, căutînd să-i despartă pe romani de 
daci. 

— Te prind cu alta dată, Eufemus! îl ameninţă 
flăcăiandrul dac. 

— Vreau să ştiu cine a început întîi? întrebă 
decurionul. 

— Libertul, libertul! strigară cîţiva daci. 

— Dacii! adaugă un veteran. 

— Decurioane, trebuie să mă crezi pe mine, începu 
larse, libertul Eufemus i-a făcut pe daci barbari; şi eu în 
locul lor aş fi aruncat cu orice mi-ar fi căzut în mînă! 

— Nu-l asculta pe nebun, decurioane! interveni un 
colon ce stătea mai departe, în spatele celorlalţi. 

Decurionul găsi o ieşire, îşi dădea seama că nu 
putea să facă dreptate pe loc. Se întoarse spre 
legionarii săi şi le ordonă să-i scoată afară pe toţi, apoi 
să-i despartă: doi să meargă cu dacii şi doi cu ceilalţi, 
pînă se depărtează bine unii de alţii. 


În tabernă nu mai rămaseră decît decurionul, 
tabularul şi libertul; larse şi Protas se făcură şi ei 
nevăzuţi. 

Ca să-i liniştească, tabernagiul începu cu ton de 
glumă: 

— Ce doreşte tribunul? îl întrebă pe decurion. 

Era vorba obişnuită a lui Theudotos, pe oricare 
militar, fie el numai un simplu legionar care intra în 
tabernă, îl întîmpina cu „tribune”, „centurioane” sau 
„decurioane”. 

— Am adus un vin dac bun de prin părţile 
Apulumului şi nişte cîrnaţi! adăugă el pocnind din 
limbă. 

— Da, da, îi luă vorba tabularul plin de supărare, 
serveşte-l pe decurion! N-ai văzut că armata imperiului 
a început să-i apere pe barbari? continuă cu multă 
ciudă. 

— Tocmai tu vorbeşti, Lucrinus? i-o întoarse 
decurionul. De multe ori mi-am zis că n-ar strica să cer 
magistratului de la Porolissum să vină şi să se uite niţel 
în socotelile tale poate descoperă cît de frumos te porţi 
cu dacii, cum ştii să-i încarci la ceea ce trebuie să dea 
imperiului, şi mai ales cum ai grijă să primeşti sesterţii 
de la coloni... pe sub mînă... pentru ca apoi aceştia să 
vadă că au de dat foarte puţin... 

— Vorbele tale nu mă ating, Fuscianus! Nici nu mă 
miră de ce, cum ai intrat în tabernă şi i-ai văzut pe 
daci, şi mai ales pe Getio al lui Sagitulp, ai şi căutat să 
faci în aşa fel încît să nu-i pedepseşti pe barbarii care 
loveau în nişte oameni aduşi aici de Roma şi muncesc 
pentru imperiu. Da... Ampelia, fata lui Sagitulp, i-a 
furat ochii decurionului şi nu mai vede în daci nişte 
barbari... 


— Nici n-am văzut-o niciodată, Lucrinus! Roma nu 
numai că nu opreşte, ci chiar îi îndeamnă pe romani — 
pe meşteşugari, pe veterani, pe liberţi — să se 
unească cu dacele. 

— Şi pe decurioni! 

— Pe oricine Lucrinus! N 

Alături de tabular stătea Eufemus. Işi ştergea des 
cu limba buza umflată şi însîngerată de pumnul 
puternic al lui Getio. Decurionul se întoarse spre el. 

— Şi tu, Eufemus, ai putea să-ți găseşti o dacă, o 
femeie pe măsura ta, ori de cînd ai început să te 
îmbogăţeşti, vrei să-ți aduci una din acelea de prin 
tabernele păcătoase ale Romei? Sau nu ai cugetul prea 
curat, ca Lucrinus, şi, după ce vă faceţi suma, amîndoi 
vreţi s-o ştergeţi de aici? Poate că procuratorul ar 
trebui să ştie... 

Tabernagiul caută să curme discuţia ce pornea pe 
o cale periculoasă. Pe cei trei îi servise de atitea ori la 
aceeaşi masă şi socotea că n-ar fi bine ca din cele 
întîmplate să rămînă certaţi. 

— Pe Apollo, tribune, uite unde te împinge 
supărarea de o clipă! Voi trei doară sînteţi prieteni 
buni, haide, stai la masă, că numatdecit aduc vinul şi 
cîrnaţii fierbinţi. 

Theudotos făcu un semn cu ochiul libertului şi 
tabularului, apoi se întoarse să plece spre bucătărie. 

— Nu beau şi nu mănînc nimic, Theudotos! refuză 
decurionul. Plec, am treabă la Porolissum, eram în 
drum într-acolo cînd ai strigat tu. Vreau numai să-i mai 
spun lui Lucrinus că şi eu ştiu, ca toată lumea, de 
legătura lui cu Metiada. El e aici tabular, dar să nu uite 
că este şi „servus publicus” — sclav al imperiului. O 
are pe Metiada — femeie liberă — ca şi soţie, cu care a 
şi făcut cei doi copii; tot ce strînge şi cumpără ia numai 


pe numele ei, el sclavul are sclavi, că de, zeii nu văd şi 
nu aud... sclavii sînt ai Metiadei... ca şi casa cea 
frumoasă... 

— Pe toţi zeii, tribunule, ce aveţi azi de nu vreţi să 
vă împăcaţi? interveni Theudotos întorcîndu-se din 
drum. Ce ai cu bietul Lucrinus? Tu ştii că visul unui 
sclav e să trăiască alături de o femeie liberă, că de, 
aşa sînt legile imperiului, copiii unei femei libere sînt şi 
ei cetăţeni liberi, chiar dacă tatăl lor a fost sclav. i 

Theudotos tăcu auzind uşa trîntită cu putere. In 
tabernă intrase Metiada. 

— Bine, măi omule, ai uitat să mai vii acasă? Te 
aşteaptă nişte oameni din Marodava. 

Metiada, o greacă brunetă şi vioaie, cu ochi negri şi 
adinci, îşi roti privirea pe feţele lor. 

— Toţi zeii să vă ţină, şi mai ales Asclepios şi 
Cypris! Să mă iertaţi, sînt atit de grăbită, încît am şi 
uitat să vă dau bineţe. Dar cum se face să sînteţi 
numai singuri, s-a întîmplat ceva? 

— l-am scăpat cu greu din mîinile dacilor înfuriaţi, 
răspunse decurionul ieşind din tabernă. 

Lanistul Verus venise de mult şi centurionul 
Sextus încă nu-i spusese că putea să intre la 
procurator. Cu cît aşteptarea se lungea, cu atit mai 
mult îl cuprindeau neliniştea şi teama. Ştia că se dădea 
o mare luptă în Porolissum atit între lanişti, cît şi între 
cei care îi susțineau, spre a primi însărcinarea de a 
organiza primul spectacol în noul amfiteatru. El se 
socotea cel ales, aşa înţelesese din tot ce-i spusese 
pînă atunci procuratorul. Pregătirile erau în toi în 
şcolile de gladiatori, cei sortiţi luptelor şi morţii făceau 


zilnic exerciţii de întărire a trupurilor, de iuţeală în 
mişcări şi de mînuire sigură a armelor şi scuturilor. 

Centurionul intră şi îi făcu semn să-l urmeze. 

— Toţi zeii să-ţi dea sănătate, Plautius Priscus! 
salută el, intrînd în încăperea din care procuratorul 
conducea treburile acestei părţi a Daciei. Mi s-a spus 
să vin aici degrabă. 

— Da, lanistule, eu te-am chemat, confirmă 
procuratorul, ridicîndu-se în picioare de la masa mare 
la care lucra. 

Înalt şi slab, cu faţa palidă şi cu părul cărunt, deşi 
arăta destul de înaintat în vîrstă, procuratorul avea 
privirea plină de nervozitate şi de frămiîntare lăuntrică. 
Era cunoscut de toţi ca om stapinit, bun şi drept. 

— Spune-mi, Verus, continuă el, după ce îi făcu 
semn să se apropie şi să se aşeze pe scaun, cum merg 
pregătirile, ce ai mai făcut? 

— Totul merge bine, Plautius Priscus, aşa cum mi- 
ai spus, numai că lucrările de terminare a amfiteatrului 
cam întîrzie, încă nu sînt gata tribunele, iar în arenă nu 
s-a nivelat terenul şi nu s-a adus nisip mărunt. 

— Să nu te îngrijoreze asta, lanistule, toate se vor 
sfirşi la timp. Mă interesează mult cum stai cu 
pregătirea spectacolului? Vreau ceva frumos şi măreț, 
care să placă atît de mult romanilor de aici, încît să se 
creadă în acea zi la Roma, iar pe daci să-i uimească şi 
să-i încînte, să-i facem să se simtă bine între graniţele 
imperiului. Mă înţelegi, Verus? îl întrebă, aşezindu-se şi 
el pe scaun. 

— Eu te-am înţeles de mult, Plautius Priscus, toată 
ziua nu fac altceva decit să mă gindesc cu ce să mai 
încarc spectacolul, să fie destul de lung şi cît se poate 
de plăcut. Vor fi lupte purtate cu măiestrie şi, se 
înţelege, fără să curgă prea mult sînge; procuratorul 


ştie că nici mie şi nici altor lanişti nu ne convine să 
pierdem prea mulţi gladiatori, şi mai ales dintre cei mai 
buni. 

— Tocmai asta vreau şi eu, Verus. Dacii — îi 
cunoaştem cu toţii —- sînt nişte oameni care nu se 
sperie de moarte în luptă şi ştiu să-şi chinuie duşmanii, 
însă ei privesc cu scîrbă sîngele curs din trupurile unor 
oameni puşi să se bată pînă la moarte, numai ca să 
înveselească mulţimea. Am început să-i cunosc destul 
de bine, tocmai de aceea îi preţuiesc. Jocurile noastre 
cu gladiatori ce se omoară şi cu fiare care sfirtecă în 
arenă pe nişte nefericiţi îi fac să ne vadă mai barbari 
decit îi socotim noi pe ei. 

— Nu te îngriji, Plautius Priscus, le-am pregătit 
ceva dacilor de n-au să-l uite mulţi ani de aici înainte. 

Privirea procuratorului se învioră. 

— Ce ai mai născocit? 

— De fapt am vrut să fie o surpriză şi pentru tine, 
Plautius Priscus — pînă aseară n-am fost convins că va 
sosi la timp — va apărea în amfiteatrul din Porolissum, 
pentru prima dată în Dacia, un elelant, dar nu orice 
elefant, ci unul dresat, care ştie să se joace frumos cu 
un căţel. Va fi ceva de pomină, Plautius Priscus! 

Faţa procuratorului se schimbă mult, o lumină 
plină de mulţumire luci în ochii lui. 

— Pe Jupiter, Verus, mă bucură cele ce-mi spui şi 
mă  mindresc că te-am ales pe tine lanist al 
spectacolului! In adevăr, dacii vor fi foarte uimiţi la 
vederea unui elefant, de care poate că nici n-au mai 
auzit şi mai ales de jocul lui cu cățelul. Îmi pare bine, 
Verus! Dar uite pentru ce te-am chemat — e vorba tot 
de grija pe care o port dacilor, că ei sînt ca finul cel 
uscat, bun să te odihneşti pe el, dacă nu-l aprinzi, iar 
daca ia foc, nu-l mai stingi — legionarii au prins pe un 


colon, unul venit de prin Tracia, care a intrat în casa 
unui dac, în timp ce bărbatul era plecat de acasă, i-a 
omorît femeia şi l-a jefuit de tot ce avea. Pedeapsa se 
ştie, însă aş vrea ca moartea lui să ne folosească; m- 
am gindit că ar fi bine să-l punem să lupte în arenă cu 
un gladiator, facem totodată şi spectacolul mai frumos, 
dînd o pedeapsă meritată unuia care a ucis şi jefuit. 
Asta va fi pe placul dacilor, nu cred că se vor arăta 
scîrbiţi de sîngele scurs al unui latron. Ce zici, ar fi în 
pericol gladiatorul care va lupta cu el? Omul încolţit, la 
disperare, îngrozit de moarte... 

Lanistul se lăsă pe spate şi îşi umflă pieptul: 

— Dacă nu ştie să lupte şi să se apere, cade uşor, 
Plautius Priscus. Il doboară oricare gladiator din cîteva 
mişcări. 

— Minunat, lanistule, spectacolul nostru va întrece 
orice aşteptare, pregăteşte-te, mai sînt puţine zile 
pentru tine... 

— Nu cred, Verus mai are multe şi frumoase zile de 
trăit! se auzi o voce dinspre uşă. 

În încăpere intrase Decimus Silvanus. Odihnit, 
proaspăt ras, purtînd o togă albă cu chenare ce imitau 
pe acelea ale senatorilor, era impunător şi frumos. Işi 
strînse toga pe lîngă el, săltă scurt umărul ca de obicei 
şi înclină uşor capul. 

— Toţi zeii să-l ţină pe Plautius Priscus, cel mai bun 
procurator din Dacia, chiar şi din imperiu! 

— Bine ai venit, Decimus Silvanus! Ai picat la timp, 
tocmai voiam să-ţi vorbesc. Tu poţi să pleci, Verus! 

Procuratorul îl aprecia mult pe bogatul patrician şi 
fermier de la Marodava, încă de cînd acesta venise să 
cumpere moşia tarabostelui pe care îl credea mort în 
răscoală. Atunci dovedise curaj, pentru că se hotărise 
să se stabilească într-un ţinut în care pericolul se putea 


ivi din orice parte: de la dacii din împrejurimi, de la cei 
liberi rămaşi în afara graniţelor imperiului, sau de la 
triburile sarmate şi germane din miazănoapte venite în 
apropierea hotarului. 

— Incepe, Plautius Priscus, m-ai făcut să nu-mi pot 
stăpini curiozitatea; nu uit că aici, în colţul acesta 
îndepărtat, unde nu cred că se mai obosesc zeii să 
vină, procuratorul este ca un guvernator, ca un stăpin, 
ca să nu spun ca şi împăratul... 

— Este şi slujba mea o povară, Decimus Silvanus! 
Ştii că sînt nevoit să stau singur aici, soţia şi copiii 
locuiesc la Napoca, iar eu mă duc destul de rar să-i 
văd. Pînă nu sînt convins ca s-au liniştit barbarii, nu-i 
aduc încoace. Poate că ai auzit, săptămîna trecută s-a 
dat altă lovitură de către o ceată de sarmaţi sau de 
daci liberi, n-am aflat precis, şi din nou au fost omoruri 
şi jafuri. Dar stai, Decimus Silvanus, aşază-te pe scaun, 
astăzi am avut o zi grea şi sînt foarte obosit. 

Decimus Silvanus se lăsă încet, avind grijă să-şi 
stringă bine toga în jurul trupului. Tuşi uşor şi săltă din 
umăr: 

— Da, am auzit un zvon despre lovitura aceea. 
Spui că au fost omoruri şi jafuri? Şi anume cine au fost 
ucişi sau jefuiţi, romanii sau dacii? 

— Mai mult dacii, romani nu prea sînt pe acolo, în 
afară de legionarii care păzesc graniţa. 

— Atunci e limpede, Plautius Priscus, cei care au 
năvălit n-au fost daci; dacii nu se jefuiesc între ei, şi 
mai ales nu se omoară. Aşadar, au ajuns triburile 
sarmate şi germane pînă la hotarul imperiului!... 

Procuratorul se mişcă neliniştit în scaun. Îl privi 
lung pe Decimus Silvanus. 

— Pentru asta te-am chemat, Decimus Silvanus. 

— Dar cu ce pot să te ajut eu? 


— Cu mult. Am auzit că săvirşeşti fapte care nu 
prea îmi plac. 

— Cum? Ce? sări Decimus Silvanus. 

— Îți spun numaidecit, dar mai întîi să mă explic: 
Aici, în colţul acesta îndepărtat, uitat de zei, cum ai 
spus chiar tu adineauri, nu putem să avem duşmani şi 
în faţă şi în spate. În faţa noastră sînt triburile care dau 
într-una lovituri la graniţă, iar în spate îi avem pe daci, 
pe cei care sînt înlăuntrul hotarelor imperiului. Acum a 
trecut vremea de cucerire şi de răzbunare, dacii sînt 
supuşi ai Romei ca oricare cetăţean roman, de aceea 
m-am gîndit să fac tot ce-mi stă în putere şi să-i 
liniştesc, adică... nu să-i potolesc, că sînt destul de 
aşezaţi şi vrednici după răscoală, ci să-i ajut să se 
simtă mai în siguranţă pentru ziua de miine, să ne 
privească pe noi, romanii, cu mai multă încredere, şi 
chiar cu înţelegere, că nu noi aceştia care sîntem 
astăzi aici i-am cucerit, ci alţii acum aproape treizeci 
de ani. În acest scop pregătesc cu atîta grija specta- 
colul ce se va da în noul amfiteatru. 

— Bine, te-am priceput, sînt de aceeaşi părere cu 
tine, dar nu văd legătura cu faptele pe care spui că le 
săvirşesc şi care nu-ţi plac?! 

Plautius Priscus se mişcă din nou în scaun şi liniile 
ce-i crestau faţa prelungă şi slabă se adînciră şi mai 
mult. 

— Pentru ce nu-i laşi pe daci să se liniştească, vrei 
să mai port şi grija ta, să pun centuriile să te 
păzească? Mi s-a spus că ai luat din pămînturile lor. 
Cine ţi-a permis? Ai făcut asta încrezindu-te în 
prietenia şi aprecierea mea? 

În loc să se arate îngrijorat de tonul cu care 
procuratorul îi vorbea şi de cuvintele tăioase ce-i 


adresa, Decimus Silvanus izbucni într-un hohot de ris, 
pe care totuşi căută să şi-l stăpînească: 

— Dar este ferma mea, Plautius Priscus, n-am nici 
o bucăţică de pamînt care să nu-mi aparţină! 

— Cum aşa? Nu-nţeleg! Mi s-a spus că ai luat din 
ţarinile mai multor daci... 

— Pe toţi zeii, Plautius Priscus, totul este simplu. N- 
am vrut să-ţi spun, să te mai supăr cu chestiuni atit de 
mărunte, dar altfel stau lucrurile. Ştii că mi-ai vîndut, 
adică am cumpărat de la imperiu, cetatea şi moşia 
acelui taraboste care a luptat alături de căpetenia 
răsculaților. Cînd m-am dus acolo, am luat în stapiînire 
numai pamîntul pe care l-am găsit liber. Mai tîrziu, prin 
oameni de încredere, am aflat că atunci cînd dacii şi-au 
pierdut speranţa că tarabostcle lor ar mai fi în viaţă, s- 
a întins fiecare în moşie şi a luat pamînt cît a putut să 
muncească. 

— Foarte bine au făcut, de ce să fi stat cîmpul 
nelucrat. 

— Dar acela e tot pamîntul meu, rupt din moşia pe 
care am... 

— Da, acum te înţeleg, Decimus Silvanus! Şi ai de 
gînd să-l iei chiar de la toţi? Nu te temi că-i vei aduce 
în stare să se dezlănţuie cu atita furie încît nici cohorta 
de la Porolissum nu te-ar mai putea scăpa? 

— O iau uşor, Plautius Priscus, aşa, cîte unul, cîte 
unul, pînă obţin înapoi tot ce este al meu. 

Procuratorul îşi săltă mîna şi îşi frecă nervos 
fruntea. 

— O iei uşor... Tot ce este al tău... repetă el de 
cîteva ori, murmurind, apoi săltă tonul: Dar de unde au 
venit romanii cu pămînt în Dacia? Este peste putinţă, 
Decimus Silvanus, să ne purtăm astfel cu aceşti 


oameni numai pentru că au fost învinşi şi cuceriţi de 
imperiu! 

În vocea lui îşi făcuse loc mînia şi indignarea. 

— Dacă senatul şi împăratul ar auzi ce spune un 
procurator imperial despre o provincie cucerită... 

— Vrei să mă ameninţi? 

— Nu, Plautius Priscus, departe de mine un astfel 
de gind, mă întreb însă de unde a izvorit în tine atita 
grijă şi atita milă faţa de aceşti barbari? Mă gindesc că 
ai soţie şi copii, pe care ştiu că îi iubeşti mult, altfel, să 
mă trăsnească Jupiter, aş fi în stare să cred că ţi-a 
prins inima vreo împieliţată de dacă. Dar de ce să te 
mai supăr? Fie, Plautius Pricus, fac aşa cum doreşti, n- 
am să le mai iau înapoi pămîntul! 

— II dai înapoi şi pe cel pe care l-ai luat? 

— Asta n-o mai pot face, ar însemna că le arătăm 
slăbiciune şi teamă, iar ei ar prinde tot mai mult curaj. 

— Poate că ar crede că sîntem nişte oameni cu 
suflet. 

— Aproape că nu te mai recunosc astăzi, Plautius 
Priscus! Pe toţi zeii, nu pot să te înţeleg! 

Procuratorul se îndreptă în scaun şi oftă: 

— N-aş dori să vezi cetele unui trib barbar aici la 
porţile Porolissumului şi în acelaşi timp să fim loviți din 
spate de daci, atunci m-ai înţelege, dar ar fi prea tirziu. 
Bine, ne-am împăcat, nu mai iei pămînt de la nici un 
dac. Dacă vei face altfel, supărarea mea n-ar mai 
putea fi potolită. Acum să-mi spui ce mai e nou pe la 
Marodava, am aflat că la Serdos într-o tabernă iarăşi s- 
au încăierat ai noştri cu dacii. 

— Nu ştiu, n-am auzit, răspunse în şoaptă Decimus 
Silvanus, deşi aflase cu de-amănuntul toate cele 
întîmplatc în taberna lui Theudotos. 


— Ai noştri nu-şi ţin gurile, uită că dacii devin 
foarte furioşi cînd aud că sînt numiţi „barbari”. Am dat 
ordin să fie pedepsiţi cu asprime toţi aceia care sînt 
dovediţi că aruncă dacilor cuvinte de batjocură. Dar ce 
mai face fiica lui Publius Octavinus, tot aşa de mult îl 
preţuieşte pe acel fost sclav? 

— Au aproape o viaţă trăită împreună, Plautius 
Priscus. 

— Totuşi, te-aş ruga să ai grijă de ea. Un curier 
imperial venit de la Roma mi-a spus că tatăl ei, 
senatorul, e grav bolnav. Ma întreb, de ce nu i-o fi 
trimis fiicei un papyrus, s-o cheme să se ducă să-l 
vadă, iar el să-i ierte greşeala înainte de a muri? 

Vestea îl mai însufleţi pe Decimus Silvanus. Dacă 
murea senatorul, i-ar fi dispărut teama, ştia ce avea de 
făcut după aceea. 

— M-am purtat frumos, cu toată atenţia, cu tot 
respectul ce se cuvine unei fiice de senator; la fel voi 
face şi de acum înainte. 

— Să te pregăteşti pentru spectacolul din 
amfiteatru, Decimus Silvanus. Va fi ceva foarte frumos. 
Să dai sfoară peste tot să vină cît mai mulţi daci, 
coloni, veterani, liberţi, în tribune poate să încapă 
multă lume. Dacă nu te grăbeşti, mi-ar face multă 
plăcere să golim cîteva cupe cu vin, ceva de Falern şi 
de Velitrae. 


După ce ieşise de la procurator, lanistul pornise 
întins spre amfiteatru, în apropierea căruia îşi avea 
şcoala de gladiatori. Era mulţumit de încrederea pe 
care i-o arătase procuratorul, precum şi de faptul că se 
simţea într-o poziţie întărită faţă de el. Se gîndise cu 
recunoştinţă că la crearea acestei situaţii favorabile 
contribuise şi Decimus Silvanus. Nu-i mai răminea decit 


să grăbească şi mai mult pregătirile, mai ales exerci- 
tiile de luptă şi de apărare ale gladiatorilor săi, pentru 
cumpărarea cărora îşi sacrificase aproape tot avutul. 
Şcoala de gladiatori a lui Verus era o înjghebare 
provizorie, formată din mai multe barăci de lemn, 
rînduite într-o poiană largă din pădurea ce se întindea 
de-a lungul drumului care lega amfiteatrul de centrul 
Porolissumului, locul unde se începuse construirea unui 
mic for şi a unor terme. Curtea se întindea pînă la 
drum şi era împrejmuită cu gard puternic de mărăcini, 
închizînd un dreptunghi cu laturile mari de mai mult de 
două sute de paşi, iar cele mici de peste o sută de paşi. 
În lungul laturilor mari se înşirau barăcile, iar între ele 
se întindea terenul de exerciţii — de gimnastică şi de 
lupte — pentru cei pregătiţi să devină gladiatori. 
Dincolo de gard, poiana era străjuită de trunchiurile 
groase şi frunzişul bogat al fagilor. De la intrare, prima 
baracă de pe partea dreaptă era şcoala propriu-zisă, o 
sală mare pentru exerciţii pe timp nefavorabil vara şi 
aproape pe tot timpul iarna, iar cea de a doua, 
magazia, unde erau închise cu lacăte grele armele pe 
care gladiatorii urmau să le folosească în arenă. Se 
găseau acolo spade lungi şi scurte, sulițe, tridenti, 
scuturi, plase pentru retiari, armuri şi cîte altele, pe 
care lanistul le primise de la procurator din depozitul 
cohortei. Asupra celor care erau pregătiţi să devină 
gladiatori nu se lăsa nici o arma, iar exerciţiile de luptă 
se făceau cu spade de lemn şi sulițe fără virfuri de fier, 
aceasta din teama — pe care întotdeauna o aveau 
laniştii — ca sclavii să nu se răscoale şi să încerce să 
fugă. Tot de la intrare, însă pe partea stingă, prima ba- 
racă era bucătăria şi sala unde mîncau gladiatorii, iar 
alături, ca o prelungire, încăperea în care dormeau 
sclavii folosiţi pentru diferitele servicii din şcoală, mai 


ales ca gardieni. Nu le lăsa arme şi erau păziţi, pentru 
că mulţi dintre cei sortiţi să moară în amfiteatre făceau 
exerciţiile torturați de gindul că o moarte îngrozitoare îi 
aştepta în arenă. Unii ajungeau să comită cele mai 
nebănuite acte de disperare, ce mergeau pînă la 
sinucidere sau la omorirea celor ce-i instruiau. Printre 
ei se găseau întotdeauna însă şi unii care îşi dădeau 
seama ca numai învăţind temeinic şi exersînd mult îşi 
creau cît mai multe şanse să scape cu viaţă în lupte şi 
chiar să obţină libertatea de la procurator, la cererea 
mulţimii satisfăcute. In cea de a doua baracă de pe 
partea stingă era dormitorul gladiatorilor. 

Cînd sosi lanistul, gladiatorii făceau exerciţii de 
luptă folosind spade de lemn, aşa cum era programul 
pentru această zi. Soarele zilei de vară era arzător şi le 
biciuia cu putere trupurile goale. Verus se opri la mică 
depărtare de ei şi căută să urmărească fiecare pereche 
cum miînuia spada, cum fanda la atac, cum făcea 
mişcările de retragere din faţa adversarului şi mai ales 
cum ştia să pareze loviturile periculoase pe care le-ar fi 
putut primi. Cînd socoti că se exersase destul — la- 
nistul ştia că în lipsa lui nu depuseseră atita energie, ci 
mai mult stătuseră sau simulaseră lupta — strigă să se 
stringă cu toţii în şcoală, adică în baraca pe care o 
foloseau ca sală de gimnastică şi de exerciţii de luptă. 
Vesel şi plin de curaj, aşa cum ieşise de la procurator, 
avea poftă să le vorbească gladiatorilor, să le facă o 
lecţie ca la şcoala de la Roma, unde şi el ascultase pe 
alţi lanişti. In sală gladiatorii se aşezară într-un careu 
împrejurul lui la distanţa şi pe locurile ştiute de fiecare. 

— V-am privit cum mînuiaţi spadele, începu el, şi n- 
aş putea să spun că n-aţi învăţat să luptaţi bine, totuşi 
vă mai trebuie exerciţii multe. Spurius loveşte destul 
de bine, însă mişcările de înaintare şi de retragere nu 


le face la timp, are picioarele cam grele, iar Sarpedon 
atacă numai cu lovituri puternice, fără să minuiască 
spada cu mai multă repeziciune; el va fi un bun 
gladiator, dacă va învăţa să folosească mai bine şi 
scutul. Galenzo se mişcă repede, are joc de picioare, 
dar încercările lui sînt lipsite de efect, lasă adversarului 
timp să prevadă dinainte ce mişcări va face şi din ce 
parte va primi lovitura. Cel care luptă mai bine decit 
toţi, cu mult curaj şi multă hotărîre, aşa cum trebuie să 
facă un gladiator, este Gemellinus. Să luaţi seama toţi, 
atacurile lui sînt o legătură strinsă între mişcările 
miîinilor şi jocul picioarelor, repede spada fulgerător şi 
fandează tot atit de iute; îl străpunge pe adversar cu 
vîrful spadei, apoi ca o săgeată se retrage în afara 
loviturii acestuia şi, în acelaşi timp, cu o iuţeala 
uimitoare, pregăteşte o nouă lovitură. 

Verus înainta cîţiva paşi spre partea în care se afla 
Gemellinus. Toate privirile gladiatorilor erau îndreptate 
spre el. 

— Tu ai mai luptat cumva în circuri? îl întrebă 
lanistul. 

— Nu, răspunse liniştit Gemellinus. 

— Ai mişcări şi miînuiri întocmai ca ale unui 
gladiator încercat în lupte, cum se explică asta? 

— Pe vremuri am avut un stăpîn căruia îi plăcea 
mult gimnastica şi mînuirea spadei. De multe ori 
exersa punindu-mă să lupt împotriva lui. Adesea îl 
învingeam... 

— Nici nu s-ar fi putut altfel. Se vede treaba că acel 
atlet, care poate că era un grec, devenise un adevărat 
maestru al spadei. 

Lanistul reveni spre mijlocul careului, în locul pe 
care fusese la început. 


— Trebuie să ştiţi, continuă el, totdeauna în lupte 
veţi avea în faţă un adversar hotărit să nu moară, care 
va folosi tot ce-i stă în putere, va pune în joc toată 
isteţimea spre a ieşi învingător. Oricare dintre voi se va 
simţi plin de mîndrie cînd, după ce-şi va învinge 
adversarul, va privi în tribune victorios, în aplauzele şi 
laudele mulţimii. Clipele acelea sînt adevărata fericire 
a gladiatorului: laude, aplauze, bani... 

— Libertatea... murmură unul. 

— Da, chiar şi libertatea, dacă mulţimea 
satisfăcută o cere şi procuratorul se arată mulţumit de 
felul cum a luptat învingătorul. Dar voi ştiţi că sînt şi 
cazuri cînd noi, laniştii, aranjăm lucrurile în aşa fel încît 
lupta să fie numai o simulare, cînd sfîrşitul ei nu 
trebuie să aducă nici un mort. Atunci să minuiţi 
spadele cu cît mai multă măiestrie şi să vă mişcaţi cît 
mai repede, în aşa fel încît spectatorii să creadă că 
numai datorită faptului că aţi luptat atit de bine n-a 
căzut nici unul dintre voi. Pe lingă toate acestea, 
trebuie să aveţi o încredere oarbă în mine; îl pun pe 
fiecare să lupte cu un adversar ales pe măsura lui, de 
aceea mă duc în fiecare zi la şcolile celorlalţi lanişti şi 
urmăresc cum luptă gladiatorii lor. De altfel şi pe ei îi 
vedeţi venind aici, urmărind acelaşi scop. Însă este 
necesar să ştiţi cît mai bine să vă apăraţi viaţa, şi cel 
mai bun lucru este ca fiecare să-l ia ca exemplu pe 
Gemellinus. Nu uitaţi că se apropie ziua primului 
spectacol în noul amfiteatru. Acum vă las liberi, e 
timpul să vă duceţi să miîncaţi, apoi să vă odihniţi. 

Spre seară mai mulţi gladiatori se strînseră în jurul 
lui Gemellinus, la umbra unui fag mare ce-şi întindea 
ramurile lungi şi groase peste o bună parte din terenul 
de exerciţii. Se culcară pe iarba şi aşteptară. La unii, în 


loc de încurajare, cuvintele lanistului le lăsaseră în 
suflet o umbră de îngrijorare şi de nesiguranţă. 

— Ai auzit, Spurius, ce spunea lanistul, ai picioarele 
cam grele, începu Gemellinus, privind spre cel numit, 
un gladiator voinic şi mătăhălos. 

— Trebuia să spună şi el ceva, murmură Spurius cu 
vocea lui groasa şi răguşită. 

— Dacă tu, Spurius, ai picioarele grele, în schimb 
Sarpedon are braţele încete, continuă Gemellinus, iar 
Galenzo, deşi se mişcă repede ca o sfirlează, atacurile 
lui sînt... 

— Şi tu ce vrei acum, Gemellinus, îl întrerupse 
Galenzo, ţii să ne aminteşti că lanistul a spus că tu 
lupţi cel mai bine? 

Gemellinus nu-i răspunse. Îl privi lung un timp, apoi 
îşi roti privirea peste feţele celorlalţi. 

— Nu m-am gîndit la asta..., aş vrea să vă spun 
altceva... Pe voi nu vă revoltă soarta noastră? Socotiţi 
că e bine ca un om, care ne-a cumpărat ca sclavi, să 
poată să facă ce vrea cu noi, să ne împingă în arenă şi 
acolo să ne pierdem vieţile, în strigătele înnebunite ale 
mulţimii setoase de sînge? Ştiţi că fiecare dintre noi 
este pentru Verus un obiect de joc de noroc, pe care el 
face pariuri şi caută să cîştige cît mai mulţi sesterţi? 
Dacă un gladiator moare în arenă, supărarea lanistului 
— stăpinul lui — nu este provocată de mila că un oma 
fost răpus înfiorător, ci de pierderea ciştigului şi a 
banilor cu care îl cumpărase. A încercat să ne încînte 
cu laudele şi aplauzele mulţimii, dar, spuneţi-mi, cîţi li- 
berţi aţi văzut dintre cei ce au fost gladiatori, care şi-au 
obţinut libertatea în arenă? Însuşi el, lanistul Verus, 
omul care se laudă cu victoriile cîştigate în circuri, n-a 
devenit om liber decît răscumpărîndu-se cu sesterţi 


mulţi, strînşi din daniile celor care, satisfăcuţi de luptă, 
i-au aruncat bani în arenă. 

Gladiatorii din jurul lui îl priveau împietriţi. Pe 
feţele unora se ivise neîncrederea şi teama. Dacă acest 
Gemellinus era omul de încredere al lanistului, şi dacă 
prin el îi punea la încercare? gîndeau ei. 

— Bine, să zicem că tu ai dreptate, dar ce vrei, 
unde cauţi să ajungi cu spusele tale? îl întrebă alt 
gladiator, Liccaius. 

— Acum aproape douăzeci de ani, sclavii au avut 
fericirea că au putut să se revolte şi să se alăture sub 
steagul unui conducător! rosti Gemellinus cu vorbe ce 
păreau rupte din suflet. 

— Poate că şi tu vrei să ajungi căpetenie de sclavi 
răsculați, i-o întoarse Spurius cu puţină batjocură. 

— E departe... Oameni ca cel care a fost căpetenie 
a celor răsculați, numit Sarmis, nu aduc zeii pe pămînt 
decit cîte unul poate la o mie de ani! adăugă altul, 
gladiatorul Tullus. 

Cînd auzi rostit numele lui Sarmis, ochii albaştri ai 
lui Gemellinus se umeziră şi în ei apărură luciri vii. 

—  Vorbiţi ca nişte oameni care şi-au pierdut 
încrederea în ei. Cum, voi vreţi să ne lăsăm înpinşi la 
moarte spre a se înveseli mulţimea? strigă el, privindu- 
i tăios. 

Din apropierea lui, Sarpedon îi făcu semn să se 
potolească. 

— Spune-ne mai bine ce vrei şi nu ne mai zăpăci 
cu vorbe de astea mari, care nu fac altceva decit să ne 
tulbure sufletele. Vrei să ne răsculăm, să te urmăm pe 
tine? 

— Da, vreau, rosti Gemellinus, vreau să ne ridicăm 
la luptă, dar nu să mă urmaţi pe mine. Cu voia tuturor, 
vom alege pe unul căpetenie şi-l vom asculta! 


— Vedeţi ca l-am ghicit? se grăbi Spurius, rîzînd 
satisfăcut. Vrea şi el să ajungă căpetenie, ca acel 
Sarmis... 

— Nu cumva este pus de lanist să ne încerce buna- 
credinţă? Eu unul mă dau la o parte! 

Liccaius se ridică şi plecă spre barăci. 

— Dar cum să ne revoltăm şi ce să facem? îl 
întrebă Tullus. 

— În ziua spectacolului, cînd ni se vor da armele, 
să-i doborim pe cei care vor încerca să ne oprească şi 
să pornim prin păduri spre miazănoapte sau spre 
răsărit. Sînt acolo daci liberi şi între ei vom putea să 
trăim ca oamenii! lămuri Gemellinus. 

— Planul n-ar fi rău, dacă ar reuşi!... admise Tullus 
oftînd. 

— Pe mine nu mă băgaţi, eu n-am auzit nimic şi vă 
părăsesc, murmură Spurius, ridicîndu-se şi 
îndepărtindu-se. 

După el plecară şi alţii. Gemellinus îi urmări cu 
privirea îndurerat. Rămase numai Tullus. Se înnorase şi 
începu să-i zimbească. Ochii îi luceau în orbitele adinci. 

— Cu sclavii de astăzi nu se poate încerca nimic! 
şopti el, privind în ochi pe Tullus. 

— Cum vor fi reuşit cei de acum aproape douăzeci 
de ani să îndemne la revoltă atitea mii de sclavi? 

Gemellinus nu răspunse decit după ce se gîndi 
mult timp. 

— Explicaţia nu poate fi alta decit aceasta: atunci 
sclavii duceau o viaţă mult mai grea şi, răsculindu-se, 
nu aveau nimic de pierdut, căci erau în pericol şi într- 
un caz şi în altul, acum, de cînd senatul a oprit pe 
stăpini de a-şi mai chinui şi omori sclavii, se vede 
treaba că mulţi dintre ei se împacă să trăiască aşa şi 
se tem de orice cale plină de primejdii. 


— Eu aş merge cu tine, Gemellinus! 

— Nu, Tullus, uită ce ai auzit, spune la ceilalţi că 
am făcut numai o glumă şi că s-au speriat degeaba. 

Gemellinus se ridică şi porni fără ţintă spre barăci. 
În sufletul său se aşternuse o umbră întunecoasă şi 
rece, gladiatorii erau lipsiţi de curajul necesar pentru a 
se ridica să sfărime lanţurile sclaviei. Cîţi dintre ei vor 
muri în ziua primului spectacol din noul amfiteatru? 

După revolta dacilor şi a sclavilor, răscoală în care 
tot ce construiseră romanii aici fusese ars şi dărimat, 
Porolissumul se refăcuse, la început pe o parte din 
temeliile vechi, apoi se întinsese an de an tot mai mult, 
într-o continuă dezvoltare. În acest ţinut îndepărtat al 
Daciei, Roma urmărea să întemeieze o aşezare militară 
şi civilă întărită, un adevărat pivot de apărare a 
graniţei de miazănoapte a imperiului. După Ulpia 
Traiana Sarmizegetusa, numai la Porolissum şi la 
Apulum se mai hotărise să se construiască amfiteatre 
şi să se Înalte importante clădiri publice, ca astfel să 
atragă spre aceste meleaguri cît mai mulţi coloni şi 
pentru a face mai statornice familiile militarilor şi 
auxiliarilor din unităţile stabilite aici cu garnizoana. In 
anul cînd se construise noul amfiteatru, Porolissumul 
ajunsese de întinderea unei cetăţi — aşezare mare şi 
întărită a acelor vremuri — ale cărei căi de circulaţie 
principale se reduceau la două: via Hadriana, nume dat 
în cinstea lui Hadrian, împăratul sub care fusese 
înfrintă răscoala, şi via Bassa, în amintirea lui lulius 
Quadratus Bassus, fostul militar şi guvernator al 
Daciei. Alte uliţe înguste şi scurte porneau din cele 
două căi principale şi se limitau la a da coloniei forma 


unui dreptunghi prelung, formă pe care o avea şi valul 
de pămînt cu şanţ plin cu apă, ridicat pentru apărare. 
Via Hadriana şi via Bassa se întretăiau în mijlocul 
coloniei formînd o largă deschidere libera, pe care se 
începuse construirea unui mic for şi a unei case a 
augustalilor, iar ceva mai departe a termelor. De la for 
se putea vedea amfiteatrul înălţat în afara coloniei, 
dincolo de poarta de ieşire de pe via Hadriana, în 
partea ce ducea în cartierul de sus, spre castrul de pe 
vîrful muntelui. Amfiteatrul de la Porolissum nu avea 
mărimea celui de la Ulpia Traiana, iar numărul 
spectatorilor din tribune nu depăşea jumătate din 
capacitatea aceluia. Era situat într-o mică vale în formă 
de găvan, astfel ca tribunele să fie aşezate direct pe 
pămîntul săpat în trepte ce coborau spre arenă, 
îmbrăcate cu lespezi de piatră bine netezite, de aceea 
sub ele nu se zidise oppidium şi carcere, iar luptătorii, 
jucătorii, saltimbancii şi toţi cei folosiţi la spectacol 
intrau pe o poartă anume săpata, ce răspundea la 
jumătatea arenei de formă ovală, venind din barăci 
construite în imediata apropiere. 

In ziua primului spectacol — era şi serbarea de 
inaugurare a amfiteatrului — încă nu se luminase bine 
de ziuă cînd dinspre Magnus, Serdos şi Marodava, 
precum şi din alte părţi, începură să intre în Porolissum 
numeroase cete de oameni: bărbaţi, femei şi copii. 
Coloni şi daci, veterani şi liberţi străbăteau în lung via 
Hadriana şi grăbeau nerăbdători paşii pe măsură ce se 
apropiau de amfiteatru, fiecare căutînd să ajungă 
înaintea altuia şi să ocupe un loc cît mai bun. În 
revărsarea ei, mulţimea nu era îngrămădită, oprită sau 
bruscată, ca la Roma, de gărzile ce însoțeau lectici 
luxoase în care stăteau magistrați şi senatori, şi nici de 
legionari îmbrăcaţi de paradă pentru menţinerea 


ordinei. Soarele nu se ridicase mai mult de două sulițe 
pe cer şi tribunele erau pline pînă la refuz. Şi, cum este 
în firea oamenilor să nu se oprească decit acolo unde 
mai văd şi pe alţi cunoscuţi, fără ca cineva să le fi 
stabilit anume locul, dacii din Marodova formau o 
grupare aparte, o pată colorată pe partea ce 
răspundea în faţa tribunei procurorului. Erau ca un 
covor lucrat cu efecte înimoase, produse de amestecul 
de alb, negru, roşu şi albastru, culori ce predominau în 
îmbrăcămintea lor. În jurul tribunei procuratorului 
locurile erau ocupate de militari, funcţionari şi romani 
bogaţi: fermieri, negustori şi meşteşugari, restul 
tribunelor, pe părţile laterale şi spre capetele arenei, 
erau pline de coloni, veterani şi liberţi, precum şi de 
sclavi veniţi o dată cu stăpinii lor. Cine-şi purta privirile 
prin mulţime vedea numeroase feţe cunoscute: în 
mijlocul dacilor erau Butes, Staberius şi Decibalos, 
împreună cu Canidia, Gumida şi Sarmida; în apropierea 
lor stătea Sagitulp cu familia, veneau apoi vecinii lor şi 
alţii, iar printre coloni se aşezaseră tabernagiul 
Theudotos, libertul Eufemus şi tabularul Lucrinus cu 
Metiada şi copiii. De-a lungul tribunelor umbla bătrînul 
larse cîntînd din nai într-o continuă căutare. Pe faţa lui 
împietrită, lipsită de orice expresie, jucau numai ochii 
cu care cerceta feţele femeilor pe lîngă care trecea; 
poate că mai spera să-şi găsească soţia în mulţimea 
adunată. Mergea fără să ia în seamă vorbele ce i se 
aruncau, unele bune, de preţuire şi compătimire, altele 
batjocoritoare, pline de răutate şi desconsiderare. 
Totodată, cel ce-şi purta privirile pe deasupra 
tribunelor vedea jocuri neregulate de evantaie şi de 
umbrare de toate culorile, ca nişte fluturi uriaşi ce bă- 
teau din aripi pe loc, — mulţimea începuse să simtă 
săgețile fierbinţi ale soarelui de început de iulie, deşi 


era încă de dimineaţă — amestecate cu mişcările 
răscolite de nerăbdare şi neliniştea ce-i stăpînea pe toţi 
în aşteptarea începerii spectacolului. Numai în 
tribunele celor bogaţi albul togelor se contopea într-o 
pată mare luminoasă, întreruptă de uniformele 
legionarilor ce stăteau de gardă în jurul tribunei procu- 
ratorului. 

Decimus Silvanus îşi petrecuse toată noaptea cu 
Vetilla. Dimineaţa se despărţiseră, ca pentru a-şi găsi 
un loc cît mai bun în tribunele funcţionarilor imperiului 
şi ale negustorilor, el pentru a-l însoţi în amfiteatru pe 
procurator. 

Murmurul, strigătele şi  risetele ce umpleau 
tribunele  încetară pentru o clipă, acoperite de 
trompetele ale căror sunete erau aduse înapoi de ecoul 
dealului şi pădurii din apropiere, apoi totul se pierdu în 
ropotele de aplauze şi de puternice bătăi din picioare. 
De sus, printr-o intrare rezervată, Plautius Priscus 
cobori treptele spre tribuna oficială, urmat de tribunul 
Flavius Severus, comandantul cohortei locale, de 
Decimus Silvanus, de centurionul Sextus, primul 
contubernal, şi de alţi militari şi funcţionari în posturi 
înalte din administraţia teritoriului aflat sub comanda 
sa. Procuratorul arăta bine odihnit, faţa lui slabă şi 
prelungă părea mai plină, iar privirea mai limpede. 
Păstra o ţinută plină de prestanţă, conştient că în faţa 
mulţimii adunate îl reprezenta pe împărat. După ce 
răspunse uralelor şi salutului mulţimii, luă loc în tribuna 
între Decimus Silvanus şi tribun. In spatele său se 
aşeză centurionul Sextus. Privi cîtva timp în arenă, 
unde lanistul Verus, ajutat de mastigofori şi de lorari, 
făcea ultimele pregătiri, şi graba se putea vedea după 
iuţeala cu care toţi alergau executindu-i ordinele. 

Procuratorul se întoarse spre tribun: 


— Aşadar, iazigii tot nu ne dau pace. Spune, 
Severus, am avut pierderi mari? 

Tribunul, mărunt şi gras cu gitul scurt şi gros, cu 
ochi negri şi sprîincene bogate, trăit mult în tinereţe ca 
centurion la unul din castrele din Galileea, răspunse cu 
un sforăit greu, strîns peste piept de tunica prea 
strimtă: 

— Pierderile n-au fost prea mari, Plautius Priscus, 
pentru că barbarii n-au atacat deodată şi uniţi. Au fost 
nişte cete împrăştiate pe care le-am prins şi zdrobit pe 
rind. Poate că au venit mai multe, dar unele ne-au 
scăpat. Din nenorocire, pe unde au trecut au făcut 
prăpăd: jafuri, omoruri, scrum şi ruine. Dar mult timp 
n-o să mai fim supăraţi. Pe cei pe care i-am încercuit, i- 
am răpus fără milă, am băgat spaima în ei. Pe lingă 
asta — zeii poate că nu dorm — de la captivii luaţi am 
aflat că mai departe, spre miazănoapte, triburile lor au 
început să primească lovituri de la cetele vandalilor. 

Procuratorul îl privi cu milă pe tribun. Il vedea că 
suferea şi că îngraşarea lui părea mai degrabă o boală. 
Ştia că în tinereţe Flavius Severus fusese un centurion 
zvelt, iute în mişcări şi de multe ori învingător în 
întrecerile sportive. 

— Nu prea te înţeleg, spui că n-am avut pierderi 
prea, mari şi totuşi barbarii au făcut prăpăd..., cum 
vine asta, Flavius Severus? 

— Da, aşa este, cum am spus. Centuriile cu care 
noi am urmărit cetele duşmane şi le-am bătut n-au 
suferit prea mult, în schimb prăpădul a fost la ei, la 
daci; în satele lor de pe lîngă hotar năvălitorii au lăsat 
numai jale şi scrum. 

— Şi astea nu sînt pagubele noastre, tribune? 

— Nu ale armatei, ale imperiului, dacii sînt... 


— Ce vrei să spui? Şi tu ca şi ceilalţi încă nu v-aţi 
obişnuit să vedeţi în aceşti oameni nişte cetăţeni 
paşnici şi vrednici ai imperiului, care trebuie să se 
bucure de apărarea lui, din orice parte ar primi lovituri? 

— Dar, Plautius Priscus, imperiul a adus aici coloni, 
pe care noi trebuie să-i protejăm, iar de daci să nu ne... 

— Faci o mare greşeală, Flavius Severus, dacă 
gindeşti aşa! A fost odată, acum douăzeci de ani, şi 
mai ales în timpul şi înainte de răscoală, cînd dacii 
atacau pe oricine, militari, veterani, coloni, tot ce era al 
imperiului, tot ce era adus de imperiu. Acum s-au 
schimbat mult, ei nu vor decit să fie lăsaţi în pace să 
muncească, să-şi cultive pămîntul, să-şi crească vitele, 
să taie pădurile. De fapt pămîntul este al lor, încheie 
procuratorul, întorcîndu-se spre Decimus Silvanus, care 
tot timpul privise prin arenă căutînd-o pe Vetilla. 

— Cum pămîntul este al lor?! întrebă el, tresărind 
şi săltîind umărul, fără să fi fost atent la cele ce 
discutaseră mai înainte procuratorul şi tribunul. 

— Nu te speria, nu-ţi ia nimeni ferma, Decimus 
Silvanus. Se vede treaba că tot timpul ai fost cu ochii 
numai după femei, prin tribune. 

Procuratorul tăcu acoperit de sunetele trompetelor 
şi de uralele mulţimii. Lanistul Verus venise în faţa 
tribunei oficiale, semn că spectacolul putea să înceapă. 
întocmai ca la Roma, Plautius Priscus ridică mîna 
dreaptă, aşa cum făcea împăratul. Mulțimea izbucni în 
aplauze şi strigăte: 

— Ave imperator!... Ave Dacia Traiana!... Ave 
Roma! 

Uimiţi şi sfioşi, dacii băteau şi ei din palme cu 
stingăcie. 

În sunetele trompetelor, prin intrarea rezervată 
gladiatorilor, pătrunse în arenă o centurie urmată de 


un grup de meşteri, supraveghetori şi muncitori, în 
frunte cu arhitectul constructor. Grupul reprezenta 
mulţimea celor care contribuiseră la construirea 
amfiteatrului. În dreptul procuratorului, centuria şi 
grupul se opriră, se întoarseră cu faţa spre tribună şi se 
dădură cîţiva paşi înapoi. In faţa lor veni contubernalul 
Sextus cu un sul de pergament în mînă, îl desfăşură şi 
începu să citească tare de răsuna tot amfiteatrul: 

— „În numele augustului nostru împărat Antoninus 
Pius, inauguram acest amfiteatru, locul în care toţi 
cetăţenii vor putea veni să vadă spectacole şi să se 
înveselească. În acest amfiteatru vor intra nu coloni, 
nu veterani, nu daci şi nici romani, ci cetăţeni ai 
imperiului, toţi egali în drepturi, toţi ocrotiţi de Roma. 
Aici trebuie să se înfăptuiască unirea, întărirea 
legăturilor şi contopirea celor care trăiesc, muncesc şi 
s-au legat de pămîntul Daciei, în aşa fel încît în scurt 
timp să nu se mai poată face nici o deosebire între 
roman, dac sau alt neam. Rugăm zeii să dea sănătate 
şi viaţă lungă augustului nostru împărat!” i 

Mulțimea izbucni din nou în aplauze şi urale. In 
timp ce contubernalul citea proclamația, preoții 
aşezară în fața tribunii oficiale mici altare din lemn, 
pregătite pentru aducerea de jertfe zeilor protectori. 
Procuratorul avusese grijă ca prin aceste ritualuri să fie 
mulţumiţi şi zeii, şi oamenii, de aceea hotărise ca 
oficierea slujbei să se facă de cei trei preoţi: Horiens, 
Helpizon şi Scorillo, ai zeilor cu cei mai mulţi adepţi la 
Porolissum şi în vicurile din împrejurimi: Apollo, Mithras 
şi Zamolxis. Preoţii înaintară unul lîngă altul, fiecare 
urmat de slujitorii cultului respectiv, purtind obiecte 
rituale: turta sacră, vinul libaţiilor?”, cuțitul pentru 
aducerea jertfelor, ultimii împingind animalele ce 


? Libaţie — stropire cu vin în cinstea zeilor. 


aveau să fie jertfite: cite un ieduleţ. Preoţii se 
înţeleseseră dinainte ca fiecare să aducă jertfă acelaşi 
fel de animal, înţelegere care de altfel făcea parte 
dintr-o acţiune mult mai largă a Marilor preoţi al 
Marilor temple din imperiu: aceea de pregătire a unei 
unificări a ritualelor, apoi a unei contopiri a cultelor 
zeilor, ca în felul acesta credinţa în zei să fie întărită şi 
să se poată lupta cu mai multă putere împotriva noii 
credinţe, ce ajunsese să se întindă cu repeziciune în tot 
imperiul, izvorită din învăţătura galileeanului. 
Ceremonia aducerii jertfelor se desfăşură repede, 
aşa cum de altfel fusese stabilit de procurator, şi, 
acoperiţi de fumul de tămiie şi de alte arome, preoţii 
anunţară, fiecare pentru credincioşii cultului său, că 
zeul căruia adusese jertfa era favorabil împăratului şi 
împăcării tuturor neamurilor care trăiau între graniţele 
imperiului, că zeul va face ca holdele să dea rod bogat, 
iar oamenii să fie sănătoşi. Apoi preoţi şi slujitori se 
retraseră în aceeaşi ordine în care veniseră. 
Frumuseţea zilei de vară, nerăbdarea aşteptării 
spectacolului şi siguranţa pe care o dădea mulţimii 
ocrotirea zeilor, toate contribuiră ca în tribune să 
tălăzuiască un murmur plin de voie bună, de împăcare 
şi de omenie. In timp ce centuria şi grupul 
meşteşugarilor, supraveghetorilor şi muncitorilor pă- 
răseau arena, lorarii netezeau nisipul şi curăţau urmele 
lăsate de altare şi de animalele jertfite. Fără întiîrziere, 
prin porţile larg deschise pătrunse un grup de 
gladiatori. Cu trupurile goale, musculoşi, bine făcuţi şi 
bine hrăniţi, cu privirile vesele şi dirze, plini de 
încredere, ei înaintară pînă în dreptul tribunei 
imperiale. În cea mai desăvirşită ordine, se opriră, se 
întoarseră cu o mişcare scurtă spre procurator şi cum 
acesta îl reprezenta pe împărat, rostiră toţi ca unul 


formula obişnuita ce răsuna totdeauna în circurile din 
Roma: „Ave Caesar, morituri te salutant!” 

Plautius Priscus ridică braţul atit ca răspuns la 
salutul lor cît şi ca încuviinţare că lupta putea să 
înceapă. A fost semnalul pentru gladiatori. Cu mişcări 
suple şi repezi, se aliniară pe două rînduri, la cîțiva paşi 
unul de altul, şi lupta se porni cu mişcări agere, 
încrucişări de spade şi pocnete de scuturi cu lovituri ce 
păreau de moarte, deşi nici unul dintre ei nu cădea. 
Mulțimea urmărea lupta cu răsuflarea oprită, convinsă 
că pînă la urmă va vedea sîngele curgînd şi pe cei 
căzuţi zbătindu-se pe nisipul arenei. Cei din tribune 
bănuiau că laniştii pregătiseră totul din timp, că fiecare 
gladiator ştia dinainte pe cine va înfrunta, făcuseră 
exerciţii şi repetaseră împreună mişcările, aşa cum 
aveau să se desfăşoare în arenă, fără ca vreunul să 
cadă doborit, ci numai să primească uşoare răni din 
care mulţimea să vadă curgind singe, ca astfel să se 
creadă că lupta era pe viaţă şi pe moarte. Cunoscătorii 
însă admirau jocul gladiatorilor şi ştiau că totul se 
reducea numai la măiestrie în mînuirea spadei şi a 
scutului. Cînd procuratorul ridică mîna, ca semn pentru 
încetarea luptei, în mulţime se produseră murmure şi 
mişcare: unii răsuflau uşuraţi, pentru că nu murise nici 
un gladiator, alţii gesticulau şi strigau supăraţi că nu 
căzuse nimeni şi cereau să se continue încleştarea. În 
sunetele trompetelor, încolonaţi în aceeaşi ordine în 
care veniseră, gladiatorii părăsiră arena în aplauzele 
mulţimii. După ce lorarii neteziră nisipul cu multă 
grabă, pătrunseră în arenă două grupuri: unul de coloni 
şi altul de daci, bărbaţi şi femei, toţi îmbrăcaţi ca 
pentru sărbătoare. Femeile purtau în miini buchete 
mari de flori, iar bărbaţii duceau pe umeri diferite 
unelte de muncă. Cele două grupuri făcură înconjurul 


arenei în uralele şi aplauzele spectatorilor. Dar 
mulţimea nu urmărea numai pe cei ce treceau prin faţa 
tribunelor, căci în arenă mai intrară numeroşi dulgheri, 
lorari şi alţi slujitori ai amfiteatrului, ducînd doi cîte doi 
bucăţi de gard, lungi de doi paşi şi înalte de trei, 
îmbinări meşteşugite de dulapi groşi din lemn de 
stejar, prinşi cu piroane lungi îndoite la capete, 
Bucăţile de gard se puteau înnădi uşor unele de altele 
prin legături puternice din lemn puse în curmeziş, 
fixate pe stilpi groşi înfundaţi adînc în găuri dinainte 
pregătite. Fiecare stilp era întărit prin alte lemne de 
sprijin dinafară arenei. Lanistul Verus şi ajutoarele lui 
alergau în toate părţile şi strigau ca totul să se termine 
cît mai repede. După siguranţa şi uşurinţa cu care se 
făcea întinderea gardului, se vedea că această 
operaţie fusese bine pregătită şi mai ales des repetată. 
În mare grabă închiseră arena cu o împrejmuire 
puternică şi înaltă. În mulţime frămîntarea crescu 
peste măsură, cei mai neastimpăraţi se ridicară în 
picioare să privească în arenă, uitind să se mai aşeze. 
La porţile de intrare, gardul se prelungea printr-un ocol 
larg pînă după zidurile amfiteatrului. Din loc în loc se 
auzeau strigăte de nestăvilită curiozitate şi nerăbdare: 
„Se dă drumul animalelor!”...,,Se vor lupta cu lupii!...” 
„Fiarele se vor omori unele pe altele!” După ce şi 
ultimul lorar ieşi, cîtva timp arena rămase goală. 
Încordarea creştea. În afara gardului întărit ce 
împrejmuia arena stăteau legionari cu  suliţele 
pregătite, gata să le arunce de va fi nevoie. De dincolo 
de zidul după care ocolea gardul se auzi un muget, 
urmat de un sforăit puternic, pe care mulţi din tribune 
în înfrigurarea aşteptării le asemuiră, unii, urletelor de 
leu, alţii mormăitului ursului şi în clipa ce urmă năvăli 
în arenă un zimbru fioros. Animalul era masiv la trup, 


cu capul, greabănul, bărbia şi pieptul acoperite de păr 
lung ce-i cădea în şuviţe răsucite, ochii roşii, injectaţi, 
coarnele scurte, groase şi bine ascuţite, iar din nări 
răbufneau aburii sforăitului său puternic. Se opri în 
mijlocul arenei, speriat şi mirat de ceea ce vedea în 
jurul său, pînă răsunară lătrături, şi de după colţul 
gardului se iviră ca la o duzină de cîini voinici, urmaţi 
de un număr egal de gladiatori. Fiecare purta în miini 
suliță grea, cu virf de fier ascuţit, şi scut. La vederea 
cîinilor zimbrul o luă la goană dînd roată arenei cu 
capul şi coada ridicate. După o clipă de panică mul- 
ţimea îşi reveni şi urmări înfiorată cele ce se 
petreceau. Intre timp, gladiatorii reuşiră să se 
strecoare pe lingă gard şi fiecare îşi ocupă locul 
dinainte stabilit. De la primul înconjur al arenei, un 
cîine rămase întins pe nisip zdrobit sub copitele fiarei. 
La începutul celui de-al doilea tur, un gladiator aruncă 
sulița cu putere şi o înfipse între coastele animalului; în 
acelaşi moment, de la cei de dincolo de gard, 
gladiatorul primi o altă suliță. Arena răsună de mugetul 
zimbrului care continuă goana turbată. Alt cîine căzu 
prins în coarne şi zvirlit la mare depărtare, apoi încă o 
suliță pătrunse în greabănul animalului. Cu această 
nouă lovitură primită, ceva se schimbă în mersul lui, 
încetă goana după cîini şi se întoarse asupra 
oamenilor. Gladiatorii, cu mişcări agere, se fereau la 
timp şi repezeau cu toată puterea suliţele. Dar tocmai 
cînd un gladiator se socotise scăpat, căci zimbrul 
trecuse de el, animalul se întoarse şi cu o mişcare 
fulgerătoare a capului îi străpunse pîntecul, înşiruindu-i 
măruntaiele prin arena. Se opri locului mugind, înfipse 
coarnele în nisip, scurmă cu picioarele şi începu să 
sfărime sub copite trupul neînsufleţit al gladiatorului. 
Această întirziere se dovedi pentru el fatală. Folosind 


momentul, patru gladiatori trimiseră suliţele între 
coastele animalului. Lovit greu, zimbrul îşi reluă goana 
cu suliţele înfipte în trup. Alţi cîini căzură sub copitele 
lui şi alte sulițe zburară spre el. În urma lui nisipul 
arenei începu să se roşească de sîngele ce se scurgea 
din rănile deschise. Goana slăbea văzînd cu ochii şi, pe 
măsură ce încetinea mişcările, tot mai numeroase erau 
suliţele ce se opreau în carnea lui. In cele din urmă, 
căzu trăsnit în clipa cînd o suliță îi străpunse un ochi, 
pătrun zîndu-i în cap. Mulțimea răsuflă uşurată din 
încordarea în care stătuse, uitînd de timp şi de locul 
unde se găsea. Lanistul Verus şi ajutoarele sale 
năvăliră în arenă şi începură să scoată gardul şi să 
curețe nisipul. Tribunele se umplură de valuri de 
veselie, de mulţumire şi de laude, aplauzele şi uralele 
nu mai conteniră, iar numele lanistului era strigat din 
toate părţile. Desfăşurarea spectacolului îl înveselise 
mult pe procurator, care vedea cu satisfacţie cum cu 
ajutorul  amfiteatrului şi a  laniştilor se grăbeau 
împăcarea, înţelegerea şi înfrăţirea atitor neamuri 
venite să trăiască pe aceste meleaguri alături de daci. 

In arena goală, pregătită pentru o nouă luptă, intră 
lanistul însoţit de un gladiator voinic, musculos şi încet 
în mişcări. Aproape gol, fără nici o arma asupra lui, 
călca cu picioarele puţin crăcănate încît păreau îndoite 
din cauza greutăţii prea mari a trupului. Ajunşi în 
dreptul tribunei procuratorului, cei doi se opriră. 
Lanistul îşi roti privirea prin arenă, ca şi cum ar fi 
căutat pe cineva, apoi începu să vorbească: 

— Acesta e gladiatorul Zeno, de fel de undeva de 
prin părţile Hellespontului, strigă el, luînd o mînă a 
gladiatorului şi săltind-o în sus. Cine vrea să lupte cu 
el, fără spade, fără scuturi sau alte arme? Luptă 


dreaptă, numai cu braţele şi cu trupurile. Cel care iese 
învingător primeşte în dar o mie de sesterţi. 

În tribune se făcu linişte. Curiozitatea şi 
nerăbdarea pluteau prin mulţime. 

— Pe toţi zeii, nu are nimeni curaj? reluă lanistul, 
văzînd că din tribune nu se ridică nici un bărbat. Se 
poate cîştiga uşor o mie de sesterţi, iar dacă nu 
învinge, nu e nici un pericol, gladiatorul nu are arme şi 
nici voie să mai facă altceva după ce l-a trîntit pe 
adversar şi l-a făcut să atingă pămîntul cu umerii. 
Haide, curaj!. 

Din rîndurile colonilor se ridică un gal mătăhălos. 

— Mă lupt eu cu gladiatorul! rosti el cu voce atît de 
groasă, încît arena răsună ca un huruit. 

— Zeii cu tine, Porcius! îi ură un colon din 
apropiere. 

Porcius fusese şi el gladiator, îşi cîştigase libertatea 
prin lupte şi, devenit libert, trăise mult timp în Tracia, 
apoi venise în Dacia, unde auzise că se dă pămînt mult 
şi bun de muncă. Lupta între Zeno şi Porcius se 
desfăşură aprigă, în strigătele de îndemn, de laudă şi 
de batjocură ale mulţimii. La o mişcare făcută cu 
iscusinţă, Zeno îşi încordă muşchii de păreau gata să-i 
plesnească şi Porcius pierdu lupta. 

— Cine îşi mai încearcă puterea şi norocul? îl 
aşteaptă mia de sesterţi, îndemnă lanistul, scoţind din 
buzunarul tunicii cîteva monede pe care începu să le 
arunce în sus, prinzindu-le în palmă. 

În rîndurile dacilor se produse mişcare. Butes se 
întoarse şi căută pe cineva cu privirea. 

— Unde este Sagades? întreba el. 

— Aici, răspunse un dac bine legat, înalt şi cu 
vocea groasă. 


— Încearcă şi tu, Sagades, îl îndemnă Butes. Toată 
viaţa te-ai luptat cu lutul, l-ai frămîntat şi ai modelat 
oale şi ulcioare, nu poţi să te iei la trîntă cu un ţanţoş 
de gladiator şi să dai cu el de pămînt? 

Pe umerii obrajilor lui Sagades — un bărbat ca la 
patruzeci de ani — se iviră semnele timidităţii, o 
îmbujorare se întinse ieşind de sub barbă pînă sus pe 
frunte. 

— D-apăi ce ar fi să încerc? Cu ajutorul Marelui 
zeu!... spuse Sagades, ridicîndu-se în picioare. 

Lanistul văzuse frămîntarea din rîndurile dacilor şi 
urmărea atent mişcările. Prinse momentul la timp: 

— Un dac vrea să lupte cu gladiatorul! anunţă el 
vesel. Toate capetele se întoarseră spre tribunele 
ocupate de daci. 

Privi şi procuratorul, bucuros că prin gestul ce se 
făcea se accentua prezenţa lor între ceilalţi cetăţeni ai 
imperiului. Sagades cobori în arenă, suflecîndu-şi 
mînecile cămăşii. Barba şi pletele îi fluturau în uşoara 
adiere a vintului. Ajuns în faţa gladiatorului, se opri şi îl 
privi lung. Nu înţelegea de ce acesta ridea. 

— Scoate-ţi cămaşa, dacule, că în luptă o să se 
facă numai zdrenţe îi spuse gladiatorul. 

— Să-şi scoată dacul cămaşa! strigă şi cineva din 
tribune. Un timp Sagades rămase încurcat. Privi 
neliniştit mulţimea cu ochii lui mari şi blinzi. 

— Trage de pe tine cămaşa, Sagades! strigă 
Decibalos, punînd mîinile pilnie la gură. Aşa spune şi 
Butes! continuă el. 

Dacul îşi scoase cămaşa, îşi strînse mai bine 
cingătoarea peste nădragi şi scuipă în palme. ÎI 
cuprinse cu braţele pe gladiator şi îl răsuci cu putere. 

— Aşa, dacule, striga cineva din tribune. 


— Dă cu dacul de pămînt, gladiatorule! se auzi o 
voce din rîndul negustorilor şi meşteşugarilor. 

Lupta se încinse cu străşnicie şi în tribune crescu 
agitația. Ceea ce uimea mulţimea era felul mişcărilor 
dacului, o îmbinare între încordarea muşchilor şi 
greutatea trupului, aşa cum fac tăietorii în pădure cînd 
urnesc trunchiurile de fagi şi de brazi. Lupta părea că 
se va lungi, cînd, prinzind momentul, Sagades se 
răsuci, îşi vîri umărul în pieptul gladiatorului, îl strînse 
cu putere şi, făcînd o mişcare de întoarcere, una de 
ridicare şi alta de coborire, îl frinse pe gladiator şi se 
prăbuşi cu el la pămînt. Gladiatorul, cu totul nepregătit 
pentru mişcări atit de năprasnice, nu mai avu timp să 
se răsucească şi atinse pămîntul cu umerii, apăsat de 
greutatea dacului. 

— A învins dacul! strigă un centurion din tribune, 
printre aplauze. 

Lanistul ridică amindouă mîinile cerînd linişte. 

— İl declar pe dac învingător! spuse el. li dau mia 
de sesterţi, adăugă cu puţină ciudă şi continuă: Dacule, 
dacă vrei să te faci gladiator, te cumpăr eu, îţi dau cît 
îmi ceri! Primeşti? 

Sagades se ridicase şi îşi îmbrăca încet cămaşa. 

— Ce-mi trebuie să fiu gladiator, să ridă lumea de 
mine? răspunse el, pregătindu-se să plece înapoi în 
tribună. 

—- După sfîrşitul spectacolului, să vii la şcoala de 
gladiatori şi-ţi primeşti sesterţii eîştigaţi. 

— N-ai să vezi nici un sesterţ, dacule! strigă 
cineva. 

Verus se întoarse speriat cînd auzi vocea 
procuratorului: 

— Vei avea mia de sesterţi, dacule, altfel lanistul 
va primi o severă pedeapsă din partea noastră! 


Cele spuse de procurator îl întristară pe lanist, 
pentru că într-adevăr se gindise să nu-şi ţină 
făgăduiala. Dar nu era timp de pierdut. Alergă afară 
din arenă, încîntat de gindul că ceea ce va urma va 
uimi şi mai mult spectatorii. Mulțimea aştepta 
încordată, cu înfiorarea nerăbdării. Arena rămăsese 
goală şi clipele treceau. Deodată valuri de murmure 
pline de uimire străbătură tribunele. Prin porţile de 
intrare ale arenei înainta încet un elefant condus de un 
nubian, care stătea călare pe ceafa lui. Pe spatele 
elefantului se juca un căţel tărcat cu pete albe şi 
negre. Un puternic val de fiori străbătu tribunele 
ocupate de daci, era o uimire amestecată cu spaimă, 
mai ales în rîndurile femeilor şi copiilor. Niciodată cei 
din părţile Marodavei nu mai văzuseră un elefant şi nu- 
şi închipuiseră că putea să existe pe pămînt o 
asemenea dihanie. Ajuns în mijlocul arenei, nubianul 
făcu citeva mişcări ascunse, îşi înghioldi elefantul cu 
un beţişor scurt de abanos pe care îl avea în mînă, şi 
uriaşul animal se lăsă pe genunchii din faţă. 
Conducătorul şi cățelul săriră repede jos. În mîna lui 
rămase numai un lanţ scurt, legat de trompa elefantu- 
lui. Nubianul se dădu puţin într-o parte, îl mai înghioldi 
o dată cu virful beţişorului între picioarele dinainte şi 
animalul greoi se clătină de citeva ori, ca şi cum cu 
greu se hotări să se supună, apoi începu să se lase pe 
picioarele dinapoi pînă ce ajunse în poziţie verticală, cu 
picioarele din faţă ridicate de la pămînt, întinzindu-şi în 
acelaşi timp trompa. Căţelul atita aşteptase: sări pe 
trompă, apoi pe unul din picioarele din faţă, săltă peste 
o ureche şi de acolo ajunse pe cap, unde stătu citeva 
clipe, privind mulţimea şi dînd mulţumit din coadă, 
după aceea se ridică şi el în două labe, rămînînd citeva 
clipe în această poziţie. 


— Nubianul ăsta umblă cu zeii cei răi! strigă cineva 
din tribune. 

— Să nu te trimitem noi pe tine la zeii cei răi! îl 
ameninţă unul. 

Elefantul şi cățelul făcură numeroase mişcări ce 
încîntara şi uimiră mulţimea. Cînd nubianul părăsi 
arena, urmat de cele două animale, uralele, laudele şi 
aplauzele deveniră tunete nesfirşite pe care ecoul 
dealurilor şi pădurii din apropiere le aducea înapoi în 
valuri repetate. 

Decimus Silvanus îşi strînse toga şi se întoarse 
spre procurator: 

— Dacă împăratul şi Roma ar afla tot ce ai făcut 
aici, Plautius Priscus, organizind acest spectacol, te-ar 
încununa în for cu lauri pe frunte. 

— De la zei şi de la împărați recunoştinţa se vede 
foarte rar, murmură  procuratorul, continuind să 
privească mulţimea înveselită din tribune. 

În arenă înaintau doi gladiatori şi după ei venea 
lanistul Verus. Cei doi, de talie potrivită, înarmaţi cu 
spade scurte şi cu scuturi, cu trupurile bine strînse în 
armuri de zale şi cu capetele acoperite cu coifuri 
lucitoare, călcau apăsat şi hotărît, privind şi zimbind 
mulţimii care îi privea cu aplauze nesfirşite. Lanistul îi 
prezentă scurt: Omucio şi Gemellinus. Lupta se porni 
dîrză. În tribune se aşternu o linişte desăvirşită. 
Cunoscătorii în luptele din circuri îşi dădeau seama că 
unul dintre cei doi gladiatori trebuia să moară. Nu 
trecu mult şi în tribune mulţi se întrecură să strige 
pariurile: 

— Cinci sute de sesterţi pe Gemellinus! strigă o 
voce din rîndul celor bogaţi. 

— O mie pe Omucio! răsună alta. 

— Două mii pe Gemellinus! se auzi din altă parte. 


— Trei Mii... 

— Patru mii... 

Pariurile şi strigătele creşteau pe măsură ce lupta 
se înteţea. 

În mijlocul dacilor, Butes începu să se frămînte 
neliniştit, pe faţa lui se aşternuse o uşoară paloare, 
privirea şi-o ţinea aţintită numai asupra lui Gemellinus. 
În situaţiile mai grele de luptă pentru Gemellinus, 
Butes tresărea, părea gata să se ridice în picioare, ca şi 
cum ar fi căutat să-i sară în ajutor. 

— Ce te frămînţi atita? îl întrebă Staberius, 
văzîndu-i încordarea. 

— Nu ştiu, sînt treaz sau visez? murmură el. 

— Nu te înţeleg... 

Butes se întoarse şi-l privi cu asprime. 

— Tu te-ai uitat bine la gladiatorul Gemellinus? 
Mintea ta nu găseşte nici o asemănare? 

— Da, am băgat de seamă, nu ştiu dacă şi tu te 
gindeşti tot acolo, gladiatorul aduce destul de bine cu 
Sarmis. 

Butes nu-l mai ascultă şi nici nu-i confirmă. 
Urmărea cu încordare lupta. Gladiatorul Omucio 
primise cîteva lovituri grele, dar şi Gemellinus avea 
pumnul în care ţinea spada năclăit de sînge. Loviturile 
se îndesiră peste măsură şi jocul de picioare cu fandări 
şi retrageri repetate îi făcea pe cei doi gladiatori să se 
deplaseze pe distanţe destul de mari prin arenă. Cînd 
Gemellinus îl străpunse pe Omucio cu spada prin umăr, 
mulţimea aproape că nici nu prinse momentul. II văzu 
pe gladiator  clătinîndu-se de citeva ori, apoi 
prăbuşindu-se la pămînt. Gemellinus ştia că lovitura sa 
nu fusese ucigătoare, nici n-ar fi vrut să-l omoare, însă 
avea datoria să meargă pina la sfîrşit. Puse piciorul pe 
pieptul celui căzut, ridică spada, se pregăti să dea 


lovitura de graţie, şi aşteptă hotărîrea procuratorului. 
Din tribune se auzeau strigăte: 

— Per actun est!... 

— Viaţa gladiatorului!... 

— La moarte cu el!... 

Unii ţineau degetul cel mare de la mîna dreaptă în 
sus, era semnul prin care cercau să se lase viaţa celui 
căzut, alţii arătau în jos cu acelaşi deget, dorindu-i 
moartea. Însă orice se strigau şi oricum ţineau degetul 
cei din tribune, toate privirile erau îndreptate spre 
procurator. Încordarea creştea cu fiecare clipă şi 
procuratorului îi plăcea s-o mai prelungească, deşi 
hotărîrea era luata cu mult înainte. Cînd socoti ca 
efectul fusese suficient, săltă în sus mîna dreaptă cu 
degetul ridicat. În aceeaşi clipă întregul amfiteatru 
tună de urale şi aplauze. Îi lăsase viaţa gladiatorului 
învins. 

De pe locul în care stătea, Vetilla urmărise cu 
nelinişte mişcările lui Gemellinus. Frumuseţea şi ţinuta 
acestuia o subjugaseră de la intrarea în arenă şi ea era 
femeia care ştia să aprecieze un bărbat. Tot timpul cît 
se desfăşurase lupta stătuse cu inima strinsă, apoi 
încordarea ei se transformase într-o plăcuta uşurare, 
care o împingea cu o putere de nestăvilit spre tînărul 
gladiator. 

Ultima parte a spectacolului a fost de fapt un 
exemplu drastic pentru mulţime, şi mai ales pentru 
răufăcători. Procuratorul voise să arate tuturor că sînt 
pedepsiţi cu toată asprimea cei ce tilhăresc. In arenă 
au fost aduşi un gladiator şi un colon — un persan 
pripăşit de curînd în vicul Serdos — care fusese prins 
prădind casa unui dac, căruia îi omorise femeia. 
Pedeapsa era să lupte cu gladiatorul şi, dacă ieşea 
învingător, era dovadă că zeii îl socoteau nevinovat. 


Mulțimea ştia însă că nici un zeu nu mai putea să-l 
scape de loviturile nimicitoare ale gladiatorului. 
Tilharul nu mînuise niciodată o spadă, iar cu scutul nu 
ştia să se apere. Sancţiunea a fost aplicată destul de 
repede: din cîteva mişcări, care pentru gladiator 
păreau un fel de joc, condamnatul căzu cu pieptul 
străpuns. Înfiorată şi totodată mulţumită, mulţimea 
izbucni din nou în aplauze şi urale, în timp ce 
procuratorul se ridică şi începu să urce treptele spre 
ieşire. Spectacolul luase sfîrşit. 

O dată cu mulţimea care dădea năvală spre ieşire, 
Vetilla cobori în arena şi porni în partea opusă, spre 
poarta de intrare a luptătorilor. II căută grăbită pe 
lanistul Verus şi îl găsi între gladiatori, fericit de 
succesul spectacolului. Era mulţumit mai ales de 
aprecierea  procuratorului, pentru că  centurionul 
Sextus, primul contubernal, îi spusese că Plautius 
Priscus îl poftise şi pe el la cină, alături de tribuni şi de 
înalţi funcţionari. O ascultă pe Vetilla, după ce se 
îndepărtă cu ea printre copacii din apropierea 
amfiteatrului, gata să-i satisfacă orice dorinţă. 

— Ţi-a săgetat atit de adînc inima gladiatorul meu? 
o întrebă el rizind zgomotos. 

— Tu n-ai cunoscut inima nici unei femei, lanistule? 

— Dar cum să ţi-l las, şi încă pentru o zi şi o 
noapte? Tu nu ştii că este cel mai răzvrătit dintre 
gladiatorii mei!... 

— Şi cel mai bun luptător şi... mai frumos, 
completă Vetilla. 

— Da, e un adevărat bărbat Gemellinus şi, pentru 
succesul pe care l-a avut astăzi în arena — prima lui 
victorie — căci lupta a fost cu adevărat pe viaţă şi pe 
moarte, l-am iertat, păcătosul... 

— Şi mi-l dai, lanistule? 


— Să zic că ţi-l dau... De fapt are şi el dreptul la 
grațiile unei femei frumoase, dar, Vetilla, ce mă fac cu 
Decimus Silvanus? Dacă află că eu... prietenul lui, te- 
am ajutat, pe tine... slăbiciunea lui... 

— Eu slăbiciunea lui? Decimus Silvanus e un satir, 
schimbă femeile în fiecare noapte. 

— Vetilla, dar eu? De mult gîndul îmi zboară spre 
tine! 

— Cine are răbdare, lanistule, reuşeşte! În după 
amiaza aceleiaşi zile, Gemellinus ieşi din şcoala de 
gladiatori, lăsat liber pînă a doua zi. 

Casa lui Sagitulp era sus, sub pădure, în partea 
dinspre vicul Serdos a Marodavei, la o depărtare de 
cîteva sute de paşi de drumul ce străbătea cele trei 
aşezări şi pătrundea în Porolissum. Curtea — închisă cu 
gard înalt, împletit din nuiele şi mărăcini, pe pari groşi, 
bătuţi adînc în pămînt, ascuţiţi la virfuri — se înfunda 
cu o latură într-o poiană din pădure, iar cu cealaltă o 


ţinea alături cu pîrîul Zerdis, care după ce cotea scurt, 
se îndrepta spre răsărit, ocolind vicul Serdos. Sagitulp 
îşi întărise împrejmuirea pentru a se apăra atit de 
oameni, cît şi de fiare; de oameni în timpul verii, cînd 
se tilhărea mai mult, iar de fiare în timpul iernii, cînd, 
flămînde, sălbăticiunile porneau în haite spre aşezările 
oamenilor. Cei din neamul Sagitulp locuiau aici încă din 
bătrîni, de pe timpul tarabostilor din neamul Burio, 
trăiseră în slujba lor ca pădurari şi ca buni vinători. 
Acum îşi munceau bucăţica de pămînt ca oricare dac, 
nu mai puteau intra în pădure decit furişindu-se, spre a 
nu fi prinşi de pîndarii lui Decimus Silvanus. Casa era 
veche, din birne bine rostuite, acum roase şi acoperite 
pe la colţuri de muşchi mărunt, verde, iar învelişul din 
şindrilă groasă şi lungă, pe care de asemenea se 
prinsese muşchiul verde. Din tinda îngustă, fără 
ferestre, se pătrundea în două încăperi mari, una la 
dreapta şi alta la stînga, amindouă sărace în lumină, 
căci prin ochiurile mici în care era întinsă pielea subţire 
şi uscată de băşică de bou, soarele îşi arata cu greu 
puterea. Pe jos era spoit cu pămînt, iar pe lîngă pereţi 
se înşirau laviţe acoperite cu velinţe frumos colorate, 
pe care se odihneau cei ai casei şi îşi păstrau lucrurile. 
De cum se pătrundea în tindă se simţea mirosul 
puternic de busuioc şi de izmă uscată. In faţa casei, 
pînă spre poartă, Arghida şi Ampelia sădiseră straturi 
cu flori, aşa cum văzuseră la Staberius şi la Decibalos, 
la care se duceau destul de des. De altfel Sarmida 
venea tot atit de des la surata ei, Ampelia, poate — 
vorbeau gurile — pentru flăcăul Getio, fratele Ampeliei, 
dar erau vorbe de clacă. Nu prea departe de casă şi în 
rînd cu ea, Sagitulp îşi avea staulele vitelor, iar în fund, 
despărțită de curte printr-un gard, se întindea ograda 
plină cu pomi. 


De dimineaţă, Sagitulp, însoţit de feciorul cel mic, 
Ziper, care abia împlinise doisprezece ani, plecase în 
țarină, iar Getio, ca de obicei, la Porolissum, unde lucra 
dulgherie pe şantierul roman. Arghida se apucase să 
gospodărească, după ce dăduse drumul vitelor la 
păscut pe imaşul dintre pîrîu şi marginea pădurii şi o 
sculase pe Ampelia să le păzească. Soarele zilei 
frumoase de iulie se ridicase la citeva sulițe pe cer şi 
sorbise toată roua de pe iarbă. Din sus, dinspre 
pădure, cobora peste poiană spre albia rîului o adiere 
uşoară ce dădea o răcoare plăcută pînă către prînz 
cînd căldura moleşea totul. După spectacolul din noul 
amfiteatru, a cărui frumuseţe îi uimise mult pe daci, şi 
în egală măsură pe Sarmida şi pe Ampelia, cele două 
fete deveniseră de nedespărţit şi toată ziua nu vorbeau 
altceva decit de cele văzute acolo. In această zi 
Sarmida venise mult mai devreme, cînd soarele încă 
nu trecuse de vremea prînzului. Era îmbrăcată în 
cămaşă albă, cu mîneci scurte, şi în fotă uşoară de lînă 
de culoare albastră, frumos încreţită la mijloc, 
reliefindu-i mijlocul subţire şi formele tinereţii abia 
împlinite. Cosiţele blonde-aurii, lungi şi groase trase 
peste umeri, îi cădeau printre sîni, ajungiîndu-i pînă la 
cingătoare. In păr avea prinsă o garoafă roşie, care se 
oglindea în ochii ei de culoarea cerului. Tot aşa era 
îmbrăcata şi Ampelia, numai că fota ei era de culoare 
roşie, iar părul îl avea ceva mai închis, bătea spre roşu- 
brun în razele vii ale soarelui. Amiîndouă erau cu 
picioarele goale şi umblau cînd prin apa limpede şi 
răcoroasă a piriului, cînd pe iarba verde şi moale din 
poiană, vorbind şi rîzînd din te miri ce. Vitele păşteau 
în apropiere, împrăştiate în lungul pirîului. 

— Spune, Ampelia, nu era frumos? o întrebă 
Sarmida. Ampelia o privi scurt şi rise înfundat. 


— Da, Sarmida, era. Ţi-e gîndul numai la el; să nu 
te îmbolnăveşti, poate ai ajuns să nici nu mai dormi 
noaptea. 

Frămîntîndu-şi în miîini vîrfurile cosiţelor, Sarmida 
ofta din adine. 

— Şi cu cît curaj lupta!... Mă gîndesc într-una, în 
clipa aceea i-o fi fost frică de moarte? Ce o fi în sufletul 
lui, s-o fi gîndind la cineva, la vreo fiinţă iubită? 

— Fiinţă iubită? Dar gladiatorii sînt sclavi, Sarmida, 
aşa mi-a spus decurionul... meu... 

— Sclavi!... El este sclav!... murmură Sarmida, 
săltîindu-şi privirea pe deasupra pădurii. Dacă aş avea 
bani mulţi, m-aş duce la stăpinul lui, la lanistul acela, şi 
l-aş cumpăra pe gladiator! 

— ŞI l-ai păstra pentru tine... 

— Nu, Ampelia, i-aş da libertatea, l-aş lăsa să se 
ducă unde doreşte, acolo unde îl aşteaptă cineva şi 
plînge de dorul lui... mamă, fraţi sau... 

— Dar poate că el nu mai are pe nimeni. 

— Pe nimeni!... 

Ochii Sarmidei înotau în lacrimi. Ampelia o prinse 
de miini şi o scutură cu putere. 

— Ce ai astăzi tu, Sarmida? Marele zeu să ne ajute, 
ţi-a furat inima un sclav, care nici măcar nu este dac, 
pe care nici nu mai ştii cum îl cheamă! 

Albastrul ochilor Sarmidci luci printre lacrimi. 
Zimbi. O lumină plină de dorinţe se aşternu pe faţa ei. 

— Ştiu..., Geme... Gemellinus... 

— Să-l uiţi! Pentru ce să-ţi chinuiască sufletul un 
sclav? 

Sarmida se aplecă şi rupse din iarbă o floare albă 
de rochiţa rîndunelei, apoi murmură: 


—  Canidiei nu i-a chinuit sufletul sclavul 
Staberius!... Fericirea lor aş vrea s-o am şi eu, atunci 
cînd voi fi soţie!... 

Văzind tristeţea ce cuprinsese sufletul Sarmidei, 
Ampelia căută să schimbe vorba: 

— Mă gîndesc mult la elefantul acela, ai văzut cît 
era de mare şi de cuminte? Căţelul parcă era şi mai şi, 
le ştia pe toate, doar că nu vorbea. Dar cum s-o fi 
hrănind elefantul cu nasul acela lung şi ce o fi mîncînd? 
Mi-a fost milă de bietul zimbru, ce mult l-au chinuit 
pînă l-au omorît! In clipa aceea aş fi vrut ca un zeu bun 
să deschidă poarta arenei, iar el să fugă înapoi în 
pădure. 

Ascultind-o şi reamintindu-şi cele petrecute în 
arenă, Sarmida se mai linişti. După spectacol, nopţi şi 
zile de-a rîndul îi răsunaseră în urechi numai sunetele 
ascuţite ale trompetelor, amestecate cu uralele şi 
aplauzele mulţimii. Şopti întristată: 

— Pentru ce se vor fi bucurînd romanii atita cînd 
văd pe un gladiator murind în arenă? Nu pot să uit 
tremuratul ce mă cuprinsese cînd acel nefericit 
gladiator stătea întins pe nisip, rănit de moarte, 
aşteptind îngrozit ca „el” să-i înfigă spada în piept. 
Dacă ar fi făcut-o, l-aş fi urit! 

— lar te gindeşti la el, Sarmida. Nu l-a omorît pe 
acel gladiator, nu fiindcă n-a vrut, ci pentru că aşa a 
hotărît procuratorul. Aş fi fost curioasă să-l văd pe 
Geleminus — că nici nu-i ştiu numele bine — pe 
Geleminus al tău... 

— Gemellinus! 

— Ei, Gemellinus; aş fi vrut să-l văd ce ar fi făcut 
dacă procuratorul ar fi hotărît să moară acel gladiator? 

— Nu l-ar fi omorît, oftă Sarmida, el nu poate să fie 
rău! 


— Ce ai spus? Pe Marele zeu, dar eşti o proastă, 
Sarmida! Tu nu l-ai văzut cum stătea cu spada ridicată, 
gata s-o repeadă, în pieptul celui căzut? 

— Nu l-ar fi omorit! strigă Sarmida îndurerată. 
Ampelia nu mai avu timp să continue, deşi ar fi avut 
poftă s-o mai necăjească pe Sarmida. De dincolo de 
pîriu, din dosul unui lăstăriş, răbufniră ropote de cal ce 
se apropia în galop. Se priviră amîndouă speriate, gata 
să fugă, dar nu mai avură timp, auziră lîngă ele 
clipocitul apei aruncată de copitele calului. 

— Pe toţi zeii, nu mă aşteptam să vă găsesc aici, 
fetelor! 

Lîngă ele se opri decurionul Fuscianus. Calul sufla 
cu putere şi îşi muşca zăbala. Auzind vocea îndrăgită, 
Ampelia se întoarse. Se simţi săltată în braţe şi strinsă 
la piept. 

— Ce face daca mea scumpă? o întrebă el. 

Sarmida îl privi lung şi dădu să plece. Era tare 
încurcată... nu ştia ce să facă. 

— Mă duc să văd ce face mătuşa Arghida, spuse 
ea. 

— Stai, Sarmida, o opri decurionul, jur pe Jupiter că 
voi găsi şi pentru tine un roman frumos pe care să-l 
iubeşti! 

— Ce fericită aş fi! şopti Ampelia. Tu, dragul meu, 
nu te-ai mai simţi stingher printre ai mei, între daci... 

— Dar nici nu mă simt, dragostea mea! Tatăl tău 
este om bun şi ca el toţi ceilalţi. In curînd vei fi soţia 
mea, Ampelia, aşa e voia zeilor, aştept numai să 
primesc încuviințarea procuratorului, pe care tribunul 
Flavius Severus mi-a spus că o va obţine cît mai 
repede. Sarmida îl privi înciudată: 

— Eu nu vreau să fiu soţia unui roman, ei se 
bucură cînd văd gladiatori murind în arenă... 


Decurionul izbucni într-un hohot de rîs. Îşi umflă 
pieptul în tunica strînsă şi şi-o trase mai bine pe trup. 

— Gladiatorii sînt nişte sclavi nenorociţi Sarmida! 

— Sînt nişte oameni chinuiţi, nenorociţi de alţii! i-o 
întoarse Sarmida. 

Decurionul o strînse din nou la piept pe Ampelia. 

— Spune-mi, Ampelia, ce are astăzi Sarmida? 

— Nu ştiu, a venit cam tristă, ceva o frămiîntă... 

Sarmida se aşeză jos pe iarbă şi continuă să 
răsucească între degete floarea albă de rochiţa 
rîndunicii. 

— Am trecut în fugă, curmă decurionul tăcerea, am 
vrut numai să te văd o clipă, să-mi potolesc dorul de 
tine, şi o pornesc îndată la villa, la Decimus Silvanus. 
M-au trimis Flavius Severus şi lanistul Verus. Pe aici nu 
s-a aflat? 

— Ce? îl întrebă nerăbdătoare Ampelia. 

— ÎI mai ţineţi minte pe gladiatorul acela care a 
ieşit învingător la sfîrşitul spectacolului? 

Sarmida îşi ridică privirea spre el, aşteptă 
îngrijorată să afle vestea. 

— A fugit! Noaptea a fost lăsat liber de lanist, drept 
mulţumire pentru curajul şi maestria cu care a luptat în 
arenă, şi a doua zi nu s-a mai întors la şcoala de 
gladiatori. L-a aşteptat lanistul, au fost trimise gărzile 
să-l caute şi degeaba, gladiatorul Gemellinus a 
dispărut. 

— Mai bine! strigă Sarmida, năpădită de o speranţă 
nelămurită. 

— Ţi-a fugit gladiatorul, Sarmida, o necăji Ampelia, 
slobozindu-se dintre braţele decurionului, de acum ai 
să te mai linişteşti şi n-o să te mai gîndeşti să-l 
cumperi, ca să-i dai libertatea. Auzi, Fuscianus? De 


atunci, de la lupte, ea nu se mai gindeşte decit la 
Gemellinus ăla. 

— Să ştii că mă duc la procurator să-i spun că o 
dacă, Sarmida, îl ţine ascuns pe gladiator, o ameninţă 
decurionul rîzînd, în timp ce se aruncă pe cal şi dădu 
pinteni, îndepărtindu-se în galop. Toţi zeii cu voi, 
fetelor! strigă el de departe. 

Vestea adusă de decurion o mai linişti pe Sarmida. 
Se bucura că nu-l mai ştia închis în şcoala lanistului şi 
că nu va mai trebui să lupte în amfiteatru, iar imaginea 
pe care i-o purta în suflet începu să se şteargă încetul 
cu încetul, rămînind numai o umbră. Pentru masa de 
prînz, Sarmida nu se mai duse acasă. Arghida stăruise 
să rămînă la ei pînă după-amiază, cînd o aştepta pe 
Gumida, căreia avea să-i arate cum se năvădeşte un 
model nou de flori în țesătură pentru cămăşile 
bărbaţilor. Soarele trecuse mult de amiază cînd Sar- 
mida şi Ampelia auziră spre vale naiul lui larse. Bătrînul 
rătăcitor trecea pe lîngă piriu spre vicul Serdos; de fapt 
spre taberna „La împăcarea zeilor” a lui Theudotos, 
unde îi plăcea să asculte tot felul de veşti, să cînte şi 
să primească de la chefilii cîte o ulcica cu vin. Auzind 
naiul, fetele se ridicară de lîngă mărul sub al cărui 
frunziş stăteau la umbră şi porniră în fugă spre pîriu. 

— Moş larse, moş larse, stai niţel! strigă Ampelia, 
Bătrînul încetă să mai cînte şi se opri din mers. 

— Cu ce vă pot fi de folos, zeiţelor? le întrebă el, 
după ce le privi cu drag. Marele Jupiter trebuie că era 
prea fericit în clipa cînd a încuviinţat naşterea voastră. 

— Moş larse, moş larse, stai niţel! strigă Ampelia. 

— Am mincat, zeiţa moşului, şi încă chiar la 
mămica ta, toţi zeii să-i dea sănătate, că tare bun 
suflet mai are! 


— Dar pe decurionul Fuscianus nu l-ai văzut, moş 
larse? îl aşteptam să treacă înapoi tot pe aici, se grăbi 
Ampelia. 

Faţa bătrînului luă un aer de om pus pe glumă. Îşi 
trecu încet degetele prin barbă şi le privi cu un zîmbet 
amestecat cu plăcerea ce o simţea văzînd la ele atita 
frumuseţe, tinereţe şi vioiciune. 

— L-am văzut... l-am văzut, fetele moşului, s-a 
oprit şi a vorbit cu mine, mi-a spus că nu-i mai place 
fata lui Sagitulp, că e... dacă, spuse clipind şiret dintr- 
un ochi. 

— Moş larse!... se îmbufnă Ampelia. 

— Nu te întrista, zeiţa moşului, am glumit. L-am 
văzut pe decurion coborînd de sus de la villa; a ţinut-o 
în galop pe drumul mare, de-a dreptul spre Porolissum. 
Sînt înnebuniţi toţi acolo, îl caută pe gladiatorul acela 
care a fugit, dar nu-l mai prind, el o fi acum departe 
prin pădurile munţilor, poate că a şi trecut hotarul spre 
ceilalţi daci liberi de la răsărit. 

Sarmida oftă întristată. Cuvintele bătrinului o 
îndurerau, pentru că îi spulberau orice speranţă de a-l 
mai revedea, dar o şi bucurau, îl ştia liber pe gladiator. 

— L-am văzut şi eu cînd a luptat în amfiteatru, 
arăta ca un zeu coborit printre oameni, spre a le arăta 
cum trebuie să minuiască spada şi scutul, cum să 
lovească adversarul numai să-l învingă, dar să nu-l 
omoare. 

— Ce frumos ştii să vorbeşti, moş larse! murmură 
Sarmida. 

— Ca un nebun, zeiţa mea! Nu spun toţi că sînt 
nebun? 

Bătrînul îşi duse naiul la gură şi plecă mai departe 
pe lingă pîrîu, însoţit de sunetele pe care pădurea din 
apropiere le trimitea înapoi, întărite. 


Soarele se lăsase către crestele munţilor din 
apropiere, cînd spre casa lui Sagitulp urcau Gumida şi 
Canidia. Arghida se grăbi să le iasă în cale. Ampelia şi 
Sarmida erau în ogradă, aproape de pădure. 

— Sînt supărată pe tine, Arghida, de ce mi-ai ţinut 
fata toată ziua aici? o întrebă de departe Gumida. 

— Supărarea şi bucuria vin tot de la Marele zeu, îi 
răspunse Arghida, şi, cînd vrea el, le schimbă pe una 
într-alta sau sporeşte numai pe una din ele. Fetele se 
simt bine cînd sînt împreună; ai uitat că şi noi am fost 
ca ele? Acum le fuge gindul numai la feţi-frumoşi, 
feciori de regi, de împărați, care vor veni călări pe cai 
înaripaţi să le fure şi să le ducă în cetăţile lor bogate, 
dincolo de noua ţări şi nouă mări... Bine aţi venit, 
dragele mele, Marele zeu să vă dea sănătate vouă şi la 
toţi cei dragi ai voştri! Să mergem sus, mai stăm de 
vorbă, că mai este niţel timp pînă soarele dă dincolo de 
munte, pînă atunci vă arăt şi noua năvădeală. 

Intrară toate trei în curte şi se îndreptară spre 
şopronul sub care Arghida îşi avea războiul de ţesut, ca 
toate dacele pentru că nu puteau să lucreze decit de 
pe la mijlocul primăverii, pînă pe la mijlocul toamnei, 
cînd era destulă lumină şi căldură. 

— Ei, Arghida, ţi-au plăcut jocurile din amfiteatrul 
de la Porolissum? o întrebă Canidia. 

— Cum să nu. Am prins că fetele au vorbit toată 
ziua numai despre ele. Mă gindesc că dacă o vom ţine 
tot aşa, ne dăm de tot cu romanii şi o să ne facem şi 
noi, dacele, nişte „matroane”, cum am auzit că spun 
ei, cei bogaţi, la femeile lor. 

Canidia rise şi o strînse peste mijloc. 

— Îmi placi mult, Arghida, în vorba ta arunci 
totdeauna ceva vesel. 


— Spui că vorbesc mult codanele despre jocuri? o 
întrebă Gumida, aşezîndu-se pe o laviţă. Mi-a împuiat 
şi mie capul, toată ziua Sarmida aduce vorba numai 
despre gladiatorul acela care a luptat la urmă: „Ai 
văzut, mamă, ce frumos lupta?... Ştii, mamă, că nu se 
temea de moarte?... Ai băgat de seamă că n-ar fi vrut 
să-l omoare pe celălalt?...” şi aşa o ţine într-una. 

— Să nu ţi-l aducă acasă pe gladiator! glumi 
Arghida. Îl face să fugă. Am auzit deseori pe moş larse 
spunînd că atunci cînd zeii nu dorm... 

— Nu ştiu ce o fi cu zeii, dar dacă nu era el, 
tarabostele Burio, eu şi Staberius al meu n-am fi fost 
împreună! şopti Canidia, arătînd astfel că înţelesese ce 
voise să spună Arghida. 

— Gladiatorul este sclav şi, ca orice sclav, are viaţa 
în mîna stăpinului, reluă Gumida. Cum să fugă şi 
încotro să fugă? Moş larse mi-a spus astăzi că un sclav 
a fugit de la Decimus Silvanus şi s-a ascuns în pădure. 
Ce-i mai chinuieşte ticălosul pe bieţii sclavi!... 
Nefericitul, căutase libertatea fugind, dar i-au găsit 
trupul după cîteva zile făcut zob de un zimbru. 

— Dacă nu era zimbrul, erau lupii, urşii, adăugă 
Canidia. Cine poate să trăiască singur în pădure, fără 
adăpost? 

Arghida intră la război şi începu să umble cu 
mîinile prin iţe. 

— Ne-am luat cu vorba şi am uitat că soarele îşi 
vede de treabă, daţi-vă mai aproape să vă arăt cum 
este noua năvădeală. 

Soarele se lăsase după crestele munţilor cînd toate 
trei erau gata de plecare. Sarmida le rugă stăruitor să 
nu se întoarcă prin vale, pe drum, pe unde au venit, ci 
pe sus, pe poteca de la marginea pădurii; era mai 
frumos şi mai aproape pe acolo. Cînd ajunseră la o 


mica poiana, fata se opri să culeagă flori. Canidia şi 
Gumida o aşteptau în potecă. In jurul lor se întindea 
liniştea pădurii, linişte din care nu lipseau foşnetul 
copacilor, biziitul gîngăniilor şi ciripitul păsărilor, toate 
amestecate într-o armonie liniştitoare. Amîndouă tre- 
săriră cînd pădurea răsună de sunete de corn şi de 
ţipătul Sarmidei, care veni în fugă spre ele. După 
cîteva clipe auziră ropote de cai şi în marginea poienii 
se ivi Decimus Silvanus, urmat de cei ce-l însoţiseră la 
vînătoare. Văzindu-le, strînse mirat friul calului, apoi, 
recunoseînd-o pe Canidia, dădu pinteni şi se apropie, 
salutind-o cu mult respect: 

— Toţii zeii s-o ţină pe cea mai frumoasă fiică a 
Romei! 

— Mă rog lui Apollo şi Venerei pentru tine, Decimus 
Silvanus! îi răspunse la salut Canidia. Ai fost la 
vîinătoare? Ce fel de căprioare cauţi să vînezi, nu 
cumva cu două picioare? 

— Dacă pădurea ar adăposti şi astfel de căprioare, 
cred că aş vina în fiecare zi, răspunse el, privind 
stăruitor spre Sarmida, uimit de frumuseţea ei. Ce mai 
face fiica Romei? Citeodată mă întreb dacă nu s-a 
pierdut de tot printre daci, continuă el cu voce 
prefăcută. 

— Adică... dacă nu m-am făcut barbară de tot ai 
vrut să spui, zise cu răceală Canidia, pornind înainte pe 
potecă. 

Decimus Silvanus îşi îndemnă calul între potecă şi 
gardurile ogrăzilor, căutînd să se ţină cît mai mult în 
dreptul Sarmidei. De cînd îl văzuse ieşind din desişuri, 
fata simţise privirile lui neruşinate şi în sinea ei 
blestema clipa în care îi venise gindul să se întoarcă 
acasă pe sub coasta muntelui. Ştiindu-l pe Gemellinus 
fugit, o putere de neînvins o împinsese spre pădure, 


acolo unde bănuia că se ascunde el, cu speranţa 
nelămurită că zeii o vor ajuta să-l vadă, şi în locul lui 
întîlnise bruta despre ale cărui ticăloşii vorbea toată 
lumea. 

— Canidia, jur pe toţi zeii, nu m-am gindit că te-ai 
făcut barbară, cînd ţi-am pus întrebarea, ci la faptul că 
de la un timp tu şi Staberius n-aţi mai venit pe la mine. 

— Pentru ce, Decimus Silvanus, de ce să venim? 

— Mă socotesc prietenul vostru, aşa că... 

— Dacă erai cu adevărat prieten, puteai să ne arăţi 
că ştii unde locuim, n-ai fi aşteptat ca numai noi să 
venim acolo sus, la bogata-ţi villa! i-o întoarse Canidia 
cu voce mustrătoare. Dar cum să coboare din villa sa 
un patrician, bogat fermier în Dacia, cum să vină între 
barbari? 

— Poate că astăzi eşti cam supărată, Canidia, altfel 
nu înţeleg nici tonul şi nici rostul cuvintelor aspre pe 
care mi le arunci, spuse el fără să piardă din ochi pe 
Sarmida, care jenată de privirile lui insistente, grăbise 
pasul şi trecuse înaintea Canidiei. Adevărul este, 
continuă el, şi zeii îmi sînt martori, de curînd am vorbit 
despre voi cu procuratorul, cu Plautius Priscus. 

— Şi nu i-ai spus că te gindeşti să smulgi ceva şi 
din țarina noastră, aşa cum rupi din acelea ale dacilor? 
Pe mine şi pe Staberius nu ne-ar mira... Dar, Decimus 
Silvanus, eu am ajuns să-i cunosc bine pe daci în cei 
mai mult de douăzeci de ani de cînd trăiesc printre ei, 
te sfătuiesc să te păzeşti, şi mai ales să te fereşti de 
cei cărora le-ai luat din pămînt. 

— Era pămîntul meu, tarini care au fost înainte în 
moşia acelui taraboste... 

— Şi moşia aceea n-a fost a unui dac? 

— Eu am cumpărat-o de la imperiu... 


Felul cum îi vorbea Canidia începuse să-l supere. 
Se gîndi să-i spună ceva care s-o facă să sufere: 

— Să mă ierte zeii, de mult trebuia să-ţi aduc 
vestea, am aflat de la procurator că bunul tău tată, 
Publius Octavianus, este greu bolnav. 

Ca trăsnită, Canidia se opri locului şi-l săgeta cu 
privirea. Ochii îi scînteiau înotînd în lacrimi, vestea îi 
învinsese puterea de stăpinire. 

— Vezi-ţi de drum, Decimus Silvanus! strigă ea de 
răsună pădurea. Ştii bine că nu mai am tată; tot aşa a 
spus şi el fără milă că nu mai are fiica! Du-te, Decimus 
Silvanus, altfel, pe toţi zeii, mă opresc şi mă întorc din 
drum! 

— Canidia, dar eu n-am vrut să te supăr, am crezut 
că vestea... 

— Pleacă, Decimus Silvanus! ţipă ea din nou, 
făcînd cîțiva paşi înapoi. 

Cu un zîmbet plin de răutate pe buzele-i senzuale, 
Decimus Silvanus  săltă nervos din umăr, ca 
întotdeauna cînd se găsea în momente de mare 
bucurie ori de mare supărare, dădu pinteni calului şi 
pieri la o cotitură a potecii, urmat de cei ce-l însoțeau. 

De cîteva zile soarele începuse să dogorească 
înăbuşitor, iarba se arsese şi pe alocuri pamintul era 
uscat şi gol. Oamenii ştiau că în curînd vor veni ploile, 
aşa cum se întimpla în toţi anii, de aceea grăbeau într- 
una secerişul. În acest an grîul fusese înalt, cu paiul 
gros şi cu spicul mare şi greu. Intotdeauna cîmpia 
Marodavei fusese rodnică. Prin ţarini, dacii cu familiile 
lor, singuri sau ajutîndu-se mai mulţi între ei, secerau 
pe întrecute. Pînă departe, de la Marodava spre 


Porolissum, se vedeau împrăştiaţi pe cîmpie coloni, 
veterani şi liberţi secerind pe loturile pe care le 
primiseră de la imperiu. De dimineaţă Butes şi 
Decibalos, însoţiţi de Canidia, Gumida şi Sarmida, 
precum şi de bătrinul Protas, porniseră veseli şi cu 
poftă de muncă să secere lanul lui Butes. Cu o zi în 
urmă îl seceraseră pe al lui Staberius. Acum el era ple- 
cat la vicul Magnus, chemat de tabularul Lucrinus. 
Bănuiau toţi pentru ce: se aşteptau să li se spună 
cantităţile de grîu pe care trebuiau să-l predea legiunii, 
de fapt cohortei cu garnizoana la Porolissum. Ca în 
toate zilele, abia se apucaseră de lucru şi de departe le 
ajunseseră la urechi sunetele pline de tristeţe ale 
naiului lui larse. În fiecare zi bătrînul pribeag se oprea 
şi secera alături de ei. In această zi căldura devenise 
înăbuşitoare. Cînd soarele se ridicase deasupra 
capetelor, dogorea ca un cuptor de copt piine. Butes 
privise de citeva ori spre Canidia, Gumida şi Sarmida, 
cu dragoste şi mulţumire, cum se întreceau la secerat 
şi legat griul în snopi. Văzuse cum pe feţele lor 
îmbujorate sudoarea se scurgea în broboane mari ce 
se prelingeau pe sub cămăşi pînă spre sîni şi cum nici 
una nu dădea semne de oboseală sau de cedare sub 
apăsarea căldurii toropitoare. Căutare un motiv pentru 
a le trimite acasă şi îl găsise: trebuiau să pregătească 
toate cele necesare baterii şi vînturării griului, treabă 
pe care se gîndea s-o înceapă chiar de a doua zi, şi ele 
plecaseră mulţumite că mai aveau de făcut şi altă 
muncă, fără să bănuiască de fel că Butes le trimisese 
numai pentru a le feri de biciuirea prea arzătoare a 
săgeţilor de foc. 

De mult au rămas în holdă numai ei patru: Butes, 
Decibalos, larse şi Protas. Butes şi Decibalos seceră cu 
îndiîrjire, sînt mult înainte, iar în urma lor cei doi bătrîni 


string palele de grîu în snopi, pe care apoi îi leagă şi îi 
pun în clăi. 

— Ceva s-a întîmplat cu Staberius de întirzie aşa 
mult, zise Decibalos, după ce mult timp amindoi 
tăcuseră. 

— Poate că s-o fi dus pe acasa şi-l mai ţin femeile, 
răspunse Butes, fără să se oprească din lucru. 

Decibalos se ridică şi se îndreptă din şale. Era 
aprins la faţă şi sudoarea se scurgea şiroaie în barba-i 
bogată, presărată cu fire albe. Il privi un timp pe Butes, 
apoi continuă: 

— Ne ascunzi ceva. Din ziua spectacolului din noul 
amfiteatru te-a cuprins o tristeţe pe care cu greu cauţi 
s-o învingi. Ce te frămîntă? 

— Şi pe tine te chinuie de mult gîndul să-mi pui 
această întrebare, te-am simţit, şi nu cred că mă înşel. 
De fapt n-ar fi nimic de ascuns, mai ales faţă de voi, de 
tine şi de Staberius, teama mea e să nu se afle mai 
departe. 

— Atunci tot e ceva de seamă... 

— Da, Decibalos, e ceva care, de se va adeveri, n- 
am mai putea să stăm nepăsători, să nu-i sărim în 
ajutor. 

Butes aruncă secera din mină, se aşeză pe o pală 
de grîu şi începu să-şi şteargă sudoarea de pe faţă cu 
miîneca aspră a cămăşii. 

— Cum, ce să facem, pe cine să ajutăm? întrebă 
Decibalos tulburat, apropiindu-se şi aşezîndu-se alături 
pe altă pală. 

Fără să răspundă direct la întrebare, Butes povesti 
liniştit, cu aduceri aminte ce-i redeschideau vechile 
răni din suflet: 

— Pe Sarmis l-am cunoscut încă dinainte de lupta 
cea mare, de pe vremea cînd viteazul Decebal se 


pregătea să alunge din Dacia legiunile Romei; l-am 
întîlnit apoi în timpul luptei, cînd Cetatea de Munte a 
căzut arsă, iar mai tîrziu, cum ştii şi tu, după moartea 
năprasnică a lui Dieges am fost alături de el şi am adus 
la îndeplinire ordinele lui, căci el era pentru noi regele. 
De multe ori, pe virfuri de munţi, prin văi adinci şi 
ascunse pe unde îşi muta tabăra, îşi aducea lîngă el 
feciorul, pe micul Dicomes. Vedeam atunci ce mare era 
asemănarea între tată şi fiu. A urmat trădarea, apoi 
moartea lui în amfiteatrul de la Ulpia Traiana 
Sarmizegetusa, cînd şi-a înfipt în piept cuțitul pe care 
copilul l-a aruncat cu atita curaj. Despre micul 
Dicomes, dat de împăratul Hadrian ca sclav legatului 
care îl prinsese pe Sarmis, n-am mai auzit nimic de 
atunci. Asta, pînă în ziua spectacolului de aici, din noul 
amfiteatru... 

— Ai întîlnit vreun cunoscut, ţi-a spus ceva? 

— Nu, n-am întîlnit. Gladiatorul acela, Gemellinus, 
prea aducea cu Sarmis. Acolo în arenă parcă-l vedeam 
pe el, pe bravul Sarmis, aşa cum arăta cînd pornea cu 
cetele de luptători daci şi sclavi împotriva legiunilor. Să 
fie cu adevărat Dicomes, sau doar o asemănare?!... Din 
ziua aceea, bănuiala mă frămintă şi mă tulbură, şi asta 
cu atit mai mult cu cît mă gindesc că, dacă într-adevăr 
Gemellinus este Dicomes, atunci noi: eu, tu, Staberius, 
Sagitulp; Gruno şi alţii nu putem să mai avem linişte 
pînă nu-l vedem liber. Ce ar trebui să facem o să 
vedem mai tîrziu, acum mă zbat să găsesc un mijloc, o 
cale prin care să pătrund în şcoala de gladiatori, să 
stau de vorbă cu acel Gemellinus, de aceea mă poartă 
gîndul ca, după ce terminăm secerişul, să plec la lucru 
pe şantier, la Porolissum, pentru cîtva timp. Acolo sper 
să prind un prilej, poate fac în vreun fel şi intru în 
legătură cu el. 


Decibalos se mişcă de cîteva ori neliniştit, apoi se 
ridică în picioare. Privi spre soare, căutînd să-şi dea 
seama cit mai era pînă se însera. Spuse fără să 
privească spre Butes; 

— Zici că vrei să te duci pe şantier, se vede treaba 
că ai uitat de cele petrecute în taberna lui Theudotos. 
Ei sînt cu ochii pe tine. Putem să aranjăm altfel, să ne 
ducem la Porolissum unul dintre noi, eu sau Staberius, 
poate că... 

— Protas, larse, ia veniţi încoace! strigă Butes, fără 
să-l mai asculte pe Decibalos. 

Bătrînii lăsară din miini snopii pe care îi legau şi se 
apropiară cu paşi rari. 

— Bătrîne larse, îţi mai aduci aminte, începu Butes, 
acum vreo trei sau patru saptămiîni aţi fost amîndoi la 
taberna lui Theudotos şi bătrinul Protas a venit de 
acolo destul de tîrziu, prins de tăria vinului băut. Ce s-a 
petrecut în seara aceea? 

larse se scarpină lung în barbă. Un zîmbet uşor îi 
răsări în colţul gurii. 

— Era să sparg ulcica în capul tabularului! 
răspunse el, izbucnind dintr-o dată. Lucrinus şi 
Eufemus voiau să afle multe despre tine, de aceea 
căutau să-i dea cît mai mult vin lui Protas, să-i ia 
minţile zeii cei răi şi să-şi dea drumul la gură, dar eu 
am prins repede ce urmăreau ei. 

— Şi ce anume căutau? îl întrebă Decibalos. 

— Vroiau să afle cine e Butes, de unde a venit, 
pentru ce s-a oprit aici în Marodava, d-asta se ţineau 
de capul lui Protas. Era însă acolo şi larse, pe care ei îl 
cred nebun... Dar nici Protas nu le-a spus nimic, adică 
mai nimic. 

— Aşadar au urmărit ei ceva! se frămîntă Butes. 


— Ticăloşii ăia, lua-i-ar Proserpina, sînt slugile cele 
mai supuse ale lui Decimus Silvanus! strigă larse. 

Butes rămase nemişcat şi privea în pămint. 
Decibalos îi răscolise îngrijorarea. Să fi scăpat vreunul 
dintre dacii din Marodava ceva faţă de vreun roman? 
gîndi el. 

Săltă capul cînd îl auzi pe Decibalos: 

— Uite că vine şi Staberius. 

Dinspre drum, tăind de-a dreptul peste ţarini, 
Staberius se apropia cu paşi grăbiţi. 

— Să mă iertaţi, am întîrziat, începu el cînd sosi 
mai aproape, de la Magnus m-am repezit pînă la 
Porolissum după unele cumpărături; mă rugaseră ele, 
Canidia, Gumida şi Sarmida... Dar ce, parcă siînteţi cam 
supăraţi, s-a întîmplat ceva? 

— Noi să ne vedem de treabă Protas, murmură 
larse, ridicînduse de pe snopul de grîu pe care stătuse, 
şi porni spre locul unde strîngeau palele şi legau snopii. 

— Am vorbit despre încercarea făcută de libertul 
Eufemus şi de tabularul Lucrinus să afle cine este şi de 
unde a venit Butes, ştii, în seara cînd le-au dat mult să 
bea lui Protas şi lui larse; cînd s-a încins bătaia între 
daci şi coloni în taberna lui Theudotos, lămuri 
Decibalos. larse spune că cei doi ticăloşi sînt unelte de 
ale lui Decimus Silvanus. Ce o fi urmărind veneticul? 

Staberius se aşeză alături de ei şi îşi şterse 
sudoarea de pe faţă. 

— Ştiu ce au încercat şi bănuiesc şi ce se 
urmăreşte. Decimus Silvanus vrea să ia înapoi de la 
daci tot pămîntul care altădată a făcut parte din moşia 
lui Burio, adică şi ţarinile noastre, însă locurile de pe 
care noi secerăm acum griul le avem de la bunul 
taraboste încă dinainte de răscoală... 

Săltîind capul, Butes îl privi rece: 


— Ţie îţi arde de gluma, Staberius! Dacă ar fi vorba 
numai de pămînt, de ce Decimus Silvanus s-ar ocupa 
de mine şi nu de voi? 

— Pentru că dacii din Marodava nu de noi ascultă, 
ci de Butes, pentru că el este iubit şi respectat de toţi 
întocmai ca o căpetenie. De cine altul ar putea el să se 
teamă? Bine, dar e o poveste veche ceea ce s-a 
petrecut în taberna lui Theudotos, cum se face că 
tocmai acum te frămîntă bănuiala? 

— l-am spus că s-ar putea să fie urmărit, îşi arătă 
Decibalos îngrijorarea. 

— Cum, de cine? întreba Staberius. 

— Se gîndeşte ca, după ce sfirşim secerişul, să se 
ducă la Porolissum, reluă Decibalos, să lucreze pe 
şantier. Vrea să afle cine este gladiatorul Gemellinus, 
de unde... 

Decibalos nu mai putu continua, acoperit de risul 
lui Staberius. 

— E prea tirziu, gladiatorul cel mai bun al lanistului 
Verus a fugit sau a fost omor... 

Cu o mişcare nestăpinită, Butes se răsuci şi-l apucă 
pe Staberius de miini: 

— Ce se petrece cu tine astăzi, ai băut prea mult 
ori nu mai eşti în toate minţile? Ce s-a-ntimplat cu 
Gemellinus? 

—  Linişteşte-te, Butes. L-am admirat şi eu pe 
gladiatorul acela cînd lupta în arenă şi ca unul care am 
fost sclav, aş fi fost gata să-l ajut, dacă era nevoie. 
Astăzi am aflat la Porolissum — aşa vorbeşte toată 
lumea acolo — că gladiatorul a fugit chiar din noaptea 
care a urmat după spectacol. Poate că şi bătrînul larse 
ştie, dar nu ne-o fi spus, pentru că o fi socotit că era 
ceva fără însemnătate. 


— Aşadar a plecat!... murmură Butes, ridicîndu-se 
de pe snopul de grîu. 

— Unii vorbesc că n-ar fi fugit, ci ar fi fost omorit 
de oamenii lui Decimus Silvanus, continuă Staberius. 
Am aflat că, îndată după spectacol, o întreţinută de-a 
lui Decimus Silvanus l-ar fi cerut lanistului, să-l lase 
liber pentru o noapte. Acea femeie ar fi spus că 
gladiatorul a plecat, cînd se iveau zorile, spre şcoala lui 
Verus, dar el n-a ajuns acolo. 

— Fie că a fugit, fie că e mort, noi nu vom şti 
niciodată cine a fost acel Gemellinus; prea era mare 
asemănarea dintre el şi Sarmis! zise Butes oftînd din 
adînc. Tu nu l-ai văzut niciodată pe micul Dicomes, fiul 
lui Sarmis? îl întrebă pe Staberius. 

Cele spuse de Butes îl răscoliseră şi lui amintirile. 
Stătu mult pe gînduri apoi răspunse: 

— L-am văzut... l-am văzut pe copil numai o 
singură dată. Acum, fiindcă mi-ai spus, ca prin ceaţă 
parcă-i văd, pe copil şi pe tată, pun cu mintea chipurile 
lor alături de al gladiatorului... Mi se pare ca ar fi o 
asemănare... răspunse el stînd cu ochii aproape închişi, 
ţinînd faţa în sus, ca şi cum ar fi privit undeva departe 
pe cer. 

— Numai dacă am putea afla ceva sigur, să ştim, a 
fugit sau este mort?! se frămiîntă Butes. Dar haideţi să 
ne vedem de treabă, mai este puţin pînă apune 
soarele. 

Toţi trei secerau cu spor, fără să vorbească. Vestea 
adusă de  Staberius îi tulburase. Uitaseră de 
îngrijorarea ce-i stăpînise, aceea că Decimus Silvanus 
va încerca să le ia pămînturile. Zăpuşeala se mai 
muiase şi dinspre coasta împădurită a muntelui 
începuse să coboare o boare răcoroasă. In liniştea 
cîmpului, auziră ceva ce se asemăna cu suspinele unui 


om ce se străduia să-şi stapineasci plinsul. Se opriră 
din secerat şi se priviră miraţi. Se uitară şi în urmă, cei 
doi bătrîni îşi vedeau liniştiţi de treabă la legatul 
snopilor. Ascultară mai atenţi şi plîinsul se auzi desluşit, 
venea dinspre lanul de grîu vecin. Fără să aştepte 
vreun îndemn, Decibalos plecă în fugă într-acolo. După 
cîţiva paşi se opri speriat. De-a lungul unui răzor ce 
ducea spre pădure, un sclav mergea de-a buşilea. Prin 
crăpăturile tunicii zdrenţuite se vedeau bube şi şiroaie 
de sînge închegat. Cînd îl simţi pe Decibalos 
apropiindu-se, sclavul nu se mai putu stăpini şi începu 
să plingă în hohote, fără să se ridice de la pamint: 

— lartă-mă, Marsus, iartă-mă! strigă el, punînd 
mîinile pe cap ca pentru apărare, cu faţa ascunsă în 
iarbă. 

Butes şi Staberius se apropiară. Căutară să-l 
liniştească pe nefericitul sclav. 

— Potoleşte-te, nu e Marsus aici, îl încuraja Butes, 
eşti între oameni buni, noi sîntem daci. 

Cînd auzi că se găsea între daci, sclavul tăcu şi se 
întoarse într-o rînă. Îi privi speriat, cu neîncredere, gata 
să întindă braţul pentru a se feri de lovituri. Se vedea 
că era destul de tînăr, deşi pe faţa lui chinurile şi 
lipsurile lăsaseră urme adinci de îmbătrînire timpurie. 

—  Ridică-te fără teama! îl îndemnă Butes, 
aplecîndu-se şi săltindu-l de braţ. Spune ce s-a 
petrecut? 

— Nu mă ridic, mă vede Marsus! se văicări sclavul. 

— Care Marsus, vilicul lui Decimus Silvanus? îl 
întrebă Staberius. 

— EI, lua-l-ar Proserpina în infern! M-a bătut rău, 
nu mai pot să îndur, în fiecare zi mă bate. 

— Spune, ce ai făcut, ce ai greşit? continuă Butes, 
slobozindu-i braţul. 


— Mă bate pentru că nu secer postata de grîu pe 
care mi-o dă el în fiecare zi, dar eu lucrez, muncesc cit 
pot, cît mă ţine puterea, pînă cad pe brînci; toată ziua 
nu stau o clipă, dar nu pot mai mult. Pe seară, în 
fiecare zi, Marsus vine şi mă bate cu flagrunul. Acum, 
după ce m-a biciuit a plecat, iar eu am fugit. Mă 
ascund în pădure şi... 

— Şi ce vrei să faci acolo? insistă Butes cu multă 
blîndeţe. 

— Ce să fac... Vreau să mă omor!... Unde pot să 
mai găsesc scăpare, cine poate să mă ajute? se tîngui 
el, ştergindu-şi lacrimile ce-i curgeau şiroaie. 

Butes privi pe rînd pe Decibalos şi pe Staberius. 

— Dacă îl luăm la noi, am putea să fim pedepsiţi 
greu ca tăinuitori de sclavi. Dacii, care îi ajută pe 
sclavii fugari primesc pedepse mult mai aspre decit 
ceilalţi, spuse el mai mult în şoaptă. 

— L-am putea ascunde sus în munte, la una din 
stîne îşi spuse părerea Decibalos. 

Staberius asculta, încercînd să găsească un mijloc 
de scăpare pentru nefericitul sclav. Cîtva timp îl înfiora 
amintirea zilelor grele trăite pe şantierul de la Ulpia 
Traiana Sarrnizegetusa alături de Vitellius. 

— Mă duc la Decimus Silvanus să-i vorbesc, zise el 
cu însufleţire, în clipa cînd îl fulgeră această idee. Se 
poate să mai fie supărat de felul în care i-a vorbit 
Canidia ieri, dar sper să-l îmbunez. Acum, în Dacia, a-i 
ascunde pe sclavi sau a-i lăsa să rătăcească prin 
păduri înseamnă a-i hărăzi pieirii. Poate că Decimus 
Silvanus îmi va asculta rugămintea şi se va învoi să-l 
treacă în cetele actorelului Ampliatus sau la altă 
muncă potrivită. 

Sclavul privea la ei ca la nişte salvatori, şi mai ales 
spre Staberius. Omul care putea vorbi fără teamă cu 


stăpinul său, cu Decimus Silvanus, era pentru el tot atit 
de puternic ca şi procuratorul. Se ridică şi începu să 
scuture praful şi  ciulinii de pe îmbrăcămintea 
zdrenţuită. 

Spre seară, cînd ziua dădea să se schimbe în 
amurg, pe poarta villei lui Decimus Silvanus intra 
Staberius cu sclavul fugar. De cum îl văzu, stăpinul 
villei căută să se arate rece şi scurt la vorbă. 

—- Cu sclavii mei fac ce vreau! spuse tăios, cînd 
auzi pentru ce venise. 

— Nici n-am gindit altfel, Decimus Silvanus, numai 
că după cît văd, cu sclavii tăi fac ce vor Marsus şi 
Ampliatus. 

— Nici actorele şi nici vilicul nu fac decit aşa cum le 
spun eu, i-o întoarse scurt. 

Staberius se găsi un moment în încurcătură. Stătea 
în cumpănă, dacă era bine să-l înfrunte sau să caute 
să-l îmbuneze pe Decimus Silvanus. Îşi aminti de 
vestea pe care acesta i-o spusese Canidiei despre 
îmbolnăvirea grea a tatălui ei, senatorul, şi se gîndi să-i 
pună la încercare limita răutăţii şi a perfidiei. 

— Am socotit, Decimus Silvanus, că noi doi, nişte 
bărbaţi care ne-am trăit o mare parte din viaţă la 
Roma, putem să ne înţelegem şi să fim mai uniţi în 
această parte îndepărtată a imperiului. Poate că eu şi 
Canidia ne vom hotărî să facem un drum pînă la Roma, 
pentru ca Publius Octavianus să-şi mai vadă fiica, n-aş 
fi vrut ca umblind pe acolo, între for şi terme, vorbind 
cu cei care m-au cunoscut sau te-au cunoscut, să spun 
ce faci tu în Dacia. Ştiu că senatul i-a oprit pe stapinii 
de a-şi omori sclavii, dar nu şi de a-i chinui, deşi în 
multe cazuri este mai uşoară moartea decit tortura. Cit 
priveşte rugămintea mea, pentru puţină milă faţă de 
acest nenorocit sclav, care ne-a spus că nu mai poate 


îndura bătaia zilnică ce o primeşte de la Marsus şi vrea 
să se omoare, văd că ea s-a spulberat în vînt. Imi pare 
rău că am venit pînă aici şi nu l-am lăsat pe sclav să se 
ducă în pădure, acolo unde pornise. Poate că peste o zi 
sau două îl găseaţi spînzurat de creanga vreunui fag. 

Decimus Silvanus îl ascultase, lovindu-se cu o nuia 
de alun peste pulpa piciorului, dînd semne de 
nerăbdare şi, pe măsură ce Staberius vorbise, pe faţa 
lui apăruseră unele schimbări pe care fostul sclav nu le 
scăpase. Îl văzu apoi slobozind un zîmbet forţat, pe 
care cu greu reuşi să-l prelungească. 

— Pe toţi zeii, Staberius, nu ştiam că eşti gata să te 
superi atît de uşor! Să-l ia zeii cei răi pe sclav că n-o 
să-i fac nimic. 

Decimus Silvanus se întoarse şi strigă să vină 
actorele Ampliatus. 

— Vezi de acest sclav, îi spuse el, să i se dea să 
mănînce şi să se ducă să se culce. Să-i spui vilicului 
Marsus că n-are voie să-l mai bată niciodată. 

La o schimbare atit de bruscă a lui Decimus 
Silvanus, Staberius nu se aşteptase. Nu ştia ce să 
creadă: teama acestuia de senatorul de la Roma îl 
făcuse să se schimbe sau de la început nu avusese de 
gînd să-l pedepsească pe sclavul fugar? 

— Pentru că te-ai obosit să urci pînă aici, n-ai să 
pleci înapoi pînă nu goleşti cu mine cîteva cupe cu vin, 
spuse Decimus Silvanus cu voce şi mai potolită. 

În tricliniul bogat era linişte. Staberius golise o 
cupă de vin şi se gindea cum să aducă vorba despre 
gladiatorul Gemellinus, dar Decimus Silvanus i-o luă 
înainte: 

— Veţi pleca aşadar spre capitala imperiului, 
începu el săltind scurt umărul, veţi putea să vă 
plimbaţi prin for, pe la terme, spre circul cel mare... Ştii 


că mi s-a făcut dor de Roma? Nu se poate trăi prea 
mult timp printre barbarii ăştia! Te-aş ruga să nu uiţi să 
duci salutul meu lui Publius Octavianus. El, deşi 
înaintat în vîrstă, tot mai are cuvînt greu în senat. Nu 
trebuie să scapi vreun cuvint despre cele petrecute, că 
eu am luat pămîntul dacilor, aşa cum mi-a spus 
supărată Canidia... De fapt am şi părăsit gindul de a 
întregi moşia acelui taraboste Burio, pe care am 
cumpărat-o de la imperiu. Dar haide să mai golim cîte 
o cupă! Mă întreb, Staberius, de ce nu veniţi mai des 
pe la mine? 

— Acum este cam mult de lucru, căută să motiveze 
Staberius. 

Ridică fără grabă cupa şi sorbi de cîteva ori, privind 
în ochii lui Decimus Silvanus. Prinse momentul şi 
continuă: 

— Dar ce s-a întîmplat lanistului Verus? Am fost 
astăzi pe la Porolissum şi am auzit vorbindu-se că i-a 
fugit cel mai bun gladiator, oare să fie adevărat? 

— Zeii nu fac numai fapte bune, Staberius, da, i-a 
fugit acel gladiator. Şi află că-l avea chiar de la mine, 
Gemellinus fusese sclavul meu, îl luasem de la un 
negustor venit la Ulpia Traiana de la Callatis. 

Staberius socoti că ocazia de a-i pune întrebarea 
pe care o urmărea o crease chiar Decimus Silvanus. 

— Atunci, poate că e adevărat ce se zvoneşte? 

— Ce? Că l-aş fi omorit eu pe sclav, fiindcă a 
petrecut acea noapte cu Vetilla? 

Staberius confirmă printr-o uşoara clătinare a 
capuluu 

— Prostii, Staberius, prostii! Eu nici n-am ştiut ce a 
făcut Vetilla în noaptea aceea, am fost bucuros că am 
scăpat de ea; pusesem ochii pe alta, am avut altceva 
de făcut, tu poţi să mă înţelegi... 


— Aşadar, nu mai încape îndoială, sclavul a fugit. 

— Crezi? Eu mă îndoiesc, se vede că nu cunoşti 
femeile. Bănuiesc că Vetilla, văzîndu-l atît de tînăr şi de 
zdravăn-— şi de ce nu aş recunoaşte — şi frumos, îl 
ţine ascuns pe undeva prin Porolissum sau prin vicul 
Magnus. Nu m-ar mira dacă după ciîtva timp nu va 
încerca să-i obţină eliberarea de la lanistul Verus. 

Satisfăcut că aflase mai mult decit se aşteptase, 
Staberius îşi goli cupa şi se pregăti de plecare. Cînd 
ieşi din villa, văzu că de mult se lăsase întunericul. 
Porni în vale, luînd-o pe poteca ce cobora pe coasta 
repede, de-a dreptul spre Marodava, mulţumit că 
făcuse ceva pentru nefericitul sclav şi totodată că 
aflase ceea ce ştia Decimus Silvanus cu privire la fuga 
lui Gemellinus. În acest timp sus în villa, vilicul Marsus 
primise poruncă să-şi ia sclavul fugar şi să-l bată bine, 
apoi să-l lege în ergastule. 

În zilele de sărbătoare şi odihnă, Staberius trăia o 
altă viaţă, aceea pe care o dorise din fragedă tinereţe, 
mai înainte de a fi fost luat captiv şi vindut ca sclav: 
viaţa acelor oameni aleşi care se străduiesc să înveţe 
pe alţii. Visase să devină filozof şi geometru, să 
întemeieze o şcoală la Atena, al cărui renume să 
ajungă pînă dincolo de hotarele imperiului, la care să 
vină să înveţe fiii de oameni bogaţi din cetăţi înde- 
părtate. Acum se mulțumea cu modesta şcoală pe care 
o înjghebase la Marodava, dornic să înveţe copiii 
dacilor să scrie şi să citească. În astfel de zile ograda 
lui era plină de murmurul şi strigătele copiilor, 
acoperind astfel zumzetul de fiecare zi al stupilor de 
albine. De multe ori, învăţindu-i pe copii, Staberius îşi 


amintea de zilele trăite ca praeceptor!” în casa lui 
Publius Octavianus, cînd se înfiripase pentru totdeauna 
dragostea dintre el şi Canidia. Erau şi zile cînd la şcoala 
lui nu veneau numai copii, ci şi din cei mai mari, flăcăi 
şi fete, bărbaţi şi femei. Cei mai în vîrstă stăteau de o 
parte privind şi ascultind, minunîndu-se cum de puteau 
copiii lor să desluşească vorbe din semnele făcute din 
linii şi din gogoloaie zgiriate pe tăbliţele cerate, pe care 
Staberius reuşise să le procure de la Porolissum. Şi 
ceea ce îi minunau mai mult pe cei bătrîni era faptul că 
vedeau cum copiii, folosind aceleaşi feluri de semne, 
scriau vorbele cînd în limba dacă, cînd în limba Romei, 
şi nu le încurcau niciodată. La început, el cu Butes şi cu 
Decibalos făcuseră citeva bănci lungi din lemn cioplit 
cu barda, pe care puteau să încapă patru sau cinci 
copii, apoi tinerii mai aduseră şi ei altele, iar cei în 
vîrstă veneau cu scăunele uşoare, pe trei sau patru 
picioare, pe care le luau înapoi la plecare. Cînd ziua era 
frumoasă, ţinea lecţiile sub merii şi cireşii din ogradă, 
iar dacă vremea era urita, băncile se îngrămădeau sub 
un şopron, ce se afla tot în ogradă, în spatele grajdului 
vitelor; pe o astfel de vreme veneau numai copiii şi de 
cele mai multe ori nici aceştia toţi. De dimineaţă, cînd 
soarele abia se ridica la cîteva sulițe pe cer, cei mici 
începeau să sosească. Intrau în curte sfioşi, dădeau 
bineţe dacă erau văzuţi, şi o ţineau drept spre ogradă. 
Cum toţi umblau desculți, de multe ori nici nu erau 
simţiţi de ai casei cînd treceau. Se ştia cam ciţi s-au 
strîns după larma pe care o făceau. Cei mai în vîrstă şi 
bătrînii veneau totdeauna mai tirziu, către vremea 
prînzului. Staberius nu se grăbea să se ducă la ei, ci 
aştepta să se adune cît mai mulţi sau chiar toţi, deşi 


10 Praeceptor — educator de copii în casele celor bogați. 


era nerăbdător să se vadă cît mai repede în mijlocul 
lor. 

— Haide, leneşule, că te aşteaptă copiii, mănîncă 
mai repede! îl îndemnă Canidia. 

Staberius se sculase de dimineaţă şi făcuse toate 
treburile din gospodărie ce se cuveneau bărbatului. Îi 
pregătise apoi şi îl pornise pe bătrînul Protas cu vitele 
la păşunea din marginea pădurii. 

— Mă duc, mulţumesc zeilor că ne-au dat copii 
mulţi, spuse el ridicîndu-se. 

Văzu durerea ce se aşternu pe faţa Canidiei şi îşi 
dădu seama că nu trebuie să vorbească aşa. Ştia că 
trezise în sufletul ei durerea pierderii micului Burio, 
copilul lor drag, al cărui nume fusese dat de bunul 
taraboste, de care se legaseră pentru toată viaţa. Cit 
durase răscoala şi cît el şi Canidia fuseseră ţinuţi 
închişi în carcerile amfiteatrului de la Ulpia Traiana 
Sarmizegetusa, alături de dacii şi de sclavii care lup- 
taseră urmînd pe Sarmis, micul Burio rămăsese în grija 
celor din cetatea  tarabostelui. După zdrobirea 
răscoalei, cetatea şi moşia Marodava fuseseră trecute 
la imperiu. Pe micul Burio îl luase o bătrînă. În 
primăvara care urmase, primăvara în care în arena 
amfiteatrului de la Ulpia Traiana, Staberius şi Canidia 
îşi salvaseră vieţile numai datorită dragostei ce-şi 
purtau, dragoste împinsă pînă la sacrificiu, şi 
obţinuseră de la împărat libertatea, micul Burio căzuse 
bolnav şi, cu toate îngrijirile batrinei, îşi dăduse 
sfîrşitul. 

Cînd deschise portiţa şi intră în ogradă, copiii se 
ridicară în picioare şi făcură linişte. Îl lăsară să se 
apropie. 

— Sănătate şi viaţă lungă de la Marele zeu! îl 
salutară cu toţii deodată. 


— Sănătate, copii, zeii să fie cu voi! le răspunse el. 

Copiii se aşezară pe băncile lungi, pregătindu-şi 
tăbliţele cerate şi stylurile. Aceste styluri nu erau din 
ivoriu sau de os ca ale copiilor de la Roma, ci nişte 
beţişoare din lemn tare de corn, ascuţite bine la vîrf. 

— Acum, copii, începu Staberius, să vedem dacă 
mai ştim să scriem şi să citim vorbele pe care le-am 
învăţat în lecţia trecută. Spune tu, Ziper, ce cuvinte am 
învăţat să scriem azi o săptămînă? 

Ziper era fiul cel mai mic al lui Sagitulp. Mărunt, 
slăbuţ şi vioi, începu să le rostească pe rînd, privind în 
vîrful cireşului din spatele lui Staberius. 

— Ciîine, cal, copac, cocoș şi casă. 

— Şi ce v-am spus despre aceste cuvinte? 

Staberius căta cu privirea să răspundă alt copil, dar 
Ziper i-o luă înainte. 

— Ne-ai spus că toate încep cu semnul „c”. 

— Foarte bine, Ziper, minunat, dar tu să taci, căci 
vreau să văd ce ştiu şi alţii. Acum luaţi stylurile şi să 
zgîriaţi în ceara de pe tăblițe cuvîntul casă, apoi fiecare 
să vină la mine să văd dacă l-a scris bine. 

Cu multă dragoste şi cu multă răbdare, Staberius 
arătă fiecăruia ce greşeli făcea şi proceda astfel cu 
toate cele cinci cuvinte. 

— Aşa, am învăţat să scriem aceste vorbe în limba 
dacilor, dar noi trebuie să ştim să le scriem şi în limba 
Romei, Vrei tu, Tarbio, să ne spui, pentru ce e bine să 
cunoaştem şi limba Romei? 

Tarbio răspunse grăbit: 

— Cînd mergem la Porolissum sau la tabular, dacă 
avem ceva de cumpărat sau de vîndut şi cînd trebuie 
să călătorim departe, la Potaissa sau la Sarmizegetusa, 
noi trebuie să ştim şi limba Romei, ca să ne înţelegem 
cu romanii şi cu colonii. 


Cu aceeaşi răbdare, Staberius chemă pe fiecare 
copil şi îi scrise pe tăbliţa cele cinci cuvinte în limba 
Romei, în dreptul aceluiaşi cuvînt în limba dacă. El ştia 
că încă de pe timpul lui Decebal în cetăţile tarabostilor 
începuse să se înveţe scrisul şi cititul în limba dacă, 
folosindu-se semnele greceşti, însă acum vedea 
necesar să-i obişnuiască pe copii cu scrisul în cele două 
limbi, de aceea socotise că era mai uşor să folosească 
un Singur fel de semne de scriere şi anume cele 
romane. li puse apoi pe copii să scrie de mai multe ori 
în limba Romei fiecare din cele cinci cuvinte. Se pregăti 
să treacă mai departe. 

— Pentru astăzi vom învăţa să şi legăm în scris mai 
multe cuvinte. Aşa cum am vorbit cu cineva, putem să- 
i spunem prin semne şi el să ne înţeleagă. Vom învăţa 
să scriem în limba Romei şi în cea dacă următoarea 
gîndire: Cîinele este mic, casa este mare. 

După ce a scris-o el pe tăbliţa fiecăruia şi cu toţii 
au citit-o în cor, îi puse apoi să scrie de cinci ori în 
amiîndouă limbile. Cînd văzu că cei mai mulţi dintre 
copii dădeau semne de oboseală, se opri şi trecu la 
altceva: povestirea. Era tot ce le plăcea mai mult 
copiilor, şi nu numai lor ci şi celor mari, care veneau 
anume să-l asculte pe Staberius. În jurul lor se 
adunaseră mulţi daci şi dace: Gumida şi Sarmida, 
Sagitulp cu Arghida şi Ampelia, Gruno cu femeia lui 
Getia, Sagades, luptătorul dac care ieşise învingător în 
lupta dreaptă din amfiteatru, bătrînul Dades şi alţii. 
Ceva mai tîrziu veniră Butes şi Decibalos. 

Staberius se aşeză şi el pe un scaun, în aşa fel încît 
să fie cît mai aproape de copii şi de cei veniţi să-l 
asculte. Era mulţumit de ceea ce făcea şi cînd o văzu 
pe Canidia apropiindu-se dinspre casă, o privi cu multă 
dragoste şi îşi simţi sufletul plin de fericire. Îi învăţa pe 


alţii, aşa cum visase în tinereţe, şi învăţa pe nişte 
oameni — copii, tineri şi bătrîni — lacomi să afle cît mai 
multe lucruri despre lume, despre munţi şi mări, 
despre ţările şi popoarele îndepărtate. 

— Într-o cetate din Ellada, numită Theba, începu el 
în murmurul slab ce-l înconjura în ogradă, a trăit odată 
un rege ce se chema Laios, a cărui soţie, locasta, nu-i 
dăruise nici un copil. Se vedeau batrîni şi zeii nu se 
milostiviseră cu ei. Atunci regele Laios s-a dus la Delfi, 
la oracol, adică acolo unde zeii prevestesc omului 
viitorul, şi preoteasa Pythia i-a prezis, spunîndu-i scurt: 
„Zeii îţi vor da un copil, dar tatăl va fi omorit de 
propriul său fiu!” La început, dorinţa de a avea un 
urmaş a fost mai puternica în sufletul lui decit teama 
de moarte, dar după ce regina locasta a născut un 
fecior frumos şi voinic, teama a început să-l frămînte. 
Chinuit de gindul că atunci cînd se va face mare fiul 
său îl va omori, regele a dat poruncă unui luptător să ia 
copilul şi să-l arunce în prăpastia unui munte, unde 
avea să fie sfişiat de fiarele sălbatice. In drum, 
oşteanul a întîlnit un sclav care păzea o turmă de oi şi 
de capre şi, cuprins de milă, păstorul i-a cerut copilul, 
pe care l-a dus stăpînului sau, lui Polybos, regele 
Corinthului. Cum nici Polybos nu avea copii, s-a 
bucurat să crească pruncul şi i-a dat numele de Oedip. 
Timpul s-a scurs şi Oedip s-a făcut un flăcău voinic şi 
frumos. În vremea aceea, asupra cetăţii Theba se 
abătuse o mare nenorocire: pe muntele din apropierea 
porţii cetăţii se oprise un sfinx nesăţios, care cerea 
într-una jertfe de oameni. Sfinxul acela era un fel de 
fiară, cu cap frumos de femeie şi trup puternic de leu 
ce se sprijinea pe patru labe groase, cu gheare ascuţite 
de fier, avea aripi ca de vultur cu care, cînd le întindea, 
acoperea cerul. Sfinxul fusese trimis de zei ca un 


blestem asupra cetăţii şi pedeapsa nu se sfirşea decit 
atunci cînd cineva dezlega o enigmă — un fel de 
ghicitoare — pe care fiara o spunea fiecărui trecător ce 
se încumeta s-o tălmăcească. Şi mulţi bărbaţi, tineri şi 
mai vîrstnici, au pierit de moarte îngrozitoare, sfişiaţi 
de ghearele lui. Tot în acel timp, tînărul Oedip, dornic 
să afle care îi va fi viitorul, a mers la oracol şi Pythia i-a 
spus: „Tu eşti sortit să-ţi omori tatăl!” El îl iubea mult 
pe bătrînul Polybos, cel care îl crescuse, şi, îngrozit de 
ceea ce i-a prezis oracolul, a pornit să rătăcească prin 
lume, pentru a se îndepărta cît mai mult de acela pe 
care îl socotea ca fiind tatăl sau. Şi astfel a ajuns la 
poarta cetăţii Theba. Acolo sfinxul l-a oprit: „Dacă vrei 
să intri, i-a spus el, trebuie să dezlegi enigma pe care 
ţi-o voi spune, şi eu voi părăsi cetatea pentru 
totdeauna, iar dacă nu o dezlegi, vei pieri sfişiat de 
ghearele mele! Mai bine să te întorci din drum, că 
tineri ca tine au pierit mulţi!” „Să aud ghicitoarea, 
sfinxule!” i-a strigat Oedip fără teamă. Văzindu-l cu 
atita curaj, sfinxul s-a pregătit să-l prindă cu ghearele 
şi l-a întrebat scurt: „Să-mi spui care vieţuitoare umblă 
dimineaţa în patru picioare, la prînz în două şi seara în 
trei?” Fără să stea mult pe gînduri, flăcăul i-a răspuns 
dîrz: „Este omul! Omul umblă cînd este prunc, sau în 
dimineaţa vieţii, în patru labe, apoi merge în două 
picioare cît este de tînăr şi matur, adică toată ziua 
vieţii, iar la bătrîneţe, în amurgul vieţii, nu mai poate 
să meargă decit sprijinindu-se în toiag, în trei 
picioare!” Auzind dezlegarea enigmei, sfinxul şi-a întins 
aripile uriaşe şi s-a aruncat de pe virful de munte de-a 
dreptul în mare. Atunci cei din cetate, thebanii, l-au 
primit cu multă sărbătoare pe viteazul care le scăpase 
cetatea de blestem şi l-au ales ca rege. 


După ce Staberius sfirşi de povestit, mult timp se 
păstră linişte. Pe toţi îi captivase şi îi tulburase 
povestea, numai micul Ziper se mişcă neliniştit, apoi îl 
întrebă: 

— Şi Oedip şi-a omorit tatăl, aşa cum au spus zeii? 

— Povestea e mai lunga, în ea se spune ce s-a 
întîmplat cu tatăl şi cu mama lui, dar nu mai este atit 
de frumoasă pentru copii şi nici pentru cei tineri, lămuri 
Staberius. 

— Dar acolo în Ellada au fost atît de mulţi regi, cite 
unul în fiecare cetate? întrebă vioi copilul Tarbio. 

— Aşa a fost o vreme, mai demult, cel care era cel 
mai bogat într-o cetate era şi rege... 

— Nu cel care era cel mai viteaz? continuă copilul. 

— Cînd erau în pericol mare, alegeau pe cel care 
era cel mai viteaz, dar, după ce trecea nenorocirea, cel 
ales rege devenea şi cel mai bogat din cetate, căci 
nimeni nu putea să-i stea împotrivă. 

— Am auzit că la Porolissum sînt bogaţi care au 
cîte un litterator!! la copii, e adevărat? întrebă alt copil, 
Comosico. 

Inainte de a da răspunsul, Staberius începu să 
zimbească. li plăcea vioiciunea şi scînteierea ce o 
vedea în ochii copiilor pe care îi învăţa. 

— Da, aşa este la Roma, la Ulpia Traiana 
Sarmizegetusa şi în toate părţile. Cei bogaţi plătesc 
astfel de litteratores pentru a le învăţa copiii. In Serdos 
şi în Magnus s-au unit mai multe familii înstărite şi au 
luat un litterator pentru copiii lor. 

Răspunsul lui Staberius zgîndări altă întrebare în 
capul lui Comosico. 

— Dar pe tine nu te plăteşte nimeni? 


1 Litterator — scrib angajat de cei bogați pentru a le învăţa copiii. 


La o astfel de întorsătură, Staberius nu se 
aşteptase. Dacii vîrstnici de pe margini se priviră puţin 
stinjeniţi, parcă  atinşi de întrebarea copilului. 
Răspunsul îl găsi repede, aşa cum îl avea în inimă: 

— Sint plătit, Comosico, şi încă prea mult, sînt 
răsplătit cu dragostea mare cu care dacii ne-au primit 
printre ei, pe mine şi pe Canidia. 

Cuvintele lui Staberius umplură sufletele celor mai 
în vîrsta de fiori de mulţumire şi de înţelegere adîncă, 
mai ales pe al lui Butes. 

— Noi nu sîntem atunci barbari?! se miră 
Comosico. Copiii colonilor din Serdos rid de noi, cică 
sîntem pui de barbari. 

La această întrebare, Staberius începu să ridă. 

— E bine că te-ai gîndit la o astfel de întrebare. De 
fapt, de mult eu trebuia să vă lămuresc ce este cu 
vorba asta de „barbar”. Altădată, cu mulţi ani în urmă, 
la unii de aici aşa le-am spus. La Roma, şi în limba 
Romei, mai înainte, prin „barbar” se înţelegea omul, 
tribul sau poporul care era aproape de hotare, dar în 
afara imperiului, adică un fel de vecin. Cu timpul însă, 
prin triburi barbare a început să se înţeleagă nu numai 
că ele sînt vecine imperiului, ci şi războinice, jefuitoare, 
singeroase, cam un fel de sălbatici. Şi de ce v-aş 
ascunde-o? Voi sînteţi copii şi trebuie să cunoaşteţi 
adevărul. Atît de mare spaimă băgaseră dacii în romani 
pe timpul cînd trăia regele Decebal, încît, la Roma, cînd 
se spunea barbar, toţi ajunseseră să se gindcască mai 
mult la daci. Pentru ei, dacii erau sîngeroşi, cruzi şi 
sălbatici. Cei care au venit încoace, în Dacia, s-au 
convins însă ce fel de oameni au găsit aici. Acum, e 
drept, cînd un roman vrea să-l batjocorească pe un dac 
îi spune „barbar”, şi asta n-ar trebui să-l supere, fiindcă 
de fapt nu i-a spus altceva decit „vecine”, dar de multe 


ori chiar şi o glumă repetata des poate să necăjească 
pe cineva. 

Un alt copil, Diurpanneus, feciorul lui Sagades, 
care arăta că se va face voinic ca şi tatăl sau, se ridică 
şi întrebă: 

— De ce nu ne povesteşti ceva şi despre regele 
Decebal? 

Intrebarea lui Diurpanneus îl puse mai greu în 
încurcătură pe Staberius. Copilul avea dreptate, 
trebuia să le povestească mai ales întîmplări şi fapte 
din viaţa dacilor, a regilor daci. 

— Vezi tu, Diurpanneus, atunci cînd a fost în viaţă 
Marele rege Decebal, eu nu mă găseam în Dacia. 
Despre el ar putea să povestească alţii, cei care l-au 
cunoscut bine şi au luptat alături de el, ca de pildă 
bunul Butes. 

— Să ne povestească! strigară copiii cu multă 
nerăbdare. Privitorii şi ascultătorii dimprejur izbucniră 
în hohote de ris. Dornici să-l asculte pe Butes, mulţi 
dintre ei, şi mai ales Sarmida şi Ampelia, strigară: 

— Să povestească Butes despre Decebal! 

Semnul lung de rană din obrazul lui Butes se 
aprinse dintr-o dată. Inima începu să-i bată cu putere şi 
sîngele-i dădu năvală spre cap. Despre ce ar fi putut el 
să spună? Intimplări cunoştea multe, dar nu se gîndisc 
niciodată că va trebui să le povestească. Staberius îi 
făcu semn şi el se hotări destul de repede: 

— O să încerc să vă povestesc ceva, începu el 
rizînd, dar nu ştiu dacă o să mă pricep să vorbesc aşa 
de frumos ca Staberius. De, el este grec... şi-i merge 
gura ca şuvoiul la vale. 

La aceasta glumă, toţi izbucniră în ris. Butes 
continua: 


— Era în toamna dinaintea întiiuiui război pe care 
Decebal l-a purtat cu Traian. Ne pregăteam de zor, 
cetele de luptători se adunau în lungul văii de la Poarta 
de Fier — dincolo de Sarmizegetusa — pînă aproape de 
Tapae, unde a şi avut loc prima bătălie. Pe atunci 
regele era mult ajutat de Diegis, fratele lui şi... eu ştiu 
ce să spun?... şi de Marele preot Zundecibalm, cel care 
la al doilea război avea să-l trădeze. Într-o seară, 
Decebal a strîns în sala de sfat de la cetatea Rehidava 
pe toate căpeteniile dace. Astăzi acea cetate nu mai 
este, a fost arsă şi temeliile ei împrăştiate, ca şi ale 
altor cetăţi. După ce regele le-a vorbit tuturor cum 
trebuie să lupte cu duşmanul care căuta să subjuge 
Dacia — şi, după cum vedem, a cotropit-o — a dat 
ordin să fie aduşi în sală doi tarabosti, unul bătrîn şi 
altul tînăr. Erau Rigozzi şi Dizzare, căpetenii ale 
cetăților Pelendava şi Sucidava din Dacia de jos, 
dincolo de Muntele cel Mare. li adusese legaţi, spre a fi 
judecaţi în faţa tuturor căpeteniilor, pentru că 
părăsiseră cetăţile, lăsîndu-le în mîna cotropitorilor. Cei 
doi tarabosti au spus regelui că ei au luptat cît au putut 
cu duşmanul, dar n-au vrut să se lase prinşi, căci ştiau 
că regele avea nevoie de luptători mulţi. Îmi aduc 
aminte că de faţă era şi un negustor grec, unul care 
vindea lui Decebal arme pe ascuns din imperiu, îl 
chema Eurotas. Acesta s-a ridicat şi i-a spus regelui că 
îi trebuie luptători viteji, şi el crede că cei doi tarabosti 
erau tocmai dintre cei mai hotăriţi să lupte împotriva 
legiunilor cotropitoare. Regele Decebal era şi bun şi 
rău; cine nu i se supunea cădea răpus. Ar fi vrut să 
arate căpeteniilor că el pedepsea crunt pe cei ce 
fugeau din faţa duşmanului, dar ar fi dorit totodată ca 
pe cei doi tarabosti să-i ia cu el la luptă. Am văzut că 
un timp stătuse într-o stare de nehotărire care îl 


supăra, apoi a socotit că găsise scăparea la Marele 
preot. l-a cerut sfatul. Atunci Zundecibalm a arătat ce 
fel de suflet avea. A spus regelui că pentru judecarea 
lor să fie întrebat Marele zeu şi el va spune dacă cei 
doi tarabosti erau vinovaţi sau nu. Pe vremea aceea 
aşa era: Marea jertfă. Vinovat sau nu, cel aruncat în 
sulițe tot murea; dacă se sfirşea fulgerător, era semn 
că Marele zeu îi primise jertfa, adică era nevinovat, iar 
dacă se zbătea în sulițe, zeul nu-l voia, deci era 
vinovat, şi un preot sau altcineva îi dădea lovitura 
care-l răpunea. Şi astfel Marele preot, supunîndu-l 
judecății Marelui zeu, cei doi viteji şi cinstiţi tarabosti 
şi-au pierdut vieţile, fără să fi avut mulţumirea să lupte 
alături de rege. 

Întristat de aducerile aminte care îl răscoliseră, 
Butes continuă după o scurtă pauza: 

— Acum, în toată Dacia, Marea jertfă este oprită, a 
fost oprită din ordinul Romei şi socotesc că bine s-a 
făcut. Zeii se mulţumesc acum să li se aducă jertfă iezi, 
viței sau altceva, orice are omul sărac. 

— Şi chiar au trădat preoţii? îl întrebă Comosico 
nerăbdător. 

— Au trădat... şi încă de mai multe ori! răspunse 
Butes încet, aproape murmurînd. Staberius ştie cînd ei 
au trădat pe Sarmis. 

— Sarmis a fost mai viteaz decit Decebal? Mai în 
toate cîntecele se vorbeşte despre ei, se grăbi să 
spună Diurpanneus, pentru a i-o lua înainte lui 
Comosico. 

Butes săltă privirea pe deasupra pădurii, spre virful 
muntelui, şi vorbi scrutînd zările: 

— Amiîndoi au fost viteji şi au iubit mult ţara, 
poporul. De fapt e greu să-i judecăm pe oameni, după 
ce ei nu mai sînt printre noi, cînd s-au petrecut lovituri 


şi prefaceri atît de mari, încît nimeni nu le-a mai putut 
opri, aşa că totul s-a prăbuşit ca un munte ce se 
prăvăleşte în prăpastie. Aş putea să spun că Decebal 
întruchipa ţara, iar Sarmis, poporul. 

Butes îşi îndreptă privirea spre Staberius. În ochi îi 
jucau flăcări, semnul rănii din obraz se făcuse purpuriu 
şi tot trupul îi era străbătut de un fior. Retrăia o 
anumită clipă din acele timpuri. Continuă să 
povestească: 

— Era în ziua cînd el, Staberius, şi un bătrîn de o 
isteţime şi o vitejie cum nu mi-a mai fost dat să văd, pe 
nume Dagio, se înapoiaseră din tabăra romană, unde 
fuseseră solie de pace din partea lui Sarmis. Aduseseră 
vorbă de la Marcius Turbo, guvernatorul şi 
comandantul legiunilor din Dacia, că primea pacea: 
legiunile romane se retrăgeau din Dacia şi sclavii 
răsculați rămiîneau dacilor în schimbul unei plăţi bune. 
Vestea se arătase prea frumoasă ca să fi fost 
adevărată. Guvernatorul roman ceruse numai un 
răgaz, pînă se întorcea curierul de la Roma, trimis să 
aducă încuviințarea împăratului. Atunci am văzut cît de 
adînc în gîndire şi cît de prevăzător a fost Sarmis. A 
vrut să vadă mişelia şi viclenia romanilor, dar n-a făcut 
încercarea nepregătit, a pus cetele de luptători daci, şi 
sclavi să se prefacă toţi că sărbătoresc împăcarea şi 
chefuiesc pînă noaptea tirziu, apoi să se retragă pe 
nesimţite pe locurile destinate de luptă. Romanii, 
crezîndu-i pe daci doboriţi de tăria vinului şi dormind 
buştean, au pornit la atac încă dinaintea zorilor. Sarmis 
i-a lăsat să înainteze pînă aproape de ruinele Cetăţii de 
Munte, adică pînă spre Cogheon şi, la un moment bine 
ales, a dat foc pădurii şi a doborit copacii peste 
legiunile înşirate în lungul văii. Romanii au fost zdrobiţi, 
iar Marcius Turbo a scăpat cu viaţă numai printr-o 


minune a zeilor. După această înfringerc, restul 
legiunilor ar fi fost aruncate peste Dunaris, dacă n-ar fi 
fost trădarea. O dată cu pădurile, arsese Cogheonul şi 
preoţii au spus po-poporului că Marele zeu s-a supărat 
pe neamul dac, i-au speriat pe cei slabi şi fricoşi. 
Aceştia au început să fugă părăsind cetele de luptă, 
aşa că duşmanul a avut timp să primească întăriri din 
imperiu şi răscoala lui Sarmis a fost înfrîntă. 

După o lungă pauză, Butes încheie oftînd: 

— Trădarea a făcut ca Dacia să nu-şi mai poată 
recăpăta libertatea şi l-a dat pieirii pe Sarmis, pe acela 
care avea să fie poate cel mai brav rege al dacilor! 

Soarele se înălţase şi scurtase umbrele merilor şi 
cireşilor sub care stătuseră copiii şi bătrînii. Mişcaţi de 
cele ce ascultaseră, începură să plece în tăcere, unii 
după alţii, cu sufletele întristate. 

Pe imaşul dintre Serdos şi Magnus, ce se întindea 
între drumul care lega cele două vicuri şi albia îngustă 
şi întortocheată a piriului Zerdis, se strinsese lume 
multă: coloni, liberţi, veterani, daci, negustori veniţi de 
departe, meşteşugari şi alţi oameni care se vînturau 
prin Dacia în căutarea unor ocazii de cîştiguri uşoare. 
Din primăvară se zvonise că pe la sfîrşitul lui iulie se va 
deschide un bilci ce va dura mai multe zile, unde 
fiecare putea să vindă şi să cumpere tot ce dorea, şi 
toţi îl aşteptaseră cu arzătoare curiozitate. Mai 
nerăbdători se dovediseră cei care de mult căutau o 
ocazie să cumpere unul sau mai mulţi sclavi, după 
mărimea sumei pe care o putuseră economisi, deşi nu 
ştiau de la ce preţuri va începe vînzarea lor. Locul 
bîlciului fusese ales de comandantul cohortei de la 


Porolissum numai cu citeva zile înainte de ziua des- 
tinată pentru deschiderea lui — la care se spunea că 
va lua parte şi procuratorul — adică numai atunci cînd 
începuseră să sosească negustori de la Apulum, de la 
Ulpia Traiana Sarmizegetusa şi mai de departe, de la 
Histria, Tomis şi Callatis. Ziua mult aşteptată veni şi 
bîlciul începu fără pregătire deosebită şi fără 
deschidere cu oarecare solemnitate, cum se aşteptase 
mulţimea să vadă. Pe la vremea priînzului sosi 
procuratorul, însoţit de contubernali şi de garda sa, şi 
trecu în lungul cărărilor pe care cu greu legionarii 
reuşiră să le ţină libere, preocupat ca totul să se 
desfăşoare în linişte şi curios să vadă ce mărfuri 
aduseseră negustorii veniți de departe. Prin 
încuviințarea acestui bilci, Plautius Priscus urmărise, pe 
de o parte, să se aducă lucruri necesare populaţiei, iar 
pe de alta, să se atragă cît mai mulţi negustori şi 
meşteşugari, pentru a se stabili pentru totdeauna la 
Porolissum şi prin împrejurimi, de aceea luase măsuri 
din vreme să se trimbiţeze vestea cît mai departe în 
imperiu şi cu cît mai multe laude. Trecînd prin 
mulţimea  îngrămădită şi zgomotoasă, procuratorul 
văzu grămezile de mărfuri aşezate în dreptul carelor. 
Erau ţesături alese de lină şi de in, purpură scumpă, 
postavuri moi şi groase, obiecte de podoabă din aur, 
argint şi bronz, paftale, fibule, brățări, catarame, 
piepteni şi oglinzi, vase de tot felul frumos colorate, din 
argilă, din sticlă, din bronz şi din argint, diferite arme 
de luptă şi de apărare: spade, cuțite, scuturi, armuri şi 
cîte altele. 

Într-un loc mai retras, aproape de piriu, se 
strinseseră negustorii de sclavi. Trecînd printre ei, 
Plautius Priscus văzu grupuri de bărbaţi de femei, tineri 
şi bătrîni legaţi unii de alţii. In faţa lor stăteau 


negustorii, care lăudau pe cei aduşi pentru vinzare, 
strigîind cît îi ţinea gura. Nimeni nu lua în seamă 
plînsetele, vaietele şi blestemele acelor nefericiţi, luaţi 
de undeva de departe, din ţinuturi veşnic calde, aduşi 
spre a fi vînduţi în această provincie bîntuită de ierni 
aspre şi lungi. Procuratorul se bucură cînd trecu prin 
partea în care se îngrămădiseră dacii. Aceştia auziseră 
demult că se va ţine un tîrg mare şi erau pregătiţi. Pe 
cărarea dintre carele lor erau grămezi mari de legaturi 
de lînă, de blănuri de oi, de capre şi de alte animale 
de-ale pădurilor: vulpi, jderi, lupi şi urşi. Sarici mari, 
lînoase şi călduroase, cergi, obiecte măiestrit lucrate 
din lemn şi din fier, necesare gospodăriei şi pentru 
muncile cîmpului, alimente de tot felul: brînzeturi, 
carne afumată şi sărată, miere, fructe şi zarzavaturi, 
precum şi alte numeroase mărunţişuri necesare 
omului. Dar procuratorul privea cu mult interes nu atit 
mărfurile lor, cît pe ei, ca oameni, ca port şi înfăţişare. 
Niciodată nu-i mai văzuse atit de strîns îngrămădiţi şi 
de mulţi, îmbrăcaţi ca de sărbătoare. Bărbaţii purtau 
cămăşi lungi şi largi, despicate în cele două părţi, care 
cădeau pînă mai jos de genunchi peste cioarecii largi 
ce se strîingeau jos la glezne, încinşi cu briie strînse în 
curele înguste. Deşi în plină vară, ţineau aruncate pe 
umeri sumane frumos lucrate, cu încutări bogate, şi 
erau încălţaţi cu opinci bine strînse pe picior. Femeile 
purtau peste cămăşile strînse la git bunde largi şi fote 
bogate, mult încreţite în talie. În îmbrăcămintea 
dacilor, atît la bărbaţi cît şi la femei predomina albul şi 
negrul, iar florile ţesute în pînză sau cusute erau mai 
mult în culori de nuanţe în albastru şi roşu. Trecînd 
printre ei, procuratorul nu scapă că unii dintre tinerii 
daci începuseră să poarte tunici romane şi să încalţe 


sandale, mîndrindu-se cu ele, socotindu-se astfel mai 
bine îmbrăcaţi. 

In partea dinspre vicul Serdos, aproape de piriu, 
erau strînşi vînzătorii de cereale şi de vite. Daci şi 
coloni, într-o adevărată întrecere, strigau îndemnînd 
trecătorii să cumpere. Se deosebeau dacii după 
înşirarea încurcată a vorbelor în limba Romei şi se 
auzeau coloni vorbind greu limba dacă, şi unii şi alţii 
rostind atit de greşit vorbele, încît abia mai puteau fi 
înţelese. Întrecerea în a vorbi cînd în limba Romei, cînd 
în cea dacă se înteţea mai ales atunci cînd se ajungea 
la tocmeală. Dacul se străduia să fie înţeles şi se 
căznea să găsească un cuvînt roman potrivit, printre 
puţinele vorbe pe care le învățase, şi tot astfel făcea 
celalalt, căutînd să fie pe placul dacului. Printre cei 
care se tocmeau mult, deşi căuta să facă pe grăbitul, 
era Eufemus. Mărunt şi slab, cu priviri şirete, asudat, 
libertul trecea de la un dac la altul urmat de sclavi şi, 
după ce se tocmea bine, cumpăra. In urma lui lăsa un 
continuu du-te-vino al sclavilor săi, care cărau griul cu 
un fel de desagi spre carele trase în afara tirgului pe 
malul pîrîului. La o încrucişare a drumurilor Eufemus îl 
întîlni pe Theudotos. 

— Pe toţi zeii, Eufemus, te caut de mult timp! îi 
spuse tabernagiul, prinzîndu-l de braţ. 

— Ce, s-a întîmplat ceva? îl întrebă libertul puţin 
speriat, oprindu-se în loc. 

— Daaa... adică nu, Dccimus Silvanus m-a trimis să 
te caut... 

— Mă caută „stapînul”? 

— Nu, m-a trimis să-ţi spun să grăbeşti 
cumpărarea griului. 


— Ştiu, de la daci, adică să iau mai mult de la daci, 
dar nu înţeleg pentru ce să mă grăbesc? E timp azi, 
mîine, toată săptămîna cit ţine bilciul. 

Theudotos, pintecos, stătea crăcănat în mijlocul 
drumului. Şopti după ce privi cu oarecare grijă în jur, 
apropiindu-se de urechea libertului: 

— Ştii că a fost procuratorul de la Porolissum aici? 
A umblat prin tot bilciul şi a văzut mulţimea şi 
mărfurile. Decimus Silvanus a fost cu el. Cică, mulţumit 
de liniştea şi de înţelegerea pe care a văzut-o între 
adunătura de oameni de atitea neamuri, ar fi chemat 
centurionii şi decurionii ce răspund de ordinea de aici 
şi le-ar fi spus să nu cumva să audă că vreun dac a fost 
înşelat de vreun negustor, fie că dacul a vîndut, fie că 
a cumpărat. Să grăbeşti cumpărarea, că s-ar putea ca 
un contubernal să anunţe în gura mare care este preţul 
de vînzare. 

— Aşa a spus „stăpînul”? întrebă din nou libertul, 
parcă puţin încurcat. Dacă mai aveam pe cineva să mă 
ajute!... De ce nu vii şi tu cu Lucrinus? „Stăpiînul” 
trebuia să vă trimită şi pe voi. 

— Păi tocmai d-asta am şi venit, am luat şi bani la 
mine. La tabernă am lăsat pe Atreus şi pe Lepida. Unde 
să dăm de urma lui Lucrinus? 

Eufemus îşi ştergea sudoarea de pe faţă. Stătu o 
clipă să se gindească. 

— Nu-ţi aduci aminte? Aseară spunea că vrea 
Metiada să cumpere unul sau doi sclavi. El crede că noi 
nu băgăm de seamă, sclavii îi cumpără el. Ea este 
femeie liberă, iar copiii lor vor fi oameni liberi, de ce să 
nu aibă şi cîţiva sclavi? Haide să mergem spre partea 
unde se vînd sclavii. Şi, ca să vorbim drept, de cînd e 
tabular, Lucrinus a şi uitat că e sclav public. Ca miine îl 
văd libert. 


— Aşa ca tine, spuse în glumă Theudotos. 

— Eu sînt şi nu sînt liber, Theudotos! „Stăpiînul” se 
poartă cu mine ca şi cum i-aş fi tot sclav... 

— Crezi că eu nu ştiu? Tu eşti mîna lui dreaptă. Te- 
a făcut libert numai ca să poţi fi vînzător şi cumpărător. 
Dar nu te plinge, Eufemus, din ce-ţi scapă printre 
degete şi nu-i dai lui Decimus Silvanus tot te 
îmbogăţeşti. 

— Dar şi tu îl serveşti pe „stăpînul”... 

— Da, libertule, fac afaceri cu el, nici nu mă feresc, 
sîntem parte şi parte la cîştig. Parcă tu nu le ştii toate 
astea? 

Vorbind, au ajuns acolo unde se vindeau sclavii. 
Prin forfota de oameni ce se mişcau în jurul sclavilor 
legaţi, văzură pe tabular şi pe Metiada vorbind cu un 
negustor. Scurt şi gras, tabularul se uita în sus clipind 
mai des şi mai strîns din ochiul stîng, vorbind cu 
negustorul, un bărbat înalt şi slab, ce părea a fi un 
persan cu faţa tăbăcită de razele puternice ale soarelui 
din partea de miazăzi a imperiului. Se tocmea să 
cumpere cu un preţ cît mai mic doi sclavi mărunți şi 
slabi, cu priviri înfricoşate, îmbătriîniţi prea devreme 
pentru vîrsta pe care o aveau. Cînd îi văzu prinse mai 
mult curaj şi începu tocmeala cu voce tare: 

— Cinci sute de sesterţi, negustorule! Jur pe zeul 
Mithras că nu fac nici atit, uită-te, amindoi sînt 
neputincioşi, dacă sufli spre ei, cad la pamint. 

Negustorul îl privea de sus zimbind. Mesteca rar 
stafidele pe care le arunca din cînd în cînd una cite una 
între fălcile puternice, ieşite mult în afară. 

— Acum sînt slăbiţi de drumul lung pe care l-au 
făcut, spuse el, însă, dacă se odihnesc şi mănîncă bine, 
te ridică în sus cu o singură mină. 


Theudotos şi Eufemus se opriseră la cîțiva paşi de 
ei şi ascultau. 

— Cine e neputincios poate să măniînce oricît şi 
degeaba! sări Metiada. 

Stătea alături de Lucrinus şi privea cînd spre 
negustor, cînd spre sclavi. 

— O fi şi asta, femeile se pricep bine la bărbaţi, 
glumi negustorul, făcînd cu ochiul la cei din jur. Cine 
vrea să cumpere ştie că cinci sute de sesterţi pentru 
un sclav e o batjocură. Un ou se vinde cu cinci sesterţi. 
Cum adică, tu vrei ca un sclav să facă numai cit o sută 
de ouă? Dacă umblaţi după cîştig, cumpăraţi-vă mai 
bine o găină şi vă face atit de multe ouă într-un an, 
încît o să vă aducă mai mult decit vreţi voi să daţi pe 
aceşti sclavi. 

Cuvintele negustorului înciudară pe tabular. Se 
repezi spre cei doi sclavi şi le spuse să deschidă gurile. 

— Priveşte, negustorule, pe ce vrei tu sesterţi 
mulţi, n-au nici un dinte în gură, sînt prăpădiţi de tot! 

— O să le crească, rise negustorul, şi o dată cu el 
izbucniră şi cei din jur. 

Gluma negustorului îl supără şi mai mult pe 
Lucrinus. Acesta se apropie din nou de cei doi sclavi şi 
începu să le pipăie muşchii, dînd din cap nemulţumit. 
Se întoarse spre negustor, frecîndu-şi palmele. 

— Nu fac mai mult de cinci sute de sesterţi fiecare, 
spuse el cu voce ce căuta să arate că este un bun 
cunoscător. 

Ingîmfarea tabularului îl făcu pe negustor să 
izbucnească: 

— Cine se pricepe cunoaşte marfa! Numai dacii nu 
ştiu să cumpere sclavi, dar se pare că şi voi, cei care 
staţi de mai mult timp pe aici, v-aţi făcut la fel ca ei. Un 
prostănac de dac a cumpărat de milă un sclav şi i-a dat 


drumul. Daţi-vă la o parte! strigă el, schimbînd tonul. 
Cine vrea să cumpere să se apropie şi ne înţelegem cu 
preţul. Sclavii mei sînt mici, dar vioi şi isteţi. Numai cu 
doi bărbaţi şi trei femei am mai rămas din cincizeci cîţi 
am avut. Cine cumpără o sclavă frumoasă şi vrednică? 

Din partea opusă, un legionar privise mult timp 
spre una din sclave. Sub înfăţişarea ei de fiinţă cu 
sufletul zdrobit, slabă, brunetă, cu ochii adinci şi mari, 
mai păstra urmele unei frumuseți veştejite. Legionarul 
se apropie de negustor. Fata îi urmări mişcările. Se ştia 
sclavă, fără speranţă de libertate, chinuită de un singur 
gînd: cum va fi, ce va fi şi unde o va duce noul stăpîn? 

— Cu cît vinzi sclava? întrebă legionarul aproape în 
şoaptă, arătînd spre fată. 

— Nu e pentru tine, legionarule, n-ai bani! i-o tăie 
negustorul. 

— Vreau să ştiu cu cit o vinzi! stărui acesta. 

— O mie de sesterţi! îi spuse sec, uitîndu-se în altă 
parte, îl căuta pe tabularul Lucrinus. Te-ai hotărit, 
cumperi sclavii? Mai dă ceva peste cinci sute şi ne 
înţelegem! 

Surprins, tabularul, care se sfătuise cu Eufemus şi 
cu Theudotos, se întoarse, privi spre negustor şi nu-i 
răspunse decit după ce libertul îi şopti ceva la ureche. 

— Cinci sute şi cincizeci de sesterţi! rosti el. 

— E puţin! Dai şase sute pe fiecare şi i-ai luat, 
preciză negustorul. E un chilipir, un noroc pentru tine. 
Uite, pe sclavă o dau cu o mie de sesterţi, aproape cît 
iau pe ei doi, continua el, întorcîndu-se spre legionar. 
Aşa e că n-ai atiţia sesterţi, decurioane? îl întrebă 
rizînd. 

— Cu mai puţin n-o vinzi? încercă legionarul 
puternic frămîntat. 

— Nici un sesterţ nu scad! 


În spatele celor care ascultau tocmeala se opriră şi 
doi daci. Erau Butes şi Decibalos. Auziră pe negustor 
spunîndu-i legionarului preţul de vinzare al fetei. 
Aşteptară curioşi să vadă unde va ajunge tocmeala 
dintre ei. Sclava se simţea, privită de toţi şi atiţia ochi 
o stinjencau. Se uita spre pămînt şi îşi frămînta 
degetele miinilor. 

— Saltă-ţi capul, Calpurnia! strigă negustorul. Vrei 
să pun biciul pe tine? 

Sclava săltă încet capul, ochii îi jucau în lacrimi. 

— Cîţi bani ai, legionarule? îl întrebă negustorul, 
întorcîndu-se spre el, aruncîndu-şi cîteva stafide între 
fălci. 

— Aş putea să dau la opt sute de sesterţi, atita am! 

— Puțin, ia altă sclavă; îţi dau pe cealaltă mai 
mărunţică, e niţel mai bătrină, ceva mai uriţică, dar e 
bună, bună pentru orice... 

Mulțimea din jur izbucni din nou în hohote de ris, 
gluma negustorului fusese destul de străvezie. 

Alături, tabularul Lucrinus şi Metiada îşi numărau 
banii... Femeia se apropiere negustor şi îi întinse 
legătura cu sesterţii. 

— Uite, cît ai spus, şi să-ţi dea zeii sănătate şi 
noroc la cîştig! îi ură ea. Să-mi dai papirus că mi-ai 
vîndut mie doi sclavi şi să treci acolo numele lor. 

—  Numaidecit, numaidecit, repetă negustorul, 
întorcîndu-se-din nou spre legionar, în speranţa că 
poate cumpără pe cealaltă sclavă. 

Tăcu un timp, privind în ochii legionarului. Era 
tînăr, plin de viaţă, înalt şi subţire, cu căutătura vioaie. 

— Nouă sute de sesterţi, decurioane, pentru cea 
tînără! E ultimul preţ! îl îndemnă cu oarecare 
bunăvoință. 


Butes se apropie de urechea lui Decibalos şi-i 
şopti: 

—  Legionarul n-o fi din manipula decurionului 
Fuscianus? Parcă l-am mai văzut pe aici, prin Magnus 
sau prin Serdos. 

— Da, da, e legionar de-al lui Fuscianus! confirmă 
Decibalos. De ce nu şi-o fi ales şi el vreo dacă, aşa cum 
a făcut decurionul? 

Fostul taraboste îl săgeta mustrător şi spuse uşor 
întristat; 

— Poate că îl împinge ceva spre această sclavă! 
Cine ştie unde îl poartă destinul? Ce crezi, Canidia nu 
găsea acolo la Roma, un tînăr frumos şi bogat? Şi 
totuşi, şi-a trăit viaţa alături de un bărbat care a fost 
sclav şi s-a simţit fericită, este fericită. 

Cuvintele lui Butes îl răscoliră pe Decibalos. O clipă 
îl purtă amintirea spre anii tinereţii, cînd şi-o dorise pe 
Gumida de soţie. Gîndi că sclavă să fi fost şi tot soţia 
sa şi-ar fi făcut-o, chiar de ar fi trebuit să o cumpere. 

— Eu i-aş da suta de sesterţi legionarului; cică el 
are opt, şopti Decibalos. 

— Şi eu tot la asta mă gîndesc. Dacă vrei, să-i dăm 
parte şi parte. 

Descurajat, fără să-şi ia ochii de la sclavă, 
legionarul se trăsese înapoi, gata să se amestece 
printre cei care ascultau curioşi tocmeala. Butes prinse 
momentul şi îl trase de mineca tunicii. Scoase de la 
brîu sesterţii şi îi puse în mînă. 

— Cumpără sclava! îi şopti el. la-o şi să te porţi 
frumos cu ea! Dacă vei fi un stăpin rău, să te 
pedepsească zeii! 

Faţa legionarului se învioră dintr-o dată. O învălui 
pe sclavă cu o privire caldă, în care se amestecau 
simţăminte de stăpîn şi de bărbat în plină tinereţe. 


— Cumpăr sclava! rosti el grăbit, făcînd cîțiva paşi 
spre negustor, ca şi cum ar fi fost stăpiînit de teama că 
o va cere altul înainte. 

— Ştiam eu, presimţeam că o vei cumpăra, 
decurioane! strigă negustorul satisfăcut. Uite ce păţesc 
dacă nu mă ţin tare, am pierdut o sută de sesterţi... 
= Legionarul se întoarse şi-l căută cu ochii pe Butes. 
II văzu făcîndu-şi loc prin mulţime. Plecase. Se repezi 
după el şi-l opri. 

— Toţi zeii să-ţi dea sănătate, bunule dac, spune- 
mi cel puţin cine eşti, să ştiu cui să-i mulţumesc şi să-i 
înapoiez suta de sesterţi. 

— Butes de la Marodava! îi răspunse. Banii îi ai de 
la mine şi de la vecinul meu Decibalos, continuă el, 
arătîndu-l pe Decibalos. Să nu uiţi ce ţi-am spus, 
legionarule! Noi nu ţi-am dat sesterţii ca să ni-i 
înapoiezi. 

— Eu mă numesc Marcellus. Sînt din manipula 
decurionului Fuscianus. Mă voi ruga la toţi zeii pentru 
sănătatea voastră, bunilor daci! 

Butes şi Decibalos se îndepărtară mulţumiţi. Erau 
satisfăcuţi, nu pentru că dăduseră legionarului banii 
ce-i lipseau, ci fiindcă socoteau că prin fapta lor 
făcuseră un bine acelei nefericite sclave. Ştiau că 
purtaţi prin provinciile îndepărtate ale imperiului, 
trăind prin castre şi pe la posturi singuratice, 
împrăştiate pretutindeni, legionarii căutau să facă eco- 
nomii din solda lor ani şi ani de zile, numai să-şi poată 
cumpăra o sclavă. Şi puţini erau aceia care aveau tăria 
să ducă pînă la capăt o astfel de încercare. Cei mai 
mulţi îşi pierdeau repede răbdarea şi începeau să 
cheltuiască prin taberne tot ce  reuşiseră să 
economisească. 


În acelaşi timp, cel trei, tabernagiul, libertul şi 
tabularul se îndreptară în grabă spre partea în care se 
aflau dacii şi începură să cumpere grîu pe preţuri cît 
puteau de mici. Toţi îl cunoşteau, toţi ştiau că Eufemus 
era negustor de grîu, şi cei mai mulţi credeau 
văicărelile lui: că griul nu avea anul acesta preţ, că 
transportul pînă departe, dincolo de Danuvius, îl costă 
mai mult decit marfa, că pe drum se pierd multe boabe 
şi le strică ploile, şi că de multe ori el nu se alege cu 
nici un cîştig. 

Legionarul Marcellus îşi luase sclava. Mergea cu ea 
de mînă prin mulţime — îi scosese lanţul — şi nu se 
hotăra să-i spună nici un cuvint. Se gindea unde ar 
putea să o lase pînă se făcea liber, căci nu putea 
părăsi bilciul. Toţi legionarii decurionului Fuscianus 
erau împrăştiaţi prin gloată căutînd să păstreze liniştea 
şi ordinea. Se opri la o răscruce de drumuri, nehotărit 
încotro să apuce. De pe drumul ce venea dinspre 
vînzătorii de ţesături şi obiecte de podoabă auzi sunete 
de nai. Din mulţime se ivi larse. Mergea încet şi cînta 
cu ochii aproape închişi, fără să privească în jurul lui. 

— larse, bătrîne larse! îl strigă grăbit. 

Bătrînul se opri şi cată în jur. Il văzu pe legionar cu 
sclava. 

— Cine este? Mi-ai găsit fata, Marcellus, pe Lygia? 

— Am cumpărat-o, bătrîne! Se numeşte Calpurnia. 

— Şi fata mea trebuie că este tot atît de mare! 
murmura bătrînul întristat. 

O privi îndelung, văzu ochii fetei înecaţi în lacrimi. 
Un fior străbătu trupul lui slăbit de ani şi de durere. In 
ochi îi scînteie o lucire luminoasă şi pe faţă i se aşternu 
o undă de fericire. Se întoarse spre legionar: 


— Marcellus, e fata mea! Cine poate să ştie dacă 
mica mea Lygia ajunsă sclavă nu s-o fi numind 
Calpurnia? 

— Bine, bătrine, să zicem că e fata ta. Ţi-o las în 
grijă pînă se încheie tîrgul. Să mergi să-i dai să 
mănînce, uite îţi las şi bani, apoi s-o duci să se 
odihnească. Poţi s-o ţii în cămăruţa ta citeva zile, 
bătrine? îl întrebă. Apoi, întorcîndu-se spre fată: 
Calpurnia, să nu încerci să fugi, n-ai avea unde să te 
duci şi nici cine să te ajute. Eu mă duc, decurionul 
Fuseianus m-o fi aşteptînd supărat. 

La marginea dinspre vicul Serdos a bilciului erau 
îngrămădite numeroase barăci de ale saltimbancilor, 
mimilor şi măscăricilor ce înveseleau mulţimea prin 
scamatoriile pe care le făceau cu multă isteţime şi 
agilitate în mişcări, încît toate păreau curate minuni. 
Cînd la scamatorii se ajutau şi de animale dresate, 
uimirea celor de faţă creştea peste măsura şi se 
schimba într-o izbucnire năvalnică de aplauze însoţite 
de laude şi de glume. Şi nu era roman sau dac care să 
fi trecut prin bilci, fără să se abată şi prin partea în 
care se găseau barăcile saltimbancilor. Bătrînul larse o 
duse pe Calpurnia într-acolo. In drum îi cumpăra de la 
o dacă cîțiva colaci mici, umpluţi cu brînză şi îndulciţi 
cu miere, pe care fata înfometată îi mîncă repede. Se 
opri cu ea la fiecare saltimbanc şi o lăsă să se bucure, 
să uite tot ce-i chinuia sufletul. 

În jurul barăcilor şi ceva mai în cîmp, spre pîrîu, 
aproape de marginea vicului Serdos, se jucau copiii. 
Erau copii de coloni, de daci, de veterani, de liberţi, un 
amestec de multe neamuri, care se înțelegeau între ei 
numai vorbind limba Romei. Micii daci stăteau mai la o 
parte, strînşi laolaltă, stingheriţi nu de îmbrăcămintea 
care îi deosebea de ceilalţi şi nici de lipsă de isteţime, 


căci se dovedeau tot atit de vioi ca şi alţii, ci de faptul 
că nu ştiau să vorbească bine limba romanilor. Cu 
toate acestea, jocurile lor se amestecau şi, cînd era 
nevoie, se înțelegeau folosind vorbe amestecate, 
romane şi dace. Ceva mai vorbăreţi erau micii daci 
care se duceau în fiecare sărbătoare la şcoala lui 
Staberius: Ziper, Comosico, Tarbio, Diurpanneus. 

După ce trecu cu Calpurnia pe la barăcile 
saltimbancilor, bătrînul o luă de mînă şi porni de-a 
dreptul prin partea în care se jucau copiii spre templul 
lui Mithras, acolo unde locuia la paznicul Hylas. Se 
întreba în sinea lui bătrînul: Dacă ar întîlni-o pe Lygia, 
cum ar putea să o mai recunoască? Şi cu atît mai mult, 
cum l-ar mai recunoaşte ea? Mergea şi o privea dintr-o 
parte din cînd în cînd. Vedea că se mai înviorase, că pe 
faţa ei se iviseră semne de speranţă, de o schimbare a 
cărei urmare nu o putea desluşi. Copiii îl zăriră de 
departe, lăsară joaca şi alergară spre el. În fruntea lor 
fugeau fiii colonilor, veteranilor şi liberţilor şi, ceva mai 
în urmă, veneau şi micii daci, fără să ştie de ce. 

— Uite pe larse! larse nebunul!... Incepură să strige 
cei sosiți primii, alergînd roată în jurul lui. 

— larse, larse nebunul!... se alăturară şi ceilalţi. 

Micii daci se opriră ceva mai departe. Pentru cei 
din Marodava, bătrînul era moş larse, omul necăjit, bun 
şi blînd, iar nu nebunul larse, cu toate că şi acolo se 
mai găsea cîte un copil care să strige după el aşa cum 
îi auzise pe cei din vicul Serdos. Bătrînul strînse cu mai 
multă putere mina fetei, îi privi pe copii cu un zîmbet 
plin de bunătate, deşi prin trupul şi sufletul lui simţea 
cum se pornea furtuna. În ochi începu să-i lucească 
acea sclipire rece, se opri, trase de la briîu naiul şi 
începu să cînte. 


— larse nebunul, larse nebunul!... strigau într-una 
copiii dîndu-i roată. 

Din rîndul micilor daci se repezi spre ei Comosico. 

— Opriţi-vă! Tăceţi din gură! Ce aveţi cu moş 
larse? 

Speriaţi, copiii care îl batjocoriseră pe bătrîn se 
opriră din alergare, dar liniştea ţinu numai o clipă, căci 
unul dintre ei, fiul unui colon venit de prin ţinutul 
Eufratului, se îndrepta spre Comosico. 

— Ce bă barbarule, mă opreşti tu să fac ce vreau? 

Comosico îşi aminti de cele spuse de Staberius, 
cînd le explicase ce se înţelegea la Roma prin barbar, 
n-ar fi trebuit să se supere, dar tonul batjocoritor cu 
care îi vorbise, precum şi risul gălăgios al celorlalţi îl 
făcură să nu se mai poată stăpini. 

— Veneticule! îi strigă el năpădit de furie. Venetic 
rătăcitor fără ţară, pentru ce mă faci barbar? îi spuse, 
repezindu-se spre el. 

În cîteva clipe micii coloni şi micii daci se 
încăierară. Cei mai fricoşi o rupseră la fugă spre 
barăcile saltimbancilor. Tulburat, larse cînta din nai şi 
continua să meargă spre Serdos, însoţit de Calpurnia. 
Ca la un semnal, de printre barăci şi de pe cărările ce 
duceau spre ele, se îndreptară în fugă spre locul unde 
se băteau copiii mai mulţi coloni şi daci, bărbaţi şi 
femei, fiecare stăpinit de grija că acolo poate se găsea 
şi odrasla lui. Aşa cum pirjolul porneşte şi numai de la 
un fir aprins de iarbă uscată, tot astfel se încinse 
bătaia şi între cei mari, coloni şi daci. Ca fulgerul se 
întinse vestea în tot bilciul, de prin toate barăcile şi 
tabernele şi din toate părţile curgea puhoiul de oameni 
spre locul încăierării. Dar tot atit de repede ajunse 
vestea şi la centurionii care asigurau ordinea. Aceştia 
scoaseră în grabă manipulele pe care le păstrau în 


rezervă, le aşezară în formaţii de luptă şi năvăliră cu 
suliţele întinse, în sunetele trompetelor spre cei 
încăieraţi. Prezenţa de spirit şi stăpinirea de care 
dădură dovadă cei doi centurioni salvă situaţia şi cei 
încleştaţi pe viaţă şi pe moarte se traseră înapoi 
împinşi de sulițe; de o parte colonii şi de alta dacii. 
Printre ei se vedeau mulţi răniţi, plini de sînge pe feţe 
şi pe trupuri, cu cămăşile şi tunicile sfişiate. Dintr-o 
parte şi din alta se aruncau ameninţări, înjurături şi 
blesteme. Încetul cu încetul, cele două tabere, 
devenite ca din senin duşmane, se îndepărtară una de 
alta, de teama virfurilor ascuţite ale suliţelor, în scurt 
timp apoi, agitată, mulţimea se împrăştie de-a lungul 
cărărilor şi strigătele negustorilor porniră din nou din 
toate părţile. 

Vetilla era o femeie cu totul liberă, nu se simţea 
legată de nici un bărbat, deşi atit Decimus Silvanus, cît 
şi Verus se socoteau — fiecare ignorind succesele 
celuilalt — singurul preferat, de aceea primea să-i 
suporte cheltuielile cu o discreţie desăvirşită. Femeile 
din Porolissum cunoşteau îndeletnicirile ei, o urau şi se 
temeau să nu le atragă soţii, cu toate că nu era ceva 
neobişnuit ca oameni onorabili, cu familii respectate, 
să aibă o întreţinută, pe care o vizitau adesea în văzul 
lumii. Cu acea pătrundere caracteristică femeii, Vetilla 
nu conta pe statornicia lui Decimus Silvanus, văzuse cît 
de des schimbă pe cea preferată, iar pe Verus îl ştia 
lanist sărac, ale cărui cîştiguri nu întreceau datoriile ce 
le făcea pentru cumpărarea sclavilor care aveau să 
devină gladiatori, de aceea ea se zbătea să strîngă cit 
mai mulţi bani pentru zilele cînd ofilirea tinereţii şi 


frumuseţii îi va îndepărta pe bărbaţi. Cît durase bilciul 
de la Serdos, fusese acolo în fiecare zi şi oboseala nu 
se dovedise zadarnică, atrăsese destui dornici de 
femeie, care o răsplătiseră cu daruri şi bani, după 
puterea fiecăruia. Avea noroc cu Afian, un persan 
născut prin părţile Eufratului, bun intermediar, vioi ca 
un negustor ambulant versat să-şi zăpăcească 
muşterii, şi el dornic de îmbogăţire grabnică şi uşoară. 

Cînd auzi uşa de la atriu deschizindu-se, Vetilla se 
îmbujoră, luă repede oglinda şi se mai privi o dată. 
Afian îi spusese că îi va aduce un dac, unul pe care ÎI 
urmărise prin bilci în ultima zi şi îl simţise că avea mulţi 
bani, îl văzuse cumpărînd numeroase şei, friie şi arme: 
sulițe, spade lungi şi scurte, scuturi. Se oferise să-i 
vîndă cel mai frumos harnaşament pentru cal, lucrat — 
aşa îi spusese — de un mare meşter din Epir, ale cărui 
curele erau bătute cu bumbi de bronz, bine lustruiţi, şi 
dacul primise ca a doua zi să se întilnească în faţa 
amfiteatrului de la Porolissum. 

— Rastrix, te las cîteva clipe cu sora mea, să ştii că 
mă întorc repede, îi spuse dacului după ce intrară. La 
noi se găseşte întotdeauna un vin bun, iar cu Vetilla n- 
ai să te plictiseşti niciodată. 

Rămaşi singuri, se priviră îndelung, cercetător; ea 
uimită de bărbăţia lui, el zăpăcit de frumuseţea ei; 
niciodată nu fusese în apropierea unei femei atit de 
gingaşe, ce părea pentru el o zeiţă. Rastrix trăia 
departe de Porolissum, într-un sat împrăştiat în lungul 
unei văi, aproape de castrul Pons Novus, lingă graniţa 
dinspre miazănoapte. În tinereţe umblase mult prin 
Dacia, fusese în anii cînd luptase în cetele lui Diegis, 
apoi alături de Sarmis. Văzut mai de departe, putea fi 
asemuit cu Decibalos — erau şi cam de aceeaşi vîrstă 
— însă de aproape aducea cu Gemellinus, un 


Gemellinus mai matur, care îşi păstrase aceeaşi privire 
limpede. Vetilla îl cerceta cu gîndul plecat după tînărul 
gladiator, a cărui bărbăţie o cunoscuse şi a cărui 
frumuseţe o captivase. Dar îndeletnicirea ei şi scopul 
ce-l urmărea nu-i lăsară mult gîndurile să rătăcească, 
îşi reveni repede şi deveni aceea ce era. 

— Pînă se întoarce Afian, şopti ea, vei sorbi o cupă 
de vin. N 

Îi făcu semn să se aşeze şi aduse cupa. Îl îndemnă 
să bea, mai aduse una, apoi alta. Era stăpiînită de o 
stare care o făcea instinctiv să se reţină, să se teamă 
de dac; cu alţi bărbaţi proceda altfel, aproape de-a 
dreptul, şi nu-i ţinea prea mult la ea. Vedea cum, 
golind cupele, faţa lui se îmbujora, iar privirea se 
înflăcăra de dorinţe. Se aşeză alături de el şi îşi lăsă 
capul pe pieptul lui puternic. Rastrix încercă o mişcare 
de retragere, stinjenit şi ruşinat, niciodată nu avusese 
atit de aproape o femeie tînără şi frumoasă, pe care o 
socotea din clasa de sus, a negustorilor bogaţi, a 
patricienilor, tribunilor şi magistraţilor, dar nu reuşi să 
se îndepărteze, simţi dreapta ei petrecută uşor pe 
după gitul său, iar stînga mîngiindu-i barba. In trup 
sîngele începu să se înfierbiînte. Acasă avea nevastă, 
copii; nu făcuse niciodată o faptă de care să se 
ruşineze. Era încă tînăr şi în putere — abia trecuse de 
patruzeci — iar vinul băut şi mîngiierile femeii îi 
dădeau o stare pe care n-o mai încercase pînă acum, 
simţea că nu se mai poate stăpini. Pradă unor porniri 
ce-l învingeau, o cuprinse cu braţul pe după mijloc şi o 
strînse uşor, îi simţi formele rotunde, pline, calde. Ceea 
ce urmă îl zăpăci şi mai mult: ea se desprinse de el, se 
saltă în picioare, făcu o mişcare, stolla căzu, o urmă 
palia, apoi subucula şi rămase goală în faţa lui, 
nemişcata ca o statuie. Toată reținerea ce-l stăpînise 


se spulberă, acasă femeia lui nu făcuse niciodată un 
astfel de gest; acum era altul, în sîngele lui alergau 
năvalnic nu numai dorinţa fierbinte a bărbatului, ci şi 
mîndria de a nu se arăta lipsit de curaj şi de putere. 
Pentru ce ar lăsa pe această femeie să creadă că 
avusese în faţa ei un dac atit de prost, încît nu 
îndrăznise nici după ce ea se oferise? Se ridică, făcu un 
pas, o săltă în braţe şi, pradă poftelor, se trînti cu ea pe 
pat. 

Ce schimbări se produc în sufletul femeii după ce a 
cunoscut puterea unui bărbat? Pentru ce o stăpineşte o 
stare de ataşare şi de supunere faţă de cel care a 
dominat-o?  Vetilla era femeie care cunoscuse 
nenumărați bărbaţi, şi tineri şi vîrstnici, dar pentru nici 
unul nu încercase simţămintele ce o năpădeau acum. 
Nu mai era o chemare a cărnii, ci o atracţie de suflet, 
era dornică să rămînă cît mai mult alături de acest om, 
să fie numai al ei. Îi umplu din nou cupa şi îl îndemna 
să bea. Nu se mai gîndea la bani, ci cum să-l facă să 
mai revină. Fetele recunosc adesea că preferă 
dragostea unui bărbat în puterea vîrstei, iar Vetilla, în 
ciuda vieţii pe care o ducea, suferea mult de dorul unui 
cămin liniştit. Îl rugă să-i spună ceva din viaţă, 
întîmplări trăite, şi legătura se înfiripă între ei tot mai 
strinsă, ca şi cum erau două cunoştinţe vechi. 

— Aşa cum eşti tu, am cunoscut un gladiator, 
continuă ea să povestească, numai că era mai tînăr. 
Parcă vă asemănaţi oarecum. Fecior nu ţi-ar putea fi, 
că nu sînt mai mult de zece ani între voi, poate... 
frate... Dar el era sclav... nici nu era dac... 

— Şi-a pierdut viaţa în amfiteatru acel gladiator? 

— Nu, a ieşit învingător în luptă. Numai o noapte a 
stat la mine, apoi a fugit. Unde a pierit, nimeni nu ştie. 
Eu sînt bănuită de lanist că l-aş ţine ascuns. Dar pe 


Gemellinus am să-l uit, acum te am pe tine. Ai să mai 
vii pe la mine, da? 

Veselia de pe faţa lui Rastrix se strînse pînă se 
stinse într-un fel de crispare. In sufletul său se pornise 
furtuna. 

— Acel Gemellinus a fost altul? 

— Cum altul? E numele gladiatorului. Dar de ce te 
uiţi atît de pătrunzător la mine? 

Rastrix căută să schiţeze un zîmbet. 

— Mă bate gîndul că poate unul dintre bărbaţii care 
te doresc mai mult l-a aşteptat şi l-a trimis la zei. 

— Unde te gindeşti?!... murmură ea, izbucnind în 
ris. E în viaţă, altfel... Şi ţie ţi-e frică să ieşi de aici? 

— De ce altfel?... Ce s-ar întîmpla? Ce-ai vrut să 
spui? 

— Nu ştiu. De cîtva timp este căutat nu numai de 
cei puşi de lanist, ci şi de unul venit tocmai de la 
Sarmizegetusa, îl cheamă Xanthus, a fost trimis de 
legatul Procilius. Mi-a spus că, dacă îl ajut să-l 
găsească, îmi va da mulţi bani, pentru că Procilius vrea 
să-l răscumpere, apoi să-i dea libertatea şi să-i lase 
moştenire o parte din averea lui. Mie nu-mi vine să 
cred, poate că îl caută pentru altceva. Dacă aş şti unde 
este ascuns Gemellinus, nu i-aş spune. 

— L-ai păstra pentru tine... 

— De te-aş avea pe tine pentru totdeauna, mi-aş 
schimba viaţa, dar tu ai femeie, copii... 

— Am înţeles tot, Vetilla! Acum ştiu şi ce a urmărit 
Afian; nu are nici un fel de harnaşament de vînzare. 
Dar nu sînt supărat şi nu vreau nici să-ţi rămîn dator. 

Rastrix înfundă adînc mina la briu şi scoase un 
pumn de bani pe care îi puse pe pat lingă ea. Ceva se 
tulburase în el, dar ea nu luă în seamă, la vederea unei 
sume atît de mari, ceva se schimbase şi în ea. 


— Voi, dacii, sînteţi buni, nu înţeleg de ce vă 
batjocoresc ceilalţi! 

Risul lui Rastrix făcu să răsune încăperea. 

— Ne batjocoresc pentru că pot; noi, dacii, sîntem 
ca un zimbru închis în ţarc, care sforăie furios, fără să 
poată străpunge cu coarnele şi zdrobi sub copite pe cel 
ce l-a înţărcuit. Zici că vrei să mai viu pe la tine... De 
ce nu ţi-ai legat viata de un bărbat, să ai casă, copii, 
tinnă?... 

— M-am gîndit de multe ori la asta, dar n-am putut 
să mă stăpinesc, fiecare m-a alungat... 

— Fiindcă ţi-au umblat ochii după alţii... 

— Cînd mai vii pe la Porolissum, te poţi odihni la 
mine. 

— Nu ştiu, nu cred! Ţin mult la femeia şi copiii mei. 

işi dădu seama unde se găsea numai cînd ajunse în 
dreptul porţilor mari ale amfiteatrului. Era tulburat, 
revenise la realitate. Nu regreta cele ce făcuse. Ştia că 
fusese socotit un dac prost, că totul se pusese la cale 
pentru a i se lua banii. Il văzu pe Afian coborînd 
dinspre castru şi se ascunse repede după trunchiul 
unui fag. Furia îi crescu. Aşteptă să se apropie, îi ieşi în 
cale, îl apucă de gulerul tunicii şi începu să-l zguduie 
cu putere: 

— Secătură, îţi rup oasele! De ce ţi-ai bătut joc de 
mine? 

Persanul nu-şi pierdea uşor firea. În îndeletnicirea 
lui existau şi pericole, trecuse prin multe, însă se 
descurcase. Deşi era în primejdie, se porni pe ris. Ştia 
că risul dezarmează, topeşte miînia. 

— Dacă nu ţi-a plăcut, îţi dau voie să mă baţi. Eu 
nu ţi-am luat nimic... Sînt gata să jur pe Apollo că vei 
mai veni la Vetilla. Dacă vrei să te răzbuni, asta n-o 
poţi face decit cu ea, ea m-a trimis să te aduc; te-a 


văzut în bilciul de la Serdos, te-a plăcut şi, ca orice 
femeie, te-a vrut. Trebuia să găsesc un motiv ca să te 
fac să mergi acolo. 

Rastrix încetă să-l mai zguduie. Risul şi cuvintele 
lui Afian se dovediră bune, liniştitoare. Trăise clipe 
plăcute, iar banii îi dăduse într-un moment de totală 
mulţumire, fără ca femeia să-i fi cerut. 

— Spui că m-a văzut... că ea te-a trimis?... 

Simţea cum creşte în el satisfacția. Care bărbat nu 
se simte mindru cînd e dorit puternic de o femeie? 

— Să ştii că la alţii întîi le ia banii; cu tine a făcut 
altfel, poţi să te făleşti cu asta. Îţi spun cinstit, Rastrix, 
dacă te-a plăcut Vetilla, ai putea să mă răsplăteşti cu 
ceva, nu să-mi pui mîna în piept şi să-mi sfişii tunica, 
aşa cum te porniseşi. 

Sînt situaţii pe care le creează momentul, sau apar 
legate de moment. Dacă Afian duce bărbaţii la Vetilla, 
gîndi Rastrix, poate că tot el l-a dus şi pe acel 
gladiator. Incepu să zimbească şi-l întrebă cu pornirea 
potolită: 

— E adevărat că gladiatorul Gemellinus a petrecut 
la ea o noapte, apoi a dispărut? 

— Cum te văd, Rastrixi 

— A fugit sau a fost omorit? 

— A vrut libertatea, dar nu-i va folosi la nimic, 
gărzile îl caută pretutindeni. Vetilla încă îl mai 
aşteaptă, însă cine ştie unde o fi el acum?... 

Rastrix băgă mîna la brîu şi puse în palma lui Afian 
sesterţii scoşi. 

— Să te rogi zeilor că ai scăpat uşor! îi spuse 
îndepărtîindu-se pe drumul ce ieşea din Porolissum şi 
se îndrepta spre castrul Pons Novus. 

După ce cinase devreme, Sagitulp nu se dusese în 
casă să se culce, se trăsese deoparte în fundul curţii şi 
se lungise pe o căpiţă de fin proaspăt, pe care-l 
adusese după amiază de pe deal. Arghida îi ştia 
obiceiul şi îl lăsase în pace. Peste zi fusese căldură 
năbuşitoare şi, pe o astfel de vreme, lui îi plăcea să 
doarmă afară. De citeva zile îl văzuse mai trist, şi 
socotea că totul se trăgea de la încăierarea pe care 
dacii o avuseseră cu colonii la marginea bilciului de la 
Serbos. Intins pe fin, cu faţa în sus, ţinînd mîinile sub 
cap, cu trupul lung şi slab, Sagitulp se uita la bolta 
înstelată a cerului. Privea fără ţintă spre o stea mai 
mare, mai luminoasă şi gîndul îi alerga năvalnic. Se 
bătuse cu colonii, în învălmăşeală alesese mai mult pe 
cei care erau romani curaţi, nu de alte neamuri 
subjugate de imperiu, şi-i lovise cu sete, dînd cu parul 
pe care îl smulsese de la baraca unui saltimbanc. În 
toiul luptei, călcase într-o groapă şi căzuse într-o rînă. 
Atunci, înfierbîntat de lupta, nu simţise nimic, însă a 
doua zi începuse să-l ţină o durere ascuţită între 
coaste. Dar nu din cauza asta era trist şi nu pentru 
asta îi alerga gîndul năvalnic. Chinul lui era altul. Îi ura 
pe romani din tot sufletul, ura lui se reaprinsese după 
bătaia de la bilci şi de atunci începuse să-l vadă cu alţi 
ochi pe Fuscianus. Era tocmai timpul cînd se aştepta ca 
decurionul să-i ceară pe Ampelia de soţie. El ştia de 
dragostea lor şi nu se putea împăca cu gîndul ca fata 
lui să fie femeia unui militar roman, care putea să 
plece în orice moment departe, în altă provincie a 
imperiului. Se întoarse pe o parte. In coastă i se înfipse 
junghiul. Somnul nu se lipea de el. Auzi unul din cîini 
lătrînd în ogradă. Poate că trecea cineva pe poteca de 


sub pădure, îşi spuse el. Dar lătratul se întări şi din 
curte fugi într-acolo şi celălalt cîine. Ascultă mai atent, 
urechea nu-l înşela, era lătrat a om. Se gîndi unde 
pusese toporul. Din primăvară, mai multe case 
fuseseră prădate de tilhari. Cîinii latrau tot mai tare, 
era om acolo în apropierea lor. Se ridică de pe căpiţa 
de fin, se duse şi luă toporul, apoi se apropie de poarta 
ce dădea în ogradă. Strigă de departe: 

— Care eşti acolo? 

— Eu, bădie Sagitulp! 

Pentru un moment nu recunoscu vocea, însă 
auzind că îi spunea „bădie” nu putea să fie decit un 
dac. Potoli cîinii de departe şi îi chemă lîngă el. 

— Care eşti? întrebă din nou. 

— Eu, frate, Piporus; Piporus de la turmele de oi! 

— S-a întîmplat ceva la stînă? îl întrebă îngrijorat. 
Dă-te mai aproape! 

— Nu, nimic... Adică... am venit să-ţi spun... 

Ca să nu-i trezească pe cei din casă, Sagitulp îl 
duse tot la căpiţa de fin pe care stătuse culcat. Se 
gîndi că poate Piporus o să plece repede înapoi sus în 
munte, la stînă. 

— Haide, spune de ce ai venit? îl întrebă 
nerăbdător, după ce se întinseră pe fin. 

— De fapt ar fi trebuit să mă duc la Butes, începu 
Piporus, dar m-am gîndit că poate îl supăr, aşa că 
vreau să mă sfătuiesc cu tine... 

— Spune ce ai făcut, ce tot mă fierbi atita! 

— Bădie Sagitulp, e aproape o lună de cînd acolo 
sus la noi a venit un roman; ne-a rugat să-l primim şi 
să-l ascundem. El spune că ar fi gladiator... nu ştiu ce o 
mai fi şi ăsta... 

— Gemellinus? 


— Da, aşa spune că-l cheamă, dar tu de unde ştii, îl 
caută pe aici legionarii? Atunci... 

— Îl caută şi ei, dar îl mai caută altcineva: Butes. 

— Ei, asta e bună! Cum, de ce, ce i-a făcut bunului 
Butes? Atunci, cu o măciucă, pot să-i fac capul praf! 

— Stai, nu te pripi, că n-a făcut nimănui nici un rău. 
Spune tu mai departe tot ce ai în gînd. 

— Păi, nu prea mai am multe de spus. Acolo sus, în 
munte, l-am ţinut ascuns într-o mică peşteră, a cărei 
gură o ştim numai noi, ciobanii. l-am dat să măniînce, 
aşa cum mîncăm noi, şi l-am îmbrăcat cu straie de ale 
noastre. Ca să-l fi ţinut mai mult ne era şi nouă teamă, 
că ştii, cine ascunde sclavi poate să-şi piardă viaţa, dar 
nici el n-a mai vrut să mai rămînă la stină, ţine să 
ajungă într-un sat de daci. 

— Şi a plecat? îl întrebă Sagitulp îngrijorat, 
ridicîndu-se într-un cot. 

— N-a plecat... adică a plecat, e cu mine, l-am adus 
încoace. Ce zici, ce facem cu el? 

Sagitulp se ridică în capul oaselor. 

— Şi unde este? 

— L-am lăsat în pădure, aci, aproape. Dar stai, am 
uitat să-ţi spun, ne-am înţeles cu el în limba noastră, 
vorbeşte ca un dac, numai că în gura lui vorbele parcă 
sună niţel mai altfel, iar pe unele parcă le-ar fi uitat. 

Un timp Sagitulp şi Piporus tăcură. Sagitulp nu ştia 
ce ar fi fost mai bine să facă. In cele din urmă găsi o 
cale. Sări în picioare. 

— Să mergem să-l aducem încoace! 

— Eu mă gindesc la Butes, murmură Piporus. 

— De ce acolo, să-l punem şi pe el în primejdie? 

Nu s-a scurs timp mai mult cît goleşte omul în 
tihnă o ulcică de vin şi Sagitulp intră în casă însoţit de 
Piporus şi de Gemellinus. Arghida şi Ampelia săriră de 


pe laviţe speriate şi aprinseră opaițul. Gladiatorul, 
voinic şi frumos, arăta acum întocmai ca un dac în 
îmbrăcămintea ciobănească. 

— Staţi liniştite voi, şopti Sagitulp Arghidei şi 
Ampeliei. 

— Ce bine-mi pare că a venit! murmura Ampelia, 
privin du-l cu ochii lucitori, în lumina slabă a opaiţului, 

Sagitulp îi prinse vorbele şi o întrebă mirat: 

— Cum, de ce-ţi pare bine?! 

— E gladiatorul de la Porolissum, ce, nu-l cunosc 
eu? Am auzit şi noi că a fugit de la lanist. 

— Cine noi? continuă Sagitulp să o întrebe. 

— Eu şi cu Sarmida. 

Cu gîndul la decurionul Fuscianus, Sagitulp răsuflă 
înciudat. Teama lui era să nu afle romanul de cele ce 
se petreceau la el în casă. 

— Să nu care cumva să spui ceva decurionului, că 
te... 

Ampelia nu se sperie de ameninţare. 

— De ce să nu-i spun? Pentru mine el face orice! 

— Te omor cu mîna mea dacă ne pui, lui şi mie, 
viaţa în primejdie! Ai ajuns să ţii mai mult cu 
duşmanul? 

— Dar Fuscianus nu ne este duşman, tată! 
răspunse fata. Urmă un moment de tăcere apăsătoare 
pe care o rupse Gemellinus. 

— Nu vă îngrijoraţi, eu n-am de gînd să stau mult 
aici, o să plec cît mai curînd spre Sarmizegetusa, şopti 
el, rostind puţin aparte vorbele dace, aproape ca un 
străin. 

— Cum să pleci?! îl întrebă Sagitulp uimit. Bine, 
Piporus, mi-ai spus că el vrea să rămînă într-un sat de 
daci?! 


— Văd că vă e teamă... murmură Gemellinus. 
Cuvintele lui făcură să izbucnească în Sagitulp mîndria 
şi curajul dacului hotărît să lupte pentru o cauză. 

— Nu, nu mi-e teamă! Ai să rămii aici! 

Se întoarse şi, la lumina jucătoare a opaiţului, 
săgeta cu privirea pe Arghida şi pe Ampelia. 

— Ce staţi aşa, v-aţi prostit? De cînd un om intrat 
în casa noastră nu e omenit cu cele ce se cade? Şi 
apoi, poate că şi lui Piporus îi este foame, a avut cale 
lungă de coborit de la stînă pîna aici. 

Arghida şi Ampelia săriră să pregătească ceva de 
mîncare şi îi lăsară pe bărbaţi singuri pe întuneric; 
luară cu ele opaițul. 

— Voi să staţi aci, le spuse Sagitulp, mîncaţi şi vă 
culcaţi; eu o să mă reped pînă la Butes. 

— Ba eu o pornesc înapoi la stiînă! sări Piporus, 
ridicîndu-se de pe lavita. Noaptea de vară e prea 
scurtă şi la ivirea zorilor eu trebuie să fiu acolo la 
mulsul oilor. 

Gemellinus se foi neliniştit. 

— Pe mine nu poţi să mă iei? îl întrebă pe Sagitulp. 

Răspunsul veni după citeva clipe de tăcere: 

— Poate că nu e bine să mergi acolo. Nu te 
nelinişti. Butes o să-mi spună ce trebuie să fac. Şi- 
apoi... cred că zvăpăiata asta de fată a mea nu 
greşeşte, la noi o să fii mai ferit decit oriunde în 
Marodava. Dacă decurionul ar afla că gladiatorul 
Gemellinus stă ascuns la cineva din Marodava, aici nu 
s-ar gîndi să te caute. Cum să îndrăznească el să-l 
bănuiască pe acela pe care vrea să şi-l aibă de socru? 
Ce crezi că i-ar face Ampelia? 

Sagitulp rise şi-l bătu uşor pe umăr pe Gemellinus. 

Era o situaţie în care încrederea nu era deplină, 
nici dintr-o parte, nici din alta. Dar orice ar fi fost să se 


întîmple, Gemellinus era hotărît ca numai mort să se 
lase prins de legionari. Pe de altă parte, Sagitulp s-ar fi 
îndoit de gladiator, ar fi fost în bănuială că se găsea în 
pericolul de a cădea într-o capcană urzită de cei de la 
Porolissum, în frămîntarea lor de a-i pune la încercare 
pe daci, dacă nu l-ar fi auzit pe Butes spunînd că va 
încerca orice, numai să stea de vorbă cu Gemellinus. O 
chemă pe Arghida şi-i spuse să îl trezească pe Getio, 
ca flăcăul să rămînă cu el. Gladiatorului să-i pună să 
mănînce în casă, iar opaițul să-l lase mic. După ce 
ieşiră din ogradă, Sagitulp şi Piporus se opriră pe 
poteca din marginea pădurii. 

— Ce zici, Piporus, nu intrăm într-un bucluc cu 
romanii? 

— Asta numai Marele zeu poate să ştie! răspunse 
ciobanul, pornind pe potecă în sus, pierzindu-se în 
întunericul pădurii. 

Cînd recunoscu vocea lui Sagitulp, care îi vorbea 
de afară aproape de fereastră, Butes sări îngrijorat din 
pat şi se îmbrăcă în grabă. De la încăierarea din 
marginea bilciului, se tot aşteptase ca de la Porolissum 
să pornească noi persecuții împotriva dacilor. leşi 
pregătit pentru plecare; de multe ori se gindise că 
singura scăpare de moment nu era decit fuga în 
pădure. Sagitulp îi povesti repede tot ce aflase de la 
Piporus şi-i spuse că pe Gemellinus îl lăsase la el 
acasă. 

— Tu n-ai nici o îndoială? E chiar el, gladiatorul 
Gemellinus? L-ai recunoscut bine? îl întrebă Butes 
cuprins de o stare de nelinişte şi speranţă. 

— L-a recunoscut şi Ampelia, răspunse el, neavînd 
cu ce altceva să întărească vestea că într-adevăr era 
gladiatorul. 


— Merg să-l văd, să ne potolim teama chiar în 
noaptea asta, după aceea vom vedea ce va trebui să 
facem! 

leşiră prin ogradă, pe poarta care dădea în poteca 
de la marginea pădurii, şi o porniră înapoi pe unde 
venise Sagitulp. Ajunseră aproape de poiana în care 
Canidia îl întilnise pe Decimus Silvanus în seara cînd, 
însoţită de Gumida şi de Sarmida, se înapoiau acasă de 
la Arghida şi, deodată, la o mică depărtare înaintea lor 
pe potecă, desluşiră vorbe rostite de oameni ce se 
apropiau. Se opriră şi se traseră repede la o parte în 
pădure. Ascultară cu încordare: 

— De ce să pleci fără să vorbeşti cu el? 

— Poate că se întoarce pe alt drum... 

— Nu, cînd se duce la Butes, tata numai pe aicea 
umblă. Sagitulp sări în potecă. Recunoscuse vocea lui 
Getio. Tuşi slab numai cît să se facă auzit. 

— Getio, unde aţi plecat? îl întrebă aproape în 
şoapta. 

— E tata, spuse repede Getio, ca să-l liniştească pe 
Gemellinus. Am venit cu el, cică vrea să plece. 

Butes ieşi de după copacul în dreptul căruia se 
ascunsese şi spuse încet, mustrător, dar cu ton de 
glumă: 

— Cine nu are deplină încredere în daci nu stă 
alături de ei!... Unde eşti, Gemellinus? 

În lumina slabă a nopţii senine şi fără lună, Butea 
desluşi trupul unui bărbat a cărui faţă se contopea cu 
întunericul. O pornire lăuntrică nestăvilita îl împingea 
spre el. Prea multe nopţi de-a rîndul se gîndise numai 
la el şi speranţele se spulberaseră din ziua cînd aflase 
vestea care îl întristase adînc: fuga gladiatorului. 
Căutase mult în sinea sa şi alesese gindurile şi 
cuvintele cu care să înceapă să-i vorbească atunci cînd 


îl va avea în faţă, însă acum toate îi fugiseră din minte, 
aşa cum păreau că se şterseseră toţi cei aproape 
douăzeci de ani de cînd se despărţise pentru 
totdeauna de Sarmis. Intr-o încordare năvalnică se 
repezi spre el, îl cuprinse cu braţele şi începu să-l 
stringă la piept: 

— Dicomes!... Nu eşti tu Dicomes, feciorul lui 
Sarmis, rosti, înăbuşindu-şi cuvintele, înecat de 
tulburare. 

Citeva clipe amindoi rămaseră nemişcaţi, într-o 
împietrire apăsătoare, al cărei sfîrşit Butes îl aştepta cu 
teama înfiorătoare de a se fi înşelat în pornirea lui, iar 
Gemellinus cu o sugrumare pe care nu o putea învinge, 
cu care se lupta din. răsputeri. 

— Sînt... Dicomes!.., şuieră el cu un oftat de 
uşurare, strîngînd la rîindu-i la piept pe Butes, copleşit 
de dragostea pe care acesta i-o arăta, fără să-i fi văzut 
faţa. || ştii pe tata? Ai luptat alături de ei? murmură 
apoi cu un răsunet dureros ce părea o descărcare a 
sufletului, închisă în el timp de ani şi ani de chinuri, de 
aşteptare şi de speranţe. 

— Am luptat... am luptat, băiatule, flăcăule! 

Butes se trase cîţiva paşi, mîinile îi tremurau, 
scoase de la briu amnarul şi iasca şi începu să scapere. 
Se străduia să-i vadă faţa cît mai repede cu putinţă. 

— Dacă l-aş găsi şi pe tarabostele Burio, aş crede 
că zeii au făcut o adevărată minune! şopti Dicomes 
mistuit de speranţă. 

Butes rămase un timp nehotărit, uită de amnar, 
apoi nu se mai putu stăpini: 

—L-ai găsit şi pe Burio! rosti cu multă uşurare, 
stringîndu-l din nou la piept cu dragoste nestăvilită. 


Capitolul III 
SĂRBĂTOAREA COROANEI 


1 


Din drumul cel mare ce cobora de la villa şi o 
ţinea de-a dreptul spre Porolissum se abătea 
drumeagul scurt şi îngust care ducea spre atelierele, 
grajdurile, hambarele şi ergastulele fermei lui Decimus 
Silvanus. Aci îşi ţinea animalele, recolta şi sclavii 
folosiţi la muncă, de aceea împrejmuise locul cu gard 
înalt şi puternic, din pari groşi şi ascuţiţi la vîrfuri, în- 
gropaţi adînc în pămînt, între care îngrădise mărăcini 
cu ghimpi mari, ce făceau cu neputinţă apropierea şi 
încercarea de a pătrunde înăuntru. In lungul gardului 
erau legaţi cîini voinici, al căror lătrat făcea să răsune 
valea la cele mai uşoare zgomote ce veneau dinafară. 
Porţi puternice şi grele şi sclavi anume pregătiţi, bine 
hrăniţi şi bine înarmaţi, ţinuţi numai pentru pază, 
asigurau apărarea. Toate clădirile, cu o împrejmuire 
atit de bine întărită, arătau ca un fel de cetate sau 
castru. Cînd le construise, Decimus Silvanus nu se 
gîndise numai la atacurile cetelor de latroni, pe atunci 
destul de dese, ci şi la pericolul ca dacii din Marodava, 
într-un moment de furie dezlănţuită, să nu pătrundă 
printre hambare şi ateliere, să le pună foc, iar pe sclavi 
să-i îndemne să fugă. 

Părăsind drumul, Decimus Silvanus o apucă pe 
drumeag, însoţit de Theudotos şi de Eufemus. Vara era 
spre sfîrşit şi se apropia ziua încheierii socotelilor. În 
acest an dăduseră lovitura, cumpăraseră cea mai mare 
parte din griul pe care dacii gindiseră că le prisosea 
pînă la noua recoltă, după ce puseseră de o parte şi 
ceea ce trebuia să dea imperiului. Indată ce-l văzură 
cotind drumul, cei de pază la poartă dădură semnalul 
de toţi ştiut, prin care se vestea venirea stapinului, cei 


mai mulţi sclavi cautară să se dosească prin locuri mai 
ferite vederii, găsindu-şi ceva de lucru, iar actorele 
Ampliatus şi vilicul Marsus începură să strige şi să 
amenințe. Cei trei mergeau fără să dea semne de 
grabă. 

— Am auzit că Lucrinus şi-a mai cumpărat doi 
sclavi, spuse Decimus Silvanus, tu cîți ai cumpărat 
Eufemus? 

— Eu stăpine, am mai luat patru; se apropie 
vremea să trimitem griul spre Roma şi-mi trebuie 
oameni. 

— Te îmbogăţeşti văzînd cu ochii, libertule! Te-ai 
gîndit vreodată la atita noroc? 

— Stăpîne, bunătatea ta!... Şi apoi, ce e al meu, 
libertatea mea, toate sînt în mîinile tale!... 

— Aşadar, n-ai uitat că pot să te fac din nou sclavul 
meu, oricînd vreau? 

— Poate că ţi-am greşit cu ceva, stăpîne?!... 

Decimus Silvanus izbucni într-un hohot de ris. 

— Aşa-mi place, Eufemus, vreau să te ştiu omul 
meu cel mai de încredere. Pînă acum nu prea mi-ai 
greşit, dar vezi să nu ţi se urce îmbogățirea la cap, îi 
spuse, bătîndu-l uşor pe umăr. 

— Stăpine, în fiecare zi mă rog zeilor pentru 
sănătatea ta. Dacă ies bine treburile, m-am gîndit să 
înzestrez cu ceva templul lui Mithras, iar ţie să-ţi înalţ 
un monument de marmură... 

Făcînd o smucitură din umăr, Decimus Silvanus se 
opri şi-l măsură cu privirea. 

— Ai început să te gindeşti la plecarea mea la zei? 
Pentru ce-mi faci monumentul? 

— Stăpiîne, nu trebuie să te superi, nici eu şi nici tu 
n-avem pe aici pe nimeni. Eu sînt slăbuţ, pirpiriu, 
moartea poate să mi se arate oricînd, şi vreau ca tu să 


ai la mormînt monumentul făcut de mine. M-am gîndit 
să pun să se cioplească în marmură aşa: „Lui Decimus 
Silvanus,  libertul  Eufemus l-a pus, îndeplinind 
făgăduinţa, după merit!” Dacă eu plec la zei mai 
devreme, să fie făcut monumentul pentru tine şi se va 
găsi cine să-l pună... 

— Bine, Eufemus, lasă, să nu ne gîndim la asta, zeii 
pot să ne mai aştepte. Dar ca să fii liniştit, mă leg şi eu 
să-ţi aşez la mormînt o piatră de marmură pe care o să 
pun să se scrie: „Lui Eufemus, libertul, stăpînul 
Decimus Silvanus i-a pus piatra, după merit!” Dar tu, 
Theudotos, ce mergi aşa tăcut? g 

Tabernagiul nu prea îi ascultase. Işi frămîntase 
gîndurile cu privire la negustoria lui, despre tabernă şi 
despre noi cîştiguri. 

— Eu, Decimus Silvanus, nu mă îngrijesc ce va fi 
după ce voi pleca la zei! Dacă o să am sănătate, mai 
string ce strîng, apoi încarc tot ce pot lua şi mă întorc 
la rude, lîngă ţărmul Propontidei. 

Ajunşi la poartă, actorele Ampliatus le ieşi înainte 
şi se aplecă pînă la pămînt în faţa stăpinului. 

— Toţi zeii să te aibă în pază, stăpîne! Ce porunci 
dai? 

— Să ne arăţi cît grîu s-a strîns. Vreau să văd cum 
îl ţii şi dacă n-a început să se strice. 

Actorele se schimbă la faţă, începu încurcîndu-se, 
dar îşi reveni repede: 

— Păi, stăpiînul ştie... Am băgat în hambare cît a 
luat, am pus apoi în amfore mari, pe care le-am 
îngropat în nisip uscat şi le-am acoperit bine, iar cel 
care n-a mai încăput l-am pus ca dacii, în pămînt. 

— Cum ca dacii?! îl întrebă Decimus Silvanus 
mirat. 


— Stăpîne, am făcut mai multe gropi mari în partea 
din fund a curţii, acolo unde e locul mai ridicat şi mai 
uscat, le-am ars bine cu lemne pînă cînd pereţii lor s- 
au făcut tari şi roşii, aşa cum este cărămida şi, după ce 
le-am lăsat de s-au răcit bine, le-am umplut cu grîu. 
Deasupra le-am acoperit bine cu paie pînă departe în 
jur, aşa că ploaia şi zăpada n-o să pătrundă nici 
picătură. 

Ampliatus se gindea cu spaimă dacă nu cumva 
stăpînul aflase de cele două care cu grîu, pe care el le 
trimisese pe ascuns cu două nopţi în urmă la un brutar 
din Porolissum. Scăparea i-ar fi fost la libert, la 
Eufemus, numai el ar fi putut să o dreagă, dar nu 
găsea cu nici un chip o cale de a-l face să înţeleagă. 
Nici nu era sigur dacă stăpiînul ştia sau nu ceva. Căută 
să găsească o ieşire, să schimbe vorba şi, dacă 
stăpînul nu mai spunea nimic despre grîu, se încredința 
astfel că nu era nici un pericol. 

— Dar necazul e altul, stăpîne! continuă el, 
prefăcîndu-se întristat. Să spună şi vilicul Marsus, nu 
prea ne mai înţelegem cu unii sclavi... 

— Cum, de ce? Se pune la cale ceva, vor să se 
răscoale şi să fugă? 

Amintirea loviturilor date de sclavii răsculați din 
Dacia mai era încă proaspătă în mintea lui Decimus 
Silvanus, numai gindul la răscoală îl îngrozea. Văzuse 
fermele arse de sclavi, iar stăpinii lor, împreună cu cei 
care le fuseseră unelte oarbe, răstigniţi sau arşi. 

Fără să scape schimbarea care se produse pe faţa 
lui Decimus Silvanus şi îngrijorarea care îl cuprinse, 
Ampliatus căpătă mai mult curaj. 

— Ce se întîmplă aici, Marsus? continuă Decimus 
Silvanus speriat. 


Vilicul rămase cîteva clipe încurcat, nu ştia ce voise 
să spună Ampliatus. 

— Da... aşa este... adică... sclavii... 

Actorele nu-l lăsă să mai continue, îi luă vorba: 

— Stăpîne, cînd am adus în primăvară sclavii cei 
noi, printre care se afla şi acel Gemellinus, care s-a 
făcut gladiator şi a fugit... 

— Ştiu, lasă-l pe acela, ce e cu sclavii cei noi? îl 
întrerupse nerăbdător Decimus Silvanus. Sînt printre ei 
capete de răscoală? 

— Da, stăpine!... Adică nu de răsculați, dar tot aşa 
de răi şi de... nu ştiu cum să spun, de tăcuţi, de închişi 
şi de încăpăţinaţi, încît nu te poţi înţelege cu ei. Printre 
cei noi aduşi, stăpîne, sînt şi doi sclavi trecuţi la noua 
credinţă şi urmează învăţătura acelui galilean. Din 
primăvară şi pînă acum, am prins că i-au mai făcut şi 
pe alţii să se ia după ei şi... 

— Şi nu ne mai înţelegem cu ei, stăpiîne! sări 
vilicul, pricepînd unde voise să ajungă actorele. 

Decimus Silvanus rămase citva timp pe ginduri. 
Cunoştea bine ce făceau cei care trecuseră la noua 
credinţă. Creştinii din provinciile din partea de răsărit a 
imperiului, chiar şi de la Roma, erau mai uniţi, mai 
răbdători, îndurau cu seninătate chinurile şi nu se 
arătau revoltați. Dar mai ştia totodată că, dacă toţi 
sclavii ajungeau să urmeze învăţătura galileanului, nu 
se mai putea face nimic cu ei şi nici împotriva credinţei 
lor, chiar dacă erau torturați, ameninţaţi sau omoriţi. 
Ridică încet capul şi privi pe rînd spre tabernagiu şi 
spre libert. 

— Voi aţi ştiut de asta? îi întrebă. 

Convins că Decimus Silvanus uitase să mai întrebe 
de păstrarea griului, că o umbră de îngrijorare pusese 
stăpiînire pe el, actorele vorbi repede, liber şi sigur, aşa 


cum vorbea de obicei cu stăpiînul, ştiind că se bucura 
de toată încrederea lui: 

— Dacă stăpinul vrea, i-aş chema pe cei doi sclavi, 
i-ai judeca şi mi-ai spune ce trebuie să fac... 

— Bine, admise Decimus Silvanus privind în jos, 
apoi se întoarse spre vilic. Marsus să dai fuga să-i 
aduni pe locul de dincolo de atelier, unde sînt pedepsiţi 
sclavii de obicei; să-i strîngi acolo pe toţi, dar cît mai 
repede că se lasă seara. Pînă atunci, Ampliatus, vreau 
să văd ce se mai întîmplă pe aici. 

Decimus Silvanus săltă privirea spre cer şi cătă 
spre apus. Mai era puţin pînă să scapete soarele după 
crestele munţilor. 

Vilicul se îndepărtă în fugă, ţinînd biciul pe umăr. ÎI 
cunoştea bine pe stăpin şi, aşa cum văzuse că se 
schimbase la faţă, ştia ce va urma. 

însoţit de actore, de libert şi de tabernagiu, 
Decimus Silvanus se îndreptat spre staule, unde 
controla dacă începuse pregătirea pentru iarnă, trecu 
prin atelierele de dulgherie şi de fierărie, se opri în 
atelierul în care cîţiva croitori şi cizmari lucrau 
îmbrăcăminte şi încălţăminte de iarnă pentru sclavi, se 
vîri printre hambarele cu grîu şi prin beciurile în care 
ţineau brinza, mierea şi tot felul de alimente şi pe 
măsură ce vedea murdăria şi dezordinea îi sporea 
furia. Actorele prinse supărarea stăpînului, însă, scăpat 
de panica prin care trecuse, îl urmă liniştit, gata să-i 
îndeplinească orice poruncă. Il cunoştea bine pe 
Decimus Silvanus, ştia că de cele mai multe ori îşi 
îneca supărarea schingiuindu-i pe sclavi, şi se bucura 
în sinea lui că reuşise să întoarcă bine şi la timp mersul 
discuţiei cu el. Îşi strîngea tot mai mulţi sesterţi la 
Porolissum, căci drumul într-acolo îl luaseră nu numai 
cele două care cu grîu, ci multe altele: lînă, brînză, 


miere şi chiar din vite, oile şi caprele pe care le dăduse 
ca pierdute prin munte. Ampliatus aştepta cu 
nerăbdare momentul prielnic să se răscumpere, să 
devină libert. Cînd ajunseră la locul de adunare a 
sclavilor, vilicul se căznea să-i aşeze pe mai multe 
rînduri, lăsînd la mijloc un loc mare, în jurul unui scaun 
pe care avea să se aşeze stăpinul. Sclavele erau 
îngrămădite la o parte, pe cînd sclavii goi şi nepăsători, 
stăteau în faţa stăpiînului, unii nemaiavînd nici bucăţica 
de pînză murdară petrecută în jurul mijlocului, pe cînd 
ele, strînse unele într-altele, se căzneau să-şi adune 
zdrenţele în jurul şoldurilor şi în dreptul sînilor. In 
privirile lor se vedea teama, unii tremurau în tăcere, 
alţii îşi frămîntau mîinile, rugindu-se în şoaptă la zei ori 
blestemînd. 

— Marsus; unde sînt cei doi sclavi de care mi-aţi 
vorbit? întrebă Decimus Silvanus. 

În loc de răspuns, vilicul strigă: 

— Nevius, Melas, ieşiţi aici în faţa stăpînului! 

Nevius, slab, cu părul şi barba cărunte, păşi în faţa 
lui Decimus Silvanus, fără să se piardă şi fără să se 
plece prea mult, ci numai atit cît se cuvenea ca un 
sclav să arate respect stăpiînului. După el veni Melas, 
ceva mai voinic, dar nu prea înalt, mai tinar, mai în 
putere, cu o privire mai semeaţă, se vedea că nu se 
mai temea de nimeni pe pămînt. Amîndoi aveau strînse 
în jurul şoldurilor şi coapselor cîte o bucată de pinză 
lată ce le ajungea aproape pînă la genunchi. Işi ţineau 
braţele pe piept, ca şi cum în fiecare clipă erau gata 
pentru rugăciune. Decimus Silvanus îi măsură cu 
privirea. Nu vedea pe feţele lor teama şi disperarea ce 
chinuiau pe ceilalţi sclavi din jurul său, ci numai linişte, 
un fel de frămiîntare stăpinită, aşa cum stă un om cînd 
este stăpîn pe el şi pregătit pentru orice. 


— Voi aţi trecut la noua credinţă şi urmaţi 
învăţătura acelui galilean? strigă Decimus Silvanus, 
înfuriat de liniştea lor, pe care o lua drept sfidare. 

— E aşa cum spune stăpinul! răspunse Nevius cu 
voce potolită. 

— Şi la ce vă foloseşte asta, nu avem atiţia zei la 
care să ne rugăm? 

— Noi nu ne mai rugăm de mult zeilor, stăpine, 
spuse Melas încet, însă cu convingere. 

— Vă ajută mai bine acel galilean, despre care s-a 
dus vestea că ar fi fost un tilhar omorît prin răstignire 
pe cruce între alţi doi tilhari, ca şi el? se răsti la ei 
Decimus Silvanus. 

— E greu să-l fac pe stăpinul să înţeleagă, se grăbi 
Nevius, cine nu-i cunoaşte învăţătura nu-i simte 
puterea, nu e încălzit de bunătatea Lui şi nici ajutat de 
EIL.. 

Decimus Silvanus începu să ridă. 

— Ai auzit, Theudotos, şi tu, Eufemus, cică şi 
încălzeşte bunătatea galileanului şi e ajutat de el, păi 
dacă este aşa cum spui, sclavule, de ce nu te ajută 
galileanul să scapi de sclavie? 

Nevius îl privi fără ură, mai mult cu mila. Vorbi fără 
pornire: 

— Cînd toţi oamenii vor urma învăţătura Lui, nu vor 
mai fi nici sclavie şi nici răutate pe pămint!... 

— Şi, pînă atunci, tu te chinuieşti ca un sclav 
nenorocit? De ce nu-şi arată galileanul puterea, să te 
facă dintr-o dată om liber şi bogat, cu villa mare, cu 
femei frumoase? Spuneţi şi voi, nu este aşa? întrebă el, 
rotindu-şi privirile pe feţele sclavilor din jur. 

Toţi se arătară pe voia lui, mulţumindu-se să 
clatine uşor capetele. Nici sclavul însă nu întirzie 
răspunsul: 


— Noi, cei care urmăm învăţătura Lui, nu ne 
gîindim să strîngem bogății şi nici să căutăm fericirea 
aici pe pămînt. Indestularea şi multumirea noastră sînt 
acolo sus, în cer, şi le vom găsi atunci cînd ne vom 
duce alături de El. Stăpinul meu din Cappadochia şi-a 
împărţit averea... 

— Cum, ai avut un stăpîn chiar atit de prost? 
Spune cum a făcut şi de ce a vrut să rămînă sărac? 

— Acel stăpîn era un om bun, continuă Nevius, şi 
urma învăţătura Lui. Unul cîte unul, am trecut şi noi, 
sclavii lui, la noua credinţă. El ne vorbea cu duhul 
blîndeţii, nu ne certa şi nu ne pedepsea niciodată. Ca 
stăpîn, nu ne-a forţat să părăsim credinţa în zei, fiecare 
a îmbrăţişat noua credinţă atunci cînd a simţit în suflet 
harul Lui. Într-o zi, el ne-a strîns pe toţi sclavii şi ne-a 
spus că ne dă libertatea... 

— Şi cum de ai rămas tot sclav? îl întrebă 
nerăbdător libertul Eufemus. 

— Poate că tot El ne-o fi pus la încercare credinţa... 
Stăpînul ne-a spus că nu ne dă numai libertatea, ci că 
îşi împarte averea cu noi, pentru că tot cu munca 
sclavilor a strîns-o. Dar n-au trecut decit cîteva zile şi la 
casa stăpiînului a venit un tabular, care i-a spus că are 
de plătit o datorie mare şi veche imperiului şi că îi mai 
lasă numai o zi răgaz să o plătească. A alergat bietul 
om pe unde a putut, dar n-a găsit banii trebuincioşi. 
Dus în faţa procuratorului, acesta i-a spus că degeaba 
şi-a împărţit averea şi a dat libertate sclavilor, căci 
toate vor fi luate de imperiu pentru plata datoriei. ŞI 
aşa am rămas tot sclav, iar de la imperiu m-ai 
cumpărat tu, stăpîne. 

— Bine a făcut imperiul! strigă Decimus Silvanus 
rizînd. Ştiţi ce s-ar întîmpla dacă toţi ar da drumul 
sclavilor şi şi-ar împărţi pămîntul? Am ajunge să murim 


de foame! Şi, spune-mi, sclavule, acel galilean la care 
te rogi, vrea să te ţină aşa cit vei trăi? Cum adică, 
toată viaţa o să-ţi pună el la încercare credinţa? 

— Puterea Lui e mare, stăpîne, murmură Nevius. 

— Mă, că prost trebuie să fii, nu te gîndeşti că dacă 
puterea lui e mare şi bunătatea lui tot aşa de mare, de 
ce te încearcă chinuindu-te? 

— Păcatele oamenilor trebuie să fie spălate de 
cineva prin suferinţă! 

— Eşti nebun! Marsus, ai să-i dai lui Nevius 
douăzeci de lovituri de flagrun şi, dacă tot nu se 
potoleşte cu galileanul lui, o să-l punem şi în furci. 

Decimus Silvanus rosti ultimele cuvinte 
îndreptîndu-şi privirea spre celălalt sclav, spre Melas. 

— Tu cum ai trecut la noua credinţă? 

Melas îl privi lung. În ochii lui nu se vedea acea 
lipsă de teamă, amestecată cu mila, ca la Nevius, ci 
curaj plin de pornire spre înfruntare. 

— Am trecut singur, stăpine! 

— Ţi-a venit aşa, deodată, să părăseşti zeii?! 

— Nu, stăpiîne, nimic pe lumea asta nu se petrece 
aşa din senin, nepregătit, şi cu atît mai mult la oameni. 
Fiecare dintre noi, eu, tu, ei şi oricine, gîndim, 
cugetăm. Cit timp sînt în viaţă, oamenii se frămiînta: 
unii după fericire, alţii după îmbogăţire, sclavii după 
libertate; îşi doresc o familie, soţie, copii... Oamenii 
meditează asupra a tot ce se petrece în jurul lor. 

Decimus Silvanus izbucni din nou în ris. 

— Auzi, Theudotos, cică animalele astea de lingă 
noi — şi-i arătă pe sclavi — cugetă şi ei. 

Theudotos nu găsi ce să răspundă, rise numai şi 
tuşi uşor. 

— Şi cum ai meditat tu, Melas? 


— Te poartă gîndurile, stăpîne, aşa, singure, numai 
să te frămiîntc ceva şi să legi acel ceva de cele ce se 
petrec în jurui tău. Aşa m-au purtat pe mine gîndurile 
la zei. Crezi că e vreunul printre sclavii de aici şi de 
aiurea, care să nu se fi culcat şi să nu se fi sculat zile 
după zile, ani după ani, rugindu-se la zei să le dea 
libertatea, să-i ajute să se întoarcă la ai lor sau să intre 
şi ei în rîndul oamenilor? Nu este, stăpine! Numai că 
mulţi dintre ei, de aşteptare, de chinuri, de disperare 
şi-au pierdut orice speranţă, orice încredere şi chiar 
orice simţire, şi au ajuns aşa cum le spui tu, ca nişte 
animale. Eu nu m-am lăsat înfrînt şi am cugetat adînc: 
Ce sunt zeii? Şi mi-am răspuns tot cu: Nimic! Adică 
nişte chipuri cioplite din piatră sau din lemn, nişte 
forme reci şi neputincioase. Aţi văzut careva vreun 
zeu, care, căzut de pe soclul lui, să se ridice şi să se 
aşeze la loc, acolo unde a fost? A văzut cineva un zeu 
de piatră mergind sau vorbind oamenilor? Dacă cel 
care l-a cioplit i-a făcut chipul să rîdă, el ride într-una, 
iar dacă l-a făcut să plîngă, plinge aşijderea. Cum mai 
puteam eu să mă rog unor astfel de chipuri cioplite şi 
fără viaţă? Despre galilean auzisem mai demult, cînd şi 
eu am fost om liber, ştiam de faptele lui şi de cele ce 
căutase să-i înveţe pe oameni. Şi, în nenorocirea în 
care am ajuns, am cugetat adînc la cele ce-a spus el şi 
am început să cred în învăţătura lui. 

— Şi tot nu te-a scăpat din sclavie, rise Decimus 
Silvanus, căutînd să-şi înfringă miînia ce-l cuprinsese, 
ascultîndu-l. 

— Nici nu mă aştept, stăpine! Eu cred în învăţătura 
lui dar privindu-l şi pe el tot ca om, căci om trebuie că 
a fost, un om cu sufletul mai mare decit au toţi oamenii 
la un loc şi, ca orice om, trebuia să moară. Cum să mă 
ajute cineva care nu mai trăieşte? Da, el nu mă ajută, 


continuă Melas rărind vorbele, nu mă ajută de-a 
dreptul pe mine sau pe altul, dar ne ajută pe toţi altfel, 
fără să vedem. Cînd oamenii vor fi mai buni, mai miloşi 
şi mai săritori în ajutorul aproapelui, mai puţin lacomi 
şi mai puţin dornici de îmbogăţire, se vor schimba 
multe. Cînd o să se întîmple asta, nu ştiu, poate mai 
tîrziu, însă cred că va veni o vreme cînd unii oameni nu 
vor mai trăi din truda altora, cînd cei săraci, cei umiliţi, 
cei mulţi se vor ridica strîns uniţi şi îşi vor croi o altă 
viaţă, aşa cum vor crede ei că este mai bine, cînd cei 
bogaţi... 

— Taci, încetează, bestie, am să pun să te 
tortureze! strigă Decimus Silvanus, ridicîndu-se de pe 
scaun cu pumnii strînşi. Vrei să spui că eu sînt dintre 
cei răi şi lacomi, care trăiesc din truda altora? Aşadar, 
asta e învăţătura acelui galilean, de aceea crezi tu în 
învăţătura lui?!... Ampliatus, unde eşti? Il iei pe sclav, îl 
spînzuri de picioare şi-i tragi patruzeci de lovituri de 
bici! M-ai înţeles? Să ai grijă numai să nu moară, şi 
adăugă, întorcîndu-se din nou spre Melas, pe faţa 
căruia nu se schimbase nimic, aceeaşi lipsă de teamă, 
aceeaşi pornire spre înfruntare! Ce mă priveşti aşa, 
vită, vrei să-mi arăţi că nu te sperii? 

Decimus Silvanus se aşteptase ca sclavul să-şi iasă 
din fire, să spună cuvinte nesocotite, dar rămase uimit 
ascultîndu-l: 

— Sînt multe lucruri pe care nu le înţelegi, stăpîne, 
şi pentru asta nu te învinovăţesc pe tine, ci lumea în 
mijlocul căreia trăim. Nu eşti singurul care te porți 
astfel cu sclavii, mai sînt mulţi alţii, unii stapini, alţii 
slugi plecate ca Ampliatus şi ca Marsus!... Şi să mai 
ştii, stăpîne, că pe mine nu mă mai înspăimîntă nimic, 
am învăţat destul de la viaţă! 

— la stai, cine eşti tu? 


Decimus Silvanus se găsea în mare încurcătură. 
Cuvintele pline de înţelepciune şi adinci ale sclavului îl 
impresionaseră. 

— A spus cuvinte drepte, se auzi o voce ce se 
apropia prin spatele sclavilor. 

Cînd se întoarse, Decimus Silvanus îl văzu pe 
Staberius. Sosirea lui îl bucură. Voia şi el să sfirşească 
judecarea, fără să se creadă că cedase cutezanţei 
sclavului. 

— Te înţeleg, Staberius, unul ca tine este 
întotdeauna de partea lor. 

— Ce cuvinte vrei mai frumoase, Decimus 
Silvanus? L-ai auzit, nu te învinovăţeşte pe tine, ci 
lumea, mulţimea aceasta în care trăim. E o întreagă 
filozofie în aceste vorbe şi ele arată ce suflet mare are 
acest sclav. Cine este, de unde l-ai cumpărat? 

— Te-am întrebat, sclavule, cine eşti? 

— Sclavul Melas! 

— Să nu-ți baţi joc de mine! Cine ai fost înainte de 
a fi ajuns sclav, în care cetate ai trăit? 

— Sînt sclavul Melas, restul nu priveşte pe nimeni, 
şi nici n-ar folosi nimănui! 

În acea clipă prin mintea lui Melas se depănă 
întreaga lui viaţă de om revoltat, căzut captiv în mîinile 
legionarilor şi vîndut de imperiu ca sclav. 

Văzind temeritatea sclavului, Staberius căută să-i 
vină în ajutor. Îl admira pentru liniştea, stăpînirea şi 
cuvintele adinci pe care le rostise. 

— Te-am căutat, Decimus Silvanus, Canidia ar fi 
vrut să te roage ceva. 

Pe Canidia o ştia supărată din seara aceea, cînd îl 
întilnise pe poteca de la marginea pădurii şi îl 
înfruntase. Cu gindul că ei vor pleca la Roma — după 
cum îi spusese Staberius — şi că acolo vor putea să 


spună multe lui Publius Octavianus, căută să se arate 
binevoitor. 

— Sînt gata să-i îndeplinesc orice dorinţă! 

Decimus Silvanus se întoarse spre Ampliatus: 

— Să faci aşa cum ţi-am spus! Cu ceilalţi sclavi, 
care se iau după vorbele acestor doi nebuni, o să mai 
vedem ce facem. Să veniţi miine amindoi la mine, tu şi 
Marsus; pînă atunci, mă mai gindesc. 

Pradă unei supărări greu stăpiînite, îl luă de braţ pe 
Staberius şi porni cu el după ateliere, spre ieşire. 

— Haide, Staberius, spune, ce vrea să mă roage 
Canidia? îl întrebă cu nerăbdare. 

De cîteva zile, Butes, Decibalos şi Staberius se 
frămîntau să prindă ceva despre cele ce se mai 
petreceau la Porolissum în legătură cu fuga lui 
Gemellinus. Cel de la care ar fi putut să afle cît mai 
multe veşti era Decimus Silvanus, de aceea Canidia, 
călcîndu-şi pe suflet, căutase o cale. 

— N-ar fi prea mare lucru, Decimus Silvanus, însă, 
dacă o refuzi, înseamnă că nu te simţi bine în 
apropierea fiicei unui senator... 

— Să plec o dată cu voi la Roma? 

— Nu, Decimus Silvanus, nici n-am hotărit încă ziua 
plecării; Canidia te încearcă, vrea să vadă dacă ne-ai 
uitat cu totul, de aceea astă-seară te aşteaptă să 
cobori la noi, să stai la masă, să ne înveselim cu toţii. 

Gîndul îl purtă pe Decimus Silvanus tot spre Roma. 
Se arătă mulţumit de atenţia Canidiei şi primi bucuros 
să se ducă la ei. In sufletul lui sălăşluia întotdeauna o 
umbra de teamă de fiica senatorului şi socoti ocazia ca 
un bun ajutor pentru a o mai îmbuna. Aproape de 
poartă îl întilniră pe Verus. Lanistul venise în galop şi 
calul răsufla tare, rozindu-şi zăbala. 


— Am trecut numai cît să te salut, Decimus 
Silvanus, strigă oprind calul. Cei de sus mi-au spus că 
eşti aici. 

— Văd... văd, lanistule! Pe toţi zeii, de cînd ţi-a 
mers aşa de bine cu spectacolul din amfiteatru, nu 
prea mai ai timp să treci pe la mine, îl mustră Decimus 
Silvanus în glumă. Pornisem sus, la villa, nu mergi cu 
noi? 

Lanistul întoarse calul după ce-l struni puţin. 

— Merg numai pînă ieşim în drumul cel mare şi o 
pornesc de-a dreptul la Porolissum. Se lasă întunericul, 
mai am şi alte treburi astă-seară. N-am mai venit să te 
văd, pentru că sînt şi supărat, Decimus Silvanus. 
Chestia cu fuga gladiatorului Gemellinus m-a tulburat 
mult de tot, parcă nici mie nu-mi iese din cap povestea 
cu Vetilla, cu dispariţia... Se vorbeşte că... 

Decimus Silvanus se opri din mers. 

— Că l-am omorit eu, vrei să spui, pentru că 
dormise o noapte la păcătoasa aia de Vetilla, de care 
trebuie să mă scap o dată! 

— Nu tu, ci oameni puşi de tine! accentuă lanistul. 

— Ascultă, Verus, poate că vrei să spui că eşti 
păgubit mult, fiindcă în locul lui mi-ai dat doi sclavi. |ţi 
trimit sclavii înapoi, şi asta nu pentru că aş fi omorit eu 
gladiatorul; nu mi-ar fi teamă de nimeni să recunosc 
dacă l-aş fi trimis la zei, mai ales că aş fi avut şi motiv. 

Ciîtva timp continuară drumul în tăcere. Alături de 
Decimus Silvanus, Staberius se bucura că putea să afle 
chiar din gura lanistului ce se mai petrecea în legătură 
cu gladiatorul fugar. 

— Nu-mi trebuie sclavii ăia nenorociţi, curmă 
lanistul tăcerea, îl vreau pe el, pe gladiator. În toamnă 
trebuie să organizez un nou spectacol; parcă aud cum 
o să strige mulţimea cerînd să-l scot la luptă pe 


Gemellinus, şi de unde să-l iau? Am început să dau 
sfoară prin toţi, prin romani, prin daci, prin cărăuşi, prin 
legionari, în speranţa că dacă el mai e în viaţă şi stă 
ascuns pe undeva, tot va afla, să dau sfoară că îl iert, 
nu-i fac nimic, numai să vină înapoi, iar după cîtva timp 
îi voi da libertatea şi, dacă va primi să mai lupte în 
arenă ca gladiator, îl voi plăti aşa cum ne vom 
înţelege. 

— Ai făcut bine, Verus, îl încurajă Decimus 
Silvanus, eu voi fi primul care se va bucura, dacă se 
înapoiază gladiatorul. Nici nu va putea să trăiască prea 
mult timp urmărit de legionari şi cred că încă n-a reuşit 
să fugă la triburile vecine din miazănoapte. Înapoierea 
lui te va face să-ţi dai seama cit de greşit ai fost 
bănuindu-mă pe degeaba. 

Ajunşi în drumul mare, lanistul îl salută pe Decimus 
Silvanus şi plecă în galop spre Porolissum. Din aceeaşi 
răspîntie pornea şi drumeagul spre Marodava; din 
acelaşi loc se despărţi de el şi Staberius. Aflase tot ce-l 
interesa, astfel că invitaţia lui Decimus Silvanus la ei la 
masă nu-şi mai avea rostul, mai ales că nu era nici pe 
placul Canidiei, dar îşi dădu seama că nu mai putea 
reveni asupra ei. 

După ce se despărţi de Staberius, Decimus 
Silvanus grăbi pasul, însoţit de tabernagiu şi de libert. 
incepu să fluiere uşor un cîntec de tabernă, dintr-o 
dată înveselit, ca şi cum uitase de supărările pe care le 
avusese cu cei doi sclavi şi cu lanistul. 

Ajuns la villa, intră împreuna cu ei în tricliniu şi 
ceru să se aducă vin. Theudotos şi Eufemus văzură 
schimbarea lui Decimus Silvanus spre veselie şi nu 
ştiau cu ce să o pună în legătură. 

—  Lucrinus a întîrziat prea mult astăzi, spuse 
libertul după ce se aşeză pe un scaun. Nici n-am 


încheiat socotelile cu griul, nici nu ştiu cu cît i-a trecut 
pe daci să mai dea pentru legiune şi nici... 

— Astăzi degeaba mai vine, îl întrerupse Decimus 
Silvanus. N-aţi auzit că trebuie să mă duc jos, la 
Staberius, unde sînt aşteptat la cină? la ridicaţi cupele 
şi goliţi-le! Vă spun după aceea şi pentru ce m-am 
înveselit. 

— Cînd stăpiînul este vesel, sînt şi eu, zise libertul, 
ducînd cupa la gură. 

— Care din voi mă va ajuta să izbutesc îl fac om, îl 
îmbogăţesc, reluă Decimus Silvanus după ce goli cupa. 
Poate că zeii nu dorm, se mai ţin şi de glume 
năstruşnice. De mult doream să mă duc jos, dar nu 
găseam cu ce motiv, şi iată ca m-au ajutat ei. Voi ştiţi 
că Staberius este vecin cu Butes şi cu Decibalos, se ţin 
împreună toţi trei de parcă ar fi fraţi. Nici nu se poate 
ca în seara asta să nu fie poftiţi şi ei la Staberius. 

— Te duci între lupi, stăpîne! se îngrijoră libertul. 

— Da, între lupi, mai ales între Butes şi Decibalos, 
însă voi nu ştiţi că lingă ei trăieşte şi o mieluşică... 

Tabernagiul şi libertul se priviră miraţi. 

— Pe cine ai mai pus ochii, Decimus Silvanus? îl 
întrebă tabernagiul. 

— Ascultaţi. Într-o seară, să fie ceva mai mult de o 
lună de-atunci, mă întorceam de la vinătoare şi la 
marginea pădurii, am văzut pe fata lui Decibalos. De 
cum am zărit-o, nu mi-am mai putut întoarce ochii de 
la ea. O astfel de frumuseţe n-am mai întîlnit cît am 
umblat prin imperiu, şi nici la Roma. Pe faţa ei, în ochi 
şi-n mers are ceva ce te năuceşte, parcă e o zeiţă, o 
nimfă şi totodată o sălbăticiune. De atunci nu-mi mai 
pot lua gindul de la ea, am uitat de toate femeile din 
lumea asta. Voi vă daţi seama ce foc a început să mă 
ardă? 


— Te înţelegem, stăpîne... se grăbi libertul. 

— Ei bine, vreau să pun mîna pe această nimfă, să- 
i simt trupul în braţele mele, să mă îmbăt de aroma ei 
de fată tînără, care încă nu ştie ce este dragostea. 

Tabernagiul şi libertul se priviră speriaţi. 

— Nu-l cunoşti pe Decibalos, Decimus Silvanus?! 
murmură cu teamă Theudotos, trăgiîndu-se cu scaunul 
mai departe de masa. Păi dacă îi iei fata, dacul ăla 
devine fiară, mai fiară chiar decit jivinele din codru şi 
te face praf, îţi arde totul, te... 

— Stai, Theudotos, potoleşte-ţi spaima. Ce crezi că 
o să mă duc să iau fata cu sclavii, aşa în ziua mare, 
cum dau latronii loviturile? Tocmai pentru asta v-am 
spus că-l fac bogat pe acela care reuşeşte să mi-o 
aducă, sau care găseşte o cale bună prin care să pun 
mîna pe ea. O dată adusă aici în villa, fără ştirea 
nimănui, nici un zeu nu mi-o va mai putea lua! 

— Ce facem cu barbarul, cu Decibalos?!... A fost de 
multe ori în taberna mea, cînd apucă pe cineva cu 
mîinile, îl repede la pamînt de-l zdrobeşte. 

Decimus Silvanus nu-şi pierdu veselia. li îndemnă 
să mai golească repede cite o cupă. 

— Astă-seară n-o să găsim ce trebuie să facem, v- 
am spus numai aşa, să vă gindiţi, dar băgaţi bine de 
seamă, dacă se află cumva ceva, cum numai noi trei 
ştim, jur pe toţi zeii că vă fac praf pe amindoi! Dar să 
nu vă speriaţi, am încredere în voi, tot aşa cum am în 
mine. Acum aţi înţeles de ce m-am înveselit? 

— Te bucuri că o vei avea pe fată aici, stăpîne? 

— Lasă asta, libertule, de adus nu mă îndoiesc, dar 
ceva mai tirziu, cine ştie cum... Bucuria mea este că 
astă-seară, fără să mă fi gindit şi fără să fi pregătit 
ceva, am s-o văd pe nimfa sălbatica şi am s-o sorb cu 


privirile. Să ştiţi că zeii tot se mai ţin de glume, altfel 
nu putea să pună la cale ceva maibun. 

Tulburarea lui Rastrix fusese mare. Clipele de 
plăceri trăite alături de Vetilla le uitase de mult, 
alungate din mintea lui de gindurile ce-l frămîntau 
despre soarta lui Gemellinus. Dacă n-ar fi aflat de 
venirea lui Xanthus — trimisul lui Procilius — n-ar fi 
făcut nici o legătură cu cele ce se petrecuseră în 
amfiteatrul de la Ulpia Traiana Sarmizegetusa, nu şi-ar 
fi amintit de cel ce trăia ca sclav sub acest nume. De 
atunci, de cînd Afian îl dusese la Vetilla, revenise 
destul de des la Porolissum, căutase să intre în vorbă 
cu decurioni, legionari şi gladiatori, şi încercase să afle 
dacă ştiau ceva în legătura cu fuga gladiatorului. De un 
lucru se convinsese: Gemellinus nu fusese prins, de 
aceea continuase să-i scurme prin tot felul de discuţii 
şi de întrebări meşteşugit puse, în speranţa că va 
putea descoperi un semn cit de slab al locului unde s- 
ar găsi ascuns. Se străduise să dea de urmele lui 
Xanthus, dar nu reuşise; nimeni nu-l cunoştea, nimeni 
nu ştia dacă mai era în Porolissum. Două întrebări 
începuseră să-l chinuiască mai mult: una, dacă 
Xanthus aflase unde se ascundea Gemellinus, cealaltă, 
dacă în lupta pe care o va da cu cei porniţi să-l prindă, 
fugarul nu va cădea răpus. Cunoscînd rostul venirii lui 
Xanthus, nu se îndoia că adevăratele intenţii ale lui 
Procilius erau altele, nu credea nimic din cele spuse de 
Vetilla în legătură cu dorinţa fostului stăpîn de a-i reda 
libertatea sclavului şi a-i lăsa moştenire o parte din 
averea sa. În această privinţă, Rastrix dispunea de 
elemente mai certe decit Butes, ştia şi el cine trăia sub 


numele de Gemellinus şi în ce pericol se găsea, însă 
Butes trăia numai în frămîntare şi nesiguranta, fără nici 
o posibilitate de a acţiona, la el totul se învirtea în 
cercul vicios al unor presupuneri pline de contradicții. 
Ei doi nu ştiau unul de altul, deşi acelaşi foc le ardea în 
suflete. Dacă Rastrix ar fi aflat că Butes era Burio — îl 
cunoscuse în răscoală pe fostul taraboste — s-ar fi dus 
la el, ar fi luat o hotărîre şi amindoi ar fi adus-o la 
îndeplinire. Dar frămîntările mari sînt întocmai ca 
problemele grele: îşi găsesc sfirşitul numai dacă se 
cugetă într-una asupra lor, zi şi noapte, şi pînă în cele 
din urmă, în străfundurile firii omeneşti, se zămisleşte 
dezlegarea. Un astfel de proces sufletesc se 
desfăşurase îndelung la Rastrix, pînă în momentul cînd 
se hotărise să se ducă la Vetilla. Cînd intră, ea îl 
cercetă mirată, încurcată, aproape că îl şi uitase, 
amintirea lui se amesteca în mintea ei cu aceea a unui 
client oarecare. Atunci, în zilele ce urmaseră îl dorise 
mult, apoi se gindise numai la banii pe care îi primise, 
daţi de el cu multă dărnicie; acum nu se mai putea 
concentra nici asupra plăcerii, nici a sesterţilor pe care 
i-ar putea primi. Atunci, după ce plecase se temuse de 
el, fusese o frică amestecata cu dorinţe, acum ceva 
nelămurit din adîncul fiinţei o umplea de spaimă. Găsi 
o ieşire din situaţia în care se afla, umplind două cupe 
cu vin şi îndemnîndu-l să bea. 

— Nici nu îndrăznesc să te întreb pentru ce ai 
venit, nu cred că ţi-a fost dor de mine!... şopti ea, după 
ce sorbi din cupă. 

— Te-am înţeles de atunci, Vetilla, ştiu că nu 
doreşti dragoste, ci cauţi bani. Am venit să te fac să 
cîştigi o sumă bună; vom face parte şi parte... 

— Nu te vei fi gîndit să iei locul lui Afian? Să ştii că 
persanul nu e prea voinic, dar are agilitate ce te 


uimeşte, te poate dobori într-un fel pe care nici nu ţi-l 
poţi închipui. L-am văzut odată bătindu-se cu doi 
gladiatori voinici ca nişte munţi, a făcut citeva mişcări 
agere, nu ştiu unde i-a lovit, n-am văzut cum i-a răsucit 
şi ce le-a făcut, dar i-a trîntit fulgerător la pămînt, deşi 
era cu mîinile goale. Mi-a spus ca a umblat mult prin 
împărăţii mari, îndepărtate din răsărit, acolo unde 
puterea Romei aproape că nici nu este cunoscută. 

Rastrix îşi goli cupa fără graba. In casa Vetillei se 
simţea ca un prieten vechi. Trebuia să-i cîştige 
încrederea, să acţioneze plasîndu-se pe o poziţie care 
să pară opusa scopului ce-l urmărea, să nu trezească 
în sufletul femeii nici o bănuială. 

—L-am zguduit niţel pe Afian atunci, după ce am 
ieşit de la tine, şi n-a încercat să mă doboare; nici 
acum n-am poftă să-mi încerc puterea cu el. Despre 
altceva este vorba: tu ai putea să-l găseşti pe Xanthus, 
pe cel care îl căuta pe Gemellinus? 

Ochii Vetillei luciră. 

— Vrei să porneşti alături de el în căutarea 
gladiatorului? 

— Nu să-l caut, ci să i-l dau gata prins! Asta numai 
dacă el se învoieşte cu plata, din care jumătate va fi a 
ta. 

Vetilla se luptă să-şi înfrîngă tulburarea. Începu să 
ridă, închise un ochi şi îşi aplecă încet capul într-o 
parte: 

— Ai venit să mă pui la încercare? Vrei să afli dacă 
ţin mai mult la gladiator decit la tine? 

— De ce să te încerc, dacă îi vreau binele? Mi-ai 
spus că acel Xanthus îl caută pentru o moştenire 
mare... 

— Bănuieşti că eu îl cred? Haide, spune drept, tu 
ştii unde se ascunde Gemellinus? 


— Dacă mă înţeleg cu Xanthus, pot să i-l dau în 
mînă. 

— Şi partea mea? S-ar putea să uiţi să mi-o dai. 
Vezi tu, în treaba asta ceva mi se pare pe dos: dacă 
Xanthus îl caută pentru a-i face bine, ce rost are să 
spui că i-l dai în mînă, ca şi cum o dată prins va trebui 
să fie dus înapoi la şcoala de gladiatori a lui Verus... 

— Asta e treaba lor. IIl duc pe Xanthus şi îi arăt 
unde se ascunde gladiatorul, ce va urma după aceea 
nu mă priveşte. Tu să te ţii de el, dacă vrei să îl ai pe 
Gemellinus. Poate că întimplarea asta e legată de 
destinul vostru: devenit liber şi bogat, dacă el te-a 
plăcut, ai putea să-i fii soţie. Te aşteaptă zile de 
fericire, Vetilla, să mulţumeşti zeilor că Afian m-a adus 
atunci la tine! 

Cînd Rastrix o părăsi, pe faţa ei radia lumina 
izvorită din speranţa împlinirii unei dorinţe pe care o 
păstra închisă în suflet: familie, copii, tihnă, 
îndestulare. 

Deşi Xanthus nu se mai arăâtase de mult pe la 
Vetilla, nu părăsise Porolissumul. Stătea mai mult în 
preajma şcolii lui Verus şi căuta să intre în vorbă cu 
gladiatorii,  nădăjduind să dea de urmele lui 
Gemellinus. Cînd oamenii trăiesc timp îndelungat 
împreună, se leagă prietenii puternice şi trainice, cu 
atit mai mult la gladiatori, oameni sortiţi morţii. Cine 
nu s-a convins că prieteniile născute între ostaşii care 
au luptat alături în războaie grele, s-au ajutat şi s-au 
ocrotit avînd în faţă moartea nu se mai rup tot restul 
vieţii? Xanthus era convins că un astfel de prieten nu 
se putea să nu aibă gladiatorul printre cei din şcoală, 
că acest prieten nu va şovăi să-i spună unde se 
ascunde, dornic să-i vină fugarului în ajutor, cînd va 
auzi că legatul Procilius îl caută pentru a-l răscumpăra 


şi lăsa o parte din avere. Adevăratul scop al venirii lui 
Xanthus era însă altul. De mult timp Procilius intrase în 
panică de teama răzbunării dacilor, ei făcuseră cîteva 
încercări pentru a-l răpune. De curînd aflase dintr-un 
papyrus trimis de Decimus Silvanus — în care acesta 
amintise cu totul întîmplător — că avusese un sclav, 
Gemellinus, pe care îl dăruise unui lanist, se dovedise 
în amfiteatrul din Porolissum cel mai bun gladiator, 
însă după primul spectacol se făcuse nevăzut. De 
atunci teama lui Procilius crescuse fără măsură şi nu se 
liniştise pînă nu-l trimisese pe Xanthus în căutarea lui, 
cu sarcina de a-l găsi şi omori, fără să cruţe nici un fel 
de cheltuieli. Deşi nu spusese nimănui, Xanthus venise 
însoţit de o ceată de foşti gladiatori, de veterani fără 
căpătii şi de alţi clienţi de-ai tabernelor, pe care o ţinea 
ascunsă într-o casă din împrejurimile Porolissumului. 
De cum sosise, aflase repede că gladiatorul fugise 
după ce petrecuse o noapte la Vetilla, şi tot atit de 
repede găsise casa ei. 

Rastrix nu ştia nimic din toate acestea, totul la el 
se reducea la presupuneri şi acţiona, întrevăzind 
instinctiv un pericol pentru Gemellinus, împins de 
cultul pe care îl nutrea în suflet faţă de memoria 
aceluia care fusese căpetenie a Marii răscoale pentru 
alungarea legiunilor din Dacia. Era hotărit să-l ajute pe 
feciorul lui Sarmis cu orice sacrificiu. Ca şi Xanthus, 
Rastrix nu venise singur, îşi adusese o ceată de oameni 
vînjoşi, buni luptători, pe care o lăsase la stina unui 
dac, pe culmile ce coborau spre rîul Samus. 

Dorinţa arzătoare a Vetillei de a-l avea pe 
Gemellinus, îmbinată cu speranţa că va ajunge să-şi 
întemeieze o familie, îi dădură puteri noi, o făcură să 
nu-şi găsească liniştea pînă nu-l găsi pe Xanthus. 
Fericirea ei crescu şi mai mult cînd acesta, bucuros că 


reuşea să-şi atingă scopul, o asigură că el o va ajuta, îl 
va convinge pe gladiator şi o vor lua cu ei la 
Sarmizegetusa. Increzătoare în amîndoi, deşi nu se mai 
gîndea la sesterţii ce i-ar fi revenit ca parte, îi îndemnă 
să pornească degrabă spre locul ascunzătorii fugarului. 

Rastrix plecă însoţit de Xanthus şi de ceata 
acestuia. Avusese grijă să trimită vorbă flăcăilor din 
ceata sa încotro să pornească şi unde să-l aştepte. Într- 
o vale îngustă dintre dealurile de-a lungul cărora se 
scurge Samusul, aproape de graniţa de miazănoapte, îi 
spuse lui Xanthus să se oprească, să-şi lase ceata într- 
un desiş, iar el să-l însoţească în susul văii numai 
cîteva sute de paşi, unde îi va arăta bordeiul în care se 
ascundea gladiatorul. Aşa cum se legase, el nu voia să 
fie de faţă la încercuirea fugarului, cînd poate că unii 
vor cădea răpuşi de loviturile năpraznice ale celui ce 
dovedise în arenă cit de bine ştia să lupte, care, în 
culmea disperării, putea deveni şi mai periculos. 
Xanthus rise şi îl urmă, avea încredere deplină în ceata 
sa, mai ales în foştii gladiatori. Se îndepărtară nu mai 
mult de o sută de paşi, cînd din urmă auziră strigăte, 
zăngănit de spade şi lovituri surde. Xanthus se opri şi 
privi bănuitor. Primi o căutătură rece, din care radia 
ura pe care Rastrix nu căută să şi-o mai înfrîingă, 
stringea bine dreapta pe măciucă, iar stinga pe 
prăselele cuţitului ce-l avea la briu. 

— Să-mi spui, Xanthus, pentru ce ai primit să-l 
cauţi şi să-l omori pe Gemellinus? 

— Dar nu pentru asta am plecat să-l... 

— Procilius vrea să-l ştie mort pe feciorul aceluia 
care a fost o speranţă a dacilor, pe acela pe care l-a 
primit în dar ca sclav şi l-a vindut încă de copil, iar 
acum se teme de răzbunarea lui? Pentru ce te-ai pus în 
slujba lui, Xanthus, să faci o faptă atît de odioasă? Nu 


te-ai gîndit niciodată că poporul dac trăieşte, că unul 
dintre daci ar putea să-ţi ceara socoteală de ticăloşia 
ta? 

Vorbele lui Rastrix se pierdură purtate de vintul ce 
sufla din susul văii în clipa cînd Xanthus se întoarse şi 
porni îngrozit spre ceata sa. Nu reuşi să înainteze însă 
decit cîţiva paşi, căci o lovitură de măciuca îl dobori 
fulgerător. Departe mai jos se auzeau ropote de cai ce 
se îndepărtau. Ceata lui fugea alungată de dacii care îl 
aşteptaseră pe Rastrix la locul ştiut. Şi, ca şi cum nimic 
nu se întîmplase, liniştea puse din nou mpinire pe 
întreaga vale. 

Pe drumul ce venea urcînd şi coborind de la 
Napoca spre Porolissum, sus pe coama dealului, în 
apropiere de vicul Magnus, mergea Sagitulp ţinîind de 
mînă pe Ziper, feciorul sau. Fusese la fratele cel mare, 
în satul de dincolo de munte, ce se răzleţea din drum 
înfundîndu-se într-o vale îngustă, împădurită şi îi 
dusese în dar o juncană pe care o crescuse de mică. 
Fratele lui Sagitulp era sărac, avea mulţi copii, aşa că 
darul iscase multă bucurie. Trecuse de vremea 
prînzului. Ziua de miez de august era mai răcoroasă şi 
mai liniştită, zăpuşeala verii se potolise, ploile căzute 
de curînd aşezaseră praful, aerul era curat, iar cerul 
părea mai albastru, mai nesfirşit. Drumul şerpuia prin 
pădurea rară de fagi bătrîni, pe sub care năpădise 
lăstăriş tînăr. Sagitulp călca apăsat, privind în pămînt. 
Îşi părăsise fratele şi nepoţii plin de mulţumire pentru 
fapta pe care o făcuse. Mersese vesel o bucata din 
drum, vorbind de toate cu copilul, apoi tăcuse. Incetul 
cu încetul îl prinseră din nou grijile care îl neliniştiseră 


de  cîtva timp:  decurionul Fuscianus se arăta 
nerăbdător, cerea sa-i dea pe Ampelia, iar venirea lui 
Dicomes, pe care trebuia să-l ţină ascuns, pusese în 
fierbere pe Butes, pe Staberius şi pe Decibalos. Pentru 
ei Dicomes era Sarmis, se simțeau datori să facă orice 
spre a-l ajuta. Dar şi el, Sagitulp, era hotărit să dea 
sprijin feciorului aceluia care fusese ultima speranţă a 
Daciei, să-l ajute să scape de sclavie, să poată trăi în 
libertate alături de ceilalţi daci. Pe lingă aceste 
îngrijorări, Sagitulp mai era frămîntat de un alt necaz: 
tabularul Lucrinus îi spusese că trebuie să dea pentru 
legiune o cantitare mult mai mare de grîu decit în 
ceilalţi ani şi se vedea peste iarnă fără destulă hrană 
pentru familie. Într-o oarecare măsură îl liniştea numai 
gîndul că decurionul va aranja cu tabularul să-i mai 
scadă ceva. La toate acestea se mai adăugau şi alte 
griji izvorite din zvonuri: ba că unii flăcăi daci o să fie 
luaţi în unităţile auxiliare din armata imperiului şi 
trimişi prin alte provincii, iar el îl avea pe Getio abia 
ajuns la douăzeci de ani, ba că la Porolissum 
procuratorul ar fi dat ordin să se afle numele dacilor 
care s-au bătut cu colonii în bilci, şi el era unul dintre 
cei ce loviseră cu toată setea în venetici. Se apropiau 
de virful dealului, cînd, la o cotitura a drumului, 
Sagitulp văzu două care cu coviltir, trase la umbra unui 
fag. Din apropierea lor se înălţau cîteva şuviţe de fum 
de la un foc ce părea pe trecute. După felul carelor, îşi 
dădu seama că erau nişte daci, de aceea se hotărî să 
nu-i ocolească. 

— Zeul cel mare să vă dea sănătate! dădu el 
bineţe celor doi daci, pe care îi văzu lungiţi lîngă 
trunchiul fagului. 


— Tot sănătate îţi dorim şi noi! răspunse unul. Eşti 
de prin părţile astea, frate? îl întrebă, săltîindu-se într- 
un cot. 

—Da, de aici, de aproape, răspunse Sagitulp. 

— Nu ştii, pînă la Porolissum mai avem mult de 
mers? al întreba celălalt, ridicîndu-se în picioare. 

— Ba, numai puţin, cum o tuliţi în vale, treceţi pe 
lîngă vicul Magnus şi daţi în Porolissum. 

Sagitulp vorbea privind mirat spre cei doi daci. 
Prea se asemănau unul cu altul şi gîndi că erau fraţi. 
Amîndoi înalţi, bine făcuţi, cu priviri deschise, cu plete 
şi bărbi blonde, vîinjoşi, nu arătau să fi trecut de mult 
patruzeci de ani. li măsură cu privirea şi socoti că erau 
cam de aceeaşi vîrstă cu Decibalos. 

— Veniţi de departe? îi întrebă, fără să urmărească 
ceva. 

— Cam... răspunse cel care stătea lungit într-un 
cot, venim tocmai de la Sarmizegetusa. 

— Aveţi încărcătură grea, bag-seama, continuă 
Sagitulp. 

— Da, şi nu prea, răspunse acelaşi dac. Ducem 
mărfuri la un negustor; noi ne ocupăm cu cărăuşia, 
poate că o să ne întoarcem încărcaţi cu grîu. Ne-a spus 
cineva de la Apulum că e pe aici un negustor de grîu, 
unul Eufemus, dac-ai auzit de el. 

— Cum să nu, e chiar din Magnus, un libert hoţ, 
care lucrează mînă-n mină cu alt hoţ mai mare, 
stăpînul moşiei Marodava. 

Cei doi cărăuşi păliră şi se priviră unul pe altul. 

— E departe Marodava de aici? îl întrebă cel care 
se ridicase în picioare. Am fost pe acolo demult, pe 
cînd trăia Diegis, dar nu pe drum, ci pe sus pe crestele 
munţilor şi era noapte, aşa că nu putem să ne dăm 
seama dacă ne găsim aproape sau departe de cetate şi 


apoi, poate că se vor fi schimbat multe şi prin părţile 
astea. i 

— D-apăi multe s-au schimbat. Inainte, de la 
Marodava pînă la Porolissum erau numai cîmpie şi 
coline frumoase, acum sînt două sătuleţe, ei le spun 
vicuri, unul este Magnus, spre care o să vă poarte 
drumul, iar celălalt e Serdos; în amîndouă s-au aşezat 
numai venetici: coloni, veterani, liberţi, meşteşugari. 

Cărăuşul care stătuse culcat într-un cot se ridică şi 
el în picioare. Sagitulp prinse pe feţele lor o schimbare 
şi îi privi cu mai multă atenţie. Cel care se ridicase se 
apropie de el şi îi puse mîna pe umăr. 

— Frate, te întreb în numele Marelui zeu, eşti dac 
adevărat, aşa cum te arată portul şi vorba? 

— D-apăi cum? răspunse Sagitulp. 

— N-ăi fi trecut şi tu de partea duşmanului? Pe 
acolo prin părţile de unde venim, unii au început să se 
lepede de numele lor dac şi să ia nume roman, pe tine 
cum te cheamă? 

— Să mă trăsnească Marele zeu, pe aici pe la noi 
nu se pomeneşte de aşa ticăloşie! Numele meu e 
Sagitulp. 

— Frate Sagitulp, aş vrea să te întreb ceva, dar să 
nu afle nimeni! 

— Întreabă-mă, frate! Cui să destăinui, veneticilor 
care ne-au umplut ţara? 

— Spune-mi, frate Sagitulp, de tarabostele Burio 
nu s-a mai auzit nimic? Să fie oare mort? Ştim că ela 
fost stăpînul cetăţii Marodava. 

Sagitulp tresări săgetat de un fior. Privi în jurul său, 
se trase un pas înapoi, îşi duse mîna în plete şi începu 
să se scarpine nehotărit. 

— Adică şi acum îl mai caută pe sărmanul 
taraboste? întrebă el, căutînd să ocolească răspunsul. 


— Nu vrei să ne spui, acum ne crezi tu pe noi de 
partea duşmanului, nu e aşa? 

— Nu, frate, dar nu ştiu nimic, nimeni n-a mai auzit 
de taraboste după ce a fost înfrîntă răscoala... 

Sagitulp părea încurcat. Se întoarse spre băiat şi-i 
făcu semn: 

— Hai, fiule, scoală de pe iarbă să mergem, că se 
lasă seara. 

Cărăuşul care-l întrebase se apropie din nou de el. 
Nu-i scăpase tulburarea lui, pricepuse că se ferea să 
mai lungească vorba. 

— Te înţeleg, frate Sagitulp, am trecut cu toţii prin 
atitea nenorociri, ne-am pierdut încrederea unii într- 
alţii, duşmanul a izbutit să ne zăpăcească de tot, nici 
noi nu mai ştim în ce parte trebuie să ne dăm ca să 
ieşim bine. Mai stai niţel. Uite, ca să te încrezi în 
vorbele noastre, îţi spun cine sîntem noi. Poate că ai 
auzit şi tu că din amfiteatrul de la Sarmizegetusa, 
atunci cînd Sarmis şi-a înfipt cuțitul în piept, împăratul 
Hadrian le-a lăsat viaţa la doi daci — fraţi — care s-au 
luptat cu alţii în arenă, şi i-au doborit. Noi sîntem aceia. 

Uimit, Sagitulp se trase din nou un pas înapoi şi 
scăpă în şoaptă: 

— Rhesos şi Dapyx?! 

— Ehei, frate, aşadar ai auzit de noi? îl întrebă 
Rhesos, căci el era cel care îl întrebase despre 
Marodava şi despre taraboste cu atita insistenţă. Acum 
poţi să ne spui fără grijă, mai trăieşte tarabostele 
Burio? 

— Nu ştiu!... murmură Sagitulp, pradă unei grele 
încercări. 

Gîndul îi alergă ca fulgerul spre Marodava, la 
Butes, numai el ar fi putut să-l sfătuiască ce răspuns să 
le dea. Se jurase pe Marele zeu ca niciodată şi la 


nimeni, chiar dac fiind, să nu spună nimic despre 
taraboste. Il fulgeră un gînd şi găsi o calc prin care să 
iasă din încurcarea grea în care se găsea. 

— După ce descărcaţi mărfurile la Porolissum, 
aveţi unde să poposiţi? Ar fi bine să trageţi la mine, la 
Marodava; nu e prea departe de Porolissum, întrebaţi 
unde stă Sagitulp. 

Cei doi fraţi se priviră miraţi. Propunerea lui 
Sagitulp le întări bănuiala că el ştia ceva, îşi lua numai 
un mic răgaz. 

— S-a făcut, frate Sagitulp! striga Dapyx. La 
noapte, cît de tirziu o fi, venim la tine. Te găsim acasă, 
ori te duci acum în altă parte? 

— Mă duc drept acasă, o iau în lungul coastei; este 
o cărare care porneşte din drum de aici, niţel mai sus, 
şi coboară drept la Marodava, aproape de casa mea, le 
spuse, luîndu-l pe Ziper de mînă şi ieşind în drum. Aşa, 
vă aştept! Poate că o să aflaţi şi ceva despre 
taraboste, adăugă îndepărtindu-se. 

Cînd sosi în dreptul ogrăzii sale, îl trimise pe Ziper 
acasă, iar el porni spre Butes pe poteca de la marginea 
pădurii. Se lăsă amurgul cînd intră în ograda lui. Îi găsi 
pe toţi trei stînd de vorbă în curte, cum obişnuiau să 
facă adesea după cină. De cînd îl aveau lingă ei pe 
Dicomes, toate celelalte griji mărunte pieriseră, nu 
luaseră în seamă nici birul mai mare de grîu pe care îl 
pusese tabularul Lucrinus. 

Cînd îl văzu, Butes îl întreba de departe: ' 

— Te ştiam plecat peste deal, te-ai şi întors? 

— Cu voia Marelui zeu, am mers bine, iar spre 
seara m-am grăbit s-ajung mai repede acasă... 

— Să ajungi acasă, nu la noi, interveni Staberius. 
Văd că eşti roşu ca racul, nu cumva te-a alergat cineva 
pe la marginea pădurii? continuă în glumă. 


Cînd băgă de seamă că Sagitulp venise asudat, 
Butes se schimbă la faţă. Bănui că se întimplase ceva 
şi gîndul îi alergă la Dicomes. Devreme, Gumida, 
Canidia şi Sarmida plecaseră la Sagitulp, pregătiseră 
ceva bun de mincare pentru fostul gladiator şi se 
duseseră toate trei să-i ducă. Dar cine se mai putea 
înţelege cu Sarmida pentru grija ce-i purta lui 
Dicomes? De cînd fata ştia cine era de fapt gladiatorul 
Gemellinus, fericirea ei crescuse şi mai mult. 

— Ce, ai aflat cumva că au pornit cei de la 
Porolissum pe urmele lui? îl întrebă neliniştit. 

— Da de unde, îl potoli Sagitulp, ştergindu-şi 
sudoarea de pe faţă cu miîneca cămăşii, nici n-am dat 
pe acasă... 

Tăcu un timp, continuînd să-şi şteargă sudoarea, 
apoi începu să vorbească mai rar: 

— Ştiu şi eu ce să mai zic, poate că Marele zeu şi-a 
întors din nou faţa spre noi, a început să ne trimită şi 
cîte puţină bucurie! 

Semnul lung de rană din obrazul lui Butes se făcu 
purpuriu în lumina amurgului, inima începu să-i bată 
năvalnic, năpădit, de speranţa. 

— Ai aflat ceva, s-a întîmplat ceva la 
Sarmizegetusa sau la Roma, de care trebuie să ne 
bucurăm? se grăbi el, ridicîndu-se de pe banca pe care 
stăteau toţi trei. 

Sagitulp clătină capul, semn că nu se întîmplase 
nimic. Le povesti de întîlnirea avută cu cei doi daci 
cărăuşi, cum ei voiseră să afle dacă Burio mai trăia şi 
cum căutaseră să-l convingă că ei sînt Rhesos şi 
Dapyx. Se jură de cîteva ori că nu le spusese nimic 
despre taraboste. 


— Dar nici nu vream să-i las să se întoarcă de la 
Porolissum fără să afle ceva, reluă Sagitulp. Numai tu, 
bunule Butes, poţi să-ţi dai seama ce ar fi de făcut. 

— Te mai întilneşti cu cei doi fraţi? 

— D-asta am venit, nu ştiu dacă am făcut bine, 
tocmai acum cînd este şi flăcăul Dicomes la mine.!... 
Le-am spus că, după ce descarcă mărfurile, să facă 
popasul de noapte aci la Marodava, adică la mine. La 
noapte, cît de tirziu ei vor sosi. O să vii tu acolo, ori îi 
aduc aici? 

Trecîndu-şi uşor degetele prin firele lungi din 
barbă, Butes privi pe rînd spre Staberius şi spre 
Decibalos. Faţa lui radia, iar ochii aveau o lucire vie. 
Murmură purtat de ginduri: 

— Da, ai spus bine, poate că Marele zeu nu vrea 
să-i prăpădească pe toţi dacii. Să-i lăsăm să se 
odihnească în noaptea asta fără alte gînduri. Vezi ca 
Arghida să-i ospăteze bine. Dacă în adevăr sînt ei, 
Rhesos şi Dapyx, trebuie să le arătăm că ştim să-i 
preţuim pe eroi. Da, continuă el privind departe, din 
atiţia luptători bravi, care au fost tot timpul alături de 
Diegis şi de Sarmis, numai ei au mai rămas, Rhesos şi 
Dapyx. 

— Şi tarabostele Burio, bunule Bute?! completă 
Sagitulp. Butes îi aruncă o privire caldă, urmată de un 
zimbet. 

— Nu, tarabostele nu mai este. Pînă miine mă mai 
gîndesc, poate că vom afla ceva de la ei. Tu, Sagitulp, 
nu ştii nimic, de Burio nu s-a mai auzit pe aici, aşa să le 
spui. 

Amurgul lăsa locul nopţii ce înainta dinspre pădure. 
De departe, de sus de pe coasta muntelui, răsuna 
mugetul unui cerb. Butes ridică privirea. Văzu sus, la 


villa lui Decimus Silvanus, lumină multă. Oftă din adînc 
şi murmură: 

— Aşa, miine vom vedea, acum să mergem să ne 
odihnim. 

A doua zi pe la vremea prirzului, pe drumul din 
vale ce şerpuia printre casele dacilor, porniră spre 
Sagitulp femeile: Canidia, Gumida şi Sarmida, iar 
bărbaţii o apucară pe sus, pe poteca ce ducea într- 
acolo pe sub pădure. La Sagitulp în curte stăteau de 
vorbă Rhesos, Dapyx, decurionul Fuscianus şi Ampelia. 
Sagitulp şi Arghida îşi făcuseră de lucru prin casă, 
chibzuind cum să-l facă pe decurion să plece mai 
repede. Cu toată încrederea şi dragostea ce-şi purtau, 
Ampelia nu spusese nimic decurionului despre 
Dicomes, de aceea, cînd venea el trebuiau să-l 
ascundă pe fostul gladiator. De cum intră în curte, 
Sarmida îl văzu pe decurion şi un val de supărare o 
cuprinse. Din nou îl găsea pe Dicomes stînd închis şi în 
ultimele zile Fuscianus venise tot mai des. Simţea cum 
chinul lui era şi al ei. Sarmida se gindi cum să-l facă pe 
decurion să plece mai repede şi găsi un mijloc: 

— Fuscianus, fugi! strigă ea de departe, l-am 
întîlnit pe moş larse, te căuta; mi-a spus că l-a trimis 
Marcellus după tine, cică trebuie să pleci numaidecit la 
Porolissum. 

— Minte, nu-l caută nimenit sări Ampelia, luîndu-l 
de braţ. Mai stai, Fuscianus! îl rugă ea, apropiindu-se şi 
mai mult de el. 

— Dar de ce nu m-a căutat larse aici? o întrebă 
decurionul, nesigur de ceea ce trebuia să facă. 

— Minte, n-o asculta, Fuscianus! i-o luă înainte 
Ampelia, văzînd că Sarmida se pregătea să-i dea un 
răspuns. 


— Dacă un decurion se încurcă în năframa unei 
fete de dac, nu mai rămîne mult timp militar, îl certă 
Sarmida rizind. Moş larse pornise încoace şi, cînd a 
auzit că şi noi venim tot aici, m-a rugat să-ţi spun, dacă 
te găsesc, iar el s-a dus sus la villa, socotind că poate 
vei fi acolo. 

Spusele  Sarmidei îl puseră în  încurcătura, 
decurionul începu să se pregătească de plecare. 

— Aşadar, căută el să sfirşească vorba pe care o 
începuse, faceţi amindoi cărăuşie prin toată Dacia, 
pîna dincolo de Danwvius. Aş vrea să vă întreb dacă pe 
acolo pe unde aţi umblat e linişte, dacă latronii mai 
dau lovituri? 

—Linişte, decurioane! îl încredința Rhesos. S-au 
potolit toţi, şi romanii, şi dacii. Cam peste tot întîlneşti 
ceea ce vedem noi acum aici, continuă el cu 
subînţeles, privind spre Ampelia, peste tot e linişte şi 
înţelegere. 

— Vă las, toţi zeii să fie cu voi! salută el, plecînd 
spre poarta cu Ampelia de mină. 

Din casă ieşiră grăbiţi Arghida şi Sagitulp. 

— Bine c-a plecat! oftă Sagitulp uşurat. Nu ştiam 
cum să-i fac mai repede vînt de aici. De altfel e băiat 
bun decurionul şi nu l-aş crede în stare să ne facă 
vreun rău. E ca şi copilul meu, deşi ceva tot mă mai 
frămiîntă în suflet. Dar cum aţi putut să-l faceţi să 
plece? 

Gumida o arătă pe Sarmida. 

— Impeliţata asta de fată, auzi ce i-a dat prin cap? 
Eu ştiam că numai femeile pot să-i păcălească şi pe 
zei, însă acum văd că şi fetele; i-a spus că este căutat 
şi l-a-ndemnat să plece la Porolissum. 

Sagitulp aproape că n-o mai asculta, gîndul lui era 
departe. 


— Ce face bunul Butes, vine? 

— E aci aproape, vin toţi trei, îi răspunse Canidia. 
Trebuie să fie prin fundul ogrăzii, continuă ea. Poate că 
au aşteptat să plece decurionul; prea ar bate la ochi 
dacă găzduirea a doi cărăuşi a strîns aici la tine un fel 
de adunare a dacilor, adică a celor care sînt socotiți 
căpetenii în părţile astea. 

Ampelia se întoarse de la poarta puţin supărată. 

—Lasă, Sarmida, mă voi răzbuna eu! 

Se apropie de ea şi-i şopti la ureche: 

— Am să fac în aşa fel încît să nu-l vezi astăzi! 

Dinspre ogradă intrau în curte Butes, Staberius şi 
Decibalos. Dădură bineţe şi se aşezară pe scaune, ca şi 
cum n-ar fi ştiut nimic de sosirea celor doi fraţi. După 
aproape douăzeci de ani erau mult schimbaţi şi unii, şi 
alţii. Semnul prelung de lovitura de spadă din obraz, 
pletele şi barba încărunţite, îmbrăcămintea de comat, 
toate făceau ca Butes să arate cu totul schimbat faţă 
de cum arătase pe vremuri tarabostele Burio. La cei 
doi fraţi, cu toate schimbările aduse de virstă şi de 
suferinţe, mai rămăseseră destule semne după care 
puteau fi uşor recunoscuţi. Erau vrednicii, veselii şi 
vitejii fraţi Rhesos şi Dapyx, cei care luptaseră cu 
străşnicie alături de Sarmis, de Maevius, de el şi de 
mulţi alţii. Ar fi vrut să-i strîngă la piept şi împreună să- 
şi depene amintirile, dar socoti că era mai bine să se 
stăpiînească. 

— l-ai adus de dincolo de deal? întreba Butes pe 
Sagitulp. 

— Nu, sîntem veniţi mai de departe, răspunse 
Dapyx. 

Sagitulp parcă se pierduse. Nu ştia ce să facă, ce 
să spună şi ce întorsătură o să dea Butes lucrurilor. 
Nici nu-l întrebase dacă trebuia sau nu să-l ţină ascuns 


pe Dicomes. Ca să nu greşească, socotise că era mai 
bine să nu se vadă şi să nu stea de vorbă. Ca şi 
neîntrecutul lor unchi, Dagio, căzut în luptă, cei doi 
fraţi aveau simţurile atit de ascuţite, încît cu greu se 
puteau înşela. Amîndoi tresăriră la cuvintele rostite de 
Butes, însă nu de înţelesul lor, ci de răsunetul vocii, de 
blîndeţea cu care vorbea. 

Rhesos nu se mai putu stăpini: 

— Nu te-am înţeles bine, ce ai vrut să întrebi? 

— Dacă v-a adus de dincolo de deal. răspunse 
Butes zimbind uşor, ştiam că a fost ieri acolo, la fratele 
lui mai mare, poate sînteţi rude... 

Cu cei doi fraţi cineva nu s-ar fi putut încurca uşor, 
căci oricît ar fi încercat să-i înşele, n-ar fi reuşit. Ca 
nişte încercaţi luptători, porniră de-a dreptul la atac: 

— De unde ai semnul din obraz? îl întrerupse 
Dapyx. 

— Pe tarabostele Burio nu l-ai cunoscut? atacă 
direct Rhesos. 

Zimbetul lui Butes crescu, era un suris amestecat 
cu o privire plină de dragoste, sub care se ascundea o 
stare de tulburare greu stăpinită. Cicatricea din obraz 
se făcu şi mai stacojie. 

— Semnul îl am mai demult, iar pe tarabostele 
Burio l-am cunoscut, aşa cum l-au cunoscut toţi dacii 
din Marodava, dar despre el nu s-a mai auzit nimic... 

— Vezi, bunule Butes, d-asta le-am spus să vină 
pînă la Marodava, că prea căutau să afle ceva despre 
taraboste, sări Sagitulp, simțind că se va întîmpla ceva 
pe care el nu-l mai putea stăvili. 

— Rhesos, tu ce zici, Butes e Butes? întrebă Dapyx. 

— De la primele vorbe l-am recunoscut! întări 
Rhesos. 


— Marele zeu să-ţi dea sănătate, taraboste Burio! 
strigă Dapyx. 

Butes duse un deget la gura, făcîndu-le semn să 
tacă. Vorbi în şoaptă, în timp ce îi stringea la piept pe 
amindoi cu multă căldura. 

— Tot aşa aţi rămas, neobosiţi, iscoditori şi isteţi. 
Dacă vitejii noştri morţi ar învia acum şi ne-ar vedea!... 
Să nu uitaţi nici o clipă, dragii mei, că dacă fraţii 
Rhesos şi Dapyx sînt liberi să umble prin Dacia, deşi au 
luptat alături de Sarmis — pentru că libertatea o au 
chiar de la împărat — în schimb tarabostele Burio a 
fost unul dintre aceia pe care imperiul i-a socotit morţi 
în lupte, altfel de mult l-ar fi căutat şi l-ar fi trimis la 
zei. De tarabostele Burio să nu mai vorbiţi, la pieptul 
său vă strînge dacul Butes şi, pentru voi, ca şi pentru 
ceilalţi, eu nu sînt decit Butes. 

Alături, Sagitulp îşi şterge o lacrimă. Se dăduse 
totul pe faţă mai repede decit îşi închipuise. Se rugă în 
gînd Marelui zeu să facă aşa cum o socoti el că este 
mai bine. Butes se trase cîţiva paşi înapoi şi îi privi pe 
cei doi fraţi. Erau îmbrăcaţi în sus, ca dacii, cu cămăşi 
largi, încreţite mult la guler, însă în picioare nu purtau 
opinci, ci sandale romane, cu tălpi groase şi tari, cum 
erau cele militare, bune pentru drum lung. 

— În cărăuşia voastră, n-aţi mai venit pînă la 
Porolissum? îi întrebă el. 

— Nu, n-am mai venit, totdeauna ne-am oprit la 
Napoca. Dar stai, frate Butes, nu schimba vorba, să fie 
aşa precum ai spus, continuă Rhesos, de taraboste nu 
ştim nimic şi nu se mai ştie nimic, dar cine este acest 
om care după port pare dac, însă după înfăţişare parc- 
ar fi străin, veteran ori libert... poate că şi pe el l-am 
mai văzut... 

Butes înţelese că Rhesos vorbea de Staberius. 


— Astăzi chiar vreţi să le aflaţi pe toate? Nu cumva 
sinteţi  iscoade de-ale guvernatorului de la 
Sarmizegetusa, trimise să mai dea de urmele unora 
care au luptat în cetele lui Sarmis, îi întrebă în glumă. 

— Şi de ce să mai amînăm? sări Dapvx. El a luptat 
— şi-l arătă pe Staberius — în cetele sclavilor. Nu l-am 
văzut atunci de prea multe ori, dar mi-l amintesc bine. 

— Nu greşeşti nici tu. Dapyx! Da, şi el a luptat 
alături de cei răsculați. E Staberius, libert ca şi voi, şi el 
a primit libertatea tot de la Hadrian şi tot în amfiteatrul 
de la Sarmizegetusa. 

— Staberius!... strigă Rhesos. Nu este sclavul a 
cărui soţie era fiica unui senator de la Roma? S-a vorbit 
mult atunci despre ei şi despre inima rea a senatorului. 
Pe toţi zeii, uite altul de-al nostru, nu cumva am găsit 
aici un cuib de şoimi, care trăiesc ascunşi vederii 
duşmanului? 

Cuvintele lui Rhesos însufleţiră şi mai mult pe 
Butes. 

— N-ai spus-o rău, cam este cuib de şoimi; mai 
avem şi un şoim tînăr... Dar mai întîi vă întreb: mai 
sîinteţi destul de tari să vă stăpiniţi inimile şi să vă 
ţineţi gurile? Cărăuşii sînt oameni care umblă mult şi 
care trăncănesc tot atit de mult, şi bune, şi rele. Avem 
aici, sosit şi el de curînd, un tînăr scump atit nouă, cît 
şi vouă, a cărui libertate este legată de hotărîrea 
noastră de a-l ajuta să nu cadă în miinile legionarilor... 

— Spune, Butes, gurile noastre vor fi mute ca 
peşterile adinci din inima muntelui! se legă Dapyx şi 
pentru Rhesos. 

— Aici la noi îl ţinem ascuns pe Dicomes, Fiul lui 
Sarmis. A fost sclav, cum ştiţi şi voi, încă de atunci din 
amfiteatrul de la Sarmizegetusa, apoi, de curînd, 


devenit gladiator, a luptat în amfiteatrul de la 
Porolissum. 

Vestea îi copleşi pe amindoi fraţii, cîteva clipe 
rămaseră tăcuţi, privindu-se miraţi unul pe altul. In 
mintea lor reveni chipul micului Dicomes, cu ochii 
albaştri, cu pletele blonde jucîndu-i în vînt, aşa cum îl 
văzuseră de mai multe ori în tabăra lui Sarmis. Rhesos 
îşi reveni primul: 

— Şi, cum, o să ne lăsaţi să plecăm fără să-l 
vedem? 

Butes nu se grăbi să dea răspunsul. Ridică privirea 
spre soare, apoi cătă în jur să vadă unde se aflau 
femeile. Le văzu în grădiniţa dintre casă şi drum, stînd 
printre brazdele de flori. 

— Arghida, Gumida, Canidia, strigă el, a trecut de 
prînz şi voi nu vă pregătiţi să vă ospătaţi oaspeţii? 
Astăzi e o zi care se cade s-o sărbătorim cum se 
cuvine, cu toate că revăzindu-ne, sufletele noastre s-au 
umbrit de atitea dureroase aduceri aminte. Vom prinzi 
cu toţii, avîndu-l alături de noi şi pe Dicomes. 

Restul zilei a trecut fulgerător de repede şi tot atit 
de repede s-a lăsat amurgul. In ograda lui Sagitulp au 
ieşit toţi. De cînd sosise, Dicomes nu se arătase 
niciodată la lumina zilei prin bătătura lui Sagitulp. S-au 
aşezat pe nişte buşteni de fag de sub nucul cel mare. 
Aveau atit de multe să-şi spună, încît nu ştiau cu ce să 
înceapă. Tăcerea o rupse Dicomes. Era îrnbrăcat în 
straie curate de ale lui Getio şi arata ca un flăcău dac 
voinic şi frumos. 

— Copiii îi ţin mai bine minte pe cei virstnici, 
începu el, eu îmi amintesc clipa cînd Rhesos şi Dapyx 
au venit o dată la tata în tabără. Ştiu că era o seară de 
toamnă ploioasă. Pentru mine, ei nici nu s-au schimbat 
prea mult. 


— Voi cînd plecaţi? îi întrebă Butes pe Rhesos şi pe 
Dapyx. 

— Trebuie să fim la Porolissum miine, răspunse 
Rhesos. 

— Aşa de curînd? se grăbi Dicomes şi în vocea lui 
sună descurajarea. Nu puteţi să mai întirziaţi cîteva 
zile? 

Vorbele lui îl neliniştiră pe Butes: 

— La ce te gindeşti, Dicomes? 

Nehotărit cum să înceapă, Dicomes se mişcă de 
cîteva ori, căutînd să se aşeze mai bine pe buşteanul 
pe care stătea. 

— După ce am prinzit cu toţii şi am aflat ce se 
mişcă prin ţară, stînd singur în ascunzătoarea mea, am 
chibzuit mult şi am făcut un legămint faţă de mine 
însumi. Puteţi să mă luaţi cu voi? Vreau să ajung pe 
undeva prin munţii din apropierea Sarmizegetusei, 
acolo vă părăsesc. 

Un timp se lăsă între ei o tăcere în care pluteau 
uimirea şi neliniştea. Nici Butes nu se aşteptase la o 
astfel de hotărire, luată cu atita grabă. 

— Noi ce să spunem?! Ce zice Butes... răspunse 
mirat Dapyx. 

Aşteptară toţi cu nerăbdare, dar răspunsul lui 
Butes întîrzie un timp. 

— Nu înţeleg ce vrei să faci, începu el, nu văd de 
ce te grăbeşti să te pui în primejdie. Aici tot eşti mai 
ferit, iar noi ne străduim să găsim o cale prin care să 
devii om liber, să... 

— Poate că o să vă fie vouă greu să mă înţelegeţi, 
îi luă vorba Dicomes, rupînd firul celor ce vorbiseră 
pînă atunci, pentru că numai eu îmi dau seama de tot 
ce s-a strîns în sufletul meu. Acum, nu sînt nici dac şi 
nici roman, sînt un sclav fugar, un om în afara legilor. 


Am fost purtat mult, urmîndu-mi stăpiînii prin imperiu, 
şi am văzut ciîţi oameni suferă sub apăsarea Romei. Pe 
măsură ce m-am mărit, am ajuns să înţeleg tot mai 
mult măreţia luptei pornită de tata, şi tot mai mult am 
fost zguduit de curajul cu care el a ştiut să înfrunte 
moartea, numai să nu se lase omorit de duşman. De la 
acel legat, Procilius, căruia i-am fost dat ca sclav de 
împăratul Hadrian, am ajuns sclavul unui tribun, care, 
după cîte am înţeles atunci, mă ciîştigase la un joc de 
noroc în timpul unui chef. Urmînd pe acel tribun, am 
rătăcit prin părţile de răsărit ale imperiului. După cîţiva 
ani, tribunul m-a vîndut unui negustor, iar de la acesta 
m-a cumpărat un meşter făurar de prin părţile unei ape 
mari cum este Dunarisul, îi spunea Eufrat. La el am 
stat mulţi ani. Era cel mai iscusit meşter de prin părţile 
acelea în modelarea cu ciocanul a spadelor lungi şi 
scurte, făcuse din mine un bun făurar, care nu se lăsa 
cu nimic mai prejos de el. Munca grea la nicovală m-a 
învîrtoşat, iar încercarea spadelor m-a ajutat să învăţ 
măiestria miînuirii lor în luptă. Altfel, cum v-aţi fi 
închipuit că eu, un sclav oarecare, aş fi ajuns într-un 
timp atit de scurt cel mai bun gladiator din şcoala 
lanistului Verus? Dar meşterul a murit într-o molimă 
îngrozitoare, iar eu am ajuns la alţi stăpiîni, pînă m-a 
luat Decimus Silvanus şi m-a adus la Marodava. Aici în 
Dacia ce aş putea să fac? Să mă ţină ascuns bunul 
Sagitulp sau altul dintre voi? Şi cît aş putea să stau 
aşa? lar voi cum să mai trăiţi liniştiţi, într-una îngrijoraţi 
de soarta mea? Ampelia va fi în curînd soţia unui 
decurion; acel militar nu va putea să-l lase liber pe un 
sclav fugar. De aceea m-am hotărît să plec. Voi căuta 
să răzbun moartea tatălui meu, s-o răzbun cu ură, cu 
sete, pînă voi cădea doborit! Tot va fi mai bună o astfel 
de moarte decit aceea din arenă, în urletele unei 


mulţimi  înnebunite de plăcerea unui spectacol 
sîngeros. Numai să-mi ajute zeii să dau de urmele lui 
Procilius! 

— Tu ai răscolit în sufletele noastre multe dureri şi 
ai aprins multe năzuinţe! şopti Rhesos oftînd greu. 

— Să pornim o luptă, aşa cum au făcut ei, Diegis şi 
Sarmis, nu mai e cu putinţă acum, spuse îndurerat 
Butes. Dacia de astăzi nu mai este Dacia de atunci; 
prea mulţi venetici au năpădit-o, iar mulţi daci s-au 
potolit, împăcîndu-se cu soarta. Tu nu ne dai un sfat, 
Staberius? 

Cu gîndul departe în trecut, la viaţa lui de sclav, 
Staberius nu răspunse decit după o îndelungă 
întîrziere: 

— Dacă e să judec cele spuse de voi, şi mai ales de 
Dicomes, gîndindu-mă la viaţa trăită de mine şi 
Canidia, îndemnul ar fi să nu-şi piardă speranţa, iar 
dacă am în vedere tot ce a făcut Sarmis, socotesc că 
gladiatorul nostru are dreptul şi datoria să răzbune 
moartea lui. Intrebarea este: pe cine să se răzbune? 
Pot fi omoriţi acum nişte oameni pentru ceea ce au 
făcut alţii cu aproape douăzeci de ani în urmă? 

— Da, pot fi omoriţi! strigă Dicomes. Dacă lovesc în 
aceia care fac rău dacilor, dacă-i răpun pe cei care îi 
torturează şi îi ţin înfometați pe sclavi, fac tocmai ceea 
ce ar fi făcut tata şi dacă de acolo din cer, de la zei, 
unde se află, o să-mi vadă faptele, nu se poate să nu 
se bucure că prin toate astea îl răzbun! 

— Aşa este! rosti Dapyx însufleţit. Pe drumurile pe 
care am umblat, noi am văzut multe silnicii şi 
nedreptăţi, mulţi ticăloşi care pe timpul lui Sarmis 
pieriseră de parcă intraseră în pămînt. Să mergi cu noi, 
viteazule, eu şi Rhesos te-om ajuta să-i păleşti fără 
milă! Ascultîndu-te, am simţit cum sîngele a început să 


alerge prin vinele mele altfel, ca atunci cînd mergeam 
cu tata, cu Dagio şi cu toţi ceilalţi pe creste de munţi, îl 
căutam pe duşman şi-l loveam năprasnic. Pînă acolo, 
spre Sarmizegetusa, te ascundem noi bine, avem care 
destul de încăpătoare, şi apoi, dincolo de Napoca, pe 
unde o să trecem avem prieteni, ne cunosc mulţi, şi 
romani şi daci, chiar şi legionarii care fac paza 
drumurilor. 

Slobozind un uşor oftat, Butes se ridică de pe 
trunchiul de fag şi privi lung spre luna plină ce se 
înălţase deasupra pădurii. 

— Dacă te-am opri, poate că l-am supăra pe 
Sarmis acolo în cer, spuse el încet, aproape 
murmurînd. Dar, Dicomes, flăcăule, tu ne eşti ca un 
fecior, mai ales mie şi lui Staberius, jură pe zei că nu 
vei pregeta să te mai abaţi pe la noi, iar cînd vei fi 
încolţit din multe părţi, să ştii că aici găseşti scăpare. 
Mai tîrziu, cine ştie, ori noi vom veni alături de tine să 
luptăm, ori tu vei veni înapoi şi te vei alătura luptei 
noastre, căci, să nu uiţi, şi noi avem de dus o lupta. 

Procuratorul îl primi pe tribunul Flavius Severus 
îndată ce îl anunţă contubernalul. Abia se trezise din 
somn, nici nu se înviorase bine. Se aştepta să i se 
raporteze că au atacat din nou cete de-ale triburilor de 
la miazănoapte. De curînd, aflase prin iscoadele trimise 
că tribul vandalic al astingilor dăduse cîteva lovituri 
grele roxolanilor şi se bucurase, socotind că, loviți din 
spate, roxolanii nu vor mai îndrăzni să facă noi 
incursiuni de jafuri şi prăpăd peste hotarul imperiului. 
Înalt şi slab, cu ochii puţin umflaţi ca după somn, 


procuratorul nu mai avu răbdare să aştepte ca tribunul 
să înceapă să vorbească. 

— Ai primit iarăşi veşti rele de la castrele de la 
hotar, tribune? 

— Nu, Plautius Priscus, acolo este linişte, începu 
tribunul cu vocea lui răguşită, veştile rele nu sînt de la 
graniţă, ci de aci de aproape, de la vicul Serdos. 

Tribunul se apropie de un scaun şi se lăsă greoi pe 
el. Obezitatea şi greutatea depăşiseră orice măsură şi 
părea că nu mai putea să le suporte. Cu toate acestea, 
mintea îi era destul de vioaie, era stăpin pe el, iar în 
momentele grele nu lua hotărtri pripite. De aceea 
procuratorul îi acorda multă încredere şi tot amina într- 
una cererea către legatul comandant al legiunii de la 
Potaissa, din cadrul căreia făcea parte cohorta din 
Porolissum şi castrele din această parte a provinciei, 
de a-l schimba cu un alt tribun mai tînăr, mai suplu şi 
mai ager în mişcări. 

Gîndul procuratorului alergă spre Marodava, la 
daci. Era încă proaspătă în mintea lui încăierarea care 
se dezlănţuise în bilciul de la Serdos. 

— S-au luat iarăşi la harţă dacii cu ceilalţi? îl 
întrebă îngrijorat. 

— Nu încă, tocmai de aceea am venit aşa degrabă, 
însă se pune ceva la cale. Eu îmi pregătesc oamenii din 
timp şi iau măsuri să pot zădărnici orice încercare de 
provocare. S-ar putea să iasă ceva mult mai grav, aşa 
că m-am gindit că este bine să ştii şi să chibzuim 
împreună. 

— Nu cumva dacii se frămîntă să pornească o nouă 
răscoală? Cei de la Marodava pot deveni într-o zi foarte 
periculoşi, mai ales că Decimus Silvanus nu ştiu ce tot 
face de-i zgîndără într-una. Dar haide, spune-mi ce se 
pregăteşte? 


Tribunul se aşeză mai bine pe scaun şi tuşi sec. Tot 
pieptul şi gitul parca îi fierbea, răsuflarea îi era grea. 

— Aşa cum ai spus tu întotdeauna, Plautius Priscus, 
dacii sînt nişte oameni liniştiţi şi vrednici dacă nu-i 
superi. Şi de data asta nu ei sînt aceia care se 
pregătesc, ci ai noştri, colonii, întăritaţi de preoţii de la 
templul lui Apollo şi de la templul lui Mithras. Aproape 
de miezul nopţii, a venit la mine decurionul Fuscianus, 
cel care are în sarcină paza şi ordinea la Magnus, la 
Serdos şi la Marodava, şi mi-a raportat că devreme a 
fost căutat de un bătriîn, de unul larse, un rătăcitor 
care s-a aciuat pe lîngă îngrijitorul şi paznicul templului 
lui Mithras. Bătrinul a spus decurionului că el şi 
paznicul au ascultat tot ce au vorbit în templu cîțiva 
oameni adunaţi să pună la cale o nelegiuire, pe care 
dacii n-ar putea-o ierta. Acolo se strinseseră: Helpizon 
şi Horiens, preoţii celor două temple, libertul Eufemus, 
tabernagiul Theudotos, tabularul Lucrinus şi alţii. Au 
pus la cale cum să zădărnicească desfăşurarea unei 
sărbători a dacilor, numită sărbătoarea coroanei. A fost 
din bătrîni obiceiul la ei să sărbătorească recolta îndată 
după seceriş, şi mult timp, necăjiţi, n-au mai făcut-o. 
Anul acesta, cu toate că au întirziat ceva, au pus de 
gînd să petreacă şi să se înveselească, aşa cum făceau 
pe vremuri, cînd ţara nu era cucerită de imperiu. 

— Foarte frumos, şi ce-i supără pe preoţii celor 
două temple? 

— li supără, le strică socotelile, ei caută de mult 
să-i facă pe daci să se roage la zeii slujiţi de ei, de 
aceea încearcă să-i atragă cu fel de fel de făgăduieli: 
că vor primi mai mult pămînt, că zeii lor sînt mai buni 
şi mai puternici, că nu vor mai da grîu pentru imperiu 
şi cîte altele. Dacă dacii vor începe din nou să se adune 
şi să petreacă sărbătoarea coroanei, vor aduce 


mulţumiri lui Zamolxis pentru că le-a dat recoltă 
bogată, asta înseamnă că se mai întăreşte credinţa lor, 
devin mai uniţi, aşa socotesc cei doi preoţi. 

— Şi ce au pus la cale? 

— larse i-a spus lui Fuscianus că n-a înţeles bine ce 
vor să facă, el crede că se vor stringe mulţi coloni, 
veterani şi liberţi şi vor veni în apropierea altarului 
dacilor, acolo unde ei aduc jertfe către Marele lor zeu. 
Altarul lui Zamolxis este aproape în cîmp, sub deal, pe 
malul rîului Zerdis. Poate că vor căuta să strige, să 
chiuie şi să joace pentru a le strica liniştea, sau se vor 
duce printre ei şi-i vor împiedica să se înveselească. 
Bătrînul i-a mai spus decurionului că dacă se va 
întîmpla aşa ceva, atunci va curge mult sînge pe 
cîmpul dintre Marodava şi vicul Serdos. 

Tribunul tăcu. Vorbise prea repede şi obosise. 

— Da, ar fi posibil să se întîmple ceva foarte grav, 
admise procuratorul, după cum tot aşa de bine ar 
putea să nu iasă nimic din ceea ce au pus la cale. E 
bine că am reuşit să aflăm la timp, altfel, dacă ar 
izbucni nenorocirea, să fii convins că ai noştri ar arunca 
toată vina în spatele dacilor. 

Procuratorul se ridică de pe scaun şi se apropie de 
fereastră. Răsărise soarele şi lumina lui galbenă- 
roşiatică dădea o culoare mai vie, mai veselă caselor şi 
copacilor. 

— Şi cum te-ai gindit să te pregăteşti, Flavius 
Sevcrus? 

— În ziua sărbătorii, stîng mai mulţi legionari în 
vicul Serdos. Ma gindesc că n-ar fi rău să mă duc şi eu 
pe acolo prin apropiere; nu strică dacă văd o petrecere 
de-a dacilor. 

— Şi cînd o să fie ziua aceea? 


— Chiar miine, Plautius Priscus, altfel veneam eu 
să te supăr aşa din noapte? 

Cu paşi mari procuratorul se întoarse de la 
fereastră. De cînd fusese trimis la Porolissum, se 
frămînta ce să facă pentru a-i linişti pe daci şi pentru a 
se închega o viaţă plina de înţelegere, într-ajutorare şi 
armonie între ei şi romani. Privea cu multă înţelegere 
izbucnirile lor, ce se sfirşeau mai întotdeauna cu bătăi 
singeroase, şi nutrea pentru ei simţăminte de 
admiraţie amestecată cu milă, izvorite din vrednicia, 
dîrzenia şi resemnarea cu care îşi trăiau tragedia lor de 
popor subjugat. Dar de multe ori înţelegerea şi 
simţămintele îi erau întunecate de teama unei 
răscoale, care ar putea izbucni într-o noapte şi s-ar 
întinde ca pirjolul, rupîndu-i legătura cu legiunile de la 
Potaissa şi Apulum. Îşi dădea seama că numai 
cunoscîndu-i bine, cît mai din apropiere pe aceşti 
oameni, va reuşi să întreprindă tot ce ar fi fost necesar 
spre a se ajunge la împăcarea şi înfrăţirea mult dorită. 
Împins de astfel de gînduri, avusese grijă ca la 
spectacolul din noul amfiteatru să păstreze un număr 
destul de mare de locuri în tribune pentru daci şi 
dăduse zvon să-i îndemne să vină cît mai mulți să se 
minuneze şi să se bucure, şi tot în acest scop îl oprise 
pe Decimus Silvanus de a le mai lua pămîntul. 

— Spui că miine au dacii marea lor sărbătoare, 
murmură procuratorul, oprindu-se în faţa lui Flavius 
Sevcrus şi privindu-i lung. Ce ai zice, tribune, dacă aş 
merge şi eu acolo? 

Tribunul încercă să se ridice, dar simțindu-se greoi, 
renunţă. 

— Cum să mergi, Plautius Priscus?! Dacă te văd 
preoţii, nu vor mai încerca să provoace tulburări, iar 


dacă dacii află de sosirea ta acolo, se vor simţi 
stingheriţi în desfăşurarea petrecerii lor. 

— Ai dreptate, Flavius Severus, dacii trebuie lăsaţi 
să-şi desfăşoare ritualul sărbătorii aşa cum făceau pe 
vremuri, cînd ţara lor era liberă, cînd nu se ştiau 
urmăriţi şi stîinjeniţi de nimeni. 

Făcu încet cîțiva paşi prin încăpere, frămîntindu-şi 
buza de jos cu mîna dreaptă, al cărei cot îl sprijinea pe 
mîna stingă strînsă de-a curmezişul pieptului, şi se opri 
din nou în faţa tribunului. Incepu să zimbească, faţa lui 
prelungă şi osoasă se lumină. 

— Ce ar fi, Flavius Severus, dacă m-aş duce pe 
ascuns? Mă gîndesc să mă îmbrac ca un colon ori ca un 
veteran... 

—Şi garda, Plautius Priscus? Un procurator nu se 
poate amesteca în mulţime fără să fie însoţit de gardă 
bună. De paza ta răspund tot eu... 

—Bine, răspunzi. Vom îmbrăca tot aşa cîţiva 
legionari din garda mea, vom fi o ceată de coloni noi şi 
de veterani proaspeţi, care vor veni pe acolo. Ce zici, 
nu e bine? Văziînd că tribunul nu-i răspunde, continuă: 

— Haide, tribune, nu fi îngrijorat, nu se va întîmpla 
nimic! Aşadar, astăzi ne pregătim! 

De cîteva zile, la Marodava se făceau mari 
pregătiri, aşa cum stabiliseră fruntaşii, şi mai ales 
Butes. Ei, fruntaşii, îl aleseseră să fie primitorul 
coroanei din mîna alergătorului, a flăcăului care ieşea 
învingător în întrecere, şi tot el să stea în capul mesei 
celei mari în timpul ospăţului, aşa cum stătuse pe 
vremuri tarabostele Burio. Se făceau pregătiri de doua 
feluri: ale femeilor, pentru prepararea bucatelor de 
ospăț, din ceea ce aducea fiecare: viței, berbeci, găini, 
ouă, brînză, miere şi vin, pe lingă pîinea pe care o 
coceau acasă, şi ale bărbaţilor, tineri şi bătrîni, pentru 


a lovi fulgerător în cei care s-ar încumeta să le strice 
petrecerea.  Bătrinul  larse nu spusese numai 
decurionului de cele ce se puseseră la cale în templul 
zeului Mithras, ci şi lui Butes. Pe de altă parte, nici 
decurionul Fuscianus nu putuse să tacă, îi spusese 
Ampeliei ceva, ea Sarmidei şi aceasta lui Butes. La 
început nimeni nu se gîndise că Dicomes ar putea să ia 
parte la sărbătoarea coroanei şi Sarmida se bucurase. 
O purtase gindul ca în timpul cînd toţi se vor afla la 
altar şi la ospăț, ea să se furişeze şi să se ducă la el, 
acolo unde stătea ascuns. De cînd venise, vorbiseră de 
prea puţine ori, numai în treacăt, de faţă cu alţii, şi nu 
cunoştea focul ce ardea în inima ei din ziua cînd el 
luptase în amfiteatrul de la Porolissum. Staberius o 
văzuse tristă şi înţelesese cauza. Cînd este în joc 
dragostea, trebuie să sară cineva în ajutor, şi el sărise. 
Vorbise cu Butes, cu Decibalos şi cu Sagitulp şi reuşise 
să-i convingă ca în ziua sărbătorii coroanei, Dicomes să 
se schimbe într-un bătrîn dac, să-şi pună plete lungi şi 
barbă bogată şi să ia parte la petrecere şi la ospăț. 
Însă cînd îi spusese Sarmidei de ceea ce pusese la 
cale, fata se întristase dintr-o dată. Atunci Staberius îşi 
amintise cu duioşie de felul cum îl ajutase Burio să 
fugă de la Sarmizegetusa cu Canidia, îmbrăcîndu-i ca 
pe doi tineri daci. 

Ziua sorocită pentru sărbătoarea coroanei sosi. De 
la ivirea zorilor şi pînă după amiază nu mai conteniră 
pregătirile pe poiana din jurul altarului Marelui zeu, 
între pirîul Zerdis şi casele din Marodava, la marginea 
imaşului ce se întindea pînă la vicul Sardos, pe care se 
ţinuse de curînd bilciul. Se făcuseră focuri mari, la care 
fierbeau multe feluri de bucate în oale încăpătoare, se 
aduseseră mese înalte şi mese mărunte şi se înşiraseră 
sub un umbrar din marginea poienii coşurile cu piine, 


fructe şi alte bunătăţi, alături de vasele cu vin vechi 
din ceilalţi ani. Tot în această zi, pe la amiază, dinspre 
Serdos începură să se împrăştie pe imaş mici cete de 
fete şi flăcăi, femei şi bărbaţi, toţi vorbind şi rîzînd 
zgomotos, şi toţi într-o mişcare înceată în cercuri largi 
se apropiau din ce în ce mai mult de pîrîul Zerdis şi de 
altarul de jertfă al dacilor. Văzindu-i, dacii ce soseau 
într-una se bucurau, gindind că vecinii lor vor putea să 
vadă cum ştiu ei să se înveselească, numai Butes şi cei 
pregătiţi de luptă îi priveau cu ciudă şi gindeau cu 
părere de rău că poate se va strica petrecerea. Butes 
se mira că nu vedea prin mulţimea de coloni, veterani 
şi liberţi decit cîţiva legionari însoţind pe decurionul 
Fuscianus, ceea ce însemna că, în cazul iscării unei în- 
căierări, aceştia ar fi fost cu totul neîndestulători 
pentru a împrăştia mulțimile dezlănţuite. 

Lîngă altarul de piatră bine rostuită, zidit pe o 
movilă de pămînt, înaltă de mai mult de o statură de 
om, preotul Scorillo, împreună cu slujitori ai cultului lui 
Zamolxis, aduseră viţelul pe care aveau să-l sacrifice, 
precum şi cele necesare oficierii slujbei: vase în care se 
puneau cărbuni aprinşi, peste care aruncau răşini al 
căror fum împrăştia pînă departe un miros plăcut, 
cuțitul pentru înjunghiere şi vasul pentru stringerea 
sîngelui. De departe, de pe miriştile de dincolo de 
Marodava, ecoul pădurii întorcea pînă la altar strigăte, 
chiote şi cîntece. Era semn că fetele aleseseră pe 
flăcăul purtător al coroanei şi alergarea începuse. De 
peste tot, pe acolo pe unde mulţimea se aştepta că vor 
trece alergătorii, de prin gropi, de după tufişuri şi 
movile se deşertau oalele cu apa asupra flăcăilor 
porniţi într-o goană nebună, la al cărei sfîrşit fiecare se 
vedea cîştigătorul coroanei. În urma lor fetele şi ceilalţi 
tineri porniră în cete cîntînd şi hăulind spre locul unde 


se afla altarul. Cînd ecoul pădurii aduse larma începerii 
alergării, prin trupul lui Butes trecu un fior. Privi 
împrejurul său. Dacii mai în vîrstă, bărbaţi şi femei, 
îmbrăcaţi de sărbătoare, făcuseră un cerc larg şi-l 
priveau cu nestăvilită dragoste şi respect. Ceea ce era 
de mirare, pentru colonii şi veteranii care se 
strinseseră la oarecare depărtare şi urmăreau 
adunarea dacilor, era faptul că în plină zi de vară cei 
mai mulţi bărbaţi purtau sumane largi pe umeri, prinse 
în ciucuri înnodaţi la git. Nici unul dintre ei nu bănuia 
că fiecare dac avea bine ascunsă sub suman o măciucă 
scurtă şi ageră, iar la brîu înfipt cuțitul, gata în orice 
clipă ca, la un semn al lui Butes, să lovească în 
veneticii care ar încerca să le strice sărbătoarea. 
Printre cei din apropierea lui Butes erau şi Decibalos cu 
Gumida. Se ţineau strîns de mînă, cu dragostea care 
nu se măcinase în cei peste douăzeci de ani de viaţă 
trăită unul lîngă altul, amindoi înfioraţi de aceleaşi 
aduceri aminte. Îl vedeau pe bunul Burio în acea seară 
de sărbătoare a coroanei, cînd Decibalos ieşise 
învingător în întrecere şi cînd el, tarabostele, în faţa 
mulţimii înveselite, îi unise pentru totdeauna şi-i 
înzestrase cu casa în care trăiau şi astăzi. Lîngă ei 
stătea Sarmida, veselă şi îmbujorată, urmărind cu 
privirea pe dacul bătrin ce-i arunca ocheade din 
mijlocul altor bătrîni şi care nu era altul decît Dicomes. 

— Se aude, soseşte cîştigătorul! spuse cineva din 
mulţime. 

În lungul drumului ce străbătea Marodava se 
întindeau şi se apropiau strigăte, amestecate cu 
lătratul cîinilor întăritaţi de atita larmă. 

— Uite-l, vine în fugă, a cotit încoace! strigă o 
femeie, care privise tot timpul în lungul drumeagului 
îngust ce urca spre altar. 


Toate capetele se întoarseră într-acolo. Un flăcău 
înalt şi subţire, cu pletele fluturîndu-i în vînt şi cu 
coroana mare din flori albastre petrecută pe după git, 
alerga într-o ultimă sforţare să ajungă cel dintii la 
Butes. La cîţiva paşi în urmă, gata să-l prindă şi să-i ia 
coroana, venea altul, iar după el, înşiraţi la distanţe tot 
mai mari, ceilalţi flăcăi. 

— E Seiciper, adăugă o fată cu privirea ageră, 
recunoscîndu-l pe flăcău. 

— Ţin-te bine, Seiciper, îndemnă cineva, vezi că te 
prinde din urmă Getio! 

— Haide, Getio! răsună vocea Ampeliei, încurajîndu- 
şi fratele. 

Strigăte şi îndemnuri se porniră din toate părţile şi 
din amestecul de voci nu se înțelegeau rostite din cînd 
în cînd decit numele alergătorilor: Seiciper... Getio... 
Getio... Seiciper. Seiciper se apropiase. Mulțimea se 
dădu la o parte din faţa lui Butes şi făcu drum liber. O 
ultimă încordare de cîţiva paşi şi flăcăul se opri învăluit 
de valul de apă cu care Butes îl primi, aşa cum cerea 
datina, golindu-şi oala asupra lui. II îmbrăţişă, îi scoase 
de după git coroana şi o dădu fetelor. 

—Tu, Seiciper, eşti cîştigătorul coroanei şi alesul 
zeilor şi al fetelor frumoase! îi spuse cu voce puternică, 
pentru a fi auzit de toată adunarea. 

Între timp, împinşi de o curiozitate greu de stăvilit, 
mulţimea  colonilor, veteranilor şi  liberţilor veniţi 
dinspre vicul Serdos se tot apropiase. Din mijlocul lor 
răsună glasul subţire, mlădios al unei fete, strigind în 
limba Romei: 

— Toţi zeii cu tine, Seiciper! 

— E Attia, din Serdos, iubita lui, şuieră un flăcău 
dintre cei sosiți, abia putind să mai răsufle de atita 
alergătură. 


Un timp Butes tăcu, căutînd în minte cuvintele cu 
care să se adreseze tuturor. Inainte, tarabostele Burio 
obişnuise să spună fetelor adunate în jurul lui: „Cum 
vreţi să stau la masă cu flăcăul ăsta cu îmbrăcămintea 
udă şi murdară?” Şi ele îi răspunseseră: „Nu-i primi, 
taraboste, trimite-l la staulul vitelor!” lar ultimul lui 
cuvînt fusese: „Aţi vrea să mă lipsesc de un flăcău atît 
de frumos şi de puternic! Sau îl vreţi voi?” Acum căuta 
vorbe potrivite momentului şi situaţiei, nu mai era 
tarabostele şi nu se simţea la largul său. 

— Bine, oameni buni, începu el, putem noi să ne 
ospătăm cu flăcăul atît de ud şi de murdar? 

— Nu-l primim, nu-l primim! strigară mai multe fete 
şi femei. 

— Eu zic altfel, să-l dezbrăcăm, să-i aruncăm 
straiele urite şi să-i dăm altele noi şi frumoase! 

Aceste vorbe erau, după datină, momentul în care 
mamele, surorile, rudele celor care se luaseră la 
întrecere pentru coroană se trăgeau deoparte cu flăcăii 
în locuri mai ferite  privirilor şi le schimbau 
îmbrăcămintea ce se năclăise de sudoare, de apă, de 
praful ridicat în goana lor şi prefăcut în noroi. Cînd, 
plină de voie bună, mulţimea se îndreptă urmînd pe 
Butes spre altarul zeului Zamolxis, unde avea să se 
desfăşoare ceremonia aducerii jertfei, dinspre vicul 
Serdos se văzu ridicîndu-se un nor de praf ce se 
apropia cu mare iuţeală. 

Bunule  Butes, priveşte spre Serdos, şopti 
îngrijorat Sagitulp, care mergea la un pas în urma lui, 
alături de Decibalos, de Staberius şi de alţi daci mai în 
vîrsta, printre care era şi bătrinul sub a cărui înfăţişare 
se ascundea Dicomes. 

Butes se uită în partea în care i se spusese, se 
întunecă, semnul din obraz se împurpura şi în ochi îi 


apăru o lucire arzătoare. Ridică braţul drept cu pumnul 
strîns şi-l roti de cîteva ori pe deasupra capului. Era 
semnul de adunare a celor ce purtau sumane pe 
umeri, pregătiţi pentru luptă. Dar pe măsură ce valul 
de praf se apropia, începură să se distingă ropote de 
cai şi în cîteva clipe între cele două mulţimi, daci şi 
romani, se opri o ceată de călăreţi de mărimea unei 
manipule, avînd în frunte pe tribunul Flavius Severus. 
Cu toată grăsimea lui, cînd era pe cal arăta altfel, iar la 
călărie mai păstra încă agerimea din vremea tinereţii. 
Tribunul cătă cu privirea prin mulţime şi-l zări pe 
procurator îmbrăcat în colon, înconjurat de garda sa, 
mai mulţi coloni tineri, voinici, pe care cei din Serdos îi 
credeau din Magnus, din Porolissum sau din altă parte. 

—Am venit aici — începu tribunul cu vocea sa 
răguşită, pe care căuta să şi-o facă mai clară spre a fi 
mai bine înţeles — pentru ca toată lumea să ia aminte 
că legionarii imperiului veghează ca toate petrecerile, 
fie ale romanilor, fie ale dacilor, să se desfăşoare în 
deplină linişte. Astăzi au o sărbătoare dacii, să-i lăsam 
în pace să se înveselească, pentru că nici ei nu-i 
tulbură pe ceilalţi cînd se adună la sărbătorile lor. Cine 
va căuta să facă zizanie va simţi pe spate usturimea 
vergilor pe care le vor trage fără milă legionarii sau 
poate că va fi pedepsit chiar mai greu. Noi dorim 
dacilor bună petrecere şi multa voie bună! Din 
marginea pădurii vom veghea îndeaproape. 

Tribunul dădu pinteni calului şi se îndepărtă spre 
pădure urmat de ceata de legionari cu care venise. 

La o astfel de apariţie nu se aşteptase 
procuratorul, îl bucură prevederea lui Flavius Severus 
şi de pe faţă îi pieri îngrijorarea. In acelaşi timp, în cele 
două mulţimi, a dacilor şi a colonilor, se produse 
mişcare şi freamăt, din ambele părţi începură să se 


audă glume, risete şi vorbe de voie bună. Nici Butes nu 
se gindise la o asemenea întorsătură. Cuvintele 
tribunului îl impresionaseră mult. Simţea cum privirile 
dacilor cu sumanele pe umeri erau îndreptate asupra 
sa. Ridică amindouă mîinile şi le roti pe deasupra 
capului. Dacii începură să se dezbrace, rămiînînd în 
cămăşi, însă fiecare apucă sumanul în aşa fel, încit 
nimeni nu putu să vadă nici o măciucă, ea rămînînd 
ascunsă bine pe una din miîneci. Butes trase cu putere 
aer în piept. Se înveselise şi prinsese chef de 
petrecere; în mulţimea de romani din apropiere nu mai 
vedea o adunătură de oameni porniţi pe harţă. 

Ritualul aducerii jertfei se desfăşură în linişte şi 
repede, încetul cu încetul, tot mai mult mulţimea 
curioasă a colonilor se apropia şi la un moment dat 
aproape că se contopi cu aceea a dacilor. După ce 
preotul Scorillo, un bărbat înalt, cu barbă lungă şi rară, 
de un blond ce bătea în roşcat, şi cu privirea cam 
neîncrezătoare, înjunghie viţelul, învăluit în fumul de 
răşini aromate, mai intona un imn Marelui zeu, cîntînd 
pe tonuri joase şi rar, acompaniat de cei doi slujitori, 
apoi rosti răspicat, spre a fi înţeles de toţi: 

— Poporul îţi mulţumeşte, Mare zeu, pentru că i-ai 
dat roade din belşug! 

— iți mulţumim. Mare zeu! murmurară dacii. 

— Toţi dacii se leagă să te slăvească cu credinţă şi 
te roagă să-i ajuţi, să le dai sănătate şi să-i scapi de 
necazuri! 

—Te rugăm, Mare zeu! repetă mulţimea, 

— Te mai rugăm, Mare zeu, să ne ajuţi să trăim în 
înţelegere şi întrajutorare cu vecinii noştri veniţi din 
depărtări şi aşezaţi aici printre noi pentru totdeauna! 

— Te rugăm. Mare zeu! 


Murmurul se întinse în egală măsură atit în partea 
dacilor, cît şi în aceea a romanilor, ceea ce Îl 
impresiona pe procurator, aşa cum îl înfioraseră 
cuvintele de împăcare rostite de preot. Cele spuse de 
preot nu avură acelaşi efect asupra lui Butes, pe el nu-l 
mişcară, ci îl făcură să se mire, pentru că niciodată 
dacii nu se rugaseră Marelui zeu să le aducă înţelegere 
şi ajutorare din partea duşmanului, însă pentru un 
astfel de moment le găsi binevenite. Preotul şi cei doi 
slujitori ai altarului încheiară ceremonia aducerii jertfei 
intonînd un alt imn de slavă Marelui zeu. 

Modul cum tribunul luase apărarea dacilor, cum 
răspunsese mulţimea de coloni cuvintelor preotului şi 
cum aceeaşi mulţime se apropiase tot mai mult de 
dacii strînşi în jurul altarului schimbase dintr-o dată 
răceala şi neîncrederea în veselie şi voie bună. Toate 
acestea nu scăpară lui Butes şi se gindi să le 
folosească în folosul ambelor părţi cu multă dibăcie. De 
la altar, mulţimea dacilor se îndreptă spre poiana în 
care era pregătit ospăţul. Mese înalte din lemn, cu 
bănci lungi împrejur, erau aşezate pe două rînduri 
pentru cei ce făceau parte dintre căpeteniile 
Marodavei, mese mici, rotunde, tot din lemn, cu trei 
picioare scurte, la care se stătea pe chintei mărunți, 
fuseseră aranjate pentru flăcăi şi fete, iar altele, întinse 
de-a dreptul pe iarbă, pe fişii lungi şi late din pînză 
albă, pentru toţi ceilalţi. Fiecare îşi păşi repede un loc; 
unii îl ştiau dinainte, alţii căutau pe cele din apropierea 
celor mai buni de gură, meşteri la glume. Butes se 
aşeză la masa mare din capul celor două rînduri, puse 
de-a curmezişul, avînd lîngă el pe preot, pe Staberius, 
pe Sagitulp şi pe Decibalos. Cei de la mese aşteptau ca 
el să spună cîteva vorbe, ca de obicei, de glumă, iar 
preotul să binecuvinteze ospăţul, dar spre mirarea lor 


văzură că Butes trimise pe cineva la femeile care se 
ocupau de servirea meselor şi Gumida cu Arghida 
sosiră în fuga. Le spuse ceva în şoapta şi ele plecară 
tot în fugă. Cu mare grabă, alte mese înalte şi lungi se 
aşezară alături de cele la care stăteau căpeteniile 
dace. Acum el prinse momentul potrivit şi vorbi 
mulţimii potolit, vesel, cu voce caldă: 

— Ne-am rugat şi am mulţumit Marelui zeu pentru 
că ne-a dat belşug de roade, apoi ne-am aşezat la 
mese dornici să petrecem şi să ne ospătăm, dar parcă 
văd ceva ce nu prea pot să înţeleg: văd la mese şi pe 
acei fraţi de-ai noştri cu femeile lor care nu sînt dace, 
ci fiice sau surori de-ale vecinilor noştri din Serdos. 

Butes făcu o pauză. Cei de la mese se întoarseră 
spre dacii ale căror neveste erau de alte neamuri şi pe 
unele feţe veselia se umbri. O mişcare se produse 
printre colonii care stăteau, retraşi, dornici să vadă o 
petrecere a dacilor, unii luară cuvintele lui Butes drept 
o batjocorire a fiicelor şi a rudelor lor, acum soţii de 
daci. Nu erau prea multe, numai cîteva, însă erau. Dar 
Butes nu le lasă timp de gîndire sau de întristare, îşi 
roti privirea peste dacii de la mese, apoi se întoarse 
spre rîndurile colonilor. 

— Ce ziceţi, e drept ca, dacă o fiică sau o soră de 
colon are soţul dac, să stea alături de noi la petrecere, 
iar dacă o fiică sau o soră de dac are ca soţ un colon 
sau un veteran, ei să nu fie în mijlocul nostru? 

Un timp deasupra mulţimii se lăsă o tăcere în care 
pluteau curiozitatea şi dezorientarea. Ce voia Butes să 
facă? se întrebau mulţi. 

— Să-i poftim alături de noi! strigă Seiciper, 
cîştigătorul coroanei. 

—Da, asta am vrut să spun şi eu, reluă Butes. Dacă 
e sărbătoare şi petrecere, să fie pentru toţi ai noştri. 


Se îndepărtă de lîngă masă şi făcu cîțiva paşi spre 
mulţimea de coloni şi veterani. 

— Haide, Getida, ce aştepţi, ia-l pe Antrocius al tău 
şi aşezaţi-vă la masă; şi tu, Carpia, vino cu Demetrios 
al tău! 

Tot vorbind, Butes ajunse în apropierea grupului în 
mijlocul căruia se găsea procuratorul. Se opri în faţa lor 
zimbind. Nu-şi închipuia că-l avea în faţă chiar pe 
Plautius Priscus. Ceva mai în spatele grupului îl văzu pe 
decurionul Fuscianus cu cîţiva legionari. 

— Cinstiţi oaspeţi, se adresă el colonilor între care 
era şi procuratorul, dacii vă roagă să le faceţi cinstea şi 
să vă ospătaţi alături de ei, să gustaţi bucatele lor şi să 
beţi din vinul lor. 

Prinzînd momentul, Staberius repetă în limba 
Romei cele spuse de Butes. Impresionat de îndemnul 
atit de frumos, procuratorul păşi cel dintii spre mese şi 
după el porniră toţi cei care îl însoțeau. In scurt timp 
toate mesele ce se adăugaseră se umplură cu oaspeţi. 
Butes se întoarse la masa de la care plecase, dar nu se 
aşeză, se vedea ca încă mai avea ceva de făcut. 
Mulțimea de daci şi de coloni, printre care erau şi cîțiva 
veterani, se înviorase şi se înveselise. 

— Dar tot nu putem să gustăm bucatele, cinstiţi 
oaspeţi, că n-am pregătit tot ce trebuia. Păi cu ce s-a 
ales flăcăul nostru, Seiciper, care a fost cel mai tare şi 
mai iute la alergare? 

— Cu apa care s-a aruncat pe el! strigă cineva 
rizînd. 

— Cu Attia! adăugă o fată. 

— Care Attia, fiica lui Liccaius din Serdos? întrebă 
Butes. Multe voci răspunseră în acelaşi timp. 

Attia era în grupul femeilor şi fetelor de coloni ce 
stăteau deoparte şi priveau mulţimea de la mese. 


Îmbujorată, fata se gîndea fericită că poate la 
sărbătoarea coroanei de la anul care va veni ea va fi 
soţia lui Seiciper şi va sta alături de el la masă. 

—Şi unde e Attia? răsună din nou vocea lui Butes. 
Să aduci fata aici, Seiciper! 

Toate privirile se întoarseră spre grupul femeilor şi 
fetelor de coloni. 

— Nu a venit Liccaius? continuă el să întrebe. 

Dintre colonii care se aşezaseră la masă se ridică 
Liccaius. 

— Sînt aici, frate Butes! 

Acum socoti că momentul fusese pregătit, Seiciper 
o aducea pe Attia de mînă. 

— Priviţi, rosti el cu vocea schimbată de emotie, 
uitaţi-vă cît sînt de tineri şi de frumoşi, nu se bucură şi 
zeii văzindu-i? 

Primi din toate părţile răspunsul la care se aştepta. 

— Atunci, cu voia zeilor, noi, oamenii, să-i unim 
pentru totdeauna! Sau facem cumva un rău? adăugă 
repede. 

— Daaa!... Nuuul!... se auziră strigăte însoţite de 
risete, unii că cereau sa-i unească, alţii că nu se făcea 
ceva rău. 

Butes căută să mărească şi mai mult veselia şi voia 
bună. 

— Adică ce „da” şi ce „nu”? întrebă el. Dintre dacii 
mai în vîrstă se ridică bătrînul Dades. 

— Adică, zeii vor să-i unim, că nu facem nici un rău, 
lămuri el. 

— Aşa, bătrîne! strigă Sagitulp rîzînd. Te-ai ridicat 
grăbit, de teamă să nu ţi-o ia altul înainte şi să spună 
„Nu”, pierdea frumuseţe de fată nepotul tău! 

— Poate că şi pe Sagitulp îl roade ceva!... i-o 
întoarse Dades. 


Toţi izbucniră în rîs, semn că înţeleseseră ce voise 
să spună bătrînul. 

Dar Butes nu-i lăsă timp şi reluă cu acelaşi ton de 
glumă. 

—uUite că n-am terminat şi foamea a început să ne 
dea ghes. l-am unit pe Seiciper şi pe Attia, dar am 
făcut o încurcătură: noi pierdem un flăcău, că a trecut 
de partea lor, iar ei pierd o fată care a trecut de partea 
noastră. Cum am putea să dregem aceste pierderi? 

Mulțimea izbucni din nou în hohote de ris. Butes 
întorcea bine vorbele, iar Staberius avea grijă să le 
tălmăcească repede colonilor care nu înțelegeau limba 
dacilor. 

— Ne spune careva cum să facem? Neprimind nici 
un răspuns continuă: Eu zic că dacă ei ne-au luat un 
flăcăuş, să le luăm şi noi unul; ei ne-au dat o fată, să le 
dăm şi noi una... 

— Pe Ampelia! strigă o femeie dintre dace. 

— Da, uite că mi-ai ghicit gîndul. Eu zic că e bine 
să le dăm pe Ampelia, iar ei să ne dea pe decurionul 
Fuscianus! completă Butes. 

Mulțimea izbucni în strigăte de aprobare. Numai 
Sagitulp, cu un nod greu în git şi cu o apăsare în piept, 
se frămiînta pe scaun. 

— Ampelia, du-te şi adu-l la masă pe cel cu care 
zeii şi noi oamenii te-am unit! o îndemnă Butes, privind 
spre masa la care stăteau îngrămădite fetele. Şi acum, 
cinstiţi oaspeţi, putem să spunem că nimeni n-a fost 
păgubit: voi ne-aţi luat un flăcău, noi v-am luat altul, 
noi v-am dat o fată, voi ne-aţi dat alta, şi, cum sîntem 
la aceleaşi mese oameni care ne rugăm la zei diferiţi, 
preotul Scorillo nu se va mai ruga Marelui zeu să ne 
binecuvinteze ospăţul ci o să-i rog eu pe toţi zeii, dacă 
sînt pe aproape, să vină şi ei să se ospăteze cu noi! 


Cei mai tineri se întrecură în risete şi glume, numai 
bătrinele începură să murmure rugăciuni, fiecare 
implorînd zeul ei. La toate mesele se porniră mişcările 
de  miini care, privite de deasupra, păreau un 
păienjeniş pe deasupra bucatelor aduse din belşug. 
Fusese lungă vorba lui Butes, dar şi plină de înţelegere, 
de bunătate şi de împăcare. 

Aşezat între colonii de la masa din apropierea lui 
Butes, Plautius Priscus gustă cu poftă din bucatele ce 
se aduceau într-una: slănină afumată, cîrnaţi, friptură 
de găină, berbec copt înăbuşit, purcel cu varză şi multe 
alte feluri, după cum era voia fiecăruia. Procuratorul 
mînca, privea mulţimea şi nu spunea nici un cuvînt. Era 
copleşit de cele ce văzuse şi auzise şi de ceea ce 
vedea şi asculta. Glume se spuneau la toate mesele, 
toate cu mult duh în ele, lipsite de răutate şi de ură, 
unele despre daci, altele despre romani, despre 
veterani şi mai ales despre liberţi. În sinea lui se 
simţea mulţumit, era o dovadă că văzuse la timp şi 
bine lucrurile. Incă de la sosirea la Porolissum reuşise 
să-şi dea seama că dacii erau nişte oameni blajini, 
omenoşi şi vrednici, numai să nu fie provocaţi, loviți 
sau batjocoriţi. 

Femeile care serveau la mese cărau într-una 
bucate şi printre ele, cei trei bătrîni: larse, Protas şi 
Hylas — paznicul templului lui Mithras — se luptau să 
umple într-una ulcele de vin pe care le duceau la 
mese. Veselia şi voia bună se încinseră şi mai mult 
aprinse de tăria vinului băut, Butes, Staberius şi 
Decibalos nu pregetară să-i întărite pe toţi la vorbă şi 
glume. 

— Ce stai aşa proţăpit, Sagitulp? strigă Decibalos. 
Te crezi altul acum, ai ginere decurion... 

Sagitulp începu să ridă: 


— Dacă aşa a fost voia zeilor!... 

Peste capetele celor din faţa lui, Butes privi spre 
Dicomes. Arăta destul de bine cu barbă mare şi nu 
dădea loc la nici o bănuială printre ceilalţi bătrîni. Dădu 
cu cotul lui Decibalos: 

— Tu ai văzut? Sarmida s-a aşezat la masă între 
bătrîni. Cînd a venit acolo? Mi se pare că fata a pus 
ochii pe unul dintre ei... 

Decibalos surise. Şi el remarcase acelaşi lucru; îşi 
înţelesese de mult fiica. Ceva totuşi îi umbrea sufletul: 
Dicomes pleca, era hotărît să dea lovituri grele 
duşmanului şi nu spusese niciodată că o să se mai 
întoarcă pe la Marodava. Îl îndurera şi îl întrista mila de 
copilă. Ştia că fata va rămîne pentru totdeauna cu 
inima frîntă, chinuită de gîndul după cel plecat. 

Butes se întoarse spre Gruno şi căută să-l întărite: 

— Ce, bătrine, eşti supărat că nu sta cu noi la 
masă şi Decimus Silvanus? 

Auzind rostindu-se numele lui Decimus Silvanus, 
procuratorul ascultă mai atent. 

— Dacă ar fi aici, aş sparge toate oalele de pe 
mese în capul lui! strigă Gruno. 

— De ce, bătrine? Sînt zvonuri că o să-ţi dea înapoi 
pămîntul. 

— El n-o să mi-l dea, dar eu o să mi-l iau! rosti 
Gruno înfuriat. 

Cuvintele lui Gruno treziră îngrijorarea în sufletul 
procuratorului, îşi dădea seama cît de mult îl urau dacii 
pe bogatul fermier de la Marodava. 

La masa colonilor era şi Getida, stătea alături de 
soţul ei, Antrocius, veteranul. Getida rămăsese văduvă, 
bărbatul îi căzuse în răscoală. Trăise mulţi ani singură. 
Fiind încă tinăra, iar Antrocius destul de hotărît şi 
răbdător, sfirşise prin a-i fringe inima. Veteranul făcuse 


economii bune, fusese decurion şi primise pămînt 
destul, aproape de vicul Magnus. Intre ei, la masa, 
stătea băiatul lor, lulian, care împlinise de curînd şase 
ani. Butes mai dădu drumul la o glumă ce-i veni în 
minte privind copilul. 

— la spune-mi, luliane, al cui eşti tu? 

— Al mamei şi al lui tata, răspunse vioi băiatul. 

— Dar al cui eşti mai mult? 

— juma, juma, răspunse copilul scurtînd vorbele. 

— Atunci ce eşti tu, luliane, dac sau roman? 
continua să-l întrebe. 

— juma, juma, repeta copilul, rizînd cu ochi lucioşi 
de vioiciune. 

— la să-mi laşi băiatul în pace, că e numai al meu! 
zise Getida, strîngîndu-şi la piept feciorul. 

— Ai auzit-o, Antrocius? întrebă Butes pe veteran. 

— Ce să-i faci, femeile vorbesc multe, răspunse 
rizînd veteranul privindu-şi cu dragoste soţia şi copilul. 

— Ascultă, Getida, continuă Butes, nu te-am 
întrebat niciodată, cum te înţelegi tu cu Antrocius? 

— Ei, cum să mă înţeleg, bine, răspunse ea 
îmbujorată. Eu cu o vorbă în limba lui şi cu şapte din 
limba noastră, iar el cu o vorbă în limba noastră şi cu 
şapte dintr-a lui. Dar ne înţelegem, bunule Butes, 
măcar să trăiască toate femeile cu bărbaţii lor aşa cum 
o duc eu cu Antrocius al meu! 

De departe, petrecerea dacilor se vedea ca o 
pădure de făclii. De mult îi învăluise întunericul şi la 
mese se aprinseseră făcliile pregătite din vreme. 

Cele spuse de copil, de Getida şi de Antrocius 
plăcură procuratorului, era pentru el o întărire a ceea 
ce gindise adesea. Trăia vremea cînd lua naştere un 
nou popor. Insă în seara asta fusese cu totul captivat 
de Butes. Îl admirase atît de mult în unele momente, 


încît ar fi fost gata să-l stringă la piept cu multă 
preţuire. Se făcuse tirziu cînd el se hotări să plece. Se 
ridică de la masă şi, plin de mulţumire pentru tot ce 
văzuse, ascultase şi gustase, nu putu să-şi mai 
stăpinească tăcerea: 

— Cinstiţilor şi bunilor daci, începu el, poate că 
astăzi a fost ziua sorocită de zei ca ura dintre voi, dacii, 
şi noi, cei veniţi de pe alte meleaguri, să se topească. 
Sărbătoarea şi ospăţul vostru ne-au ajutat să vă 
cunoaştem mai bine şi să vă preţuim mai mult. Eu mă 
rog zeilor ca de acum înainte să trăim cu toţii în 
înţelegere şi omenie! 

— Dar nu şi cu Deciu Sivan! strigă bătrînul Gruno, 
după ce Staberius tălmăci tuturor cele spuse de 
procurator. 

— Şi nici cu hoţi ca Eufemus şi Lucrinus! strigă 
altul. 

După felul cum fuseseră strigate numele lui 
Decimus Silvanus, al libertului şi al tabularului, 
procuratorul înţelese că aceştia erau cei care loveau 
cel mai mult şi mai greu în daci. Se îndepărtă de locul 
petrecerii ducînd cu el chipul şi cuvintele rostite de 
Butes. Travestirea îi reuşise deplin. Nici Butes, nici 
decurionul Fuscianus şi nimeni, în afară de tribun, nu 
ştiuse că procuratorul luase parte la sărbătoarea 
dacilor. 

Multe zile după sărbătoarea coroanei, în casa lui 
Sagitulp fusese furtună. El nu se putea împăca cu 
gîndul că îşi dăduse fata după un străin. Citva timp se 
arătase supărat chiar şi pe Butes, pentru că grăbise 
lucrurile, apoi se mai liniştise şi în cele din urmă 


începuse să facă pregătirile. Nu putea să-şi ducă fata 
între colonii din Serdos, unde locuia decurionul, decit 
încărcată cu tot ce se cădea pentru o casă nouă, aşa 
cum era obiceiul dac din străbuni. Şi ziua sorocită 
pentru aranjarea casei în care Ampelia avea să-şi 
trăiască viaţa alături de decurion sosise. 

Era o zi frumoasă de început de toamnă. Dimineaţa 
Sarmida se sculase întristată. De la un timp nimeni nu-i 
mai intra în voie. Gumida se speriase şi-l chemase pe 
Decibalos. Tatăl, bun ca întotdeauna, căci îşi iubea fiica 
mai mult decit se putea închipui, o privise lung cu 
multă duioşie şi cu multă înţelegere. li ştia durerea şi 
îşi dădea seama că totul era peste puterile lui. Spusese 
apoi Gumidei că era mai bine ca pe fată să o lase 
acasă să stea liniştită. Se gindise că acolo, acasă la 
decurion, unde aveau să se ducă în acea zi cu toţii, 
văzind-o pe Ampelia atit de fericită, Sarmida s-ar fi 
întristat şi mai mult. Cînd luase această hotărire, 
Decibalos se mai gindise şi la altceva. Cu o zi în urmă, 
Rhesos şi Dapyx se înapoiaseră la Porolissum cu un 
nou transport de mărfuri pentru alţi negustori şi 
trimiseseră vorbă prin Getio că peste două zile vor 
trece pe la Marodava şi că, dacă Dicomes vrea să-i 
însoţească spre Sarmizegetusa, să se pregătească din 
vreme. Vestea o lovise pe Sarmida ca un trăsnet. Multe 
nopţi de-a rîndul, în lungile ei clipe de veghe, cînd 
somnul nu se lipise de ea, se rugase Marelui zeu ca cei 
doi fraţi să nu mai treacă pe la Marodava, ca el să nu 
plece. În noaptea care trecuse nu închisese ochii şi 
suspinele o înecaseră tot timpul. 

Decibalos şi Gumida plecaseră de mult. Ceva mai 
tirziu pornise şi Butes, cu Staberius şi Canidia. Prin 
ograda lui Staberius, bătrînul Protas îşi găsise de lucru. 
Soarele se ridicase mult pe cer şi îmbrăca totul într-o 


lumină potolită cu raze blinde. Rămasă singură, la 
început  Sarmida  plinsese, pradă frămintării şi 
deznădejdei, apoi se potolise, dar nu era o liniştire în 
faţa neputinței, ci una plină de hotărire. Femeia din ea 
se trezise cu toate simţurile şi era gata să încerce o 
luptă. Începu să se îmbrace în grabă, alegînd cea mai 
subţire ie şi cea mai frumoasă fotă, îşi aranjă bine 
cosiţele şi le trase în faţă peste sîni, iar în păr îşi prinse 
o garoafă mare, roşie. leşi prin fundul ogrăzii şi porni 
aproape în fugă pe poteca ce şerpuia pe sub marginea 
pădurii, spre casa lui Sagitulp. 

Dicomes nu mai auzise de mult zgomot pe afară. 
Arghida şi Sagitulp, cu Ziper şi ceilalţi încărcaseră două 
care cu lucrurile Ampeliei şi plecaseră spre Serdos. De 
cînd venise la Marodava, îşi petrecea ziua stînd numai 
în casă. Ştia că peste o zi sau două va pleca şi acest 
gînd îl frămînta mult. Dar şi aşa, ca sclav fugar, căutat 
pînă la disperare de lanistul Verus, în Marodava nu 
putea să mai rămînă. Frămîntarca îl făcea să treacă de 
la o hotărîre la alta. Odată îl fulgerase gîndul de a se 
înapoia la lanist, dar îl alungase repede din minte. Şi 
peste aceste frămintări, peste toate hotăririle ce 
cădeau una după alta, în mintea lui apărea tot mai des 
chipul Sarmidei: veselă, cu faţa îmbujorată, cu ochii 
mari, adinci şi luminoşi, de culoarea cerului, cu cosiţele 
trase peste piept. Dorul de ea îl chinuise zile şi nopţi 
de-a rîndul şi, cu cît se gindise mai mult, cu atit se 
convinsese că toate erau peste putinţă. De aceea 
rămăsese tot la hotărîrea luată: să plece spre 
Sarmizegetusa şi să dea lovituri duşmanului, răzbunînd 
astfel moartea tatălui său şi sclavia în care se afla. Mai 
avea numai o zi de stat în Marodava şi nu rămăsese 
niciodată singur cu ea, nu-i vorbise niciodată neauzit 
de nimeni şi nu-şi descărcase sufletul, nu-şi potolise 


inima, ca ea să ştie că atunci cînd va cădea luptind cu 
duşmanul, va muri purtînd în suflet chipul ei drag. Se 
ridică de pe laviţa pe care stătuse mult timp culcat cu 
faţa în sus, cu mîinile sub cap, privind birnele care 
susțineau tavanul încăperii. Nu mai putea să stea 
închis, simţea o apăsare în piept şi răsuflarea i se tăia, 
ca şi cum o mînă nevăzută încerca să-l sugrume. Decu- 
rionul se găsea şi el acolo unde se duseseră ceilalţi şi 
nu avea de ce să mai vină la Sagitulp. Se gîndi să 
meargă în ogradă, să caute un loc mai ferit vederii şi 
să stea acolo cu frămiîntările şi dorinţele lui. leşi din 
casă, cătînd cu grija spre poartă, se furişă pe lîngă 
hambar, deschise portiţa şi se strecură între pomi. 
incepu să caute cu privirea un loc mai ferit, însă nu 
putu continua căci rămase împietrit locului. La poarta 
din fundul ogrăzii o văzu pe Sarmida. Era ea, deşi nu-i 
venea să creadă ochilor. Porni înaintea ei, uitînd că 
trebuia să se ferească de a fi văzut de cineva. Ea îi 
făcu semn să se oprească, să se aşeze jos, şi se grăbi 
spre el în fugă. Pe măsură ce se apropia, curajul şi 
hotărîrea cu care plecase de acasă începură să o 
părăsească, învinse de ruşinea ce căuta să o 
năpădească. 

— Sarmida, ce bine-ai făcut că ai venit! îi şopti 
Dicomes, cînd ea se opri la cîţiva paşi de el. 

— Am alergat să-i prind, nu cumva au plecat? îl 
întrebă ea, prefăcîndu-se grăbită. 

El nu-i răspunse. O privi îndelung, în sufletul lui se 
porni şi mai puternică furtuna. Chipul ei arăta întocmai 
aşa cum ii păstra în gîndurile lui. 

— Da, au plecat!... Sînt singur... 

— Mă grăbesc, murmură ea încurcată. 

El îi văzu neliniştea, prinse frămîntarea din sufletul 
ei. 


— De ce te grăbeşti, Sarmida, cu mine nu vrei să 
stai? Viaţa mea e atit de amară!... 

ÎI privi cu ochii mari, lucitori şi în adîncul lor el văzu 
lacrimi. 

— Mi-a spus tata că miine pleci!... 

— Vino, Sarmida, să ne aşezăm la adăpostul 
tufişurilor de zmeură, altfel sînt în pericol să mă vadă 
cineva. 

O luă de mînă şi o trase uşor după el. Se aşezară 
pe iarbă, unul în faţa celuilalt. 

— Da, Sarmida, miine plec... Vreau să-i las să 
trăiască liniştiţi aceşti oameni buni, care m-au ascuns 
şi m-au omenit atita. Eu nu uit sînt un nefericit sclav şi, 
ca orice sclav, în afara legilor şi a oamenilor!... 

— Dicomes, de ce vorbeşti aşa? De cînd eşti la 
Marodava, n-ai simţit că bate o inimă pentru tine? Nu 
este aici nici o fiinţă pentru care să părăseşti gindul 
plecării, să-ţi calci pe suflet şi să rămii? 

Dacă ar fi fost să lase friu liber pornirilor ce 
clocoteau în el, ar fi strîns-o la piept şi ar fi sărutat-o cu 
tot focul dragostei şi al tinereţii. 

— Sînt în Marodava multe fiinţe care îmi vor binele, 
însă din nefericire ele nu pot mai mult. Tu ai vrea să 
mă ştii chinuindu-mă, Sarmida? Ţi-e dor să îl vezi în 
amfiteatrul de la Porolissum pe gladiatorul Gemellinus 
luptînd şi omorînd, numai ca el să nu fie ucis? 

— Gemellinus!... murmură ea îndurerată, înecată 
de suspine. 

De cînd îl văzuse în arenă, dragostea ei nu se mai 
stinsese. 

Deşi îi vedea tulburarea şi frămîntarea, Dicomes 
continuă: 

— Cînd m-am văzut în mijlocul vostru la 
sărbătoarea coroanei, mi-am dat seama cit de 


îngrozitoare este soarta mea. Acolo unde toţi 
petreceau, eu nu eram, nu existau nici Dicomes, nici 
Gemellinus, era numai trupul meu sub înfăţişarea unui 
bătrîn. Poţi să mă înţelegi, Sarmida? Cum aş putea să 
trăiesc o astfel de viaţă? 

Infrîntă de pornirea lăuntrică ce o chinuia, fata nu 
se mai putu stăpini, se aplecă spre el, îi prinse capul 
între miini şi începu să-l sărute, murmurînd printre 
suspine: 

— Dicomes!... Dicomes!... Nu te vom lăsa aşa! 
Tata, Butes, Staberius, eu vom alerga, ne vom zbate, 
vom lupta şi nu ne vom găsi liniştea pînă nu vei fi un 
om liber! 

Se strînse mai bine lîngă el şi îşi rezemă capul pe 
pieptul lui puternic. Numai suspinele ei mai tulburau 
liniştea. Dicomes o cuprinse cu o mînă pe după mijloc 
şi cu cealaltă începu să-i mîngiie părul mătăsos, care-i 
cădea peste umeri strîns în cele două cosiţe bogate. 
Incepu să-i vorbească încet, stăpinit: 

— Tu eşti fată frumoasă, Sarmida, fericirea îţi 
zimbeşte în faţă, pentru ce vrei să te chinuieşti, pentru 
ce vrei ca viaţa ta să cunoască numai durere şi răutate 
omenească? Eu trebuie să rămîn singur cu nefericirea 
mea şi, de va fi să cad, să se sfirşească orice suferinţă 
o dată cu mine, să nu rămînă nici un suflet îndurerat 
prin moartea mea! 

— Nu, Dicomes, nu!... gemu Sarmida suspinînd şi, 
printre şiroaiele de lacrimi, începu din nou să-l sărute 
într-o dezlănţuire plină de disperare. 

Izbucnirea ei sfărimă orice putere de stăpinire. O 
cuprinse cu braţele lui puternice, o strînse la piept şi o 
sărută cu tot focul dragostei ce-l chinuise zile şi nopţi. 
Sărutind-o, îi vedea faţa luminîindu-se într-un zîmbet 


plin de fericire, deşi din ochii ei lacrimile nu mai 
conteneau. 

— Spune-mi că nu mai pleci, Dicomes! îl imploră ea 
într-o şoaptă pornită din adîncul sufletului. 

Ţinînd-o strîns la piept şi legănînd-o, îşi deschise 
sufletul: 

— Vrei să te ţin aşa toată viaţa? o întrebă, 
adincindu-se în ochii ei, rostind vorbele cu o voce în 
care vibra durerea. Voi pleca, Sarmida, însă mă leg în 
faţa zeilor că voi veni înapoi. Tu, fiinţa care ai început 
să faci parte din viaţa mea, care eşti o parte din 
sufletul meu, trebuie să mă înţelegi, să mă ajuţi să 
îndeplinesc ceea ce m-am hotărît să fac. Sint 
neşovăitor, nu voi cunoaşte liniştea pînă nu voi reuşi 
să-l răzbun pe tata. Este o pornire care mă stăpîneşte, 
pe care o port cu mine de ani şi ani de sclavie, trăiţi la 
nenumărați stăpini. Am văzut pe tata cînd şi-a luat 
viaţa, eu l-am ajutat să moară aşa cum trebuia, ca un 
adevărat erou, am auzit atunci mulţimea înnebunită de 
plăcere şi de ură cerînd moartea „barbarului”. Da, 
vreau să-l răzbun! Din mulţimea aceea vreau să prind 
cîţi voi putea şi să-i ucid cu aceeaşi plăcere cu care au 
privit ei moartea lui, iar de vor fi şi din cei care îi 
chinuie pe sclavi sau fac rău dacilor, răzbunarea mea 
va fi cu atit mai necruțătoare şi mai dreapta! 

Sarmida stătea  nemişcată pe braţele lui, 
ascultîindu-l cu ochii închişi. Lacrimile conteniseră, pe 
faţa ei răsărise o lumină nouă. 

-— Vei veni înapoi, iar eu te voi aştepta... murmură 
ea fericită. 

— Da, dragostea mea, mă voi întoarce şi... 

Tăcu înfiorindu-se. Pe faţa lui se lăsă o umbră de 
tristeţe, îşi aminti că era sclav fugar, că n-ar fi putut să 
facă nimic fără libertate. Pentru ce trebuie să 


îndurereze fiinţa care-i era atît de scumpă, pe care o 
ţinea cu dragoste la piept? Şi pentru ce să se 
gîndească atit de departe, dacă în loviturile de 
răzbunare pe care le va da, moartea îl va pîndi la tot 
pasul? 

Cînd Sarmida intră în ogradă, soarele trecuse de 
amiază. De departe îl văzuse pe Butes vorbind cu 
bătrînul Protas. Căută să-şi şteargă şi mai bine ochii, 
nu trebuia ca el să vadă că plinsese. Se gîndi că şi 
părinţii se înapoiaseră acasă. Era pe la mijlocul ogrăzii 
cînd Butes o zări şi porni să-i iasă în cale. 

— Eu m-am grăbit — începu el, oprind-o — ai tăi au 
mai rămas acolo; trebuia să mă grăbesc. Eşti plinsă. Ai 
fost la el? 

Ochii Sarmidei se umplură din nou de lacrimi. 

— Vino, să mergem spre pădure, vom vorbi mai 
liniştiţi. De fapt de mult am tot căutat să prind clipa 
cînd să-ţi pot spune... 

— Am vrut sa-l fac să rămînă aici... murmură ea 
suspinînd. 

— Şi n-ai reuşit să-l întorci de la hotărîre? 

— Nu, o să plece... 

— Ştiam, nici nu se poate altfel, am citit în privirea 
lui această pornire şi am înţeles totul. Aşa era şi tatăl 
său, nu dădea înapoi din faţa unui pericol, oricît ar fi 
fost de mare. Acum te-ai liniştit, nu te mai îndoieşti de 
dragostea lui. 

— Bunule Butes, trebuie să faci ceva, să fie liber şi 
el ca ceilalţi daci! 

Fostul taraboste îi slobozi miinile şi clătină din cap 
cu descurajare. 

— Este de două ori legat: de sclavie şi de teama pe 
care imperiul ar putea s-o aibă de el. 

Sarmida îl privi speriată. 


— Cum, de ce? 

— Poate că nu te-ai gîndit, eşti o copilă de altfel, şi 
bănuiesc că nici ceilalţi nu s-au dus cu mintea pînă 
acolo, nici Decibalos, nici Staberius, nici Sagitulp. 
Sarmis ar fi fost rege al Daciei, ales de căpetenii şi 
lăsat ca urmaş chiar de viteazul Decebal — asta s-a 
aflat mai tîrziu, după ce noi îl alesesem să ne conducă. 
Ei bine, dacă Sarmis a fost sortit să ajungă rege şi dacă 
Dacia va redeveni libera, cel care va trebui ales 
căpetenie n-ar putea fi altul decit fiul lui; el, Dicomes, 
este singurul urmaş de rege. Poate că nu s-a gindit 
nimeni, în afară de mine, ce s-ar întîmpla dacă romanii 
ar afla toate acestea. Teama lor de o nouă răscoală 
este atît de mare, încît, dacă ar şti că se mai află în 
viaţă cel care are dreptul să ne fie rege, n-ar precupeţi 
nimic pînă nu l-ar prinde şi l-ar omori. 

Ajunşi în marginea pădurii, se aşezară pe o 
buturugă. Butes continuă: 

— Multe nopţi de-a rindul am stat şi am chibzuit, 
căutînd calea cea mai bună pe care să pornim, pentru 
a face ca el să devină cu adevărat liber. Tu, în 
dragostea ta aprinsă, poate că ai gîndit să-l ţinem aşa, 
tăinuit, fără să-ţi dai seama că, atunci cînd îi vei fi 
soţie, viaţa voastră se va scurge adînc chinuită. Ştii ce 
ar însemna să ai ca soţ un bărbat sortit să trăiască tot 
timpul ascuns? S-ar asemăna cu un om, care, deşi 
liber, are nefericirea să fie orb, olog şi ciung. Da, 
Sarmida, un bărbat fără libertate este numai o arătare 
în viaţă. Dicomes n-ar putea să îndure un chin atit de 
greu. 

În ochii Sarmiîdei lacrimile secaseră cu totul, în 
sufletul ei se dădea altfel lupta, îl vedea pe Dicomes 
într-o altă lumină, iar hotărîrea îi era mult schimbată. 


— Înţeleg, bunule Butes, dragostea mea pentru el 
e atit de puternică, încît sînt gata să-l aştept cit voi 
trăi, dar mă îngrijorează viaţa lui. Pe acolo pe unde va 
umbla, se va găsi de multe ori în primejdie. Voi fi 
chinuită într-una de gindul că ar putea să cadă răpus. 

Butes îi luă mîinile şi i le strînse cu căldură. 

— Care soţie, dacă îşi iubeşte cu adevărat soţul, se 
bucură cînd el pleacă la luptă? Da, viaţa lui va fi în 
unele momente în pericol, eu am înţeles asta încă din 
seara cînd el a spus că e hotărît să răzbune moartea lui 
Sarmis, de aceea m-am gindit la Rhesos şi la Dapyx. Ei 
sînt oameni în vîrstă, au fost luptători greu încercaţi, 
lor am să le spun ce trebuie să facă pe acolo pe unde 
se vor duce. Ce ştim noi ce ar putea să ne aducă 
viitorul? S-au prăbuşit imperii cînd nimeni nu se 
aştepta, aşa cum cade un zid în care cărămizile nu au 
fost legate bine cu mortar, s-ar putea ca Roma să-şi 
piardă puterea, iar Dacia să fie liberă mai repede decit 
ar spera cineva. Pentru mine, dacă ţara ar ajunge din 
nou liberă, n-ar însemna că aş dori să fiu iarăşi 
tarabostele Burio, căci vreau să-mi trăiesc viaţa ca 
acum, însă ţara n-ar putea să existe fără o căpetenie. 
Pe rege îl avem şi trebuie să-l păstram, să-l apărăm 
cînd îi va fi viaţa în primejdie! 

— Dar asta am vrut şi eu să fac, să-l opresc... 

— Nu m-ai înţeles, Sarmida! Dicomes nu trebuie 
oprit; nici nu putem de altfel să-l oprim. In vinele lui 
curge sîngele vechiului şi  viteazului neam al 
Dicomesilor de la  Carsidava, sînge fierbinte şi 
nepotolit, care nu trebuie lăsat să se răcească. Flăcăul 
a suferit prea mult în sclavia în care a fost ţinut şi 
răzbunarea îl va ajuta să-şi mai descarce sufletul de 
revolta ce s-a strîns în el, să-şi mai potolească focul ce- 
| arde. 


Butes tăcu. Din susul potecii, dinspre villa lui 
Decimus Silvanus, cobora cineva vorbind de unul 
singur. Era bătrinul larse. Cînd îl zări, se opri speriat, 
apoi recunoscîndu-l începu să rîdă: 

— Te-a furat zeiţa şi te-a adus în pădure, bunule 
Butes. Toţi zeii să vă dea sănătate şi fericire! 

— Ne rugăm şi noi zeilor pentru tine, bunule larse! 
Dar dincotro, bătrine? 

larse îl privi îndelung şi începu din nou să rîdă. 

— Nu ştii că eu umblu peste tot? îi spuse, 
apropiindu-se de el şi vorbindu-i în şoaptă. Duc şi eu 
lupta mea, bunule Butes, mai ales împotriva stăpînilor 
de sclavi şi a silniciilor acestora. Am dat o raită pe jos, 
pe la magaziile lui Decimus Silvanus, caut să mai aflu 
fărădelegile pe care le face, poate că odată larse tot o 
să i-o plătească. Dacă o să ai nevoie de mine, sănu mă 
ocoleşti, mă duc pînă la capătul lumii cînd e vorba să 
lovesc în asupritori! 

Butes îşi aminti că numai datorită bătrînului 
căzuseră la pamint cele puse la cale la sărbătoarea 
coroanei de cei doi preoţi, libertul şi tabularul. 

— Dar pe la noi de ce n-ai mai trecut, bătrîne? îl 
întrebă mai mult din plăcerea de a mai sta cu el de 
vorbă. 

Bătrînul îl privi zimbind. 

— Păi, nu ţi-am spus? Alerg să aflu silniciile şi să-i 
ajut pe cei necăjiţi... 

— Şi ai mai aflat de vreuna, se mai pregăteşte 
ceva? 

larse privi cu grijă în susul şi în josul potecii, se 
apropie mai mult de Butes şi îi spuse aproape în 
şoaptă: 

— E vorba să pornească cohorta de la Porolissum 
să-l caute pe gladiatorul Gemellinus... 


— Zeilor, cum puteţi... 

Sarmida tăcu săgetată de privirea aspră a lui 
Butes. 

— Dar de ce s-a speriat zeiţa? 

— Aşa sînt fetele, nu ştii bătrîne? Poate că l-a văzut 
pe acel gladiator în amfiteatrul de la Porolissum şi i-o fi 
rămas la el inima. Şi aşa, bătrine, spui că va porni 
cohorta în căutarea lui, dar încotro o să apuce, că doar 
n-o să scotocească toate pădurile şi toţi munţii Daciei? 

— Da de unde, bunule Butes, nu bagă nici un 
legionar în pădure şi nu-l urcă pe munţi — mi-a spus 
asta un decurion de la Porolissum. Cică lanistul Verus 
va plăti cheltuiala pentru căutarea lui. 

Lîngă Butes, Sarmida se făcuse palidă şi tremura. 

— Bine, şi unde au de gînd să-l caute? 

— Tocmai asta vreau să-ţi spun, bunule Butes. 
Romanii au văzut că dacii sînt oameni miloşi; acel 
lanist, Verus, ar bănui că gladiatorul lui s-ar fi ascuns la 
ei. Ştie de la Decimus Silvanus, cică au mai încercat o 
dată dacii să-l sloboade, din ceata de sclavi cu care el 
a fost adus la Marodava. Mi-a spus decurionul acela că 
se pune la cale ca într-una din zile — poate miine sau 
poimiine, cine poate să ştie? — cohorta să înconjoare 
Marodava şi legionarii să scotocească prin toate 
casele, prin toate hambarele şi staulele. D-asta alerg 
eu bunule Butes, să aflu dacă acel nefericit gladiator o 
fi pe undeva pe aici şi să-i spun să fugă. Dar nu e el în 
Marodava că, dacă ar fi fost, eu aş fi ştiut!,.. 

Ultimele cuvinte ale bătrînului îl făcură pe Butes să 
se înfioare. Îndoiala punea stăpiînire pe el. Nu cumva 
larse ştia că la Sagitulp se găsea gladiatorul şi-l punea 
la încercare? Sau aflase că la Sagitulp se ascunde 
cineva şi căuta în felul acesta să-i dea de ştire, 
ajutîndu-l să fugă? Şi, dacă ar fi ştiut, nu s-ar fi dus la 


Sagitulp să-i spună? Butes socoti că nu era nici o clipă 
de pierdut, oricare ar fi fost răspunsul la întrebările ce-l 
framîntau. 

— Toţi zeii să-ţi dea sănătate, bătrine, pentru 
binele pe care cauţi să-l faci! Să mergem, Sarmida, 
poate că ei vor fi venit. 

Bătrînul privi spre fată, o văzu prea palidă. Ochii ei 
înotau în lacrimi. 

— Dar ce are zeiţa, s-a întîmplat ceva? 

— E cam bolnavă, bunule larse, şi am ieşit puţin cu 
ea spre pădure, aici este mai tare aerul... 

— Mă voi ruga zi şi noapte zeilor pentru sănătatea 
ei, murmură bătrînul, pornind pe potecă în jos. 

Schimbarea ce se produsese în sufletul Sarmidei, 
în timpul cînd îl ascultase pe Butes, se dovedi 
temeinică şi după cele spuse de bătrînul larse. Era 
palidă, lacrimile nu şi le mai putea stăvili, dar era 
hotărită să-l facă pe Dicomes să plece cît mai repede. 

— Poate că totuşi e o putere care ne ajută, îi spuse 
Butes după ce intrară în ogradă, nu se ştie dacă miine 
n-ar fi fost prea tirziu. 

— Să mergem acolo, trebuie să plece în noaptea 
asta! îl ruga ea, zbuciumîndu-se de teamă. 

Cu toate că nu era momentul de glume, Butes nu 
se putu stăpîni: 

— Cum să plece? M-ai rugat atita să-l fac să 
ramînă?!... Îi spuse rîzînd, apoi faţa îi redeveni repede 
gravă. Tu să fii liniştită, Sarmida, să ai încredere în 
mine şi în el! 

În aceeaşi seară, pe poteca ce alerga de-a lungul 
coastei muntelui, spre drumul cel mare dintre 
Porolissum şi Napoca, Dicomes plecă însoţit de 
Sagitulp şi de Butes. Toţi trei erau pregătiţi şi hotăriţi 
ca de va fi nevoie să dea lupta cu preţul vieţii lor. In 


acelaşi timp, pe drumul din vale, ce ducea de la 
Marodava, prin Serdos şi Magnus, spre Porolissum, se 
grăbea Staberius în întimpinarea fraţilor Rhesos şi 
Dapyx, care nu trebuiau să mai treacă pe la Marodava, 
ci să plece repede pe drumul spre Napoca unde, în 
apropierea locului în care îi întîlnise Sagitulp, erau 
aşteptaţi. 

Într-o după-amiază, un călăreț care după 
îmbrăcăminte arăta sosit de la drum lung, urca spre 
villa lui Decimus Silvanus. Incepuse toamna, cerul era 
acoperit de nori şi dinspre miazănoapte sufla un vînt 
aspru. Călărețul intră în curte şi întrebă de stăpin. 
Decimus Silvanus fusese vestit de paznicii villei încă de 
cînd acesta se ivise pe drum, departe în cîmp, cînd nu 
apucase să urce pe coastă. leşi în grabă, curios să afle 
cine era noul-venit. 

— Toţi zeii să te ţină în pază! Mă găsesc în faţa lui 
Decimus Silvanus? 

Cîtva timp, Decimus Silvanus îl măsură cu privirea 
de sus pînă jos, vedea că cel sosit venea de departe şi 
o nelinişte amestecată cu teamă îi strică buna 
dispoziţie. 

— Toţi zeii să-ţi dea odihnă bună, căci după cum 
văd eşti obosit, îi răspunse el la salut. Dar, spune-mi 
cine eşti şi pentru ce ai venit la Marodava? 

— Stăpiînul acestei prea frumoase villa şi a unei 
mari şi bogate ferme trebuie să ştie că graba nu 
foloseşte întotdeauna. Putem să stăm de vorbă ceva 
mai retraşi şi neascultaţi de nimeni? 

Neliniştea şi teama lui Decimus Silvanus crescură. 
Gîndul îi alergă spre Roma. Poate că acolo s-a întîmplat 


ceva, gîndi el. ÎI introduse în tricliniu şi ceru să se 
aducă ceva gustări şi vin. După ce goliră cite o cupă, 
oaspetele începu: 

— Mă numesc Leonas, am sosit astăzi de 
dimineaţă de la Roma... 

— Văd că ai venit acum! îl întrerupse Decimus 
Silvanus în glumă, pentru a-şi mai alunga neliniştea ce- 
| stăpînea. 

— Nu, am sosit de dimineaţă; m-am oprit la 
Porolissum şi m-am dus la procurator, la Plautius 
Priscus. l-am adus un mesaj de la Roma din partea lui 
Publius Octavianus, bătrinul senator. 

Neliniştea lui Decimus Silvanus crescu şi mai mult. 
Îl cercetă cu atenţie pe Leonas. Era voinic, cu faţa 
crestată de lovituri de spadă şi cu privirea rece şi grea. 
Vocea groasă şi tărăgănată era întocmai aşa cum îl 
arăta înfăţişarea. Mintea lui Decimus Silvanus rătăci un 
timp, se gîndi la cele ce aflase de la libertul Eufemus şi 
de la tabularul Lucrinus şi găsi că era o legătură între 
gestul făcut de procurator prin folosirea legionarilor la 
Marodava, pentru a nu fi tulburată petrecerea dacilor 
de sărbătoarea coroanei, şi sosirea lui Leonas de la 
Roma, trimis de senatorul Publius Octavianus. Bănui 
că, prin curierii ce porniseră spre capitala imperiului, 
Canidia ar fi putut să se fi plins tatălui ei despre 
purtarea sa, că de aceea ea şi Staberius nu mai pleca- 
seră într-acolo, aşa cum îi spuseseră. 

— Dar ce, s-a întîmplat ceva bătrînului senator? 
întrebă el, încereînd să se arate îngrijorat. 

— Ei... da... e atit de bătrîn!... Cînd simte omul că 
se apropie clipa în care va trebui să se prezinte în faţa 
zeilor, se gindeşte să se împace cu sine însuşi şi cu cei 
care rămîn după el pe pămînt... 


— Este vorba de fiica lui? continuă să-l întrebe 
ceva mai liniştit. 

Leonas duse cupa la gură şi o goli dintr-o dată. Tuşi 
de cîteva ori, apoi răspunse la întrebare: 

— Ai spus bine, Decimus Silvanus, sînt trimis de 
bătrînul senator cu însărcinarea de a-i duce fiica, pe 
Canidia, la Roma. Vrea s-o mai vadă o dată înainte de 
moarte şi s-o ierte pentru toate necazurile ce i le-a 
făcut. M-am dus mai întîi la Plautius Priscus, aşa cum 
mi-a spus Publius Octavianus, iar el, procuratorul, m-a 
trimis încoace; uite şi un papyrus pentru tine din 
partea lui. 

Decimus Silvanus luă papyrusul şi îl citi în grabă. 
Procuratorul îi scria că îl roagă să-l găzduiască pe 
Leonas cît timp va avea nevoie, iar de-i va trebui ceva 
ajutor să i-l dea. Încheia spunîndu-i că, dacă se vor ivi 
greutăţi neprevăzute, să se ducă amindoi la 
Porolissum, ca împreună să chibzuiască asupra căii de 
urmat. În orice caz, Leonas nu trebuia să plece înapoi 
la Roma fără Canidia. După ce citi papyrusul, faţa lui 
Decimus Silvanus se lumină şi o bucurie plină de 
răutate greu ascunsă luă locul îngrijorării care îl 
stăpiînise. 

— La mine, Leonas, poţi să rămii cît doreşti. 

— Prea mult nu pot întîrzia, pentru că nu vreau să 
mă prindă iarna pe aici. La Roma se vorbeşte că prin 
părţile astea iarna este atit de grea, încit, timp de luni 
de zile, nimeni nu mai poate să iasă din casă. 

— Prostii, Leonas, nimicuri ce nu pot să fie spuse 
decit de cei care n-au fost niciodată în Dacia. Da, aici 
iarna e destul de grea, cade multă zăpadă şi sînt geruri 
aspre, însă dacă te obişnuieşti, începi să vezi cît este 
de frumoasă. Aşadar, vrei s-o iei pe Canidia, dar nu şi 
pe el? Ştii ce a fost acela care îi este soţ? 


— Ştiu, am aflat de la Publius Octavianus, a fost un 
sclav pe care l-a avut la el în casă. Cit priveşte şi 
plecarea lui, senatorul mi-a spus că, dacă ea nu se va 
învoi să meargă singură, va putea veni şi el. Bătrînul 
ştie că Staberius nu mai este sclav şi că nimeni nu va 
putea să-l oprească pe drum. De fapt nici nu văd cum 
să încep. Tu, ca vecin, îi cunoşti mai bine, cum mă 
sfătuieşti să fac? 

Decimus Silvanus sorbi de cîteva ori din cupă şi nu- 
i răspunse decit după o îndelungă chibzuire: 

— Să ştii că misiunea ta e destul de grea, Leonas. 
Eu zic că nu trebuie să spui că ai venit s-o iei numai pe 
ea la Roma, ci pe amindoi, şi asta ca fiind dorinţa 
tatălui ei. Dar nu te-am întrebat, oare se vor mai 
înapoia în Dacia? 

— Asta va depinde numai de ea, Decimus Silvanus, 
bătrînul senator nu mi-a vorbit nimic de înapoiere. Şi 
apoi, poate că el şi-a dat seama că după moartea sa, 
n-o va mai putea reţine la Roma decit marea bogăţie 
pe care o va moşteni. 

Decimus Silvanus îl asculta şi se frămiînta în acelaşi 
timp cum ar fi mai bine de procedat. Plecarea Canidiei 
de la Marodava, şi poate pentru totdeauna, gindea el, îl 
scăpa de teama că ceea ce făcea în Dacia s-ar fi putut 
afla la Roma. Se vedea mai liber în mişcări pînă şi în 
felul său de a se purta cu dacii, în încercarea de a le 
lua înapoi ţarinile, care făcuseră altădată parte din 
moşia tarabostelui Burio. Cu astfel de gînduri se hotări 
să dea tot ajutorul de care ar fi fost nevoie, numai să-i 
vadă plecaţi. 

— Vrei să cobori miine la ei, în Marodava, şi să le 
duci vestea, adică să le spui pentru ce ai venit? îl 
întrebă Decimus Silvanus după o lungă tăcere. 

Leonas îi răspunse cu îndoială: 


— Crezi că aşa ar fi mai bine? Procuratorul mi-a 
spus că ei vin adesea pe la tine, că îi cunoşti bine. 
Poate că tu ştii dacă ei vor primi cu bucurie vestea sau 
se vor opune plecării. Ea nu ţi-a vorbit niciodată despre 
tatăl ei, despre Roma? 

Zimbind şi clătinînd uşor capul, Decimus Silvanus 
răspunse: 

— Despre Roma, da, însă despre tatăl ei, nu. 
Despre senator am vorbit adesea numai cu Staberius. 
Nu ştiu dacă greşesc, cred că fostul sclav îl urăşte mai 
puţin decît ea pe bătrîn; el socoteşte că, aşa cum s-a 
purtat Publius Octavianus, la fel s-ar fi arătat oricare 
patrician bogat, magistrat sau senator de la Roma, a 
cărui fiică ar fi plecat după un nenorocit de sclav. 

Cînd rosti ultimele vorbe, Decimus Silvanus nu 
văzu scînteierea ce fulgeră în ochii lui Leonas. Şi el 
fusese sclav, apoi gladiator şi după multe chinuri 
reuşise să se răscumpere de la lanist. Il fulgerase cu 
privirea, nu fiindcă ar fi fost hotărit să-l ajute în vreun 
fel pe Staberius, ci pentru că nu-i plăcea să audă 
vorbindu-se urit despre sclavi. 

— Aşadar, zici că Staberius e un om mai de înţeles, 
n-ar fi bine să stăm mai întîi de vorbă cu el? 

— Să stăm? Nu, Leonas, să stai tu, e mai bine aşa. 
Fiica senatorului nu prea mă vede cu ochi buni şi poate 
că ar cădea la bănuială. Tot ceea ce pot să fac acum 
este să trimit să-l aducă. 

— Şi dacă n-o să vină? 

— ÎI voi chema trimiţîndu-i un papyrus — lucru pe 
care nu l-am făcut niciodată cu ei de cînd sînt aici — îi 
voi scrie că este în propriul lui interes şi al soţiei să 
vină cît mai repede, bineînţeles fără să amintesc ceva 
de Publius Octavianus. Deocamdată, e bine să nu 


bănuiască nimic, pe urmă vom vedea ce va trebui să 
mai facem. 

Se lăsase amurgul cînd Staberius primi papyrusul 
trimis de Decimus Silvanus. Il citi de cîteva ori şi stătu 
mult de vorbă cu Canidia. II chemă şi pe Butes şi toţi 
trei se sfătuiră îndelung. Nu înțelegeau la ce s-ar fi 
putut aştepta din partea lui Decimus Silvanus, şi 
anume, ceva care să fie în propriul lor interes. De cînd 
plecase Dicomes, de cînd cohorta îl căutase prin 
Marodava, simțeau cu toţii că se petrecea ceva. 

A doua zi, pe un vînt tot aşa de tare şi de rece ca în 
ziua ce trecuse, Staberius plecă sus, la villa. Cîteva zile 
în şir muncise pregătind buturii de viță-de-vie pentru 
iarnă, stătuse prea mult aplecat şi îl dureau şalele şi 
pulpele. Mergea încet, frămîntat nu de îngrijorare, ci de 
curiozitate. Nu vedea ce bine ar fi putut să facă pentru 
ei Decimus Silvanus. Cînd intră în tricliniu, unde se 
aşteptase să-l găsească pe stăpinul villei, văzu o figură 
necunoscuta, pe Leonas. Staberius îşi dădu seama că 
se găsea în faţa unui gladiator sau a unui fost gladiator 
şi gîndul îl purtă la anii de sclavie, străduindu-se să-şi 
amintească dacă această faţă îi era cunoscută. 

— Am fost chemat de Decimus Silvanus, eu sînt 
Staberius, spuse el. 

Leonas se ridică repede, căutînd să se arate cît mai 
vesel: 

— Toţi zeii să te ţină în pază! Eu sînt Leonas; de 
fapt pentru mine ai fost chemat, Decimus Silvanus nu 
are nici un amestec în treaba pentru care am venit. Am 
tras aici din îndemnul lui Plautius Priscus, procuratorul. 

Un moment, Staberius rămase tăcut, încurcat, 
nesigur. Cine era acest Leonas, ce căutase la 
procurator şi ce avea cu el? Vorbi spre a cîştiga timp, 
să vadă ce va urma: 


— Fii binevenit, Leonas! După cîte văd nu ne 
cunoaştem... şi totuşi, mi s-a spus să vin... că este în 
interesul meu... al soţiei... 

— Alungă orice îngrijorare, Staberius! Totul va fi 
bine. Dar nu strică să golim cîte o cupă pentru 
cunoştinţa noastră. Vinul ne ajută să vedem mai plăcut 
viaţa. 

După ce goli cupa dintr-o sorbitură, Leonas reluă 
căutînd să-şi  îndulcească mult vocea groasă şi 
răguşită: 

— Am fost sclav mulţi ani, începu el, apoi gladiator, 
şi am luptat în multe arene de circuri şi amfiteatre. 

Auzind că Leonas aduce vorba despre circuri şi 
arene, că şi el a fost gladiator, gîndul lui Staberius 
alergă la Dicomes. Se întimplase ceva flăcăului? li 
dăduse de urmă lanistul Verus? Şi de ce Leonas ţinea 
să stea de vorbă cu el şi nu cu Butes? Şi cum se făcea 
că venise din îndemnul procuratorului? În mintea lui 
toate se încîlceau şi îngrijorarea începu să pună 
stăpinire pe el. 

— De multe ori m-am găsit faţă-n faţă cu moartea, 
urmă Leonas şi de multe ori am fost atît de furios pe 
spectatorii din tribune, care, înnebuniţi de plăcerea ce 
le-o producea sîngele curs pe nisipul arenei, strigau şi 
cereau moartea  nefericitului gladiator pe care îl 
învinsesem în luptă, încît, dacă aş fi avut putere, în 
acele clipe i-aş fi omorit pe toţi. Dar să nu lungesc 
vorba. Ştiu că şi tu ai fost sclav şi ai suferit mult. N-ai 
vrea să fii în rîndul lumii, îmbrăcat într-o togă fru- 
moasă, să iei parte în for la discutarea legilor, să te 
plimbi între for şi terme alături de cei mai bogaţi 
oameni şi de cele mai frumoase femei din Roma? 

___ De data aceasta Staberius nu mai înţelegea nimic. 
ingrijorarea ce-l cuprinsese pentru soarta lui Dicomes 


se spulbera şi tot mai mult se întări stăpînirea de sine. 
Răspunse scurt la întrebarea lui Leonas: 

— Mă simt în rîndul lumii, nu doresc să îmbrac togă 
şi nici să mă plimb la Roma între for şi terme. In 
mijlocul oamenilor de aici, eu şi Canidia ne simţim 
bine, i-am îndrăgit şt sîntem iubiţi şi respectaţi de ei. 

Cu toate că răspunsul nu-i plăcu, Leonas nu 
schimbă cursul celor ce urmărea să spună. 

— Să trec de-a dreptul la rostul venirii mele aici: 
am sosit de la Roma trimis de Publius Octavianus. 
Bătrînul senator, ale cărui zile sînt numărate, ţine să-şi 
mai vadă o dată fiica; el s-o ierte?... ea să-l ierte?... nu 
ştiu cum să zic, tu cunoşti mai bine tot ce s-a petrecut. 
Din partea lui am dezlegare să vă rog pe amindoi să 
mergeţi la Roma. 

Ascultindu-l, faţa lui Staberius se împietrise! Se 
simţea uşurat, scăpat de îngrijorarea ce-l stăpiînise, 
însă locul acelei stări de încordare îl luară aducerile 
aminte. Se văzu în arena din amfiteatrul de la Ulpia 
Traiana Sarmizegetusa, el şi Canidia erau sortiţi morţii, 
iar senatorul orbit de furie nu voia să-i ierte. In colţul 
gurii îi răsări un zîmbet plin de mîhnire. 

— Poate că totul e prea tîrziu, Leonas! murmură el. 
Acum fiica lui Publius Octavianus este o femeie în 
vîrstă, nu mai e o copilă... Dar nu înţeleg de ce n-ai 
venit cu vestea asta la noi acasă? 

La o astfel de întrebare fostul gladiator se 
aşteptase şi răspunsul îl pregătise cu grija, ajutat de 
Decimus Silvanus: 

— Publius Octavianus mi-a spus că ar fi mai bine să 
stau cu tine de vorbă mai întîi. Cu toate necazurile ce i- 
ai pricinuit, n-a făcut economie de cuvinte cînd mi-a 
vorbit despre tine. Pentru el, tu eşti un bărbat înţelept 
ca un filozof de la Athena... 


Vorbele spuse de Leonas nu-l încîntară pe 
Staberius, simţea că se ascunde ceva dincolo de ele. 
Deveni mai prevăzător şi mai bănuitor. 

— Nu de mine depinde plecarea, ci de Canidia, ea 
trebuie să hotărască. In ce mă priveşte, pe vremuri am 
nutrit multă admiraţie şi un deosebit respect pentru 
Publius Octavianus, însă acum nu le mai am. De va fi 
să merg la Roma, voi porni într-acolo numai din nevoia 
de a o însoţi pe ea, de a-i da tot sprijinul de care va 
avea nevoie la un drum lung, dar nu şi cu gîndul de a 
mai intra în casa senatorului. 

— Te-am înţeles, Staberius, cine a fost sclav îşi dă 
seama cu ce simţăminte părăseşti pe cel care ţi-a fost 
stăpin. Dar poate că ea a uitat de cele petrecute 
demult, poate că se va hotări să-şi vadă tatăl şi să-i 
aducă împăcarea cea de pe urmă. Ai spus că nu vrei să 
mai intri în casa lui Publius Octavianus, poate că nu te- 
ai gindit, villa de la Roma, ferma de la Tusculum, atita 
bogăţie cui o să rămînă, nu ei, Canidiei? Ura şi 
necazurile se uită... Sper să te văd într-o togă 
frumoasă prin for, liber şi bogat... 

— Cît timp poţi aştepta răspunsul, Leonas? îl 
întrebă Staberius, ridicîndu-se de plecare. 

— O zi, cel mult două, răspunse Leonas, căutînd să 
arate că se grăbea, deşi era hotărît să nu plece înapoi 
la Roma decit însoţit de Canidia. 

Pentru el, suma la care se aştepta din partea 
batrînului senator reprezenta o avere şi nu se gîndea 
să o piardă, orice s-ar fi întîmplat. 

Staberius ieşi din villa lui Decimus Silvanus cu totul 
tulburat. Nu se mai gîndise de mult la Roma şi la cei de 
acolo şi, mai ales, nu-şi imaginase că ar fi cu putinţă să 
mai facă o călătorie pînă la marea capitală a 
imperiului. Totul depindea numai de Canidia. Cînd 


ajunse acasă, o găsi cu Butes. Amîndoi îl aşteptau cu o 
nerăbdare plină de îngrijorare. După ce le spuse pentru 
ce fusese chemat, o întrebă: 

— Ai dat tu vreo ştire la Roma şi le-ai spus în care 
parte a Daciei trăim? Nu pot să înţeleg de unde a ştiut 
Publius Octavianus că noi ne găsim aici? 

— Numai de la doi oameni, amindoi interesaţi să 
fie priviţi cu bunăvoință de senator: Plautius Priscus şi 
Decimus Silvanus, răspunse Butes fără grabă în locul 
Canidiei. 

Adevărul era că procuratorul aflase cu ani în urmă 
de la Decimus Silvanus că fiica lui Publius Octavianus 
trăia la Marodava şi se grăbise să dea de ştire la Roma. 

După ce Staberius povesti ce aflase de la Leonas, 
aşteptă hotărîrea ei. De mulţi ani, de cînd scăpaseră 
din amfiteatrul de la Ulpia Traiana şi pierduseră pe 
micul Burio, n-o mai văzuse plîngînd, ca şi cum în ochii 
ei lacrimile secaseră. Ştia că de atunci inima îi 
împietrise. Acum fusese învinsă de trista veste ce-i 
răscolise sufletul. 

— Vreţi de la mine un răspuns, începu ea printre 
suspine. Cu toată durerea ce mă chinuie nu pot să 
spun decit nu! Nu mă duc la Roma şi nu vreau să văd 
pe nimeni acolo! De atunci, de peste douăzeci şi cinci 
de ani, bătrînul de la Roma a uitat că mai are fiică şi 
acum şi-a adus aminte? Doar el a spus în faţa 
împăratului că nu mai sînt copilul lui! În clipa aceea, în 
sufletul meu s-a sfărimat toată dragostea ce o nutream 
pentru el, mi-am dat seama că am rămas fără tată. Da, 
de atunci nu mai am tată!... Mi se va spune că trebuie 
să iert, că aşa este omeneşte, să greşeşti şi să ierţi, 
dar toate merg pînă la un capăt. Cine ar putea să 
creadă, strigă ea cu disperare, că atunci cînd un 
părinte se leapădă de copilul său, şi-l lasă pradă morţii, 


greşeşte? Şi cine ar putea să susţină că un părinte care 
a putut să facă această ticăloşie mai poate fi iertat? 
Tu, dragul meu, tu care ai fost şi eşti atit de bun, poate 
că în adîncul sufletului tău îi judeci pe oameni aşa cum 
sînt, nu te-ai fi aşteptat ca acolo, în amfiteatru, Publius 
Octavianus să fi cerut împăratului să-ţi lase viaţa, căci 
ştiai cît te ura şi ştiai că l-ai îndurerat, eu însă nu-l pot 
ierta!... Acum sînt o femeie care se apropie de virsta 
bătrîneţii, aici mi-am trăit viaţa şi aici vreau să rămîn, 
alături de voi, alături de toţi din Marodava. 

Staberius şi Butes nu încercară să o determine să- 
şi schimbe hotărîrea pe care o luase. 

A doua zi Staberius duse răspunsul Canidiei lui 
Leonas şi plecă repede, deşi acesta şi Decimus 
Silvanus încercară să-l reţină, în speranţa că va mai 
obţine cel puţin o amiînare a hotăririi ei. 

Cu toată tulburarea şi schimbarea pe care o 
adusese în sufletele şi în viaţa lor sosirea lui Leonas, 
după citeva zile, cînd Canidia şi Staberius se mai 
liniştiră, se ivi la poarta lor trimisul de la Roma. Era 
călare, însoţit de Decimus Silvanus. li primiră în casă 
hotăriţi să curme de la început orice nouă încercare de 
a-i convinge să plece la Roma. Dar totul se petrecu 
mult mai uşor şi mult mai repede decit se aşteptaseră. 
Vorbi mai mult Leonas: 

— Am trecut să-mi iau rămas bun la plecare. Nu se 
putea să părăsesc aceste locuri fără să fi văzut pe fiica 
lui Publius Octavianus. Imi pare nespus de rău că n-am 
reuşit în misiunea ce mi s-a încredinţat, căci, dacă în 
adevăr greşeala lui Publius Octavianus a fost atit de 
mare, atunci nici zeii nu-l mai pot ierta. Pe mine nu 
trebuie să rămiîneţi supăraţi, sînt un străin care a făcut 
un drum greu, pentru că a fost plătit destul de bine. 
Miine părăsesc Porolissumul şi mă îndrept spre Ulpia 


Traiana Sarmizegetusa, iar de acolo la Roma. Poate că 
vă răzgindiţi; ar mai fi timp să plecaţi pînă la căderea 
iernii. Mai fac o singură întrebare: un papyrus... o 
veste... ceva nu trimiteţi lui Publius Octavianus? 

— Nu! răspunse rece Canidia. Cînd ai venit, mi-ai 
adus ceva din partea lui? 

Ochii îi înotau în lacrimi şi mîinile îi tremurau. Privi 
pe rînd spre Leonas şi spre Decimus Silvanus: 

— Eu nu mai am tată, după cum nici el nu mai are 
fiică! adăugă ea fringindu-şi mîinile şi ieşi cu paşi 
grăbiţi din încăpere. 

În ziua următoare, Leonas şi Decimus Silvanus se 
prezentară procuratorului şi îi aduseră la cunoştinţă 
nereuşita lor. Pe la amiază, Leonas părăsi Porolissumul 
şi se îndreptă spre Napoca în văzul celor ce se plimbau 
pe via Hadriana. 

După zilele schimbătoare şi mohorite de toamnă, 
cu vînt, ploaie şi ceaţă, vremea se îndreptă. Cerul era 
senin, soarele luminos, dar fără putere; bruma 
acoperea pămîntul în fiecare dimineaţă cu un strat 
gros, alb, prăfuit. Încetul cu încetul, după zguduirea 
prin care trecuseră, adusă de sosirea lui Leonas, 
Canidia şi Staberius, se liniştiră şi viaţa îşi reluă cursul 
obişnuit. 

Într-o zi, spre seară — trecuseră mai mult de două 
săptămîni de la plecarea lui Leonas — la poarta lui 
Butes se opri bătrînul larse cîntînd din nai. li spuse că a 
fost trimis de tabularul Lucrinus să-i cheme, pe el şi pe 
Decibalos, fiindcă s-au greşit nişte socoteli cu griul pe 
care l-au dat pentru cohorta de la Porolissum, iar dacă 
nu se prezintă numaidecit, trimite legionarii după ei. 
Butes ştia la ce trebuiau să se aştepte el şi Decibalos, îi 
scotea încă datori imperiului. Cînd să plece, larse se 
întoarse din drum şi adăugă: 


— Am venit pînă la voi pentru că vă iubesc mult, 
altfel nu făceam asta ca să-l slujesc pe ticălosul de 
tabular. 

O dată cu ei se pregătiră de plecare şi Gumida cu 
Sarmida. Cum mergeau în vicul Serdos, ele socotiră că 
era bine să se repeadă pînă la Ampelia, pe care nu o 
mai văzuseră de mult. Casa în care locuia decurionul 
era aproape de oficiul public al dărilor, unde lucra 
Lucrinus. Ca în zi de toamnă, seara se lăsă repede. 
Canidia aprinse opaițul. Bătrinul Protas se retrase în 
odăiţa lui din spatele casei. Intotdeauna bătrînul se 
culca devreme. Pînă departe în jur era linişte. La Butes 
şi la Decibalos nu mai era nimeni. Din întuneric, pe 
lîngă gardul lui Staberius se iviră cîteva mogildeţe, 
care înaintau repede, mai mult pe brînci. Doua dintre 
ele deschiseră poarta, iar una făcu cîţiva paşi înăuntru. 
Se opri şi strigă: 

— Staberius, vino repede, s-a întîmplat ceva cu 
Butes! 

— Tu cine eşti? întrebă Staberius din casă. 

— Un om din Serdos; trebuie să mergi numaidecit, 
altfel se produce o mare nenorocire! 

Îi spuse Canidiei să împingă drugul la uşă după ce 
iese el, puse cuțitul la brîu şi luă toiagul din atriu — 
casa lui era împărţită ca una romană — şi dădu buzna 
afară în fugă. 

— Vino, sînt aici la poartă! îl îndemnă mogildeaţa 
care îl strigase. 

Mai făcu numai cîţiva paşi şi deodată se prăbuşi la 
pămînt. În aceeaşi clipă auzi ţipătul Canidiei. Cu iuţeala 
fulgerului îşi dădu scama că erau atacați, se ridică în 
genunchi şi începu să rotească toiagul în jurul său 
pentru apărare. Căuta să simtă ce mişcări se făceau pe 
lîngă el, spre a-şi putea da seama din care parte să se 


apere mai mult. Ţipătul Canidiei îl mai auzi de citeva 
ori înăbuşit. Se întoarse şi se repezi spre casă, strigînd 
pe Protas. După cîţiva paşi simţi în spate o lovitura 
puternică. Se încovoie şi scăpă toiagul din mînă, dar 
nu-şi pierdu cumpătul. Trase cuțitul de la briu şi se 
pregăti să lovească în oricine-i va sta în cale. Mai făcu 
un alt salt spre casă. Aproape de uşa de la atriu o 
umbră se repezi spre el. Staberius întoarse cuțitul şi 
lovi la întîmplare cu sete. Auzi un răcnet şi cel ce 
căutase să-l oprească se prăbuşi la pămînt. Socoti că-şi 
făcuse liberă înaintarea şi se aruncă spre uşă. In 
acelaşi timp din spate ceva greu se năpusti asupra lui, 
dădu să se întoarcă, dar nu mai avu putere, simţi o 
durere ascuţită între spete, scăpă cuțitul din mînă şi, 
clătinîndu-se de cîteva ori, căzu în nesimţire. In jur se 
întinse repede liniştea. Cineva din întuneric se aşeză în 
uşă şi şopti apăsat, şuierător: 

— Aţi legat-o şi i-aţi înfundat bine gura? 

Opaiţul mai era aprins. In uşă se iviră două umbre 
în lumina palidă şi slabă din casă, purtînd pe braţe pe 
Canidia. Cel ce vorbise se întoarse spre cei de afară şi 
continuă tot aşa de apăsat: 

— Repede, vedeţi pe care dintre ai noştri l-a 
doborit, ridicaţi-l şi fugiţi cu el în pădure. Ceilalţi să 
facă tot ce le-am spus dinainte! 

Ciţiva pătrunseră înăuntru şi ieşiră în fugă cu 
legături mari, pline cu lucruri de casă, ce putură lua la 
întîmplare. Şi totul reintră repede în liniştea dinainte. 
Numai aproape de pădure ciinii lătrau pe urmele celor 
ce se îndepărtau în grabă. 

De bătrineţe, sclavul Protas auzea greu. | se 
păruse că fusese strigat de Staberius, apoi că auzise 
ţipătul Canidiei, un timp ascultase atent, dar strigătele 
nu se mai repetaseră. Ca să se liniştească socotise că 


era bine să iasă afară să vadă dacă se întimplase ceva. 
Sosise la colţul casei tocmai cînd cel voinic din uşă 
dădea ordinul de plecare. Bătrînul se grăbi într-acolo, 
dar nu înaintă mult, căzu doborit de o lovitură de 
pumn. Rămase întins pe pămînt multă vreme. Puterile 
îl părăsiseră. Işi reveni tirziu, auzi gemete în apropiere. 
Incercă să se ridice, dar nu putu să se salte decit pe 
genunchi şi în miîini. Incepu să se tirască încet în partea 
din care veneau gemetele. Reuşi să înţeleagă printre 
şuierături, ce păreau un horcăit, un fel de fierbere în 
piept: 

— Canidia... Canidia... latronii... mor... 

Bătrîinul se  cutremură, din  adîncurile vieţii 
măcinată de ani puterile se înzeciseră, se săltă pe un 
genunchi, apoi în picioare. Se grăbi şi aduse opaițul. ÎI 
privi îngrozit pe Staberius. Căzut cu faţa în sus, 
murmura cuvinte ce nu se mai puteau înţelege, printre 
şuviţele de sînge ce se scurgeau din gură. Incercă să-l 
ajute, alergă în casă, aduse cîrpe şi apă, începu să 
caute rana, dar nu putu să-i scoată tunica şi cămaşa. 
Se chinuia într-una cînd auzi pe Butes tuşind prin curte. 
Era cu Decibalos. Se repezi cum putu şi îi strigă cît îl 
ţineau puterile. 

După două zile de chinuri grele, Staberius îşi dădu 
sfîrşitul. De la el nu putură să prindă decît cuvîntul 
„latroni”, repetat de citeva ori la răstimpuri lungi, iar 
de la bătrînul sclav aflară numai că, atit cît reuşise să 
audă pînă să-l doboare lovitura de pumn, după glas i 
se păruse că ar fi fost vilicul Marsus. Faptul că 
Staberius murmurase de mai multe ori cuvintul 
„latroni”, pus în legătură cu prădarea casei, îi duseră la 
presupunerea că nenorocirea se datorase tot loviturii 
dată de o ceată de latroni. Sclavi fugari, tilhari de 
drumul mare şi alţi oameni fără căpătii tilhăreau 


pretutindeni în Dacia, lăsînd în urma lor sînge şi pustiu. 
Nu înțelegeau însă de ce o luaseră cu ei pe Canidia, 
deşi furturi de femei de către cei care trăiau ascunşi 
prin pădurile din fundul văilor şi munţilor se mai 
văzuseră de multe ori, odată se întimplase şi în vicul 
Serdos. După o săptamiînă de la moartea lui Staberius, 
un alt fapt îl buimăci pe Butes: tabularul Lucrinus veni 
însoţit de actorele Ampliatus şi de cîţiva sclavi şi 
puseră stăpinire pe casa şi ograda vecină, în numele 
lui Decimus Silvanus, motivind că atit casa, cît şi 
ograda fuseseră date lui Staberius de câtre Burio şi că 
tot ce fusese al tarabostelui aparţinea de drept 
stăpînului fermei. 

Procuratorul se arătase la început mult îngrijorat 
de cele întimplate fiicei senatorului şi zile în şir pusese 
mai multe centurii să scotocească pădurile din jurul 
Marodavei, în speranţa că-i va da de urmă, apoi se 
liniştise. Stînd de vorbă cu Decimus Silvanus şi din 
îndemnul acestuia, se hotărise să nu trimită nici o ştire 
la Roma lui Publius Octavianus. 


Capitolul IV 
LUPERCALIILE 


În lumina ce se stinge încet pe cerul purpuriu al 
amurgului, templul lui Mithras pare înconjurat de 
flăcări. Dincolo de el, peste pîrîul Zerdis, virfurile fagilor 
cu frunzele galbene-ruginii arată şi mai roşii bătute de 
razele soarelui de seară. După zilele ploioase ale lui 
octombrie, noiembrie adusese o toamna uscată, cu cer 
senin, călduţ pe la amiezi şi geros cu bruma dimineţii. 
Pe drumul ce urcă domol spre templu, trec în sus şi în 
jos rarii credincioşi ai zeului Mithras. Fiecare poartă 
ofranda cu care crede că l-a obişnuit, o aşază pe soclul 
de piatră pe care se înalţă marmura albă şi lucioasă a 
divinității reci, cu faţa împietrită într-un zîmbet ce nu 
se poate şti dacă este bucurie şi dragoste pentru 
credincioşii săi sau scîrbă şi batjocură, apoi pune cîţiva 
grăunţi de răşină în cele două vase ce fumegă de o 
parte şi de alta a statuii. In templu pluteşte un fum 
străveziu, ale cărui valuri cenuşii-albastre în continuă 
mişcare se văd în dungile luminoase tăiate de razele 
soarelui, pătrunse prin deschizăturile înalte şi înguste 
care ţin loc de fereastră. In cele patru colţuri ale 
încăperii piîlpîie flăcările făciliilor de ceară; unele sînt 
gata să se stingă, îşi sfirşesc viaţa. Din cînd în cînd 
paznicul şi slujitorul templului, Hylas, vine înăuntru, 
iese apoi în uşă, pîindeşte momentul cînd credinciosul 
care le-a depus se îndepărtează, iar altul încă nu se 
arata urcînd drumul, intră din nou grăbit, şchiopătind 
din piciorul stîng, alege ofrandele cele mai bune şi le 
duce în chilia sa din apropiere. In fiecare zi, după ce şi 
ultimul credincios şi-a adus ofranda şi timpul de 
închidere a templului a trecut, batrinul paznic se 
încarcă greu cu daniile cele mai gustoase: cîrnaţi, 
slănină afumată, carne friptă, mere, struguri, nuci, 
miere şi vin şi le ducea lui Helpizon, preotul zeului 
Mithras, în vicul Serdos. Sînt şi zile cînd nu se aduc 


ofrande, sau se aduc prea puţine şi nu aşa gustoase; în 
astfel de zile Hylas opreşte totul pentru el, se duce la 
preot să-i spună să nu aştepte şi să-şi încropească 
ceva de mincare din ceea ce mai are păstrat din cele 
aduse mai înainte. Şi, fără grabă, în fiecare zi batrinul 
Hylas îl aşteaptă pe larse cu mîncare pregătită şi 
cinează împreună. 

După ce o batriînă ieşi, tîrîindu-şi greu picioarele 
umflate — se rugase cu lacrimi zeului să-i vindece 
nepoţica — în templu intrară doi bărbaţi, doi coloni din 
Serdos. Unul scoase din traistă patru mere mari, aurii 
şi le puse la picioarele zeului, iar celălalt lăsă un ulcior 
cu vin. Se rugară repede, fiecare murmurînd ceva cu 
gîndurile aiurea, ca şi cum căutau ca zeul să nu creadă 
că nu i se închină, apoi se traseră într-un colţ în spatele 
statuii. Unul era înalt, subţire şi puţin cocoşat, iar 
celălalt mărunt şi gros, încet în mişcări. 

— L-ai întîlnit pe Ampliatus? întrebă cel gras. 

— Da, ne dă tot ce i-am cerut, dar vrea cam mulţi 
sesterţi, răspunse celălalt. 

— Cit de mulţi? 

— Aproape de două ori pe cît i-am dat rîndul 
trecut. 

Cel mărunt se întoarse spre făclia de lîngă el, îi 
curaţi feştila şi o făcu să lumineze mai bine. 

— Am aflat că la Porolissum trimite griul cu un preţ 
mai mic, continuă el aproape murmurind, după ce 
aşeză mai bine făclia. Actorele ăsta e un hoţ fără 
pereche... 

— Ca şi noi, adăugă celălalt rizînd. 

— Ca şi stăpînul lui, reluă grăsunul. Poate că nici n- 
au mai văzut aceste locuri un hoţ mai mare decit el. N- 
ai auzit ce a făcut dincolo, în Marodava? După moartea 
acelui grec, fost sclav, Staberius, care se aciuase pe 


lîngă daci şi se înţelegea bine cu ei, hoţul de Decimus 
Silvanus a luat casa, ograda şi țarina rămasă, spunînd 
că sînt ale lui. 

— Poate că de moartea lui Staberius nici nu e 
străin ticălosul. Vorbeşte lumea..., cică el ar fi luat-o pe 
soţia celui mort şi ar ţine-o sus, acolo în villa, închisă. 
Nu ştiu dacă şi la daci s-o fi zvonit ce se vorbeşte prin 
Serdos. Poate că hoţomanului n-o să-i meargă mult cu 
ei, ca miine o să auzi că a fost găsit mort undeva, cu 
capul făcut ţăndări de o măciucă. Ei, ce facem, dăm lui 
Ampliatus cît ne-a cerut? Şi cînd mergem la el? 

— Eu zic să încercăm şi la Eufemus, libertul a 
început să se îmbogăţească bine. Se spune că vrea să 
înalțe un templu zeiţei Libera în apropierea 
amfiteatrului, la Porolissum, şi că o să fie primit în 
curînd în Ordo Augustalium!?. Atunci să-l vezi cît de sus 
o să-şi ridice nasul. Ajuns în rîndul augustalilor, prin 
danii ce-l mulţumesc chiar şi pe procurator, Eufemus 
va scăpa din mîna lui Decimus Silvanus, care îl 
socoteşte şi acum tot ca pe un sclav al lui. 

— Dacă Eufemus ajunge în Ordo Augustalium va fi 
hoţul hotilor. Eu zic că tot mai bine e să ne-nţelegem 
cu Ampliatus; lasă-l să-l fure pe Decimus Silvanus! 

Cel slab tăcu şi ascultă atent. Afară se auzeau voci. 
Se lăsase întunericul. În templu lumina făcliilor părea 
mai puternică. 

— Hylas, se auzi de afară, să nu mai laşi pe nimeni 
să intre în templu! 

— E Helpizon, preotul, şopti cel gras. Să mergem. 
leşiră şi se îndepărtară repede. 

— Vino, Horiens, să intrăm în templu, îl îndemnă 
Helpizon pe preotul de la templul lui Apollo din vicul 


12 Ordo Augustalium — asociație religioasă în care intrau liberţii îmbogătiți ce 
făceau danii statului şi templelor. 


Magnus. Spui că va sosi repede şi Scorillo, altfel ne 
apucă aici miezul nopţii. 

— Da, trebuie să se ivească dintr-o clipă-n alta, i- 
am trimis vorbă din vreme printr-un slujitor al 
templului meu. 

Intrară şi se aşezară pe o bancă lungă de lemn 
pusă de-a lungul zidului, în dreptul statuii zeului. 
Amîndoi erau scurţi, cu feţele pline, roşii. 

— Uite ce mere frumoase are zeul tău! se miră 
Horiens ridicîndu-se, luă unul şi începu să muşte din el 
cu poftă; luă altul şi-l întinse lui Helpizon. Mi se pare că 
tot mai multă lume se roagă zeului Mithras. După 
coloni s-au luat mulţi veterani şi liberţi, iar în curînd o 
să-i vezi şi pe daci. 

— Au şi început, întări Helpizon, după ce muşcă din 
măr cu atita lăcomie, încît se auzi un pocnet ce făcu să 
răsune templul. Procuratorul caută să mă ajute mult în 
treaba asta: dacii care îl schimbă pe zeul lor cu Mithras 
primesc ceva pămînt şi un nume nou. Eu sînt mai 
aproape de Marodava şi încerc să-i aduc la templul 
meu unul cîte unul. Dar haide, să nu pierdem vremea, 
spune-mi ce ai făcut la Ulpia Traiana Sarmizegetusa şi 
ce s-a mai hotărit. 

Horiens se grăbi să-şi mestece muşcătura de măr 
pe care o avea în gură şi o înghiţi cu oarecare 
greutate. 

— A fost ceva mai mult decit ne aşteptasem. Cînd 
am primit vestea să plec într-acolo, la Ulpia Traiana 
sosise de la Roma chiar Marele preot al Marelui templu 
al lui Jupiter, şi nu un trimis de-al lui. Au venit la Ulpia 
preoţi din multe părţi ale Daciei, cîte unul din fiecare 
colonie şi din vicurile mai mari. Dacii nici nu ştiu ce li 
se pregăteşte. E vorba ca în ciţiva ani cultul lui 
Zamolxis să fie desfiinţat. 


— Asta ar însemna ca ei să se răscoale din nou, în 
frunte cu preoţii lor, nu crezi asta? 

Horiens începu să ridă. Muşcă din măr şi răspunse 
în timp ce continua să mestece: 

— De asta să n-ai nici o grijă. Marele preot al lui 
Jupiter n-a scăpat nimic din vedere. Crezi, Helpizon, că 
n-am fost mirat peste măsură cînd l-am văzut acolo în 
adunarea noastră pe Marele preot al lui Zamolxis, pe 
Zbelciper, însoţit de mai mulţi capnoboţi veniţi de pe 
Cogheon? Acolo, de faţă cu noi, Marele preot Zbelciper 
n-a scos nici o vorbă, dar am auzit după aceea că ei, 
Marii preoţi, s-au sfătuit îndelung mai înainte de 
sosirea zilei sorocită pentru ţinerea adunării. 

— De cînd lumea, corb la corb nu-şi scoate ochii, 
iar lup pe lup nu mănîncă, glumi Helpizon. 

— Tu trebuie să te bucuri, Helpizon! S-a spus acolo 
că dacii trebuie să fie îndemnați mai mult spre cultul 
lui Mithras şi al perechei de zei Libera şi Liber, adică 
spre cultul lui Bacchus sau al lui Lupercus. În locul 
sărbătorii lor, a coroanei, adică a recoltei şi belşugului, 
să-i facem să sărbătorească o dată cu ai noştri 
lupercaliile, sărbătorile fecundității, ale fertilității 
pămîntului, animalelor, păsărilor şi oamenilor. Ti-am 
spus să te bucuri, pentru că la templul tău vor veni tot 
mai mulți adoratori ai zeului Mithras şi, se înțelege, — 
adăugă rîzînd — tot mai multe ofrade... 

— Ai adus vorba de sărbătoarea lor, a coroanei, ce 
să fi fost cu tribunul de a venit acolo cu legionarii lui 
să-i protejeze pe daci? Cică au petrecut şi s-au ospătat 
cum nu se poate mai bine toţi romanii poftiţi la mesele 
lor. Cei care au fost acolo mi-au spus că dacii sînt 
foarte uniţi şi săritori, gata să se ajute între ei, iar la 
petrecere veseli, blînzi şi cu poftă de viaţă. 


Helpizon ronţăi mărunt şi des cotorul, apoi îl 
aruncă. Continuă, mulţumit de gustul plăcut al mărului: 

— Dar ce o fi cu Scorillo de nu mai vine? Aş vrea 
să-l văd ce mutră o să facă după ce va auzi de la tine 
ce s-a hotărît la Ulpia Traiana. Dar, spune-mi, Horiens, 
ce altceva nou ai mai aflat pe acolo? 

Horiens aruncă şi el cotorul de măr, se şterse la 
gură şi îşi trecu de cîteva ori degetele prin barba 
deasă. 

— Ce am văzut la Ulpia Traiana Sarmizegetusa 
este minunat de frumos. E ceva ca la Roma: bogăţie, 
lux, îmbuibare şi chiar desfriu. Acum cei de acolo se 
simt atit de mîndri de frumuseţea şi bogăţia coloniei, 
încît o numesc Noua Roma şi cînd întîlnesc pe cei veniţi 
de pe malurile Tibrului sau din alte părţi ale imperiului, 
vorbesc cu multe ifose despre cetatea lor. Ai auzit? 
Noua Romă, Helpizon, nu Mica Romă, cum i se spune 
în batjocură vicului Magnus. Acolo, pe via Dacia 
Traiana şi pe via Roma, s-au ridicat viile frumoase, cu 
coloane şi porticuri de marmură de toate culorile, au 
mai mărit forul şi palatul augustalilor, iar amfiteatrul 
abia de cîţiva ani a fost cu totul terminat. Cînd te duci 
spre terme vezi lume aşa de frumos îmbrăcată, mai 
ales femeile, cu podoabe scumpe, lucitoare, iar 
bărbaţii purtînd toge elegante, încît ai clipe cînd te 
crezi cu adevărat la Roma... 

Horiens tăcu. Helpizon ridea. 

— Imi închipui de ce rizi, reluă el. Să ştii că am fost 
la Roma, am fost o singură dată, eram tînăr de tot, şi 
cele ce am văzut m-au uimit atît de mult, încît nu cred 
că le voi uita toată viaţa. Şi m-a mirat ceva la Ulpia 
Traiana: acolo, înăuntru, se lăfăiesc romanii şi alaturi 
de ei mulţi alţii, militari, negustori şi funcţionari de alte 
neamuri, iar în afară, dincolo de ziduri, în cîmpia 


mănoasă din jur şi pe dealurile bogate şi frumoase, 
stau dacii. Dacă te duci la cimitir şi citeşti numele 
scrise pe monumentele funerare sau pe pietrele de pe 
morminte, crezi că te găseşti într-o provincie în care 
trăiesc numai romani şi alţi oameni aduşi de prin 
provinciile îndepărtate ale imperiului, cu toate că 
oraşul se află la marginea unei cîmpii în care sînt 
împrăştiate numeroase vicuri de-ale dacilor. De fapt 
aşa se întîmplă şi pe la celelalte colonii: la Apulum, la 
Ampelum, la Potaissa, şi-n multe alte locuri. 

Horiens tăcuşi ascultă atent. De afară se auzeau 
paşi pe lespezile de piatră de la intrarea în templu. 

— Trebuie să fie Scorillo, şopti Helpizon. Scorillo 
intră cu paşi grăbiţi. 

— Toţi zeii să fie cu voi, cinstiţi fraţi! salută el, 
suflind repede. Am întirziat niţel, pentru că a trebuit să 
trec pe la o bătrină care e pe moarte şi nu vrea să 
plece la Marele zeu pînă nu mă aude rugîndu-mă 
pentru ea. 

— Se apropie vremea cînd o să se roage şi la alţi 
zei, zise încet, mai mult pentru sine, Helpizon. Frate 
Scorillo, şi noi îi rugăm pe zei să-ţi dea sănătate, 
răspunse el la salut, privindu-l cu ochi mari pe preotul 
dac. 

În vîrstă, înalt şi slab, cu o mantie ca un fel de 
zeghe prinsă pe umăr cu o fibulă de argint, Scorillo îşi 
roti privirea prin templu şi cîteva clipe şi-o aţinti asupra 
zeului Mithras. Se întoarse apoi spre ei şi se aşeză mai 
la o parte pe banca de lemn. Helpizon se aplecă spre 
soclul statuii, luă unul din cele două mere care mai 
rămăseseră şi-l întinse lui Scorillo. 

— la, frate, e foarte bun, noi am mincat cîte unul. 
Scorillo luă mărul şi muşcă fără poftă. Pe măsură ce se 


potolea de graba cu care venise, pe faţa lui se 
aşternea o tristeţe ce părea o împietrire rece. 

— Am venit aseară de la Ulpia Traiana... sparse 
Horiens tăcerea. 

— Eu am sosit astăzi de la Cogheon, adăugă 
Scorillo încet, şi slobozi un oftat pe care căută să şi-l 
stapînească. Îmi închipui pentru ce m-aţi chemat. 

— Atunci ştii... 

— Spune ce ştii tu, îl îndemnă pe Horiens, privindu- 
| cu clipiri repezi. 

— A fost şi Marele preot al templului lui Jupiter de 
la Roma, începu Horiens, şi Marele preot al vostru, 
Zbelciper. Marele preot al lui Jupiter a spus că noi, 
preoţii, trebuie să facem totul ca dacii să părăsească 
unul cîte unul cultul lui Zamolxis, să vină să se roage la 
templele noastre. Pentru a-i ajuta să se hotărască mai 
repede, guvernatorul de la Ulpia Traiana a dat 
dezlegare procuratorilor din Dacia să dea pămînt bun 
de muncă celor ce vor trece la adorarea zeilor 
imperiului; totodată să le mai adauge şi cîte un nume 
roman alături de cel dac. Roma vrea să dispară cît mai 
curînd deosebirea pe care o întîlneşti pretutindeni în 
aceasta provincie între romani şi daci. Dacii vor fi luaţi 
ca militari în unităţile auxiliare ale legiunilor, vor putea 
să lucreze diferite meşteşuguri prin colonii şi vicuri, 
mai ales ca făurari, dulgheri, olari şi multe alte 
îndeletniciri în care ei sînt de o dibăcie neîntrecută. ŞI 
ce o să fie dacă unul ca Rundacio, de pildă, cînd o să 
înceapă să adore pe zeul Mithras sau pe zeiţa Libera, 
va primi pămînt bun de muncă şi se va numi Callistus, 
adică Rundacio Callistus, iar tabularul îl va trece pe 
tăbliţele lui pe scurt R. Callistus? Tu ce ştii, frate 
Scorillo? 


— Cam tot asta, numai că nouă ne-a arătat niţel 
mai altfel Marele preot Zbelciper. Ne-a spus că noi, 
preoţii, nu trebuie să-i oprim pe cei care încep să adore 
alţi zei şi nici să-i speriem cu supărarea lui Zamolxis, 
cu răzbunarea lui, că de fapt zeii sînt unul şi acelaşi 
lucru, numai numele lor sînt altele. Un capnobot, care 
se arăta a fi foarte învăţat şi umblat, ne-a povestit că 
mai peste tot în imperiu nu prea se mai face multă 
deosebire între aceiaşi zei: unii spun Pan, alţii Bacchus, 
Dionysos şi chiar Lupercus sau Liber Pater; tot aşa, 
Marelui zeu dacii îi spun Zamolxis, romanii Jupiter, iar 
grecii Zeus, dar ei sînt unul şi acelaşi zeu, stăpinii 
zeilor mai mici, aşa cum un om bogat este stăpiînul 
sclavilor săi. Ce s-ar mai putea face? Nimic! Cînd cei 
mari au pus la cale lucrurile — căci se vede bine că ele 
au fost hotărite de ei prin bună înţelegere — celor mici 
nu le rămîne decit ori să se răscoale, ori să plece 
capetele, lăsîndu-se în voia soartei. 

Scorillo tăcu şi rămase cu privirea aţintită pe 
lespezile de piatră ale pardoselei templului. 

— Şi tu ce ai de gînd să faci? îl întrebă Helpizon. 

— Ce aş putea să fac? N-o să mă aşez împotriva 
riului ce curge vijelios la vale. Voi, de aţi fi în locul 
meu, ce aţi gîndi? 

Horiens şi Helpizon se priviră unul pe altul. 

— Am face cum e mai bine, în aşa fel, încît să 
putem trăi, răspunse Helpizon. 

— Nouă ni s-a spus că preoţii cultului lui Zamolxis 
vor fi şi ei luaţi pe lîngă temple sau, dacă nu vor primi 
să fie slujitori la altare, vor capăta pămînt mai mult, ca 
astfel să poată duce o viaţă tot aşa de bună ca atunci 
cînd erau preoţi, lămuri Horiens. 

— Sînt destul de bătrîn, reluă Scorillo, şi o să pot 
trăi şi din puţin. Voi îndemna oamenii aşa cum a cerut 


Marele preot Zbelciper. De mine nu trebuie să vă feriţi 
şi nici să mă duşmăniţi dacă la început nu vor trece 
prea mulţi daci să adore zeii voştri. 

Scorillo se ridică de pe banca de lemn şi veni în 
faţa lor. Tinea în mînă mărul din care uitase să mai 
muşte. 

— Ce vrei să zici, de ce să ne ferim unul de altul şi 
de ce să ne duşmănim? îl întrebă Horiens. Trebuie ca 
noi, preoţii din fiecare colonie, din fiecare vic sau 
aşezare să lucrăm strîns uniţi pentru aducerea dacilor 
pe un nou drum şi pentru contopirea lor cu ceilalţi. Aşa 
au hotărît, aşa spun ei. Marii preoţi... 

— Da, Marii preoţi!... murmură Scorillo. Eram tînăr 
cînd un preot învăţat de pe Cogheon — se numea 
Burillo — mi-a destăinuit tot ce ştia el despre Marii 
preoţi şi despre scopurile urmărite de ei... Ce pot să 
facă popoarele care nu mai au conducători? Dacii sînt 
acum fără căpetenii. 

— Au avut, Scorillo, au avut căpetenii mari, la a 
căror aducere aminte eu mă înclin şi mă rog zeilor 
pentru sufletele lor, începu Helpizon cu însufleţire, 
dacii au avut pe Decebal, pe Diegis şi pe Sarmis, pe 
care i-au urmat vijelios în lupte, dar ce puteau să facă 
împotriva unui imperiu care se întinde cît este lumea, 
de la răsărit de soare pînă la apus? Roma de mult 
supune unele popoare cu ajutorul altora: luptă cu 
legiuni de gali, de iberi şi de germani şi supune 
popoare din răsărit; trimite legiuni de macedoneni, de 
traci, de perşi, de egipteni să potolească răscoalele din 
apus, şi pe toate aceste popoare le miînuiesc cu 
iscusinţă romanii. Noi, preoţii, trebuie să facem ca 
popoarele să nu mai fie dezbinate, să nu se mai urască 
între ele... 


— Să fie toate unul, iar pe deasupra lor Marii 
preoţi!... murmură Scorillo. 

— Şi alături de Marii preoţi, preoţii! rise Horiens. Ce 
v-a găsit pe amindoi? Vă arătaţi ca nişte revoltați. Aţi 
uitat că sîntem preoţi? Aici sîntem trei, trebuie să 
facem tot ce se poate şi, uniţi, să trăim bine, iar dacii, 
colonii, romanii şi cine mai vreţi să se amestece şi să 
trăiască în înţelegere. Ne vor ajuta zeii!... adăugă el, 
privind spre statuia zeului. Uite, îl vedeţi pe Mithras 
cum ne zimbeşte? A fost un mare gînditor şi 
cunoscător al oamenilor sculptorul care l-a cioplit. Zeul 
ne-a ascultat şi suride, însă după zimbetul lui împietrit 
nu poţi să înţelegi dacă este bucuros că noi oamenii, 
facem ceea ce facem, sau ride în batjocură de 
speranţele noastre. Poate că cel care a cioplit în 
marmură această statuie va fi fost şi un mare filozof; în 
felul acesta el a căutat să arate, fără cuvinte, că 
mulțimile, oamenii nu ştiu ce vor şi nici încotro se 
îndreaptă. Tu, Scorillo, eşti preot; noi preoţii trebuie să 
arătăm mulțimilor că sîntem mai presus de toţi, că 
stăm de vorbă cu zeii şi ne rugăm pentru ei, deşi ceea 
ce putem, ce urmărim şi cum trăim, o ştim fiecare. 
Sîntem nişte oameni care îşi duc zilele făcînd pe 
slujitorii zeilor şi luînd ofradele ce se aduc la temple. 
Uite, zeul are ca ofradă un ulcior, care poate că e cu 
vin. Frate Helpizon, te superi daca îl gustăm puţin? 

Vinul era bun şi tare, dulceag şi bine limpezit, cu 
aromă de strugure copt. Cei trei preoţi plimbară 
ulciorul din mînă în mînă şi, cu fiecare roată pe care o 
făcea, se mai uşura. Se încălziră repede şi prinseră 
poftă de vorbă, de ris şi de glume. Pomeţii obrajilor, 
nasurile şi urechile roşii ca sîngele părea că ardeau pe 
pletele şi bărbile lor încilcite. Lui Scorillo îi pieri repede 
tristeţea şi se arătă mai apropiat şi mai prietenos cu ei. 


Toată ciuda şi nehotărtîrea cu care venise se topi în 
căldura vinului. Se pregăteau să plece cînd în uşa tem- 
plului se ivi Eufemus. Imbrăcat bine, se vedea de 
departe că libertul se îmbogăţise, nu mai arăta mic şi 
sfrijit, era mai legat, mai bine împlinit la faţă şi la trup. 

— Ştiam că siînteţi aici, am aflat la taberna lui 
Theudotos, v-au văzut unii intrînd în templu. Mă rog 
zeului Mithras, cinstiţi preoţi, să vă dea sănătate şi 
unire! salută el prins de tăria vinului pe care îl băuse la 
tabernă. Pe toţi zeii, jur că vă spun adevărul, aşa cum 
vă văd aici pe toţi trei, parcă-i văd adunaţi şi împăcaţi 
pe cei trei zei pe care îi slujiţi. 

Preotul Horiens îi ieşi în cale. 

— Intră, frate augustal, îl îndemnă, pentru tine mă 
rog mult lui Apollo! Cine ajuta templul lui mai mult, nu 
tu, augustalul Eufemus? 

— Cine ajută se ajută, Horiens, aşa spun înţelepţii. 
Eu nu pot să nu fiu recunoscător faţă de cei care m-au 
ajutat să intru în Ordo Augustalium, şi tu eşti unul 
dintre aceştia. Acum, ca augustal, mă simt mai în 
rîndul oamenilor. 

— Şi nici nu te mai temi de Decimus Silvanus... 

— Şi asta este. Mi-e greu că nu mă pot dezbăra de 
obiceiul de a-i tot spune „stăpine” şi vorba asta nu mai 
cade bine cînd este rostită de un augustal, adăugă 
întorcîndu-se spre uşă şi privind afară. Haide, 
Rundacio, vino-ncoace, i-am găsit aici pe toţi! 

În templu intră un dac. Cămaşa, iţarii şi sumanul îi 
erau zdrenţuite. Cînd îl văzu pe preotul Scorillo, dacul 
şovăi şi ochii se măriră pe faţa lui lungă, osoasă şi 
slabă. In fiecare dac mai sălăşluia undeva într-un colţ 
al sufletului teama veche de preoţi şi de capnoboţi. 
Dădu să se întoarcă şi să iasă, însă Eufemus îl prinse la 
timp de mîneca sumanului: 


— Stai, dacule, ai venit aici cu mine, şi toate vor 
ieşi bine! 

— Marele zeu să-ţi dea sănătate, preot Scorillo, 
începu dacul, vezi... eu am venit... n-am ştiut... 

Tăcu încurcat, privind speriat spre cei trei preoţi. 

— Uite unul dintre dacii pe care am spus că o să-i 
aduc la templul lui Mithras, se grăbi Eufemus. E om 
sărac, are nouă copii, acum e îndatorat cam mult la 
mine. Puteam să-l iau ca sclav pentru datorie, dar ce 
se făceau copiii? Şi pe deasupra, eu m-am legat faţă de 
voi, de tine, Horiens, şi de tine, Helpizon, că voi aduce 
daci care vor trece la cultul lui Mithras sau al lui Liber 
sau Libera; tot mai multă lume se roagă acum zeiţei 
Libera. 

— Cum te numeşti, dacule? îl întrebă Horiens. 

— Rundacio. 

— Vrei să vii să te rogi zeului Mithras? 

Rundacio nu înţelese bine întrebarea, învățase 
prea puţine vorbe din limba Romei. 

— Te întreabă dacă vrei să te rogi zeului Mithras, îl 
lămuri Scorillo. 

Intervenţia lui îl zăpăci şi mai mult pe dac: 

— Eu... mă rog zeilor... pentru copii... că am nouă... 
şi femeia... 

— ŞI-I părăseşti pe Marele nostru zeu Zamolxis? 

Dacul privi cu teamă în ochii lui Scorillo. 

— Păi, dacă şi el m-a părăsit!... 

— Aşa, Rundacio, ai spus bine! sări Eufemus, Aşa 
este, se roagă omul la zeul care poate să-i dea ceva, 
continuă el. 

— Şi zeul Mithras o să-i dea, întări Helpizon. O să-i 
dea pamînt cu care să-şi poată ţine copiii şi femeia. 

— Şi o să-i mai dea şi un nume nou, adăugă 
Horiens. Mă gindesc că atunci cînd o să cerem la 


Porolissum pamint pentru el, să nu-i lăsăm pe cei de 
acolo să-i aleagă numele, i-l dăm noi. Spune-i, Scorillo, 
că o să primească pamint şi că se va numi de acum 
înainte Rundacio Callistus, iar tabularul îl va însemna 
pe scurt R. Callistus. 

Vinul din capul lui Scorillo începu să se împrăştie 
cum se destramă fumul în vînt. Încă de cînd venise, 
Horiens îi spusese, aşa ca un exemplu, că dacă un dac, 
Rundacio, va trece la cultul lui Mithras, va mai primi pe 
alături şi numele de Callistus. Gîndi îngrozit că venirea 
lui Eufemus cu Rundacio nu era întîmplătoare, că 
marea acţiune de contopire a dacilor cu mulţimea 
adusă din imperiu se pornise şi pe altă cale. 

De la sărbătoarea coroanei, Butes nu-l mai văzuse 
pe preotul Scorillo. De atunci se petrecuseră multe 
întîmplări, care aduseseră o schimbare adîncă în viaţa 
dacilor din Marodava. Răpirea Canidiei, moartea lui 
Staberius, luarea avutului lor de către Decimus 
Silvanus şi trecerea lui Rundacio la cultul lui Mithras, 
toate acestea săvirşite după încercuirea satului de mai 
multe centurii, în căutarea lui Gemellinus, începuseră 
să-i facă să nu se mai simtă în siguranţă. Cea mai 
mare tulburare era însă în sufletele celor pe care 
întîmplările îi loviseră direct: Butes şi Decibalos, cu 
Gumida şi Sarmida. Cînd Rundacio, numit apoi 
Callistus, îşi primise noul lot de pamînt de la legiune şi 
fusese pus în posesie de tabularul Lucrinus, însoţit de 
decurionul Fuscianus, prin toată Marodava trecuse un 
fior de frămintare şi nelinişte, întocmai ca după un 
cutremur. Unii se arătau atit de dornici să primească 
pamînt, încît nu se mai temeau de Marele zeu şi de 


miînia lui. Şi cînd la starea sufletească a omului se mai 
adaugă şi o vreme rea, descurajarea este şi mai mare. 
Venise iarna, o iarna grea, cu zăpadă multă şi cu geruri 
aspre. Cele petrecute săpaseră în sufletul lui Butes 
dureri adinci şi mute. Ar fi vrut să facă ceva, să 
întreprindă ceva, să se ia de piept cu destinul numai ca 
relele ce se porniseră dintr-o dată să poată fi stăvilite. 
La toate acestea se mai adăuga duşmănia crescîndă a 
lui Decimus Silvanus, care, de cînd devenise şi stăpînul 
casei lui Staberius, căuta să-l întărite într-una, spre a-şi 
găsi motiv să-l lovească pe faţă şi cît mai cu putere. 
Era singur în căsuţa în care îşi trăia viaţa. De 
dimineaţă venise Sarmida şi-l ţinuse mult de vorbă. De 
cînd fata îi destăinuise dragostea pentru Dicomes, 
trecea des să-şi mai descarce sufletul îndurerat de 
dorul lui. O primea cu multă bucurie, pentru că atunci 
cînd intra ea, parcă aducea primăvara şi dorul de viaţă 
în casa lui plină de întristare. Decibalos plecase de cum 
se luminase de ziuă, chemat de tabular, şi nu se 
înapoiase încă. Întîrzierea lui îl neliniştea: poate că 
urma să i se spună că mai avea ceva de dat pentru 
legiune sau pentru a-l convinge să treacă la cultul lui 
Mithras, adică spre a-l lămuri că voiau să-i dea un lot 
de pamînt din cele pe care procuratorul le putea 
distribui? Se ridică în capul oaselor de pe laviţa pe care 
stătuse lungit şi îşi sprijini capul în miini, cu coatele 
aşezate pe genunchi. Privi nemişcat pardoseala de 
cărămidă frumos rostuită, pe care i-o făcuse un meşter 
din vicul Serdos, ca în casele romane, dar nu la ea se 
gindea, mintea lui alerga departe, spre Sarmizegetusa, 
spre Cetatea de Munte, spre Cogheon şi spre locurile 
pe unde se dăduseră lupte cu duşmanul, căutînd să 
prindă cu mintea urmele lui Dicomes. De cînd plecase 
nu trimisese nici o veste, iar Rhesos şi Dapyx nu mai 


trecuseră pe la Marodava. Şi gîndurile amestecate cu 
necazurile se încîlceau în mintea lui într-o curgere 
nestăvilită, fără putinţă de a le putea stăpîni. Liniştea 
din încăpere era tulburată rar de trosnetele însoţite de 
seîntei, pe care le scotea din cînd în cînd buturuga ce 
ardea înăbuşit pe vatră, înconjurată de jeraticul 
acoperit de spuză. De ce Decibalos nu se înapoia? Cu 
el mai schimba o vorbă şi alunga uritul şi gîndurile. 
Săltă încet capul şi oftă din adînc, copleşit de 
îngrijorare, bătu cu palmele în genunchi şi se ridică în 
picioare. Porni fără ţintă spre fereastră. De cînd Getio 
adusese de la Porolissum un ciob de sticlă şi-l aşezase 
în locul pieliţei subţiri de băşică de bou, de atunci 
încăperea primea mai multă lumină, dar ea nu-i 
pătrundea şi în suflet. Privi ciobul de sticlă împiînzit de 
numeroase flori albe de gheaţă ce aduceau cu ramurile 
de brad acoperite de brumă. Incepu să-l curețe încet 
cu unghia, bucuros că la fiecare razătură tot mai bine 
putea să vadă afară. Albul zăpezii pătrunse înăuntru o 
dată cu formele îngroşate de omăt ale pomilor din faţa 
casei, ale căror ramuri lăsate în jos se luptau să poarte 
sulurile grele, măiestrite în toate formele de ninsoare. 
Se aplecă mai mult, apropiind capul de geam şi încercă 
să privească în lungul drumului. In cotitura care se 
pierdea printre casele din Marodava, dincolo de casa 
lui Decibalos, văzu un om ce se apropia. Ceaţa de 
afară şi brumarea neîncetată a geamului îl împiedicau 
să vadă mai bine şi să recunoască pe cel ce înainta pe 
pîrtia îngustă, străjuită de nămeţi mari. Nici nu se gîndi 
că ar putea să fie altcineva decit Decibalos. Tresări şi 
făcu ochii mari cînd văzu că cel care venea trecu mai 
departe de casa lui Decibalos, deşi privea într-ună spre 
curtea lui. Mai rîcîi cu unghia geamul şi suflă peste el. Il 
recunoscu, era preotul Scorillo. Se înfioră, sîngele 


începu să-i alerge prin trup şi inima să-i bată mai 
repede. Ce nenorocire se mai petrecuse, gîndi el, se 
întîmplase ceva lui Decibalos? Presupunerile se întăriră 
cînd îl văzu pe preot îndreptîndu-se spre poartă şi 
încercînd să o deschidă. li ieşi repede în cale. 

— Marele zeu să te ţină, Butes! Am venit cu inima 
îndoită, de teamă că nu te găsesc acasă, îi spuse 
preotul intrînd. 

— Pe o astfel de iarnă grea, unde ar mai putea să 
plece omul? Cit despre Marele zeu, mai primeşte 
rugăciunea unuia ca mine pentru sănătatea preotului 
sau? 

— Dar ce, şi tu... ca ceilalţi? 

— Da, şi eu ca ceilalţi, un îndurerat; toţi sînt loviți 
şi năpăstuiţi de soartă şi nu ştiu ce să mai facă! 

Preotul îşi scoase cojocul lung şi miţos, pe care îl 
îmbrăcase peste mantia lui preoțească, şi începu să-şi 
frece mîinile învineţite de ger. Înalt şi slab, cu barba 
căruntă şi rară, pe faţa lui osoasă nasul înroşit de ger 
părea mai gros şi mai mare. 

— Am venit să mai schimbăm amîndoi o vorbă, să 
vedem ce am putea să mai facem, zise preotul 
aşezindu-se pe laviţă. Ni se prăpădeşte neamul de 
tot!... adăugă apoi cu multă întristare. Ai auzit că au şi 
început să se ducă dacii la templul lui Mithras? 

Butes privi îndelung pe preotul din faţa sa. ÎI 
cunoştea de mult şi îl ştia cinstit sufleteşte, devotat 
cultului lui Zamolxis. In timpul răscoalei lui Sarmis, cînd 
capnoboţii cutreieraseră Dacia în lung şi-n lat, căutînd 
să îndemne poporul să nu-i urmeze pe răsculați, 
ameninţindu-i cu miînia Marelui zeu, preotul Scorillo se 
ţinuse deoparte, nu-i urmase, şi se străduise să-i facă 
pe cîţi mai mulţi daci de la Marodava să plece la luptă, 


alăturîndu-se tarabostelui lor. Vorbi rar, după ce se 
aşeză şi el pe laviţă lîngă preot: 

— Crezi că ne pierdem neamul din pricină că dacii 
nu vor să se mai roage zeului Zamolxis? Asta ar putea 
să tragă mai puţin în cumpăna soartei decit altele. 
Neamul se va pierde în măsura în care ei vor uita limba 
lor şi vor vorbi numai pe aceea a duşmanului, în 
măsura în care îşi vor schimba numele, luînd un nume 
tot de la el. Roma a gindit bine ce trebuie să facă — 
trecerea la zeul Mithras este ceva aşa numai să-i 
zăpăcească — adevărata momeala e pămîntul, iar 
singurul scop schimbarea numelui şi a limbii. Acolo, în 
templul lui Mithras, crezi că preotul Helpizon le va 
vorbi dacilor în limba noastră şi nu în a Romei? ŞI, 
încetul cu încetul, dacii vor învăţa în felul acesta limba 
lor. Da, şi noi îi învăţam pe copii — mai ales Staberius 
— limba Romei, dar în acelaşi timp le întăream şi pe 
cea dacă, învăţindu-i s-o scrie şi s-o citească, făcîndu-i 
să o cunoască mai bine. 

— Aşadar, nu Marii preoţi caută să schimbe... 
murmură preotul aproape în şoaptă, nu ei urmăresc... 

— Ceea ce urmăresc Marii preoţi e cu totul altceva, 
reluă Butes. S-ar putea spune ca în Dacia s-a pornit o 
adevărată întrecere între Roma şi Marii preoţi. Roma 
caută să facă totul, pentru ca dacii să se contopească, 
să se piardă în mulţimea de coloni, de veterani şi de 
liberţi aşezaţi definitiv în Dacia, iar Marii preoţi poate 
că urmăresc altceva, ei ţintesc să pună mîna pe frîul cu 
care se conduce imperiul şi astfel, pe lingă puterea 
spirituală, să ţină în mînă şi puterea politică. 

— Asta mi-a spus-o pe vremuri şi bunul Burillo... 

—L-ai cunoscut şi tu pe Burillo? A fost cel mai 
învăţat dac, multe nenorociri care s-au abătut asupra 
noastră au fost prevăzute de el. Dar avem multe de 


vorbit, bunule Scorillo, afară e un ger cumplit, iar noi 
trebuie să ne omenim aşa cum se cuvine cînd doi 
oameni nu s-au mai văzut de mult. Ma aştepţi o clipă 
pînă aduc doua ulcele cu vin. 

Butes trecu repede în încăperea alăturată. Rămas 
singur, preotul se apropie de vatra şi începu să-şi frece 
mîinile, întinzind din cînd în cînd palmele spre buturuga 
în jurul căreia pilpiiau flăcări mici. De cînd venise, 
parcă se mai luminase, înţelegea adîncul adevăr din 
vorbele lui Butes şi aştepta ca tot de la el să afle ce 
avea de făcut. Se aşezară pe laviţă cu ulcelele lîngă ei, 
după ce sorbiră cu poftă. Viţa-de-vie pe care fiecare o 
avea în ogradă dăduse rod bogat. După moartea lui 
Staberius, deşi cu inimile frinte de durere, el şi 
Decibalos luaseră tot ce putuseră din casa rămasa 
pustie şi împărţiseră între ei şi vinul. Multe din bucatele 
strinse de Staberius le dăduseră celor mai săraci din 
Marodava. 

— Spui că l-ai cunoscut şi tu pe Burillo, reluă Butes 
în timp ce îşi ştergea mustăţile şi barba, cred că a fost 
omul la care Sarmis a ţinut mult, l-a ascultat şi l-a 
respectat întotdeauna. Din nenorocire, totul a fost 
sortit să se întîmple altfel; Burillo ştia că Marii preoţi de 
pretutindeni, de pe Cogheon, de la Roma, de la Delfi şi 
de oriunde, lucrau din ordinul cîtorva dintre ei, care 
formau un fel de Mare sfat al Marilor înţelepţi. Bănuiesc 
că şi astăzi acest Mare sfat, această clică se aduna şi 
pune la cale multe, şi poate că el va exista atita timp 
cît vor mai fi Mari preoţi. El, Burillo, l-a ajutat pe Sarmis 
să afle cîte ceva despre ei şi mai ales despre Marele 
preot Zundecibalm. Şi să nu crezi, bunule Scorillo, că 
Marele preot de astăzi, Zbelciper, nu ascultă supus de 
Marele sfat al Marilor preoţi. 


— Eu am rămas mirat cînd l-am auzit pe el, ca 
Mare preot, spunîndu-ne că nu trebuie să-i oprim pe 
daci dacă vor să treacă la alţi zei, iar un capnobot a 
arătat că zeii sînt aceiaşi peste tot, numai numele lor 
sînt altele. 

— E tocmai ceea ce se petrece, îndeplinind ce le 
cere Roma. Marii preoţi nu scapă din vedere propriile 
lor scopuri; sînt ca doi latroni care urmăresc pe ascuns 
să se fure unul pe altul. Tu eşti preot — noi ne ştim 
unul pe altul din fragedă tinereţe — îţi cunosc sufletul, 
cele ce spun despre preoţi le rostesc fără să te pun şi 
pe tine printre ei. Pentru mulţi dintre dacii care au 
luptat alături de cei doi mari viteji a fost limpede că 
Marele Decebal a fost înfrînt numai după ce s-a produs 
trădarea, iar bravul şi înțeleptul Sarmis a pierdut lupta 
şi viaţa tot după o trădare. 

— Bine, dar nu toţi.... 

— Ştiu, bunule Scorillo, ţi-am spus-o. N-ai trădat tu, 
n-a trădat Burillo, omul cu sufletul atît de mare şi de 
curat, dar au trădat alţii. De atunci au trecut mulţi ani, 
preoţii cred că poporul a uitat, dar se înşeală. După 
zdrobirea răscoalei lui Sarmis de către legiunile 
imperiului, credinţa dacilor în Zamolxis şi respectul 
faţă de preoţi au slăbit mult. Şi dacă e aşa, de ce să ne 
mire, bunule Scorillo, că dacii părăsesc cultul Marelui 
nostru zeu şi trec la cultul lui Mithras, în schimbul unui 
petic de pamint? Poate că demult s-au convins că zeul 
nu te scapă niciodată de lipsuri şi nu-ţi potoleşte 
foamea, pe cînd pămîntul da. 

— Dar bine, bunule Butes, tu care ai fost 
tarabostele... Butes întinse mîna şi-i făcu semn să tacă. 

— Am fost, da, am fost taraboste şi acum nu mai 
sînt, nici nu doresc să fiu cînd văd că în jurul meu e 
numai durere şi destrămare. Acum poporul dac este 


întocmai ca un rîu care şi-a părăsit matca, abătut de 
un munte prăvălit, şi caută cu multe ocolişuri şi 
frămiîntări să-şi găsească o nouă cale. Da, bunule 
Scorillo, amîndoi sîntem aproape bătrîni, am trăit zile 
grele, trebuie să mă crezi că de mult nu mă mai simt 
taraboste, ci un dac ca oricare altul, pe care durerea şi 
întîmplările l-au călit şi l-au făcut să înveţe multe. 

— Atunci îi lăsăm să treacă la cultul lui Mithras? 
întrebă preotul, punînd pe laviţă ulcica pe care o ţinuse 
în mină. 

— Doar ţi-am spus că nu zeii, ci pămîntul îl ajută pe 
om să scape de foamete şi de lipsuri! Dacii nu caută un 
alt zeu, că nu asta le lipseşte, ci pamînt. Prăpădul care 
vine nu se trage de la părăsirea lui Zamolxis, care 
poate că nici nu există — cum spunea adesea Sarmis 
— ci de la pierderea limbii noastre, a numelor noastre 
de daci, a ceea ce ne ţinea uniţi ca neam. 

— Şi ce trebuie să fac eu, bunule Butes? 

— Ce ai făcut şi pîna acum, să rămii preot, şi cînd 
nu vei mai avea nici un credincios, să te duci şi tu să-ţi 
dea pamînt... 

— Adică să trec şi eu la cultul lui Mithras? 

— Poate... Poate că vei fi şi un bun slujitor al 
templului lui Mithras sau al zeului Liber Pater, spre care 
ei caută să-i îndrepte pe daci. 

— M-ai tulburat mult, bunule Butes!... Am venit la 
tine cu gindul că voi afla ceva care să mă mai 
liniştească şi... 

— Ţi se pare că gindurile mele sînt rătăcite? 

— Nu, din nefericire ai prea multă dreptate, vezi 
totul prea limpede, şi toate astea m-au tulburat peste 
măsură. 


Tăcură. Se priviră unul pe altul. Afară se auzea 
scîrţiitul zăpezii sub călcătură de om. Butes se îndrepta 
spre fereastră. 

— Este acasă, iese fum pe horn, se auzi de afara. 

— A venit şi Decibalos, murmură Butes liniştit. 
Trebuie să mai fie cu cineva. 

Îşi aruncă sumanul pe umeri şi dădu să iasă. În uşă 
se izbi în piept cu Gruno, urmat de Decibalos. 

— Eşti acasă. Marele zeu să-ţi dea sănătate, 
bunule Butes! îl saluta Gruno. 

— Mă rog şi eu pentru sănătatea ta, bunule Gruno, 
ma bucur că vii pe la mine. 

Butes vorbi fără să-l privească pe Gruno. Căută să 
înţeleagă de pe faţa lui Decibalos dacă acolo unde 
fusese se întimplase ceva rău. Păşind pragul, Gruno îl 
văzu pe preot şi tresări. Se opri. 

— Erai aici? întrebă fisticit. Mă rog Marelui zeu 
pentru... 

— Da, da, ai mai spus-o, Gruno, îl opri preotul, 
înţelegind că voia să-l salute şi pe el, şi eu mă rog la 
fel, haide, intră! 

— Ce stai aşa, bunule Butes, în cămaşă, în cioareci 
şi-n opinci faţă de preotul nostru?!... Dar ce văd?! se 
miră Decibalos, privind spre laviţă. Aşa-mi place, v-aţi 
mai potolit durerile cu vin, şi n-aţi făcut rău. După 
gerul de afară şi după cele ce am făcut la tabular, să 
vă spun drept, şi eu am venit cu poftă de o ulcică. Să 
strig pe Sarmida să aducă de la mine... 

Butes i-o luă înainte şi-l opri: 

— În casă la mine eu am cuvînt! Staţi toţi pe laviţă 
că într-o clipă aduc ulcelele. 

Trecu în odaia de alături. După felul cum îi vorbise 
Decibalos, nu se îndoia că şi el se învoise să primească 


pămînt şi să treacă la cultul lui Mithras. Se întoarse 
repede şi fiecare sorbi cu poftă. 

— Noi bem vinul rece, nu cald ca ei, arde-i-ar focul! 
murmură Decibalos. 

Butes îl cercetă cu privirea, urmărind cum în barba 
lui începuse să se topească promoroaca. Se uită şi la 
Gruno. Acesta, cu ochii lui mari, adînci şi arzători, îl 
săgeta pe preot. 

— la spune, Decibalos, pentru ce te-a chemat? îl 
întrebă năpădit de presimţiri rele. 

Aşa îl ştia pe Decibaios, cînd era tare supărat căuta 
să-şi ascundă miînia, vorbind mereu despre altceva sau 
aruncînd cîte o glumă. 

— Cîinii, ei or fi crezind că eu nu i-am priceput, 
începu Decibaios, căznindu-se să zimbească, asta pînă- 
ntr-o zi, cînd o să înfig mîna în pieptul pirpiriului de 
Eufemus şi o să dau cu el de pămînt de o să crape. 
Porcul de tabular m-a chemat să-mi spună că din noua 
greşit socoteala la mine, că m-a găsit că trebuie să mai 
dau pentru legiune ceva grîu. Şi cît credeţi? Incă o dată 
pe cît am mai dat, şi tu ştii, Butes, că am mai dat de 
două ori... 

— Şi altceva nu ţi-a mai spus? îl întrerupse, 
gîndindu-se că prin asta tabularul căutase să-l facă să 
treacă la cultul lui Mithras. 

— Mi-a mai spus, cum să nu, mi-a dat şi un sfat: m- 
a îndemnat să mă duc la Decimus Silvanus, că el poate 
să-mi împrumute pînă la vara care vine, dacă eu nu 
mai am grîu care să-mi prisosească. Insă partea 
frumoasă este alta, că prea ne cred pe noi proşti, 
continuă rîzînd şi ridicînd oala din care sorbi cu năduf. 
Dacă mă ascultați fără să beţi din ulcele, nu vă mai 
spun! Partea frumoasă este, reluă el, ştergindu-şi cu 
dosul palmei mustăţile şi barba, că ieşind de la tabular 


l-am întîlnit în drum pe Eufemus. Nu mai e aşa sfrijit li- 
bertul, mai ales de cînd cică a intrat în rîndul 
augustalilor de la Porolissum. Era îmbrăcat cu un 
sagun frumos, din postav scump şi îmblănit. M-a 
întrebat de ce sînt supărat. l-am spus, pe urmă mi-a 
părut rău că m-am văitat faţă de un venetic şi un 
tilhar, ca şi ceilalţi. Şi ce credeţi că m-a sfătuit? La fel 
ca tabularul: să mă duc la Decimus Silvanus, c-o să-mi 
împrumute el. Nu prea mi-a venit bine, prea se 
asemănau sfaturile lor, îi ştiu ca sînt în clica ticălosului 
de sus. Am plecat mai departe şi de supărare am intrat 
în taberna lui Theudotos. Era în prag; pe gerul ăsta 
aspru parcă m-ar fi aşteptat. De fapt el m-a îndemnat 
să intru, să gust puţin vin cald, să mă mai încălzesc. M- 
a luat cu vorba — ştii că grecul e bun de gură, e un 
vulpoi şiret, se arată că-i iubeşte pe daci, îi înjură pe 
romani şi cîte altele — i-am spus pentru ce m-a chemat 
tabularul şi ce credeţi? Vă jur pe Marele zeu că şi sfatul 
lui a fost acelaşi: să mă duc la Decimus Silvanus. Ce 
zici de tărăşenia asta, bunule Butes? 

Decibalos nu băgase de seamă că, pe măsura ce 
povestise, Butes ascultase şi se schimbase la faţa. Nu-i 
răspunse decit după ce mai sorbi o dată din ulcică: 

— Ce să spun, cred că se mai pune la cale vreo 
ticăloşie, dar nu ăsta e răul, nenorocirea e că nu ştiu 
de la cine o să primim lovitura, din ce parte să ne ferim 
şi cum să ne apărăm! Tilharul e acum vecin cu casele 
noastre, cine ştie ce mai urmăreşte? Dar de ce n-o fi 
început cu mine, că eu sînt vecinul casei lui Staberius, 
apoi vii tu... 

— D-aia spun eu într-una c-am să-l omor! strigă 
Gruno, făcînd ochii şi mai mari. 

— Pe cine, pe Deciu Sivan? glumi Butes, rostind ca 
Gruno numele lui Decimus Silvanus. Mai lasă-l, frate 


Gruno, că încă nu i-a sosit sorocul, şi apoi cine ştie 
dacă îi va veni vreodată? Cînd în vară am petrecut de 
sărbătoarea coroanei, luînd alături de noi atiţia romani, 
şi ne-am înveselit şi ospătat cu toţii, n-am crezut că 
asupra capetelor noastre se vor abate atitea necazuri 
şi atit de repede. Ceva trebuie că se petrece aici. Dacă 
relele care ne vin sînt puse la cale de Decimus Silvanul 
şi de slugile lui ticăloase: libertul, tabularul şi or mai fi 
şi alţii, cred că va veni o zi cînd o să sărim cu toţii şi o 
să-l zdrobim, dar daca de toate aceste rele nu este 
străin procuratorul de la Porolissum, înseamnă că 
nenorocirea noastră e mult mai mare, că ticăloşia care 
s-a pus la cale va avea urmări mai grele pentru noi. Să 
nu ajungem să fugim din nou prin munţi, să ne adunăm 
în cete şi să dăm atacuri ca pe timpul lui Diegis şi al lui 
Sarmis!... 

Butes tăcu. Vorbind se aprinsese şi semnul lung 
din obraz se făcuse stacojiu. li îndemnă să mai soarbă 
din ulcele şi sorbi şi el. Mina în care ţinea ulcica îi 
tremura. 

— Trebuie să fim cu ochii în patru! reluă el. Mă 
gîndesc că poate n-ar strica dacă ar merge unul din noi 
la Porolissum şi ar încerca să stea de vorbă cu 
procuratorul. De mai trăia bunul Staberius şi ar fi fost 
aici Canidia, i-am fi trimis pe ei. 

işi aţinti apoi privirea asupra lui Gruno. Îl avea în 
minte aşa cum arătase în ziua cînd îl văzuse venind pe 
poteca de la marginea pădurii, din sus dinspre villa lui 
Decimus Silvanus. Atunci supărarea lui depăşise atit de 
mult măsura, încît ajunsese la fapte necugetate, aşa 
cum face omul cînd cade pradă unei disperări pe care 
n-o mai poate stăpiîni. Acum Gruno auzise tot ce se 
vorbise, ştia că dacii se pot aştepta la alte lovituri şi la 
alte necazuri, şi totuşi stătea liniştit cu oala în mînă, 


privind cînd la unul, cînd la altul. Numai cînd Butes 
rostise numele lui Decimus Silvanus el se aprinsese, 
dar se potolise repede. Il privi mai atent. Ceva parcă îl 
muncea în suflet pe dacul sărac din faţa lui. 

— Cum se face, frate Gruno, că te-ai gindit să vii 
pe la mine, ori te-a adus Decibalos? 

— Păi, l-am întîlnit în drum, plecasem încoace... 
dar... Butes înţelese că Gruno şovăia, era ceva care îl 
făcea să fie reţinut şi să privească mai mult spre preot. 
ÎI îndemnă: 

— Spune, frate Gruno, aici sîntem de-ai noştri, 
oameni legaţi pe viaţă, trup şi suflet. 

— Am vrut să te întreb, bunule Bates, dacă... 

Din nou tăcu privind spre preot. 

— Haide, spune! Nu trebuie să te fereşti de nimeni. 

— Dacă m-aş duce şi eu să-mi dea pămînt... şi... 

— Şi ai trece la cultul lui Mithras, îl ajută Butes, 
văzînd că nu îndrăznea să spună totul. 

— Păi au mai trecut cîţiva... murmură Gruno. 

— Şi ce facem cu Marele zeu? îl întrebă Decibalos. 

Gruno îşi plimbă des privirea de la preot la 
Decibalos şi la Butes, pînă se hotărî să răspundă. 

— Eu să pun mina pe pămînt, că de rugat mă rog 
la cine vreau. Ei o să creadă că merg la templul lui 
Mithras să mă rog zeului, dar eu o să mă duc numai să 
mă vadă că am fost. Acasă la mine pot să mă rog 
zeului meu... 

Răspunsul lui Gruno plăcu atit lui Butes cît şi 
preotului. 

— Scorillo poate că se supără pe mine, continuă 
Gruno, dar — vorbeşte lumea — cică ar fi spus preotul 
Helpizon că şi Marele nostru preot, Zbelciper, ar fi dat 
dezlegare că dacii pot să schimbe zeii, că de fapt e tot 
una. El, Scorillo, poate că ştie toate astea mai bine 


decit mine, am auzit că a fost de curînd la Cogheon. Ce 
mă îndemni să fac, bunule Butes? 

Aşa cum vorbise Gruno, Butes nu-l mai auzise 
niciodată. Îl ştia aprig şi repezit, ameninţind pe toată 
lumea, acum însă fusese cu totul potolit, iar ochii, 
adinci şi arzători, îi ţinuse îndreptaţi numai în jos. 
înţelegea că deşi venise să-l întrebe, vrednicul şi 
săracul dac din faţa lui purta în suflet o hotărîre 
nestrămutată. 

— Cele ce le rostesc acum nu vi le spun numai 
vouă, începu el cu voce în care suna miîhnirea, ci 
oricărui dac de aici şi de oriunde. De cînd au venit în 
Dacia, legiunile Romei au luat cele mai bune pămînturi, 
din care o bună parte au împărţit-o colonilor şi 
veteranilor. Dacă dacii mai întirzie, tot pamîntul pe 
care îl mai au de împărţit va fi dat veneticilor, căci tot 
se vor mai aduce aici coloni din alte provincii ale 
imperiului, atît timp cît ştiu că mai au loturi de împărţit. 
Bunul Staberius îmi spunea adesea că noi, dacii, ar 
trebui să facem orice, fie şi prefăcîindu-ne că trecem 
alături de duşman, numai să luăm înapoi cît mai mult 
din pamîntul care a fost al nostru, căci numai aşa se va 
mai stăvili puhoiul de coloni ce se scurg încă spre 
Dacia, între care ne-am putea pierde ca neam. Ce vom 
face cu limba noastră, cu numele noastre dace pe care 
duşmanul vrea să ni le schimbe? Nu avem altceva de 
făcut decit să aşteptăm ce o să ne povâăţuiască viitorul. 
Da, frate Gruno, poţi să te duci să-i spui preotului 
Helpizon că vrei să treci la cultul lui Mithras, adică să 
te duci să ceri pămînt! 

larna fusese grea, însă scurtă. Bătrînii ştiau că 
atunci cînd cade omăt mult de la început şi sînt geruri 
aspre, primăvara soseşte de timpuriu. Era abia pe la 
jumătatea lui februarie şi veniseră zile calde, 
luminoase, vesele. Zăpada se topise, ghioceii 
înfloriseră şi mugurii copacilor se treziseră la viaţă. 
Bucuroşi, dacii se pregăteau de muncă, numai în casa 
lui Decibalos — mai mult decit în a lui Butes — 
pătrunsese o tristeţe adincă, o durere ce se lăsase 
grea asupra Sarmidei şi se mişca printre ei o dată cu 
ea. Două veşti, primite peste iarnă, mai luminaseră şi 
mai încălziseră ciîtva timp inimile lor, apoi tristeţea se 
lăsase din nou neagră şi apăsătoare. Prima veste 
venise de la Dicomes; le spunea printr-un papyrus că 
era sănătos şi făcea ceea ce urmărea, fără să amin- 
tească de răzbunarea morţii lui Sarmis, le trimitea urări 
de sănătate şi era dornic să-i vadă. In acel papyrus 
pusese şi cîteva rînduri pentru Sarmida, prin care îi 
destăinuia că dacă ar fi liber, în rîndul oamenilor, ar 
veni la Marodava şi ar rămîne alături de ea pentru 
toată viaţa. A doua veste fusese ca un cutremur la care 
nimeni nu se aşteptase. Canidia reuşise să trimită 
veste printr-un negustor care plecase spre Dacia: se 
găsea la Roma, dusă cu sila de către Leonas şi oamenii 
lui, care o răpiseră cu ajutorul lui Decimus Silvanus, şi 
nu aştepta decit să sosească mai repede clipa cînd va 
putea să se înapoieze. li scrisese lui Staberius că 
dragostea ei rămăsese aceeaşi, iar durerea despărțirii 
era mare şi îl ruga să aştepte liniştit, pentru că va 
reveni în ciuda oricăror piedici. Dar Staberius nu mai 
era. Atunci, citindu-i papyrusul, toţi plînseră înfioraţi de 
jalea ce se va dezlănţui cînd ea se va întoarce acasă. ŞI 
unde „acasă”, dacă tot ce avuseseră: casă, ogradă şi 
țarină fuseseră luate de Decimus Silvanus? Chibzuiseră 


îndelung cu toţii şi în cele din urmă hotăriseră să nu 
trimită nici o ştire la Roma despre cele ce se 
petrecuseră la Marodava. De altfel negustorul care 
adusese papyrusul nu mai trecuse pe la ei, aşa că nici 
Canidia nu aştepta un răspuns prin el. 

Pe măsura ce iarna se apropiase de sfîrşit, tristeţea 
Sarmidei devenise tot mai adincă şi mai dureroasă. 
Stătea singură, retrasă în cîte un ungher, cu ochii 
înotîndu-i în lacrimi şi nu scotea nici o vorbă. Se ofilise 
şi slăbise de ajunsese să cadă fota de pe ea, iar 
privirea, altădată veselă şi luminoasă, se schimbase 
într-o căutătură rece, întunecată, ascunzind o durere 
mută. Gumida cu Decibalos, şi în aceeaşi măsură 
Butes, încercară tot ce le stătea în putere spre a ajuta 
fata să nu mai sufere. O încurajară şi îi dădură 
speranţe în toate chipurile, dar toate încercările lor nu 
putură să spargă tristeţea de gheaţă în care era 
învăluit sufletul ei. Se ştie că, în cele mai multe cazuri, 
cînd într-o familie s-a născut un băiat, el va fi 
slăbiciunea şi dragostea mamei, iar dacă noul venit e 
fată, ea va fi slăbăciunea şi dragostea tatălui. Nici 
Decibalos nu se abătea de la această regulă, îşi iubea 
fiica dincolo de orice închipuire şi suferea mult văzînd 
chinul ei, a cărui cauză o ştia şi o înţelegea, pentru 
curmarea căruia se vedea însă cu totul neputincios. 

Era o zi veselă şi luminoasă, de primăvară 
timpurie. Decibalos ieşise în ogradă şi începuse să 
curețe pomii: tăia ramurile uscate şi pe cele rău 
crescute sau prea dese, dădea jos cuiburile de omizi, le 
stringea grămadă, apoi lega de araci înfipţi adînc în 
pămînt pe cei tineri. Lucrînd şi trecînd de la un pom la 
altul, mintea lui se frăminta şi alerga: se frămiînta din 
cauza Sarmidei, alerga spre Sarmizegetusa pe urmele 
lui Dicomes, ajungea la Roma la Canidia şi se gindea la 


nenorocirea ei, apoi se întorcea la Marodava, la cele ce 
se petrecuseră peste iarnă. Tresări din gînduri cînd 
văzu la spatele sau pe Sarmida. Ziua veselă şi 
frumuseţea fetei se împlineau una pe alta. Se opri din 
lucru şi o privi cu un suris plin de speranţă. Zîmbi şi ea. 
Pe faţa îndurerată, zimbetul părea o crestătură de 
viaţă pe o formă care de mult se împietrise; ochii îi 
erau adinci, umezi şi trişti. 

— Aşa, fetiţa mea, să fii mai veselă! Tu ştii că 
tăticul tău suferă cînd te vede atît de tristă! Să stai pe 
aci pe lingă mine, e soare, cald şi frumos. 

— Dacă vrei, pot să te ajut la treabă, tată, îi spuse 
parcă mai înviorată. 

— Fetiţa mea, tu ai fost întotdeauna vrednică, să 
aduni ramurile pe care le-am tăiat şi pe urmă le vom 
duce în curte. 

Decibalos săltă prăjina cu cîrlig ce o ţinea în miini, 
prinse o ramură şi începu să o curețe de cuiburile de 
omizi, fără să-şi scape din ochi fata. Ea ridică o ramură 
tăiată şi porni spre potecă, unde trebuia să facă 
grămada. Se apropie de el cu ramura în miini. Ochii îi 
luceau de încordare. Se opri: 

— Tată, am vorbit ieri mult cu Butes despre 
Dicomes... poate că... 

Decibalos rămase cu cîrligul în miini şi aşteptă 
nerăbdător ca fata să urmeze, dar ea nu mai continuă. 

— Haide, Sarmida, fetiţa tatei, destăinuie-mi tot ce 
porţi în suflet! o îndemnă el. 

— Vreau să te rog ceva la care m-am gindit peste 
noapte; Butes nici nu ştie. Tată, n-ai putea să te duci la 
lanisiul Verus, la Porolissum, să-i spui că-l cumperi pe 
sclavul Gemellinus? 

El o privi mut de uimire, năpădit de milă. De multe 
ori, împreună cu Gumida, în nopţile lor de veghe, 


îngrijoraţi de tristeţea sfişietoare a fetei, se gindiseră şi 
la această încercare, dar nu îndrăzniseră să treacă la 
fapte. Lui Butes nu-i dezvăluiseră nimic, ar fi fost ceva 
nedemn pentru ei, era ca şi cum ar fi căutat să 
cumpere un soţ pentru fiică. Ruşinea şi miîndria îi 
opreau. 

— Ştiu şi eu ce să zic, fata mea!... răspunse el 
încurcat, mai mult să nu tacă. Vezi, e greu, cum să mă 
duc să-i spun?... murmură reluînd lucrul. 

În sufletul lui se dădea luptă grea; durerea fetei 
era şi durerea lui. 

— Poate că lanistul e lacom după bani, ai putea să 
încerci!... stărui fata, stăpînindu-se greu să nu 
izbucnească în plins. 

— Da, s-ar putea să fie un om lacom, tocmai la 
asta mă gîndesc şi eu, dar dacă cere o sumă prea 
mare, de unde să luăm banii? 

— Vezi, tată, pentru mine nu se mai poate face 
nimic!... şopti ea, înecîndu-se în plins, şi plecă mai 
departe tîrînd ramura tăiată. 

Continuară să lucreze, fără să-şi mai spună nici o 
vorbă. Decibalos se îndepărtă repede spre alţi pomi, 
iar Sarmida rămase să stringă în linişte ramurile tăiate, 
împrăştiate prin ogradă. Tirziu reveni mai aproape de 
ea, îi spuse că pentru ziua aceea lucraseră destul, o luă 
de mînă şi porniră spre casă. li şopti din mers: 

— M-am gindit să încerc, Sarmida, şi, dacă nu voi 
izbuti, nu trebuie să afle nimeni, nici Butes; poate că el 
m-ar opri să fac un asemenea pas. Trebuie să ştim de 
asta numai eu, tu şi mama. 

Timp de citeva zile, Decibalos se duse de mai 
multe ori pe la Eufemus şi pe la Theudotos. Libertul şi 
tabernagiul erau singurii oameni cu bani mulţi din vicul 
Serdos şi din Marodava. Şi tabularul Lucrinus avea 


bani, căci de la toţi ştia să stoarcă uşor cîte ceva, dar 
el nu arăta niciodată asta, ba mai mult, nu scăpa 
prilejul să se vaiete că era un nefericit sclav public, 
care trăia din greu şi nu avea de niciunde. Lumea ştia 
însă că tot ce lua strîngea la Metiada, femeie liberă. 
Amîndoi îl purtară mult cu vorba, avînd grijă să-l facă 
să nădăjduiască, şi amîndoi îl îndemnară să se ducă la 
Decimus Silvanus să-i ceară banii de care avea nevoie, 
jurîndu-se că ei se puneau chezăşie pentru el, iar dacă 
bogatul fermier nu se învoia să-i dea, se legară să-l 
ajute ei. Amiîndoi, şi libertul şi tabernagiul, se străduiră 
în fel şi chip să afle pentru ce avea nevoie dacul de 
atiţia bani, însă Decibalos nu le spuse nimic. La 
Decimus Silvanus nu se duse, după cum nu fusese nici 
în timpul iernii, cînd tabularul îl obligase să mai dea 
pentru imperiu încă o cantitate de grîu. Simţea faţă de 
acest om scîrbă, îi purta ură, şi nu putea să se 
umilească în faţa lui. Şi ziua grelei încercări veni. Toată 
noaptea Decibalos şi Gumida se sfatuiră. De la libert şi 
tabernagiu nu împrumutase nici un sesterţ; nici n-ar fi 
ştiut ce sumă ar fi trebuit. Plănuiră să afle mai întîi cam 
cît ar cere lanistul şi dacă era cu putinţă o învoiala. 

Decibalos plecă de dimineaţă la Porolissum şi, pe 
la vremea prînzului, sosi în faţa şcolii de gladiatori a lui 
Verus. Stătu mult la poartă pînă să prindă curaj să 
intre. De vorbit cu lanistul nu-i era greu şi nici teamă 
că o să se încurce, învățase de la Staberius destul de 
bine limba Romei şi tot ca el o prinseseră Gumida şi 
Sarmida. De afară văzu multă mişcare printre barăcile 
ce formau şcoala. Se făceau pregătiri pentru 
spectacolul de primăvară din amfiteatru, gladiatorii 
repetau exerciţii grele de luptă. La intrare îl opri un 
sclav, — portarul — unul din cei folosiţi ca slujitori ai 
şcolii însărcinaţi cu paza. 


— Încotro, dacule, nu cumva vrei să te faci 
gladiator? îl întrebă sclavul în deridere. 

— Aş vrea să stau de vorbă cu lanistul Verus, 
răspunse Decibalos, căutînd să rostească vorbele cît 
mai bine în limba Romei. 

— Şi pentru ce? 

Sclavul îl privea cu un aer de batjocorire, văzuse 
pe mulţi centurioni, decurioni, negustori, veterani cum 
se înveseleau făcînd glume pe socoteala dacilor, iar el 
ca portar, se simţea cineva. 

— Asta nu te priveşte, sclavule! i-o reteză scurt 
Decibalos, săgetîndu-l cu privirea. Nenorociţi ca tine 
am văzut mulţi. 

Cuvintele lui Decibalos căzură ca o ploaie rece 
asupra sclavului. Poate că dacul era un taraboste, gîndi 
el, închise poarta şi dădu fuga la Verus. După citva 
timp se întoarse şi-l duse în încăperea unde se afla 
lanistul. Acesta era tocmai la gustare, îşi potolea 
foamea cu pastrama frumos rumenită, alături pe masă 
avea şi o oală cu vin. Se spune că, dacă vrei să 
reuşeşti într-o afacere, este bine să mergi la cel căruia 
îi ceri ceva îndată ce şi-a potolit foamea. Un stomac 
plin, după o masă bogată, stropită cu vin bun, dă 
omului o stare de bunătate şi înţelegere. Asta o ştia şi 
Decibalos, o auzise adesea de la Saberius şi, văzîndu-l 
pe lanist ospătindu-se, se bucură, luînd-o ca un semn 
de bun augur. De altfel şi lanistul era curios să afle ce 
voia dacul, se găsea într-o stare de bună dispoziţie, 
mai devreme fusese la procurator şi obținuse tot ce-i 
trebuia în legătură cu pregătirea spectacolului, pînă la 
desfăşurarea căruia rămăsese mai puţin de o lună. 
Pentru daci nu nutrea ginduri rele, nu-i lua niciodată în 
batjocură, deşi pentru el, ca pentru mulţi romani, dacii 
erau nişte barbari. Îi plăcea liniştea şi uimirea cu care 


ei urmăreau luptele şi jocurile din arenă. Îl cerceta 
îndelung pe Decibalos, îl văzu bărbat în putere, ridică 
oala şi bău cu poftă. Verus era voinic, cu privire 
hotărită, cu faţa plină de semnele rănilor primite în 
arene. Îi făcu semn să stea pe scaunul din apropiere. 
Decibalos trase scaunul, dar nu se aşeză. 

— la spune, dacule, ce treabă te aduce la mine? 

— Am o durere mare, bunule lanist..., începu 
Decibalos. Poate că ai auzit spunîndu-se că cine are 
copii are şi necazuri... 

Decibalos îşi pregătise în minte tot ce avea de gind 
să spună lanistului şi îşi măsura bine cuvintele. 

— Am o fată, continuă el, acum e destul de mare, 
se apropie de optsprezece ani şi de la un timp arată 
tare bolnavă... 

Verus începu să rîdă şi îl întrerupse: 

— Bine, dacule, du-te la vreun vraci, el vindecă pe 
bolnavi, cel ce te-a îndreptat la mine poate că a vrut să 
ridă de tine. 

— Nu, bunule lanist, vraciul n-ar putea să facă 
nimic... Eu şi femeia mea ne-am frămiîntat mult pînă 
am aflat... Leacul ei e aici, la tine, adică la şcoala ta... 

— Dar eu n-am nici un gladiator care se pricepe la 
lecuitul bolilor!... 

— Dar care poate să vindece sufletul unei fete, 
bunule lanist! 

Verus se gîndi că povestea putea să fie frumoasă. 
Ştia că gladiatorii lui mai făceau şi pozne, că multe 
femei îi căutau adesea pe la şcoală. Işi aminti de 
Vetilla, oftă întristat, apoi gindul îi zbură spre 
Gemellinus. 

— Spune-mi tot ce s-a întîmplat, dacule, şi pe urmă 
vom vedea ce avem de făcut! îl îndemnă lanistul. 


Decibalos îşi dădu seama că se apropiase de hopul 
cel mai greu al încercării lui. Vorbi cu multă stăpiînire şi 
grijă: 

— Nenorocirea s-a întîmplat în vara trecută cînd s- 
au dat în amfiteatru jocurile acelea frumoase şi s-au 
bătut gladiatorii. Fata mea a văzut atunci pe unul 
dintre gladiatori şi... 

— Şi i-a rămas inima la el, rise lanistul. 

— | s-a rupt inima, bunule lanist, în toamna s-a 
îmbolnăvit, peste iarnă i-a mers şi mai rău, iar acum în 
primăvară zace la pat. Eu şi femeia mea sîntem 
îngrijoraţi că fata o să ne fie luată la zei. Abia de curînd 
am aflat de ce i s-a tăiat inima, că gindul ei e numai la 
gladiator şi că acel gladiator se găseşte aici la şcoala 
tal... 

— Păi dacă e aşa, dacule, şi dacă acel gladiator nu 
e unul la care să ţin prea mult, poate că ne-om învoi 
într-un fel să facem fata să se vindece, dar îl cunoşti pe 
gladiator, ştii cum îl cheamă? 

— l-am aflat, bunule lanist, numai numele, poate 
că nici fata nu-l ştia aşa bine... 

— Spune-l, aşa cum îl ştii. 

— Gellinus... Gemlius... Gem... 

— Gemellinus? strigă lanistul, sărind în picioare. 
Momentul era greu, iar Decibalos ştia că trebuie să se 
stăpinească. Se strădui să zimbească, bucurîndu-se. 

— Da, aşa, bunule lanist, Gemellinus. 

Se aştepta ca Verus să izbucnească fie în hohote 
de ris, fie într-o dezlănţuire de furie, şi stătu pregătit. 
Dar lanistul nu făcu nici una, nici alta, îl privi mirat, 
stringîndu-şi în cadență fălcile. 

— Cum, dacule, tu n-ai auzit? Nu-l mai am pe acel 
gladiator de atunci de după spectacol. 


Decibalos se prefăcu speriat şi făcu un pas spre 
lanist. 

— Pe Marele zeu, n-o fi murit de rănile primite în 
luptă? 

— Hei, poate că era mai bine dacă îl ştiam mort, 
dar a fugit nemernicul, m-a părăsit, batjocorind 
încrederea pe care eu i-am arătat-o, şi era cel mai bun 
gladiator al meu! 

— Marele zeu nu mă ajută să-mi scap copilul!... se 
tingui Decibalos, arătîndu-se îngrijorat şi îndurerat. 

Şi totuşi, în mintea sa lanistul frămiînta ceva: 
Decibalos era dac, pe acel Gemellinus mai încercaseră 
să-l scape tot nişte daci; vedea o legătură între cele 
întîmplate, se punea ceva la cale. 

— N-ai avut noroc, dacule! rupse lanistul tăcerea 
ce se prelungise un timp. Dar, bine, ce ai fi vrut să faci 
dacă acel sclav ar mai fi fost la mine? 

Decibalos se strădui să fie atent la răspuns, orice 
cuvînt scăpat greşit putea fi periculos, întocmai ca o 
săgeată pornită din arc. 

— Nici eu nu ştiu prea bine, bunule lanist! Mă 
gîndisem să te rog să-l laşi să vină din cînd în cînd pe 
la Marodava, pe la mine pe acasă. Dacă inima unei 
fete!... murmură el. Şi ţi-aş fi plătit, bunule lanist! 

— ŞI, ce, te-ar fi mulţumit dacă gladiatorul ar fi 
venit numai aşa din cînd în cînd pe la tine? Şi aia ar fi 
fost tot boală curată. 

Decibalos socoti că sosise momentul potrivit şi se 
grăbi să nu-l piardă: 

— Altceva ce aş fi putut să fac? Eu ştiu ce să zic..., 
bunule lanist, poate că în bunătatea ta te-ai fi învoit să- 
i dai libertatea, iar eu ţi-aş fi plătit pentru asta cît ar fi 
fost învoiala. Ce să facă altceva un nefericit părinte? 


Pe Verus îl fulgera gindul să-l pună la încercare pe 
dac, să vadă pînă unde merge. Un cîştig luat din vînt 
nu-i strica. 

— Uite, mă dacule, eu de mult m-am săturat să 
umblu după acel gladiator, ce ar fi să-l cauţi tu? 

— Da-ncotro s-o apuc?! se frămînta Decibalos, 
prefăcîndu-se, şi totodată plin de speranţă. 

— II cauţi şi tu prin Dacia, trebuie că se ascunde 
undeva. Mi-l plăteşti şi, cum ţi-o fi norocul, dacă-l 
găseşti şi vrea să vină la fata ta, e bine, iar de nu, de la 
mine nu mai vezi banii înapoi. Eu îţi dau papyrus că ți- 
am vindut un sclav, pe Gemellinus, iar tu îmi dai 
sesterţii, restul te priveşte! 

— Şi cît trebuie să-ţi dau, bunule lanist? Vezi, se 
poate ca eu să nu-l găsesc şi atunci... 

Verus îşi muşcă buzele şi se gîndi un timp. 

— Să-mi dai zece mii de sesterţi! Poate că ştii, 
dacule, acel Gemellinus nu era sclav de rînd, era 
gladiator, şi de pe urma lui eu aş fi putut să cîştig mulţi 
bani. Dar nu te-am întrebat, cum te numeşti? Eşti din 
Marodava? 

— Da, din Marodava, mă cheamă Decibalos. Dar, 
bunule lanist, mai puţin de zece mii nu s-ar putea? 

Decibalos îşi dădea seama că suma de zece mii de 
sesterţi era mult prea mare, însă bucuria de a-l vedea 
liber pe Dicomes îl făcea să nu mai ţină seama de 
nimic. Il rugase pe lanist să mai lase ceva, numai să nu 
creadă că primise prea repede învoiala, să nu cadă la 
bănuială. 

— Nici un sesterţ mai puţin, Decibalos! 

— Dar dacă voi avea norocul să-l găsesc şi să-l 
aduc la mine, te întreb, bunule lanist. de vom avea 
nevoie de bani şi el ar vrea să mai lupte în arenă, tu l- 
ai mai primi? 


— Cum să-l primesc, să mi-l vinzi înapoi? 

— Nu, el numai să lupte, iar tu să-i plăteşti după 
învoială... Isteţimea dacului plăcu lanistului. De un 
gladiator ca Gemellinus avea oricînd nevoie. Dintr-o 
dată se topi în el orice bănuială că dacul venise cu un 
gînd ascuns. 

— Ascultă, dacule, dacă aş şti că-l găseşti pe 
Gemellinus şi că el o să mai vrea să lupte ca gladiator 
din şcoala mea, mă leg pe toţi zeii că-ţi dau înapoi toţi 
banii pe care mi-i plăteşti. Uite, să-mi dai numai cinci 
mii de sesterţi şi primeşti de la mine papyrus că sclavul 
Gemellinus este al tău. Ne învoim aşa? Îmi juri pe zeul 
tău cel mare, pe Zamolxis? 

— ţi jur, bunule lanist, numai să am norocul să-l 
găsesc, se grăbi să-l încredinţeze Decibalos. 

Uşa se deschise şi un gladiator intră. Verus îl 
întrebă cu privirea. 

— Cineva te aşteaptă, e în sala de exerciţii, spune 
că se grăbeşte. 

— Dacule, stai numai puţin, mă întorc îndată! îi 
spuse lanistul ieşind pe uşă. 

Decibalos se aşeză pe scaun şi privi pe fereastră. 
Se simţea fericit. Incepu să-şi facă socoteala în gînd ciţi 
bani avea strînşi acasă, ciîţi ar mai trebui să-i dea Butes 
şi Sagitulp şi pe unde ar mai fi trebuit să alerge pînă 
reuşea să adune cei cinci mii de sesterţi. 

In sala de exerciţii, Verus îl găsi pe Decimus 
Silvanus. Il aştepta privind cum se luptau unii gladiatori 
şi cum alţii făceau diferite mişcări pentru întărirea 
muşchilor şi pentru mai multă agilitate în lupta cu 
adversarul. Cînd îl văzu pe lanist porni spre el. 

— Salve, Verus, toţi zeii să te ocrotească! Am 
trecut să-ţi mulţumesc, bine că m-ai scăpat de Vetilla. 


Ei, ţi-a trecut supărarea pe ea, ţi-a adus gladiatorul 
înapoi? 

— Da de unde, Decimus Silvanus, m-am convins că 
e nevinovată, nu ştie despre el mai mult decit noi. 

— Întotdeauna femeile au darul să se prefacă, spre 
a ne face pe noi bărbaţii să credem că sînt nevinovate. 
Am trecut pe la procurator şi l-am găsit destul de 
supărat. Nu-mi dau seama ce are, de la o vreme se 
arată tare îngrijorat de barbarii ăştia de daci, se teme 
să nu se răscoale, de cînd cu lupta pe care o dau 
preoţii pentru a-i face să treacă la cultul lui Mithras. De 
altfel el nu se prea împacă nici cu ordinele pe care le 
primeşte de la Ulpia Traiana în privinţa dacilor. Ştii, 
Verus, cîteodată mă poartă gîndul că Plautius Priscus a 
căzut prins în dragostea vreunei dace tinere şi 
frumoase, dar ţine bine ascunsă legătura lui cu acea 
femeie. 

— Tot ce se poate, Decimus Silvanus, însă eu unul 
mă îndoiesc... Nu e Plautius Priscus omul care să se 
lase stăpînit de o femeie. Te grăbeşti sau vrei să mai 
stai? 

— Nu, plec, am treabă acasă, trebuie să-mi 
întăresc paza sus la villa. Tu ai auzit? 

— Lanistul ii privi mirat. 

— Nu, ce s-aud? 

— Am aflat acum de la procurator. Cică pe acolo 
dincolo de Ampelum, spre Ulpia Traiana au început 
atacurile. Sînt omoriţi stăpîni de ferme, supraveghetori, 
vilici, tabulari, într-un chip cu totul de neînțeles. Nu se 
dă nici o lovitură, aşa cum ar da mai mulţi latroni, şi 
nici lupte; cel sortit pieirii este prins singur şi omorît. 
Dar să mergem spre poartă, mă grăbesc mult. 

După ce ieşiră din sala de exerciţii, Verus îl trase 
de togă şi-l opri: 


— Ţi-am spus că Vetilla nu mi-a adus gladiatorul, 
însă este cu putinţă să mi-l aducă altcineva... 

— Cine? Nu aiurezi cumva, Verus? 

— Un dac. Cînd ai venit tu, tocmai stăteam de 
vorbă cu el. Se numeşte Decibalos, e de la tine, din 
Marodava. 

Decimus Silvanus se smuci şi se întoarse spre 
lanist. 

— Spui că Decibalos? Cum se poate asta? 

Lanistul îi povesti tot ce vorbise cu Decibalos şi 
cum se înţelesese să-i dea papyrusul de eliberarea lui 
Gemellinus în schimbul sumei de cinci mii de sesterţi. 
Decimus Silvanus îl săgetă cu privirea, săltîndu-şi mai 
des umărul, aşa cum avea ticul, apoi faţa lui începu să 
se destindă încet şi un zîmbet îi miji în colţul gurii. Cine 
ar fi putut să-i privească în suflet ar fi văzut că era plin 
de o satisfacţie demonică. 

— Ştiam că nu eşti chiar atit de prost, Verus, încît 
să te laşi păcălit de un barbar, începu el să vorbească 
rar, clătinînd capul. Din tot ce mi-ai spus, e limpede că 
dacul ştie unde stă ascuns acel sclav; nu e decit un 
trimis de-al lor, care încearcă să-i obţină libertatea. 
Pune mîna pe el, Verus, dă-l pe mîna centurionului cu 
paza la amfiteatru şi pe şantierul de alături, şi ţine-l 
acolo pină-ţi spune unde se găseşte sau pînă se 
întoarce gladiatorul. Ceilalţi daci nu sînt străini de tot 
ce s-a pus la cale, să n-ai tu grijă, ei vor face restul. 

— Şi dacă n-o fi aşa, pierd şi cinci mii de sesterţi şi 
ocazia ca gladiatorul Gemellinus să vie de bună voie şi 
să lupte alături de gladiatorii mei, murmură lanistul 
neîncrezător. 

— Dacă e vorba de cinci mii de sesterţi, ţi-i dau eu! 
Pe acest barbar vreau să-l ştiu ţinut închis la muncă pe 
şantier. Pe toţi zeii, Verus, dacul ăsta e momeala cu 


care ai să-ţi prinzi gladiatorul, şi apoi nu uita că tu îl 
poţi acuza în faţa magistratului că tăinuitor de sclavi 
fugari, altfel n-avea nici un rost venirea lui să cumpere 
pe cineva pe care nici nu-l cunoaşte, nici nu ştie unde 
se ascunde. Povestea cu îndrăgostirea fetei lui este o... 
adevărată poveste... 

Decimus Silvanus avea în minte numai chipul 
luminos al Sarmidei. Vedea cum pe neaşteptate se 
ivea ocazia de mult aşteptată de a pune mîna pe fată, 
rămasă fără ocrotirea tatălui. Cînd se despărţiră, 
înţelegerea dintre ei era făcută în cele mai mici 
amănunte. Rămăsese stabilit ca, în cazul cînd ar fi aflat 
procuratorul, lanistul să lase totul pe seama lui 
Decimus Silvanus. Ceva mai tirziu un sclav se duse la 
Decibalos şi îi spuse să meargă cu el, îl chema lanistul. 
Nu apuca însă să iasă pe coridorul barăcii şi îl 
înconjurară mai mulţi gladiatori. Se luptă cu hotărîrea 
disperării — era şi el voinic şi puternic — dar forţele 
unite ale gladiatorilor îl doboriră repede. Se văzu legat 
de miini şi de picioare, împins într-un fel de carceră 
întunecoasă, auzi uşa închizîndu-se, apoi punerea 
drugilor groşi de lemn care o încuiau pe dinafară. 

La Marodava, Gumida şi Sarmida aşteptară toată 
noaptea, fără ca somnul să se lipească de ele, 
năpădite de presimţiri rele. Spre seara zilei următoare, 
văzînd că Decibalos nu se întoarce de la Porolissum, 
Gumida se duse la Butes şi îi spuse întreg adevărul: tot 
ce plănuiseră şi puseseră la cale, încercarea de a lua 
bani cu împrumut de la Eufemus şi Theudotos şi 
plecarea lui la lanistul Verus. Butes rămase mult timp 
nemişcat, privind în pămînt. La o astfel de greşeală şi 
la o nouă nenorocire nu se mai aşteptase. Avea multă 
înţelegere pentru îngrijorarea lor, dar nu şi pentru 
fapta pe care o săvirşiseră fără să-l fi întrebat sau să-i 


fi cerut ajutorul. Tirziu îşi săltă privirea şi o aţinti 
asupra Gumidei: 

— Ne paşte o grea încercare şi vom trece prin 
multe suferinţe. Tu şi Sarmida trebuie să vă întăriţi 
sufletele. Ca să vă liniştesc, tot ce pot să vă spun, fără 
teamă că greşesc, e să nu vă pierdeţi firea, pentru că 
viaţa lui Decibalos nu va fi în primejdie. Nici nu mă 
îndoiesc că, ducîndu-se să cumpere un sclav-gladiator, 
a fost bănuit că ştie unde se ascunde fugarul şi poate 
că au de gind să-l ţină închis pînă cînd Gemellinus se 
va înapoia la stăpînul său. Intrebarea pe care trebuie 
să ne-o punem cu toţi: este dacă Dicomes va auzi de 
cele întîimplate şi va sări să-l scape pe Decibalos, îl 
vom lăsa să se întoarcă la lanist, ca apoi să-l vedem 
din nou luptînd în arena amfiteatrului? 

Pe locul numit Crîngul lui Pan, ce se întindea de la 
templul lui Mithras pînă spre piriul Zerdis, a cărui 
despădurire se făcuse după întemeierea vicului Serdos 
şi rămăsese presărat numai cu tufişuri rare de fagi 
tineri, se obişnuia să se desfăşoare lupercaliile, 
serbările ce se organizau în cinstea zeului Lupercus, 
ocrotitorul turmelor, al cîmpului şi al fertilităţii 
pămîntului. În părţile mai calde ale imperiului, dinspre 
răsărit şi miazăzi, lupercaliile se sărbătoreau în fiecare 
an la idele lui februarie, însă preoţii din Dacia ai 
cultului lui Lupercus hotariseră ca aceste serbări să se 
ţină pe o vreme mai bună, adică idele lui aprilie, cînd 
căldura primăverii se făcea mai bine simțită, pentru ca 
mulţimea şi mai ales femeile să poată umbla cît mai 
sumar îmbrăcate, aşa cum cerea ritualul, aceasta şi 
pentru faptul că  lupercaliile nu erau numai o 


sărbătoare a fertilităţii pămîntului, ci şi a femeilor care 
nu aveau copii. Cum la Serdos şi Magnus nu se 
construise un templu pentru zeul  Lupercus, 
sărbătoarea se desfăşura prin grija slujitorilor templului 
lui Mithras, ajutaţi de cei ai templului lui Apollo. De 
lupercalii, unii slujitori erau şi preoţi ai cultului lui 
Lupercus şi oficiau ceremonii, însă pregătirile şi 
conducerea desfăşurării lor le făceau preoţii celor două 
temple, Helpizon şi Horiens. Sărbătoarea coroanei, pe 
care dacii o serbaseră cu belşug de bucate şi vin şi cu 
multă veselie în vara anului care trecuse, aprinsese în 
cei doi preoţi ambiţii mari: lupercaliile trebuiau să se 
defaşoare cu atita fast, bogăţie şi veselie, încît să-i 
uimească pe daci, mai ales pe cei care trecuseră de 
curînd la cultul lui Mithras şi nu văzuseră niciodată 
sărbătorile celor veniţi din imperiu. Încă din timpul 
iernii, Helpizon şi Horiens dădură sfoară la Serdos, la 
Magnus şi la Porolissum ca toţi să-şi pregătească cele 
necesare pentru lupercalii, mai ales costume şi măşti. 
Cei ce le aveau vechi să le aranjeze sau să le refacă, 
îmbogăţindu-le, iar ceilalţi să le cumpere sau să le 
lucreze. Negustorii de la Porolissum se îngrijiră să 
aducă din timp de departe ţesături alese, din cele ce se 
foloseau la această sărbătoare, iar meşteşugarii 
scorniră cele mai ciudate şi mai vesele măşti şi 
costume, căci lupercaliile din acest an aveau să stringă 
nu numai pe colonii, veteranii şi liberţii din Serdos şi 
Magnus, la care se alăturau dacii trecuţi la cultul lui 
Mithras, ci şi pe militarii, funcţionarii şi negustorii de la 
Porolissum. 

Zorile zilei de  lupercalii se iviră arătînd în 
depărtare, spre răsărit, peste munţii ce se pierdeau în 
zare, cerul roşu-aprins care se schimba în înălţimi din 
portocaliu într-un  galben-verzui pierdut în  picla 


albastru-violetă a dimineţii, prevestind o frumoasa zi 
de primăvară. De deasupra muntelui de lingă 
Marodava, dinspre villa lui Decimus Silvanus, cobora o 
boare plăcută ce făcea să tresară frunzele plăpînde ale 
copacilor. O dată cu zorile, pe drumul în pantă 
domoala, şerpuind la mică depărtare de templul lui 
Mithras, se iviră cete de bărbaţi, femei şi copii, ce 
grăbeau să-şi găsească loc cît mai bun în apropierea 
altarului, la care urma să se desfăşoare ceremonia 
aducerii jertfei în cinstea lui Lupercus. De aci aveau să 
pornească şirurile de alergători şi de dansatori, 
implorîind zeul pentru ocrotirea turmelor de fiarele 
codrilor, a cîmpului de grindină şi secetă şi pentru 
sporirea rodniciei pămîntului, a fertilităţii vitelor şi a 
femeilor. Cei dintii sosiră colonii din Serdos, apoi 
veteranii şi liberţii din Magnus. Printre ei se amestecă 
şi o mică ceată de daci trecuţi de curînd la cultul lui 
Mithras, în frunte cu Rundacio — după noul nume, 
Callistus — însoţit de Gruno, numit acum Spurius, faţă 
de care Helpizon dovedea o atenţie deosebită, de 
aceea puse un slujitor al templului să îngrijească numai 
de ei. N-ar fi vrut să fie batjocorţi în timpul desfăşurării 
serbărilor, să-i facă astfel să fugă. Ceva mai tirziu, cînd 
soarele se ridicase bine pe cer, se ivi într-un lung şir 
mulţimea celor de la Porolissum, îndreptindu-se spre 
locurile ce le fuseseră păstrate de slujitorii cultului lui 
Lupercus. Cam în acelaşi timp, dinspre Marodava se 
apropiară mai multe cete de daci, bărbaţi şi femei, unii 
mergind spre cring de-a dreptul peste cîmp, alţii 
urmînd malul stîng al piriului, se strînseră cu toţii 
pentru a se simţi mai bine la o bună depărtare de 
mulţimea adunată, curioşi să vadă sărbătoarea 
străinilor — pe toţi colonii şi militarii îi socoteau astfel 
— aşa cum şi aceştia veniseră la sărbătoarea lor. Se 


simțeau înfrăţiţi în Crîngul lui Pan oameni de toate 
neamurile, pe care destinul îi împinsese să trăiască 
împreună, iar zeii şi credinţa nu-i mai despărţeau şi nu- 
i mai dezbinau. Pentru unii, serbările erau în cinstea lui 
Lupercus, de la care luaseră şi numele,,lupercaliile”, 
alţii le socoteau în cinstea lui Pan, de aceea dăduseră 
locului numele de Criîngul lui Pan; erau şi dintre cei 
pentru care Pan se numea Bacchus, ori Dionysos, — 
serbărilor le spuneau „bacchice” ori „dionysiace” 
după cum erau şi unii veniţi de prin părţile Romei 
pentru care Lupercus era identificat ca zeul Liber Pater. 
Mulțimea aştepta curioasa, veselă şi gălăgioasă. Mulţi 
urmăreau soarele nerăbdători şi se mirau că în această 
zi urca prea încet pe cer, că mai era încă vreme pînă 
să vină preoţii şi slujitorii altarului zeului Lupercus. Pe 
deasupra mulţimii pluteau sunetele naiului lui larse, 
care, după locul din care se auzea cîntecul — mereu 
aceeaşi melodic — se vedea cum umbla printre toate 
grupurile adunate. Unii glumeau pe socoteala lui, îl 
batjocoreau sau îl strigau fără rost înveselindu-se. El se 
oprea din loc în loc, le răspundea şi continua să cînte. 

— Hei, larse, nebunule, mai schimbă cîntecul! 
strigă unul dintr-o ceată care venise din vicul Magnus. 

Bătrînul încetă să mai cînte, se opri în faţa celui ce- 
| strigase şi-l privi îndelung, cu un zîmbet ce-i mijea în 
colţul gurii, un suris plin de tristeţe, de durere şi de 
adînca înţelegere a oamenilor. Se învățase cu toţi, cu 
toate ieşirile şi metehnele, cu toate răutăţile pe care le 
puteau slobozi prin vorbe şi gesturi, şi pe toţi în adîncul 
sufletului său îi ierta. Îi spuse celui care îl strigase, 
clătinînd încet capul: 

— Să-mi schimb cîntecul? Aş face-o, dacă aş putea 
să-mi schimb inima!... Eu mă leg în faţa zeilor, bunule 


om, să-mi schimb cîntecul în clipa în care tu îţi vei 
schimba sufletul! Dacă m-ai înţeles, e bine... 

Cei din jur priveau curioşi spre cel ce strigase, a 
cărui faţă se împurpurase, iar cînd bătrînul rosti 
ultimele vorbe, toţi izbucniră în hohote de ris. 

— Eşti un bătrîn prost! îşi descărca furia cel asupra 
căruia cuvintele bătrînului stîrniseră rîsul mulţimii. 

larse se întoarse să plece şi îşi săltă naiul spre 
gură. 

— După vorba pe care mi-ai spus-o, înseamnă că 
n-ai să poţi niciodată să-ţi schimbi sufletul, rosti fără 
să-l privească şi porni înainte. 

Cel întărîtat de vorbele lui larse se repezi după el îl 
prinse de mineca sagunului învechit şi-l trase cu 
putere, răsucindu-l atît de tare, încît era aproape să-l 
doboare la pămînt. În acelaşi moment cîţiva bărbaţi din 
apropiere săriră în ajutorul bătrînului. Din mulţime, mai 
ales femeile începură să fugă şi să strige speriate, de 
teamă că se va isca o bătaie. 

— Uite un legionar, se auzi o femeie. Pe toţi zeii, 
legionarule, vino şi-i potoleşte! strigă ca. 

Cei ce erau gata să se încaiere — numărul lor se 
mărise şi de o parte şi de alta — se potoliră dintr-o 
dată. Legionarul îşi făcu loc prin mulţime pînă ajunse 
între ei. 

— Ce se întimplă aici? întrebă el cu severitatea 
militarului. 

— Nu se întîmplă nimic, se grăbi cel care 
provocase. Am glumit numai puţin cu bătrînul... 

Legionarul îl căută cu privirea pe larse: 

— Spune, bătrine, ce ţi-a făcut? 

larse răspunse cu acelaşi zimbet, în care se 
oglindea miîh-nirea şi adînca înţelegere: 


— Nici zeii nu ştiu cîte rele zac în sufletele unora, şi 
nici ei nu pot să le îndrepte!... Pe mine nu m-a supărat 
nimeni, continuă el, văd că s-a înfuriat tocmai cel care 
încercase să-mi strice mie liniştea din suflet. 

Cuvintele pline de bunătate şi de înţelepciune 
spuse de bătrîn înfiorară pe cei ce ascultau din jurul 
lor. 

— Haide cu mine, bătrine, să-i lăsăm să se 
potolească, îl îndemnă legionarul, luîndu-l de braţ şi 
pornind cu el. 

După ce se depărtară puţin, legionarul se aplecă 
spre bătrîn şi îi spuse aproape în şoaptă: 

— Plecasem pe urmele tale, bunule larse, mă 
conduceam, după sunetele naiului, eram aproape să te 
ajung cînd ai încetat cîntecul. Te căutam. 

Bătrînul întoarse capul şi îl privi mirat. 

— Ce, s-a întîmplat ceva Lygiei, fiica mea? Să ştii, 
Marcellus, dacă aflu că te-ai purtat rău cu ea... 

Bătrînul îşi aminti de ziua cînd legionarul îşi 
cumpărase sclava, pe Calpurnia, din bilciul care se 
ţinuse la Serdos, şi i-o încredinţase pentru cîtva timp 
pînă ce scăpa de grija ordinei şi a pazei, adică pînă la 
sfîrşitul zilelor de tirg. De atunci Calpurnia rămăsese 
pentru el drept fiica sa Lygia. Mai tirziu, Marcellus 
acordase fetei libertatea, apoi şi-o făcuse soţie, dîndu-i 
numele de Calpurnia-Lygia. 

— Da de unde, bunule larse, Lygia e sănătoasă, 
amindoi ne simţim fericiţi. Te-am căutat pentru 
altceva: eu nu pot să plec de aici, aşa am ordin de la 
decurion, nu vezi că în tot momentul poate să se işte 
scandal şi bătaie? 

— Şi ce trebuie să fac, Marcellus? 


— Să te duci spre daci, printre cei ce au venit aici 
şi stau mai deoparte, adică aceia care n-au trecut la 
cultul lui Mithras, să vezi dacă printre ei este şi Butes. 

— Şi dacă n-o fi? 

— Te duci acasă la el să-i spui să vina degrabă 
încoace, trebuie să-i vorbesc neîntirziat. 

— Ce fac dacă n-o să vrea să vie? De cînd cu 
nenorocirea întimplată lui Staberius, nu se mai încrede 
aşa de uşor în oricine. 

— Să-i spui numai că e vorba de Decibalos. Cum îl 
găseşti printre daci sau îl aduci de acasă, să mă cauţi 
prin mulţime. 

Marcellus slobozi braţul bătrînului şi se îndepărtă. 
În urma lui se împrăştiau în valuri sunetele naiului. Dar 
mulţimea uită de cele ce o înconjurau, toate capetele 
se întoarseră spre vale, de unde ca un vuiet slab urca 
un val de strigăte, pline de bucuria nerăbdării ce lua 
sfîrşit: 

— Vine procuratorul! 

Dinspre drum se auzeau trompete ce se apropiau, 
întărindu-se într-una, amestecate cu ropote de cai. 
Procuratorul mergea înainte, urmat de tribunul Flavius 
Severus şi de o gardă de legionari. Veneau în trapul 
cailor, însoţiţi de un val străveziu de praf, pe care 
boarca de vînt îl purta spre vicul Serdos. 

In acelaşi timp, cu paşi grăbiţi, de la templul lui 
Mithras porniră preoţii lui Lupercus, însoţiţi de ceilalţi 
slujitori ai cultului şi de o mulţime de bărbaţi şi femei 
purtînd măşti care de care mai groteşti, toţi pregătiţi 
pentru desfăşurarea serbărilor şi înveselirea mulţimii. 
Erau pani cu trupurile înfăşurate în piei de ţap, purtînd 
pe cap coarne tot de tap, iar în picioare încălțări ce 
aduceau copite de ţap; bacchuşi cu coroane din frunze 
de iederă, împănate cu flori de primăvară, tineri cu 


trupurile goale, zvelte, cu muşchii încordaţi, ţinînd în 
miîini toiege înfăşurate în curpeni şi frunze; baccante — 
preotese ale lui Bachhus — minunate dansatoare, 
aproape goale, cu eşarfe străvezii, şi mulţi alţii — 
saltimbanci, mimi, dansatori şi măscărici — toți 
pregătiţi pentru înveselire şi îndemnare la petrecere. În 
urma lor veneau ceilalţi slujitori, care aduceau cele 
necesare ritualului: doi împingeau ţapul şi capra care 
urmau să fie aduşi jertfe, unul duce săculeţul cu „mola 
salsa” — ofranda de făină amestecată cu sare — alţii 
duceau vasele rituale pline cu cărbuni aprinşi, cu vin şi 
cu untdelemn. Mulțimea se strînse grăbită şi curioasă 
într-un cerc larg în jurul altarului de piatră, înalt cam cit 
jumătatea staturii unui om, în jurul căruia erau aşezate 
lespezi frumos rostuite. In cele patru colţuri altarul 
avea patru scobituri cu fundurile rotunjite, unde preoţii 
aşezară vasele cu cărbuni peste care aruncară răşini 
aromate. Un val de fum plăcut mirositor învălui 
mulţimea ce se înfiora cu smerenie şi credinţă. Era 
semnalul că ceremonia aducerii jertfei începea. Preoţii 
cultului, lupercii, îmbrăcaţi în piei de animale, intonară 
în cor o rugăciune către zeul Lupercus, însoţită de 
sunete nazale pe diferite tonuri, de flaute şi ţimbale în 
surdină. Mulțimea asculta înfiorată de credinţă, căci 
fiecare îl credea pe zeu de faţă, sub înfăţişarea unuia 
dintre preoţi. Urmă aducerea jertfei. Ţapul şi capra 
căzură înjunghiaţi, după ce scoaseră speriaţi cîte un 
behăit scurt, pe care mulţimea îl luă drept un semn de 
bun augur. După ce le spintecară, un preot ridică 
săculeţul cu „mola salsa” şi începu să o presare peste 
altar şi peste măruntaiele lor. Făina din care fusese 
pregătită „mola salsa” provenea din măcinarea 
boabelor de grîu scoase din primele spice ale recoltei 
din vara anului care trecuse. Alt preot aruncă răşini în 


vasele cu cărbuni aprinşi, pentru ca fumul aromat să 
învăluie tot timpul mulţimea. Cu multă îndemiînare, 
patru slujitori începură să jupoaie animalele, în timp ce 
dincolo de altar baccantele porniră un dans în sunetele 
potolite ale flautelor şi trimbiţelor. Cu o iuţeală ce uimi 
mulţimea, preoții întinseră pieile  însîngerate, le 
presărară cu „mola salsa” pînă se zvintară, apoi le 
sfişiară cu cuţitele în lung, scoţind un mare număr de 
curele pe care le împărţiră lupercilor din faţa altarului. 
Ceremonia se apropia de sfîrşit. În mulţime se produse 
mişcare, baccantele se lansară într-un dans viu, iar 
sunetele flautelor şi ţimbalelor se întăriră. În faţa 
altarului, cercul mulţimii se sparse, lăsînd un drum 
liber spre răsărit, partea în care crîngul era mai des. 
Începu fuga. Preoţii — lupercii — porniră înainte, 
urmaţi de pani, de bacchuşi şi de baccante, după care 
se înşiră mulţimea. În calea lor ieşeau de prin tufişuri 
femei cu trupurile goale, pe care lupercii le loveau cu 
curelele scoase din pieile animalelor sacrificare, spre a 
le da astfel fecunditatea. Prin crîng întîlniră mici turme 
de oi, capre şi vaci, pe care de asemenea le loviră cu 
curelele, pentru ca animalele să fie mai fecunde, să 
dea miei, iezi şi viței sănătoşi, lapte mai mult şi lînă 
mai bună. Alergarea se desfăşură pe un drum lung, cu 
multe ocoluri şi întoarceri, pentru ca femeile sterpe să 
poată ieşi de mai multe ori în calea lupercilor, să 
primească cît mai multe lovituri de curele sfinţite de 
zeul fecundității şi al belşugului. Dar cei mai mulţi nu-i 
urmară pe preoţi, ci se opriră în locurile în care panii, 
baccantele şi  bacchuşii  începură dansurile, iar 
saltimbancii, măscăricii şi mimii, scamatoriile, jocurile 
şi glumele lor pline de isteţime, de îndemînare şi de 
duh. În scurt timp, întreg Crîngul lui Pan se umplu de 
valuri de oameni ce păreau o mare agitată, valuri de 


alergare, de dansuri, de jocuri, de veselie şi de voie 
bună. 

Dacii rămăseseră pe loc, acolo unde stătuseră în 
timpul desfăşurării ceremoniei jertfei. Priveau miraţi 
alergarea. Cînd văzură ieşind din tufişuri femei cu 
trupurile goale, stînd să fie biciuite de luperci, dacele 
se întoarseră ruşinate şi îşi strinseră fetele lîngă ele, 
împiedicîndu-le să privească într-acolo. 

Butes sosise adus de larse. Auzind că era vorba de 
Decibalos, frinte de durere, îl însoţiseră Gumida şi 
Sarmida. Ceva mai la o parte, dar nu prea departe de 
daci, stăteau procuratorul şi tribunul cu garda lor, 
înconjurați de alte căpetenii de la Porolissum. De 
cîteva ori procuratorul se întoarse şi privi spre Butes. 
Şi-l amintea bine de la sărbătoarea coroanei şi nutrea 
pentru el multe ginduri bune, începuse să-l socotească 
un fel de căpetenie a dacilor din Marodava. Dar aşa 
cum el îl cerceta pe Butes, din apropierea lui privea 
Decimus Silvanus spre Sarmida. In durerea ei 
sfişietoare, a cărei cauză bogatul fermier o cunoştea şi- 
| bucura, fata arăta şi mai frumoasă. 

Din mulţimea ce alerga, dansa şi se înveselea ieşi 
larse, cîntînd din nai, iar în urma lui legionarul 
Marcellus cu  Calpurnia-Lygia. Sosit în apropierea 
dacilor, larse se opri, îi arătă legionarului pe Butes, 
apoi se întoarse şi, continuînd să cînte, se îndepărtă 
spre mulţimea care se înveselea. Butes aproape că nu-l 
văzuse pe larse. Privea departe şi căuta, prin mulţimea 
ce alerga şi dansa, pe cei cîţiva daci ce trecuseră la 
cultul lui Mithras, care urmăreau stingheri tot ce se 
petrecea în jurul lor, mutîndu-se dintr-un loc într-altul. 
Cînd îl auzi pe Marcellus, tresări. 

— Toţi zeii să te ţină, bunule Butes! îl salută 
legionarul. 


— Şi pe tine, legionarule! E ceva adevăr în cele ce 
mi-a spus larse, sau ai folosit vestea numai spre a mă 
face să vin la lupercaliile voastre? 

— E numai adevăr; sînt fericit că sesterţii pe care 
voi mi i-aţi dat s-o cumpăr pe scumpa mea Calpurnia 
am putut să-i întorc într-un moment cînd avea omul 
mai multă nevoie de ei; i-am dat lui Decibalos suta de 
sesterţi, pe care voi mi-aţi dăruit-o cu atit de mult 
suflet. 

Din apropiere, Gumida şi Sarmida ascultau cu ochii 
înecaţi în lacrimi. Butes o privea pe Calpurnia. Nu mai 
era sclava slăbuţă şi negricioasă, cu ochii înfundaţi în 
orbite, ci o femeie cu privirea limpede, cu faţa rotunjită 
şi cu multă plăcere de viaţă. Stătea lîngă Marcellus şi-l 
priveacu atita dragoste, încît se vedea uşor că el era 
viaţa, bogăţia şi stăpiînul ei. 

— Tu crezi, Marcellus, că darul nostru a fost făcut 
cu gindul că-l vom primi cîndva înapoi? Noi ţi-am dat 
din suflet, cu toată omenia şi înţelegerea... 

— Şi eu am întors banii tot din suflet, numai că zeii 
n-au fost tot aşa de buni pe cit v-aţi arătat voi. 
Decibalos, bunule Butes, este pus la muncă pe 
şantierul drumului şi podului nou de dincolo de 
amfiteatru. El m-a recunoscut şi m-a strigat. Mi-a spus 
că lanistul Verus cu gladiatorii lui l-au legat şi l-au dus 
în faţa magistratului,  acuzindu-l că  tăinuieşte 
ascunzătoarea gladiatorului fugic. A fost pedepsit la 
muncă, pe şantier şi nu i se va da drumul pînă cînd 
acel Gemellinus nu se va înapoia la lanist. 

—- Cum arăta Decibalos, era slăbit, era întristat? îl 
întrebă Gumida printre suspine. 

— Era aşa cum îl ştiţi, poate niţel înfuriat, însă era 
o pornire pe care ştia să şi-o stăpînească. Mi-a spus 


rizînd: „Sînt nişte proşti dacă îşi închipuie că o să poată 
afla ceva de la mine!” 

Butes oftă uşurat. De multe zile şi nopţi nu mai 
avea linişte, îngrijorat ca nu cumva Decibalos să scape 
ceva despre Dicomes. 

— Şi altceva nu ţi-a mai spus, Marcellus, ceva 
pentru ele — şi arătă spre Gumida şi Sarmida — şi 
pentru mine? 

— Da, a zis că nu trebuie să vă speriaţi, el stă 
liniştit şi aşteaptă ce o să hotărăşti tu; dacă îi spui să 
fugă, el poate să prindă un moment prielnic şi să se 
facă nevăzut de pe şantier. 

— Poate că asta aşteaptă cei care l-au băgat acolo, 
murmură Butes. Noi îţi mulţumim, Marcellus, şi te 
rugăm ca împreună cu Lygia — este doară fiica bunului 
larse — adăugă în glumă, să veniţi pe la noi şi cît mai 
des. Zeii ne-au cam rărit, am mai rămas acolo în capul 
Marodavei numai eu cu ele, ceilalţi... 

Tăcu, auzind din apropiere un salut: 

— Zeul Apollo să vă dea sănătate! 

Lîngă el se opri preotul Horiens. 

— Am venit să vă poftesc să luaţi parte la ospăţul 
nostru, continuă preotul. Mulţi dintre ai noştri s-au 
ospătat şi au fost omeniţi la sărbătoarea voastră din 
vara trecută. 

— Dar ai voştri văd că s-au aşezat pe iarbă prin tot 
crîngul şi se ospătează cu ce şi-au adus de acasă, îi 
spuse Butes. 

— Avem şi ceva pregătit aparte. De altfel însuşi 
procuratorul doreşte ca la masă cu el să se ospăteze şi 
cîţiva daci, iar tu eşti unul dintre aceştia. la pe cine vrei 
şi vino în partea cealaltă a templului lui Mithras, unde 
sînt întinse mesele. 


Aşezarea ospăţului într-un loc mai ferit, dincolo de 
templu, se făcuse numai pentru că lua parte şi 
procuratorul cu cei cu care venise de la Porolissum. 
Puseseră mesele acolo spre a fi mai ferite privirilor, şi 
dintr-o parte, şi din alta, căci se ştia: de lupercalii, 
după ospăț, prins de tăria vinului şi întăritat de vraja 
dansului, poporul dădea frîu liber poftelor şi spre seară 
pajiştile dintre boschete se umpleau de perechi cu 
trupurile goale, ce se lăsau pradă plăcerilor, fără să se 
ascundă privirilor. Tot crîngul devenea o mare a 
dorințelor şi a desfătărilor trupeşti, mai ales pentru 
femeile sterpe, care stătuseră cu plăcere să fie biciuite 
de preoţi, nutrind speranţa că vor căpăta fertilitatea. 
De lupercalii toate erau pe voia teului Lupercus, şi 
nimeni nu trebuia să refuze, să se supere sau să se 
arate altfel. 

Pe cîţiva daci, printre care erau Butes, Sagitulp, 
Gumida şi Sarmida, slujitorii îi duseră la masa în capul 
căreia stătea procuratorul. Aşezarea lui Butes nu 
fusese întîmplătoare, procuratorul dorise aceasta şi-i 
alesese locul cel mai apropiat de el. La aceeaşi masa 
mai erau: tribunul Flavius Severus, Decimus Silvanus, 
libertul Eufemus, preoţii Helpizon şi Horiens, precum şi 
alţi oaspeţi de la Porolissum. Libertul era cel care 
suportase toate cheltuielile ospăţului. Mîncară toţi cu 
pofta şi băură vin bun cu şi mai multă poftă. Soarele se 
lăsase, gata să scapete după crestele munţilor de 
dincolo de Marodava, cînd procuratorul se hotărî să-i 
vorbească lui Butes. Ceru să se aducă un tălmaci şi îi 
adresă întrebarea prin acesta: 

— Am aflat că la sărbătoarea voastră a recoltei din 
vara trecută tu ai vorbit la ospăț cu mult duh şi cu 
multă bunătate, aici văd că tot timpul ai tăcut, ai vreo 
supărare? 


Deşi nu se aşteptase la o întrebare din partea 
procuratorului, care pînă atunci vorbise numai cu 
Decimus Silvanus, cu tribunul şi cu cei doi preoţi, Butes 
nu-şi pierdu cumpătul şi îi răspunse vorbind limpede în 
limba Romei: 

— Poate că nu găseşti om care să nu poarte în 
suflet şi o îngrijorare, fiecare în felul lui, după cum îi 
este viaţa. 

Procuratorul îl privi mirat şi făcu semn tilmaciului 
să se retragă. 

— Asta mă bucură mult, Butes, aud şi eu un dac 
vorbind frumos limba Romei. Cum se explică, cum de 
ai reuşit? 

— Destul de uşor. Plautius Priscus poate că nu ştie 
că eu am fost vecin cu un bărbat de toată isprava, se 
numea Staberius, şi cu soţia acestuia, fiica unui 
senator de la Roma. De la ei, o pereche minunată, am 
învăţat să vorbesc ca romanii, dar zeii cei răi i-au lovit. 

— Zeii, nu oamenii? 

— Eu ştiu că oamenii, confirmă Butes oftînd, şi mai 
ştiu că pînă la urmă ticăloşia nu va putea să rămînă 
nepedepsită! 

Procuratorul îl privi cu interes sporit. 

— li cunoşti pe cei care au jefuit? 

— Deocamdată nu-i cunosc, dar asta nu înseamnă 
că nu-i ştie nimeni; poate că tot se va afla odată... 

Butes trăsese cu coada ochiului spre Decimus 
Silvanus şi văzuse schimbarea ce se produsese pe faţa 
lui. 

— Dacă-l afli, să-mi spui fără întiîrziere! 

— Bănuiesc, Plautius Priscus, că dacă administraţia 
romană se îngrijeşte atit de puţin de daci — şi asta nici 
nu mă mira — cred că şi mai puţin se va ocupa de un 
om mort, care a fost un sclav şi un revoltat... 


Cuvintele lui Butes măriră şi mai mult admiraţia 
procuratorului. 

— Nu, te înşeli, dacă îl aflu pe cel care a pus la cale 
omorîrea lui Staberius, va muri şi el! rosti cu o hotărîre 
ce înfiora pe cei din jurul său. Poate că voi nu ştiţi că 
centuriile noastre lupta la hotare ca triburile din 
miazănoapte care năvălesc asupra satelor şi fac 
prădăciuni, ele apără atit pe romani, cît şi pe daci. 

— Înţeleg lupta voastră, reluă Butes, este ceva ce 
se aseamănă cu ceea ce fac pe mare cei de pe galere: 
pe furtună, toţi cei liberi luptă ca galera să nu se ducă 
la fund, şi asta n-o fac pentru că ar vrea să-i salveze de 
la înec pe condamnaţii de la visle legaţi în lanţuri... 

— Pe toţi zeii, Butes, mă faci să mă minunez de 
vorbele tale! Ai spus ceva foarte adevărat, care 
oglindeşte în mare măsură starea imperiului, cu 
singura deosebire că eu vreau ca pe vislaşi să-i las 
liberi pe galeră, nu să-i ţin în lanţuri, — să fie una cu 
ceilalţi. Dar nici voi, dacii, nu înţelegeţi că trebuie să vă 
mai potoliţi, continuă procuratorul schimbiînd vorba. De 
curind am aflat de unele lovituri. Se spune că pe la 
şantierele, fermele şi vicurile dintre Apulum şi Ulpia 
Traiana Sarmizegetusa, pînă spre Tibiscu, sînt găsiţi 
morţi, centurioni, supraveghetori, tabulari, vilici şi chiar 
stapini de ferme într-un chip plin de mister; nimeni n-a 
văzut nimic, nimeni nu ştie nimic, afară de cel mort, 
căzut cu trupul străpuns de lovituri de cuţit. Ce zici de 
astea, nu sînt fapte de ale unui latron dac? 

Butes îşi plecă privirea, ştia cine făcea toate 
acestea. Alături, Sarmida avea ochii umezi şi lucioşi de 
mîndrie şi de dragoste pentru Dicomes. 

— Se pot întîmpla multe, răspunse el, fără să 
privească spre procurator. Acum Dacia e plină nu 
numai de militari şi de coloni — oamenii cinstiţi şi 


muncitori — ci şi de tot felul de vîntură-lume, de 
oameni înrăiţi, de fugari urmăriţi de legi, de decăzuţi 
sărăciţi, care umblă după îmbogăţire uşoară şi 
grabnică. Poate că unora dintre aceştia le-a trecut prin 
gînd să folosească astfel de ameninţări ca în felul 
acesta să se arunce totul în spatele dacilor... 

— Se poate să ai dreptate, încheie procuratorul 
ridicîndu-se de la masă. Ne-am ospătat destul şi putem 
să plecăm. 

Era în amurg. Tot Crîngul lui Pan era mişcare şi 
veselie. Pani, bacchuşi, baccante, mimi şi măscărici se 
vedeau pretutindeni umblind în cîntece, dansuri şi 
risete, însoţiţi de mulţime. Făcliile luminau ca şi cum 
tufişurile ardeau în flăcări. În lumina făcliilor, perechi 
de trupuri goale îmbrăţişate aduceau mulţumirile lor 
zeului fecundității, lui Lupercus. 

In această noapte, pe Butes îl frămîntă mult gîndul 
dacă făcuse bine că nu adusese vorba despre cele 
petrecute cu Decibalos şi nu ceruse procuratorului 
eliberarea lui. 

După lupercalii, Butes văzu mai multă mişcare în 
curte şi în casa de alături în care trăise Staberius cu 
Canidia, trecută în stăpinirea lui Decimus Silvanus. 
Vilicul Marsus şi actorele Ampliatus cu numeroşi sclavi 
veniră şi plecară într-una. Toate acestea îl puseră pe 
gînduri. Presimţea că se pregăteşte ceva, dar nu putea 
să-şi dea seama ce anume. Pe Decimus Silvanus îl 
socotea în stare să facă orice ticăloşie. Într-o zi se 
opriră în poarta lui Sagitulp şi Gruno şi stătură cu toţii 
de vorbă. Cînd să plece cei doi, se ivi larse cîntînd din 
nai dinspre magaziile lui Decimus Silvanus. Cu bătrînul 


rătăcitor întotdeauna le plăcea să schimbe cite o vorbă 
şi toţi patru mai întîrziară un timp acolo în poartă. 
Dintr-una într-alta, ajunseseră la cele ce se petreceau 
în casa de alături, apoi la moartea lui Staberius şi la 
răpirea Canidiei. Răscolit, bătrînul larse puse o mină pe 
umărul lui Butes şi-l îndemnă: 

— Eşti vecin cu două femei, tu eşti singur şi nu poţi 
să le aperi, nu vă rămîne altceva decit să vă mutaţi la 
cineva mai în mijlocul satului: 

Bătrînul plecă apoi însoţit de acelaşi cîntec din nai. 
Vorbele lui însă îi neliniştiră mult şi nu se despărţiră 
pînă nu găsiră un mijloc de apărare, dar şi de 
încercare. Chiar din seara acestei zile, Getio, împreuna 
cu alţi flăcăi din Marodava, veniră în taină şi se 
împrăştiară prin casa, grajdurile şi hambarele lui Butes 
şi ale lui Decibalos. În prima şi în a doua noapte nu se 
petrecu nimic, şi unii dintre flăcăi erau gata să nu mai 
vină, dar Getio nu le dădu pace şi-i aduse şi în cea de-a 
treia. Atunci se produse lovitura. Prin ograda lui Butes 
se iviră după miezul nopţii mai multe mogildeţe care 
pătrunseră în curte. Cîinele îi simţi şi începu să latre. 
Flăcăii erau pregătiţi bine cu bite grele şi cu topoare, 
încercară să-i înconjoare, însă nu băgară de seamă că 
din curtea de alături, cea care fusese a lui Staberius, 
cineva urmărea toate mişcările. Se auzi o şuierătură 
scurtă şi toate mogildeţele porniră în goană spre 
pădure. Flăcăii statură pe loc mult timp încurcaţi, 
bănuind o încercare de a-i trage pe sfoară, apoi o 
porniră într-un iureş, dar se dovedi prea tirziu, 
răufăcătorii pieriră în întuneric. De atuncii flăcăii îşi 
petrec cu rîndul nopţile la Butes, şi tot de alunci, în 
curtea de alături nu se mai văzu atita mişcare. 

Primăvara era spre sfîrșit. Ultimele zile ale lui mai 
sosiră frumoase şi călduroase. Prin ogrăzi şi ţarini se 


vesteşte o recoltă bogată. De cîtva timp, prin Serdos şi 
Marodava se pripăşise o bătrină, care se vaită tuturor 
că venea tocmai de dincolo de Porolissum. Trecea pe la 
porţile colonilor şi dacilor, spunînd că ştie să vindece 
femeile de boli, să facă descîntece şi să ghicească 
viitorul. Ampelia se întorsese pentru mai multă vreme 
la mama ei, în aşteptarea naşterii. Nici nu voise să 
audă, ca, atunci cînd se va afla în durerile facerii, să nu 
fie Arghida alături de ea. Dar nici decurionul nu se 
gindise să o lase să fie îngrijită de alte femei pe timpul 
lăuziei. Într-o zi Sarmida se duse mai de dimineaţă la 
Ampelia. Mergea întotdeauna numai pe drumul din sat, 
ocolind poteca de la marginea pădurii, pe care altădată 
umblase fără teamă. Într-una vorbea cu ea numai 
despre Dicomes şi, cînd pleca acasă, se simţea mai 
liniştită, cu dorul mai potolit. De cum sosi, se apucară 
amiîndouă să lucreze la scutecele şi lucruşoarele fiinţei 
dragi, pe care zeii aveau să o aducă peste puţine zile. 
Lucrară cu spor şi tot timpul vorbiră: Ampelia, despre 
pruncul pe care îl simţea mişcîndu-se în piîntecele ei, 
iar Sarmida despre Dicomes, rătăcind cu închipuirea 
pînă în ziua cînd şi ea va aştepta un copil, al lui, care 
avea să semene cu el... De cînd aflaseră că Decibalos 
era sănătos şi muncea pe şantier, toţi se mai 
liniştiseră; atit ea cit şi Gumida îşi puseseră speranţa în 
Butes. Pe la amiază Sarmida plecă. Mamă-sa îi spusese 
să se întoarcă mai devreme acasă. In poartă o 
îmbrăţişa pe Ampelia şi o îndemnă să fie tare dacă 
peste noapte o vor apuca durerile facerii, apoi porni în 
fuga pe drumeagul îngust ce cobora cu ocoluri largi 
printre ogrăzi, pînă în drumul ce trecea prin lungul 
Marodavci. Mai avea puţin de mers pînă să iasă în 
drum, cînd zări o bătrînă stînd jos la umbra unui nuc. 
N-o mai văzuse niciodată. Se sprijinea de trunchiul gros 


al pomului şi sufla greu. Se gîndi să se oprească, să-i 
dea ajutor să se ridice. Se îndreptă spre ea. 

— Zeita mea, în numele Cybelei, mama zeilor, 
ajută-mă să mă scol! o rugă bătrîna cînd o văzu mai 
aproape. Of, că bătrineţile astea mult mai sînt grele! se 
văita ea. 

Sarmida se opri la cîţiva paşi, îi privi faţa zbircită, 
cu ochii secaţi şi lăcrimoşi. Se aplecă, o luă în braţe şi 
încercă să o salte pe picioare. 

— Mai lasă-mă niţel, mai lasă-mă să-mi potolesc 
inima, zeiţa mea tînără şi frumoasă. 

— Nu te-am mai văzut pe la noi prin Marodava, 
cine eşti tu, bătrinico? o întrebă spre a se convinge 
dacă era sau nu bătrîna despre care vorbea lumea. 

— Cine să fiu, o babă nefericită, zeiţa mea, care i-a 
pierdut pe toţi ai ei, copiii şi omul meu mi-au fost luaţi 
de zei? De atunci, de cînd am rămas singură, pustie, 
mă lupt într-una cu zeii cei răi, umblu peste tot şi-i ajut 
pe cei bolnavi să se însănătoşească. Acum pornisem în 
sus, am auzit că în casa de la capătul cărării ar fi o 
tinerică, cică aşteaptă ziua de facere şi ar fi cam 
bolnăvioară. 

— Cine, Ampelia? Da de unde, bătrinico, este 
veselă şi sănătoasă, eu de acolo vin. 

Bătrîna se mai liniştise, suflarea îi era mai potolită. 
Sarmida o cercetă cu milă, pentru bătrineţea ei 
neputincioasă, şi cu preţuire, pentru bunătatea de a-i 
ajuta pe cei în suferinţă. Tot privind-o, gîndul îi zbura 
din nou spre Dicomes şi spre Decibalos. Şi ei erau 
îndureraţi, dar nu putea nimeni să-i ajute. Uimită de 
puterea ce şi-o închipuia la bătrină, se înfiora tulburată 
de o durinţă veche: „Ce-ar fi s-o rog să-mi ghicească 
viitorul?” îşi spuse ea. Auzise de mai multe ori pe unele 
femei că bătrina descînta şi ghicea bine. 


— Dacă vrei să te mai odihneşti, mai stau şi eu, am 
să te ajut să te ridici şi să te duc pînă în drumul cel 
mare. 

— Eşti tare bună, frumoasa mea zeiţă!... 

—Bătrînico, tu ştii să lecuieşti boli şi să spui cum va 
fi viaţa omului? 

Ochii lăcrimoşi ai bătrinei se măriră şi lucirea lor se 
făcu mai vie. Pe faţă îi apăru un zîmbet ce nu părea să 
fie numai de mulţumire. Se întoarse repede spre fată şi 
îşi strînse picioarele, ca şi cum trupul ei neputincios 
căpătase o putere nouă. 

— Mai ales viaţa fetelor frumoase, zeiţa mea! Uite, 
cu vederea mea aşa slăbită de bătrineţe, cum ţi-am 
cătat în ochi mi-am dat seama că sufletul tău e chinuit 
de multă supărare... 

— Spune-mi, bătrînico, ce o să mi se întîmplc?... o 
rugă Sarmida cu vocea sugrumată, îngrijorată de noi 
nenorociri. 

—Zeiţa mea, să şezi aci lingă mine, iar eu o să mă 
căznesc să aduc pe duhul cel bun. 

Tulburată, Sarmida nu băgă de seamă că baba se 
schimbase cu totul, că nu mai arăta fără putere şi 
istovită, mişcările îi erau mai iuți şi privirea mai vie. Se 
aşeză lingă ea, cu picioarele strînse sub trup şi cu 
mîinile în poalele fotei. Bătrina începu să-i mîngiie uşor 
faţa şi părul, murmurînd rugăciuni şi descîntece, din 
care Sarmida nu înţelegea decit frînturi, cu nume de 
zei şi de duhuri, cu implorări şi legăminte, şoptite cu 
modulări în voce ce mergeau de la jelanie pînă la 
deplină mulţumire. Cu ochii închişi, un timp tăcu, 
stringînd mîinile Sarmidei. Cînd îi deschise, începu să 
zimbească: 

— Mi-a venit duhul cel bun. zeiţa mea. Să te 
privesc mai bine şi să-ţi spun tot ce ai pe suflet, 


murmură stînd cîteva clipe cu privirea aţintită în ochii 
fetei, apoi se înfiora: Vai, odorul mamei, dar mare 
nenorocire s-a abătut peste capul tău frumos! Ptiu, 
ajută-ne, Cybela, mamă a zeilor, dar cum s-a putut fata 
mea să se stringă în sufletul tau atita durere? Te 
topeşti de dorul unui tinar frumos ca un zeu, voinic, cu 
părul ca frunza cînd dă să ruginească şi cu ochii ca 
cerul. Să-l caut, nu e pe aici pe aproape... A plecat de 
mult? Cît e de cînd s-a dus? 

— De prin toamna trecută, murmură Sarmida, 
prinsă cu totul în stăpînire de bătriînă. 

Bătrîna zîmbi satisfăcută, închise din nou ochii. 

— Da, i-am dat de urmă, îl văd, e într-o pădure, 
aleargă călare pe un cal murg; uite-l, trece pe lîngă un 
colţ de stîncă şi cată cu grijă în jur, ca şi cum ar urmări 
pe cineva. 

— Spune-mi, vine? Cînd vine? o imploră Sarmida, 
clipind des, cu ochii lucind de lacrimi. 

— Stai, zeiţa mea, acum nu ştiu viitorul... mai întîi 
să văd tot ce-ţi chinuie sufletul. Dar ce e cu tatăl tău? 
Nu este de mult acasă! Să-l caut şi pe el, sa-i dau de 
urmă. Uite că l-am găsit aici aproape, nu desluşesc 
bine, poate să fie lîngă Porolissum, e într-un şantier şi 
sapă la pămînt. După faţă arată trist, dar este sănătos. 

Sarmida se aplecă spre bătrină, o cuprinse cu 
braţele şi începu să o stringă la piept, uimită de 
puterea ei miraculoasa. Tot ce-i spusese erau 
adevărate. 

— Spune-mi, bătrînico, cînd se întorc? O să vină 
arnîndoi acasă? o rugă înecată de suspine. 

Bătrîna se desprinse încet din braţele ei. 

— Să văd ce zile te aşteaptă, zeiţa mea. Arată-mi 
mîinile, să mă uit la liniile din palme. Hei, da norocoasa 
fată mai eşti! Te aşteaptă multa fericire. Dar ce spun 


eu... nu numai fericire, ci şi bogăţie... o să ai o casă 
frumoasă, cu coloane de marmură... Ptiu, deocheato, 
ce minunate zile ai în faţă! se miră ea, lăsîndu-i 
palmele şi închizind din nou ochii. Aşteaptă, fata mea, 
alerg în calea viitorului tău. Da, îi zăresc pe amindoi, îţi 
vine mai întîi tatăl şi după el flăcăul. Uite ce văd... 
Flăcăul poartă spadă la şold, e un luptător? 

— Da, bătrînico! şopti fără să vrea Sarmida. 

— Aşa, duhule bun, te ascult, vor veni amindoi 
acasă şi ce ne ceri să-ţi dăm drept mulţumire? lţi dăm, 
zeule bun, o să meargă acolo, iar tu să-i aduci mai 
repede pe amindoi! 

Bătrina stătu mult cu ochii închişi, fără să 
vorbească. Îi deschise ca după somn greu şi privi în 
ochii plini de lacrimi ai fetei. 

— Duhul mi-a spus, reluă ea, că ţi-i aduce pe 
amîndoi acasă dacă duci la rădăcina unui fag din 
marginea pădurii o ulcică plină cu apă, pe care s-o ţii o 
noapte lîngă patul tău, după ce ai lăsat să cadă în ea 
trei picături de lacrimi din ochii tăi frumoşi, iar de 
coada ei să legi o şuviţa din părul tău bogat. Dar 
trebuie să duci ulcica nevăzută de nimeni. E aproape 
pădurea de casa voastră? 

— Este, am să-i duc!... şopti Sarmida năpădită de 
fericire. 

— Atunci, zeiţa mea frumoasă, dacă pădurea e 
aproape, duhul s-ar bucura mult dacă îi duci ulcica în 
faptul dimineţii, cînd peste munte au trecut zorile. Să 
nu-ţi fie frica de fiarele codrului, ele se retrag din 
vreme şi nu le prinde ziua ne-ascunse. Hei, bată-te 
norocul, da frumoase zile te aşteaptă, numai să nu-l 
superi pe zeul cel bun. Eu am să-l mai chem şi am să 
mă mai rog lui pentru tine, frumuseţea mea bună! Aşa, 
m-am odihnit destul. Spui că tinerica de sus e 


sănătoasă? Atunci nu mă mai duc la ea. Dă-mi mîna, 
zeiţa mea, să mă scol! 

Sarmida o ajută să se ridice, o luă de braţ şi porni 
cu ea în vale spre drumul cel mare al Marodavei. 

Trecuseră cîteva zile. În tricliniul bogat al villei, 
Decimus Silvanus stătea de vorbă cu libertul Eufemus 
şi goleau din cînd în cînd cîte o cupă de vin. Amîndoi 
erau veseli şi mulţumiţi. 

—Cînd am văzut-o la lupercalii am înnebunit din 
nou, se porni Decimus Silvanus, după o lungă tăcere. 
Pînă atunci parcă o mai uitasem, mă mai potolisem. De 
cîte ori v-am spus ţie, lui Theudotos şi lui Lucrinus că 
vreau s-o am pe fata asta? 

— Acum eşti mulţumit, stăpîne? 

— Haide, augustalule, nu-mi mai spune „stăpiîne”! 
Te-am scăpat din mină, libertule, pentru totdeauna. Mă 
întrebi dacă sînt mulţumit, tu ce crezi? O am în mîna 
mea pe porumbiţă şi va fi a mea cu totul! Cînd mi-au 
adus-o, plingea, ochii ei albaştri erau înecaţi în lacrimi, 
părul despletit îi căzuse peste umeri şi sînii mici îi 
săltau într-una. M-a săgetat cu ură şi furie. Crezi că mă 
aşteptam să mă privească altfel? Dar, pe toţi zeii, 
Eufemus, cum de ţi-a venit ideea cu bătriîna aia? 

Libertul săltă cupa şi sorbi cu poftă. 

— Am vrut să te slujesc, stăpine. Cînd mi-ai spus 
că încercarea ta de a o răpi a dat greş, mi-am dat 
seama că dacii au prins de veste şi nu mai era nimic cu 
putinţă, în afară de viclenie. Şi cum poţi momi mai uşor 
o fată decit făcînd-o să se încreadă într-o bătrina 
ghicitoare? Acum urmează... 

— Să te răsplătesc, îl întrerupse Decimus Silvanus, 
crezind că îi ghicise gindul. 

— Să mă pedepsească Proserpina, dacă m-am 
gîndit la asta! 


— Şi ce ai vrea, augustaiule? 

— Dacă stăpiînul ţine să-mi facă un bine, şi eu ştiu 
că poate să-l facă, să vorbească pentru mine 
procuratorului. Am pus ochii pe un loc din mijlocul 
Porolissmului şi aş vrea să-l cumpăr. M-am gindit să-mi 
înalţ acolo o villa, că de, augustal sînt, bani am... 

— Te urci, te sui într-una, libertule, ca miine te văd 
flamen” în Porolissum!... 

Eufemus căută să spună ceva, dar tăcu auzind uşa 
deschizîndu-se. În tricliniu intrară actorele Ampliatus şi 
vilicul Marsus. 

— Am venit, stăpîne! rosti actorele cu supunere. 

— Uite-i, Eufemus. Actorele şi vilicul intră şi-n 
piatră seacă, sînt oricind gata să îndeplinească 
poruncile mele. 

Libertul surise cu înţeles. Ştia de hoţiile lui 
Ampliatus, care căuta să strîngă cît mai mulţi ses-terţi, 
furîndu-şi stăpiînul. 

— Unde sînt sclavii cu care mi-aţi adus fata? 

— Sînt jos, afară, stăpîne, se grăbi Marsus. 

— la să vină aici! Adu-i tu, Marsus, iar tu, 
Ampliatus, umple oale cu vin pentru toţi, ia-le de colo 
de jos din colţul tricliniului. 

Decimus Silvanus se pregătise, de aceea trimisese 
să fie aduşi toţi sclavii care însoţiseră pe actore şi pe 
vilic la răpirea Sarmidei. 

Marsus îi aduse repede. Erau patru, toţi tineri şi 
voinici. 

— Aştia sînt toţi? 

Actorele confirmă clătinind capul. 

— Puneti mîna fiecare pe cîte-o oală şi goliţi-o pînă 
la fund! 


'3 Flamen — preot într-o colonie, municipiu etc. 


Privi pe rînd pe fiecare sclav şi se opri la unul, a 
cărui căutătură nu-i prea plăcu. Aşteptă pînă ce ei 
goliră oalele. 

— Spune-mi, Opiane, ce ai făcut tu ieri? îl întrebă 
pe sclavul asupra căruia îşi aţintise privirea. 

— Nimic, stăpîne, am muncit, 

— Şi n-ai fost nicăieri? 

—Nu, stăpiîne! 

Cu un zîmbet plin de mulţumire pentru 
răspunsurile sclavului, Decimus Silvanus îşi mai trecu o 
dată privirea peste feţele lor. 

— Aţi auzit toţi? strigă el de răsună tricliniul. leri n- 
aţi fost nicăieri şi n-aţi văzut nimic, aşa trebuie să 
spună fiecare dacă cineva l-ar întreba! Mi-a plăcut 
răspunsul tău, Opiane, şi am să te răsplătesc şi mai 
mult, continuă cu voce mai potolită. Dacă vreunuia 
dintre voi îi pătrunde vreun duh rău în inimă şi scapă 
vreo vorbă despre fată, îl răstignesc, îl las să moară în 
chinuri îngrozitoare, bătut în piroane pe doua lemne 
încrucişate! Ampliatus v-a spus asta şi ieri şi alaltăieri. 
Aşa, ieri n-aţi fost nicăieri şi n-aţi făcut nimic; adică aţi 
fost la cîmp şi aţi muncit. Ai înţeles, Opiane? 

Decimus Silvanus îşi pironi din nou privirea asupra 
sclavului care, deşi dăduse răspunsuri bune, avea în 
ochi ceva ce săgeta, ceva ce arăta frămiîntare şi 
durere. Sclavul era tînăr şi zvelt, sub tunica veche şi 
ruptă se vedea trupul slăbit, dar musculos şi bine 
făcut. 

— Am înţeles, stăpîne! răspunse el, îndreptindu-şi 
privirea spre pămînt. 

Decimus Silvanus se ridică de pe scaun, căutînd să 
vorbească potolit, ca şi cum s-ar fi socotit un stăpîn 
care nu precupeţea bunătatea: 


— Ampliatus, m-am gîndit să-i răsplătesc pe băieţi, 
să împărţi fiecăruia cite zece sesterţi, să-i aibă pentru 
sărbătoarea sclavilor, care nu mai este departe. Astă- 
seară şi miine să le daţi să mănînce bine, bineînţeles, 
şi cîte o oală cu vin. Ai auzit, Marsus? Şi să mai ştiţi că 
de aceşti sclavi nu aveţi voit să vă atingeţi, să-i bateţi 
sau să-i chinuiţi. Mă voi îngriji eu de ei... 

— Toţi zeii să te ţină, stăpine! rosti unul dintre 
sclavi, cel ce arăta a fi ceva mai în virstă, nutrind 
speranţa că vor veni şi pentru el zile mai bune. 

— Aşa, acum să plecaţi şi să se facă totul aşa cum 
am spus! 

Actorele şi vilicul ieşiră repede împreună cu cei 
patru sclavi. Decimus Silvanus se aşeză la loc pe scaun 
şi făcu semn libertului să ridice cupa. După ce sorbi de 
cîteva ori, vorbi cu voce schimbată, cu o undă de 
îngrijorare: 

— Ştii, Eufemus, citeodată am clipe cînd mă 
cutremur de teamă. Mă gindesc cu groază ce s-ar 
întîmpla dacă dacii ar afla că fata a fost răpită pentru 
mine! 

—Stai fără grijă, stapine, că n-au ei de unde să 
afle! zise libertul mai mult ca să-l liniştească. Pe 
bătrîna care ne-a ajutat n-o cunoaşte nimeni şi nici nu 
ştie de unde s-o ia; i-am dat banii şi am pornit-o cu un 
om de-al meu înapoi la Potaissa. Dacii se frămiînta, nici 
unul dintre ei nu ştie unde a pierit fata. 

Libertul tăcu şi asculta uşor îngrijorat. Pe lespezile 
din faţa villei răsuna ropot de potcoave. 

— Nu te speria, am trimis să-l cheme pe Verus. 
Lanistul se ivi repede şi se opri în prag mirat. 

— Aşadar nu e ceva prea grav, văd că vă ospătaţi. 
Toţi zeii să vă ţină! Dar de ce m-ai chemat aşa 


degrabă, Decimus Silvanus, nu cumva o să mi se 
întoarcă gladiatorul fugar? 

— Poate că o să se întimple şi asta, Verus, dar 
potoleşte-ţi mai întîi setea cu o cupă de vin şi pe urmă 
vei afla totul. 

— Să ştiţi că de s-ar întoarce Gemellinus, reluă 
lanistul, apropiindu-se de masă şi luînd în mînă cupa, 
jur pe sceptrul lui Pluto că nu i-aş face nimic! Nu 
cumva s-a aflat ceva? Să fie oare adevărat că dacul 
acela Decibalos ştie ceva despre el? 

Decimus Silvanus  clătina capul,  întărindu-i 
bănuiala. 

— El, Eufemus, a avut ideea... 

— Ca să fiu sincer, gîndul mi-a venit vorbind o dată 
cu Theudotos, tabernagiul, se grăbi libertul să adauge, 
dar el nu ştie nimic de ceea ce s-a făcut... 

— Şi chiar dacă ar şti, de Theudotos nu mă feresc, 
continuă Decimus Silvanus. Ce s-o mai lungesc, am 
pus o bătrina să facă pe ghicitoarea, şi-am făcut în aşa 
fel încît să vorbească nevăzută de nimeni cu fata lui 
Decibalos, şi fata, ca orice gisculiţă îndrăgostită, a 
crezut tot ce i-a spus bătrina. Acum nu mai e îndoială, 
tatăl ei ştia unde se ascundea gladiatorul în ziua cînd a 
venit la tine. 

— Dar tot aşa de neîndoios este şi faptul că fata îl 
iubeşte cu adevărat pe gladiator, ori asta înseamnă că 
dacul n-a minţit nici o iotă. Cred că voi putea să cad la 
o înţelegere cu el... adăugă lanistul. 

— Stai, nu te grăbi, Verus, nu uita că mai sînt şi 
alte motive care pot să te împiedice să ajungi la o 
înţelegere cu barbarul. Tu nu ţii la mine, Verus? Ai 
văzut cu cîtă înţelegere ţi-am lăsat-o pe Vetilla!... 

Lanistul îl privi făcînd ochii mari. 

— Nu cumva fata lui Decibalos... 


— Din nou te grăbeşti. Ce te-a interesat ai aflat. O 
să dai de urma gladiatorului şi o să ţi-l ai. Dar, Verus, 
tu trebuie să fii mut, nu ştii nimic, n-ai auzit nimic. Nu 
uita că am avea de luptat cu două puteri hotărite să ne 
sfărime cu totul: barbarii din Marodava şi procuratorul 
Plautius Priscus care îi cam cocoloşeşte pe daci. Dar de 
ce să vorbim acum despre asta? Peste o zi, două, trec 
pe la tine şi ne vom sfătui mai pe îndelete. Doi dintre 
barbarii ăştia nu prea-mi stau mie la inimă, Butes şi 
Decibalos. Acum să vorbim despre altceva, e de faţă şi 
Eufemus, poate că o să ai nevoie de el. Te pregăteşti 
pentru spectacolul din vară? 

— Doar ţi-am mai spus-o! 

— Şi ai nevoie de ceva bani? 

— Şi asta ţi-am mai spus-o! 

— Noi, augustalii, am da ceva, dar să ştie şi 
mulţimea... şopti libertul. 

— S-a făcut, Eufemus! sări lanistul. Pe la 
Porolissum se vorbeşte mult despre daniile ce le faci tu 
pentru temple, pentru lucrări... Ai să ajungi „flamen”, 
vei fi respectat de toată lumea. 

Pînă seara tirziu se văzu lumină în tricliniul villei lui 
Decimus Silvanus. 

înfundată cu faţa într-o pernă moale, Sarmida 
plîngea fără contenire de cînd fusese răpită. Decimus 
Silvanus îngrijise să-i pregătească exedra, cea mai 
frumoasă şi mai retrasă încăpere din villa, cu tot ce 
avea mai de preţ şi mai bun, şi o închisese acolo. 
Alesese pe cea mai de încredere şi mai voinică dintre 
sclave şi o pusese să îngrijească şi să păzească fata. 
Pe lîngă aceasta sclavă dăduse doi sclavi, pentru a-i 
avea ca ajutor la nevoie. Sarmidei se arătase numai la 
început, îi spusese să nu se îngrijoreze, că nui se va 
întîmpla nimic, că el îşi pune viaţa la picioarele ei, iar 


dacă o să fie înţelegătoare, totul se va sfirşi cu bine şi 
va fi fericită. Nu-i spusese, însă nimic limpede din care 
ea să poată să-şi dea seama ce avea să se mai 
întîmple, şi această stare de nesiguranţă şi îndoială, de 
speranţa şi disperare, de neîncredere şi ură o făceau 
să sufere cumplit. De Decimus Silvanus nu se speria. |! 
ura şi nu se temea dacă ar fi fost să ramina singură 
între patru pereţi numai cu el. Simţea în trupul ei atita 
putere şi în suflet atîta hotărirc, încît era în stare să 
lupte cu el zile şi nopţi în şir, să-l respingă cu toată 
scîrba şi ura ce-i năpădeau sufletul. Pe de altă parte, 
Decimus Silvanus nu se grăbise să împingă mai 
departe lucrurile. După ce o văzuse în puterea lui, aşa 
cum şi-o dorise, dintr-o dată pornirea îi slăbise; în- 
cepuse să-l stăpinească teama de daci, mai ales de 
Butes şi de Decibalos. Pe Decibalos îl ştia ţinut la 
munca pe şantier, nu se putea aştepta la vreo lovitură 
din partea lui, dar mai era Butes, de el ascultau toţi 
dacii din Marodava. Ceea ce-l făcea să-şi ţină curajul 
era faptul că prin iscoadele sale, şi mai ales prin 
Theudotos, Eufemus şi Lucrinus, aflase că dispariţia 
Sarmidei căzuse ca un trăsnet asupra dacilor, că 
nimeni nu ştia nimic, nu găsise nici un semn, nu 
primise nici o ştire din care să-şi poată da seama 
încotro pierise şi unde s-ar putea găsi fata. La Decimus 
Silvanus nu se gindise nimeni, nici Butes şi nici 
Gurnida. O bănuială, care îl pusese în grea cumpănă pe 
Butes, o adusese decurionul Fuscianus. Ampelia năs- 
cuse uşor, dar vestea dispariţiei Sarmidei o îngrozise 
atit de mult, încit leuzia ei începuse să meargă spre 
rău, şi decurionul alerga în toate părţile, împins de 
speranţa că va găsi un leac cu care să-şi liniştească 
tinăra soţie şi proaspăta mamă. Bănuiala o virise 
Eufemus în sufletul decurionului la tabernă; de fapt 


sărise şi Theudotos să întărească cele spuse de libert. 
Pentru ei era limpede că daca fata suferea de o 
dragoste mare, n-aveau decit să o caute într-acolo, nu 
se încloiau că ea plecase după flăcăul care îi frinsese 
inima. Decurionul se grăbise să spună Ampeliei, 
Gumidei şi lui Butes, vîrînd astfel în sufletele lor pe 
lîngă îngrijorare şi speranţă. Cînd este în stare de 
disperare, omul se leagă de cele mai neînsemnate 
mijloace prin care ar putea să găsească un ajutor. O 
astfel de speranţă îşi puseseră şi ei, mai ales Butes şi 
Gumida. Butes, faţă de care Sarmida îşi descărcase de 
nenumărate ori sufletul, înclina să creadă că fata, 
învinsă de puterea dragostei, ar fi putut să pornească 
spre Sarmizegetusa, spre părţile în care îl ştia pe 
Dicomes. De aceea, scurt timp după ce bănuiala le 
fusese virită în suflete, îl porniră pe Getio, cu încă un 
flăcău, pe drumul spre Apulum şi Ulpia Traiana 
Sarmizegetusa, pe unde puteau să-i întilnească pe 
Rhesos şi pe Dapyx cu carele, socotind că numai cu 
ajutorul lor puteau să dea de urmele lui Dicomes. 
Sarmida se întoarse cu faţa în sus şi îşi şterse 
lacrimile. Privi un timp lampa de aur agăţată de plafon. 
Bogăția din jurul ei, pe care nici acasă, nici la Canidia 
n-o mai văzuse, n-o lua în seamă şi n-o dorea. Se 
mişcă încet şi, frîntă de durerea din suflet, începu să-şi 
legene uşor capul pe perna, ca şi cum şi-ar fi căutat o 
alinare. Lacrimile o podidiră din nou. „Ce făcea Butes, 
unde era el, de ce n-o căuta şi de ce n-o scotea de 
acolo?” se gîndea cuprinsă de disperare. Şi cît de mult 
greşise! Mamei nu-i spusese nimic din cele ce o învă- 
tase bătrina aceea ticăloasă. Acum nu se mai îndoia că 
vrăjitoarea fusese anume pusă să o zăpăcească şi s-o 
facă să se piardă. Retrăia în minte tot ce făcuse în 
dimineaţa aceea: Gumida plecase din noapte la 


Arghida, o strigase o femeie din drum şi-i spusese că 
Ampelia se chinuia să nască, apoi se împrăştiaseră 
flăcăii care îl ajutau pe Butes să le păzească. Abia se 
crăpa de ziuă cînd ea se îmbrăcase, luase ulcica în 
care lăsase să-i cadă multe lacrimi, căci toată noaptea 
plînsese, îi legase de coadă cea mai frumoasă şuviţă 
din părul ei bogat şi pornise în fugă spre păduie. 
Alesese din ochi, de departe, cel mai frumos fag, cu 
trunchiul cel mai gros, şi se îndreptase spre el, se 
aplecase la rădăcina lui şi începuse să scormone o 
groapă în pămînt, în care să aşeze ulcica. Năpădită de 
dorul lui Dicomes, nu auzise mişcări în apropiere. Nu 
mai avusese timp nici să ţipe şi nici să fugă. Miini 
puternice îi astupaseră gura şi o prinseseră într-o 
încleştare din care nu mai putuse să facă nici o 
mişcare. 


Capitolul V 
SĂRBĂTOAREA SCLAVILOR 


1 


În taberna „La împăcarea zeilor” se strîngeau din 
toate părțile veştile şi zvonurile şi tot de acolo se 
împrăştiau altele, căci Theudotos ştiuse să facă la el 
vadul întîlnirilor, al punerii la cale a afacerilor şi al 
pregătirii loviturilor. Afla de la unii ce se întîmpla la 
Magnus, la Serdos şi la Marodava şi, cum nu 
precupeţea vorba, spunea altora care-i intrau în 
prăvălie. Şi toate astea le făcea într-un fel al lui, 
ferindu-se cu multă dibăcie să-şi atragă duşmănii sau 
să intre în vreo afacere urită. Cu isteţime de grec ce se 
descurcă uşor din orice situaţie, îi ura pe romani, însă 
îşi ascundea bine ura, după cum pentru daci nu-şi 
arăta dragostea, deşi nutrea pentru ei gînduri bune. Şi 
tot ca orice grec, dacă simţea că din vreo parte putea 
să-i iasă un cîştig bun, nu încerca mustrări de cuget şi 
nu se dădea în lături de la nimic. Pentru Eufemus el era 
mintea atotiscoditoare, care descoperea cele mai bune 
ocazii de cîştig, rămînind ca el, libertul, să fie 
picioarele, adică cel ce făcea alergătura. 

La o săptămînă după răpirea Sarmidei, în 
încăperea mică a tabernei, unde erau serviţi mugşteriii 
mai aleşi şi se înjghebau cele mai multe afaceri, 
stăteau la o masa cei ce se socoteau prieteni buni ai 
tabernagiului: Eufemus, Lucrinus, decurionul Fuscianus 


şi cei doi preoţi ai templelor zeilor Apollo şi Mithras: 
Horiens şi Helpizon. Era după ziua în care decurionul îi 
dusese lui Butes bănuiala că Sarmida ar fi putut să 
plece disperată în căutarea lui Dicomes, mistuită de 
focul dragostei. 

Fuscianus se mişcă neliniştit, îşi goli ulcica şi se 
pregăti de plecare. Theudotos îl văzu şi se opri la masa 
lor. 

— Dar ce, tribune, te grăbeşti? îl întrebă, spunîndu- 
i ca de obicei „tribune”. 

— Da, plec, vreau să fiu mai devreme acasă, 
răspunse decurionul. 

— Cum, ai şi luat nevasta, n-ai mai lăsat-o la 
Sagitulp? continuă să-l întrebe, arătînd astfel că ştia tot 
ce se petrecea. 

— E acolo, la ei, într-acolo mă grăbesc să plec. 

Libertul încercă să arunce o glumă: 

— Cum să nu se ducă dacă se simte mai bine între 
daci? 

Decurionul se întoarse şi îi aruncă o privire rece, 
dar tabernagiul nu-l lăsă să spună ceva cu supărare, i-o 
luă înainte: 

— Lasă că e băiat bun tribunul, iar dacii sînt 
oameni cumsecade, cît despre soţia lui, ce poţi să mai 
spui, e curată zeiţă. 

Fuscianus începu să zimbească, o iubea mult pe 
Ampelia. 

— la mai adu-mi o ulcică! 

— Aşa, tribune, aşa te vreau! Pentru ce să te 
grăbeşti să pleci? Poate că toată noaptea pruncul îţi 
împuiază capul cu ţipetele lui. 

— Da de unde, e un copil foarte bun, şi apoi, nu 
este el băieţelul meu drag? 


Theudotos strigă sclavului să mai aducă o ulcică şi 
se întoarse din nou spre decurion: 

— Ascultă, tribune, tot adevărat să fie că fata lui 
Decibalos a fugit după un flăcău pe care-l iubea? 

— Prostii, vorbeşte lumea degeaba! răspunse 
Fuscianus. 

— Cică feciorul lui Sagitulp, Getio a plecat după ea; 
tu, fiind acolo în casa lor, trebuie că ştii mai bine... 

Decurionul îl privi mirat. Era uimit de faptul că 
tabernagiul aflase, de iuţeala cu care se întindeau 
zvonurile. 

— Getio a plecat după alte treburi, zvonul cu 
flăcăul, cu dragostea Sarmidei e fără rost noi toţi ştim 
că între Sarmida şi Getio se înfiripase ceva, aşa că n- 
avea decit să fugă la el, adică la Sagitulp. Cu fata 
poate că s-a întîmplat o nenorocire, continuă 
decurionul, mai mult pentru a-l face pe tabernagiu să 
se îndoiască de cele ce aflase. 

Libertul şi tabernagiul se priviră cu înţelegere. 
Pentru ei era limpede că decurionul ascundea ceva, din 
moment ce Decibalos se dusese la lanist să-l cumpere 
pe gladiatorul Gemellinus. Amîndoi se bucurau că dacii 
o căutau pe fata în altă parte, că nici o bănuială nu 
cădea asupra lui Decimus Silvanus. Cum nu-i plăcea în 
ce parte se porniseră cu întrebările, decurionul îşi goli 
ulcica şi plecă grăbit. 

— Tot am aflat ceva, strigă mulţumit Theudotos, 
ştim bine acum că feciorul lui Sagitulp e plecat, iar 
trimiterea lui are un rost, n-au făcut-o ei degeaba. 

Tabernagiul trecu să servească în sala mare, care 
se umpluse de oameni. Citeva momente cei de la masă 
tăcură, ca şi cum fiecare era frămintat de ceva sau nici 
unul nu mai avea nimic de spus. Dar libertul nu-şi găsi 
astîmpăr şi curmă tăcerea: 


— Nu cumva trimişii zeilor pe pămînt au vreo 
supărare? îi întrebă pe cei doi preoţi. Parcă vă 
nelinişteşte ceva. 

Surprinşi de întrebare, preoţii se priviră unul pe 
altul, puţin încurcaţi. 

— Am auzit că dacii trecuţi la cultul lui Mithras nu 
prea mai vin pe la templu, aruncă tabularul mai mult 
din dorinţa de a încropi ceva de vorbă. 

— Nu prea mai vin, confirmă murmurînd preotul 
Helpizon. 

— Atunci trebuie că s-a întîmplat ceva insistă 
libertul. 

Tabernagiul tocmai trecea pe lîngă ei, prinse o 
frintură din întrebare. 

— Ce, ce s-a-ntimplat? îi întrebă, oprindu-se. 
Tabularul îi spuse în cîteva vorbe. 

— Şi cum, ei, preoţii, nu ştiu?! se miră Theudotos, 
rizînd cu poftă. Păi să vă spun eu, i-am auzit pe cîţiva 
daci vorbind: Cică, atunci de lupercalii, cînd i-au văzut 
pe ai noştri că alergau despuiaţi după femei, dezgolite 
şi ele, şi le băteau cu curelele, i-ar fi scîrbit pe toţi. Dar 
numai asta poate că n-ar fi fost atît de rău, dacă nu 
vedeau ce a fost spre seară: tot Crîngul lui Pan plin de 
perechi cu trupurile goale, îmbrăţişate, aducînd 
mulţumiri zeului Lupercus în văzul lumii. Ce ziceţi voi, 
or fi barbari, cum ne place nouă să le spunem, dar ei 
au mai multă ruşine. Am auzit că dacele au luat fetele 
şi au fugit scuipînd cu scîrbă, blestemîndu-i pe ai noştri 
de atita neruşinare. Acum prin Marodava cică toţi rid 
de cei care au trecut la cultul lui Mithras şi le spun 
oameni spurcaţi. Dar eu mă grăbesc să servesc clienţii, 
asta e cu dacii, încheie el îndepărtindu-se. 

Libertul sorbi rar din ulcică, privind spre cei doi 
preoţi. 


— Voi n-aţi ştiut de asta? îi întrebă. 

Îi răspunse Helpizon: f 

— Am ştiut, dar ce putem să facem? li lăsăm să 
mai treacă timp, să mai uite. 

— Sau poate că trebuie să mai schimbăm ceva din 
petrecerea lupercaliilor, am putea să facem şi noi ca ei 
de sărbătoarea belşugului sau a coroanei: să 
petrecem, să ne ospătăm, să ne înveselim, să 
glumim... şi asta e destul; cine vrea să mai facă şi 
altceva să se ducă în altă parte, îşi dădu părerea 
Horiens. 

— Răul nu e numai ăsta, că am drege-o noi într-un 
fel, adăugă Helpizon, nenorocirea e că ne mai paşte un 
alt rău, care, dacă o să prindă, se va întinde aşa cum 
pătrunde o molimă. N-aţi auzit de Onesimus? 

Eufemus privi spre tabular, numai el îi cunoştea 
bine pe toţi, şi după numele adevărat, şi după porecle. 

— Nu e acel colon care a venit aici în toamnă? 
întrebă drept răspuns, vrînd să arate astfel că ştia pe 
toată lumea. 

— Şi ce se întîmplă cu acel Onesimus? urmă 
libertul. 

— Cînd a venit, n-a bănuit nimeni că el urmează 
învăţătura acelui galilean, altfel nu l-am fi primit aici, în 
Serdos, lămuri Helpizon. Asta e ca mărul putred băgat 
între cele bune. 

— Cine e mărul putred? 

Lîngă masa lor se oprise din nou Theudotos. De 
fapt el pleca mai mult să se convingă că sclavul său 
servea bine şi repede pe toată lumea şi se întorcea 
des, dornic de vorbă. 

— Le spun despre Onesimus, cu galileanul lui, că e 
ca un măr putred băgat între colonii din Serdos, 
continuă Helpizon. 


— Eu de mult mă mir că voi, preoţii, staţi cu miinile 
în sîn, rise tabernagiul. De fapt, pe mine nu mă 
priveşte ce face unul sau altul, fiecare îşi are socotelile 
lui, dar despre acest proaspăt colon am auzit vorbindu- 
se numai de bine. Eu le ştiu pe toate, că de, cite nu se 
zvonesc şi cîţi nu vorbesc în taberna mea. Cînd a venit 
el, pe toamnă, nu se mai putea apuca să-şi înjghebeze 
ceva, nici n-ar mai fi avut timp, iarna bătea la uşă. S-a 
aciuat la Scrillio şi a stat la el pînă şi-a ridicat căsuţa. 
Onesimus e singur, n-are femeie; la Scrillio a stat într-o 
odăiţă mică, dosnică. Peste iarnă, femeia lui Scrillio s-a 
îmbolnăvit greu şi multe zile a tras să moară. Lumea 
vorbeşte că a scăpat-o el, Onesimus, cică se ruga într- 
una galileanului s-o însănătoşească şi spre primăvară 
ea s-a făcut bine. 

— Dar noi n-am auzit d-asta! se miră libertul. 

— Păi ce s-auzi tu şi cu Lucrinus? Toată ziua 
umblaţi numai după afaceri, după socoteli; de la un 
timp am ajuns să vă văd rar de tot, că de, unul a ajuns 
augustal la Porolissum, celălalt după cîte îmi miroase 
mie s-a îmbogăţit, nevasta lui are sclavi şi mai ştiu eu 
ce... Dar să vedeţi ce s-a mai întîmplat: uimit de 
bunătatea şi de puterea galileanului la care se rugase 
Onesimus, drept mulţumire pentru că i-a însănătoşit 
femeia, Scrillio a trecut şi el la noua credinţă. Cum 
toată iarna pe femeia lui Scrillio o îngrijise o vecină, 
Lania, şi văzuse cum se ruga Onesimus, a început şi ea 
să se roage galileanului. După ea a trecut la noua 
credinţă şi bărbatul ei. Asta e cu Onesimus şi, vedeţi 
voi, cum nimic nu stă în loc, credinţa nouă poate că se 
va întinde. Scrillio e dac, după el se vor mai lua şi alţi 
daci. El stă în Serdos de cînd s-a însurat cu văduva 
Aelia. Aşa, v-am spus destul, acum mă duc să văd ce 


se mai mişcă pe dincolo prin sala mare, că nici pe sclav 
nu pot să mă bizui. 

Pe libert parcă-l bucurase cele spuse de 
tabernagiu. Privi spre cei doi preoţi şi, în colţul gurii, 
între buzele subţiri, se ivi un zîmbet ce părea cu mai 
multe înţelesuri. Îi întrebă pe cei doi preoţi: 

— Voi n-aţi auzit de toate astea? 

— Am auzit, şi ce putem să facem? sări Helpizon. 
Am spus la Porolissum şi, cînd a auzit, tribunul Flavius 
Severus a ris şi a dat din umeri, iar procuratorului nici 
nu poţi să i te plingi, el spune că fiecare e liber să se 
roage zeului pe care şi-l alege. 

— Şi altceva n-aţi încercat să faceţi? continuă 
Eufemus să-i întrebe? 

— Am încercat, am vrut amindoi să-i întărităm pe 
oameni împotriva lor, însă n-am reuşit. Nu se bagă 
nimeni, ne-au spus că nu se amestecă în credinţa 
altora... 

Ochii libertului începură să lucească mai vii. Vedea 
că se ivea o ocazie bună de a arăta cîtă putere are. 

— Dacă e aşa, cu credinţa dacilor ce aveţi? îi 
întrebă el ridicînd tonul. Toată lumea ştie că vreţi să 
desfiinţaţi cultul lui Zamolxis! 

Cei doi preoţi se priviră miraţi unul pe altul. 

— Pentru lupta cu dacii sîntem ajutaţi de la 
Porolissum! se apără Horiens. 

Libertul se ridică în picioare şi bătu cu pumnul în 
masă. 

— Uite, eu vă arăt că pînă miine nu va mai fi în 
Serdos nici un picior de-al celor care au trecut la 
învăţătura galileanului! A 

Se întoarse şi privi spre sala mare a tabernei. Il 
chemă pe tabernagiu. Acesta sosi în fugă. 


— Vreţi iarăşi cîte un rînd de ulcele? Numaidecit! 
zise Theudotos, arătîndu-se grăbit. 

— Nu un rînd, ci mai multe, Theudotos! strigă 
libertul, luînd o poziţie ce părea a fi a unui comandant 
pe cîmpul de luptă. Dar mai întîi să alegi cît mai mulţi 
dintre cei pe care îi ai acum în tabernă, pe cei mai 
vînjoşi şi mai buni de gilceavă, şi să-i aduci aici. Le dai 
vinul cel mai bun şi cel mai tare, să prindă cît mai mult 
curaj! 

Tabernagiul se schimbă la faţă. Cei doi preoţi 
începură să zimbească, înţeleseseră ce pregătea 
libertul. 

— Vreau să-i trimit să-i alunge din Serdos pe cei 
care au trecut la învăţătura galileanului! rosti apăsat 
libertul, cu multă satisfacţie. 

— Eu nu vreau, Eufemus, nu vreau să mă bag în 
încurcături de astea!... murmură tabernagiul. 

— Dar nici nu te amesteci. La tine numai au băut 
vin nişte oameni, mai mult nu trebuie să ştii. Cîţi nu se 
înjură şi nu se încaieră după ce ies din taberna ta? Dar 
ai grijă, Theudotos, să nu fie nici un dac printre ei, cu 
ăia nu prea poţi să te înţelegi! 

— Eu ti-i aduc aici, Eufemus, şi le dau de băut, mai 
mult nu ştiu şi n-am auzit! 

— Lasă că ştiu eu, Theudotos! adăugă libertul, 
întorcîndu-se spre cei doi preoţi. Voi să staţi lîngă mine 
numai pînă prind curaj oamenii, şi o să vedeţi ce n-aţi 
mai văzut! 

După-amiază, Onesimus şi Scrillio se apucară să 
frămînte pămînt cu paie, ca să umple încă un perete. 
Colon sărac, abia sosit de prin părţile Hellespontului, 
lui Onesimus nu-i stătea în putere să-şi facă o casă din 
piatră, cărămidă şi ţiglă, aşa cum aveau alţii mai 
înstăriți, şi cum începuseră să-şi înalțe dacii tineri şi 


ambiţioşi din Marodava. Lucrară cu spor şi nu se lăsă 
amurgul cînd ei sfirşiră treaba. Obosiţi şi mulţumiţi se 
aşezară pe un buştean. In drum, la poarta lui Scrillio, 
şedeau de vorbă şi torceau Aelia, femeia lui, şi Lania, 
vecina. 

Bărbatul Laniei, Baebatius, plecase să cumpere 
ceva de la taberna. 

— Îţi mulţumesc, frate Scrillio, mi-ai dat un mare 
ajutor. 

Onesimus scrută depărtările pe care crestele 
munţilor se conturau ca nişte cuşme rare, rotunde. 
Adăugă, continuînd să privească zările: 

— Aşa ne învaţă El, să ne ajutăm unul pe altul; aşa 
trebuie să se ajute oamenii unii pe alţii... 

— Tu cunoşti bine învăţătura Lui... 

— Şi tu ai s-o cunoşti dacă simţi dragoste pentru El 
şi supunere. Acum sîntem cinci, cu timpul o să ni se 
alăture şi alţii cînd vor vedea la noi fapte frumoase. M- 
am gindit destul de des, frate Scrillio, mai ales din 
primăvară încoace, că, de vom fi mai mult de o duzină, 
să înălţăm o mică basilică în apropiere, unde să ne 
adunăm şi să ne rugăm Lui. 

— Cu multă dragoste aş munci la ridicarea ei! Vezi 
tu frate Onesimus, la noi, la daci, credinţa în zeul 
Zamolxis nu se deosebeşte prea mult de învăţătura 
Lui, mai ales de cînd nu se mai aduce ca Mare jertfă un 
om, pentru asta alor noştri o să le fie mai uşor să 
treacă la noua învăţătură. 

— Aşa cum ţi-a fost uşor ţie, frate Scrillio, murmură 
Onesimus, tu ai trecut destul de repede. 

—Dacă nu era minunea cu vindecarea bunei mele 
Aelia, poate că nu vedeam atit de repede calea 
adevărului. Tu erai un om nou venit, nu mi-ar fi fost 
uşor să mă încred în vorbele tale. Dar pe acolo, prin 


locurile de unde ai venit, începuseră mulţi să urmeze 
învăţătura Lui? 

Onesimus săltă din nou privirea şi oftă. 

— Destul de mulţi, şi ar fi fost şi mai mulţi dacă nu 
erau prigoniţi. Din rîndurile lor au căzut mulţi martiri. 

— Şi cine-i prigonea? 

— Guvernatorii, tribunii, centurionii, legionarii... 

— Trebuie să fie frumoasă moartea pentru credinţa 
în El, şopti Scrillio săgetat de un fior. Pe acolo ei şi-au 
înălţat basilici, se duc mulţi o dată să se închine? 

— Prin unele locuri, da, pe unde prigoana n-a fost 
aşa mare. Acolo se adună mai ales seara, şi basilica 
răsună de cîntări şi de rugăciuni către El. Prin alte 
părţi, se ascund în locuri tainice, şi-au făcut basilici prin 
peşteri de munte sau le-au săpat pe sub pămînt... 

— Scrillio!... Scrillio!... 

Onesimus tăcu, Aelia îl striga pe Scrillio. 

—Scrillio, veniţi repede, s-a întîmplat ceva lui 
Baebatius! 

— Ce să fie? la să mergem, îndemnă Onesimus. 

leşiră grăbiţi la poartă. li văzură pe Baebatius 
apropiindu-se în fugă. Porniră îngrijoraţi în calea lui. 

— Frate Onesimus, bunătatea Lui ne pune credinţa 
la grea încercare! începu Baebatius suflind greu. Au 
plecat încoace o mulţime de oameni prinşi de vinul lui 
Theudotos. l-a îndirjit împotriva noastră cei doi preoţi 
ai templelor, libertul Eufemus, tabularul Lucrinus... 

— Să fie cu putinţă? murmură Onesimus. Facă-se 
voia Lui!... Atunci să ne pregătim. Vezi, frate Scrillio, 
poate că şi nouă ne este dat să cunoaştem într-un fel 
martiriul despre care vorbeam! 

Baebatius nu se putu linişti, iar teama nu şi-o 
ascunse. Ceilalţi doi nu se arătară prea tulburaţi. Lui 


Scrillio nici nu-i venea să creadă că ar fi cu putinţă să 
se întimple ceva. 

— Bunul larse ne-a sărit în ajutor, continuă 
Baebatius, a plecat în grabă să dea de veste 
legionarilor şi decurionului. 

— Cînd se porneşte urgia, legionarii nu-i protejează 
pe cei prigoniţi, ci îi caută şi-i lovesc, zise Onesimus, 
căutînd să prindă din privirile lor dacă de la prima 
încercare erau gata să se lepede de credinţa nouă. Noi 
să ne punem speranţa în puterea şi în bunătatea Lui, 
iar dacă El ne-a socotit vrednici de mucenicie, sufletele 
noastre se bucură. Odată, El a spus mulţimii care îl 
asculta: „Acela care are în suflet credinţă numai cît un 
bob de mei va spune muntelui să se mute şi muntele 
se va clinti din loc”. Dacă puterea credinţei în El este 
mare, tot atît de mare trebuie să fie şi speranţa 
noastră! 

De departe, dinspre taberna lui Theudotos se 
auzeau strigăte ce se apropiau. Inţeleseră că cei ce 
fuseseră îndirjiţi împotriva lor aveau să sosească în 
curînd. Se traseră cu toţii în curtea lui Scrillio, 
împrejmuită cu gard mai puternic, înălţat de răposatul 
soţ al Aeliei. Tari în credinţa lor, cele două femei nu se 
închiseră în casă, ci statură în aşteptare lîngă bărbaţi. 
La cotitura drumului se iviră cei porniţi din îndemnul lui 
Eufemus. Ceata se opri la poarta lui Scrillio şi începu 
să-i huiduiască, să-i amenințe şi să-i blesteme pe cei 
cinci creştini care priveau spre drum cu multă linişte şi 
tot atita hotărîre de a primi greaua încercare. 

— Afară cu ei din Serdos! strigau unii. 

— Să le dărimăm casele! urlau alţii. 

— Să-i trimitem în infern la duhurile rele! 

Multe strigăte erau însă lipsite de  îndirjire. 
Eufemus îşi greşise socoteala: uitase că făcînd drumul 


pe jos de la tabernă, din marginea vicului Magnus, pînă 
la casa lui Onesimus, în partea cealaltă a vicului 
Serdos, cei prinşi mai puţin de tăria vinului vor începe 
să se dezmeticească. Cu ceata nu plecaseră nici 
libertul şi nici cei doi preoţi. Unii, mai întaritaţi, 
începură să arunce în curtea lui Scrillio cu pietre, 
lemne, bulgări de pămînt uscat şi tot ce găseau. Pe 
drum se strînse repede multa lume de pe la casele 
vecine, o parte striga alături de cei îndirjiţi, alta 
împotriva lor. În hărmălaia care se dezlănţuise, nimeni 
nu luă în seamă sosirea lui larse. Mulțimea îl văzu 
numai în clipa cînd el se repezi în poarta lui Scrillio 
înaintea altora care voiau să facă acelaşi lucru, se 
aşeză cu spatele la gard şi începu să strige cit îl ţinea 
puterea: 

— Opriţi-vă, opriţi-vă, hoardă înfuriată! Dacă nu vă 
mai temeţi de zei şi de alte puteri, temeţi-vă de 
oameni! Chiar eu am fost de i-am chemat pe legionari 
aici; ei vor sosi dintr-o clipă în alta. 

— Ce-l ascultați pe nebun, daţi-i înainte! strigă 
unul din mulţime. 

— A spus cineva că sînt nebuuun?, se miră larse, 
lungind ultima vorbă. Dar cine dintre voi este mai 
zdravăn la cap, dacă aţi pornit să loviți nişte oameni 
nevinovaţi, cărora le căutaţi vină numai pentru că au 
părăsit nişte zei neputincioşi? Cine a văzut vreun zeu 
mişcîndu-se? Care bolnav a simţit alături de el pe 
vreun zeu, mîngiindu-l în suferinţă şi însanătoşindu-l, şi 
care sărac a primit ajutor de la vreun zeu? 

Mulțimea îl asculta înfiorata. Niciodată nu-l auzise 
pe bătrîn vorbind atit de limpede, de hotărit şi cu atita 
convingere. 

— Să mă întrebaţi pe mine, continuă el, că eu ştiu 
ce este chinul sfişietor să-ţi cauţi soţia şi copiii o viaţă 


întreagă şi să nu-i mai găseşti! Credeţi voi că nu m-am 
rugat zeilor, că n-am vărsat şiroaie de lacrimi lîngă 
statuile lor? Dar totul a fost în zadar, că nu de la zei, de 
la nişte chipuri împietrite, ne vine binele, şi nici răul, ci 
de la oameni. Ce căutaţi aici, pentru ce vreţi să loviți 
nişte oameni care nu fac rău nimănui, ci îşi caută o 
mîngiiere în viaţă într-alt fel, părăsind zeii, încercînd să 
creadă într-o nouă învăţătură? Poate că zeii sînt sortiţi 
să piară, iar în locul... 

— Să pieri tu, trimis ai duhurilor! strigă un colon 
din mulţime, care era şi slujitor la templul lui Mithras, 
repezindu-se spre bătrin, apucîndu-l cu mîinile de 
umeri şi zguduindu-l cu putere. N-am ajuns să fim 
mustraţi de un nebun ca tine şi învăţaţi ce să facem! 

Dintre cei care veniseră mai tîrziu, curioşi să vadă 
ce avea de gind să facă ceata îndirjită de vinul băut, se 
desprinse veteranul Antrocius. Voinic, cu pieptul lat, cu 
braţe puternice, îl smuci pe cel care îl zguduia pe larse 
şi-l izbi de gardul lui Scrillio. 

— Te fac praf, secătură, dacă te mai atingi de 
acest bătrîn căruia suferinţa i-a întărit înţelepciunea! 
strigă Antrocius. 

— Ce vă uitaţi, săriţi pe el, şi-a luat nevastă de 
neam barbar! îndemnă o voce. 

Din ceata celor îndirjiţi se desprinseră cîțiva şi se 
repeziră spre larse şi spre Antrocius. Dar şi din partea 
celor care veniseră, de pe la casele vecine săriră unii în 
ajutor. Ca la un semnal tot drumul deveni un loc de 
bătaie. Femeile începură să ţipe şi să fugă, trăgîndu-şi 
copiii spre porţile caselor din apropiere, în curţile 
cărora se socoteau mai ferite. In vacarmul ce se iscase, 
răsunară sunete de trompetă şi se auziră ropote de cai 
ce se apropiau în galop. Soseau legionarii, în frunte cu 
decurionul Fuscianus. Cînd opri calul, decurionul îşi 


dădu seama că fusese o încăierare, dar nu mai văzu pe 
nimeni bătîndu-se. De o parte şi de alta a drumului, 
mulţi îşi priveau cămăşile sfişiate, îşi ascundeau rănile 
sau îşi ştergeau feţele de sudoare, fără să înceteze să 
înjure, să blesteme şi să ameninte. 

— Aşadar, tot adevărată se dovedeşte vestea pe 
care mi-a adus-o larse, totul a fost pus la cale în 
taberna lui Theudotos, începu decurionul plin de miînie. 
Toţi cei care vor fi dovediţi că au venit încoace, după 
ce s-au îmbătat la tabernă, vor fi pedepsiţi cu cite 
douăzeci de lovituri de flagrun. Numele lor vor fi 
raportate la Porolissum procuratorului, iar cei care sînt 
coloni ştiu la ce se pot aştepta, pot să piardă pămîntul 
primit de la legiune. 

De după gardul lui Scrillio se auzi vocea lui 
Onesimus. 

— Eu zic să-i ierţi, decurioane! Poate că nu oamenii 
aceştia sînt vinovaţi, ci cei care i-au întăritat împotriva 
noastră. Ştiu că în pornirea lor oarbă ne-ar fi făcut mult 
rău, dar mai ştiu şi că noi, oamenii, trebuie să ne 
obişnuim să ne iertăm greşelile unii altora, să-i ajutăm 
să se îndrepte pe cei căzuţi în păcat!... 

Decurionul struni calul, nehotărit, apoi strigă 
tuturor să plece. Mulțimea începu să se împrăştie şi în 
scurt timp drumul din faţa casei lui Scrillio rămase gol. 
Stind pe treptele casei lui Scrillio, alături de ceilalţi, 
Onesimus spuse cu o linişte stăpiînită: 

— In bunătatea Lui, poate că ne-a pus credinţa la 
încercare şi noi am arătat că sîntem gata să primim 
lovituri oricît de grele. Mă întreb acum: acest bătrîn, 
larse — pe care şi eu de multe ori l-am socotit bolnav 
la minte — ce ascunde în sufletul lui şi ce l-a îndemnat 
să ne vină în ajutor? 


2 


De mult villa lui Publius Octavianus de pe via 
Flaminia, depărte de forul lui Traian, arăta ca o casă 
părăsită. Treceau multe zile fără să se vadă cineva 
intrînd sau ieşind, ca şi cum întreaga casă era în doliu, 
cu toate că bătrînul senator încă mai era în viaţă. 

Îmbrăcată într-o stolla neagră din țesătură subţire 
de lină, Canidia ieşi din exedra şi se îndreptă spre 
cubicul. Slăbise mult, era palidă şi neodihnită. Nopți 
întregi veghease îndurerată lîngă bătrînul ale cărui zile 
erau numărate, sau se frămiîntase în exedra, sfişiată de 
dorul şi de grija lui Staberius. Trimisese ştire la 
Marodava, scrisese în papyrus tot ce se petrecuse cu 
ea din ziua cînd fusese răpită. Trecuseră iarna şi 
primăvara, venise vara şi de acolo nu primise nici o 
veste. Tăcerea lui Staberius o îngrijora. Nu se putea 
împăca cu gîndul că, dacă ar fi aflat unde se găsea, el 
n-ar fi pregetat să facă tot ce era omeneşte cu putinţă 
pentru a-i trimite o ştire. Ce se petrecea la Marodava? 
era întrebarea care o chinuia tot timpul. Ajunsese, în 
nerăbdarea şi durerea ei, să se roage zeilor să-l ia mai 
repede pe bătrîn, ca astfel, eliberată, să poată porni cit 
mai degrabă înapoi spre Dacia. Cu toate că de cînd 
fusese răpită nu trecuseră mai mult de opt luni, peste 
capul ei cu părul repede încărunţit părea că se 
scurseseră mult mai mulţi ani. Deschisese încet uşa 
cubiculului şi pătrunse înăuntru. O duhoare grea de 
alifii şi băuturi din diferite rădăcini şi plante, 
amestecată cu miros de trup în care viaţa abia mai 
pilpîia, îi pătrunse în piept şi o făcu să tuşească uşor. 
Bătrînul deschise încet ochii, o fixă citeva clipe cu o 
privire absentă, lipsită de orice expresie, apoi îi închise 
din nou. Ea se aşeză pe scaunul din apropierea patului 


şi privi mult timp faţa descărnată, palidă şi plină de 
zbîrcituri a omului care altădată fusese bărbatul 
frumos, potolit, cu privire senină, senatorul mult 
respectat de întreaga Romă şi cunoscut în tot imperiul. 
În sufletul ei se dezlănţui din nou lupta ce o chinuia 
într-una de cînd fusese adusă înapoi în casa copilăriei: 
de o parte, ura faţă de omul care preferase să-şi lase 
propria-i fiică să moară în amfiteatrul de la Ulpia 
Traiana Sarmizegetusa decit să ierte un sclav, soţul ei; 
de cealaltă parte, durerea ce o simţea fiica văzînd cum 
tatăl se sfirşea încetul cu încetul. Trăia şi zile cînd una 
din aceste stări sufleteşti ieşea învingătoare: dacă ura 
învingea dragostea pentru părinte, pleca din cubicul şi 
toată ziua nu se mai înapoia, iar cînd mila alunga ura, 
stătea tot timpul lîngă patul lui cu ochii înecaţi în 
lacrimi. Cînd văzu că bătrînul deschise ochii,o năpădi 
speranţa că va putea să-i vorbească, iar cînd îi închise 
la loc totul se prăbuşi în sufletul ei. In fiecare dimineaţă 
trecea în cubicul cu speranţa că în ziua aceea bătrinul 
va vorbi, cît de puţin, dar va rosti ceva conştient de 
ceea ce spune, aşa cum vorbise el în anii de deplină 
putere şi sănătate: limpede, potolit, melodios şi sincer. 
Canidia se aplecă frîntă de durere şi îşi prinse faţa între 
palme. Îi reveniră în minte clipele trăite în ziua cînd, 
după o absenţă de mai mult de douăzeci şi cinci de ani, 
călcase din nou pragul casei în care copilărise, 
crescuse şi cunoscuse dragostea curata a părinţilor şi a 
lui Staberius — atunci tînărul sclav-praeceptor al 
copiilor mult respectatului senator. In ziua aceea, 
revăzîndu-şi tatăl după atit de mulţi ani, avusese o 
stringere de inimă care topise în sufletul ei tot ce 
pregătise pentru a-l înfrunta cu dispreţ şi prefăcuse ura 
într-o durere adincă, amestecată cu o milă sfişietoare. 
În locul bărbatului voinic, stăpîn pe sine, cu gîndirea 


clară de altădată, regăsise un bătrîn girbovit de ani, 
puţintel la trup, cu privirea ştearsă şi cu mintea 
năruită. O îngrozise nu atit vederea lui, o arătare ce 
mai făcea doar umbră pămîntului, ci cuvintele cu care 
el o primise, vorbe care îi răsunau într-una în minte: 
„Ai venit, Canidia?” o întrebase el cu o voce slabă, 
ascuţită, rizind ca un copil, fără să arate căldura sau 
ura revederii la care ea se aşteptase. „Haide să ne 
jucăm cu calul!” îi spusese apoi, ducîndu-se spre un 
căluţ de lemn, pe care se urcase ajutat de sclavul ce-l 
însoțea la tot pasul. În clipa aceea ea izbucnise într-un 
plîns sfişietor, se topise toată ura din sufletul ei, ar fi 
vrut să se arunce în braţele tatălui, ale bărbatului pe 
care-l avusese în minte timp de douăzeci şi cinci de 
ani, însă nu putuse să se mai apropie de arătarea 
năruită cu mintea de copil. Găsise casa aproape pustie. 
Mamă-sa murise cu inima zdrobită, după cele ce se 
petrecuseră în Dacia, chinuită atit de gindul că fiica îi 
rămăsese departe printre barbari, cît şi de faptul că 
abia atunci văzuse ce suflet de gheaţă dovedise soţul 
ei, tatăl care preferase să-şi piardă copila decit să 
elibereze un sclav şi să-l primească în sînul familiei. 
Fratele ei, Marcellus, murise în lupte, departe în 
răsăritul imperiului, unde-l însoţise pe împăratul 
Traian. Canidia se îndreptă în scaun, ridică încet capul 
şi privi din nou mult timp faţa tatălui, uscată, 
împietrită, ce arăta ca o mască de ceară. Bătrinul 
aproape că nu mai sufla. li urmări cu multă atenţie 
mişcările încete ale pieptului şi bătăile slabe ale unei 
vene noduroasă, umflată, şerpuitoare, ce se întindea 
de sub gulerul cămăşii pînă spre ureche. Nu auzi cînd 
uşa se deschise şi în cubicul intră Marcius, fratele cel 
mai mic al mamei sale, un bărbat încă în putere la cei 
şaizeci şi cinci de ani pe care îi avea. Marcius 


Herculanus era un patrician bogat, cu villă frumoasă în 
Roma şi cu fermă întinsă la Cumae. 

— Nu m-am aşteptat, Canidia, să te găsesc atit de 
dimineaţă lîngă bătrînul tău tată. Marele Jupiter să-ţi 
dea sănătate şi să te cruţe de alte dureri! o salută el. 

— Toţi zeii cu tine, Marcius, dar de ce te-ai grăbit 
să vii? 

Marcius Herculanus se aşeză pe un scaun lîngă ea, 
îi luă mîinile într-ale sale şi le strînse uşor. 

— Aş păcătui în faţa zeilor dacă ţi-aş ascunde. 
Aseară mi-a spus medicul că n-o să mai treacă mai 
mult de o zi şi sfîrşitul lui va veni. În puterea noastră 
nu mai stă nimic, Canidia, iar el, deşi mai este în viaţă, 
nu-şi mai dă seama că trăieşte. Totul s-a sfîrşit... 

— Facă-se voia zeilor! murmură ea oftînd. 

— Nu pot să-mi dau seama de cele ce frămînţi în 
suflet, dar orice ar fi pot să spun că ai dreptate. Cit 
despre mine, eşti liberă să mă judeci cum crezi; nu m- 
am dovedit destul de energic şi de hotărit să împiedic 
aducerea ta înapoi la Roma. De cîţiva ani, bătrinul tău 
tată trăieşte înconjurat numai de medic şi de ticălosul 
de Leonas. Ei au virit în capul lui cu mintea topită 
gîndul de a te readuce acasă. Poate că nici nu şi-a mai 
dat seama de rostul aducerii tale, şi asta ai văzut-o 
după felul în care te-a primit în ziua sosirii. Se înţelege 
că cei doi, medicul şi fostul gladiator, Leonas, au fost 
împinşi numai de lăcomie, de faptul că ei au luat şi vor 
mai lua mulţi bani de la Publius Octavianus. Cît timp a 
fost cu mintea întreagă, tatăl tău nu s-a gindit 
niciodată să pornească pe cineva după tine. Poate că 
n-ar trebui să-ţi spun toate astea, dar e bine ca tu să 
cunoşti purul adevăr. De altfel nimeni n-a ştiut pînă 
acum cîţiva ani că tu trăiai tocmai acolo în miază- 


noaptele îndepărtat al Daciei, unde sînt ierni atît de 
grele... 

— Şi de frumoase!... oftă Canidia. 

— Or fi, nu ştiu. Publius Octavianus a primit un 
mesaj de la Plautius Priscus, procurator în Dacia. Ei s- 
au cunoscut bine. 

— Leonas mi-a distrus viaţa! şopti ea îndurerată. 
Dacă nu venea el la Marodava... dacă mi-ar fi 
destăinuit adevărul!... 

— Bine, dar mi-ai spus că nu el te-a răpit de 
acasă... 

— Da, nu el, ci oamenii lui Decimus Silvanus... 

— Aşadar, şi prin Dacia Decimus Silvanus se ţine 
tot de ticăloşii. Cînd a plecat din Roma avea atit de 
multe datorii, încît ar fi putut să fie făcut sclav de 
Publius Octavianus. 

— Dacă ştiam că aici dăinuie dezastrul pe care l- 
am găsit, că tata nu-şi mai aminteşte nimic din trecut 
şi nu-şi mai dă seama de nimic, nu săvirşeam greşeala 
pe care am făcut-o, veneam şi cu el, cu Staberius, şi aş 
fi aşteptat deznodămiîntul mai liniştită. Mă gindesc într- 
una ce o fi acum la Marodava, ce o fi făcînd el singur? 
Mă îndoiesc şi dacă acel negustor îi va fi dus 
papyrusul. Neştiind ce s-a petrecut cu mine, chinul lui 
este şi mai mare decit al meu! 

De cîte ori o auzea vorbind despre Marodava şi 
despre  Staberius, Marcius Herculanus căuta să 
schimbe vorba, şi la fel făcea şi soţia lui, Hygia. 

— Am venit de dimineaţă, Canidia, împins de 
gindul că, dacă se adevereşte ceea ce mi-a spus 
medicul, trebuie să ne pregătim de înmormîntare. Cum 
Publius Octavianus a fost senator, şi încă unul cu multă 
vază, mai ales pe timpul lui Traian, ceremonia şi 
cortegiul înhumării vor fi organizate de Senat, pe 


cheltuiala statului, însă şi noi, familia, vom avea multe 
de făcut. 

In încăpere răsună un geamăt pierdut. Amîndoi se 
întoarseră spre muribund. Deschisese ochii, avea 
privirea fixă, sticloasă. Marcius Herculanus înţelese că 
sfîrşitul avea să se producă dintr-o clipă în alta, se 
repezi în atriu şi strigă sclavii pe care îi pregătise 
pentru acest moment greu. Bătrînul intrase în agonie. 
Il ridicară repede şi-l aşezară jos, pe pardoseală, locul 
unde trebuia să-şi dea sfîrşitul. Marcius Herculanus se 
apropie de Canidia. Ea plingea cu suspine puternice şi 
îşi frîngea mîinile. 

— Canidia, aşa cum este obiceiul din străbuni, tu, 
ca fiică, eşti cea mai apropiată rudă a lui Publius 
Octavianus, trebuie să-i dai sărutul ultimei răsuflări. Nu 
mă îndoiesc că te-ai gindit de mult la ceea ce ai de 
făcut în această clipa grea. 

Canidia îşi duse mîinile la gură, cu pumnii strînşi, 
cu ochii măriţi. Sclavii o priveau înlemniţi. Vedeau cum 
dintr-o clipă în alta bătrînul va slobozi ultima suflare. 

— Nu pot, Marcius Herculanus! strigă ea frintă de 
durere. Nu pot să mă apropii şi să dau sărutul cel din 
urmă pe gura celui care a strigat, atunci cînd eu eram 
sortită morții, că el nu mai avea fiică! Eu nu mai sînt 
fiica lui Publius Octavianus! 

Nici o clipă nu trebuia pierdută. Nici el, Marcius 
Herculanus, nu se aşteptase la o astfel de situaţie 
grea. Il fulgeră gindul să-i dea el sărutul ultimei 
răsuflări, dar se reţinu cu silă. Se gîndi la unul dintre 
sclavi, însă nu ştia pe care să-l aleagă. Ideea îi veni 
repede. li privi pe cei patru sclavi cu care îl aşezase 
jos. 


— Sclavul care-i va da sărutarea ultimei răsuflări 
va fi un om liber! rosti el cu ochii aţintiţi asupra 
muribundului. 

Sclavii se uitară unul la altul, într-o nehotărire plină 
de speranţe. Trei dintre ei erau aproape bătrîni, numai 
unul era tînăr, bărbat în plină putere. 

— Să-i dai tu sărutarea, Letorius! îl îndemnă unul 
dintre ei. Tu eşti încă tînăr, pentru tine libertatea 
preţuieşte mult, pe cînd pentru noi... 

Se strinseră cu toţii în jurul trupului celui care 
fusese renumitul Publius Octavianus. Letorius îi dădu 
sărutarea în clipa potrivită. Cînd sclavul se ridică de 
deasupra lui, bătrinul murise, în aceeaşi clipă, tot ce 
fusese ură în sufletul Canidiei se topi. Se aruncă asupra 
ţrupuiui cald încă, plîngînd în hohote: 

— Tată! Tată! Mă mai auzi? Să mă ierţi, tată, eu te- 
am iertat în clipa asta! Poate că n-am fost noi vinovaţi, 
destinul ne-a împins pe cărări care s-au despărţit de 
mult! 

Ceva mai tirziu, după ce Canidia se mai potoli, 
Marcius Herculanus o luă deoparte şi-l chemă pe 
Letorius. 

— Canidia, tu ai rămas singura moştenitoare a lui 
Publius Octavianus şi din această clipă eşti şi stăpîna 
sclavilor lui. Te rog să-i dai chiar acum lui Letorius 
certificatul de eliberare. Ca om liber, el ne va ajuta şi 
mai bine să îndeplinim ritualul funebru. 

— Eşti un om liber, Letorius! murmură Canidia. 
Dacă vrei să ne ajuţi, vei fi răsplătit pentru tot ceea ce 
vei face. Să începem să pregătim toate cele necesare. 

Timp de citeva zile, în marea şi bogata villa 
îndoliată se desfăşură o activitate febrilă, cu multă 
zarvă şi cu multă frămiîntare. Funeraliile se organizară 
de Senat, pe cheltuiala imperiului, în fruntea 


cortegiului funebru merse însuşi împăratul Antonius 
Pius, urmat de senatori şi de înaltele magistraturi ale 
imperiului. Lictori în uniforme negre, purtind fascii, 
însoţiră carul mortuar. Cortegiul trecu prin for şi se opri 
în faţa statuii lui Traian, unde senatorul lulius 
Aemilianus făcu elogiul funerar al lui Publius 
Octavianus. Nu lipsiră din cortegiu nici cîntăreții cu 
flaute, cornuri şi trompete, nici purtătorii de torţe şi 
nici bocitoarele. 


Totul a trecut ca un vis urit. Din marea villă tăcută 
şi îndoliată ieşiră Marcius Herculanus şi soţia lui, Hygia, 
însoţiţi de Canidia. Toţi trei erau îndoliaţi şi întristaţi. 
Cine îi vedea cum mergeau pe via Flaminia, 
îndreptindu-se spre for, le înţelegea tristeţea, deşi 
după înhumarea lui Publius Octavianus izbucnise în 
sufletele lor un alt izvor de durere şi frămintare: 
Canidia luase hotărîrea să plece fără întirziere spre 
Dacia, la Marodava. După multe strădanii, Marcius 
Herculanus şi Hygia o convinseră să mai întîrzie citeva 
zile, timp în care trebuia să lămurească situaţia averii 
rămasă după moartea lui Publius Octavianus. De cînd 
fusese adusă de Leonas, Canidia nu ieşise din casă 
decit în ziua înmormiîntării. Nu mai văzuse cum arăta 
Roma de cînd plecase în Dacia, însoţindu-şi tatăl, adică 
din anul în care la Ulpia Traiana Sarmizegetusa se 
inaugurase amfiteatrul. Atunci fusese o copila de 
optsprezece ani, iar acum trecea de patruzeci. Se 
apropiară de Forul lui Traian, ce se înălța pe un teren 
vast, tăiat şi nivelat între colinele Capitoliului şi ale 
Quirinalului. Merseră mai tot timpul în tăcere, fiecare 
frămîntîndu-şi gîndurile. 


— Aşadar, hotarîrea ta este nestrămutată, Canidia? 
o întrebă Marcius Herculanus cu o vagă speranţă. Cu 
sclavii, tot... 

— Da, Marcius, ţi-am spus-o, la toţi sclavii noştri le- 
am dat libertatea, la toţi le-am împărţit cîte o bucăţică 
de pămînt din ferma de la Cumae şi bani din care să-şi 
ridice cîte-o căsuţă. Acolo, sub dealul de la Cumae de 
pe ferma noastră, va lua fiinţă vicul liberţilor, foşti 
sclavi ai lui Publius Octavianus. 

— l-ai dat pămînt şi lui Letorius? 

— Nu, el n-a primit nici pămînt şi nici bani... Marcus 
Herculanus o privi mirat. 

— Da, n-a primit, continuă Canidia, m-a rugat să-l 
las să mă însoţească în Dacia. 

— Nu-l înţeleg, a ajuns să se simtă atît de mult 
legat de aceea care i-a fost stăpînă? 

— Unde te poartă gîndul, Marcius! Trebuie să te 
obişnuieşti să judeci şi altfel oamenii, să ştii să te 
apropii de sufletele lor. La puţine zile după înapoierea 
mea din Dacia, Letorius a venit la mine şi şi-a 
descărcat sufletul. Nu mi-a cerut să-i dau libertatea, 
deşi este atît de tînăr şi de voinic, ci m-a rugat ca, de 
va fi ca eu să mă întorc acasă, adică la Marodava, să-l 
iau şi pe el, chiar aşa ca sclav. 

— Atunci tot nu-l înţeleg... 

— Da, Marcius, nu-l înţelegi, nu înţelegi fiindcă 
nimănui pînă la înapoierea mea, el n-a spus adevărul. 
Letorius este dac, a fost luat ca sclav de cînd era un 
băieţandru care păştea oile pe un plai, în timpul 
răscoalei din Dacia. 

— Însă aici, totuşi, trebuie să laşi pe cineva, 
Canidia... 

— Nici nu m-am gîndit altfel, Marcius. Te las pe tine 
şi pe Hygia. Voi lua cu mine cite ceva, bani şi lucruri, şi 


poate că o să vă mai cer să-mi mai trimiteţi, restul vi-l 
las vouă. 

— Dar, Canidia... încercă Hygia să se opună. 

— Marcius, nu eşti tu fratele mamei şi unchiul meu, 
cui aş putea să las totul decit ţie şi Hygiei? 

— Noi avem destulă avere, Canidia!... continuă 
Hygia. 

— Dar îl mai aveţi şi pe Acilius, scumpul meu văr 
pe care cred că nici nu l-aş mai recunoaşte. Poate că 
tribunul nu va mai sta prea mult timp pe acolo prin 
părţile Byzanţului. Aici la Roma, va trebui să fie 
stapînul unei ville frumoase... 

— Scumpul meu Acilius, în fiecare zi mă rog zeilor 
să mi-l aducă mai repede acasă! murmură Hygia oftînd 
din adînc. 

Marcius Herculanus se opri şi o privi mirat: 

— Bine, Canidia, dar tu te-ai hotărit să părăseşti 
Roma pentru totdeauna? 

Canidia îi răspunse cu ochii umezi, îndemnîndu-l să 
meargă: 

— Da, Marcius, pentru totdeauna! Acolo unde este 
Staberius voi fi şi eu; la Marodava duc o viaţă mai bună 
decit la Roma, simt că trăiesc între oameni! 

Intrară în for prin poarta ca un arc de triumf, 
înălţată de împăratul Traian abia în anul morţii sale. 
Forul — măreaţă operă arhitecturală a aceluiaşi 
Apollodor, constructorul podului de peste Danuvius, de 
la Drubeta — se întindea pe o lungime de aproape o 
sută cincizeci de paşi şi o lăţime de o sută douăzeci. 
Canidia privi în jurul ei, uimită de atita măreție şi 
frumuseţe. Cînd plecase spre Dacia, pe locul pe care 
acum se înălţau monumentalele clădiri, se începuseră 
numai săpături între colinele Capitoliului şi muntele 
Quirinal. În mijlocul largei pieţe, înconjurată pe trei 


laturi cu dublu portic de marmura, se înălța statuia de 
bronz aurit a lui Traian călare pe cal. În spatele statuii 
se vedea faţada unei construcţii impunătoare, Basilica 
Ulpia, loc de adunări, de judecata şi de întilniri pentru 
încheieri de afaceri. Pe pereţii basilicii se puteau citi 
din loc în loc cuvintele: „ex manubiis”, ceea ce 
însemna „din prăzi”, adică din jafurile pe care legiunile 
le făcuseră în Dacia şi în alte părţi. Basilica şi porticul 
înconjurător erau împodobite cu statui, printre ele 
multe de daci, între care nu lipsea figura mîndră şi 
dirză a viteazului Decebal. In spatele basilicii se înălţau 
cele două biblioteci construite tot de Traian: una 
pentru scrierile grecilor şi alta pentru cele romane. În 
partea ce se lăsa spre apus-miazănoapte, forul se 
închidea cu templul lui Traian, socotit printre zei, 
înălţat de urmaşul său, Hadrian, iar în partea de răsărit 
era mărginit de o impunătoare construcție 
semicirculară ce forma halele lui Traian. Canidia 
înainta spre monumentul subţire şi înalt ce se detaşa 
între clădirile celor două biblioteci: monumentul numit 
Columna Traiana. Se apropie de impunătoarea coloană 
şi o privi mult timp, dîndu-i ocol de cîteva ori, urmărind 
sculpturile în basoreliefuri ce urcau în spirala pîna 
către virf. Un fior o străbătu prin tot trupul. Vedea 
povestită în marmură tragedia poporului dac, poporul 
în mijlocul căruia se obişnuise să trăiască, a cărui 
durere o simţise şi o înţelesese în toată măreţia ei. 
Mult timp nu mai auzi mulţimea zgomotoasa şi veselă 
ce trecea în toate părţile prin apropierea ei, nu mai 
văzu decit figurile dirze, cioplite în piatră, ale dacilor 
avintaţi în lupte. Tirziu se întoarse spre Hygia şi spre 
Marcius. Avea privirea schimbată, căuta să-şi înfringă 
înfiorarea din suflet. Vorbi încet, cu o convingere 
adincă: 


— Dacă această Columnă s-ar afla înălţată în 
Dacia, ar fi ca o făclie care ar lumina şi ar ţine vie lupta 
dacilor pentru libertate timp de sute şi mii de ani de 
acum înainte! 

De cîtva timp la Porolissum, aproape de 
amfiteatru, se începuseră lucrări noi, care înaintau în 
mare grabă. In apropierea şantierului se înjghebase 
lagărul celor aduşi pentru muncă: sclavi publici, pe 
care îi dăduse procuratorul, deţinuţi condamnaţi la 
muncă, cei prinşi umblind prin Dacia fără căpătii şi 
sclavi Împrumutați de stăpiînii lor, pentru înălţarea mai 
grabnică a noului templu. Se zvonise de mult că se 
pregătea înălţarea unui mare templu zeului Silvanus, 
cu banii dăruiţi de cîţiva fermieri, negustori şi liberţi 
îmbogăţiţi, primiţi de curînd în ordinul augustalilor. 
Conducerea lucrărilor fusese încredinţată arhitectului 
Protus Bubalus, de la Ulpia Traiana Sarmizegetusa, 
unul din cei mai buni constructori veniţi în Dacia, după 
înăbuşirea răscoalei dacilor şi a sclavilor conduşi în 
lupte de Sarmis. Ca ajutor arhitectul îl avea pe 
Hermias, libert şi supraveghetor, un fost sclav al lui 
Decimus Silvanus. Hermias fusese eliberat din 
îndemnul lui Eufemus şi reuşise să cîştige repede 
încrederea arhitectului. De altfel el lucrase mult timp 
pe diferite şantiere de drumuri şi poduri ca sclav public 
al legiunii de la Potaissa, de la care îl cumpărase 
Decimus Silvanus, şi cunoştea bine lucrările de 
construcţii. 

Dar nu fără o socoteala gîndită făcuse îndemnul 
Eufemus, libertul, îmbogăţit din cumpărarea şi vinzarea 
griului şi a altor bucate de la coloni şi de la daci, îşi 


pusese în gînd să se ocupe şi de construcţii, mai ales 
de ville, la Porolissum, cu ajutorul arhitectului şi al lui 
Hermias. Cum sclavi şi deţinuţi aveau destui pe 
şantierul templului, s-ar mai fi putut lua din ei şi din 
materiale pentru înălţarea cîtorva ville prin apropiere, 
mai ales că banii pentru templu erau strînşi din danii şi 
nu daţi de procurator, adică de legiune, de imperiu. 
Eufemus începuse deja construcţia villei sale în mijlocul 
coloniei. Printre cei ce lucrau pe şantierul templului era 
şi Decibalos, alături de ceilalţi deţinuţi şi de sclavi. 
Bărbatul voinic şi frumos, cu privire limpede şi 
pătrunzătoare, se schimbase mult, slăbise, mergea cu 
trupul aplecat înainte, ca şi cum într-una era chinuit de 
dureri lăuntrice, iar ochii îi avea tulburi şi roşii. Părul îi 
încărunţise mult din clipa cînd Fuscianus îi spusese de 
cele petrecute la Marodava, ele dispariţia Sarmidei, 
plecată — cum se credea — fără ştirea nimănui în 
căutarea lui Dicomes. Vestea căzuse asupra lui ca un 
trăsnet. Ştia de chinul fiicei sale, însă îşi cunoştea bine 
şi copilul. Cînd decurionul îi spusese că Getio pornise 
pe urmele ei spre Ulpia Traiana, Decibalos dăduse 
întristat din cap, şi murmurase: „Sarmida n-a putut să 
facă asta, cu ea s-a întîmplat altă nenorocire!” Apoi 
continuase după o lungă tăcere: „Să-i spui lui Butes că 
trebuie s-o caute şi-n altă parte, să pornească oameni 
peste tot prin împrejurimi, pînă sus la villa lui Decimus 
Silvanus!” Gemuse îndurerat, strinsese pumnii şi 
blestemase zeii şi pe lanistul Verus. Se vedea prins 
într-o încleştare grea, din care nu ştia cum să iasă. 
Cînd îl judecase, magistratul îi spusese cu multă linişte, 
fără să-l amenințe, că va rămîne la muncă pînă va 
spune unde se ascunde gladiatorul Gemellinus sau 
pînă cînd acesta se va înapoia la şcoala lui Verus de 
bună voie. Starea în care se afla îl chinuia. La cine 


ţinea mai mult, la Sarmida sau la Dicomes? Putea să 
sacrifice pe unul, spre a-l salva pe celălalt? Dragostea 
de părinte l-ar fi împins la orice gest, numai să-şi 
găsească fiica, însă datoria îl oprea să facă o faptă pe 
care Butes ar fi socotit-o drept trădare de neam. 

Tot şantierul era numai forfotă, zgomot şi strigăte. 
Zidarii se ridicaseră cu temelia la cîteva picioare 
deasupra pămîntului şi se opriseră, aşteptau pietre mai 
mici şi bine fasonate. In partea de jos a şantierului, 
pietrarii lucrau fără odihnă. Dincolo de templu se 
întindea atelierul dulgherilor, unde graba nu era aşa de 
mare, iar puţin mai sus, o parte din sclavii şi deţinuţii 
şantierului se luptau din răsputeri cu colina ce se lăsa 
domoala spre drumul care ducea din via Hadriana pînă 
la amfiteatru. La început se săpase şi se netezise locul 
numai cît fusese nevoie pentru punerea temeliei, dar 
poalele colinei trebuiau retrase pînă la mai mult de o 
sută de paşi de templu, din toate cele trei părţi ce nu 
se învecinau cu drumul. Se ajunsese ca pe alocuri să 
se sape din urcuş pînă la înălţimi de zece, 
douăsprezece picioare. Pentru fiecare sclav şi deţinut, 
Hermias,  supraveghetorul,  măsurase lățimea de 
săpătură cu care trebuia să înainteze în trupul colinei. 
Lui Decibalos îi dăduse să sape într-un loc în care 
urcuşul era mai repede decit în alte părţi, unde sub un 
strat nu prea gros de pămînt se ajunsese la stîncă tare 
ce trebuia spartă. Sclavii şi deţinuţii ce săpau în 
apropiere se întrebau dacă aşezarea dacului acolo se 
făcuse la întîmplare sau aşa urmărise Hermias. 
Aproape în fiecare zi supraveghetorul îi căuta motiv, 
striga la el de răsuna întreg şantierul şi-l lovea cu 
flagrunul. 

Pe la vremea priînzului sosiră la şantier cei care 
urmăreau îndeaproape mersul lucrului: arhitectul 


Protus Bubalus, Decimus Silvanus, libertul Eufemus, 
lanistul Verus şi centurionul Servilius. Centurionul 
primise ordin de la procurator să îngrijească de paza 
pe şantier, de aceea luase severe măsuri şi însărcinase 
cu această grijă un decurion cu mai mulţi legionari din 
centuria sa. După ce trecură pe lîngă temelia templu- 
lui, apoi pe lîngă pietrari şi dulgheri, se urcară pe 
colină şi se opriră sub frunzişul bogat al unui fag. Era în 
plină vară. De cîteva zile cerul rămăsese senin, fără ca 
pe întinderea lui să se arate vreun bulgăre de nor, iar 
soarele devenea tot mai dogoritor. 

Arhitectul, înalt, brunet, în plină vîrstă, îl privi 
îndelung pe Decimus Silvanus, cu un zîmbet neînțeles, 
în timp ce răsucea, plimbînd printre degete, o ramură 
cu cîteva frunze, pe care o rupsese din fagul sub care 
se opriseră. 

— M-am întrebat adesea, Decimus Silvanus, începu 
el, să fie oare întîmplătoare alegerea ce s-a făcut? 
Templul zeului Silvanus... tu, Decimus Silvanus?!... 

— Doar nu vrei să spui că templul se înalţă pentru 
mine? i-o întoarse Decimus Silvanus rizind. Pentru ce 
se face în cinstea zeului Silvanus şi nu a altuia, 
întreabă-l pe Eufemus, el şi augustalii ceilalţi s-au 
gîndit să-l închine acestui zeu. 

Surprins, Eufemus îi privi încurcat, ştia că bănuiala 
arhitectului nu era lipsită de temei, Decimus Silvanus îi 
spusese să se ţină tare, ca templul să se ridice în 
cinstea zeului Silvanus. Îi mai răsuna încă în minte 
hohotele de ris ale acestuia, cînd, cu cupa de vin în 
mînă, în triclinul villei sale, strigase: „Să ţii minte, 
libertule, ai trăit cea mai mare parte din viaţă ca sclav 
al lui Decimus Silvanus şi drept mulţumire ai să înalţi 
un templu zeului Silvanus! Eu sînt ca şi un zeu pentru 
tine, Eufemus: te-am făcut om liber, te-am împins în 


afaceri, şi acum te-ai îmbogăţit!” Dădu un răspuns la 
care se gîndise adesea: 

— Ne găsim într-o provincie bogată a imperiului, 
acoperită de păduri nesfirşite şi neumblate, de aceea 
ne-am gindit că într-un astfel de ţinut cel mai puternic 
zeu trebuie să fie zeul pădurilor, Silvanus. Pe aici, tot 
mai multă lume a început să treacă la cultul lui. 

— Eu ştiu că mulţi trec la cultul lui Mithras şi la al 
lui Liber şi Libera, interveni centurionul. Dacă ar fi după 
mine, continuă el, în loc de templu, aş construi 
amfiteatre. Omul se simte fericit dacă are un spectacol 
bun, vin tare şi o femeie frumoasă; cu zeii nu prea se 
încălzeşte el şi nici nu se înveseleşte. 

Decimus Silvanus se întoarse spre Verus care ridea 
cu poftă: 

—  Rizi, lanistule, ai vrea să vină timpul cînd la 
Porolissum se va da cîte un spectacol în fiecare 
săptămînă? 

— Şi de ce nu, Decimus Silvanus? N-ai văzut 
mulţimea cum se îngrămădeşte în tribune în zilele de 
spectacole? Cred că, dacă n-ar fi teama de preoţi, prea 
puţini s-ar duce la temple, în afară de babe şi de cei 
schilozi. Vreţi să spuneţi — tu şi Eufemus — că aţi dat 
bani pentru construirea templului împinşi de credinţa 
în puterea zeului Silvanus şi nu spre a vă admira 
mulţimea, pentru a se vorbi cît mai mult despre voi? Tu 
ce spui, Protus Bubalus? 

Arhitectul tuşi încet. Îi plăcea încotro pornise 
discuţia, începu cu voce potolită: 

— Eu nu visez decit să lucrez cît mai mult, aici, la 
Ulpia Traiana, la Roma, oriunde şi orice, numai să 
construiesc, pentru că zidindu-se mult, oamenii îşi vor 
schimba atît felul de viaţă, cît şi modul de gîndire. 
Dacă aş fi întrebat ce anume aş dori să fac, n-aş putea 


să spun că temple, ci drumuri, poduri, amfiteatre, 
gymnasii, foruri şi terme. Cînd vor fi şcoli multe, 
pretutindeni, lumea va arăta cu totul altfel. Dar n-aş fi 
cinstit dacă nu v-aş spune de la cine am început să văd 
astfel lucrurile: de la marele Apollodor. Eram tînăr, 
aproape copil, pe timpul construirii podului de la 
Drobeta, peste Danwvius, acolo am învăţat multe de la 
el, de acolo l-am însoţit la Roma, unde am lucrat la 
noul for şi la Columna Traiana. Atunci, la Columnă, tot 
cioplind în marmură chipurile şi luptele dacilor, m-am 
hotărît să trec în Dacia şi să trăiesc în mijlocul acestui 
popor greu încercat, căci ceea ce s-a povestit în piatră 
reprezintă prea puţin faţă de tragedia care s-a petrecut 
aici, ale cărei urme încă se mai văd, sau, ca să spun 
drept, ale cărei urme noi le acoperim cu grijă şi le 
facem să dispară. 

— Ce vrei să spui, Protus Bubalus?! îl întrebă mirat 
Decimus Silvanus. 

— Vreau să spun, reluă arhitectul, că aici chiar, la 
Porolissum, unde a fost o aşezare şi o cetate dacă, noi 
acoperim totul, orice urmă veche este pe cale să se 
piardă, tot aşa cum acolo sus, la tine, la Marodava, n-a 
mai rămas nimic din cetatea acelui taraboste a cărui 
moşie o stăpîneşti. 

Decimus Silvanus începu să rîdă: 

— Şi ce vezi rău în asta, arhitectule? Ai spus că vrei 
să zideşti cît mai mult, iar construcţiile tale să fie cît 
mai frumoase şi mai trainice, ori tocmai asta urmăreşte 
Roma să facă în Dacia. 

— Da, doresc să construiesc cît mai mult, dar nu şi 
să contribui la ceea ce se urmăreşte, la pierderea unui 
popor, la a-l face să piară înăbuşit de mulţimea celor 
aduşi din imperiu. Ceea ce s-a petrecut şi se petrece 


încă în Dacia depăşeşte cu mult tot ce a făcut Roma în 
celelalte provincii pe care le-a cucerit. 

Arhitectul ridică privirea spre cer şi cătă soarele 
prin frunzişul des al fagului, apoi şi-o trecu pe deasupra 
şantierului. 

— S-a făcut tirziu, continuă el, mă duc să văd mai 
îndeaproape cum merge lucrul. 

— Şi cu vreau să văd ce fac legionarii mei, adăugă 
centurionul. 

— Noi mai stăm puţin la umbră, zise fără grabă 
Decimus Silvanus, făcînd un semn libertului. 

Arhitectul şi centurionul începură să coboare încet 
spre şantier cu paşi mici, atenţi să nu lunece pe iarba 
deasă a poviîrnişului. De sus, cîtva timp Decimus 
Silvanus urmări mişcarea de pe şantier, şi mai ales 
privi atent spre Decibalos. Il vedea pe dac slăbit şi 
muncind din greu. Se bucură în sinea lui, deşi nu se 
simţea prea mulţumit. Îi strigă lui Eufemus, fără să 
întoarcă spre el capul: 

— Ce tot mă încurcă vita aia de Hermias? Mi-ai 
spus că o să-i faceţi repede de petrecanie! 

Libertul privi şi el spre locul unde săpa Decibalos. 

— Stăpine, trebuie ca totul să fie făcut cu multă 
răbdare, încît să nu se bage de seamă! Doar tu mi-ai 
spus că cea mai mică greşeală ce am săvirşit-o, din 
care procuratorul ar bănui ce s-a pus la cale, nu va fi 
bine pentru nici unul dintre noi. Priveşte-l pe barbar, a 
rămas numai piele şi os, n-o să mai treacă mult şi-l 
trimitem la Proserpina. 

— Tu mai vorbeşti astăzi cu Hermias? 

— Tocmai pentru asta am venit, stăpîne! 

— Bine, eu plec, mă grăbesc, spune-i lui Hermias 
să nu mă supere, altfel, pentru ce l-am făcut libert? 


— Mergi fără grijă, stăpine, Eufemus şi Hermias te 
slujesc cu credinţă şi supunere! 

De dimineaţă Decibalos se apucase să sape cu 
îndirjire, numai să nu-l mai audă pe supraveghetor 
ţipînd la el şi lovindu-l cu flagrunul. Nu făcea asta 
pentru că n-ar mai fi putut suporta durerile, căci avea 
suferinţă mult mai mare în suflet, cît spre a scăpa de 
ruşinea de a fi privit de toţi din şantier în acele clipe de 
umilire. Nu înaintase prea mult şi din nou se ivise un 
colţ de stîncă pe care trebuia să-l spargă. Aşa cum 
lucra, numai în cioareci şi în opinci, cu trupul gol — 
cămaşa de mult îi era numai zdrenţe — la tot pasul 
înjura cu năduf, vorbind de unul singur. Altădată nu se 
speriase de muncă, oricît de grea, fusese neobosit, 
acum, de cînd aflase de dispariţia Sarmidei, simţea 
cum durerea, chinul şi revolta îl măcinau încetul cu 
încetul şi puterile se împuţinau. Vecinul său, Odraste, 
un trac venit din munţii de miazăzi ai Traciei, scurt şi 
îndesat, urmărise atent lupta dacului cu stînca. După 
ce luă seama să nu fie văzut de supraveghetor, trecu 
lîngă Decibalos şi începu să lovească în piatră cu 
ciocanul. De cînd fuseseră aduşi la săpat, Odraste şi 
Decibalos îşi dăduseră de multe ori ajutor unul altuia. 
După o luptă îndirjită cu stîinca, se opriră să mai 
răsufle. Odraste se aşeză pe o spărtură mai mare de 
piatră şi-l cercetă atent pe Decibalos. Dintre toţi 
deţinuţii, numai dacul muncea cu lanţuri la picioare. 

— N-ai mai primit nici o veste, tot nu se ştie nimic 
de fată? îl întrebă.v 

— De unde să aflu? Decurionul n-a mai venit de 
atunci... 

— Asta înseamnă că ei aleargă, o caută, se zbat, 
continuă Odraste. Dar nu te-am întrebat, Decibalos, pe 
fiica ta nu mai pusese ochii şi vreun alt flăcău sau 


bărbat, dac, colon sau militar? Acolo, la noi în Tracia, 
de unde am venit eu, tot aşa a pierit odată o fată şi a 
fost căutată mult, fără să i se mai dea de urmă. După 
cîţiva ani, părinţii s-au pomenit cu ea acasă, dar nu 
singură, ci cu bărbatul şi cu copiii. Soţul era un 
centurion, el o furase şi plecase cu ea departe; o răpise 
omul fiindcă tatăl ei, un trac încăpăţinat, nu voise să i- 
o dea, căci îi ura mult pe romani. Nu cumva decurionul, 
care a tot venit pe aici şi care spui că a luat de nevastă 
o fată dacă, de la voi din Marodava, nu cumva el n-o fi 
străin de ceea ce s-a întîmplat? 

Decibalos îl privi şi zimbi îndurerat. 

— Nu, bunule Odraste, nu s-a putut petrece ceea 
ce gindeşti tu, îl cunosc bine pe decurion, dar îmi 
cunosc şi mai bine copilul. Vezi tu, situaţia mea este 
mult mai grea. Tu cel puţin ştii pentru ce stai aici: te-a 
bănuit că ai furat un vițel, ţi-a dat o pedeapsă şi ştii că 
vei fi liber în curînd, pe cînd eu nu-mi dau seama cit o 
să mai stau şi ce o să mai fac. Sorocul pedepsii mele 
poate că nu va veni niciodată!... 

— Mi-ai vorbit întotdeauna frumos despre acel 
vecin al tău, de Butes, nu se poate ca el să nu se 
străduiască să te scoată de aici. 

— Da, îmi pun toată nădejdea în el, însă nici el nu 
se poate împărţi în două. Bănuiesc că acum se zbate 
să dea de urmele fetei, eliberarea mea cred că s-a 
gîndit s-o lase mai la urmă. 

— Dar, dacă şi tu ai fi liber, amindoi aţi căuta-o cu 
mai mulţi sorţi de izbîndă. 

— Cu eliberarea mea e altceva!... Dar haide să ne 
vedem de treabă, bunule Odraste, că nu ştii de unde 
iese ticălosul de Hermias şi începe să strige şi să mă 
lovească. 


Se apucară de lucru. Decimus Silvanus plecase de 
mult, iar Eufemus, după ce stătuse un timp de vorbă 
cu Hermias într-o baracă, se dusese şi el. Pe şantier nu 
se mai vedeau nici arhitectul şi nici centurionul. 
Trecuse mult după amiază cînd supraveghetorul se 
apropie de Decibalos. [inea dinţii strinşi şi avea 
căutătura schimbată. Odraste se trăsese la timp pe 
locul său, încît Hermias nu-l văzuse dînd ajutor dacului. 
Din cauza colului de stîncă, partea de săpătură a lui 
Decibalos rămăsese mai în urmă faţă de ale celorlalţi. 
De cum sosi, supraveghetorul începu să strige, 
pregătindu-şi flagrunul. Odraste înţelese că venise 
pornit să-l bată pe dac, simţi cum îi urcă sîngele la cap 
de revoltă. Loviturile începură să cadă ploaie pe 
spatele gol al lui Decibalos. Dacul rabdă un timp, 
săgetîndu-l cu o privire plină de ură. Ceilalţi lăsaseră 
lucrul şi urmăreau împietriţi scena. |n toţi creştea 
pornirea spre răzbunare. 

— Potoleşte-te, Hermias! strigă Decibalos de făcu 
să răsune pădurea din apropiere. 

— De ce n-ai lucrat cît trebuia? strigă 
supraveghetorul, continuînd să lovească mai des şi cu 
mai multă furie. 

— Potoleşte-te, Hermias, că te fac praf! strigă din 
nou Decibalos. 

Supraveghetorul încetă o clipă loviturile. 

— Crezi că mi-e frică de tine, barbarule? îl batjocori, 
dîndu-i roată de citeva ori, apoi începu din nou să-l 
lovească. 

Cînd auzi că îi spune „barbar”, furia lui Decibalos 
depăşi puterea stăpinirii. Sări la Hermias, îl zgudui de 
cîteva ori, îl săltă deasupra capului şi-l repezi cu toată 
puterea în malul înalt de pămînt. Supraveghetorul se 
izbi de colţul de stîncă, apoi căzu pe pămîntul proaspăt 


săpat. Era galben ca ceara şi tremura tot. Teama de 
moarte îl făcu să se ridice repede şi să fugă cîțiva paşi, 
apoi se opri, scoase clopoţelul şi începu să sune cu 
putere. Pentru legionarii de pe şantier era semnalul de 
alarmă. Doi legionari sosiră dinspre barăci cu suliţele 
pregătite. În acelaşi timp, sclavii şi deţinuţii se 
apropiară şi ei. Dccibalos puse mîna pe lopata şi o 
ridică ameninţator. 

— Cine se apropie de mine îi crăp capul! strigă el. 

— Omoriţi-l pe barbar! îi îndemnă supraveghetorul 
pe legionari. 

Văzind primejdia, alături de Decibalos sări şi 
Odraste, ţinînd în sus lopata, gata să lovească. 

— Şi eu îl fac praf pe cel care se apropie! rosti 
tracul cu voce mai potolită, dar hotărită. 

Alături de cei doi legionari mai sosiră şi alţii. De 
partea lui Decibalos şi a lui Odraste începură să treacă 
unul după altul sclavi şi deţinuţi dintre cei care lucrau 
în apropiere. Cînd veni decurionul se alcătuiseră două 
tabere care se înfruntau cu hotărire: de o parte, o 
pădure de lopeţi ridicate pregătite să lovească, de 
cealaltă, un zid de sulițe gata să fie repezite. 

— Cine nu lasă lopata jos va fi străpuns cu sulița! 
tună decurionul, convins că îi va înfricoşa. 

Prinzînd curaj şi orbit de furie, supraveghetorul 
smulse fulgerător o sulița din mîna unui legionar şi o 
repezi spre pieptul lui Decibalos, însă lovitura greşi 
ţinta, îi zgîrie acestuia numai braţul, căci, ca o săgeată, 
dacul făcu un salt în lături şi izbi puternic cu lopata în 
pieptul lui Hermias, doborîndu-l la pămînt. Indirjirea 
puse  stăpinire pe toţi. Lupta parcă gata să 
izbucnească, furia deţinuţilor şi sclavilor creştea într- 
una, iar legionarii îşi pierdură calmul, însă energia şi 
hotărîrea decurionului reuşi să-i potolească. Hermias 


nu fusese lovit de moarte, avea la piept o tăietură ce 
sîngera. Numai cînd văzu că nici unul nu vrea să 
reînceapa lucrul, decurionul îşi dădu seama de 
greşeala pe care o săvirşise Hermias. Incerca să 
împace lucrurile, ameninţa şi făcu promisiuni, urmărind 
să nu afle centurionul, şi mai ales tribunul şi 
procuratorul de cele petrecute. Dar socotelile lui se 
dovediră greşite. Sclavii şi deţinuţii refuzară să se 
apuce de săpat pînă nu va veni procuratorul. 

Vestea despre răscoala de pe şantierul templului 
se răspîndi ca fulgerul în tot Porolissumul. Zvonurile se 
înteţiră, unele, că legionari fuseseră omoriţi în şantier, 
altele, că deţinuţii şi sclavii căzuseră loviți cu suliţele. 
Soarele mai era încă deasupra crestelor munţilor cînd 
sosi în şantier procuratorul însoţit de tribun şi de 
centurion. Îi găsi pe sclavi şi pe deţinuţi stînd strîns 
grupaţi, cu lopeţile şi tirnăcoapele pregătite. Supărarea 
lui Plautius Priscus crescu. O mică răscoala ca cea din 
şantier putea să fie un îndemn la nesupunere şi pentru 
alţii, mai ales pentru daci, lucru de care se temea mult. 
Nu voia să se audă la Roma de noi răscoale, tocmai 
acolo unde administra el. 

Procuratorul se apropie de grupul sclavilor şi 
deţinuţilor. 

— Cine l-a lovit pe supraveghetor? întrebă el. 

— Eu! răspunse fără ezitare Decibalos. 

— Tu eşti dacul pedepsit pentru tăinuirea acelui 
gladiator fugit? continuă să-l întrebe, deşi i se spusese 
de decurion. 

— Da, eu sînt! răspunse Decibalos cu îndiîrjire. Nu 
tăinuiesc nici un gladiator, nu ştiu unde se ascunde, nu 
ştiu ce vrea Verus de la mine.!... 

— Spune, pentru ce l-ai lovit pe supraveghetor, ce 
s-a întîmplat aici? 


Decibalos nu apucă să răspundă, Odraste i-o luă 
înainte şi începu să vorbească: 

— Pe toţi zeii, eu vreau să spun cinstit tot ce s-a 
întîmplat, lucrez de mult alături de Decibalos. 
Procuratorul poate că nu ştie, continuă cu curaj tracul, 
eu bănuiesc că s-a pus la cale omortirea acestui om, 
altfel ce rost ar avea ca aproape în fiecare zi să fie 
snopit în bătăi de către Hermias? Să spună toţi cei care 
muncesc la săpătură dacă Decibalos nu lucrează mai 
mult decît oricare altul şi atunci ce poate să aibă cu el 
supraveghetorul? Astăzi Decibalos a spart un întreg 
colţ de stincă, treabă pe care n-ar fi făcut-o nici trei 
sau patru oameni, şi drept mulţumire tot pe el a venit 
să-l bată! 

Procuratorul nu-l mai ascultă pe trac, se întoarse 
spre decurion şi îi aruncă o privire severă. 

— Decurioane, pentru ce ai fost trimis aici pe 
şantier? Nu e destul că pe aceşti oameni îi folosim la 
munci grele? Cum de l-ai lăsat pe supraveghetor să-şi 
facă de cap? Pentru asta îţi vei primi pedeapsa! îi 
strigă, apoi îi spuse lui Odraste, schimbiînd tonul: Ai 
vorbit bine şi cu mult curaj, pentru asta ai toată lauda 
mea. Să vă vedeţi liniştiţi de treabă, căci pe Hermias îl 
vom schimba de aici, dar şi dintre voi, cine crede că 
poate s-o ţină tot cu împotrivirea se înşală, s-ar putea 
să se vadă spînzurat într-unul din fagii ăştia bătrîni de 
pe colină! 


4 


Primul  contubernal intră şi raportă că de 
dimineaţa a sosit un dac, care cere cu îndărătnicie să 
fie primit. Mai adăuga că toate încercările şi 
amenințările sale, pentru a-l face să spună ce voia, se 


izbiseră de totala lui muţenie. Procuratorul îi dădu 
ordin să-l introducă imediat, pradă unui nou val de 
griji. 

Din ziua cînd se dezlănţuise împotrivirea celor de 
pe şantierul templului zeului Silvanus, Plautius Priscus 
nu-şi mai găsise liniştea. In tot Porolissumul se 
înteţiseră zvonurile. Vechea lui teamă de o nouă 
răscoală a dacilor fusese reaprinsă; la aceasta 
contribuise şi faptul că cel care se împotrivise 
supraveghetorului şi-l lovise cu atita furie fusese un 
dac. Şi nu se putea, gîndise el, ca dacii din Marodava şi 
de peste tot din jurul Porolissumului să nu fi auzit de 
cele ce se petrecuseră pe şantier. Cînd contubernalul îi 
raportă că un dac cerea să-i vorbească, se trezi în el 
comandantul, gata să treacă la hotăriri, întocmai ca pe 
cîmpul de luptă. Nu se îndoia că dacul venea ca un 
trimis, care vorbea în numele dacilor hotăriţi să pună 
condiţii şi să amenințe. Dar procuratorul mai era 
neliniştit şi din alta cauză. Ce amestec avusese Deci- 
mus Silvanus în cele ce se petrecuseră pe şantier? 
Aflase ceva de la Hermias, însă tot nu-i era prea 
limpede ce se urmărea. După multe ameninţări, 
supraveghetorul recunoscuse că libertul Eufemus îl 
îndemnase să-l bată pe dac şi să-l pună la munci cît 
mai grele. Pe de altă parte, Hermias fusese sclavul lui 
Decimus Silvanus, ca şi Eufemus. In tot ce se 
petrecuse pe şantier, pînă la împotrivirea deţinuţilor şi 
a sclavilor, vedea că era o legătură, că dedesubt se 
ascundea ceva care îi scăpa. Desele treceri pe la 
şantier ale lui Decimus Silvanus îşi aveau o explicaţie, 
pentru că şi el, ca mulţi oameni bogaţi, alături de 
augustali, dăduse o importantă sumă de bani pentru 
înălţarea templului unui zeu al cărui nume era acelaşi 
ca al său. Plautius Priscus era prins în astfel de gînduri 


cînd contubernalul îl introdusese pe dac. De cum îl 
văzu, îngrijorarea pieri şi severitatea ce şi-o pregătise 
lăsă loc pe faţa lui unui zimbet, ca la bucuria unei 
revederi. 

— Tu erai, Butes? îl întrebă, ridicîndu-se de pe 
scaun. 

— Mă rog zeilor pentru sănătatea ta, Platius 
Priscus! salută Butes, oprindu-se la cîţiva paşi de masa 
de lucru a procuratorului. 

— Să fie adevărat oare? Chiar doreşti sănătatea 
unui roman, care în această parte a Daciei îi stăpîneşte 
pe daci, şi... 

— Nu numai pe daci, ci pe toată populaţia de aici. 
Dar să ştii, Plautius Priscus, că nu doresc sănătatea 
oricărui roman, militar sau civil; pentru tine, noi, cei de 
la Marodava, nutrim o deosebită admiraţie şi un adînc 
respect. 

Procuratorul privea cămaşa lungă, încreţită la git şi 
iţarii albi ca neaua cu care era îmbrăcat Butes. Pletele 
aproape albe îi cădeau lungi pe umeri. Pe obraz, 
semnul de rană lăsa un gol purpuriu în barba deasă, 
căruntă, care altădată fusese blondă şi frumoasă. li 
făcu semn să se apropie. 

— Stai pe scaun, Butes. Să ştii că-mi place cum 
vorbeşti: cinstit, pe faţă, fără prefăcătorie, aşa cum te- 
am auzit şi la sărbătorile acelea, lupercaliile şi... 
Procuratorul se opri la timp, îşi aduse aminte că la 
sărbătoarea coroanei se dusese travestit şi nu fusese 
recunoscut de nimeni. Dar cum se face că voi, dacii, 
nutriţi pentru mine atita respect? 

Butes se aşeză pe scaun şi îşi trecu încet degetele 
prin barbă. 

— Cine altul, Plautius Priscus, ar fi putut să trimită 
legionari să ne ajute să avem tihnă de sărbătoarea 


coroanei din anul trecut? Şi noi bănuim că, dacă 
Decimus Silvanus nu ne mai ia cu lăcomie din pamînt, 
n-o face fiindcă ar fi devenit mai bun, ci pentru că 
cineva l-a oprit, şi acela nu putea să fie altul decit 
procuratorul. 

Cuvintele lui Butes îl bucurară mult pe procurator 
şi orice urmă din neliniştea cu care îl primise se 
spulberă. 

— Vorbeşti frumos limba Romei, Butes, poate că 
eşti un dac umblat, greu încercat... 

— Am umblat... şi m-au încercat greu prăpădul 
care s-a abătut asupra ţării mele, frămiîntarea care a 
venit după aceea... 

Procuratorul clătina uşor capul. Îi plăcea că dacul 
vorbise, gîndind la războiul prin care fuseseră cotropiţi 
şi la răscoala cea mare pornită după aceea, folosind 
cuvinte cum nu se putea mai potrivite. 

— Am învăţat limba Romei de la Canidia şi de la 
Staberius, continuă Butes, mă doare în suflet cînd mă 
gîndesc că moartea unui bărbat atît de brav a rămas 
nepedepsită. 

— Acum totul e prea tîrziu, murmură procuratorul, 
n-am mai putea să îndreptăm nimic din nenorocirea 
care s-a produs. 

— Niciodată nu e tirziu pentru a se pedepsi o 
ticăloşie... 

Procuratorul căută să schimbe vorba, de teamă să 
nu scape ceva din care Butes ar prinde că el ştia ce se 
petrecuse la Marodava cu răpirea Canidiei. 

— Voi aţi auzit că Publius Octavianus a murit? 
Canidia era singura lui moştenitoare, aşa că acum este 
una din cele mai bogate femei din Roma. 

— Care poate că încă nu ştie că soţul îi este mort... 


— Şi care poate că ar fi renunţat la el dacă ar mai 
fi fost în viaţă. Dar să lăsăm asta şi să revenim la 
lucruri mai proaspete şi mai importante. De la 
lupercalii, nutresc pentru tine numai gînduri bune, 
Butes, altfel ţi-aş fi vorbit scurt, fără să mă întind la 
vorbă. Să ştii că nu e uşor să fii procurator, şi tocmai 
aici. Din nou mi se raportează de alte lovituri ale 
triburilor de dincolo de hotar, iar pe de altă parte voi, 
dacii... 

— Dacii n-au făcut nimic, n-au pornit nimic, Platius 
Priscus! 

— Bine, să vedem... Dar ia spune-mi, Butes, pentru 
ce ai venit la mine? Sînt gata să-ţi ascult păsul. 

— Acum, după ce am vorbit atit, pot să-ţi spun de- 
a dreptul, Plautius Priscus, e vorba de Decibalos! 

— Aţi aflat şi voi ce s-a întîmplat? 

— Am aflat, dar nu pentru cele petrecute acum 
cîteva zile am venit, ci pentru punerea lui în libertate. 

Procuratorul se mişcă neliniştit în scaun. 

— El a fost pedepsit pentru tăinuirea unui sclav, iar 
acel sclav e gladiator al lanistului Verus, aşa că... 

— Dar totul s-a pornit de către lanist folosind 
minciuna, Plautius Priscus. Acum, după încercarea de 
împotrivire şi după ordinul pe care l-ai dat, mi s-a 
încuviinţat ieri să vorbesc cu Decibalos. El mi-a spus 
că, atunci cînd a venit la lanist şi i-a cerut să i-l vindă 
pe gladiator, n-a ştiut că acesta fugise. Era în joc viaţa 
fiicei sale, care cică l-ar iubi pînă la disperare pe 
gladiator şi, cînd vine o astfel de nenorocire, cite 
greşeli nu poate să facă un părinte? 

Privindu-l atent, procuratorul clătină capul cu 
neîncredere. 

— Dacă lucrurile ar fi rămas aici, aş fi fost gata să 
te cred, dar ele s-au petrecut altfel: dacul a vrut să-l 


cumpere pe gladiator şi după ce lanistul i-a spus că 
acesta a fugit, şi atunci nu e drept ca noi să gindim că 
Decibalos ştia, şi ştie încă, unde stă ascuns acel 
Gemellinus? 

— Plautius Priscus, ai trimis legionarii de au 
scotocit toată Marodava! răspunse Butes îngrijorat, dar 
şi hotărît să ducă mai departe lupta. 

— Spune-mi cinstit, Butes, ce se ascunde aici? Mie 
îmi plac dacii, ei sînt aprigi la miînie, dar şi de bună- 
credinţă. Păstrez pentru voi această convingere 
nestrămutată, însă nu trebuie să ne socotiți proşti pe 
noi, romanii. In ultimele zile, după cele petrecute pe 
şantierul templului, am mai stat de vorbă cu lanistul şi 
pentru mine acum este limpede: voi, dacii, ştiţi unde 
se ascunde acel gladiator! 

— Şi dacă nu va fi găsit niciodată acel sclav fugar, 
puteţi să nenorociţi un om, o familie? Cit o să-l ţineţi pe 
Decibalos? 

— iți repet întrebarea, Butes: Ce se ascunde aici, 
ce urmăriţi voi? Mai am o probă, care mă face să fiu şi 
mai bănuitor: nişte daci au mai încercat să-l elibereze 
pe acel sclav cînd nici nu era gladiator. Pentru ce au 
făcut ei asta, aşa, numai de dragul lui? 

Căutind să se stăpinească, pornit să împingă 
lucrurile cît mai departe, însă fără să depăşească 
măsura, Butes lăsă pentru mai tîrziu lovitura prin care 
spera să-l înduplece pe procurator, convins că Plautius 
Priscus era un bărbat cinstit şi drept. 

— Cînd un popor nu mai are căpetenii, nu are nici 
cui să se plingă şi nici cine sa-l creadă!... murmură el 
destul de tare şi de rar pentru a fi înţeles de 
procurator. 

— Ai spus un mare adevăr, Butes, dar pe mine mă 
atinge numai în parte. Eu nu sînt o fostă căpetenie 


dacă, iar nu eu, Plautius Priscus, am supus Dacia, însă 
întotdeauna am fost şi sînt gata să vă ascult plîngerile 
şi să vă cred durerile. De cînd voi aţi dezlănţuit 
răscoala cea mare, aţi început să fiţi mai mult preţuiţi 
şi temuti de romani; v-aţi ales cu un fel de nimb de 
măreție prin dîrzenia voastră. 

Bun cunoscător la oameni, procurorul se aplecă 
peste masă şi-l privi adînc în ochi. 

— Spui că dacii nu mai au căpetenii? îl întrebă rar, 
cu voce potolită. Dar tu eşti una din căpeteniile lor! 

Un fior îl fulgeră pe Butes prin tot trupul. Se întrebă 
cu îngrijorare dacă nu cumva procuratorul aflase ceva 
şi, mai ales, dacă ştia că îl are în faţă pe fostul 
taraboste Burio. Se strădui să se ţină tare, să înfrunte 
primejdia. 

— Oamenii nu pot trăi împrăştiaţi, începu el, caută 
totdeauna să se stringă, să trăiască laolaltă, şi aşa 
ajung să asculte de cuvintul unuia dintre ei. Asta, cu 
atit mai mult, în vremuri vitrege. Şi la Marodava, de 
cîtva timp i-am văzut că au cam început să mă întrebe 
pe mine cîte ceva, să-mi respecte vorba, la sărbători 
m-au ales să conduc mulţimea şi s-o înveselesc. Nu pot 
să-mi dau seama pentru ce au făcut toate astea, deşi 
sînt alţii mai potriviţi să fie ca un fel de căpetenie... 

Butes tăcu şi aşteptă ca procurorul să spună tot ce 
ştia, dacă în adevăr aflase ceva. 

— Da, asta am văzut şi eu, aşa mi s-a şi spus, doar 
nu-ţi închipui că n-avem pe acolo iscoade de-ale 
noastre. Aşadar, la Marodava tu eşti un fel de 
căpetenie; de mult mă gindisem ca şi noi să te privim 
tot la fel. 

— Dacă nu veneam astăzi aici, poate că 
procuratorul nu se mai gindea... glumi Butes. 


Curajul îi revenise cu totul, nu se mai îndoia, 
romanii nu ştiau cine se ascundea sub acest nume. O 
căldură plină de mulţumire îl năpădi pentru dirzenia cu 
care dacii din Marodava păstrau taina lui. 

— Să ştii, Plautius Priscus, reluă el, nu vei putea să 
faci niciodată din mine o bită ageră cu care să loveşti 
în daci; aş fi o măciucă cu totul altfel, care cade tocmai 
pe cel ce caută să o minuiască. 

Cele spuse de Butes îl mulţumiră şi mai mult pe 
procurator. Îi plăcea vorba lui dreaptă, fără vicleşuguri 
şi fără ocoluri. 

— Nu pot să-ţi spun tot ce gîndesc despre tine, dar 
să ştii că te preţuiesc mult. De citeva ori m-am gîndit 
să te chem şi să stăm de vorbă. Dacă nu greşesc, cînd 
ne-am despărţit, de lupercalii, parcă ţi-am şi spus-o. 
Haide, Butes, aştept să-mi spui adevărul, ce este cu 
acel gladiator Gemellinus? 

— Mai mult decit Decibalos nu ştiu nici eu, Plautius 
Priscus. 

— Şi totuşi se ascunde ceva, şi acel ceva poate că 
va ieşi odată la lumină. Dar să lăsăm asta. Spune-mi, 
Butes, ce zici de acele lovituri care se dau pe la 
Apulum şi pe la Ulpia Traiana Sarmizegetusa, parcă ți- 
am vorbit de ele la lupercalii, ştii că sînt acum mult mai 
dese şi mai puternice? Dar povestea a început să fie şi 
mai frumoasă. Am auzit că stăpiînul unei ferme a primit 
un papyrus prin care era ameninţat cu moartea, dacă 
în timp de o săptămînă nu va împărţi cîte o sută de 
sesterţi la fiecare sărac din vicul din apropierea fermei 
lui. Cică s-a dus el la castrul din apropiere şi i-a cerut 
centurionului legionari să-l păzească, s-a ţinut tare 
vreo două, trei zile, dar în cele din urmă spaima de 
moarte l-a învins şi nu se sfirşise saptămina cînd 
fiecare sărac îşi primise suta de sesterţi. M-am gîndit 


de multe ori ce ar trebui să fac dacă astfel de atacuri 
se vor da şi prin părţile noastre? Eu ţin mult ca aici să 
fie linişte, să nu se trezească ura dintre romani şi daci. 
Dacă cei ce se dedau la astfel de lovituri ar fi latroni 
fără căpăiii, veniţi de aiurea, nu m-aş îngrijora prea 
mult, însă bănuiesc că sînt daci, ceea ce face situaţia 
mult mai grea, căci ei se ajută, sînt uniţi în faţa 
primejdiei şi îi ascund cu grijă pe cei urmăriţi de gărzi. 
Spune-mi, Butes, ce gindeşti despre toate astea? 

Butes se aştepta la o astfel de întrebare. Căpătase 
convingerea că procuratorul era un om drept, care nu-i 
ura pe daci, dar care îşi îndeplinea fără şovăire 
îndatoririle militare.şi administrative. Îi răspunse fără 
să-l înfrunte şi fără să-i ascundă ce gîndea: 

— Eu nu pot să fac decit ceea ce ai face şi tu, 
Plautius Priscus, dacă romanii ar fi subjugaţi de alt 
popor mai puternic. Nu mă îndoiesc că nici tu n-ai da 
un roman pe mina celui care ţi-a subjugat neamul. 

Procuratorul confirmă clătinînd capul. Se întinse 
din nou peste masa: 

— Acum am înţeles, Butes, poate că n-o să vreţi să 
recunoaşteţi, dar convingerea mea rămîne 
nestrămutată: acel gladiator fugar trebuie că e de felul 
lui dac şi, ca dac, a găsit la voi adăpost şi 
ascunzătoare, aşa că ceea ce a făcut Decibalos n-a fost 
decît o încercare de a-l elibera! 

— Şi totuşi, adevărul este că fiica lui Decibalos... 

— Da, presupun că fata îl iubeşte, deci cu atît mai 
mult îl vreți liber... 

— Nu te gîndi numai la asta, Plautius Priscus, 
nenorocirea este mult mai mare: fiica lui Decibalos a 
fost răpită de mai mult timp şi toate încercările noastre 
de a-i da de urmă s-au dovedit neputincioase. Acum 


casa lui Decibalos a rămas pustie, nevasta lui îşi plinge 
toată ziua bărbatul şi fata, e cu inima zdrobită. 

— Spune-mi că glumeşti, Butes, cum de s-a putut 
întîmpla una ca asta? Mie nu mi s-a raportat... 

— Cînd e vorba de daci, legionarii şi tabularii... 

— Se poate, de aceea îi pedepsesc cu asprime pe 
cei vinovaţi de astfel de fapte. 

Indreptîndu-se în scaun, Butes îl fixă cu privirea pe 
procurator. 

— Acum pot să-ţi spun tot ce am gîndit cînd m-am 
hotărît să pornesc la tine şi asta e totodată şi cererea 
ce ţi-o fac: dacă Decibalos va fi pus în libertate, eu şi el 
vom pleca în căutarea fetei şi, cum bănuim că acolo 
unde se găseşte unul va fi şi celălalt, vom da astfel şi 
de ascunzătoarea gladiatorului. Noi ne străduim să 
aflăm urmele fetei, voi ţineţi să-l prindeţi pe gladiator... 

— Nu, asta niciodată! rosti procuratorul, săltîndu- 
se de pe scaun. Mi se par toate atît de încîlcite, încît nu 
se poate să nu se ascundă aici ceva... 

— Platius Priscus, îţi cer eliberarea lui Decibalos, 
insistă Butes cu hotărire, ridicîndu-se şi el în picioare. 
Altfel, atunci cînd vei voi tu, să nu fie prea tirziu! Ai 
spus că-i cunoşti bine pe daci... 

— Dacă aş lua vorbele tale drept o ameninţare, te- 
aş putea trimite pe şantier lîngă Decibalos! strigă 
procuratorul. 

— Face o mare greşeala cineva dacă se încrede în 
bunătatea celui ce-l asupreşte! Noi, dacii, trăim 
vremuri grele, am ajuns ca numai în suflete să mai 
avem revoltă, căci picioarele şi braţele ne sînt 
amorţite, dar să ferească zeii, Plautius Priscus, ca 
trupurile noastre să înceapă să se dezmorţească! 

— Vrei să spui că porniţi din nou răscoala? 


Cu totul schimbat, palid, procuratorul sună din 
clopoțel şi un contubernal intră în fugă. 

— Să vii cu doi legionari şi să-l... 

Tăcu văzînd lucirea din ochii lui Butes. Dacul nu 
făcuse nici o mişcare, îşi strinsese numai fălcile cu 
putere şi îşi schimbase neliniştit greutatea trupului de 
pe un picior pe altul. Se întoarse din nou spre 
contubernal şi îi spuse cu voce mai potolită: 

— Du-te, nu mai am nevoie de nimic! 

Se aşeză la loc pe scaun şi îşi prinse capul în miini. 
Butes era un om pe care începuse să-l preţuiasca mult. 
li ascultase cuvintele şi în toate văzuse adevărul, deşi 
în ele răsunase o revoltă greu stăpinită. 

— Te-am supărat mult, Plautius Priscus! curmă 
Butes tăcerea. Pot să plec? 

Procuratorul nu-i răspunse. Se găsea într-o mare 
nehotărire, îşi dădea seama că prin eliberarea lui 
Decibalos ar fi ajutat să se descurce multe, însă nu 
putea să se poarte binevoitor cu nişte oameni care 
ascundeau un sclav şi mai ales cu oameni care 
preferau să sacrifice pe unul dintre ei decit să-l trădeze 
pe fugar. Tirziu ridică privirea şi, după ce sună şi 
contubernalul intră, ordonă cu voce înceată, în care nu 
se vedea nici mînie, nici pornire, nici înţelegere, nici 
bunăvoință: 

— Dacul e liber, poţi să-l conduci afară. 

Pe drumul pînă la Marodava, Butes încercă de mai 
multe ori să repete în gînd tot ce vorbise cu 
procuratorul. De fiecare dată îşi dădu seama că nu 
greşise cu nimic şi totodată că nici Plautius Priscus nu 
se arătase un om prea rău. Plecase la Porolissum 
nutrind multă speranţă şi acum se întorcea cu totul 
descurajat. Nici nu ştia încotro să mai apuce şi ce să 
mai facă. Se socotise văzut bine de procurator; aceasta 


o constatase după felul cum fusese primit şi din modul 
în care îi vorbise. Speranţa lui se prăbuşise în clipa cînd 
crezuse că se afla foarte aproape de izbindă. Se gîndi 
să pună la cale ceva, ajutat de Sagitulp şi de Ampelia 
şi, prin decurionul Fuscianus, să uşureze fuga lui 
Decibalos de pe şantier. Ajunse cu gîndul să-l vadă 
chiar scăpat de acolo, dar mai departe nu mai găsea 
ce ar fi putut să mai facă. Un fior îl săgetă cînd îşi dădu 
seama că în loc de unul ar ajunge să fie urmăriţi doi: 
Dicomes şi Decibalos. Şi din nou îşi aminti de soarta 
Sarmidei, despre ea nu reuşise să afle nimic. Getio, 
care pornise în căutarea fetei, nu trimisese nici o 
veste. De la Sarmida gîndul îi trecu la Decimus 
Silvanus. De curind se mutase un proaspăt libert în 
casa care fusese a lui Staberius şi a Canidiei, un sclav 
căruia bogatul fermier îi acordase libertatea. Ce se mai 
urmărea? Pe Lucrinus şi pe Hermias nu-i eliberase 
decît cu anumite scopuri, ale căror roade începeau să 
se vadă. Acum cînd se apropia de casă, tot mai mult îşi 
micşora pasul, ca şi cum n-ar fi vrut să mai ajungă 
niciodată. Ştia că o găseşte din nou pe Gumida 
plingind şi pe Arghida lingă ea, încercînd să o 
liniştească şi să-i dea curaj. lar el ce putea să-i mai 
spună, cînd şi speranţa pe care şi-o pusese în 
procurator se spulberase? Nici nu băgă de seamă că 
ajunsese la cotitura drumului, de unde nu mai avea 
decit cîţiva paşi pînă acasă. leşi din gînduri cînd auzi pe 
larse vorbindu-i. Stătea la umbra unui măr, lîngă 
îngrădeala unei ogrăzi. 

— Cînd omul merge tot privind în jos şi călcînd rar, 
mari trebuie că-i sînt întristarea şi îngrijorarea din 
suflet. 

Văzindu-l, Butes se învioră. 


— Tu erai, bătrîne? Nu te-am mai văzut de mult. 
Să-i mai rog pe zei pentru sănătatea ta? îl întrebă în loc 
de salut. 

— Nu te mai obosi, bunule Butes, că o faci 
degeaba! Cu netrebnicii de zei de mult sînt certat, iar 
bătrîneţea mea nici nu mai are nevoie de sănătate. |ţi 
cunosc durerea şi îngrijorarea, bunule Butes, aşa e că 
n-ai făcut nimic la Porolissum? Mi-a spus Gumida 
adineauri unde eşti plecat. 

— Nimic, bătriîne! Pentru noi, zeii au închis toate 
drumurile. Vezi, în aceste trei căsuțe: a lui Decibalos, a 
mea şi a lui Staberius, unde altădată era veselie şi 
belşug, acum găseşti numai durere şi nemîngiiere. lţi 
mai aminteşti de petrecerea de anul trecut, cînd 
Sarmida împlinise şaptesprezece ani? Ne-ai cîntat mult 
şi frumos din nai! Acum de ce nu mai cînţi, bătrine? 

Butes tăcu şi se aşeză la umbră lîngă larse. 

— Sînt şi eu cum este cucul, cînt numai cînd vreau 
să fiu auzit şi tac cînd trebuie să trec nevăzut. Nu ţi-am 
spus-o pînă acum, bunule Butes, peste durerea mea 
cea veche s-a aşezat alta nouă: după zeiţa Sarmida 
umblu şi eu, o caut zi şi noapte, ca şi tine. 

Butes clătină încet capul şi oftă cu durere: 

— Nici nu ştiu încotro s-o mai apuc, bunule larse, 
aş porni oriunde dacă aş prinde un semn cît de mic 
despre locul unde se găseşte. Citeodată mă gindesc 
îngrozit că s-ar putea ca fata să nici nu mai fie în 
viaţă... 

Bătrînul îl apucă de umeri şi-l scutură cu putere. 

— Omule, tu te-ai prostit pînă-ntr-atita? Nu ştii că o 
fată frumoasă nu poate să fie dorită decit de un bărbat, 
că cel care a furat-o o păzeşte ca pe ochii din cap? 

Butes simţi un fior prin trup, gîndul îi alergă din 
nou la Dicomes. Ar fi fost el în stare să facă o astfel de 


faptă? Numai cu el ar fi putut să plece Sarmida de 
bunăvoie. 

— Eu pe acel bărbat îl caut, continuă bătrînul, şi 
inima îmi spune că am să-l găsesc pe aici, pe aproape. 
Acum mă ajut de copii mei, de Marcellus şi de Lygia. 
Legionarul nu v-a uitat, pe tine şi pe Decibalos, de cînd 
i-aţi dat bani s-o cumpere. Pe Decibalos tot îl mai ţin la 
muncă pe şantier? Pentru ce a vrut el să-l cumpere pe 
gladiatorul acela? Asta nu pot să înţeleg! 

— Hei, bătrîne, e o taină şi aici, poate că o vei afla 
odată. Bătrînul îi aruncă o privire mustrătoare. 

— Aşadar aveţi o taină, pe care bătrînul larse nu 
trebuie s-o ştie?! 

— E în joc viaţa unui om... 

— Şi acela nu e Decibalos?!... Dacă nu trebuie să 
ştiu, atunci nu-mi spune! 

Butes nu răspunse. Se ridică şi se pregăti să plece. 

— Să nu-ţi pierzi curajul, bunule Butes, miine e 
sărbătoarea sclavilor şi eu o să fiu printre ei; de la 
sclavi se pot afla multe... 


5 


De idele lui august, mulţi stăpîni se pregăteau să- 
şi ajute sclavii pentru sărbătoarea lor. Era singura zi 
din an — sărbătoarea sclavilor — cînd ei erau liberi să 
petreacă, puteau să facă orice, întocmai ca şi stăpinii 
lor. În această zi toate se treceau cu vederea şi se 
iertau sclavilor. Cei mai buni la suflete nu se 
mulţumeau numai să le dea bani, mîncare şi vin, cu 
care să se ducă la locul de petrecere, ci să-i şi scu- 


tească de orice muncă. Erau şi unii care se prefăceau 
că au uitat, nu le dădeau nimic sau nu voiau să audă 
de această sărbătoare. In acest an însă procuratorul 
dăduse zvon ca toţi stăpînii să se arate mai 
mărinimoşi, pentru că sclavii erau bogăţia omului, prin 
munca lor ei agoniseau totul. De lupercalii toată lumea 
petrecuse de minune şi sărbătoarea sclavilor nu era 
decît un nou prilej de veselie, căci printre ei se ames- 
tecau de obicei şi din cei liberi, coloni, liberţi, veterani, 
mai ales dintre cei ce nu erau stăpiîni de sclavi şi îi 
priveau tot în rîndul oamenilor. Numai la daci 
sărbătoarea coroanei din acest an nu se mai 
desfaşurase cu plăcerea de viaţă, belşugul şi veselia 
din vara anului care trecuse. Butes, Sagitulp, Gumida şi 
Arghida nici nu merseseră la petrecere. Pe cîştigătorul 
coroanei îl primise Gruno, el stătuse în capul mesei 
mari şi căutase să înveselească mulţimea, dar totul se 
desfăşurase fără viaţă, fără bucurie, ca şi cum o umbra 
de tristeţe şi de îngrijorare plutise pe deasupra tuturor. 
Pentru ca sărbătoarea sclavilor să fie mai plină, mai 
veselă, mai zgomotoasă şi mai în văzul tuturor, se 
stabilise ca în acest an să se desfăşoare în acelaşi loc 
în care se sărbătoriseră lupercaliile, în Crîngul lui Pan, 
din apropierea templului lui Mithras. Ca şi de lupercaiii, 
aci aveau să se adune, pe lingă sclavi, şi oameni liberi 
din Serdos, Magnus şi Porolissum, poate chiar şi daci 
din Marodava, dornici să privească la petrecere, de 
aceea Decimus Silvanus şi Eufemus, cunoscuţi ca 
stăpinii de sclavi cei mai răi şi cei mai lacomi, se 
hotărîră să arate lumii că sînt foarte darnici. Puseră să 
se aducă la Crîngul lui Pan belşug de bucate şi de vin, 
din care sclavii lor să se ospăteze şi să petreacă din 
plin. Grija pregătirilor, a împărţirii bucatelor şi vinului o 
lăsară pe seama actorelui Ampliatus şi a vilicului 


Marsus, care nu uitară să pună deoparte pentru ei cît 
mai mult din cît porunciră cei doi stăpîni să dea. 

De dimineaţă Crîngul lui Pan începu să prindă 
viaţă. Soseau sclavi din toate părţile, unii însoţiţi de 
stăpiînii lor, căci în Serdos şi Magnus mulţi coloni şi 
veterani aveau numai cîte unul sau doi. Printre ei se 
puteau vedea şi cei doi sclavi al lui Theudotos, rămas 
în această zi să-şi servească singur muşteriii, precum 
şi sclavii pe care tabularul Lucrinus îi cumpărase 
pentru Metiada, şi mulţi alţii veniţi de la Porolissum. 
Cei mai numeroşi erau sclavii lui Decimus Silvanus şi ai 
lui Eufemus, la care se adăugau cei publici de la 
Porolissum, pentru care procuratorul urmărise cu 
deosebită grija pregătirile: îi îmbrăcase în haine noi, le 
dăduse hrană şi vin şi împărţise fiecăruia cîţiva sesterţi 
— unora mai mulţi, altora mai puţini — după vrednicie 
sau după felul cum îl vedea supraveghetorul. De 
sărbătoarea sclavilor, în şantierul templului zeului 
Silvanus de la Porolissum nu mai rămaseră la lucru 
decit oamenii pedepsiţi la muncă. Pe la vremea prînzu- 
lui, Crîngul lui Pan se umplu de lume. Printre mulţimea 
de sclavi şi de sclave, de oameni liberi — bărbaţi, 
femei şi copii — forfoteau negustori ambulanți, 
lăudîndu-şi marfa în gura mare, saltimbanci ce se 
opreau din loc în loc şi înveseleau pe cei din jur, 
cerşetori, care, prin cuvinte meşteşugit spuse, ştiau să 
trezească mila, şi vraci ce se lăudau că vindecă bube 
urite sau că puteau să ghicească viitorul. Tot Crîngul 
lui Pan era o mare de strigăte, omenie şi veselie. 

După ziua plină de zbucium din ajun, Butes nu 
dormise toată noaptea. Nu se luminase bine de ziuă 
cînd plecase spre Porolissum. Ajunsese în apropierea 
şantierului cînd soarele se urcase la cîteva sulițe pe cer 
şi se aşezase la umbra unui fag de la marginea pădurii. 


În lipsa sclavilor plecaţi la sărbătoare, pe şantier era 
mai puţină mişcare, lucrul îl urmăreau numai legionarii, 
căci supraveghetorul plecase cu sclavii. Aşteptă să se 
ivească prilejul, hotărît să schimbe cîteva vorbe cu 
Decibalos; îl vedea săpînd, alături de trac, de Odraste. 
Timpul trecea repede, iar legionarul care stătea la 
marginea şantierului, în apropierea lui Decibalos, nu se 
îndepărta de acolo. Butes îşi pierduse speranţa şi 
răbdarea, cînd dinspre Porolissum se ivi decurionul, 
comandantul gărzii de pe şantier. Acesta îl văzu şi se 
opri, cercetindu-l cu bănuială. De cînd se întimplase 
împotrivirea de pe şantier dezlănţuită de Decibalos, 
decurionul îi privea cu mai multă duşmănie pe daci. 

— Ce e cu tine aici, dacuie? îl întrebă. 

— Nimic, bunule decurion, mă odihnesc niţel la 
umbră. 

— Şi ceva mai departe de şantier nu puteai să te 
opreşti? la cară-te de-aici! 

Butes se ridică în picioare, dar nu plecă. 

— Dacă mergi la sărbătoarea sclavilor, bunule 
decurion, te duc la un dac care are un vin cum n-ai 
băut în viaţa ta, îi spuse, privindu-l fără să clipească. 

— Vorbeşti frumos limba Romei şi, după semnul 
din obraz, se vede că ai fost şi luptător, poate 
căpetenie în oastea lui Decebal sau a lui Sarmis. 

—Fiecare luptă pentru ţara lui, bunule decurion. 
Acum, după ce prăpădul s-a săvirşit, nu se mai poate 
face nimic. Da, am fost luptător şi îi iubesc pe ostaşi 
oriunde îi văd, căci şi ei sînt nişte oameni chinuiţi. Ce, 
tu n-ai vrea să fii acum acasă, lîngă ai tăi, liber şi 
liniştit? 

Decurionul mai făcu fără grabă cîțiva paşi spre 
Butes. 

— Tu nu stai degeaba aici, urmăreşti să faci ceva! 


Cu multă iuţeală, Butes duse mina la briu, apoi o 
întinse spre decurion, sunînd în palmă sesterţii. 

—lţi dau cît poţi să bei o zi întreagă din vinul cel 
mai bun, numai să mă laşi să schimb cîteva vorbe cu 
fratele meu, cu Decibalos! 

— Cu dacul din şantier?... Tu ştii ce mare necaz mi- 
a făcut? Era să se întîmple aici o adevărată răscoală. 

Butes răsturnă sesterţii în palma stingă, iar cu 
dreapta mai scoase alţii de la brîu. 

— Ți-i dau pe toţi, bunule decurion, dacă mă laşi să 
vorbesc o clipă cu el! 

Dccurionul privi cu lăcomie sesterţii din palmele lui 
Butes, apoi cătă cu grijă în susul şi în josul drumului. 

— Dar să nu pui ceva la cale, altfel dau ordin să-l 
păzească mai bine. Să te dai mai sus, pe mal, lîngă 
gardul ce împrejmuieşte şantierul, iar eu o să stau 
departe, mai retras în pădure. Dacă încerci să fugi, te 
străpung cu spada! 

De lîngă un tufiş de fagi mici, Butes slobozi un 
strigăt uşor de huhurez, numai atit cît să-l audă 
Decibalos. Acesta se opri din lucru şi privi atent în 
susul colinei, spre pădure. Urcă malul proaspăt săpat, 
se lăsă pe brinci şi se apropie de gard. Odraste, care îl 
văzuse plecînd, stătea rezemat în lopată şi îl privea 
mirat. Cu multă grabă, Butes îi povesti printre 
zăbrelele gardului ce făcuse la procurator şi-l îndemnă 
să nu-şi piardă speranţa. Ca să-i mai întărească 
răbdarea şi curajul, îi spuse că au primit veşti de la 
Dicomes, şi că Sarmida se afla cu el în munţi — aşa se 
sfătuise cu Sagitulp şi cu Gumida. La această veste, 
Decibalos se schimbă dintr-o dată. 

— Dacă copiii se întorc acasă, să ştii că fug într-o 
noapte şi n-o să-mi dea de urmă! spuse vesel, plin de 
încredere. 


— Am venit să-ţi las şi ceva bani, cu ei te ajuţi 
altfel. Vezi ce poţi să aranjezi cu un legionar, şi o să-i 
mai dăm de va fi nevoie. 

Prins de înfrigurarea cu care vorbea, Butes nu auzi 
că dinspre Porolissum răsunau ropote de cai ce se 
apropiau în galop. Tăcu numai cînd decurionul îi înfipse 
mîna cu putere în gulerul cămăşii şi îl ameninţă cu 
spada. Călăreţii se opriră în drum, în dreptul lor. Erau 
procuratorul şi centurionul Servilius. 

—Ce faci acolo, decurioane? strigă centurionul. 

—L-am prins pe dacul ăsta, poate că vrea să-l facă 
să fugă pe cel din şantier, pe Decibalos! raportă el 
puţin încurcat. 

Procuratorul dădu pinteni calului şi porni în sus 
spre ei. De cum îi văzuse, îl recunoscuse pe Butes. 
Incepu să zimbească, în sinea lui se bucură că se ivise 
prilejul să-l întîlnească atît de repede. Toată noaptea 
se gindise la cele ce vorbise cu el şi regretase că se 
purtase atit de aspru. Ceva lăuntric îl împingea să şi-l 
facă prieten pe dac şi dorea aceasta, dar nici nu voia 
să se arate slab şi nehotărit. Se apropie de Butes şi 
opri calul la cîțiva paşi de el. 

—Aşa, decurioane, se vede că eşti un bun militar 
dacă tu păzeşti şantierul şi nu legionarii tăi. 

— Veneam pe drum, Plautius Priscus, şi l-am văzut 
pe dac mergind pe furiş printre fagi... încercă să 
lămurească decurionul. 

Procuratorul privi îndelung spre Butes. Decibalos 
se trăsese devale, sărise sub malul de săpătură şi 
stătea rezemat în lopată, ca şi Odraste. 

— Se vede treaba că voi, dacii, sînteţi nişte oameni 
care muşcaţi şi din stîncă, nu vă daţi înapoi din faţa 
unui obstacol. Cîţi sesterţi ai primit, decurioane, ca să-l 
laşi să vorbească pe ascuns cu Decibalos? 


— Jur pe toţi zeii, Plautius Priscus! 

—Am glumit, decurioane, zise mai mult ca să-l 
liniştească, deşi nu se îndoia de cele spuse. Ei, ce stai, 
ce ai de gînd să faci? 

— Să-l leg pe dac şi să-l duc în şantier la... 
Procuratorul ridică mîna şi-i făcu semn să tacă. 

— Nu, decurioane, ordinul meu este să-l laşi liber! 
Pe mine nu mă miră că dacul a venit, ştia că de 
sărbătoarea sclavilor mulţi oameni au să fie plecaţi din 
şantier şi, se înţelege, a gindit că va găsi mai uşor un 
prilej să vorbească celuilalt dac, şi acel prilej l-a găsit, 
decurioane!... Dacă, după ce mă-ndepărtez, aflu că l-ai 
oprit şi nu l-ai lăsat să plece, te vei vedea şi tu săpînd 
alături de ceilalţi din şantier! Cu voia mea, poate să 
schimbe cîteva vorbe cu Decibalos. 

După ce mai aruncă spre Butes o privire, 
procuratorul întoarse calul şi, însoţit de centurion, 
începu să coboare în grabă spre drum. Intimplarea îl 
înveselise. Se ivise mult mai repede decit sperase 
prilejul pe care îl dorea, acela de a-i arăta încă o dată 
dacului mărinimia sa, şi aceasta nu ca un semn de 
îngimfare, ci ca o dovadă de preţuire. 


De sus, dintre coloanele villei sale, Decimus 
Silvanus privise mult timp peste Marodava adunarea 
sclavilor în Crîngul lui Pan. Văzuse şi cînd sclavii săi 
plecaseră în două cete mari spre locul de petrecere, 
avînd în frunte una, pe Ampliatus, iar alta, pe Marsus. 
Soarele se înălţase şi venise amiaza cînd el mai 
cercetă încă o data împrejurimile pînă departe spre 
Porolissum. Pe drumuri nu se mai vedea nimeni, lumea 
se strinsese la sărbătoare. În curtea villei era linişte. 
Oprise numai cîțiva sclavi mai de încredere pentru 
pază şi pentru a se şti mai în siguranţă. Se mişcă 


neliniştit şi de cîteva ori dădu să plece, dar se opri. O 
uşoară paloare şi o împietrire a feţei arătau cit era de 
tulburat, ca şi cum se găsea în pragul unei hotăriri 
grele. Îşi sălta nervos umărul şi din cînd în cînd în colţul 
gurii se contura cite un zîmbet slab, iar prin trup îi 
treceau valuri de căldură, cu gindul la plăcerea mult 
aşteptată. Mai privi o dată soarele, se hotări, se 
întoarse şi cu paşi repezi intră în atriu şi de acolo trecu 
în tricliniu. Găsi masa pregătită, aşa cum poruncise. Ar 
fi vrut să măniînce, dar nu avea pofta, foamea îi pierise. 
Umplu de cîteva ori cupa cu vinul cel mai bun şi o goli 
cu înfrigurare. Se trînti apoi pe un pat şi rămase mult 
timp lungit cu faţa în sus. Se ridică şi trecu în tabliniu, 
luă o oglindă şi se admiră îndelung. Incepu să 
zimbească satisfăcut, se vedea bărbat în plină putere, 
pe care de nenumărate ori femeile îl doriseră. Paloarea 
şi neliniştea de pe faţă nu-i plăcură, dar nici nu le 
putea înfrînge. Cupele de vin golite le simţea prin tot 
trupul şi curajul îi creştea. După ce se mai cercetă o 
dată, aruncă oglinda, trecu în atriu şi de acolo în 
exedra. Se văzu faţă-n faţă cu Sarmida şi cu Afra — 
sclava care o păzea. Privi fata şi îşi dădu seama cit de 
mult se schimbase. Slăbise, fără să piardă din 
frumuseţe, ochii îi erau adinci, iar căutătura speriată. 
De mult n-o mai văzuse; de cînd căzuse greu bolnava, 
zile de-a rîndul fusese îngrijorat de sănătatea ei. Pe 
Afra o acoperise cu multe daruri, numai să o 
îngrijească bine şi să-i ţină trează speranţa că după ce 
se va însănătoşi va fi dusă înapoi acasă. 

— Tu poţi să pleci, Afra! îi spuse sclavei, aşezindu- 
se pe scaun, lîngă patul pe care stătea Sarmida. 

Continuă să o privească. O găsea tot fragedă şi 
frumoasă, dar părea o altfel de frumuseţe. Inainte o 
văzuse numai în ie şi fotă, ca pe toate dacele, nu cum 


erau îmbrăcate fetele romane. Acum purta stolla şi 
peste ea palia, aşa cum o îndemnase Afra, cînd îi luase 
lucrurile, spunîndu-i că trebuiau spălate, şi de atunci 
nu i le mai dăduse. Cu părul blond auriu, căzut peste 
palia de culoarea frunzelor ce se pregătesc toamna să 
cada, cu ochii albaştri, mari, umezi, era o frumuseţe 
ameţitoare, care-l zăpăci pe Decimus Silvanus şi îi tăie 
din pornire. Nu mai încercă să-i vorbească folosind 
cuvintele pe care de mult şi le pregătise, socotind-o pe 
fată o dacă proastă, cu care se va descurca uşor. 
Privirea ei speriată, dar dirză era un semn că-şi dădea 
seama de situaţia în care se găsea şi aştepta plină de 
hotărîre ca lupta să înceapă. 

— Ai fost greu bolnavă, începu el pradă tulburării 
ce-l cuprinsese, iar îngrijorarea mea destul de mare. 
De acum înainte toate se vor îndrepta şi te vei simţi 
mai bine. Vreau să fii fericită, Sarmida, mă gindesc să 
te fac stăpiîna acestei ville, a fermei mele, a tot ce este 
al meu! 

Cît timp îşi făcuse planurile de răpire a fetei, nu se 
gîndise niciodată că, avind-o în puterea sa, va ajunge 
să se roage de ea, de aceea nu venise pregătit să-i 
spună că şi-o va face soţie. Nu-şi închipuise că ar fi cu 
putinţă ca o femeie dintr-un neam barbar, cum erau în 
mintea lui dacii, să ajungă stăpina vieţii sale. Totul se 
schimbă în el din clipa cînd pătrunse în exedra. Văzind 
că ea nu răspunde, continuă: 

— Îmi dau seama că am săvîrşit o mare greşeală 
răpindu-te şi prin asta am atras asupra mea ura ta, dar 
mă voi strădui să îndrept totul, şi aici, şi acasă la tine, 
încît să fim cu toţii fericiţi. Voi ruga pe procurator ca 
Decibalos să fie lăsat liber. 

Cînd auzi că tatăl era încă la Porolissum, privirea ei 
se aprinse şi pieptul începu să-i salte năvalnic. 


— Pentru mine tata suferă atît de mult!... Eu l-am 
împins să se ducă acolo... 

— Suferinţa lui va lua sfîrşit cît mai curînd dacă tu 
vei fi bună cu mine... şopti el, aplecîndu-se spre ea şi 
întinînd braţul s-o cuprindă peste mijloc. 

Cu o mişcare scurta, ea se retrase şi împinse o 
pernă între ei. Decimus Silvanus prinse în privirea ei 
silă şi scîrbă. Se simţi umilit, nu găsi ce să-i mai spună. 
Dacă Sarmida ar fi fost femeie în tot înțelesul 
cuvîntului, nu o copilă necunoscătoare într-ale vieţii, ar 
fi ştiut cum să se poarte cu bărbatul de lingă ea, 
stăpinit de porniri lacome. Toţi din Marodava aflaseră 
de fărădelegile, silniciile şi neruşinările ce le făcea cu 
femeile pe care le aducea de la Porolissum sau din altă 
parte. Unele plecau vesele şi pline de daruri, altele 
fugeau plîngînd, batjocorite şi bătute în orgii în care 
vinul cursese în valuri. La Sarmida totul se reducea la 
scîrbă şi la ura pentru el. Cuvintele pe care le rostise în 
faţa ei poate că le spusese şi la alte femei nefericite. 
Furia puse stăpînire pe el. Nu fusese niciodată umilit 
de o femeie şi niciodată nu i se arătase silă şi scîrbă, 
nici chiar de acelea pe care le bătuse, ca satisfacția să- 
i fie şi mai mare. Frumuseţea Sarmidei o vedea acum 
altfel, o frumuseţe sălbatica, care nu putea fi stăpînită 
decit prin forţă. 

— Mă priveşti cu scîrbă, uiţi că te găseşti în 
puterea mea? îi strigă suflind greu, stăpiînit de porniri 
pline de patimi. 

Se întinse din nou spre ea, hotarit să o stringă la 
piept, dar nu avu timp, căci Sarmida sări ca o săgeată 
şi se retrase în colţul cel mai îndepărtat al încăperii. 
Nimic nu mai rămase omenesc pe faţa veselă cu care 
Decimus Silvanus intrase în exedra, fiara din el ieşise 
la iveală, 


— Pui de barbar, te voi face altfel să cunoşti 
bărbatul! Se repezi asupra ei, o săltă în braţe şi, fără 
să-i ia în seamă zvircolirile, se trinti cu ea pe pat. 
Sarmida nu-şi pierdu cumpătul, se răsuci fulgerător, 
scăpa dintre braţele lui, sări în picioare şi fugi spre uşă. 
Nu apucă însă s-o deschidă, căci Decimus Silvanus o 
prinse de palia şi o trase cu putere înapoi. Palia se 
sfişie şi fata se văzu în faţa lui cu stolla ridicată pînă 
deasupra genunchilor. Se repezi din nou asupra ei şi, 
stringînd-o la piept, se prăbuşi cu ea pe pat. Căută s-o 
prindă sub greutatea trupului sau voinic, se lupta cu 
ea, încercă în toate chipurile să-i împiedice orice 
mişcare, dar nu reuşi. În zvîrcolirile lor mute de-a 
lungul şi de-a latul patului, stolla se săltase pînă către 
umeri şi tot trupul tînăr, cu sînii mici şi tari, rămăsese 
gol. Dar ea nu luă în seamă ruşinea, purta o luptă. Se 
împinse cu picioarele într-o parte, şi, fără ca el să 
bănuiască ce urmărea, îşi înfipse dinţii în urechea lui. 
Durerea îl făcu să uite tot ce urmărea. Îngrozit, îl 
săgeta gindul că ar putea să rămînă fără o ureche. De 
durere şi de ciudă deveni cu totul fiară, în ea nu mai 
vedea femeia pe care o dorea, ci o duşmancă de 
moarte. Cu o mişcare fulgerătoare o izbi cu pumnul 
peste faţă, îi auzi ţinătul sfişietor şi îşi simţi urechea 
slobozită, caldă de sîngele ce începuse să curgă. In 
aceeaşi clipă răsună o bufnitură în peristyl, apoi uşa de 
la exedra se deschise, lovindu-se de perete, în prag 
stătea Opian, sclavul care luase parte la răpirea fetei, 
şi care de atunci se gindise numai la ea şi urmărise tot 
ce se petrecea în jurul ei. 

— leşi afară, Opiane, că pun să te spînzure! strigă 
Decimus Silvanus, uitînd de durerea de la ureche. 

Sclavul nu se mişcă. O privi pe Sarmida dezgolită, 
prinsă sub trupul lui Decimus Silvanus. 


— Ajută-mă, sclavule, toţii zeii să te ţină! Poate că 
şi tu ai o soră care are nevoie de ajutorul cuiva! îl 
imploră Sarmida. 

Decimus Silvanus se răsuci într-un cot, Sarmida 
sări şi îşi trase stolla. 

— leşi afară, sclavule, nu înţelegi? se răsti din nou 
Decimus Silvanus. 

Sclavul stătea în prag, nemişcat. De Decimus 
Silvanus nu se temea, ştia că putea să-l înfrîngă. Făcu 
un pas înăuntru şi închise uşa. Orbit de furie, Decimus 
Silvanus se aruncă asupra lui, dar sclavul făcu o 
mişcare scurtă, se trase într-o parte. Se aruncă din 
nou, iar sclavul nu se mai putu feri. Se încinse lupta pe 
viaţă şi pe moarte, se prăbuşiră amindoi încleştaţi, 
răsucindu-se pe pardoseala încăperii. După multe 
încercări, Decimus Silvanus făcu o mişcare înşelătoare, 
reuşi sa-şi înfigă miinile în gitul sclavului şi se încorda 
să-l strîngă din răsputeri, însă în aceeaşi clipă simţi o 
durere ascuţită sub umărul drept, iar mîinile îi căzură 
neputincioase. Strigă îngrozit, uşa se deschise şi în 
cadrul ei se arăta Afra. Sclava rămase mai întîi 
împietrită, neînţelegind ce se petrece, apoi la vederea 
sîngelui începu să tipe şi să strige după ajutor. Opian 
se ridică repede. Nu mai avea altă scăpare decit fuga. 
Pe Sarmida nu mai putea să o salveze. leşi din exeara, 
sări prin peristyl şi se îndreptă în fugă spre poartă. In 
înfierbîntarea în care se afla, Decimus Silvanus nu mai 
simţea nici o durere. Porni pe urmele lui Opian şi 
începu să strige sclavilor să-l prindă şi să i-l aducă 
legat. 

Opian alerga cît îl ţineau puterile spre poteca 
dinspre Marodava. Işi făcuse socoteala ca, după ce 
ocolea pintenul de stiîncă, să coteasca spre dreapta în 
pădure şi să se facă nevăzut. Ajunsese aproape să 


scape, cînd pe potecă îl zări pe Marsus, care venea 
însoţit de doi sclavi în sus spre villa. 

În pădure nu mai avea cum să ajungă, nu putea 
urca pe pintenul prăpăstios de piatră şi nici înapoi nu 
mai găsea scăpare. Se hotărî fulgerător şi o tăie de-a 
dreptul spre vale, către drumul ce intra în Marodava. 
Vilicul Marsus nu-l recunoscuse, zărise numai un sclav 
care fugea, dar cînd văzu că din sus alţi sclavi alergau 
după el şi strigau, se dumiri şi porni şi el pe urmele 
fugarului. Prin Marodava lătratul cîinilor se întinse spre 
Serdos cu iuţeala cu care înaintau Opian şi urmăritorii 
lui. Spre Crîngul lui Pan nu se putea îndrepta, căci 
mulţimea l-ar fi prins şi l-ar fi dat în mîna lui Decimus 
Silvanus, în casa unui dac nu-şi găsea scăpare, pentru 
că cei ce-l urmăreau ar fi încercuit-o şi ar fi intrat după 
ci. Se gîndi la templu. De acolo nu putea să-l mai 
scoată nimeni. Nutrea speranţa că preoţii îl vor ajuta 
să scape peste noapte. Cînd ajunse la templul lui 
Mithras, mulţimea din Criîngul lui Pan îl văzu. Opian 
intră şi închise uşa cu zăvorul. După puţin timp sosiră 
şi urmăritorii şi se postară în uşă. Din sus, dinspre 
crîng, curioasă, mulţimea venea în fugă. Printre cei 
strînşi erau şi cei doi preoţi: Helpizon şi Horiens. 

— E un sclav de-al stăpiînului, al lui Decimus 
Silvanus, spuse vilicul Marsus, cînd îl văzu pe preotul 
Helpizon. Să mi-l dai! 

— De sărbătoarea lor, sclavii nu pot fi pedepsiţi! 
strigă cineva din mulţimea adunată. 

Cei doi preoţi se aşezară în uşa templului şi făcură 
semne tuturor să se retragă mai departe. 

— Cînd un om s-a pus sub paza zeului, strigă 
Helpizon, nu-l mai poate lua nimeni! îndrăzneşte 
cineva să aducă asupra sa minia zeului şi să pătrundă 
în templu? lar voi, cei care vă rugaţi şi cereţi ajutor şi 


ocrotire lui Mithras, aţi putea să răbdaţi şi să lăsaţi ca 
templul să fie profanat? 

Din mulţime izbucniră strigăte de opunere, multe 
fiind ale sclavilor care se înveseliseră toată ziua în 
Crîngul lui Pan. Printre cei adunaţi îşi făcu loc actorele 
Ampliatus, însoţit de ceata de sclavi cu care venise să 
petreacă de sărbătoarea lor. Marsus îi ieşi înainte şi-i 
spuse în şoaptă ce aflase şi cine era cel ascuns în 
templu. Mulțimea aştepta cu nerăbdare să vadă cum 
se va sfirşi întîmplarea. Ampliatus se apropie de cei doi 
preoţi. 

— Ar fi bine să-mi daţi sclavul, îl luăm cu noi la pe- 
trecere. Vă jur pe zeul Mithras că stăpînul nu-i face 
nimic! Cine nu ştie că, de sărbătoarea lor, se iartă orice 
trăsnaie sclavilor? S-ar supăra degeaba stăpinul... 

Vorbele  împăciuitoare, pline de blindeţe ale 
actorelui nu schimbară nimic din hotărîrea celor doi 
preoţi. Întîmplarea o găseau binevenită: protejînd 
sclavi în ziua sărbătorii lor, întăreau respectul faţă de 
templu şi credinţa în puterea zeului. Dar mulţimea 
întîmpină cele spuse de actore cu hohote de ris şi 
strigăte: 

— Nu-l crede pe actore, e un vulpoi şiret! strigă 
unul. 

— De minia lui Decimus Silvanus nu scapă nimeni! 
adaugă altul. 

— Dacă a intrat în templu, îl apără zeul! Să rămînă 
acolo! rosti o bătrînă. 

În mulțime, deodată se produse mişcare şi 
capetele se întoarseră să privească în vale, spre 
drumul ce ieşea din Marodava. 

— Vine Decimus Silvanus! strigară îngrijoraţi cîțiva 
dintre cei ce priveau într-acolo. 


Se auziră ropote de galop ce se apropia, apoi 
sforăitul calului. Decimus Silvanus îşi făcu loc şi se opri 
lîngă cei doi preoţi. Urechea îi mai singera, iar sub 
umăr cămaşa îi era năclăită de sînge. Furia ce-l mistuia 
nu şi-o putea ascunde, deşi făcea sforţări să 
zimbească. li văzu pe oamenii săi, pe vilic şi pe actore. 

— Opian s-a ascuns în templu? îl întrebă pe actore 
cu ton potolit. 

— Da, stăpine, aşa mi-a spus Marsus, dar eu nu l- 
am văzut. 

Decimus Silvanus răsuflă uşurat. Îl socotea în mîna 
sa pe sclav. Işi recăpăta curajul. Tot timpul cît alergase 
în galopul calului fusese îngrozit de teama ca sclavul 
să nu fi apucat să spună dacilor că stăpiînul lui răpise 
fata şi o ţinea închisă sus. Incepu să ridă şi se întoarse 
spre cei doi preoţi: 

— A căutat scăpare la zeul Mithras! Păi tot zeului 
Mithras m-am rugat şi eu în clipa cînd el a vrut să mă 
omoare... Aici, în faţa templului său, aduc mulţumiri 
zeului pentru că m-a scăpat cu viaţa! De fapt eu sînt 
vinovatul, i-am dat prea mult să bea, am zis că de 
sărbătoarea lor şi sclavii care au rămas de pază sus 
trebuie să petreacă. El, prins de tăria vinului, poate că 
şi-a pierdut minţile, ca orice om care a băut prea mult, 
altfel e un sclav foarte bun şi nici n-am de gînd să-l 
pedepsesc. Să-i daţi drumul să iasă, îl luăm sus şi, mă 
jur pe făcliile lui Pluto, nu-i fac nimic! 

— In astfel de vorbe, cu aşa jurăminte, spuse de un 
stăpîin ca tine, nu se încrede nimeni! se auzi din 
mijlocul mulţimii. 

— A vorbit larse, şopti cineva. 

— Ce mă, nebunule, strigă Decimus Silvanus cu 
ton de glumă, continuînd să ridă, nu mai cînţi din nai? 


— Sclavul este în puterea zeului, să i-l lăsăm lui! 
răsună din nou vocea lui larse. 

— Noi, preoţii, nu avem voie să scoatem pe nimeni 
din templu. Cine a cerut ajutor zeului nu mai poate fi 
luat de oameni, întări Helpizon. Sînt preotul acestui 
templu, te cunosc şi te respect, Decimus Silvanus, dar 
am datoria să veghez ca aici să nu se calce în picioare 
cultul lui Mithras. Este de altfel şi o datină veche din 
străbuni, cine a căutat scăpare într-un templu este un 
om trecut în puterea zeului. 

Decimus Silvanus simţea că nu-şi mai poate stăpini 
miînia şi îngrijorarea. 

— Trebuie să-mi scot sclavul de aici, Helpizon! 
murmură  frămîntîndu-se, apoi strigă: Ampliatus, 
Marsus, unde sînt sclavii mei? 

— Sînt toţi aici, stăpîne! 

— Puneţi-i să înconjoare templul! 

— Nu faci bine, Decimus Silvanus, îţi atragi mînia 
zeului! încercă preotul să-l potolească. 

Bătrînul larse îşi făcu loc prin mulţime şi ieşi în 
faţă. 

— Pînă la miînia zeului, mai este şi mînia noastră! 
strigă el. Ce staţi, oameni buni, voi lăsaţi să se 
profaneze templul? întrebă el mulţimea. Să-l 
înconjurăm noi şi să-l apărăm! 

Cuvintele bătrînului căzură ca o ploaie răcoritoare 
asupra mulţimii. Bărbaţii îşi făcură repede loc şi se 
aşezară pe lîngă zidurile templului. Sclavii lui Decimus 
Silvanus căutau şi ei să facă la fel, dar se retrăgeau 
îmbrînciţi de ceilalţi, care se arătau hotăriţi să se 
opună cu orice chip. 

— Nu faci bine, Decimus Silvanus! repeta Helpizon. 
Va ieşi o încăierare mare, sclavii tăi vor fi bătuţi, iar 
despre fapta ta va afla şi procuratorul. Sclavul este 


acum al templului şi va rămîne în templu. Miine vei 
putea să te plingi la Porolissum şi, dacă procuratorul va 
da ordin să fie luat de legionari, noi, preoţii, nu ne vom 
putea opune. 

Decimus Silvanus pusese privirea în pămînt şi îşi 
strîngea nervos fălcile. Îşi dădea seama de neputinţa în 
care se găsea. 

— Dar dacă cineva va cauta să-l scape peste 
noapte? întrebă el pe preot, cuprins de furie. 

— De cel din templu răspund eu, Decimus 
Silvanus! îl asigură preotul. E templul în care slujesc şi 
de tot ce se petrece aici, numai eu pot da socoteală. 
Mulțimea va parăsi templul îndată ce tu şi sclavii tăi vă 
veţi îndepărta! 

Decimus Silvanus făcu semn actorelui şi vilicului şi 
începu să coboare spre drumul Marodavei. Pe lingă 
furie şi neputinţă, în sufletul lui pătrunsese teama, era 
îngrozit de răzbunarea dacilor. 


Trecuse de mult miezul nopţii. Butes stătea lungit 
pe pat. Opaiţul era aprins. Somnul nu putea să-i 
învingă îngrijorarea. Tresări auzind bătăi în poartă. O 
umbră de teamă îl cuprinse. Ascultă atent: 

— Eu sînt, bunule Butes, eu, larse! 

Recunoscu vocea bătrinului şi ieşi repede. După ce 
intrară în casă, îi privi pe bătrîn şi-l văzu că zimbea. 
Bănui că ceva se petrecuse la Serdos. 

— Ce s-a-ntîmplat la Serdos, moş larse, ce a ars? 
Pe la miezul nopţii am văzut foc mare într-acolo. 

— A ars templul lui Mithras, bunule Butes! Ţi-am 
spus eu alaltăieri că trebuie să dau de urma zeiţei 
Sarmida... E sus, în villa lui Decimus Silvanus! 


Butes îl privi cu milă pe bătrîn, crezînd că aiurează. 
Trecuse prea repede cu vorba de la arderea templului 
la villa lui Decimus Silvanus. Nu vedea nici o legătură. 

— Spui că a ars templul... că ai aflat unde se află 
fata?!... 

Bătrînul îi făcu semn să tacă. Se aşeză pe laviţă şi 
începu să-şi treacă degetele prin barbă. 

— Stai şi tu, trebuie să mă asculţi. 

Îi povesti tot ce se petrecuse devreme la templu şi 
cum un sclav de-al lui Decimus Silvanus rămăsese 
peste noapte închis acolo de preot. 

—Eu şi cu Hylas, paznicul, continuă bătrînul, ne-am 
tot dus într-una să vedem dacă se mişcă ceva pe lîngă 
templu, încercam încuietoarea la uşă şi, din milă 
pentru cel închis acolo, îi spuneam să stea liniştit, că 
nu se simţea nimic. Aproape de miezul nopţii, poate că 
ne furase niţel somnul, am sărit auzind strigătele 
îngrozitoare ale sclavului închis cerînd ajutor. Afară se 
vedea lumină multă. Cînd am ieşit din chilia lui Hylas, 
templul ardea învăluit de flăcări din toate părţile. 
împrejurul lui nu era nici ţipenie de om. Am început să 
strigăm la cei din Serdos şi din Marodava; au sărit 
mulţi oameni în ajutor. Dar focul nu mai putea să fie 
stins. Doi bărbaţi curajoşi, un dac şi un veteran, au 
doborit uşa şi s-au aruncat în flăcări, pătrunzînd în 
templu. Strigătele sclavului nu se mai auzeau. După 
cîtva timp au ieşit cu el pe braţe. Toţi trei aveau 
îmbrăcămintea aprinsă. Au sărit oamenii în ajutorul lor, 
i-au dezbrăcat şi i-au udat cu apă. Cei care intraseră 
aveau arsuri, dar nu prea mari şi viaţa lor nu e în 
primejdie, dar sărmanul sclav a fost aproape ars. 
Ceilalţi, cînd au văzut că orice ajutor era de prisos 
pentru sclav, l-au lăsat şi au început să-i îngrijească pe 
cei doi oameni bravi, care îşi puseseră viaţa în joc. Eu 


m-am dat lîngă nefericitul ce gemea în dureri şi am 
început să-i ud buzele cu apă. Era ars tot, nu mai avea 
păr pe cap şi nu mai vedea. Am încercat să vorbesc cu 
el, să prind o vorbă, două, să aflu ce s-a petrecut acolo 
sus, în villa lui Decimus Silvanus. Cînd am auzit ceva, 
am apropiat urechea de gura lui şi am înţeles cum 
repeta încet şi rar, abia şoptit, cîteva vorbe: „Fata... 
dacă... furată... sus...” L-am văzut cum şi-a dat sfîrşitul, 
sărmanul sclav! 

Bătrînul tăcu. Se întoarse spre Butes. Văzind că 
tace, continuă: 

— Da, bunule Butes, zeiţa Sarmida a fost furată de 
tilharul care... 

— Zici că numai atit a putut să spună sclavul? îl 
întrerupse Butes. Ceva trebuie că s-a petrecut acolo. 

— Da, bunule Butes, zeiţa e sus, în villa. Pe mine 
nu mă înşală niciodată presimţirea. 

Butes strînse fălcile şi îl privi îngrijorat. 

— Ai mai spus cuiva, bătrîne, vorbele pe care le-ai 
auzit de la acel sclav? t 

— Nu, bunule Butes, pisica nu-şi pune clopoței cînd 
pleacă după şoareci... 

— Ai grijă, nici să nu spui! Pericolul e mare. Dacă 
Sarmida în adevăr e acolo, iar Decimus Silvanus ar afla 
că noi ştim, viaţa ei ar fi în primejdie. Templul de el a 
fost ars, oamenii lui i-au pus foc. 


Capitolul VI 
RĂZBUNAREA 


1 


Pe poteca ce urca din Marodava spre drumul cel 
mare care lega Porolissumul cu Napoca, se înşiraseră 
cinci daci: Butes, Sagitulp, Gruno, Sagades şi Rundacio. 
Era de dimineaţă, în urma lor se pierdea în pîclă 
pintenul pe care se înălța villa lui Decimus Silvanus. 
Urcînd, Butes privise de cîteva ori într-acolo şi oftase. 
Sagitulp îl văzuse şi un val de duioşie îl cuprinsese. 
Poate că fostul taraboste — gîndea el — suferă de 
dorul timpurilor de altădată, cînd toate plaiurile din jur, 
cît răzbătea privirea, erau ale lui. Dar sufletul lui Butes 
era chinuit de o grea frămiîntare, numai el şi bătrinul 
larse ştiau că acolo sus se găsea închisă Sarmida şi, de 
cînd aflase, îl tortura greu găsirea unei căi de salvare a 
fetei, fără să-i primejduiască viaţa. El nu se îndoia: 
dacă veneticul „de sus” fusese în stare să pună la cale 
omorîrea lui Staberius, în clipa cînd s-ar fi văzut încolţit 
de dacii porniţi să scoată fata, nu s-ar fi sfiit s-o 
omoare şi să-i ascundă trupul, ca astfel să se piardă 
orice urmă a ticăloşiei lui. Înclinase de multe ori să 


meargă din nou la Porolissum, la procurator, să-i spună 
cine furase fata, dar teama că Decimus Silvanus ar fi 
putut să treacă la înfăptuirea ticăloşiei, mai înainte ca 
legionarii să fi ajuns acolo, îl îngrozea. Dragostea lui 
pentru Sarmida era puternică şi duioasă, ca aceea a 
unui tată; neliniştită, ca pornirea unui bărbat singuratic 
nemîngiiat de miini calde de femeie; adoratoare ca iu- 
birea credinciosului pentru zeiţa pe care o venerează. 
De cînd în sufletul fetei pătrunsese Dicomes, pe care el 
îl socotea ca pe propriul său fecior, se gindise de multe 
ori ce şi cum să încerce, numai să-i vadă pe amindoi 
laolaltă, plini de fericire. Gîndul îi alergă năvalnic în 
toate părţile şi în cele din urmă se opri din nou la 
procurator. Îi reveni în minte momentul cînd Plautius 
Priscus îl chemase pe contubernal şi îi dăduse ordin sa- 
| aresteze, în el răsunară din nou cuvintele pe care 
acesta le spusese, după o lungă şi încordată pauză, că 
era liber şi putea să plece. Vorbiseră făţiş şi unul, şi 
altul: unul, ca cuceritor supusului; celălalt, ca un 
asuprit cotropitorului. Nu înţelesese nici de ce, în ziua 
care urmase, cînd îl găsise la marginea şantierului, 
vorbind cu Decibalos, şi cînd decurionul, încolţit, nu 
mai găsise altă scăpare decit să se prefacă repede că-l 
prinsese, procuratorul spusese rîzînd să-l lase să plece 
şi să nu îndrăznească să încerce să-l oprească. Dar 
toate acestea trecuseră. Acum tulburarea lui Butes era 
şi mai mare: primise vorbă de la procurator ca, 
împreuna cu cîţiva daci, să-l însoţească la o vinătoare. 
Îi spusese ziua şi locul de întîlnire. Oare ce pusese la 
cale Plautius Priscus? Căuta mijlocul prin care să-l 
răpună? În ziua aceea, cînd fusese la el, îi spusese că 
pe dacul Butes îl socotea căpetenia dacilor din 
Marodava. Urmărea să-i lase pe cei din Marodava fără 
căpetenie? Orice va fi să se întimple, gîndea el, luase 


hotărîrea să arate romanului că o căpetenie dacă nu se 
dă înapoi din faţa morţii. 

— la mai lasă gindurile, bunule Butes, curmă Gruno 
tăcerea, ce te frămînţi atita? Poate că Marele zeu nu i-a 
năpăstuit de tot pe daci! 

Butes întoarse capul. 

— Vezi că ai greşit, Gruno, nu Marele zeu, ci zeul 
Mithras, ce, ai uitat la care zeu te rogi acum? 

Gruno slobozi un hohot de ris: 

— Apăi, dă-i focului de zei, că mi-e tot una! Aşa, cu 
zeul Mithras, m-am ales cu ceva, am pus mîna pe o 
bucată de pămînt... i 

— Şi cu un nume nou... Îl completă Butes în glumă. 

— Eh, nume nou, cine-mi spune mie în Marodava 
Spurius? Nimeni, pentru toţi oamenii sînt tot Gruno. 

— Tabularul Lucrinus te are trecut pe tăbliţele lui 
altfel, pentru el eşti cetăţeanul imperiului cu numele G. 
Spurius. Cine-ţi vede numele scris de el, nici prin minte 
nu-i trece că ai fi dac. Tot aşa tabularul îl are scris şi pe 
unul R. Callistus... Ce zici, Rundacio, îl cunoşti? 

— Zic şi eu ca Gruno, răspunse Rundacio, care 
mergea în urmă, la Marodava eu sînt tot Rundacio, dar 
am primit pămînt cu care să-mi ţin femeia şi copiii. 

Vorbind, Butes uită un timp de gindurile ce-l 
frămiîntau. Soarele se ridicase deasupra munţilor. Ziua 
era frumoasă, zi de sfîrşit de vară. Ceva nelămurit din 
lăuntrul său îl făcea să fie mai vesel, să vadă lucrurile 
mai în bine şi să privească înainte cu mai multă 
încredere şi curaj. Poate că vremea atit de frumoasă, 
aerul proaspăt al dimineţii şi priveliştile minunate din 
jurul lui îl ajutau să-şi mai uşureze sufletul. 

— Spune-mi, Sagitulp, mai ţii minte vremurile cînd 
mergeam la vînătoare de zimbri? Erai tînăr şi te arătai 


un vînător mai isteţ decit cei bătrîni. Ai mai fi în stare 
să dobori un zimbru ca atunci? 

— Poate chiar mai bine, răspunse Sagitulp oftînd, 
numai că acum noi, dacii, nu mai avem voie să vinăm 
prin pădurile care altădată au fost ale noastre, acum 
vînează ei, veneticii. 

Pus pe glumă, Butes îl întărită: 

— Da, da, am mai auzit unul vorbind tot aşa, pe 
unul care şi-a dat fata după un venetic de decurion... 

— Ehei, bunule Butes, bărbat ca decurionul 
Ampeliei nu prea vezi, cu greu găseşti altul ca el. De 
cînd au şi copilul, fata mea e pentru el zeiţa adorată, 
iar copilul, soarele strălucitor. 

— Dar tu, Sagades, ce taci? De atunci de cînd ai 
doborit în amfiteatru pe gladiatorul acela, parcă 
vorbeşti mai puţin. Poate că vrea lanistul să te ia la 
şcoala lui?... Am auzit că în curînd, la căderea toamnei, 
se va da un nou spectacol. 

— Dă-l la duhurile rele pe lanist, hurui printre dinţi 
Sagades cu vocea lui groasă, eu îmi văd de oalele şi de 
străchinile mele. 

— Da, eşti un mare meşter olar, şi pentru asta 
Canidia te preţuia mult. E adevărat că vasele făcute de 
tine au început să se caute mult la Porolissum? 

— Încă cum?! Nu pot eu să fac şi să ard cît mi se 
cere. Cine mai coace vasele ca mine de ies aşa negre 
şi lucioase? Romanii sînt cărămidari buni, unde se duc 
ei, gata şi cărămida, dar în olărie îi întrecem noi, dacii. 
Oalele noastre cu luciu negru au ajuns departe... 

— Ai spus bine, Sagades, romanii sînt buni 
cărămidari, ei ştiu să ardă bine lutul, dar mai ştiu să 
ardă bine şi temple... Nu e aşa, Rundacio şi Gruno? A 
rămas zeul vostru, Miihras, fără casă! continuă Butes 
să-i îndemne la vorbă. 


—Să fie adevărat că a ars în templu un sclav de-al 
lui Decimus Silvanus? întrebă Sagitulp. Am aflat de la 
Fuscianus. 

— Cică Decimus Silvanus a şi pus să se refacă 
templul, poate că a ţinut mult la acel sclav, adăugă 
Rundacio. Aşa să fie, bunule Butes? 

— Nu prea e aşa, frate Rundacio — numit şi 
Callistus — completă în glumă, tot ce face Decimus 
Silvanus se potriveşte cu ceea ce se aude că se 
petrece pe la Roma. Acolo, în politică, dacă unul stă în 
calea altuia este omorit cu multă şiretenie şi, după 
aceea, acelaşi om, cel care a pus la cale omorirea, în- 
cepe să-l laude şi să-l cinstească pe cel dispărut, îi 
înalţă monumente, îl face erou al imperiului. Acum nu 
pot să vă spun tot ce ştiu, dar cînd va veni vremea să 
aflaţi veţi vedea la mine şi la Decibalos petrecere 
mare. Da, Decimus Silvanus trebuia să-l omoare cu 
orice chip pe acel nefericit sclav, un brav şi minunat 
tînăr, şi, ca să spulbere orice bănuială, a trecut de 
îndată la refacerea templului. 

— El a aruncat bănuiala asupra noastră... 
murmură Gruno. 

— Da, aşa vorbesc cei din Serdos şi din Magnus, 
poate că zvonul va fi ajuns şi la Porolissum, continuă 
Butes, toţi spun că dacii au pus foc templului, asta ca 
să nu mai fie nevoiţi să treacă la cultul lui Mithras. Nu 
ştiu dacă şi voi aţi băgat de seamă: zvonul este întins 
mai mult de Theudotos, la taberna lui, de Eufemus şi 
de Lucrinus, toţi unelte ticăloase de-ale lui Decimus 
Silvanus. Dar poate că va veni o dată vremea să ne 
socotim cu ei. 

Butes făcu o lungă pauză. Treceau printr-o poiana 
frumoasă, plină de flori vesele, viu colorate. Se aplecă 
din mers şi rupse o floare. Gruno făcu cîțiva paşi în 


fugă — rămăsese în urma şirului — şi veni lîngă el. 
Vorbi mai încet, parcă plin de teama: 

—Bunule Butes, nu putem noi să le facem de 
petrecanie la veneticii ăştia patru? Pe mine să mă 
lăsaţi să-mi înfig miinile în beregata lui Deciu Sivan! 

-— Tot aşa-i zici, frate Gruno, lui Decimus Silvanus? 
i-o aminti Butes. la să-mi spuneţi, voi mai ştiţi să 
trageţi cu arcul, mai puteţi să aruncaţi bine o bardă în 
pieptul duşmanului, mai aveţi iuţeala să miînuiţi sulița? 

— O să pornim la luptă, bunule Bute? sări Gruno. 

—Poate că o să fim nevoiţi să facem şi asta, dacă 
nu vom putea să îndreptăm lucrurile, dar pînă atunci 
să vă ţineţi gura. Aşa, acum să tăcem, ne apropiem de 
drum şi e bine să auzim tot ce se mişcă în jurul nostru. 

Poteca îi scoase în apropierea locului în care 
Sagitulp îi întîlnise pe Rhesos şi pe Dapyx. Cătînd în 
lungul drumului spre Napoca, pe Sagitulp din nou îl 
răscoli îngrijorarea după Getio, plecat în căutarea lui 
Dicomes. Butes îi văzu schimbarea în suflet şi-l lăsă în 
pace. Nu aşteptară mult şi din vale, dinspre 
Porolissum, începură să răsune chiote, însoţite de lă- 
tratul cîinilor. La cotitură se ivi călare procuratorul, 
însoţit de Decimus Silvanus, de tribunul Flavius 
Severus, de centurioni şi funcţionari. Ceva mai 
departe, în urmă, veneau pe jos numeroşi vinători: 
legionari, negustori şi meşteşugari dornici să ia parte la 
o mare vinătoare. Cînd îl văzu pe Butes, procuratorul 
se înveseli şi îi vorbi de departe: 

— Nu m-am îndoit nici o clipă, ştiam că ai să vii. 
Noi amiîndoi sîntem ca două pietre, care, cu cit se 
ciocnesc mai des, cu atit se apropie mai mult. 

Cuvintele spuse de procurator îl întristară pe 
Decimus Silvanus. Găsea că Plautius Priscus băga prea 
mult în seama un dac barbar. Dar întristarea lui crescu 


şi mai mult cînd, oprindu-se, procuratorul ordonă unui 
decurion să aducă unul din caii de rezervă. 

— Bunule Butes, spun şi eu aşa cum vorbiţi voi, 
dacii, continuă procuratorul, vreau să-mi faci plăcerea 
să mergi călare, alături de mine. Şi adăugă rîzînd: Nu 
sintem noi în părţile acestea două căpetenii? Eu, al 
romanilor, tu al dacilor... 

Bunăvoinţa cu care îi vorbea procuratorul îl puse la 
grea încercare pe Butes. Era încurcat, nu ştia ce să 
răspundă, cum să se arate faţă de romanul care, 
ultima dată cînd îl văzuse, se mulţumise să arunce cu 
răceală numai cuvintele: „...să-l laşi pe dac liber!” şi 
acum se arăta atit de prietenos. Mîndria de dac nu-l 
lăsă să se umilească în faţa cotropitorului. 

—Dacă tu spui că eu sînt o căpetenie, răspunse el 
rizind, atunci pot să spun: Bun venit celeilalte 
căpetenii! Cu saluturi, rugînd zeii, nu mai încep, căci şi 
aşa văd că, de la un timp, zeii noştri cu ai voştri se 
amestecă tot mai mult. 

—Aşa cum se amesteca şi oamenii, adăugă 
procuratorul. Porniră mai departe, părăsiră drumul şi 
se înfundară în păduri, ţinînd-o mai mult spre 
miazănoapte. Tot timpul procuratorul arăta poftă de 
vorbă cu cei ce-l însoțeau şi mai ales cu Butes. 

— Frate Butes, aşa aţi plecat voi la vînătoare? Nici 
tu şi nici ceilalţi n-aveţi sulițe, arcuri, săgeți... 

— Poate că Plautius Priscus uită că dacii nu au voie 
să poarte asupra lor nici o armă... spuse el drept 
răspuns şi continuă: Şi totuşi, au! Fiecare avem la briu 
un cuţit bun, pe dedesubt ascunsă o bardă bine 
ascuţită, iar în mînă un toiag ager cu măciucă tare. Să 
ştii, Plautius Priscus, un dac cu măciucă, cu cuţit şi cu 
bardă nu se teme de un legionar înarmat cu arc, cu 
suliță şi cu spadă. 


Procuratorul se întoarse în şa spre Decimus 
Silvanus. 

— Îl auzi, Decimus Silvanus? Tu, acolo, între ci, ar 
trebui să-i ai ca prieteni. 

— Asta şi fac, Plautius Priscus! De mai mult de un 
an, n-a auzit nimeni că am luat ceva din țarina vreunui 
dac, cu toate că a mai rămas la ei mult pămînt din 
moşia acelui taraboste... 

— Ai luat pămîntul lui Staberius! i-o întoarse Butes, 
aruncîndu-i o căutătură rece. 

—Ei, da, continuă Decimus Silvanus, cu Staberius a 
fost altceva, el şi Canidia erau romani, n-aveau cui să 
rămînă casa şi pămîntul lor. Altfel... eu am început să 
mă împac bine cu dacii... 

Privindu-l mai atent, Butes băgă de seamă că 
Decimus Silvanus era strîns legat cu feşe la umărul 
drept şi tunica o avea mult umflată. Pînă şi frîul calului 
îl ţinea numai cu stinga, iar dreapta o sprijinise de 
oblîncul şeii. Ultimele vorbe pe care acesta le spuse îl 
hotărîră să atace: 

— Crezi că e bine să fii prieten cu dacii? Ei sînt 
oameni răi, barbari... N-au pus ei foc templului lui 
Mithras? 

Cînd rosti aceste cuvinte, Butes îşi aţinti privirea 
asupra lui Decimus Silvanus, dar el nu se lăsa prins, 
izbucni în rîs şi răspunse: 

— Se poate să fi făcut şi asta, ce ştiu eu, e treaba 
procuratorului să-i prindă şi să-i pedepsească pe 
vinovaţi. Dar dacă în adevăr vor fi făcut-o dacii, atunci 
eu mă arăt un prieten de-al lor, din moment ce am şi 
pus să se refacă templul. 

Din cuvintele ce-şi aruncau, procuratorul înţelese 
că între ei era o ură surdă, de aceea căută să dea alt 
curs discuţiei. Il mira faptul că dacul se arăta 


încăpăţinat şi nu mai încerca de fel să aducă vorba 
despre Decibalos. De altfel vedea că, atunci cînd se 
vorbea despre daci, răspunsurile lui erau mai tăioase. 

— Am pus să-i caute pe cei vinovaţi de arderea 
templului, dar cred că vor fi greu de găsit. In ziua 
aceea, de sărbătoarea lor, sclavii au petrecut mult şi 
poate că vreunul, prins prea mult de vinul băut şi ştiind 
că în templu se găsea închis un sclav, a crezut că-l 
ajută să scape pe acel nefericit punînd foc templului. 

Cele spuse de procurator îl însufleţiră pe Decimus 
Silvanus: 

—Pe toţi zeii, Plautius Priscus, te arăţi un mare 
prieten al dacilor! După cît văd, tu nici nu gîndeşti să-i 
bănuieşti de arderea templului; de altfel nici eu n-am 
crezut cînd am auzit zvonul... 

Procuratorul le făcu semn să tacă. 

—Acum să sfirşim cu astea şi să vorbim despre 
vînătoare, că într-acolo sîntem plecaţi. 

Toată ziua au mers spre locul ales pentru 
vînătoare, cînd vorbind, cînd tăcuţi, fiecare rumegîndu- 
şi gîndurile. Procuratorul era în adîncul sufletului foarte 
îngrijorat, deşi căuta să se arate vesel. Vinătoarea o 
aranjase urmărind să găsească astfel un motiv de 
vorbă mai îndelungată cu cei pe care îi socotea 
căpetenii în această parte a Daciei, de aceea îl poftise 
şi pe Butes. Plautius Priscus presimţea că la Marodava 
se petrecea ceva grav, se străduia să prindă firul şi, 
prevăzător, să ştie ce măsuri să ia. Întîmplările de la 
Marodava, cu toate că-i păreau prea încîlcite, nu le 
vedea fără legătură. Fuga gladiatorului, încercarea lui 
Decibalos de a-l cumpăra, răpirea Sarmidei, arderea 
sclavului o dată cu templul, rana de la umărul lui 
Decimus Silvanus şi, în mijlocul atitor frămiîntări, doi 


oameni care se înfruntau cu atita ură: Butes şi 
Decimus Silvanus. 

A doua zi, la ivirea zorilor porniră după vinat. 
Bătăiaşii, vînătorii şi legionarii se împrăştiară prin 
poiene şi pe colnice, căutînd să îndrepte vinatul spre 
părţile în care înaintau procuratorul şi celelalte 
căpetenii ce-l însoțeau. Totul se desfăşură cu multă 
voie bună pînă în clipa cînd, dintr-o vale ripoasă a 
muntelui, dădu năvală în faţa lor o turmă de mistreți. 
Se produse o învălmăşeală de cai, călăreţi, vinători şi 
legionari, fiecare căutînd să doboare cite un mistreţ şi, 
în aceiaşi timp, ferindu-se să nu fie sfişiat de colții 
vreunuia. În această îmbulzeală, nimeni nu văzu 
semnele pe care Decimus Silvanus le făcu la cîțiva 
oameni de-ai lui şi nici ce se petrecu după aceea. Cînd 
totul se potoli şi turma de mistreți pieri în desişuri, 
procuratorul caută cu privirea pe Butes. Ceva mai în 
urmă, lîngă un pilc de brazi stufoşi din marginea unei 
poiene, văzu strînşi dacii, păreau că se grăbesc să dea 
ajutor unuia din mijlocul lor. Dădu pinteni calului şi se 
apropie de ei. Intre cei patru daci stătea Butes, palid, 
cu semnul din obraz aproape alb, avea pe buze un 
zimbet în care se amesteca bucuria scăpării de la 
moarte cu ura şi pornirea spre răzbunare. Procuratorul 
văzu săgeata înfiptă în braţul lui Butes, aproape de 
umăr. 

— Ce s-a întîmplat? întrebă el. Să vină numaidecit 
medicul meu! 

— Nu e nevoie, Plautius Priscus, noi ştim să ne 
îngrijim rănile! murmură rănitul. 

Cu multă răbdare şi hotărîre, Butes puse mina pe 
săgeată şi o smulse din rană. Alături de el, Sagitulp se 
pregătise. Din mineca de cămaşă, pe care o tăiase de 
la braţul lovit, făcuse fişii bune de legat rana. Văzind 


dîrzenia dacului, pe procurator îl trecu un fior. Sagitulp 
trase plosca de la şold şi spălă rana cu mult vin. 
Sîngele năvălea în şiroaie. Puse citeva frunze de 
buruieni alese cu grijă şi strînse bine braţul cu fişii de 
pînză. 

— De acum, bunule Butes, pînă ajungem acasă, o 
să stai numai cu o minecă, cu sumanul îmbrăcat de-a 
dreptul pe piele, gulmi Sagitulp, ridicîndu-se în 
picioare. 

Gruno săltă pumnul şi strigă înfuriat: 

— L-am văzut eu cînd a încordat arcul, a ochit şi a 
slobozit săgeata în Butes! 

— Cine, care a fost acela? întrebă procuratorul, 
fierbînd de supărare. 

— Un om de-al lui Deciu Sivan, răspunse Gruno, 
după ce Butes îi tălmăci întrebarea. 

Intre timp lîngă procurator sosiră şi ceilalţi. Pe faţa 
lui împietrită se aşternuse o umbră de mîhnire. 

— Uite ce fac oamenii tăi! îl mustră pe Decimus 
Silvanus. 

— Asta nu se poate, Plautius Priscus, poate că a 
fost o săgeată  rătăcită... căâută el să se 
dezvinovăţească. 

— Dacul acela scurt şi gros — şi arătă pe Gruno — 
spune că el l-a văzut pe omul tău cînd a slobozit 
săgeata, preciză procuratorul. 

Ochii lui Decimus Silvanus  întîlniră privirea 
arzătoare a lui Gruno. Îşi aminti că acest dac îi mai 
aruncase o astfel de căutătură plină de ură. Gruno se 
întoarse şi începu să-l caute pe cel care trăsese cu 
arcul în Butes. Îl găsi printre ceilalţi oameni ai lui 
Decimus Silvanus şi-l împinse în faţa procuratorului. 

—Asta a vrut să-l omoare pe bunul Butes! strigă el 
în limba dacă, îmbrîncindu-l pe vinovat. 


— Jur pe toţi zeii, eu am ochit într-un mistreţ care 
se repezise spre calul lui Butes!... 

— Şi-n loc să ţinteşti în jos, ai nimerit sus, 
deasupra calului, adăugă Butes zimbind, deşi abia îşi 
mai stăpînea durerea. 

— Nu ştiu cum s-a întîmplat, m-am împiedicat de 
ceva mi-a fost şi frică să nu mă sfişie alt mistreţ venit 
din spate, eu am ochit şi am slobozit săgeata în 
mistrețul care se apropia în fugă de calul tău... Poate 
că ai fost lovit de săgeata scăpata de la altcineva... 

Decimus Silvanus nu mai avu răbdare: 

—  Întîmplări d-astea s-au mai văzut, Plautius 
Priscus, la vînătoare e ca şi la luptă, aleargă săgeți 
rătăcite, cad răniţi... Eu zic să mulţumim zeilor că 
Butes a scăpat cu viaţă, altfel ni se strica veselia unei 
zile de vînătoare atit de frumoasă. 

Pentru procurator şi pentru Butes era limpede că 
cele petrecute nu se datorau unei simple întîmplări, nu 
se îndoia nici unul că Decimus Silvanus pusese la cale 
totul. Procuratorul îşi întări şi mai mult bănuiala cînd îşi 
aminti cu cîtă bucurie primise Decimus Silvanus vestea 
că la vinătoare vor lua parte şi cîţiva daci, printre care 
şi Butes. Plautius Priscus îşi strînse buzele şi faţa lui 
prelungă şi slabă îi dădu înfăţişarea omului care se 
pregăteşte să ia o hotărîre grea. 

— Cu ciţi oameni ai venit, Decimus Silvanus? 

— Cu patru, răspunse acesta, fără să înţeleagă 
rostul întrebării. 

ÎI pironi cu privirea cîtva timp, apoi rosti cu ton ce 
nu mai admitea împotrivire: 

— Oamenii tăi să ne părăsească chiar acum! 

— Dar, Plautius  Priscus!... Încercă Decimus 
Silvanus să se opună. 


— Tribune, ordonă procuratorul lui Flavius Severus, 
ordinul meu este ca oamenii lui Decimus Silvanus să 
plece numaidecit! 

Întîmplarea  stricase veselia. Cum numărul 
mistreţilor doboriţi fusese destul de mare, procuratorul 
hotări să se oprească pentru ospătare şi odihnă. 
Vînătorii cei mai iscusiţi nu aşteptară vreun îndemn, 
aleseră un mistreţ mai tînăr, de mărime potrivită, şi-l 
jupuiră cu multă îndemînare. Alţii, alături, întăriră un 
foc cu jar viu şi pregătiră totul pentru coacerea 
vînatului. După ce gustă puţină friptură şi bău o cupă 
de vin, procuratorul se întinse la umbra unui fag şi 
atipi. Cînd se trezi îl văzu în apropiere pe Butes. După 
felul cum îl privea, i se păru că dacul vrea să-i dea 
ceva. Tinea mîinile la spate, ca şi cum ascundea un 
lucru. Îi întinse o bucată frumoasă de fagure ce mustea 
de miere, pusă pe o frunză de brusture. 

— Ce-mi dai? îl întreba. 

— Daca vrei, te îndemn să guşti puţin din acest 
fagure plin cu mierea cea mai aromată, este de albine 
de pădure. 

Procuratorul îl luă şi aroma minunată a mierei îl 
făcu să guste muşcînd cu poftă din fagure. 

— De unde îl ai, l-ai adus de acasă? 

— Nu, Plautius Priscus, l-au găsit doi dintre dacii 
care mă însoțesc. Noi ne pricepem să facem şi 
vînătoare de albine, adică de miere. 

— N-am văzut niciodată unde-şi fac fagurii albinele 
de pădure. 

— Prin scorburi adinci, sus în copaci bătrîni, şi 
cuibul lor nu este atît de uşor de aflat. 

— Dar văd că voi l-aţi găsit repede... 

— Dacă ştii să iei urma albinelor, nu este prea 
greu. 


— Mă faci curios, Butes, vrei să-mi spui cum faceţi 
voi vîinătoarea după miere? 

Butes se aşeză pe iarbă lingă el şi începu să-i 
explice: 

— Dacii mai săraci, care trăiesc prin apropierea 
pădurilor, strîng vara mulţi faguri de albine sălbatice. 
Cel ce le caută cuibul, se duce într-o poiană cu flori şi 
prinde mai multe albine pe care le viră într-o ulcică 
acoperită cu frunze, ca aceasta de brusture. In 
marginea poienii, răstoarnă ulcica pe un fagure cu 
miere, ca bucata asta pe care ţi-am dat-o. Trage apoi 
uşor frunza de la gura ulcelei, albinele dau buzna pe 
fagure şi încep să măniînce cu lăcomie miere. Ulcica 
este săltată şi dată la o parte. Cînd se satură, albinele 
zboară grăbite spre cuib să vestească şi pe altele. Cel 
care le-a prins urmăreşte atent să vadă în ce parte 
pleacă. Şi, după cum îi este norocul, după una sau mai 
multe încercări, făcute în locuri diferite în partea spre 
care zboară albinele, căutătorul găseşte copacul, se 
urcă în el, lărgeşte cu toporul gaura scorburii, face fum 
cu o bucată de iască aprinsa şi scoate frumos fagurii. 

— Voi, dacii, sînteţi nişte oameni foarte isteti, 
murmură procuratorul uimit de cele auzite. 

Văzu cum faţa lui Butes se schimbase, îl privea 
adînc şi neclintit în ochi. 

— Vrei să-mi mai spui ceva? îl întrebă. 

— Cu voia ta... aş vrea, Plautius Priscus. 

— Te supără rău rana făcută de săgeată? 

Butes începu să ridă. 

— Am avut răni mult mai grele, Plautius Priscus, şi 
pe trup şi în suflet. Unele mai sînt încă nevindecate... 

— Vino mai aproape de mine şi spune-mi ce te 
frămiîntă. După ce se aşeză într-o rînă, sprijinit de o 
rădăcină groasă de-a fagului lingă care stătea 


procuratorul, Butes începu să vorbească fără grabă. Îşi 
pusese în gind să folosească prilejul ce-l avea spre a se 
apropia cît mai mult de Plautius Priscus, să-i cîştige 
încrederea şi să încerce din nou să-i ceară eliberarea 
lui Decibalos. La aceasta îl încurajase şi hotărîrea cu 
care el îi alungase de la vînătoare pe oamenii lui 
Decimus Silvanus, ceea ce dovedea că nu era cu totul 
străin de încercarea ce se făcuse de a-l răpune. 

— Prin aceste plaiuri şi munţi, începu Butes, noi am 
umblat de cînd eram copii şi le cunoşteam toate 
vilcelele şi rîpele, însă de cînd nu mai avem voie să 
tăiem lemne din păduri şi să vînăm fără ştirea 
voastră... 

— Pădurile şi munţii încă mai sînt ascunzători 
pentru latroni şi pentru sclavi fugari, îl întrerupse 
procuratorul. 

— Sînt, şi ele vor fi întotdeauna loc de scăpare 
pentru cei urmăriţi, dar n-am vrut să spun asta, m-am 
gîndit că s-au înmulţit mult fiarele codrului. Ai văzut ce 
mare era cireada de mistreți? Ce ar fi dacă am încerca 
să vînăm şi zimbri? Unul dintre dacii care au venit cu 
mine este un încercat vinator şi cunoaşte bine locurile 
prin care umblă ei în turme. Aţi vedea şi voi, romanii, 
cît de greu se pot vina aceste animale puternice. Vrea 
procuratorul să ne lase nouă, dacilor, grija ca pentru 
mîine să pregătim vinatoarea? 

Procuratorul se ridică în capul oaselor. 

— Cu cea mai mare bucurie aş primi să vă 
însoțesc, de mult doresc să văd o turmă de zimbri, 
despre care la Roma se vorbeşte ca de nişte fiare 
fioroase, dar... 

Tăcu şovăind. Prin minte îl fulgera bănuiala: nu 
cumva era la mijloc o încercare a dacilor de a pune 
mîna pe toate căpeteniile romane de la Porolissum? ŞI 


totuşi îşi dădea seama că se ivea un bun prilej pentru a 
se convinge de buna credinţa a lui Butes. 

— Am vrut să spun, continuă el, că nu prea am 
timp. E departe locul cu zimbri, cît ar putea să dureze 
totul? 

— Miine pe seară, cei care merg pe cai pot să fie 
înapoi la Porolissum! îl încredinţă Butes. 

A doua zi, cînd soarele dădea să scapete pe după 
crestele munţilor de dincolo de Marodava, procuratorul 
şi alaiul ce-l însoțea mergeau în trapul cailor pe drumul 
ce ducea spre Porolissum, apropiindu-se de locul unde 
îl întîlnise pe Butes cu ceilalţi daci la venire. Toţi erau 
veseli şi mulțumiți, vinatoarea de zimbri se 
desfăşurase mai frumos decit se aşteptaseră. Ajunşi 
seara în amurg în codrul spre care îi călăuzi Sagitulp, 
se odihniră pînă spre ziuă, cînd era aproape să apună 
cloşca cu pui de pe cer. In zori, îndemnați de daci, 
începură vînatoarea: o parte din legionari şi din 
oamenii pregătiţi pentru speriat vînatul se aşezară în 
linie, închizînd o vale cu copaci rari ce urca în pantă 
uşoară, îngustîndu-se pînă se strecura printre două 
stînci, care păreau puse anume ca un fel de intrare, iar 
ceilalţi porniră pe coama colinei şi se opriră pe brînele 
celor două stînci, în aşteptarea zimbrilor. Abia sosiră şi 
se postară pe locuri ascunse cu grijă sub frunzare 
pregătite peste noapte, cînd răsunară strigătele şi 
bătăile celor din vale. Trecură momente lungi de 
aşteptare încordată pînă se iviră primii zimbri din 
cireada ce pornise în lungul văii spre trecătoarea prin 
care îşi găseau întotdeauna scăparea în caz de pericol. 
Cînd mai mult de jumătate din cireada trecu prin faţa 
lor, Sagitulp dădu semnalul şi mai multe sulițe 
aruncate cu îndemiînare se înfipseră între coastele unui 
zimbru ales dintre cei mai frumoşi. Ca nişte tunete 


izbucniră mugete înfiorătoare şi sforăituri şuierătoare 
şi în citeva clipe întreaga cireada se făcu nevăzută în 
pădurea deasă ce îmbrăca valea abruptă din cealaltă 
parte a trecătorii. Cei mai mulţi dintre romani crezură 
că nu fusese doborit nici un zimbru, numai dacii se 
aşezară liniştiţi la umbra unui fag şi le spuse să aştepte 
pînă spre amiază. Cînd plecară, nu căutară prea mult şi 
găsiră zimbrul căzut în apa unui piîriu ce curgea prin 
mijlocul unei mici poiene. 

La un urcuş mai pieptiş al drumului, procuratorul 
lăsă calul la pas şi făcu semn lui Butes să se apropie. 
De cînd îi fuseseră alungaţi oamenii, Decimus Silvanus 
nu se mai apropiase de procurator, căutase să se arate 
supărat. De fapt era furios, dar nu pe procurator, ci pe 
oamenii săi care greşiseră ţinta. S-ar fi simţit cu 
adevărat uşurat dacă l-ar fi ştiut pe Butes mort. Dînd 
pinteni calului, Butes se opri lîngă procurator. Acesta îl 
cercetă îndelung, apoi îl întrebă: 

— Pentru ce aţi lăsat voi să treacă aproape o 
jumătate de zi pînă să porniţi în căutarea zimbrului 
lovit de sulițe? 

— N-ai bănuit, Plautius Priscus? Zimbrii sînt nişte 
animale care se ajută, mai ales în momentele pline de 
pericol. Cînd noi am repezit suliţele, ei nu ne-au văzut, 
dar şi dacă ne-ar fi văzut, nu se mai puteau întoarce 
din goana cu care căutau să străbată trecătoarea. 
Dincolo s-au oprit în vale şi s-au strîns în jurul celui 
lovit. Dacă în acele clipe simțeau că sînt urmăriţi, ar fi 
pornit într-un iureş nestăvilit şi tot ce le-ar fi ieşit în 
cale: cîini, cai şi călăreţi ar fi fost sfirtecaţi cu coarnele 
şi zdrobiţi cu copitele. Cînd, după un timp, simt că nu 
se mai mişcă nimic şi a trecut primejdia, se liniştesc, 
încep să pască şi se împrăştie, părăsind pe cel căzut. 


De multe ori se îndepărtează de locul acela şi nu mai 
revin curînd pe acolo. 

— Voi dacii, cunoaşteţi bine obiceiurile fiarelor de 
prin pădurile de aici, de aceea sînteţi atît de iscusiţi 
vînători. 

— Le cunoaştem, Plautius Priscus, aşa cum ne-am 
cunoscut şi ţara, numai că... acum... totul s-a... 

— Eu unul te-nţeleg îndeajuns, Butes, şi pentru 
asta caut să găsesc o mai bună înţelegere cu voi. 

— Inţelegere cu noi!... murmură Butes, aruncîndu-i 
o privire pătrunzătoare, fără să arate duşmănie. Cum 
poţi să vorbeşti de înţelegere, Plautius Priscus, cînd ţii 
pe şantier la muncă un om nevinovat, un tată 
îndurerat, care nu ştie ce s-a întîmplat cu singurul lui 
copil? 

Procuratorul izbucni într-un hohot de ris, pe care 
Butes îl luă drept batjocură. 

—La acel Decibalos te gindeşti? Să ştii că orice 
faptă, orice întîmplare îşi are tilcul ei. Cu Decibalos am 
cam prins firul, adică mai mult îl bănuiesc, rămîne ca 
mai tîrziu să mă conving, şi te asigur că mă voi 
încredința, Butes, fiindcă niciodată nu-mi place să las 
lucrurile făcute numai pe jumătate. Am băgat de 
seamă că te-a supărat risul meu; am eu un anumit 
motiv să fiu vesel... Poate că astă-seară vei fi şi tu... 

— Cînd ajung acasă, întotdeauna mă învăluie o 
întristare doboritoare!... 

— Astăzi eu am văzut multe, am înţeles multe, şi 
am început să-i cunosc mai bine pe daci. Dar uite că 
mi-am adus aminte — am tot vrut să te întreb — voi, 
dacii, nu ştiţi ce s-a petrecut cu acel taraboste care a 
fost stăpînul Marodavei? 

Ochii lui Butes luciră şi privirea îi rămase pironită 
pe faţa procuratorului. Presupuneri felurite scînteiau şi 


se stingeau tot atît de repede în mintea lui. Era 
descumpănit. Aflase procuratorul că el era fostul 
taraboste? Şi dacă ştia, care dintre daci fusese 
trădătorul? Totuşi se gîndi că un răspuns trebuia să 
dea: 

— E mort de mult tarabostele!... În anul care a 
urmat după răscoală... continuă, îndreptindu-şi privirea 
în lungul drumului. Dar nu văd, Plautius Priscus, pentru 
ce te-a purtat gîndul la el? 

Procuratorul nu luă în seamă schimbarea ce se 
produsese în vocea lui Butes şi uşoara tremurare cu 
care rostise cuvintele. 

— Dacă ar mai fi fost în viaţă, aş fi vrut să-l cunosc 
mai bine. Am primit de curînd un mesaj de la Aulus 
Plautius, legatul care a comandat legiunea ce-şi 
stabilise garnizoana la Porolissum în anii dinaintea 
războiului, cînd încă mai trăia regele Decebal, şi, între 
altele, mă întreabă şi de Burio. Are numai cuvinte de 
laudă pentru acel taraboste, îmi spune că el ar putea 
să-mi fie un bun ajutor în lupta împotriva triburilor 
vecine de la miazănoapte. 

Frămiîntarea lui Butes crescu şi mai mult. Socotea 
că procuratorul aflase totul şi se bucura chinuindu-l, 
aşa cum se joaca o pisică de multe ori cu un şoarece 
prins. Privi în jur. Văzu că se apropia de locul unde 
trebuiau să se despartă şi s-o apuce pe poteca ce-l 
ducea de-a dreptul spre Marodava. Căută să schimbe 
vorba: 

— Am ajuns acolo unde te-am aşteptat la sosire, 
Plautius Priscus, aşa că eu mă opresc aici. 

Butes se pregăti să descalece. 

— Cum se poate? Ai şi braţul rănit, şi apoi acum ai 
calul. Pentru că mi-ai făcut o mare plăcere cu 
vinătoarea de zimbri, vreau să-ţi fac şi eu una: îţi dau 


calul în dar. Căpetenia dacilor din Marodava e bine să 
umble călare. Mergi cu noi pînă în vicul Magnus şi 
acolo ne despărţim. 

— Glumeşti, Plautius Priscus, la  Marodava 
căpetenie este Decimus Silvanus... 

— Acum glumeşti tu, Butes, cum să fie un roman 
căpetenie a dacilor? Dar uite că se lasă seara, trebuie 
să ne grăbim. 

Procuratorul dădu pinteni calului şi porni în galop 
urmat de ceilalţi. Butes căută să rămînă mai în urmă. 
Era prea tulburat. Faptul că îi dăruise calul îi întări şi 
mai mult bănuiala: procuratorul ştia că sub numele de 
Butea se ascundea fostul taraboste? Îl chinuia într-una 
întrebarea: Ce pregătea Plautius Priscus şi ce va urma 


pentru el? 
In răspiîntia de la intrarea în vicul Magnus, 
procuratorul se opri. Il căută cu privirea, începu sa-i 


spună ceva, dar se opri auzind plinsul unui bărbat ce 
se apropia dinspre Porolissum. Se întoarse şi aşteptă. 

— Ce s-a întîmplat, libertule, de ce plingi? îl 
întrebă. 

— Toţi zeii să te ţină, stăpine, nu te cunosc cine 
eşti! începu libertul printre suspine. De cînd sînt libert, 
am căutat să string bani şi să cumpăr femeia cu care 
am copii... 

— Este o sclavă? 

— Da, stăpîne, şi dacă rămîne sclavă, copiii noştri 
vor fi tot sclavi!... Degeaba am strîns bani, că stăpinul 
ei nu se învoieşte s-o vindă. Nu ştiu ce să mă fac, mă 
doare-n suflet de ei; la ce-mi mai foloseşte mie 
libertatea? Îmi vine să mă omori... 

Rizînd, Decimus Silvanus îl întrebă: 


— Tu n-ai ştiut că aşa e legea, copiii unei sclave 
sînt şi ei sclavi ai aceluiaşi stăpîn, de ce te-ai încurcat 
cu ea? 

Procuratorul îi dădu un răspuns care curmă orice 
speranţa în sufletul nenorocitului: 

— Nu putem să te ajutăm cu nimic, libertule, 
stăpinul e stăpîn, nu-i poate lua nimeni sclavii, dacă el 
nu vrea să-i vindă. 

Îl căută din nou cu privirea pe Butes şi întoarse 
calul. 

— Butes, după ce ţi se vindecă rana de la braţ, să 
vii pe la mine. Acum ne despărţim. Rog zeii să-ţi dea 
sănătate şi să-ţi schimbe tristeţea în veselie! 

Mult timp Butes privi cum procuratorul şi cei ce-l 
însoțeau se îndepărtau lăsînd în urma lor un val de 
praf, care se întindea uşor peste vicul Magnus. Alături, 
la marginea drumului, stătea libertul şi suspina. 
Întoarse calul spre el şi-l întrebă: 

— De unde eşti, libertule, şi cum te numeşti? 

— Sînt Neptunalis, de aici din Magnus. 

— Aş vrea să te ajut, libertule, dar deocamdată nu 
văd cum. Ai putea să vii pînă la Marodava peste vreo 
saptămiînă? întrebi de Butes, am casa la capătul 
celălalt, aproape de villa lui Decimus Silvanus. 

— Toţi zeii să te ţină, bunule dac! 

— Mă găseşti acasă mai ales spre seară, îi strigă 
Butes, dînd pinteni calului şi îndreptindu-se spre 
Marodava. 

Faptul că se înapoia acasă călare pe un cal, care 
acum era al său, nu-l bucura. Ştia că, aflînd de la cine îl 
primise, va fi şi mai îndurerată şi-l va socoti trecut de 
partea procuratorului. Căută să se apropie în pas 
domol de casă şi să bage calul sub şopron fără ca 
Gumida să-l vadă. Cînd se opri în poartă, văzu prin 


amurgul ce se lăsase un om umblind prin cartea sa. 
Strînse frîul calului şi strigă aproape fără să vrea, cu 
oarecare teamă: 

— Care eşti acolo în curtea mea? 

— Eu, Decibalos, te aştept cu nerăbdare! 

Sări de pe cal, îl trase în curte şi slobozi frîul. 
Amîndoi se grăbeau unul spre altul. Se strinseră într-o 
lungă îmbrăţişare. Butes parcă era ametit, în capul său 
totul se încîlcea, se învirtea, îl tulbura. Pe lîngă tot ce-i 
spusese procuratorul, eliberarea lui Decibalos dezlănţui 
în sufletul său o prăbuşire. Acum nu se mai îndoia că, 
în frămiîntarea lui de a fi pus în libertate, Decibalos 
fusese cel care îl trădase pe tarabostele Burio. 

— l-ai spus tu procuratorului că eu sînt fostul 
taraboste? îl întrebă, îndepărtindu-l de la piept. 

— Cum poţi să gindeşti asta?!... îi răspunse 
Decibalos întristat. Ai început să te îndoieşti atit de 
mult de mine, încît ai ajuns să crezi că durerea şi 
îngrijorarea m-au făcut să-mi pierd capul şi să devin un 
trădător? 


2 


Rana de săgeată din braţul lui Butes nu dădu 
semne de vindecare uşoară şi grabnică, aşa cum ştia el 
că i se vindecau bubele de orice fel. incepu să se 
umfle, iar durerile să-i crească o dată cu fierbinţeala, 
pînă ajunse să nu se mai poată mişca din pat. Avea 
momente, mai ales tîrziu spre miez de noapte, cînd nu- 
şi mai dădea seama de el, şi toţi din jurul lui trecură 
prin spaima că-l vor pierde. Gumida şi Arghida, şi de 
multe ori Ampelia, stătură într-una lîngă patul său şi-l 
îngrijiră cum putută mai bine. In aceste zile, îngrijorat 
de viaţa fostului taraboste, Decibalos uită de pornirea 


nestăvilită de a năvăli sus la Decimus Silvanus şi, cu 
orice sacrificiu, să-şi scoată cît mai repede fata de 
acolo. Pornirea lui se potoli încetul cu încetul, pe 
măsură ce gîndi mai adînc şi îşi dădu seama că Butes 
avea dreptate. Viaţa Sarmidci nu putea să fie în pericol 
atita vreme cît Decimus Silvanus credea că nimeni nu 
aflase că el o răpise, şi mai ales cît ei, dacii, vor lăsa să 
se înţeleagă că s-au liniştit, socotind fata pierdută fără 
urme. Dar tot în aceste zile, în villa de sus lucrurile nu 
se desfăşurară altfel, spre norocul Sarmidei. După 
oboseala căpătată în cele trei zile cît durase 
vînătoarea, peste care se aşezase supărarea, răscolită 
atit de săgeata care îşi greşise ţinta, cît şi de alungarea 
oamenilor săi de către procurator, nici rana din umărul 
lui Decimus Silvanus nu mersese mai bine şi, de unde 
cîtva timp dăduse semne de vindecare, se deschisese 
din nou şi începuse să curgă din ea şiroaie de puroi 
galben-verzui. Se întinsese zvonul în Marodava că 
stăpiînul villei căzuse greu bolnav — asta îl mai liniştea 
pe Decibalos şi-l bucura pe Butes, în timp ce şi el se 
lupta greu cu suferinţa. Dar în trupul omului zac puteri 
nebănuite şi răni grele se pot vindeca repede în urma 
unor puternice zguduiri sufleteşti, însoţite de o mare 
bucurie. Miracolul se arătă din ziua cînd se înapoiase 
Canidia. Toată noaptea Butes zăcuse pierdut şi 
fierbinţeala nu se potolise. Cînd pe la amiază răsună 
scîrţiitul carelor ce se apropiau cu larmă şi strigăte, 
uită de răul ce-i chinuia trupul, sări de pe pat şi dădu 
năvală afară. Văzu pe Canidia şi Gumida plingînd 
îmbrăţişate, iar pe Decibalos alergind în toate părţile. 
Era o clipă grea, răscolitoare. Bucuria că o vedeau 
înapoiată se pierdea umbrită de durerea ei sfişietoare. 
Pe Staberius, dragostea ei, viaţa ei, n-avea să-l mai 
vadă niciodată. Din acea zi, Butes nu mai simţi durerea 


din braţ şi nici răul ce-l chinuise, în trupul lui viaţa 
începu din nou să alerge năvalnică, iar rana sa se 
vindecă cu multă repeziciune. La început crezură că, 
zdrobită de pierderea lui Staberius, Canidia va sta 
numai cîteva zile la Marodava, după care va pleca 
înapoi spre Roma, şi pentru totdeauna. Însă spre 
uimirea şi multumirea lor se petrecu cu totul altceva: 
îndată ce află că Decimus Silvanus îi luase casa, se 
repezi în curtea pe care o ştia a ei şi-l alungă pe omul 
acestuia. Tot aşa de repede trimise vorbă sus la villa, 
că îşi lua înapoi tot pămîntul pe care îl avusese, cu 
toate bucatele de pe el. Şi trecură zilele, fără ca 
Decimus Silvanus să se arate şi fără ca el să încerce 
vreo împotrivire. Durerea cea nouă înăspri sufletul 
Canidiei, se hotărî să rămînă tot restul vieţii la 
Marodava, alături de daci. Venise cu multă bogăţie de 
la Roma şi pe toată se gindise să o folosească ajutindu- 
i pe oamenii în mijlocul cărora trăise cei mai fericiţi ani 
din viaţă. Amintirea lui Staberius îi era atît de scumpa, 
încît, în tot ce făcea şi-n tot ce o înconjura, îl vedea 
numai pe el. În prima zi de sărbătoare, după revenirea 
la Marodava, îşi aduse aminte că era ziua în care copiii 
dacilor se adunau în ogradă în jurul lui, dornici să-l 
asculte povestind, să înveţe să scrie şi să citească. In 
această zi, în sufletul ei se aprinse o flacără nouă, care 
pentru cîtva timp o făcu să se înfioare: luă hotărîrea 
să-i înveţe ea pe copiii dacilor, dar nu în ogradă, ci într- 
o clădire anume făcuta pentru învăţătură. Şi chiar de a 
doua zi, Butes şi Decibalos dădură sfoară în Marodava 
şi începură noua construcţie: şcoala. În acelaşi timp se 
frămîntau să găsească un mijloc prin care să scoată cit 
mai repede pe Sarmida din mîinile lui Decimus 
Silvanus. Alături de ei, Sagitulp îşi purta îngrijorarea că 
feciorul sau, Getio, nu dăduse nici un semn de viaţă de 


cînd plecase. Suferinţa provocată de rana din braţ şi 
înapoierea nemaisperată a Canidiei făcură ca Butes să 
amine ziua cînd să se ducă pe la procurator, aşa cum 
acesta îi ceruse. 

Veniră zilele lui septembrie. Prin copaci frunzele 
începură să se îngălbenească, vremea se mai răcorise. 
Butes şi Decibalos se apucară să pregătească vasele 
pentru culesul strugurilor. Vara fusese călduroasa şi 
curpenii viţelor îşi purtau greu ciorchinii. Butes tocmai 
deschidea portiţa ce dădea în ogradă, cînd auzi în 
apropiere naiul lui larse. Pe bătrîn nu-l mai văzuse de 
mult. Se opri şi se întoarse spre Decibalos, cuprins de 
nelinişte. Se temea ca nu cumva batrînul să-i aducă 
vreo veste rea. Îl văzu intrind în curte însoţit de cineva 
care după îmbrăcăminte arata a fi un libert. larse nu 
încetă din nai decit cînd se opri la cîţiva paşi de ei. 

—Vă doresc numai sănătate şi bucurie! rosti el în 
locul salutului din care nu lipseau zeii. 

— Bine ai venit, bătrîne! îi răspunse Butes. Dar pe 
unde tot umbli de nu te mai araţi de loc? Văd că eşti 
mai curat îmbrăcat şi araţi mai bine! 

— Acum stau la copii, la Ligya şi la Marcellus; l-am 
părăsit pe Hylas. Amiîndoi sînt o pereche minunată. Dar 
stai, bunule Butes, că n-am venit pentru asta. 

— Văd că eşti cu Neptunalis, i-o luă înainte Buter, 
privind spre libertul care se oprise ceva mai departe. 

— Am venit cu Neptunalis, bunule Butes, dar 
altceva m-a adus încoace. Numai atita îţi spun: totul e 
bine, zeiţa este sănătoasă şi aşteaptă să fie scoasă de 
acolo. 

Decibalos nu se mai putu stapini: 

— Ai văzut-o pe Sarmida, ai vorbit cu ea? 


Rizînd, batrînul vorbi făcînd semn cu ochiul spre 
libert, pentru ca Decibalos să înţeleagă că trebuie să 
se ferească de el. 

— Pe Sarmida? Da de unde, eu îi spun zeiţă 
altcuiva, bunul Butes ştie... 

— De ce n-ai venit mai curînd, frate Neptunalis? îl 
întrebă Butes pe libert, căutînd să schimbe vorba. 

Libertul mai înainta cîţiva paşi, şovăind. 

— Am mai venit de două ori şi am stat de vorbă cu 
o vecină; mi-a spus că erai bolnav şi supărat, aşa că n- 
am îndrăznit să-ţi tulbur liniştea. Dacă nu mă aducea 
batrînul larse, nu veneam nici acum... 

— Aşadar, tot n-ai putut să-ţi iei femeia şi copiii de 
la acel stăpîn rău, murmură Butes încet şi rar, privind 
în jos, îngîndurat. 

— Nu, bunule Butes, toţi zeii să-ţi dea sănătate! 
Libertul nu se mai putu stăpini şi începu să plingă cu 
suspine puternice, văitîindu-se: 

— Ce să mă fac? Aproape în fiecare zi m-am dus şi 
m-am rugat, dar n-a fost chip să-l înduplec! leri, am 
mers din nou, el a pus pe un vilic să mă alunge, m-a 
lovit cu flagrunul, dar eu tot n-am vrut să plec. A pus 
apoi mai mulţi sclavi de m-au aruncat afară, în drum. 

— Dacă ştiam că plingi ca o femeie, nici nu te mai 
aduceam! îl mustră larse furios. 

— Liniştiţi-vă! îi îndemnă Butes. Poate că zeii nu l- 
au părăsit pe nefericitul Neptunalis. 

O văzu pe Canidia ieşind din casă împreună cu 
Gumida şi îi făcu semn să se apropie. Canidia ascultă 
libertul depăniîndu-şi toată nefericirea lui: sclav fiind, 
din legăturile lui cu o sclavă se născuseră doi copii, un 
băiat şi o fată, care erau sortiţi să rămînă sclavi ca şi 
mama lor, dacă nu reuşea să-i cumpere. El fusese 
sclav public şi obținuse libertatea, pentru că dăduse 


dovadă de multă vrednicie şi cinste pe şantierele de 
construcţii unde lucrase şi continua încă să lucreze, 
apreciat ca un bun meşteşugar. Pe măsură ce-l asculta, 
faţa întristată a Canidiei se mai lumină. Cînd libertul 
tăcu, ea spuse cu o mulţumire lăuntrică: 

—Poate că aşa vor zeii ca cine a trăit zile de prea 
multă fericire să soarbă şi din cupa durerii, iar cine a 
cunoscut cea mai neagră deznădejde să aibă parte şi 
de zile de mulţumire. Eu te voi ajuta să-ţi duci acasă 
femeia şi copiii. Îi cumpăr eu, oricît de mult va cere 
acel stăpîn lipsit de suflet, apoi îi voi lăsa liberi... ţi-i las 
ţie... 

—Mare Jupiter, va lua sfîrşit chinul?!... gemu 
libertul, negasind altceva ce să spună. 

— Dar, dacă nu te vei purta cum se cuvine cu 
femeia şi cu copiii, libertule, să ştii că tare aş fi 
mîhnită! continuă Canidia. 

— Toţi zeii să te ţină, stăpină, de voi avea o familie, 
jur pe Marele Jupiter că în casa mea va fi numai 
bucurie şi mulţumire; zi şi noapte mă voi ruga zeilor 
pentru tine şi pentru voi toţi care mă ajutaţi! 

— Miine să vii să ne iei pe mine şi pe Butes. Vom 
merge toţi trei la acel stăpîn al femeii tale şi al copiilor, 
încheie Canidia, întorcîndu-se şi pornind spre casă. 

A doua zi, spre seara, în casa mică şi sărăcăcioasă 
de la marginea vicului Magnus, pe care şi-o înjghebase 
cu multă trudă libertul Neptunalis, intră lumina şi 
fericirea. Canidia privea cu ochii înecaţi în lacrimi cum 
fosta sclavă năpădită de fericire nu-şi mai putea stăpini 
plînsul. Îşi sălta pe rînd copiii în braţe, îi strîngea la 
piept şi-i săruta, apoi îi lăsa jos şi privea cu 
recunoştinţă nesfirşită spre binefăcătoarea lor. In 
îmbrăcămintea zdrenţuită cu care îşi părăsise pentru 
totdeauna stăpinul, alături de copii şi de omul de care 


de acum înainte va trăi nedespărţită, se simţea cu 
adevărat fericită. Dintr-o dată, într-o singură zi, se 
îndepliniseră toate dorinţele pe care le visase ca 
sclavă, pe care le nutreşte orice femeie: un soţ, o casă 
şi copii. Privind-o, Canidia se gindea la lăcomia 
stăpiînului de la care o cumpărase, pe nume, 
Timocrates, un om rău, care, simțind ocazia unui cîştig 
mare, nu se învoise să-şi vîndă sclava cu cei doi copii 
decît după ce i se oferise un preţ foarte mare, preţul cu 
care îşi putea cumpăra poate chiar şase sclavi tineri şi 
vînjoşi. Neptunalis, doborit de încordarea în care trăise 
toată ziua, copleşit de fericire şi de recunoştinţă, căzu 
în genunchi în faţa Canidiei şi cu greu rosti cîteva 
cuvinte: 

— Stăpină te vom sluji toată viaţa cu supunere şi 
cu credinţă! 

Canidia se aplecă, îl apucă de tunica veche şi 
ruptă, şi-l trase în sus. 

— Spune-mi, cum se numeşte femeia ta? 

— Passia, stăpînă! răspunse libertul. Se întoarse 
spre fosta sclavă şi îi vorbi: 

— Mulţumirea mea va fi mare, Passia, dacă vei 
veni din cînd în cînd pe la mine, numai aşa voi putea 
afla dacă Neptunalis se poartă cu tine şi cu copii aşa 
cum trebuie, ca un soţ şi tată bun. 

Alături, Butes stătea nemişcat. Privise şi ascultase 
adînc tulburat tot ce se vorbise. Vedea mulţumirea şi 
bunătatea pe feţele lor. Canidia era mult schimbată. 
De fapt ea arătase cu totul altfel încă de cînd se 
înapoiase de la Roma. Părea că nu-şi mai aparţinea, că 
în fiecare clipă îşi rupea o parte din viaţă şi din suflet şi 
o împărțea oamenilor din jur. Cînd părăsiră casa 
libertului, amîndoi avură o tresărire, un fior îi săgeta 


prin inimi, auzind cuvintele pe care Passia le rostea în 
urma lor: 

—Ne vom ruga zeilor să aveţi şi voi parte de 
fericire, aşa cum ne-aţi dat-o nouă! 

Alături unul de altul, în carul mic pe care calul 
dăruit de procurator îl trăgea în trap spre Marodava, 
Butes şi Canidia merseră mult timp fără să-şi spună 
nici un cuvint. Trecuseră de templul lui Mithras, acum 
aproape refăcut după incendiul din vară, cînd la o 
cotitură îl întîlniră pe Decibalos. 

— Plecasem în calea voastră, le spuse el, după ce 
le făcu semn să oprească. Trebuie să mergem repede 
la Sagitulp. 

—S-a mai întîmplat ceva? îl întrebă Butes prins de 
îngrijorare. 

—Da, s-a întors Getio şi trebuie să vedem ce 
facem. 

—Dicomes e undeva pe-aproape? 

—Nu, şi tocmai pentru asta ne cheamă Sagitulp. 
Butes privi spre Canidia. Trebuia să o ducă acasă, apoi 
să se întoarcă la Sagitulp. Ea îi prinse gîndul şi i-o luă 
înainte: 

— Merg şi eu cu voi la Arghida! 

Tîrziu seara, sub mărul cel mare plin de rod 
sîngeriu, îl ascultau pe Getio. De cînd plecase, flăcăul 
se mai împlinise, privirea îi era mai adincă şi mai 
pătrunzătoare, mustăţile şi barba mai crescuseră, se 
mai îndesiseră şi în totul luase înfăţişarea unui 
luptător. 

—Nu ne-a fost uşor să-l găsim pe Dicomes, spunea 
Getio. Mai întîi am umblat în lungul drumurilor pe la 
Brucla, la Ampelum şi Apulum, chiar şi dincolo de Ulpia 
Traiana Sarmizegetusa, pînă i-am întîlnit pe Rhesos şi 
pe Dapyx. După aceea, cu ajutorul lor am dat de 


urmele lui Dicomes. De la început, Rhesos şi Dapyx au 
spus că pe Sarmida degeaba o căutăm pe acolo, că ea 
n-ar fi putut să-l găsească şi nici să ajungă pînă la el. 
Dicomes a fost cîteva zile pradă unei grele frămîntări. 
Ar fi vrut să se întoarcă aici, să pornească s-o caute pe 
fată, dar se temea că va pierde urmele aceluia pe care 
vrea să se răzbune. Cînd va veni, o să vă povestească 
el totul. Ştiţi, acum nu luptă singur, şi-a strîns o ceată 
de flăcăi vînjoşi, aprigi luptători, şi cu ei dă loviturile. În 
părţile acelea toţi tremură de teama lor şi, cînd cineva 
i-a văzut ceata, nu îndrăzneşte să spună nimănui. Aşa 
s-a dus zvonul. Lumea vorbea că i-ar fi recunoscut un 
tabernagiu de lingă Germisara şi ar fi spus 
centurionului care comanda castrul din apropiere. 
După cîteva zile, tabernagiul a ars o dată cu taberna. 
Eu am venit trimis de Dicomes să văd dacă aţi găsit-o 
pe Sarmida şi plec repede înapoi. Nu-şi găseşte liniştea 
pînă nu ştie ce s-a mai petrecut aici. După ce dă 
lovitura cea mare, se trage şi el încoace. 

— Şi unde o să stea? La noi vine des Ampelia cu 
decurionul... se îngrijoră Sagitulp. 

— Legionarii o să înceapă să-l caute, şopti Arghida. 

— Da, îl vor căuta, iar noi îl vom ţine bine ascuns! îi 
mustră Butes, supărat de teama pe care o vedea la 
Sagitulp şi la nevasta lui. 

—Dicomes va sta la mine în casă, îi linişti Canidia. 
Am loc destul şi pentru el. Mă voi duce la procurator şi, 
cum sînt singură... Între daci, adăugă ea zîmbind, îi voi 
spune că mă pun sub ocrotirea lui şi-i voi cere să-mi 
dea un pergament: prin care să ordone ca nimeni: 
legionar, decurion sau tabular să nu aibă voie să 
pătrundă în curtea şi în casa mea. Butes învălui cu o 
privire plină de recunoştinţă pe Canidia. Gîndul lui 
alerga departe: îi vedea pe Dicomes şi pe Sarmida 


căsătoriţi şi-l îngrijora soarta lor. Cît ar fi putut să-l ţină 
ascuns vederii romanilor, toată viaţa? Un gînd îl tul- 
bură: se revăzu în faţa procuratorului, cerîndu-i cu tărie 
să dea libertatea şi să înceteze urmărirea gladiatorului 
Gemellinus. 

— Căile vieţii nu ştim încotro ne vor purta, începu 
el întristat. Noi mulţumim din suflet Canidiei pentru 
ajutorul ce ni-l dă. Poate că pînă se înapoiază Dicomes 
se vor ivi alte prilejuri, vom descoperi şi alte mijloace 
prin care sclavul Gemellinus să devină libertul 
Gemellinus şi apoi dacul liber Dicomes. Aşa, Getio, tu şi 
celălalt flăcău, după ce vă odihniţi bine, să porniţi la el, 
şi să nu vă înapoiaţi decît cu toţii o dată; îi aduceţi 
poate şi pe Rhesos şi Dapyx. Pînă atunci noi vom 
pregăti totul. Ce vom avea de făcut nu văd încă; nu 
ştim la ce ne putem aştepta din partea procuratorului 
şi nici din aceea a lui Decimus Silvanus. Trebuie să nu 
uităm o clipă că viaţa Sarmidei este în mare pericol şi 
că totul depinde numai de noi spre a o salva. 
Ingrijorarea lui Decibalos o înţelegem; îl încredinţăm că 
durerea lui este şi durerea noastră. 

Din via Dacia Traiana, nu prea departe de for şi 
de casa augustalilor, se desprindea o uliţă scurtă şi 
strimtă ce urca uşor, cu ocoluri largi, pînă la zidul de 
apărare care împrejmuia colonia. Zidul de mult nu mai 
era la marginea cetății, căci Ulpia Traiana 
Sarmizegetusa se întinsese pînă departe pe cîmpia din 
jur, unde coloni, veterani, liberţi, meşteşugari şi 
negustori îşi înălţaseră case din cărămidă, formînd 
cartiere mărginaşe. Intre ziduri, acolo unde se aflau 
forul, casa augustalilor şi termele, pe cele trei căi 


principiale: via Dacia Traiana, via Ulpia Traiana şi via 
Roma, şi pe ulițele înguste ce se desprindeau din ele, 
se aliniau villele şi casele patricienilor, militarilor şi 
funcţionarilor imperiului. După înăbuşirea răscoalei 
pornită de Sarmis, Ulpia Traiana Sarmizegetusa luase o 
mare dezvoltare, iar populaţia cunoscuse o continuă 
prosperitate. Ajunsese să se întindă pretutindeni 
zvonul că viaţa la Sarmizegetusa era mai îmbelşugată 
şi mai frumoasă decit la Roma, iar provinciei începuse 
să i se spună Dacia felix. Pe uliţa scurtă şi strimtă ce se 
desprindea din via Dacia Traiana, între casele mărunte 
ale funcţionarilor şi militarilor de grade mai mici, se 
înălța villa din piatră şi marmură a legatului Procilius, 
fostul comandant al legiunii cu garnizoana la Ulpia 
Traiana şi fostul tribun, care fusese înălţat la gradul de 
legat de către împăratul Hadrian, drept răsplata pentru 
prinderea lui Sarmis; tot lui îi dăduse împăratul ca 
sclav pe Dicomes, la sfîrşitul spectacolului din 
amfiteatru. 

Zilele începutului de toamnă se arătau mai 
răcoroase decit de obicei şi legatul, greu şubrezit, 
stătea mai mult în pat şi, căutînd să se mai 
încălzească, bea vin cald. După anii trăiţi în petreceri, 
belşug şi desfrinare, Procilius se prăbuşise dintr-o dată, 
cu toate că după virstă nu putea să fie trecut în rîndul 
celor bătrîni. Razele soarelui pătrundeau prin ferestrele 
tricliniului şi luminau încăperea înveselind-o. Lîngă 
patul lui stătea legatul Gallio, noul comandant al 
legiunii, un bărbat în putere şi vesel, care abia trecuse 
de patruzeci şi cinci de ani. Gallio luă cupa cu vin cald 
de pe masă şi o întinse lui Procilius, apoi luă şi el una. 

— Bea, să te mai înzdrăveneşti, nu trebuie să te 
laşi slăbiciunii! îl îndemnă Gallio. 


Procilius strînse cupa între palme, căutînd să le mai 
încălzească. 

— Da, da, să mă mai înzdrăvenesc... Ştii, Gallio, 
omul e ca un vas de lut, cînd zeii îl scapă din miini, 
ajunge un hiîrb. Cine ar fi crezut că eu o să cad aşa 
dintr-o dată? 

—Haide, bea, vinul te mai încălzeşte, îl îndemnă 
Gallio fără convingere. De multe ori te privesc şi nu-mi 
vine să cred cît de mult se schimba omul. Cînd am 
venit aici eram un tînăr tribun, iar tu legatul 
comandant, bărbat în putere, duşmanul dacilor. 

— Da, duşmanul barbarilor!... Dacă nu mă oprea 
guvernatorul, aş fi trimis pe mulţi dintre ei la zei! Timp 
de mai bine de douăzeci de ani m-au tot ameninţat, iar 
eu a trebuit să mă feresc într-una. De cîțiva ani m-au 
mai lăsat în pace, însă atunci, după ce răscoala a fost 
zdrobită, de cîteva ori m-am găsit în pericolul de a 
cădea în mîinile barbarilor. Toata ura lor împotriva mea 
porneşte de la prinderea acelei căpetenii a răsculaților, 
Sarmis, de care şi tu ai auzit. Poate să unii dintre 
barbarii care au mai scăpat atunci cu viaţă — ori poate 
şi dintre sclavii ce se răsculaseră — m-au văzut cum 
acolo în pădure, pe o ninsoare deasă de abia te zăreai 
om cu om, l-am pălit pe barbar şi l-am doborit la 
pămînt. Lupta ca o fiară şi nu se putea apropia nimeni 
de el. 

Gallio îl privi peste cupa din care sorbea rar. 

— Poate că teama de ei te-a frămîntat atît de mult, 
încît te-ai consumat încetul cu încetul, întocmai cum se 
mistuie o făclie ce arde, dar ar trebui să-ţi ţii curajul; 
cred că te-au şi uitat. De ce nu te duci la ferma ta de la 
Carsidava, unde ai putea să te mai întremezi? 
Frumuseţea din valea aceea numai privind-o îţi dă 
viaţă. De la un timp, după cit ştiu, ai lăsat totul pe 


seama actorelui şi a vilicilor, care poate că nu fac 
altceva decit să te fure. 

Cu mişcări tremurinde, Procilius puse pe masă. 
cupa pe care o golise. 

— Da, nu prea m-am mai dus... Cit am fost 
comandantul legiunii, am mai ţinut pe lingă fermă un 
decurion cu o gardă de legionari, aşa mă simţeam mai 
în siguranţă. De aproape un an, nici n-am mai îndrăznit 
să părăsesc Ulpia Traiana Sarmizegetusa. Din toate 
părţile am tot auzit veşti despre răzbunări; se spune că 
ar fi ale barbarului... 

— Pe toţi zeii, Procilius, ai ajuns pină-ntr-atit de 
speriat încît te temi şi de un mort? 

Procilius se îndreptă în capul oaselor şi privi în jur. 

— De mort e mort, căci l-am văzut cu ochii mei 
cînd şi-a împlintat cuțitul în piept în arena 
amfiteatrului. Spune-mi, tu ştii ce e cu nebunia asta, se 
zice că e răzbunat Sarmis... Mi-e ruşine că-ţi destăinui, 
dar trebuie să cunoşti adevărul: află, Gallio, că eu nu 
sînt chiar atît de bolnav pe cît mă crede lumea, dar las 
să se duca zvonul, fiindcă socotesc că numai aşa îmi 
vor da pace barbarii. Am vrut să-l trimit la zei pe cel de 
care mă tem mai mult, pe sclavul Gemellinus, am por- 
nit pe Xanthus pe urmele lui, dar ei, dacii, l-au prins şi 
l-au omorit. 

Izbucnind în rîs, Gallio se ridică de pe scaun şi făcu 
înconjurul mesei, îndemniîndu-l cu voce tare de răsuna 
încăperea: 

— Dacă e aşa, pe Jupiter, Procilius, ridică-te de pe 
pat cu hotărire, alungă din tine orice teamă, ia-ţi o 
sclavă tînără şi frumoasă şi porneşte neîntirziat spre 
Carsidava! Ca să fii mai liniştit, îţi voi da un decurion şi 
gardă, care vor rămîne acolo la fermă cit timp vei 
socoti că vei avea nevoie. Dar vreau un lucru, Procilius: 


la iarnă, cînd o să vin pe la Carsidava, să te găsesc ca 
şi întinerit şi să golim amîndoi nenumărate cupe din 
vinul cel mai bun. Eu sînt gata oricind să-ţi trimit 
decurionul. Acum te las, mă întîlnesc cu cineva în for şi 
nu vreau să întîrzii. 

Spre seară, Dapyx trecu pe lîngă templul zeiţei 
Nemesis din apropierea amfiteatrului şi se îndreptă 
spre casa augustalilor. Aproape de for întîlni o bătrină. 
El trase o punga plină cu bani de la briu şi i-o întinse: 

— Uite, ai aici jumătate din cît ne-am legat să-ți 
dăm, cealaltă jumătate, adică încă o pungă ca asta, o 
primeşti în ziua cînd noi vom afla că Procilius a plecat 
spre Carsidava. 

— Jur pe Freya că totul o să iasă bine! Zici că, după 
ce pleacă el, tu nu vrei să faci altceva decit să-i iei 
sclava aceea mai frumoasă? 

— Atit numai, bătrinico, că, ştii şi tu, am iubit-o 
mult, am strîns mulţi ani bani pentru ea şi, dacă el nu 
vrea să mi-o vîndă, o iau eu... E tot aia, sesterţii tot îi 
dau pentru ea, numai că îi iei tu. 

Bătrîna rise înfundat: 

— Dă-l la Proserpina de neputincios, poate că o fi 
chinuind-o rău pe biata fată, degeaba mai face umbră 
pămîntului, şuieră ea vorbele printre dinţii care îi jucau 
în gingii ca nişte mărgele. Să mă cauţi peste trei zile şi 
o să afli tot ce am făcut. Lasă că-l sperii eu să plece la 
fermă cît mai repede, altfel îi spun că moare. 

Dapyx rămase în for şi privi după bătrină cum se 
îndepărta pe via Dacia Traiana, pînă o văzu cotind spre 
uliţa pe care se afla villa lui Procilius. Porni apoi pe via 
Roma spre terme, pe sub castanii cu trunchiuri groase, 
al căror frunziş începuse să ia nuanţe galben-ruginii. 
Getio se înapoiasc de la Marodava şi povestise ce se 
întîimplase acolo, de aceea Dicomes se hotărî să treacă 


la răzbunarea cea mare cît mai repede cu putinţă. 
Cunoştea ce se petrecea în casa lui Procilius şi aştepta 
clipa prielnică. Dapyx înainta pe aleea străjuită de 
castani, privind mulţimea veselă, îmbrăcată în haine 
frumoase şi scumpe, ce se plimba în grupuri, unele 
mergînd spre for şi casa augustalilor, altele spre terme. 
Îşi aminti cum, tot într-o seară şi tot pe via Roma, în 
urmă cu peste douăzeci de ani, ascultase ce spuneau 
mai mulţi centurioni despre schimbările din Dacia, în 
graba de a se face faţă pericolului care se întindea: de 
o parte, lupta lui Diegis pentru alungarea legiunilor, iar 
de alta, începutul răscoalei sclavilor. Atunci aflase de 
plecarea lui Livianus Claudius şi de venirea unui nou 
guvernator, a lui lulius Quadratus Bassus, şi dusese 
vestea lui Diegis. Reveni din gînduri cînd îl auzi pe 
Getio: 

— Gata, bătrine, te-ai înţeles bine cu baba, sau te 
va trage pe sfoară? Te-am aşteptat cam mult. Da- 
ncotro ai pornit, te duceai la terme să faci o baie, ca 
romanii? 

Dapyx se opri şi se întoarse spre Getio. 

— Nu mai trecusem de mult pe aici. Cînd aducem 
mărfuri, le descărcăm la magaziile dinafară şi ne 
vedem de drum. Acum, dacă mergi de la amfiteatru 
spre casa augustalilor şi treci mai departe prin for spre 
terme, nici nu crezi că te găseşti în Dacia, cu toate că 
dincolo de zidurile cetăţii, în cîmpie şi sub poalele 
munţilor, au rămas destule sate pline numai de daci. 
Ei, ce facem, cum îi dăm de veste lui Dicomes? 

— Plecăm la el în munte, dar nu strică să ne oprim 
la o tabernă, să ne potolim niţel foamea şi setea. Avem 
de mers drum lung şi greu. 

—Ai să te duci tu, eu vreau să mai ramin pe aci 
prin apropiere, pînă aflu ce trebuie de la bătrină. Dar la 


tabernă tot o să merg, ştiu una în apropierea 
amfiteatrului, unde ce găseşte vin bun, aşa cum le 
place gladiatorilor. Tabernagiul ne cunoaşte pe mine şi 
pe Rhesos. 

Cînd intrară în tabernă plină de meşteşugari, liberţi 
şi legionari, Getio îl smuci cu putere de suman pe 
Dapyx. li făcu semn să se oprească la cea mai 
apropiată masă. Dapyx trase scaunul lung şi greu mai 
aproape şi se aşezară. Il întreba din ochi pe Getio, 
clătinînd uşor din cap. 

— La masa aceea de lingă uşa bucătăriei îl văd pe 
libertul Eufemus, e din vicul Serdos, de lingă Marodava, 
slugă supusă a lui Decimus Silvanus, spuse Getio. 

Dapyx privi curios într-acolo. 

— Cel cu care stă de vorbă e stăpînul tabernei, îl 
cunosc bine, e un grec venit de cîţiva ani. 

— Ca şi Theudotos, tabernagiul de la noi, adăugă 
Getio. Poate că n-ar fi rău dacă am afla ce caută 
libertul pe aici. 

Un sclav de-al tabernagiului le aduse piine, 
pastramă şi două oale cu vin. Mîncară şi băură, fără să 
scape din ochi pe tabernagiu şi pe libert, şi mai ales 
fără să se grăbească. După felul agitat în care cei doi 
vorbeau, se putea bănui că puneau la cale ceva. De 
cîteva ori libertul bătu cu pumnul în masă şi dădu să se 
ridice de pe scaun, însă de fiecare dată tabernagiul îi 
puse mîna pe umăr şi-l îndemnă să stea liniştit. În toiul 
discuţiei, Eufemus se întoarse spre masa de alături, îi 
spuse sclavului să-l aştepte pînă se întoarce, se ridică 
şi însoţit de tabernagiu ieşi afară. Getio făcu semn lui 
Dapyx să stea pe loc şi plecă după ei. Ajuns afară, îi 
urmări cu privirea prin lumina slabă a amurgului ce se 
lăsa, pînă îi văzu ocolind amfiteatrul, apoi îndreptindu- 
se spre casa augustalilor. Se întoarse în tabernă şi îi 


spuse lui Dapyx să se mute la masa la care stătea 
sclavul lui Eufemus. Au cerut din nou pastramă şi trei 
oale cu vin; l-au îndemnat pe sclav să măniînce. 
Înfometat, cu pofta îndirjită de cei de la mesele din jur, 
care miîncau şi beau cu lăcomie, sclavul se aruncă 
asupra pastramei şi nu se opri pînă n-o termină. Getio 
îl îndemna să golească şi oala. Sclavul privi cu 
recunoştinţă spre cei doi daci. Pe masă se mai aduseră 
trei oale pline. 

— De unde vii şi cine-ţi este stapîn? îl întreba 
Dapyx, după ce îl îndemnă să salte oala. 

— Venim de la Serdos — un vic de lîngă Porolissum 
— de care bănuiesc că n-aţi auzit; stăpînul meu e 
libert, cu numele de Eufemus. De multe ori i-am 
blestemat pe zei că m-au sortit să-i fiu sclav, barem să 
mă fi ajutat să ajung la un dac. Voi sinteţi oameni cu 
inimă bună, ştiţi ce e omenia... 

— Noi sîntem dinspre Tibiscu, el e feciorul meu mai 
mare, reluă Dapyx, aratiîndu-l pe Getio. Am adus ceva 
bucate de vinzare şi miine plecăm înapoi acasă. 
Aşadar, sînteţi de la Porolissum... Dar ce căutaţi tocmai 
pe aici? 

Sclavul răspunse după ce privi cu grijă în jur: 

— Stăpînul meu face negustorie cu de toate, dar 
mai ales cu grîu. E un om tare rău. Dar n-a venit aici 
numai cu treburi de negustorie... şopti el şovâind, apoi 
continuă cu ceva mai mult curaj: Vă spun şi vouă că n- 
o să se afle la Serdos şi nici nu cred c-o să mă spuneţi 
lui. Eu am prins că de data asta a venit aici pentru 
altceva, trimis de stăpînul unei ferme mari de acolo, 
din apropiere. Nu prea ştiu ce este la mijloc, însă — 
după cîte am prins — aranjează ceva pentru o fată, 
vrea s-o ducă la o fermă de aici din apropiere, îi spune 
Carsidava. Ce au de gind să facă şi cine o fi fata n-am 


putut să aflu. Voi, dacii, poate nu ştiţi că unii romani 
bătrîni şi bogaţi poftesc mult fetele frumoase; pe unele 
le cumpără ca sclave, iar pe altele pun mîna în fel şi 
chip, cum nici nu-ţi trece prin minte. 

Dapyx simţea cum Getio îl apăsa cu putere pe 
picior. Amîndoi aveau privirile schimbate. 

— Ştiu de Carsidava, îl încuraja Dapyx, străduindu- 
se să se arate cît mai liniştit şi mai nepăsător, se lasă 
în partea noastră, către Tibiscu, retrasă între munţi... 
Va trăi bine fata acolo, e o vale minunată! 

— Pentru asta a plecat stăpînul, continuă sclavul, s- 
a dus aici în Ulpia Traiana, la stăpinul fermei, să 
aranjeze cînd să vie cu ea. 

Getio se mişcă plin de îngrijorare: 

— Atunci voi aţi şi adus-o? se grăbi el să-l întrebe 
pe sclav. 

Ca să spulbere orice bănuială. Dapyx începu să 
rîdă: 

— Feciorul meu e tînăr, sclavule, nu vezi cum a 
început să-i lucească ochii în cap, îndată ce a auzit că e 
vorba de o fată? Te întreabă şi el aşa, ca să se afle în 
treabă, că doar n-o să se gindească un biet dac la o 
fiică de fermier roman bogat. Dar şi pe mine m-ai făcut 
curios, chiar aţi adus-o cu voi? 

— Nu, dacule, fata e acolo, la ferma de lingă 
Porolissum. Nu ştiu cu cine o s-o trimită încoace, şi 
asta numai după ce o să ajungem noi înapoi acasă. 

— Haide, să mergem, tată, se grăbi tulburat Getio, 
ridicîndu-se de la masă, ori acum ai prins tu poftă să 
mai vorbeşti despre fata aceea? Mai plăteşte o oală de 
vin sclavului, ca să aibă cu ce să-şi omoare timpul pînă 
se întoarce stăpiînul. 

Afară, Dapyx şi Getio se opriră nehotăriţi lîngă 
zidurile amfiteatrului. Nu ştiau ce trebuie să facă: să 


plece unul la Marodava iar altul la Dicomes, sau să se 
ducă amindoi la Dicomes şi acolo să hotărească ce 
aveau de făcut. In această frămiîntare, Dapyx puse 
mîna pe umărul lui Getio şi îi spuse: 

— Să mă aştepţi pe undeva prin apropiere, eu mă 
întorc să-l mai întreb ceva pe sclav. 

Intră şi se aşeză din nou la masa sclavului. Acesta 
îl privi mirat. 

— E tînăr, nu ţine la oboseală, l-am trimis să se 
culce. Eu vreau să mai golesc o ulcică cu vin şi să aud 
ce vorbeşte lumea. Acolo la noi, la Tibiscu, cu greu se 
află ce se mai întîmplă prin alte părţi. 

Ceru două oale cu vin, din care una o împinse în 
faţa sclavului. 

— Poţi să bei fără grijă, îi spuse, vinul e bun şi, 
dacă te prinde niţel, te duci şi te culci. Poate că te miri 
de ce ţi-am dat să măniînci şi să bei? O fac pentru, 
fratele meu, şi el e sclav ca şi tine, dus în imperiu de 
peste douăzeci de ani. De cite ori îl omenesc pe cîte un 
sclav, mă gîndesc la nefericitul meu frate şi mă întreb: 
pe acolo pe unde se va fi aflînd, i-o fi dînd şi lui cineva 
să guste ceva şi să golească o oala cu vin? Sclavul 
începu să vorbească mai încrezător: 

— Orice sclav trăieşte mai rău sau mai bine, după 
cum îi este stăpînul. Am văzut sclavi care o duc tot aşa 
de bine ca şi ceilalţi din familiile stăpînilor lor, însă am 
văzut şi mulţi care îndură suferinţa mare, poate chiar 
mai rău decit vitele. Stapînul meu e rău şi avar, ne ţine 
mai mult înfometați, atît doar că mai avem norocul să 
umblam cu carele de grîu şi-i mai scăpăm de sub ochi. 

— Dacă ai mai fi şi miine pe aici, eu ţi-aş mai da o 
strachină cu cîrnaţi şi o oală cu vin, îl împinse Dapyx cu 
vorba acolo unde urmărea. Nu te-am întrebat, mai staţi 
mult sau plecaţi în altă parte? 


— Crezi că ştiu ce o să mai facem şi pe unde o să 
mai umblăm? Atît doar parcă l-am auzit pe stapin 
spunîndu-i tabernagiului că peste două săptămîni, cînd 
va fi înapoi la Porolissum, nu ştiu ce danie vrea să mai 
facă pentru templul cel nou. Poate că la înapoiere o să 
ne oprim la Apulum, la Brucla, la Potaissa şi în alte 
locuri, căci peste tot el are legături negustoreşti. 

Dapyx ridică oala şi o goli pînă la fund. Băgă mîna 
la briîu şi scoase cîţiva sesterţi. 

— Uite, plăteşte vinul şi tot ce rămîne e al tău. M-a 
prins şi pe mine oboseala, mă duc să mă culc. 

Afară, îl zări prin întuneric pe Getio, stătea rezemat 
de o coloană de la intrarea în templul zeiţei Nemesis. 

— Pornim chiar acum sus în munţi la Dicomes, îi 
spuse în şoaptă. Poate că zeii ne vor ajuta ca totul să 
iasă bine. 


De sus, din Plaiul căprioarelor, Dicomes privea cu 
nesat valea largă a Carsidavei şi villa ce se înălța pe 
timpla de munte de pe care altădată străjuise 
împrejurimile cetatea înaintaşilor săi din neamul 
Dicomesilor. Privea şi nu-şi mai reamintea decît prea 
puţin, totul se pierdea în ceața unor amintiri 
nelămurite şi fără legătură. Pînă şi munţii ce înconjurau 
valea păreau alţii, nu se asemănau cu cei pe care Îi 
păstra în minte din anii copilăriei. Îşi amintea limpede 
de noaptea cînd venise pustnicul Porfirios, luase cu el 
femeile cu copiii şi le ascunsese într-o peşteră din 
munţi. Parcă şi acum auzea rugăciunile, plinsetele şi 
blestemele bătrinei Malvar ale Cumidei şi ale Carsidei, 
care îl urmau pe bătrînul pustnic prin întunericul nopţii, 
pe poteci numai de el ştiute, şi parcă şi acum vedea, 
aşa cum văzuse atunci de pe un colţ de stîncă, flăcările 
ce se ridicau din cetatea pirjolită de legionari, pe care 


ei abia o părăsiseră. Tot ce se întindea pînă departe în 
vale fusese pămîntul celor din neamul Dicomes şi tot 
ce vedea ar fi fost moşia sa, dacă ar fi luat sfîrşit 
nenorocirea care se abătuse asupra dacilor. li 
rămăseseră mai vii în minte cele ce-i povestise Sarmis 
despre bătrînul Dicomes, viteazul luptător, aprigul şi 
bunul stăpîn al Carsidavei din vremurile cînd pe 
plaiurile Daciei se întindea belşugul şi răsunau cîntece 
pline de mulţumire şi de voie bună. Se schimbaseră 
toate şi plecaseră toţi la Marele zeu: bătrînul Dicomes, 
Decebal, Diegis, Sarmis şi mulţi alţi luptători viteji. 
Gîndurile îi zburară auzind paşi apropiindu-se. Soarele 
se lăsase dincolo de munte şi în vale începuse să se 
întindă picla înserării. Frunzişul galben-ruginiu al fagilor 
şi verdele închis al brazilor dădeau povirnişurilor o 
bogăţie de culori ce păreau măiestrite de miini 
vrednice pe un covor uriaş, aruncat peste coline şi 
peste munţi. Se întoarse şi-l văzu pe Getio. 

— Te-ai întors? Ce se aude, ai aflat ceva? 

Getio se aşeză pe o buturugă. Era obosit, îmbujorat 
şi asudat. 

— Zeii sînt cu noi, Dicomes. Veneam mai curînd, 
dar am avut de făcut un ocol mare; m-am prefăcut că 
plec pe drumul ce iese acolo unde a fost altădată 
cetatea Rehidava, apoi a trebuit să fac alt ocol peste 
povirnişuri, ca să viu încoace. Procilius a sosit astăzi pe 
la vremea prînzului şi e sus în villa. A venit însoţit de o 
mică gardă de legionari. 

— Asta nu mă mai sperie, murmură Dicomes. La 
noapte dăm lovitura, ceata mea este pregătită şi 
hotărită. Tu vii cu noi sau ne aştepţi aici? 

Puțin întristat, Getio îl privi îndelung: 

— Socoteşti că sînt lipsit de curaj, ori nu ai prea 
multă încredere în mine? Puteam să pornesc înainte 


spre Marodava, acolo poate că eram de mai mult 
folos... 

Dicomes se întoarse spre ei şi îl prinse de umeri. 

— Mergi cu noi, frate Getio, şi din noaptea asta 
intri şi tu în rîndul luptătorilor! Dar să ştii un lucru: cînd 
te găseşti în luptă, trebuie să foloseşti fiecare clipă, şi 
mai ales să nu şovăi să loveşti adversarul; în luptă 
piere mila, căci dacă nu ataci tu la clipa potrivită, te 
păleşte el fără cruţare.. 

— Ca gladiatorii, spuse Getio zimbind îmbujorat. 

— Da, întocmai ca gladiatorii, întări Dicomes. Nu l- 
ai văzut pe Gemellinus cum lupta în arena? Acum să 
mergem la ceilalţi. Să ştii că atunci cînd pregăteşti o 
lovitură, şi o şi dai, noaptea pare prea scurtă. 

In villa şi jos la magazii şi staule se auzeau cocoşii 
cîntind a doua oară. De sus din pădure coborau mai 
multe mogildeţe. Era Dicomes cu ceata lui. Cînd ieşiră 
în poiană, se lăsară pe brînci şi înaintară răsfiraţi pînă 
sub întăritura ce înconjura villa. Ajunşi lîngă zid, doi din 
ceată se proptiră unul de altul, Dicomes se urcă pe 
umerii lor şi sări cu mişcări agere sus pe creastă. 
Rămase citeva clipe culcat, ascultă cu încordare şi privi 
atent spre villa. Nu auzi şi nu văzu nimic, nu simţi nici 
o mişcare. Cu multa grijă cobori înăuntru şi porni în 
lungul zidului, călcînd fără să facă nici cel mai mic 
zgomot. In apropierea porţii, la cîţiva paşi zări sclavul 
de strajă, rezemat de unul din stilpi. Se ridică pe virful 
picioarelor, calcă şi mai uşor, apoi făcu un salt, înfipse 
mîinile în gitul sclavului şi se prăbuşi cu el la pămînt. 
Totul se petrecu atît de fulgerător, încît straja nu mai 
avu timp să strige după ajutor. Cînd îşi reveni din 
ameţeală îşi simţi gura înfundată cu o cîrpă şi mîinile 
legate. Dicomes îi şopti ameninţător la ureche: 


— Sînt cu cuțitul în mînă, gata să te înţep în inimă, 
dacă îndrăzneşti să strigi sau să faci vreo încercare de 
fugă! Am să-ţi dezleg mîinile, ca să  desfaci 
încuietoarea porţii, dar repede, altfel te trimit la 
Proserpina! 

După cîteva clipe, Dicomes şi sclavul ajunseră la 
cei din ceată, care aşteptau afară lingă zid. 

— Sclavule, viaţa ta este în mîinile noastre, dacă 
vrei să scapi, trebuie să ne arăţi unde stau legionarii cu 
care a venit stăpiînul tău şi în care încăpere doarme el. 

Ceata, care era de opt inşi, se împărţi: cinci se 
postară în faţa barăcii în care dormeau legionarii, iar 
ceilalţi trei pătrunseră în villa. Nu trecu multă vreme şi 
Dicomes, împreună cu Dapyx şi Getio, împingeau afară 
pe Procilius legat. Erau aproape de poartă cînd în urma 
lor răsunară strigătele unei sclave. Dicomes nu-şi 
pierdu cumpătul. Spuse celor doi să-l ducă pe prins 
sus, în Poiana căprioarelor, şi să aştepte, iar el se 
repezi înapoi spre baraca în care se aflau legionarii. 
lnăuntru se auzea mişcare, lumina opaiţului se mărise. 
Cei de afară se postară gata de luptă, trebuiau să-i ţină 
în loc pînă cînd Dapyx şi Getio, cu Procilius, se 
îndepărtau cît mai mult. Dicomes se pregătea să spună 
celor din ceata sa să se retragă în fugă spre pădure, 
cînd uşa se prăbuşi scoasă din balamale şi o dată cu ea 
mai multe făclii aprinse căzură la cîțiva paşi de ei, 
aruncate dinăuntru. Ca la un semn, Dicomes, Rhesos şi 
ceilalţi se repeziră ca fulgerul în uşă. Dacă legionarii 
apucau să iasă, s-ar fi putut desfăşura şi, cum erau mai 
numeroşi, pentru daci lupta ar fi fost mult prea grea. 
Incepu o luptă aprigă cu spadele, pe care cei dinăuntru 
nu puteau să le mînuiască uşor. Fostul gladiator dădu 
cu multă dibăcie mai multe lovituri pînă răsună în 
baracă urletul de moarte al unui legionar. Ceilalţi se 


retraseră repede şi săltară uşa, căutînd să se 
pregătească pentru un nou atac. Fără să mai aştepte, 
Dicomes făcu semn celorlalţi şi cu toţii se îndreptară 
spre pădure. Cînd legionarii îşi făcură din nou curaj şi 
ieşiră afară, la luminile făcliilor pe care le aruncară nu 
mai văzură pe nimeni. 

A doua zi, pe la amiază, cei plecaţi în urmărire 
găsiră trupul lui Procilius spînzurat de craca groasă a 
unui fag din Poiana căprioarelor. 


Capitolul VII 
LOVITURA LUI DICOMES 


1 


Rana din braţ se vindecă şi Butes porni cu 
hotărîre la găsirea unui mijloc de scoatere a Sarmidei 
din villa lui Decimus Silvanus. Pe Decibalos îl liniştise 
şi-l făcuse să înţeleagă că prin luptă făţişă cu stăpinui 


villei nu putea fi salvată fata. Cu ajutorul lui larse, 
reuşea să afle aproape în fiecare zi cum mergea 
vindecarea lui Decimus Silvanus. Insănătoşirea bo- 
gatului fermier întiîrziase mai mult decit a lui Butes, 
suferinţa îi lăsase o stare de slăbiciune, de lipsa de 
putere, încît cu greu avea să se întremeze. Prin 
reîntoarcerea Canidiei de la Roma, Butes căpătă un 
bun ajutor, pe Letorius, sclavul pe care ea îl eliberase 
şi o urmase în Dacia. Ca libert, Letorius ramase alături 
de ei şi se pregătea să-şi înjghebeze o mică 
gospodărie. Canidia îi dădu o parte din ogradă, pentru 
casă, şi o bucata de pămînt în țarină. In sufletul 
copilului de altădată, dus captiv şi trăit în sclavie, 
izbucnise dorul de viaţă, lacom să reciştige anii 
pierduţi în slujba unui stăpin. Cînd se înapoiase în 
Dacia, îşi dăduse seama că aproape uitase limba 
copilăriei. Grăbind pregătirile, Butes reuşi să stringă o 
mînă de căpetenii, care îl ascultau fără şovăire; fiecare 
căuta cu înfrigurare să-şi alcătuiască o ceată cu care 
să fie gata de luptă la momentul potrivit. In taină 
Decibalos, Sagitulp, Gruno şi Letorius umblau pe la 
meşteşugarii din Marodava, trimişi să urmărească 
măiestritul suliţelor, săgeţilor, arcurilor şi topoarelor. 
Dar ce gindea Butes să pornească? De multe ori îşi 
pusese şi el această întrebare şi un răspuns mulţumitor 
încă nu găsise. Dacă ar fi atacat făţiş villa lui Decimus 
Silvanus, fapta n-ar fi fost iertată de procurator, ci 
socotită drept o răzvrătire pe care ar fi pedepsit-o 
crunt. După multe nopţi de chinuri văzuse că altă cale 
nu avea decit să făurească arme, să pregătească cete 
bune de luptă şi să le ţină gata pentru lovitură, apoi să 
meargă la Porolissum, să-i spună procuratorului tot ce 
se petrecea în legătură cu răpirea Sarmidei şi să-i 
ceara să vină la Marodava însoţit de o centurie, să 


înconjoare villa lui Decimus Silvanus şi să scoată fata, 
iar dacă Plautius Priscus nu se învoia, în aceeaşi zi 
dacii aveau să atace şi să-şi facă singuri dreptate. In 
felul acesta, socotea el, procuratorul nu s-ar mai fi 
putut gîndi la o încercare de răzvrătire a dacilor. Mai 
erau numai două zile pînă la sorocul ales să treacă la 
fapte. De dimineaţă, Butes îl chemă pe Letorius şi-l 
trimise la Sagitulp. Ar fi vrut să mai stea de vorbă cu 
decurionul Fuscianus şi numai Sagitulp l-ar fi putut 
aduce. Decibalos porni la meşterul făurar să vadă cite 
vîrfuri de sulițe şi de săgeți avea pregătite, iar Canidia 
era cu copiii daci, în micuța şcoală de curînd 
construită, îi învăţa să scrie şi să citească. Era zi de 
sărbătoare. Toamna se lăsase din plin. Butes umbla 
neliniştit prin ogradă, nu putea să se apuce de nici o 
treabă. Îl îngrijora întîrzierea lui Getio şi a lui Dicomes. 
De multe ori grija de Dicomes îl făcea să uite de 
necazurile de la Marodava. Simţea în adincul sufletului 
că pentru el era o datorie sfintă să dea ajutor ca fiul lui 
Sarmis să intre în rîndul oamenilor liberi, şi nu se 
îndoia nici o clipă că nu va izbuti. De cînd fusese la 
vînătoare mai trecuse o dată pe la procurator, însă cu 
toată primirea plină de prietenie pe care acesta i-o 
făcuse, se convinsese că nu sosise momentul să se 
încreadă atît de mult în el, încît să-i destăinuie 
adevărul în legătură cu gladiatorul Gemellinus. Privind 
în jos, rîinduindu-şi cu greu gindurile, nu-şi dădu seama 
că ajunsese în fundul ogrăzii decit cînd auzi în 
apropiere naiul lui larse. 

— Încotro ai plecat, bătrîne? îl întrebă. 

— Unde în altă parte decit la tine? 

larse se opri în poteca ce şerpuia pe la marginea 
pădurii, deschise portiţa şi intră în ogradă. 


— Să mergem în casă, poate că ţi-e foame, îl 
îndemnă Butes. 

— Nu, îţi spun numai ce am aflat şi o ţin înainte 
spre atelierele şi magaziile lui Decimus Silvanus. 
Aseară, cînd era aproape să dea în amurg, stăteam pe 
o buturugă la marginea drumului ce porneşte în sus la 
villa. Dinspre magazii s-a ivit Decimus Silvanus, însoţit 
de actorele Ampliatus. 

M-am tras după trunchiul unui fag şi am ascultat ce 
vorbeau. Slăbit, cu mîna legată de git, Decimus 
Silvanus se arăta îngrijorat de întirzierea lui Eufemus. 
Socotea trecut de mult timpul cînd el trebuia să se 
înapoieze de la Ulpia Traiana Sarmizegetusa. 

— Bine, dar libertul e negustor, umblă mult, aşa 
că... 

— L-am auzit pe Decimus Silvanus spunînd că o să 
plece şi el într-acolo, îl întrerupse larse. 

— Şi ţi-e teamă că ne scapă din mînă? 

— De ar fi numai asta!... murmura bătrînul. M-am 
gîndit toată noaptea: dacă tilharul o duce cu el şi pe 
zeiţa Sarmida? 

O arsură ca de fier înroşit trecu prin inima lui 
Butes, privirea se întuneca şi faţa se împietri. 

— Crezi, bătrine, crezi că e destul de înzdrăvenit şi 
ar putea să pornească la drum lung? 

— Şi de ce nu? Călare sau într-un car poate să 
călătorească oricît de slăbit ar fi. 

Butes îşi strînse fălcile. La o astfel de întorsătură 
nu se aşteptase. Dacă Decimus Silvanus i-o lua înainte 
şi apuca să plece, nu-i mai rămiînea altceva de făcut 
decit să pornească după el, să-l prindă din urmă şi să-l 
atace, oricît de puternică pază ar fi avut. Pentru asta 
trebuia cîte un cal pentru fiecare om din cetele pe care 
le înjghebase, iar în Marodava nu se găseau atiţia. 


— Eu plec, bunule Butes, mă duc, că poate mai 
aflu şi altceva. Cînt din nai pe la grajduri şi mă urc pînă 
sus la poarta villei. Cine-l bagă în seamă pe nebunul 
larse? Şi cine se fereşte să nu vorbească faţă de un 
nebun? Pe seară, mă mai abat încoace, să-mi spui ce 
mai trebuie să fac şi pe unde să mai alerg. 

Bătrînul ieşi, închise la loc portiţa şi o apucă în sus 
pe potecă, către magaziile şi atelierele lui Decimus 
Silvanus. Butes se întoarse spre casă copleşit de 
gînduri şi de frămiîntare. Liniştea necesară pentru a 
putea să ia o hotărire i-o dădea faptul că Decibalos şi 
Gumida nu fuseseră de faţă, nu ştiau de cele spuse de 
larse, altfel cu greu ar fi putut să-i liniştească. Ograda 
era destul de lungă şi nu ajunsese pînă la jumătate, 
cînd se auzi strigat de Gumida. O văzu venind în fugă. 
De dorul Sarmidei şi de adînca îngrijorare în care trăia, 
Gumida slăbise şi îmbătrînise mult, iar durerile de cap 
n-o slăbeau zi şi noapte, de aceea umbla mai mult 
strinsă peste frunte cu o legătură sub care punea felii 
subţiri de napi cruzi, căutînd să-şi mai potolească 
suferinţa. Îi spuse din fugă, suflînd greu: 

— A venit procuratorul de la Porolissum însoţit de o 
gardă mare de legionari. 

Butes se opri tulburat. Toate gindurile ce le 
frămiîntase se spulberară. La el nu fusese niciodată 
Plautius Priscus, iar vizitei lui nu-i vedea rostul. O 
bănuială îl făcu să se înfioare: procuratorul se oprise la 
fostul taraboste şi de ce? Şi ultima oară cînd fusese la 
Porolissum, Plautius Priscus îi spusese de mai multe ori 
„căpetenia”, de care toţi dacii din Marodava ascultau, 
cel care ar fi putut să-i ridice la luptă. Pînă departe 
lătrau ctîinii în lungul drumului; era acelaşi lătrat ca în 
ziua cînd satul fusese răscolit în căutarea lui 
Gemellinus. Stăpînindu-şi tulburarea, se strădui să ia 


înfăţişarea obişnuită cu care îl mai înfruntase pe 
procurator şi se grăbi spre drum. Cînd trecu din ogradă 
în curte, îl găsi în faţa casei, stătea pe buşteanul de 
sub nucul cel mare, pe care deseori el şi Decibalos 
vorbeau pînă seara tirziu. 

— Rog zeii să-ţi dea sănătate şi viaţă lungă, 
Plautius Priscus! îl salută Butes apropiindu-se. Mă 
întreb de ce te-ai obosit să vii pînă aici, să mă cinsteşti 
intrînd în casa mea? 

Procuratorul îl măsură cu privirea. Îmbrăcămintea 
lui Butes era aceea a omului care gospodăreşte prin 
curte: cioareci vechi, cămaşă lungă şi largă, încreţită la 
guler, cu cîteva petice la poale cusute de Gumida, un 
suman ros, cu pete mari, cenuşii de la munca din 
ogradă şi din țarină, iar în picioare opinci cu obiele din 
împletitură de lină. Aşa îmbrăcat ca pentru muncă, 
înfăţişarea dacului îi plăcu, vedea pe faţa lui aceeaşi 
linişte şi bunătate, iar în privire aceeaşi adincime şi 
hotărire. 

— Pentru sănătatea ta mă rog şi eu, bunule Butes! 
îi răspunse el la salut. Cit priveşte oboseala mea 
venind încoace de ce te miră? O căpetenie romană 
vine pe la o căpetenie dacă; nu e frumos şi bine aşa? 

Pe Butes îl săgeta din nou îngrijorarea auzindu-l pe 
procurator spunîndu-i tot „căpetenie”. Il ascultă mai 
departe, vedea că se grăbea. N 

— De fapt sînt numai în treacăt pe la tine. In loc să 
ţin drept drumul, de la Porolissum spre villa lui 
Decimus Silvanus, am făcut un ocol prin Magnus, 
Serdos şi Marodava, împins de dorința să văd unde 
locuieşti. 

— Pentru atita lucru nu făcea să te oboseşti, 
murmură Butes, privind prin gard dincolo de drum, 
spre legionarii care descălecaseră şi se aşezaseră pe 


iarba şi frunzele căzute din copacii ce se pregăteau 
pentru iarnă. Acum n-ai încotro, Plautius Priscus, 
continuă el ceva mai tare, trebuie să te supui 
obiceiurilor noastre. Cînd la un dac vine cineva şi 
pleacă neomenit, îl supără pe Marele zeu... Dar să ştii 
că dacul nu omeneşte niciodată pe cel pe care îl 
socoteşte duşman! Noi doi, Plautius Priscus, ca oameni 
nu ne duşmănim, cel puţin aşa cred; duşmănia 
cealaltă, aceea dintre daci şi romani, este mai presus 
de fiinţele noastre şi tu mi-ai arătat că nu vrei s-o 
adinceşti, iar eu n-am făcut nimic pentru a o mări, 
alţii... 

— Vrei să spui că Decimus Silvanus? 

— Şi alţii; Eufemus, Lucrinus, Theodotos... Aşadar, 
Plautius Priscus, primeşti să fii omenit în casa dacului 
Butes? 

— Sau te socotesc duşman... adaugă procuratorul 
în glumă. Butes surise. 

Tot mai mult se convingea că romanul din faţa sa, 
care avea atita putere în această parte a Daciei, era un 
om deschis şi sincer. Cuvintele cu care îl completase 
era un răspuns că primea să se ospăteze şi prin 
aceasta să-şi arate prietenia. 

După ce gustară din bucatele aduse la iuţeală de 
Gumida, puse între ei pe buşteanul făţuit, şi sorbiră 
puţin vin, procuratorul se ridică şi porni spre ogradă. 
Butes îl urmă. 

— Am văzut multă durere pe faţa femeii lui 
Decibalos, tot n-aţi aflat nimic de fiica lor? 

Butes îl cercetă răscolit de speranţă, mîngiiat de 
gîndul că procuratorul aflase unde se găsea Sarmida şi 
că plecase să o scoată din villa lui Decimus Silvanus. 


— Nu ştim nimic, Plautius Priscus! răspunse Butes 
şi aşteptă ca procuratorul să confirme ceea ce sperase 
el, dar totul se nărui cînd îl auzi murmurînd: 

— Sărmana copila, poate că nici n-o mai fi în viaţă! 
Toate vin de la zei... 

— De la oameni, Plautius Priscus! 

— Da, mai ales de la oameni, întări procuratorul, 
întorcîndu-se spre el. Pe tine te frămintă ceva, Butes, 
nu cumva cele ce mi-a spus Decimus Silvanus sînt 
adevărate? 

— Că a vrut să mă omoare? 

— Poate că de atunci a intrat frica în el, se teme de 
voi, de daci, şi mi-a cerut o gardă de legionari să-l 
apere. Pentru asta am plecat spre villa... 

— Şi tot pentru asta te-ai oprit la mine? 

— Ca să fiu sincer, da! Sînt îngrijorat. Decimus 
Silvanus susţine că voi, dacii, vă pregătiţi de luptă. Vă 
gindiţi să porniţi o nouă răscoală? 

Un timp Butes nu răspunse. Se înfiora la gîndul că 
printre daci s-ar găsi un trădător. Ridică privirea şi 
vorbi cu un suris slab în colţul gurii: 

— Nu, Plautius Priscus, dacii nu se pregătesc de 
nici o răscoală, ei îşi văd de necazurile lor. Şi te 
gindeşti să dai legionari să-l păzească pe Decimus 
Silvanus? 

— Îi voi da; sper să mă conving că voi nu puneţi 
ceva la cale, deşi pînă acum nu m-am îndoit de 
cuvintul tău, dar poţi să ştii ce ascunde sufletul 
omului? N-aş fi bucuros să te am în faţa mea, ca pe o 
căpetenie de răzvrătiți, şi n-aş vrea să te convingi că 
ştiu să fiu nemilos şi necruţător, mai ales atunci cînd 
sint în joc interese ale imperiului! lţi mărturisesc 
deschis, am ţinut să trec pe aici şi pentru că am 
început să te preţuiesc, deşi nu-ţi ascund că sînt 


îngrijorat, mă tem ca voi să nu porniţi ceva. S-au strîns 
prea multe fapte în sufletul meu care au rămas 
nelămurite: ce a fost cu acel Gemellinus, de ce 
Decibalos a vrut să-l cumpere, cine a răpit pe fata lui 
Decibalos, de ce Decimus Silvanus a pus la cale 
arderea templului lui Mithras şi a ţinut să arunce vina 
asupra dacilor, pentru ce a încercat să te omoare 
atunci la vînătoare, de ce voi, dacii din Marodava, 
sînteţi într-o stare de încordare ca şi cum v-aţi pregăti 
de luptă? lată atitea întrebări care nu-mi dau linişte... 

Butes oftă uşor şi îi vorbi cu voce potolită, în care 
vibra hotărîrea: 

—Timpul va arăta ce se petrece şi va ajuta să fie 
dezlegate toate, căci nu se poate fărădelege care să 
nu aibă un sfîrşit. Eu, ceea ce pot să-ți spun, Plautius 
Priscus, este că, dacă vei afla că dacii au dat vreo 
lovitură, să ştii că aceasta au făcut-o numai în clipa 
cînd s-au convins că altă cale nu le mai era cu putință. 
Cît despre mine, cum îmi tot spui într-una că mă 
socoteşti drept „căpetenie”, mă voi strădui din 
răsputeri ca dacii să trăiască în bună înţelegere cu 
romanii, mai ales cu colonii din Serdos, vecinii noştri. 
Poate că peste citeva zile vom ajunge să dăm pe faţa 
multe din gîndurile pe care le nutrim, atunci vom putea 
să găsim răspunsuri la mai toate întrebările care te 
frămîntă atita. 

Tot vorbind ajunseră înapoi la poartă. Cînd 
centurionul îl văzu pe procurator apropiindu-se, ordonă 
legionarilor să încalece pe cai. Plautius Priscus se 
bucură, n-ar mai fi vrut să lungească vorba cu Butes, 
ca nu cumva să creadă că ar fi la mijloc o teama a 
romanilor de daci, iar din partea sa, n-ar fi vrut să 
repete într-una amenințările. După ce încălecă, îi mai 
aruncă o privire, în care erau amestecate prețuirea şi 


mustrarea, şi plecă în galop spre villa lui Decimus 
Silvanus. Din poartă, Butes îl urmări pînă ce pieri în 
cotitura drumului, în sufletul său se deschisese un gol 
imens, iar în minte toate se înciîlciseră: de la larse 
aflase că Decimus Silvanus se pregătea să plece, iar de 
la procurator că acesta îi ceruse ajutor pentru a-l apăra 
de daci. Sosirea unui număr de legionari la villa pentru 
întărirea pazei ar fi putut să zădărnicească lovitura pe 
care el o pregătea, sau, dacă totuşi o pornea, izbinda 
nu putea fi obţinută decît după o luptă îndirjită, în care 
erau de aşteptat pierderi grele. Pentru eliberarea fetei, 
îi era permis lui să piardă vieţile a zeci şi zeci de 
oameni şi să-l facă pe procurator să creadă că la 
Marodava se pornise răscoala? Tulburat peste măsură, 
Butes intră în casă, se trinti pe laviţă şi rămase mult 
timp nemişcat. 

De la vinătoare, cînd încercarea de omorire a lui 
Butes dăduse greş, Decimus Silvanus nu se mai simţise 
în siguranţă. Ajunsese să-i cunoască bine pe daci şi ştia 
că niciodată ei nu lăsau o faptă rea nerăzbunată, chiar 
dacă trebuiau să aştepte prilejul timp îndelungat. ŞI 
cum cel vinovat nu poate să-şi dea seama de clipa cînd 
acel prilej s-ar putea ivi, trăieşte într-o chinuitoare 
panică, încercînd să se ascundă de cei care ar putea 
să-i dea lovitura. Pe Sarmida începuse să o urască; ura 
creştea în măsură în care sporeau în el dorinţe 
nestăvilite. Dacă n-ar fi fost teama ce-l stăpinea pînă la 
paralizare, i-ar fi dat drumul fetei, dornic să scape de 
mînia dacilor şi să-şi recapete liniştea, însă groaza de 
răzbunarea lor cruntă îl împinsese să ia hotărîrea de a 
o duce undeva departe, cu gîndul ca mai tirziu să vadă 
dacă o va păstra pentru sine sau o va vinde ca sclavă. 
Trăia şi momente cînd, cuprins de panică, se aprindea 
în el pornirea să omoare fata şi să-i ardă trupul. 


Deîndată ce luase hotărîrea să o ducă undeva departe 
de Marodava, îl şi trimisese pe Eufemus cu un papyrus 
către vechiul său prieten din tinereţe, Procilius, prin 
care îl ruga să primească fata cîtva timp la ferma de la 
Carsidava. Întîrzierea înapoierii libertului începuse să-l 
neliniştească şi, într-un moment de teamă pe care nu 
şi-o mai putuse înfringe, ceruse ajutor procuratorului, 
încredinţindu-l că dacii se pregătesc pentru răscoală. 
De fapt Decimus Silvanus nu reuşise să afle de 
pregătirile pe care le făcea Butes, totul fusese o 
născocire a lui, spre a-l convinge mai uşor pe 
procurator. Cînd îl văzu pe Plautius Priscus intrînd pe 
poarta villei, însoţit de gardă puternică, se bucură şi se 
învioră; căută să-i iasă grăbit în cale. 

Stăteau de mult în tricliniu şi sorbeau vin cald din 
cupe, fără să vorbească. Din clipa cînd ieşise să-l 
primească, Decimus Silvanus simţise privirea rece şi 
plină de îngrijorare a procuratorului. Avu o tresărire 
cînd acesta rupse tăcerea apăsătoare ce se lăsase 
între ei: 

— Decimus Silvanus, pînă astăzi ţi-am trecut cu 
vederea multe din faptele urite pe care le-ai făcut, dar 
acum nu-ţi mai pot ierta nimic! Cupa amărăciunilor s-a 
umplut şi, numai o picătură dacă mai cade în ea, se 
revarsă. Să-mi spui ce s-a petrecut şi ce se întîmplă 
între tine şi daci? 

încercînd să-şi înfrîingă spaima ce-l copleşea, 
Decimus Silvanus începu să ridă, spre a cîştiga timp 
pentru a găsi un răspuns, să potolească furia 
procuratorului şi să-i îndrepte bănuielile în altă parte. 
Răspunsul îl găsi repede: 

— Tot ce se petrece aici, Plautius Priscus, nu e 
altceva decît ura pe care barbarii o nutresc faţă de 
cuceritor, adică faţă de Roma şi, cum eu sînt aici între 


ei un fiu al Romei, e limpede că duşmănia lor trebuie 
să fie îndreptată asupra mea. 

— Pe mine să nu mă porţi cu astfel de vorbe! îi 
strigă procuratorul. Sînt convins că ai făcut un rău ce 
depăşeşte măsura, pe care eu n-am reuşit să-l aflu, ai 
săvirşit ceva care i-a aţiţat prea mult pe daci! 

— Ce faptă vrei mai rea, Plautius Priscus, decit 
aceea că sînt stăpinul acestei ferme frumoase şi 
bogate, că sînt stăpînul pămîntului care, chiar dacă n-a 
fost al lor, ci al unui taraboste, a fost muncit de ei şi au 
luat bucate de pe ele pe cînd acum eu îl lucrez cu 
sclavi? 

— Poate că eşti un mare ticălos, Decimus Silvanus, 
o canalie care ştie să-şi ascundă cu multă viclenie 
fărădelegile, altfel nu pot să mai înţeleg nimic! Cînd 
am venit încoace, m-am abătut prin Marodava şi m-am 
oprit cîteva clipe la Butes... 

— La prietenul tău... 

— Da, pot să spun că îl socotesc ca pe un prieten 
bun şi mă încred mult în el. Ştii ce mi-a spus la 
plecare? Mi-au rămas bine în minte vorbele lui: „Tot ce 
pot să-ţi spun, Plautius Priscus, e că dacă vei afla că 
dacii au dat vreo lovitură, să ştii că au făcut-o numai în 
clipa cînd au văzut că altă cale nu mai era cu putinţă!” 
Dacă ura lor împotriva ta ar fi pornită din aceea că le-ai 
luat pămîntul, îţi dădeau de mult lovitura, dar au trecut 
atiţia ani de cînd eşti stăpînul acestei ferme. Gindeşte- 
te bine, Decimus Silvanus, nu-mi ascunde nimic, altfel, 
după ce izbucneşte focul, ştii că numai cu greu mai 
poate fi stins. Am zărit în privirea lui Butes — dacul 
acesta cinstit şi sincer — că sînt hotăriţi să-şi facă 
singuri dreptate, dacă n-o primesc din altă parte. Să-mi 
spui, Decimus Silvanus, pentru ce ai trimis oameni să 
pună foc templului lui Mithras şi pentru ce sclavul acela 


se ascunsese acolo? Vreau să ştiu, ce urmăreai prin 
omorirea lui Butes? 

Fără să-şi piardă cu totul cumpătul, Decimus 
Silvanus îl privi îndelung pe procurator, cu un zîmbet 
slab în colţul gurii. 

— Văd că eu îţi încurc mult socotelile aici, Plautius 
Priscus, rosti el cu mai mult curaj, de aceea mă 
gîndesc ca, pentru un timp, să părăsesc Marodava şi să 
plec la Ulpia Traiana Sarmizegetusa sau chiar la Roma. 
Voi lăsa ferma în grija actorelui meu, a lui Ampliatus. 
Cît voi fi plecat, tu vei avea vreme să te convingi dacă 
pornirea dacilor a fost îndreptată numai împotriva mea 
şi nu împotriva tuturor romanilor aduşi aici de imperiu, 
căci să ştii, Plautius Priscus, ei nu-i privesc cu ură pe 
cei de alte neamuri veniţi în căutarea unui loc unde să 
poată munci şi trăi, ci numai pe romani! 

Cuvintele lui Decimus Silvanus, rostite cu atita 
hotărîre,  săvirşiră o răsturnare în convingerile 
procuratorului. Îngrijorarea se spulberă şi descurajarea 
puse stăpinire pe el, schimbă vorba ca şi cum uitase de 
tot ce vorbiseră pînă atunci. 

— Tu eşti sigur, Decimus Silvanus, că dacii se 
pregătesc de luptă, că ar putea să pornească o 
răscoală? 

— Convingerea mea este că da, Plautius Priscus! 

Întristarea şi descurajarea procuratorului crescură 
şi mai mult. Se ridică de la masă şi începu să umble cu 
paşi rari prin tricliniu, vorbind cu vocea schimbată de 
tulburarea ce-l năpădea: 

— De citva timp triburile germanice din 
miazănoapte, şi mai ales astingii, nu ne mai dau pace 
la hotarul imperiului, am putea bănui că dacii sînt în 
legătură cu ei şi pregătesc o lovitură la momentrul 
potrivit?!... 


Lui Decimus Silvanus îi reveni cu totul curajul: 

— Mai bine într-acolo ţi-ai îndrepta privirea, 
Plautius Priscus, şi nu te-ai lăsa purtat de vorbele unui 
barbar, care nu aşteaptă decit clipa prielnică, gata să-ţi 
înfigă un cuţit în spate! Să nu te văd prins, împreună 
cu centurile tale, între cetele de astingi şi cele ale 
dacilor... lar ca să te liniştesc, nu-mi iau vorba înapoi, 
voi pleca în curind de la Marodava, restul depinde 
numai de tine; poate că se apropie furtuna, pentru 
mine va fi mai bine să mă găsesc cît mai departe de 
ţinuturile acestea. 

Cu faţa împietrită de îngrijorare, ce părea mai 
prelungă şi mai osoasa, procuratorul murmură pornind 
spre ieşire: 

— Poate că n-am făcut rău venind astăzi la tine. M- 
ai ajutat să văd lucrurile sub o înfăţişare nouă, la care 
pînă acum nu m-am gîndit!... 

Butes se răsuci pe pat fără să-şi poată găsi 
liniştea şi locul. Cîntaseră cocoşii a treia oară şi somnul 
nu se prindea de el. De cîteva ori se sculase, măsurase 
încăperea în lung şi-n lat şi privise afară prin mica 
fereastră. La lumina lunii, văzuse scînteind bruma pe 
lemne, pe iarbă şi pe frunzele căzute şi înţelesese că 
nu mai era mult pînă la ziuă. Frămîntarea era numai în 
sufletul său, căci lui Decibalos nu-i spusese de cele 
aflate de la bătrinul larse şi nici despre ce vorbise cu 
procuratorul. Se vedea prins într-o situaţie grea: dacă 
Decimus Silvanus pleca prea curînd cu Sarmida şi el nu 
prindea momentul exista pericolul de a nu-l mai putea 


ajunge şi de a-i pierde urma, iar dacă nu pleca şi 
procuratorul îi lăsa o gardă puternică de legionari, dacii 
ar fi fost în neputinţă să atace villa şi să scoată fata 
fără o luptă grea cu vărsare de sînge. Şi totuşi îşi 
dădea seama că trebuie să pornească ceva, să 
lovească în vreun fel, cît nu era încă prea tirziu. Se 
întoarse din nou şi oftă din adînc, ar fi vrut să se 
lumineze mai repede de ziua. De departe, dinspre 
pădure, auzi ţipătul unei păsări de noapte, la Decibalos 
începu să latre cîinele, mai întîi slab, rar, nehotărit, 
apoi din ce în ce mai tare şi mai îndirjit. După puţin 
timp se porni şi cîinele lui Letorius, a cărui căsuţă era 
în ograda Canidiei. Butes se săltă într-un cot şi ascultă 
atent, după felul cum lătrau cîinii, bănui că cineva se 
apropia prin ograda sa. Se ridică şi se apropie de 
fereastră. Ascultă ţinîndu-şi răsuflarea. Lătratul cîinilor 
se potolise. Privi îndelung afară şi, tocmai cînd credea 
că totul se liniştise, zări o umbră trecînd spre uşa, apoi 
a doua, urmată de a treia. Se repezi şi luă toporul din 
colţul unde îl ţinea la îndemină întotdeauna. De cînd 
fusese omorit Staberius, în fiecare seară se pregătea 
pentru luptă, avea şi bardă, cîteva sulițe, o spadă, un 
scut. Dar în casă toporul era mai ager şi mai uşor de 
mînuit. Afară în uşă auzi şoapte înfrundate. Se înfiora 
cînd de după colţul casei desluşi vocea lui Decibalos: 

— Care sînteţi acolo, că reped barda în voi! 

— Noi, Sagitulp, Getio, Dicomes... 

— Trăgeţi-vă la o parte de la uşă şi nu vă mişcaţi, 
că nu mă încred atît de uşor, duşmanul este viclean... 

— Cine e, bunule Decibalos? întrebă Letorius, după 
ce sări gardul, apropiindu-se în fugă cu toporul 
pregătit, gata să lovească. 

Se auzi uşa scîrţiind şi Butes se ivi în prag. 


— Tu eşti, Sagitulp? Am înţeles eu bine, a venit 
Dicomes? 

— Am venit, bunule taraboste, trebuie să stăm de 
vorba neîntirziat, nu avem nici o clipă de pierdut! 

După ce intrară în casa, Butes aprinse opaițul şi-l 
puse pe Letorius de strajă afară. Se apropie cu flacăra 
slabă de faţa lui Dicomes, căutînd să-l vadă mai bine, îl 
cuprinse cu o mînă şi-l strînse cu dragoste la piept: 

— Dacă mai rosteşti cuvîntul „taraboste”, ne vom 
vedea nevoiţi să te pedepsim, aşa cum avem legămint! 

— Eşti taraboste şi vei rămînc taraboste! întări 
înfundat Dicomes. Ne vom răfui cu toţi, pînă vor şti să 
se poarte cum se cuvine cu dacii! 

Butes îl îndepărtă puţin şi ridică opaițul. 

— Văd că faci pe viteazul, dar de ce n-ai venit mai 
curînd să scoatem de la ticălos făptura de dorul căreia 
ne ard sufletele? 

— Toate se fac la timpul lor, bunule Butes! Sarmida 
n-a putut fi dusă încă, şi asta numai pentru că Eufemus 
n-a mai ajuns înapoi la Porolissum, iar Decimus 
Silvanus îl mai aşteaptă cu răspunsul. 

— Aţi aflat şi voi că ticălosul vrea să ducă fata 
departe de aici? 

— Dacă tu ai ştiut, de ce nu i-ai spus lui Getio, cînd 
l-ai pornit înapoi la mine? 

Intrebarea lui Dicomes se pierdu printre gemetele 
pline de disperare ale lui Decibalos: 

— Îmi duce fata!... Îmi pierd copilul!... Nu mai pot 
să mai aştept, pornesc sus la villa şi mă lupt cu toate 
străjilc pînă o scot din mîinile tilharului! O să vă 
pedepsească Marele zeu pe amindoi dacă aţi ştiut şi 
mie nu mi-aţi spus! 

Butes se apropie de Decibalos, îl apucă de piept şi 
începu să-l zguduie: 


— Ai jurat alături de ceilalţi daci că ai să asculţi de 
cuvintul meu! Aşa e cînd te pregăteşti de luptă, 
căpetenia nu poate să spună tot ce ştie luptătorilor săi, 
cînd urmăreşte să obţină izbinda! Abia ai aflat şi ţi-ai 
pierdut capul, dacă ţi-aş fi spus mai demult, ar fi 
trebuit să mă lupt cu tine, să te opresc să nu faci ceva 
nesocotit, din care tilharul să înţeleagă că noi ştim 
totul, şi să primejduieşti viaţa fetei! Dar acum nu e 
timp de sfada, mai bine să stăm liniştiţi şi să chibzuim 
ce trebuie să facem. 

Se iveau zorile cînd toţi cinci încă mai stăteau în 
casa lui Butes şi căutau cea mai bună cale de ataca 
villei. Toate planurile pe care şi le făcuse Butes se 
prăbuşiseră unul după altul, pe cele mai multe le 
dărimase Dicomes. Pe faţa fostului taraboste îşi făcea 
loc supărarea şi disperarea, pe măsură ce creştea 
împotrivirea tînărului luptător. Decibalos urmărea 
împietrit ciocnirile dintre ei şi dădea dreptate cînd 
unuia, cînd celuilalt, mai ales atunci cînd vedea că 
putea fi în joc viaţa Sarmidei. După un moment de 
tăcere încordată, Dicomes se sculă de pe laviţa pe care 
stătuse şi le spuse cu o linişte sub care mocnea 
hotărîrea: 

— Am găsit un mijloc prin care vom pătrunde şi 
scoate pe Sarmida din villa, voi lovi pe această cale 
chiar de va trebui să pornesc singur! Pentru mine, 
viaţa unui dac este mai scumpă decit toată averea lui 
Decimus Silvanus. Şi apoi, ce ne îndreptăţeşte pe noi 
să punem în primejdie vieţile a zeci de daci, dacă ne 
dăm seama că, atacînd făţiş villa, vom întîmpina o 
opunere îndirjită şi vom avea pierderi grele? lar după 
aceea, ce vor face dacii din Marodava de vor fi socotiți 
de procurator nişte răzvrătiți, vor apuca drumul 


codrului? Ceata mea mă aşteaptă, tu, Getio, mergi cu 
mine? 

— Merg şi eu, mergem cu toţii! strigă Decibalos cu 
totul însufleţit. 

Cînd se întoarse spre laviţă, privirea lui Dicomes 
întilni pe aceea a lui Butes şi văzu mihnirea ce-l 
năpădise. Un fior îl săgeta prin tot trupul şi se ruşină. 

— lartă-mă, bunule Butes, pornirea mea poate că o 
iei drept o neruşinare care te face să te simţi umilit. 
Trebuia să-ţi spun mai demult tot ce am nutrit în suflet, 
încă de cînd mă găseam pe drum spre Marodava. Getio 
mi-a vorbit despre prietenia şi respectul dintre tine şi 
procurator. In clipele grele, tu poţi să fii de cel mai 
mare ajutor pentru dacii de aici şi chiar din altă parte. 
M-am gîndit că n-ar fi bine ca tu, un respectat dac din 
Marodava, să fii amestecat în lovirea lui Decimus 
Silvanus şi socotit căpetenie a răzvrătiţilor, pe cînd 
eu!... Cine sînt eu? Un gladiator, un sclav fugar... un 
om care nu are nici o legătură cu Marodava şi, tot aşa, 
nici cei opt flăcăi daci din ceata mea — opt dacă îl 
socotesc şi pe  Getio. Hotărirea mea rămîne 
nestrămutată: voi pune foc atelierelor, hambarelor şi 
magaziilor din vale ale ticălosului! Ştiu ce va urma, toţi 
vor alerga îngroziţi şi vor uita de paza villei. S-ar putea 
să se creadă că sclavii lui au pus focul, totul e să facem 
în aşa fel, încît să nu se vadă nici o urmă de dac pe 
acolo şi să nu fie nici unul bănuit. Eu şi ceata mea vom 
scotoci apoi uşor villa şi toate acareturile ce sînt acolo 
sus. 

— Şi pe el îl veţi lăsa să scape? întrebă Butes. 

— N-ai grijă, vom pune mîna şi pe ticălos! Cei care 
vor să se răfuiască şi să-l judece pe nemernic să 
aştepte sus în munte, acolo îl vom duce! 


— Aşa era şi tatăl tău, viteazul Sarmis, găsea calea 
cea mai bună în clipele cele mai grele, murmură Butes, 
privindu-l cu o dragoste neţărmurită. Dar vezi, 
Dicomes, trebuie să-i laşi şi pe cei bătrîni să pună în joc 
prevederea lor. Eu îmi voi strînge oamenii de încredere 
şi voi aştepta într-un loc potrivit, ca, de va fi nevoie, să 
vă sărim în ajutor. Dacă nu aveţi arme bune, am 
pregătit eu destule. 

— Nu, taraboste, avem tot ce ne trebuie, putem să 
dăm lovituri grele, aşa cum am mai dat şi în alte părţi, 
avem de toate, în afară de cele necesare pentru 
punerea focului. Pina la căderea nopţii, să-mi faceţi o 
duzină de şomoioage mari de cîlţi năclăiţi cu seu topit, 
iar voi să vă pregătiţi aşa cum socotiți că ar fi mai bine. 
Dacă va fi nevoie, ne săriţi în ajutor! 

Se luminase bine de ziuă cînd Decibalos, Sagitulp 
şi Getio plecară. Dicomes rămase în casa lui Butes, 
unde avea să stea ascuns toată ziua. In Marodava 
nimic nu prevestea lovitura ce se pregătea, numai spre 
seară se simţi mai multă mişcare şi frămîntare printre 
daci, iar cînd căzu întunericul, totul rămase învăluit din 
nou în liniştea nopţii. 


În ziua ce urmă după venirea procuratorului, 
Decimus Silvanus chemă pe Ampliatus şi îi dădu ordin 
să facă pregătirile de plecare spre Ulpia Traiana 
Sarmizegetusa. Tot aşa porunci şi sclavei care îngrijea 
şi păzea pe Sarmida. Pentru paza pe drum, se gîndi la 
cei mai voinici şi mai de încredere sclavi, pe care de 
multe ori îi pusese la încercare. Avu grijă ca ei să fie 
bine îmbrăcaţi şi bine hrăniţi, apoi lăsaţi să se 
odihnească pînă la plecare. Villa rămînea în grija 
actorelui, ca şi atelierele şi magaziile de jos, iar cu el îl 
lua pe vilicul Marsus. Avusese de multe ori prilejul să 


constate că vilicul îl asculta orbeşte, nu se dădea în 
lături de a omori pe oricine îi poruncea. Pînă seara 
umblă neliniştit şi îngrijorat, cele ce vorbise cu 
procuratorul îi lăsaseră în suflet o stare de mare 
nesiguranţă. Prinsese din cuvintele lui — de acest lucru 
nu se îndoia, Plautius Priscus ştia sau bănuia multe — 
că în adevăr dacii din Marodava aşteptau furioşi 
prilejul, pregătiţi să se arunce asupra sa. Cobori la 
ateliere şi magazii, controlă starea în care se păstrau 
bucatele, îi strînse pe sclavi şi îi ameninţă cu pedepse 
grele, dacă, după ce va pleca se va întîmpla vreo 
pagubă din nepăsarea sau din lenevia lor, sau dacă nu 
vor da ascultare actorelui Ampliatus şi celorlalţi 
supraveghetori. De mai multe ori, în amurg, privi de 
sus dintre coloanele villei de-a lungul drumului din vale 
pînă departe spre Porolissum, cu nădejdea că-l va 
vedea pe libertul Eufemus înapoindu-se. La căderea 
serii, îl chemă pe decurionul care comanda garda 
lăsată de procurator pentru paza villei, îi spuse că a 
doua zi va însoţi carele sale pînă la Porolissum şi că 
după aceea nu mai era nevoie să se înapoieze la Maro- 
dava. Decimus Silvanus se bucură gindind că, dacă 
după plecarea sa dacii vor ataca villa şi vor căuta fata, 
era mai bine să fie lăsaţi să o facă, ca astfel să nu se 
distrugă nimic şi totodată să se convingă ca ea nu se 
găsea acolo. 

Timpul trecu repede pînă după miezul nopţii. 
Retras în cubicul nu se putut hotărî să se culce, simţea 
că somnul nu se va lipi de el. Pînă tirziu stătuse cu 
actorele în _tricliniu şi pusese în ordine socotelile 
fermei: cu cîte bunuri, cîte animale şi cîţi sclavi îl lăsa, 
cu ce preţuri trebuia să vindă din bucate şi din 
animale, cît grîu de-al său răminea în magaziile lui 
Eufemus pentru a fi dus dincolo de Danuvius, pe care 


locuri ale fermei trebuia să facă semănăturile de 
primăvară şi multe altele. Pe actore îl bucura plecarea 
stăpinului pe un timp îndelungat, avea astfel prilejul să 
se simtă ca şi stăpîn al fermei. Însă Decimus Silvanus 
nu se hotăra să se culce şi nu avea somn, nu numai din 
cauza neliniştei şi a îngrijorării, ci şi de mulţumirea şi 
plăcerea cu care se gindea la ceea ce va urma. Ideea îi 
veni după plecarea actorelui, în timp ce făurea în minte 
tot ce avea de făcut cu Sarmida; în acea clipă îl fulgeră 
un gînd nou, care puse stăpiînire pe el: la Ulpia Traiana 
Sarmizegetusa va cauta un negustor de sclavi venit de 
la Tomis, de la Callatis sau din altă parte a imperiului, îi 
va da o suma mare de bani şi-l va pune să-i facă 
vînzarea Sarmidei după lege, în faţa magistratului, să 
declare acolo că şi el cumpărase fata de la alt 
negustor, că pe drum pierduse actul de cumpărare, dar 
se punea chezăşie că vindea cu adevărat o sclavă. 
Acest gind îl făcu să se mai liniştească şi să prindă 
curaj, scăpa de orice grijă în faţa legilor, chiar dacă 
după aceea dacii ar fi aflat că fata se găsea la el. Ceva 
mai uşurat, aşteptă cu nerăbdare să se lumineze mai 
repede de ziuă, dornic să se vadă ajuns cît mai departe 
de Marodava. In villa şi-n împrejurimi stăpiînea li- 
niştea.nopţii. Tirziu se întoarse spre măsuţa din colţul 
cubiculului şi îşi mai umplu o cupă cu vin. Începu să 
soarbă fără grabă. Era aproape să o golească cînd îi 
păru că dinspre vale se aud vaiete şi ţipete. Rămase 
împietrit ţinind cupa în mînă şi ascultă. Auzi apoi 
strigăte afară în curte, uşa villei se deschise repezită 
cu putere, paşi grei răsunară în atriu şi în pragul 
cubiculului se ivi Marsus, palid, cu privirea rătăcită. 

— Arde, stăpine! Au luat foc atelierele şi magaziile 
de jos! abia îngînă vilicul, suflînd greu. 


— Eşti nebun, ţi-ai pierdut minţile! strigă Decimus 
Silvanus, repezindu-se între coloane, de unde se vedea 
mai bine jos, în vale. 

Sub poalele pădurii ce îmbrăca poviîrnişul muntelui, 
văzu înălţindu-se flăcări ce luminau cerul în partea 
unde erau magaziile şi saivanele. 

— Marsus, au atacat dacii? îl întrebă îngrozit pe 
vilic, neştiind în prima clipă ce trebuie să facă. 

— Nu, stăpiîne, n-am văzut nici urmă de dac, a fost 
linişte tot timpul, eu mă tem de sclavii noştri; aseară i- 
ai ameninţat, poate că vor să fugă... 

Chemă pe decurion şi, însoţit de legionari, plecă în 
fugă spre vale. În urma lui villa ramase în linişte, păzită 
numai de cîţiva sclavi, dar şi aceştia se urcară pe colţul 
zidului cel mai înalt şi mai îndepărtat de villa, de unde 
se vedea mai bine focul. După cîtva timp, numai cit se 
pierdu în vale ropotul celor ce alergau spre magazii, 
Dicomes cu ceata lui năvăliră din pădure spre villa şi 
intrară prin poarta pe care cei lăsaţi de pază o uitaseră 
deschisă. O parte dintre ei se postară la intrare, iar 
ceilalţi pătrunseră înăuntru. In atriu mai ardea opaițul. 
Dicomes îi făcu semn lui Getio să-l ia şi deschise uşa 
spre culoarul ce ducea spre exedra şi peristyl. Simţi că 
dincolo de uşă se afla cineva. La lumina slabă a 
opaiţului, zări o sclavă care tocmai se pregătea să 
fuga, făcu un salt şi fulgerător o prinse cu o mină, iar 
cu cealaltă îi astupă gura cu atita iuţeală, încît nu avu 
timp să scoată decît o scurtă icnitură înfundată. Stătu 
pe loc şi ascultă cu răsuflarea oprită. Ceilalţi erau lîngă 
el. 

— Dacă strigi sau încerci să fugi, te tăiem în bucăţi, 
şuieră el la urechea sclavei, altfel nu-ţi facem nimic, 
am venit numai să luăm fata! Spune-mi unde e închisă 
Sarmida, dacă ţii la viaţa ta! îi strigă înfundat. 


— Nu e aici nici o fata, încercă sclava să mintă. 

Două palme trase de Dicomes peste faţa ei grasă 
şi unsuroasă o făcură să vadă licăriri de fulgere. 

— Te omor daca nu mă duci la ea! 

În aceeaşi clipă se auzi scîrțiitul uşii de la exedra, 
acoperit de un țipăt. 

— Sarmida, sînt eu, Dicomes! 

O împinse pe sclavă în braţele lui Getio şi se repezi 
spre fată. Ea se oprise în prag şi privea speriată, fără 
să înţeleagă ce se petrece. O luă în braţe şi o strînse cu 
toată dragostea la piept, 

— Sarmida, Sarmida, iubirea mea, să te ţii tare! îi 
şopti el, simţind-o fără putere. 

Îşi dădu seama că în locul fetei dolofane şi plină de 
viaţă de care se despărţise cu un an în urmă, strîingea 
la piept un trup slăbit şi uşor. Se întoarse spre Getio: 

— Legaţi sclava şi ieşiţi repede după mine! 

Ceata ajunsese dincolo de ziduri şi se îndrepta spre 
pădure cînd auzi în curtea villei strigăte, însoţite de 
scîrţiitul porţii care se închidea cu zgomot. Dicomes 
strînse cu căldură fata la piept şi o apucă în sus pe 
potecă, urmat de ceilalţi. In curînd se pierdură printre 
fagii şi brazii pădurii. 

Jos la ateliere şi magazii, Decimus Silvanus îi găsi 
pe sclavi luptîndu-se din răsputeri să stingă focul. Dar 
lupta lor se dovedea cu totul neputincioasă. Flăcările 
izbucniseră din trei părţi deodată şi se întinseseră cu 
furie peste toată curtea. Se dăduse drumul animalelor 
şi ele fugeau speriate afara spre cîmp. Dintr-o ochire el 
îşi dădu seama că sclavii nu erau vinovaţi de ceea ce 
se petrecea, pe toţi îi vedea cum aleargă cu apă şi cu 
tot ce puteau, încercînd să stăvilească prăpădul. Şi, în 
încordarea în care se găsea, îl fulgeră gindul că dacii 
puseseră foc magaziilor numai să poată ataca 


nestingheriţi villa. Uită de tot ce se distrugea şi, 
îngrozit, plecă în fugă înapoi, însoţit de vilic şi de doi 
sclavi.  Decurionul pornise cu legionarii să facă 
înconjurul locului, pregătit pentru lupta cu dacii, pe 
care îi credea ascunşi prin apropiere. Decimus Silvanus 
urcă spre villa, cînd dintre copacii ce străjuiau drumul îi 
ieşi înaintea Butes cu ceata lui. In întuneric, sclavii o 
rupseră la fugă înapoi, vilicul trase spada şi încercă să 
se apere, dar o lovitură de măciucă îl culcă la pămînt. 
Bogatul fermier se văzu singur, înconjurat din toate 
părţile. Rămase nemişcat, paralizat. Îşi dădu seama că 
orice speranţă era deşartă cînd recunoscu vocea lui 
Butes: 

— A sosit clipa, Decimus Silvanus, să dai socoteală 
în faţa mea şi a dacilor din Marodava de toate 
ticăloşiile pe care le-ai făcut! 

Butes socotise bine că în timp ce Dicomes dădea 
lovitura sus la villa, el cu ceata sa să pindească prin 
apropierea drumului ce cobora spre magazii, setos să 
pună mina pe duşmanul său de moarte. Il auzise 
coborînd păzit de legionari şi nu se încumetase să se 
încleşteze într-o lupta cu ei; nu voise să piardă vieţile 
celor ce îl însoțeau. Era sigur că nu se va scurge mult 
timp şi ticălosul va trece înapoi spre villa. De altfel grija 
lui era să nu rămînă nici cea mai mică urma din care 
procuratorul să înţeleagă că cele întimplate fuseseră 
făptuite de daci. 

La ivirea zorilor, sus, în poiana în care îşi dăduseră 
întîlnire cele două cete — a lui Butes şi a lui Dicomes — 
se îndeplini pedepsirea lui Decimus Silvanus. Fiecare 
din cei de faţă se arătă gata să-l omoare pe ticălos, dar 
cel mai îndirjit se dovedi Gruno. De cînd stăpinul 
fermei îi luase pămîntul, vînjosul dac nu uitase nici o 
clipă jurămiîntul prin care se legase că pe venetic îl va 


răpune cu mîna lui. Acolo, sub privirile pline de ură şi 
de scîrbă ale dacilor din cele două cete, Decimus 
Silvanus se prăbuşi cu capul sfărimat de măciuca lui 
Gruno. 

De la înălţime, de pe coama dealului prelung, 
Rastrix vedea, pe partea stingă, înşirindu-se pînă 
departe în vale, casele presărate printre livezile de 
pomi. În aceste locuri mărginaşe ale Daciei, spre 
miazănoapte, dincolo de riul Samus, aşezările dacilor 
se răreau amestecate cu cele ale triburilor frăţeşti 
libere, rămase în afara graniţelor imperiului, iar ţinutul 
devenea un fel de pamînt al nimănui, pe care îl luau în 
stăpiînire vremelnică triburi de alt sînge, pornite după 
jafuri şi prăzi din stepele fără margini ale răsăritului 
sau din ceţurile mohorite ale nordului, într-o scurgere 
nestăvilita către apus şi miazăzi. Se porniseră 
popoarele, ca apele ieşite din matcă, şi peregrinau în 
căutarea unor noi vetre pe care să se lege din nou de 
pămînt. Pe partea dreaptă, dealul se întindea de-a 
lungul Samusului, fiind stavila cu care rîul se luptase 
timp de secole şi milenii, nu putuse să o doboare şi, 
învins, îşi schimbase cursul spre miazănoapte, iar după 
un larg ocol se îndreptase din nou spre apus. Cu două 
zile în urmă, Rastrix pregătise finul, îl întinsese pentru 
a se usca bine după ploile lungi căzute la începutul 
toamnei şi acum se apucase să-l stringă în căpiţe mai 
mari, pe care la căderea iernii avea să le tirască uşor în 
vale pe scrobul zăpezii, trase cu boii. Il ajutau la treabă 
feciorul şi fiica — Arciper şi Saminia, unul de 
paisprezece, celălalt de şaisprezece ani. În mîinile lor, 
greblele cu dinţi de lemn lunecau uşor peste iarbă, se 


ridicau şi reveneau într-o cadență ce părea o muzica în 
liniştea desăvirşită care umplea zările. Işi privea la răs- 
timpuri fiica şi sufletul său se umplea de mulţumire şi 
mîndrie. Avea fată frumoasă, parul blond, de culoarea 
frunzelor îngălbenite ale toamnei, îi cădea în valuri pe 
umeri, iar faţa albă, împurpurată de munca, era 
brodată de cîteva perle de sudoare ce sclipeau în 
razele blinde ale soarelui. Şi de Arciper era mîndru, 
crescuse mult în ultimul an şi dădea semne că va fi un 
dac vîrtos, aprig la muncă. Dar Rastrix uită repede de 
copii şi gîndul îi alergă departe, aşa cum îi rătăcise într- 
una de cînd aflase de Gemellinus, de cînd ştia ce 
urmărise Procilius, de cînd îl omorise pe Xanthus. De 
multe ori îl frămiîntase pornirea să plece spre 
Sarmizegetusa, să caute şi să încerce să-l răpună pe 
cel ce fusese stăpinul sclavului pe care îl ştia, fără 
urmă de îndoială, feciorul lui Sarmis. Pînă în satul său 
îndepărtat, împrăştiat în această vale din apropierea 
graniţei, încă nu ajunsese vestea că bătrînul legat 
fusese spinzurat lîngă villa sa de la Carsidava, şi poate 
că această veste nu va ajunge pînă aici niciodată. 
Trecuse mult timp de cînd îl pedepsise pe Xanthus, la 
Porolissum se mai dusese de citeva ori, fusese pe la 
Vetilla, îi destăinuise cine era de fapt Gcmellinus, 
reuşise să şi-o facă părtaşă, spre a da de urmele 
fugarului, dar toate strădaniile se  dovediseră 
zadarnice. De la o vreme se potolise, pierduse orice 
speranţă, îşi făcuse loc în sufletul său convingerea că 
gladiatorul fugise departe de Porolissum, se ascunsese 
în casa vreunui dac răzleţit în munţi sau trecuse la 
triburile de dincolo de hotar. Din nou gindurile îi 
alergară prin locurile pe unde ar fi putut să rătăcească 
Gemellinus, ajunseră la Sarmizegetusa, pătrunseră în 
amfiteatru şi, într-o uitare de sine, retrăi în suflet clipa 


cînd în arenă, Sarmis îşi împlintasc în inimă cuțitul 
aruncat de propriul lui copil. Atunci şi el se găsise 
acolo, alături de alţi daci duşi să vadă torturile şi să se 
înfioare de groază, ca nici unul să nu mai încerce să se 
răscoale împotriva stăpînirii Romei. 

Cînd tatăl şi fiul au sufletele contopite prin 
dragoste, gindurile lor se întrepătrund, trec de la unul 
la altul, fără ca ei să şi le comunice. O astfel de stare îl 
făcu pe Arciper să se oprească din lucru, să-şi 
privească îndelung tatăl, apoi să-l întrebe: 

— Tată, cînd ai luptat în răscoala lui Sarmis, cîţi ani 
aveai? 

— Aproape douăzeci, răspunse Rastrix sustras 
gîndurilor. Dar de ce mă întrebi? 

— Noi, dacii, n-o să mai scăpăm niciodată de 
stăpînirea Romei? 

Se îndreptă din şale şi îşi privi mirat feciorul. Era 
crud încă. Unde îl purtau gîndurile? 

— Poate... Nu ştiu... Ei s-au întărit aici, au venit 
încoace prea mulţi străini, dar se pot petrece şi 
întîmplări care să pară adevărate minuni... 

— Te-am auzit vorbind cu mama despre un sclav, 
un gladiator care a fugit de la stăpinul lui, i-ai spus că 
ar fi feciorul lui Sarmis... 

— Da, şi ce te frămîntă? 

— De mult vreau să te întreb, el n-o să mai fie om 
liber niciodată? 

Rastrix vru să-i dea un răspuns, dar totul se nărui 
în mintea lui, auzind ropote de cai ce se apropiau în 
galop. Se întoarse şi văzu doi legionari, care se opriră 
stringînd cu putere friiele, în sforăitul puternic al cailor, 
al căror păr lucea în razele soarelui de apa luată din 
valurile Samusului. 


— Lasă lucrul, dacule, şi dă fuga de spune la toţi 
din vicul vostru că am văzut cete de astingi apropiindu- 
se de hotar... Căutaţi-vă ascunzători bune, puneţi-vă la 
adăpost avutul sau, dacă nu puteţi, retrageţi-vă spre 
castrul Pons Novus. Poate că vor îndrăzni să atace, să 
treacă graniţa şi să jefuiască tot ce le va ieşi în cale. 
Noi ne ducem la castru să dăm de ştire centurionului. 

Legionarii dădură pinteni cailor şi se îndepărtară 
spre apus. Rastrix puse o mîna streaşină la ochi şi privi 
dincolo de Samus, peste plaiurile ce se lăsau spre 
miazănoapte. Nu zări nici o mişcare. Se mai linişti. De 
cînd imperiul Romei se întinsese pînă în acest ţinut, se 
mai iviseră cete răzlețe de-ale triburilor ce trăiau în 
părţile de miazănoapte şi răsărit ale Daciei, unele din 
ele de sînge dac, dar nu întotdeauna îndrăzniseră să 
năvălească. Şi chiar dacă treceau hotarul, cei de 
acelaşi sînge nu-i jefuiau pe fraţii lor, ci pe noii veniţi. 

— Tată, priveşte! strigă Arciper, arătînd cu mîna în 
josul rîului. 

— Să fugim, tată! şopti Saminia cuprinsă de frica. 
Departe peste vale, la colţul unei păduri, Rastrix 
desluşi printre copaci mai mulţi călăreţi. Făcu semn 
copiilor să se lase pe brinci în iarbă, le spuse să ia 
lucrurile cu care veniseră, se traseră spre coasta opusă 
a dealului şi porniră în fugă spre sat. 

Astingii sau asdingii erau una din cele două ramuri 
principale în care se împărțea marele grup de triburi 
germanice cunoscut în istorie sub numele de vandali; 
cealaltă ramură erau silingii. În vremea cînd Roma se 
pregătea să înfringa pe Decebal şi să supună Dacia, 
vandalii părăseau țărmurile Balticei, pornind spre 
miazăzi, cu opriri vremelnice în Silezia şi Moravia. Puțin 
timp după ce fusese supusă Dacia, ei ajunseseră pe 
cursul superior al Tisei, în apropierea noului hotar al 


imperiului. Ramura  astingilor a încercat să se 
stabilească în Dacia în schimbul unei alianţe, însă 
Roma respingind propunerea, ei au început să atace şi 
să se întindă pe cîmpia mănoasă dintre Tisa şi podişul 
dac. Atacurile lor asupra Daciei au contenit numai 
după ce au fost înfrînţi de lacringi, cu care mai tirziu s- 
au şi contopit. Năvălirea de care se temea Rastrix se 
petrecea pe vremea cînd astingii încercau atacuri 
fulgerătoare în cete mici pornite după jafuri, pe care 
centuriile din castrele de graniţă le alungau cu 
uşurinţă, de aceea populaţia se obişnuise cu ele. 

Ajuns acasă, Rastrix strigă nevestei să se 
pregătească, luă tulnicul şi dădu de veste satului de 
pericol. Îndată primi răspunsul, tot prin tulnice, de la 
zeci de case răsfirate pe cele două părţi ale dealurilor 
ce străjuiau valea. Scoase vitele, luă familia şi se 
îndreptă spre ascunzători, locul unde pădurea era mai 
deasă, iar povirnişurile mai repezi. Acolo îşi găsiseră de 
multe ori scăparea. Pînă să coboare soarele se adunară 
multe familii, deşi jos în sat întîrziara destui nehotăriţi, 
care nu se clinteau uşor de acasă, astfel de zvonuri 
mai auziseră şi nu se întîmplase nimic. Încrederea 
tuturor era mare, de cîte ori se vestea că cete de 
dincolo de hotar se apropiau, decurioni şi legionari 
treceau în galopul cailor în lungul văii, alungau pe 
năvălitori şi viaţa îşi relua repede cursul obişnuit. În 
afară de credere, la mulţi era şi speranţa: cînd cei ce 
atacau erau daci liberi rămaşi în afara hotarelor 
imperiului, jefuiau numai casele şi fermele romanilor şi 
ale colonilor. Dar spre seară încrederea, speranţa şi 
liniştea se spulberară. Departe în lungul văii începură 
să se înalțe valuri de fum, iar în amurg cerul se înroşi 
de vilvatăile flăcărilor. Satele erau pirjolite. Rastrix, şi 
cei cu care pîndise din desişuri mişcările din lungul 


drumului, urcară în fugă spre ascunzători. Văzuseră 
ceata numeroasă a astingilor ce năvăleau spre sat şi 
nu se încumetaseră să-i lovească şi să-i alunge. Ceea 
ce îl mira mai mult era faptul că nu văzuse nici o 
mişcare din partea centuriei care avea în grijă paza 
graniţei, ca şi cum castrele şi posturile de la hotar 
fuseseră părăsite. Întunericul cuprinse repede văile şi 
înălțimile, cupola roşie a cerului lumina zările şi 
pretutindeni dinspre graniţă, în puterea nopţii, 
populaţia începu să se retragă îngrozită spre 
Porolissum. De-a lungul crestelor, călăreţi daci, coloni 
şi legionari goneau în galopul cailor într-o încrucişare şi 
un iureş nestăvilite. Din fugă, mulţi povesteau 
îngrijoraţi cele ce văzuseră: sate date pirjolului, bărbaţi 
omoriţi, femei prinse şi duse în robie, copii zdrobiţi sub 
copitele cailor, vitele strînse în cirezi şi duse, casele 
jefuite. Un cunoscut din satul vecin îl întîlni pe Rastrix 
şi îi spuse că văzuse de sus din pădure cînd casa în 
care trăiau tatăl şi fratele său fusese jefuită şi arsă, iar 
ei cu femeile şi copii luaţi robi. La aceasta veste, el ar fi 
vrut să se întoarcă, să lupte, să-i scape de robie, dar 
îndemnul celorlalţi îi slăbi hotărîrea: avea datoria să-şi 
scape nevasta şi copiii, cu ceata de astingi nu s-ar fi 
putut măsura, iar răminerea în urmă însemna 
adevărată pieire. 

Pînă în seara zilei următoare, în multe sate din 
lungul graniţei se întinse jaful, cruzimea şi pîrjolul. 
Apărarea pe care cei fugiţi o aşteptau din partea 
centuriei de la castrul Pons Novus nu se arătă din nici o 
parte. Ce se petrecea acolo? Centuria fugise spre 
Porolissum, sau fusese încercuită de cetele 
năvălitoare? Cu cît creştea depărtarea de graniţă şi se 
micşora distanţa de Porolissum, dealurile, văile şi 
drumurile se umpleau de dacii plecaţi în bejenie, 


amestecați cu puţinii coloni care se aşezaseră în 
apropierea hotarului. Numai pe drumul ce lega Pons 
Novus cu Porolissum decurioni şi legionari călăreau 
într-o goană nebună greu de înţeles, rod al adincii 
dezorientări pe care întotdeauna o aduce panica. Cit 
de mare era primejdia, cîte hoarde de astingi trecuseră 
hotarul imperiului nimeni nu ştia. Printre cei ce fugeau 
din faţa primejdiei de moarte, începu să se întindă 
zvonul că centuriile şi cohorta de la Porolissum se 
retrăgeau în grabă spre Napoca şi că populaţia fusese 
părăsită în voia soartei, mărind şi mai mult panica. 


4 


Plautius Priscus stătea la masa lui de lucru şi 
depăna în minte cele vorbite — două zile în urmă — cu 
Butes şi cu Decimus Silvanus. Din oricare parte şi sub 
orice înfăţişare privea lucrurile, înclina să creadă că 
dreptatea era de partea dacului, dar cînd căuta să 
pătrundă în miezul lor, străduindu-se să afle cauza 
care îi făcea pe cei doi să se duşmănească atit de 
puternic, totul rămînea învăluit în negură, într-o 
încîlceală de nedescurcat. Pregătirile pentru răscoală şi 
frămîntările dacilor le vedea în strinsă legătură cu 
atacurile astingilor, de aceea trebuia să fie cît mai 
prevăzător. Se ridică de la masă, îl sună pe primul său 
contubernal şi îi dădu ordin să-şi pregătească garda 
pentru plecare la Potaissa. Scrise apoi în linişte, cu 
mintea limpede a dimineţii, mesajul către legatul 
comandant al legiunii, prin care îşi arătă temerile şi 
ceru în ajutor cîteva centurii. După ce contubernalul 
plecă în galop, învăluit într-un nor de praf, îl urmări cu 
privirea pînă la cotitura drumului ce dădea spre vicul 
Magnus, se întoarse în praetoriu, se aşeză din nou la 


masa de lucru şi rămase nemişcat. Într-un fel regreta 
că trimisese mesajul comandantului legiunii, îl şi vedea 
pe acesta rîzînd cu multă poftă. De cînd fusese trimis 
procurator la Porolissum, din miazănoapte năvăliseră 
multe triburi şi toate, după ce se ciocniseră la castrele 
de graniţă cu centuriile ce le apărau, se retrăseseră 
neputincioase, pierind în pădurile neumblate de 
dincolo. Toate acestea legiunea de la Potaissa le ştia. 
Însă pe legatul comandant îl vedea rizînd, nu atît de 
cele ce-i scrisese în legătură cu teama de o năvală a 
astingilor care se apropiaseră de hotar, cît de 
îngrijorarea ce o arătase despre o posibilă răscoală a 
dacilor. Dacă legatul ar fi venit şi i-ar fi cerut o cît de 
slabă dovadă, legată de pregătirea pentru răscoală a 
celor de la Marodava, el n-ar fi putut să aducă nici una. 
În orice parte căuta un mic semn de nesupunere, în 
minte îi apărea chipul cu privirea hotărită, limpede şi 
adincă a lui Butes şi îi răsunau în suflet cuvintele prin 
care acesta îl încredinţase că dacii nu vor porni o 
lovitură decît atunci cînd vor vedea că altă cale nu le 
va mai fi cu putinţă. Il înţelesese bine pe dac, cu multă 
sinceritate îi spusese că în momentul cel mai greu va 
veni să-i ceară sprijinul, iar dacă nici de la el nu va 
primi ajutor, atunci va putea să socotească închisă 
orice cale şi ei nu mai vedeau scăparea decit într-o 
răzvrătire. Îşi reveni din gînduri cînd auzi pe 
contubernal oprind pe cineva ce căuta să pătrundă 
repede la el. Vocea celui care vorbea îi păru cunoscută. 
Se ridică de la masă şi se grăbi să deschidă uşa. 
Privirea lui se opri asupra decurionului pe care îl lăsase 
la Marodava, însărcinat să întărească paza villei lui 
Decimus Silvanus. Decurionul era asudat, palid, obosit 
şi plin de praf. Înţelese că se petrecuse ceva grav, 


îngrijorarea îi crescu. Îi făcu semn să intre şi închise 
bine uşa. 

— Spune, ce s-a întîmplat? îl întrebă cuprins de 
teamă şi de nerăbdare. 

Deeurionul rosti cu voce sugrumată: 

— În noaptea care a trecut, Decimus Silvanus a 
fost omorît! 

— S-au răsculat dacii? Trebuia să mă aştept la 
asta!... gemu el, privindu-l lung pe decurion, parcă 
nevenindu-i să creadă. Dar nu se poate, n-a fost cu 
putinţă!... Ei, ce taci, spune ce s-a petrecut acolo? îi 
strigă cu voce schimbată, prada furiei. 

—După miezul nopţii au luat foc atelierele şi 
magaziile lui Decimus Silvanus şi, intrat în panică, m-a 
luat să-l păzesc cu legionarii pe drumul de la villa, pînă 
în vale... 

— Şi aţi fost atacați de daci? 

— Nu, nu ne-a atacat nimeni, am ajuns jos şi am 
găsit magaziile învăluite de flăcări. Datoria mea era ca 
în primul rînd să înconjur curtea, spre a împiedica 
sclavii să fugă şi totodată să opresc ca cineva să atace 
dinafară. Asta mi-a cerut-o el, Decimus Silvanus, în 
clipa cînd am ajuns acolo. Ce s-a petrecut după aceea 
nimeni nu mai ştie. Un sclav mi-a spus că l-a văzut 
plecînd în sus spre villa, însoţit de vilic şi de doi sclavi, 
pe care nu i-a zărit bine la faţă şi nu ştia care au fost. 
Dar sus la villa Decimus Silvanus n-a mai ajuns. Spre 
ziuă, pe drumul ce urcă într-acolo l-am găsit pe vilic 
mort, cu capul sfărimat, şi nici o urmă a celor doi 
sclavi. Cei din villa au spus că la ei a fost linişte, că 
acolo sus nu s-a dus nimeni şi că stăpinul nu s-a mai 
întors. Cum s-a luminat de ziuă, am plecat să-l căutăm 
eu cu legionarii, iar actorele cu sclavii lui cei mai de 
încredere. L-am găsit pe Decimus Silvanus mort într-o 


poiană, sus în pădure, cu capul zdrobit, tot aşa cum 
fusese omorit şi vilicul. 

— Stai pe scaun, decurioane, îi spuse cu 
descurajare crescută, dar cu tulburarea potolită, 
arătîndu-i scaunul din faţa mesei. Atelierele şi 
magaziile au ars cu totul, n-a mai scăpat nimic de 
flăcări? 

—Au scăpat destul de multe, poate mai mult de 
jumătate din ele, fiindcă focul s-a pornit de la cele care 
erau mai departe, din apropierea gardului ce le 
împrejmuieşte. 

— Şi din sclavi au fugit mulţi? 

—Actorele mi-a spus ca în afară de trei dintre ei 
care au murit în flăcări, încercînd să stingă focul, nu 
lipseşte nici unul. 

— Nici cei doi care l-au însoţit pe Decimus 
Silvanus? întrebă procuratorul. Ei au putut să scape 
prin fugă, însă de frică poate că nu vor să se dea pe 
faţă... După o lungă pauză, continuă: N-aţi aflat nimic, 
n-aţi prins pe nici unul din latroni? Nici nu mă îndoiesc 
că lovitura a fost dată de o ceată de latroni. Dar spune- 
mi, decurioane, cînd focul era în toi, n-a sărit nici un 
dac din Marodava în ajutor? 

— Nu s-a arătat nici unul, Plautius Priscus! 

— Aşa este, nici nu m-aş fi aşteptat, murmură 
procuratorul, ei şi aşa îl urau mult pe Decimus 
Silvanus... 

— Jur pe toţi zeii! Eu şi legionarii mei ne-am fi 
luptat, l-am fi apărat... 

— Lasă... lasă, decurioane, te temi că vei fi 
pedepsit, am înţeles totul. Lovitura s-a dat cu atita 
chibzuinţă, încît, chiar dacă acolo trimiteam o centurie 
întreagă, pe Decimus Silvanus tot nu-l mai puteam 
salva. Dar legionarii tăi unde sînt? 


— Acolo, la Marodava. 

— După ce mănînci ceva, pleci numaidecit înapoi şi 
duci actorelui ordinul meu, să îngrijească bine de 
fermă. Citeva zile să mai rămineţi şi voi acolo, pînă 
vom vedea cine va fi noul stăpîn al Marodavei; 
totodată trebuie să pregătiţi cele necesare cît mai 
repede, la înhumarea lui Decimus Silvanus voi lua 
parte şi eu. 

Rămas singur, procuratorul se simţi mai potolit. 
Gîndi că moartea lui Decimus Silvanus aducea liniştea 
la Marodava şi teama sa de o răzvrătire a dacilor de 
acolo se spulberă. Ajutorul pe care îl ceruse legiunii de 
la Potaissa îl vedea acum îndreptăţit şi, ca să-l 
întărească şi mai mult, va trimite pe cineva să-l 
înştiinţeze pe legat despre cele ce se petrecuseră la 
Marodava. Era datoria comandantului legiunii să 
organizeze urmărirea şi prinderea  latronilor, care 
dădeau lovituri ce păreau mai mult de răzbunare, 
socotea el, şi asta cu atît mai mult cu cît atacurile lor 
se  întinseseră pînă aproape de graniţa de la 
miazănoapte. Cu toate acestea, în mintea lui ceva 
rămîinea neclar: între Butes şi Decimus Silvanus 
existase o ură surdă, iar răzbunarea o făcuse o ceată 
de latroni. Dacă acei latroni erau daci, fără îndoială că 
Butes se ţinea în legătură cu ei sau îi chemase în 
ajutor. Şi din nou gindul îl purtă înapoi, din nou îl 
cuprinse teama că dacii se găseau într-o frămiîntare 
ascunsă pe tot întinsul provinciei, că se pregăteau 
pentru o nouă răzvrătire. Cum prima răscoală se 
pornise tot de prin aceste locuri, apoi se lăsase către 
miazăzi, Plautius Priscus se şi vedea prins între cetele 
de daci, fără putinţă de retragere. Se ridică, sună pe 
contubernal şi îi ceru o cupă cu vin cald. Privi afară pe 
fereastră, văzu ca cerul se înnorase şi dinspre răsărit 


se pornise vintul. Din copaci frunzele cădeau 
răsucindu-se, urmărindu-se unele pe altele pînă 
departe în lungul drumului. Un veteran ce-şi ţinea 
sagunul strîns bine în jurul trupului trecu spre 
amfiteatru, împins din spate de rafale. Dădu să se 
întoarcă spre masă cînd auzi ropotul unui cal ce se 
apropia în galop. Se opri şi privi cu neliniştea unei 
presimţiri, îngrijorat că şi din altă parte s-ar putea să 
mai primească veşti rele. Văzu un decurion oprindu-se 
în dreptul praetoriului, sărind de pe cal şi îndreptîndu- 
se în fugă spre intrare. După puţin timp contubernalul 
intră aducînd cupa cu vin şi-i spuse că decurionul este 
de la un castru de graniţă şi cere să fie primit degrabă. 

— Ce s-a mai întîmplat? Să intre! Decurionul intră 
şi salută. 

— Ce ai să-mi spui de te arăţi atît de grăbit? îl 
întrebă, fără să-i răspundă la salut. 

— Sînt trimis de centurionul Justus Metellus... 

— De la castrul Pons Novus? Nici n-aţi apucat să 
terminaţi întăriturile şi v-au atacat şi pe voi astingii? 
Haide, spune ce s-a petrecut? 

Decurionul îşi săltă puţin casca de pe frunte şi îşi 
întinse tunica pe sub centură. 

—  Centurionul Justus Metellus, începu el, m-a 
trimis să raportez că mai multe cete de astingi au 
trecut graniţa şi au atacat satele dacilor. Centuria 
noastră a dat lupte grele, dar numărul astingilor este 
prea mare, o parte din cetele lor n-au putut fi oprite şi 
continuă să înainteze încoace. 

Cu gîndul la pregătirile dacilor pentru răscoală şi 
stăpinit de teama că ei vor porni de îndată ce se vor 
dezlănţui atacurile dinafară, procuratorul murmură, 
încredinţat că decurionul va întări cele spuse de el: 


— Şi dacii au trecut de partea lor, luptă acum 
alături de ei? 

— Ce să treacă, cum să lupte, continuă decurionul, 
că în satele lor, în urma astingilor, n-a mai rămas decit 
prăpăd. Cei care n-au avut timp să fugă în păduri au 
fost omoriţi sau duşi în robie; nimic din avutul lor n-a 
scăpat nejefuit şi nears. Pe drum am întîlnit nişte 
coloni, de la ei am aflat că şi vicurile lor au fost lovite şi 
prădate. 

Procuratorul sună şi contubernalul intră repede. 

— Să vină la mine tribunul Flavius Severus! 

— Chiar acum a sosit! E în faţa praetoriului, raportă 
contubernalul. 

— Şi ce vrea centurionul Justus Metellus? îl întrebă 
pe decurion după ce contubernalul ieşi. 

— Mi-a ordonat să raportez că el va căuta să ţină în 
loc o parte din cetele barbare şi că, dacă va fi copleşit 
de numărul lor, se va închide în castru şi le va ţine 
piept acolo. 

Tribunul Flavius Severus intră călcind greu de 
trosnea pardoseala sub picioarele lui, cu toate că de la 
un timp începuse să slăbească şi îşi pierduse mult din 
greutate. Îl văzu pe decurion şi începu să zimbească. 

— Ce e, decurioane, v-aţi speriat? Nu eşti din 
centuria lui Justus Metellus? Doar s-au repezit niţel 
barbarii dinafară peste hotar şi a pus spaima stăpînire 
pe voi! Am mai văzut atacuri de astea, continua el, 
întoreîndu-se spre procurator, ştiu tot ce s-a petrecut 
acolo, Plautius Priscus, şi am şi pregătit o centurie să 
plece în ajutorul lui Justus Metellus. Astingii nu vor mai 
înainta mult şi se vor retrage, numai că au jefuit şi au 
făcut prăpăd mare. Cei mai greu loviți se pare că au 
fost de data asta dacii. 


— N-ar fi mai bine să trimitem două centurii, 
tribune? Flavius Severus răspunse numai după ce se 
lăsa greu pe scaun. 

— Nu e nevoie, barbarii vor fi prinşi între cele două 
centurii şi zdrobiţi. Trebuie să fie cete mici, cum am 
mai nimicit noi atitea. Şi apoi tu ştii, Plautius Priscus, 
niciodată un comandant nu trebuie să rămînă fără o 
rezervă cu care să lovească acolo unde se simte mai 
mult nevoie. Ne mai rămîne aici, la Porolissum, numai 
o centurie, toată rezerva... 

— Am cerut astăzi legiunii de la Potaissa ajutoare... 

— Pe care ni le va trimite legatul, ca şi altădată!... 
ÎI completă tribunul cu neîncredere. Dar să nu-ți faci 
griji din asta, Plautius Priscus, ştii că pînă acum toţi 
barbarii care au îndrăznit să calce hotarele imperiului 
pe aici prin părţile noastre au fost nimiciţi şi aruncaţi 
afară. 

— Atunci porneşte numaidecit centuria în ajutorul 
lui Justus Metellus! Tu pleci înainte, decurioane, şi-i 
spui centurionului că-i vin ajutoare! 

După ce rămase singur, procuratorul începu să 
soarbă din cupă vinul care începuse să se răcească. Se 
mai liniştise. Tribunul Flavius Severus dăduse de multe 
ori dovadă că ştia să se descurce bine în treburile 
militare. 


Capitolul VIII 
ALUNGAREA ASTINGILOR 


1 


Spre seară, după ce luase parte la înhumarea lui 
Decimus Silvanus într-un sarcofag cioplit dintr-un bloc 
de piatră, prin îngrijirea Ordinului augustalilor de la 
Porolissum, procuratorul plecă însoţit de garda sa. 
Ajuns în vale, în răspîntia din care se răsfira la dreapta 
drumul spre Marodava, opri calul, nehotărit dacă s-o 
ţină drept înainte spre Porolissum sau să facă un ocol 
prin vicuri. După cele ce se petrecuseră atit de uluitor, 
socotea că n-ar fi fost rău să vadă ce putea să mai afle 


de la Butes, şi mai ales să-şi dea seama de cele ce mai 
nutrea el în suflet. Dacul scăpase de omul care îl 
duşmănea şi care împinsese pînă într-atit ura, încît 
pusese la cale omorirea sa, aşa că Plautius Priscus se 
aştepta să-l găsească mai vesel şi mai plin de curaj. 
Dădu pinteni calului şi o apucă în galop spre Marodava. 
Cînd îl văzu de departe, Butes se apropie de poartă, 
fără gîndul de a-l opri, dacă nu-şi potolea galopul. leşi 
din curte numai cînd îl văzu sărind de pe cal şi 
îndreptîndu-se spre casa sa. 

— Am trecut să te mai văd, pentru că tu nu vrei să 
te araţi de loc, începu procuratorul, apropiindu-se de 
el. M-am aşteptat să te întîlnesc la înhumarea lui 
Decimus Silvanus, dar se vede treaba că voi, dacii, nu 
iertaţi nici dincolo de moarte. 

— ţi urez bun venit, Plautius Priscus, şi-ţi doresc 
numai sănătate şi mulţumire! Mă bucur că te-ai abătut 
pe la mine. Ştii, Plautius Priscus, noi, dacii, sîntem nişte 
oameni încăpăţinaţi, nu ne schimbăm de la o zi la alta, 
dar şi cînd avem prieten pe cineva, sîntem gata în 
orice clipă să-i sărim în ajutor, să ne dăm viaţa pentru 
el. 

Deschise poarta şi-l pofti să intre. Se aşezară tot 
pe buşteanul de fag, făţuit pe patru părţi, pe care mai 
stătuseră numai cu cîteva zile înainte. 

— Aşa, acum te-ai liniştit, Decimus Silvanus este 
mort, reluă procuratorul, şi poate că s-au liniştit toţi 
dacii din Marodava. Ei, vă mai pregătiţi de răscoală? îl 
întrebă de-a dreptul, atent să vadă ce schimbare se 
producea pe faţa dacului, 

Butes izbucni într-un hohot de ris: 

— Dar nu ne-am pregătit niciodată de răscoală, 
Plautius Priscus! Poate că tot Decimus Silvanus a 
încercat să te întărite împotriva noastră, dar acum 


totul s-a dus o dată cu el. Am auzit că a avut o moarte 
grea; eu ştiu... aşa cum zeii au potrivit-o pe măsura 
fărădelegilor lui... 

Procuratorul murmură: 

— Cohorta de la Porolissum şi legiunea de la 
Potaissa sînt pornite pe urmele cetei de latroni care l- 
au omorit. Nu mă îndoiesc că în curînd vor fi prinşi şi 
răstigniţi fără milă! 

— Numai dacă ei nu vor fi acum departe de aici, 
urmă Butes, gindindu-se cu o uşoară nelinişte la 
Dicomes şi la ceilalţi din ceata lui, toţi ascunşi în casa 
lui Letorius. Aş îndrăzni să te întreb, Plautius Priscus: 
eşti prieten sau duşman al dacilor? 

Surprins de întrebare, procuratorul îl privi mirat. 

— Am crezut că de mult ai înţeles, că vă sînt 
prieten, adică vreau să vă fiu prieten, dacă şi voi... 

— Atunci, în numele zeilor, eu trebuie să-mi 
omenesc oaspetele, ţi-am mai spus obiceiul nostru... 

Butes se apropie de gardul ce-l despărţea de 
curtea lui Decibalos şi o strigă pe Gumida. li spuse să 
aducă două ulcele cu vin, apoi îi şopti s-o trimită cu ele 
pe Sarmida. În ultima clipă îl fulgeră gîndul să aducă 
din nou vorba despre gladiatorul Gemellinus. In numai 
cîteva zile de fericire, Sarmida îşi revenise mult. Era tot 
slăbită, dar paloarea se schimbase şi îmbujorarea de 
altădată începuse să-i prindă din nou obrajii. Cînd se 
apropie de ei cu ulcelele, îmbrăcată în foile şi cămaşa 
înflorata numai în negru şi alb, cu cosiţele aurii lungi şi 
groase ce-i cădeau peste sîni, procuratorul ramase 
uimit de frumuseţea fetei, iar adîncimea ochilor ei 
mari, albaştri îl zăpăciră o clipa. Sarmida puse ulcelele 
între ei, pe faţa netezită a buşteanului pe care stăteau, 
şi se îndepărtă aproape în fugă. Procuratorul privi după 
ea pînă o văzu pierind dincolo de gardul curții. 


— Cine este zeiţa care ne-a adus ulcelele? 

Semnul lung de rană veche de pe obrazul lui Butes 
se împurpura şi ochii începură să-i lucească. Răspunse 
zimbind: 

— Te rog să mă ierţi, Plautius Priscus! Pentru că 
am văzut că durerile noastre nu sînt şi ale tale, am 
socotit că nici n-ai fi fost dornic să afii că ni s-a întors 
acasă copila... 

— E fata lui Decibalos, cea care... 

— Care a plecat sau a fost răpită, încă nu ştim ce 
s-a petrecut, continuă Butes. Fata nu vrea să ne spună 
nimic; nici unde a fost şi nici la cine a stat atita. A 
revenit acasă în dimineaţa zilei cînd am auzit de 
moartea lui Decimus Silvanus... 

— Că doar n-o fi fost răpită de el şi ţinută închisa în 
villa?! se miră procuratorul. 

În sinea sa Butes se bucură că întorsese lucrurile în 
aşa fel încît să aducă vorba despre Gemellinus. 

— Nu, Plautius Priscus, cînd o femeie nu vrea să 
spună unde a fost şi nici cine a răpit-o, înseamnă că a 
trecut de partea făptuitorului, că s-a îndrăgostit de el. 
Şi copila aceasta noi ştim de cine este îndrăgostită; ştii 
ŞI tu... 

— De gladiatorul acela fugar, pe care Decibalos a 
vrut să-l cumpere... 

— Da, de gladiatorul, adică de sclavul Gemellinus. 
Şi totuşi, ceva pare încurcat în toată povestea asta, 
Plautius Priscus. Dacă fata ar fi fost la el, nu văd pentru 
ce ar mai fi adus-o înapoi, iar dacă n-a fost la el, ci în 
alta parte, cum că s-a întors acasă după moartea lui 
Decimus Silvanus, mă poartă gindul că acel 
Gemellinus.., 

— Că el l-a omorit pe Decimus Silvanus?!... se 
grăbi procuratorul să-şi spună părerea. 


— Sau, dacă nu l-a omorit el, în orice caz a salvat 
fata de acolo şi, ferindu-se să nu fie bănuit de omor, i-a 
cerut să nu spună nimic. Fata poate că tace şi de 
teamă ca acel sclav să nu fie prins de legionari. 

Procuratorul începu să ridă, după ce tot timpul 
ascultase tulburat. Parcă se făcuse lumină în mintea 
lui. Ridică ulcica şi sorbi de cîteva ori. 

— Am băut numai ca să-ţi arăt prietenia mea, şi 
acum mă duc! Să ştii că plec foarte mulţumit, am 
început să înţeleg multe, dar nu să le şi leg împreună şi 
să le prind tot firul, continuă el ridicîndu-se de pe 
buştean şi punînd mîna pe umărul lui Butes. Îţi vorbesc 
ca unei căpetenii a dacilor din Marodava. Plec cu 
convingerea nestrămutata că tu ştii în clipa asta unde 
se ascunde acel Gemellinus, că Decimus Siivanus nu a 
fost străin de răpirea fetei şi, mai presus de toate, că 
gladiatorul împreună cu alţii, poate tot fugari ca el, au 
dat toate acele lovituri de răzbunare, că între moartea 
lui Procilius şi a lui Decimus Silvanus a fost o legătura. 
Sînt de asemenea convins că tu ştii mult mai multe 
decit bănuiesc eu şi nu mă îndoiesc că va veni vremea 
cînd din nou vei veni să-mi ceri eliberarea acelui 
gladiator. 

— Pe care eşti hotărît să nu i-o acorzi.... 

— Asta va depinde numai de tine. Daca îmi vei 
spune totul... întreg adevărul, ce ştii şi ce gindeşti 
despre cele petrecute aici, în care faptele se leagă, se 
opun şi se încîlcesc ca într-un labirint, şi dacă mă vei 
convinge că dreptatea este de partea voastră, acel 
Gemellinus va fi liber! 

Butes se ridică şi el uşurat. Socotea că bătălia 
eliberării lui Dicomes fusese pe jumătate ciştigată. Ce 
va urma mai departe nu putea să-şi dea seama, însă 


începutul se făcuse. Rosti cu adincă preţuire şi 
convingere: 

— Dacă procuratorul Plautius Priscus este aşa cum 
îl văd eu, un om care iubeşte adevărul, pătruns de 
omenie, nu se poate să nu vadă dreptatea de partea 
celor care o au. Atunci cînd voi afla mai multe decit 
ştiu astăzi, caut să prind momentul potrivit, vin la tine 
şi continuăm ceea ce am început să vorbim astăzi. 

Procuratorul îl întrebă din poartă: 

— Pînă atunci, pot să mă încred în dacii de aici? 

— Ca în tine însuţi, Plautius Priscus! întări Butes. 

Prin amurgul ce se lăsase, Butes urmări cum 
procuratorul şi garda lui se îndepărtau în galop spre 
Porolissum. 

Pe vatră buturugile erau aproape topite şi sub ele 
se îngropase stratul de jar viu, dogoritor. Aşezaţi într- 
un cerc larg împrejurul focului stăteau flăcăi şi fete din 
Marodava, între care se aflau Sarmida şi Getio. Alături, 
pe un scaun mărunt cu trei picioare, Ampelia îşi legăna 
copilul pe braţe, iar ceva mai la o parte Dicomes şi 
Letorius se uitau afară pe fereastră şi nu scăpau din 
ochi casa lui Butes. Lîngă gardul ce despărţea curtea 
Canidiei de curtea lui Butes, pîindea Decebalos rezemat 
de trunchiul unui măr. Privirile lui erau îndreptate spre 
buşteanul pe care stăteau de vorbă procuratorul şi 
Butes. In căsuţa pe care Canidia o înălţase ca şcoală 
pregătiseră pentru astă-seară o şezătoare, şi cei mai 
nerăbdători  sosiră devreme. Glumele şi  risetele 
îngheţară însă din clipa cînd Decibalos intră şi le spuse 
că sosise procuratorul, însoţit de o gardă puternică. 
Grija lui Decibalos era mai ales pentru Dicomes, de 
aceea îşi găsi un loc cît mai bun pentru pîndă, de unde 
putea să urmărească orice mişcare spre poarta lui 
Butes, să facă semn de fugă spre pădure, dacă vedea 


că legionarii se pregătesc să intre şi să caute prin curţi 
şi prin case. In puţinele zile de cînd se înapoiaseră la 
Marodava, între Dicomes, Getio şi Letorius se făcuse o 
legătură atît de strinsă, încît mai tot timpul erau 
împreună. Fostul sclav a lui Publius Octavianus 
redevenise cu totul dac. De la omorirea lui Decimus 
Silvanus şi scoaterea Sarmidei din villa, dacii din cetele 
lui Butes, şi mai ales cei care fuseseră de faţă la 
judecarea aceluia pe care îl duşmăniseră de moarte, 
stăteau pregătiţi şi gata de fugă în pădure spre locurile 
unde trebuiau să se adune, mai înainte de a porni la 
luptă, dacă situaţia i-ar fi împins să treacă la un atac 
făţiş. Aşteptau numai un semn din partea lui Butes. 
Toţi se supuneau hotărîrilor lui, de aceea în aceste zile 
grija şi frămîntarea îi crescuseră. 

După ce Sarmida duse ulcelele cu vin cerute de 
Butes, se strecură prin ogradă, trecu pe după casa pe 
care şi-o ridicase Letorius şi se furişă în căsuţa-şcoală 
unde o aşteptau flăcăii şi fetele. Aflind că cei doi 
bărbaţi stăteau de vorbă liniştiţi, fără semne de vrajbă 
între ei, cei sosiți la şezătoare se mai liniştiră, numai 
Dicomes rămase în aceeaşi încordare. 

Copilul Ampeliei începu să scîncească uşor, dar se 
linişti repede, după ce se zvircoli de citeva ori în 
scutece. Ea îl legăna pe braţe, cîntîndu-i, vîrînd în 
cîntec gluma, ca astfel să-i facă pe cei din jurul vetrei 
să se înveselească: 

— Nani, nani, puiul mamii, că povestea cu fata 
care iubeşte un gladiator nu s-a sfirşit; cînd o să fii mai 
mare, o să ţi-o spună mama pe toată... 

Sarmida zimbi fericită şi aruncă o privire plină de 
dragoste spre Dicomes. Îi spuse Ampeliei în glumă: 

— Dar nici ca tine să trăiesc alături de un roman, 
un decurion... 


La amîndouă le reveniră în minte zilele de după 
primul spectacol din noul amfiteatru de la Porolissum, 
cînd se împunseseră una pe alta: una cu decurionul, 
cealaltă cu gladiatorul. 

— Ai vrea să trăieşti şi tu lîngă gladiatorul tău!... 
Dacă o să fie eliberat, cum el ştie ce e sclavia, o să ai 
lîngă tine un sclav bun... 

Dicomes asculta ce spunea Ampelia şi o învăluia 
pe Sarmida într-o privire caldă, tulburătoare. 

— Eu voi fi scalava lui... murmură Sarmida, cătînd 
lung în ochii ce-i erau atit de dragi. 

Getio nu putu să rabde: 

— Aşa, frumos, amindoi o să fiţi sclavi şi amindoi 
stăpiîni, puteţi să vă şi vindeţi... 

— Unul altuia, rise Letorius, şi ştii ce va ieşi? Vor fi 
tot doi sclavi şi doi stăpîni. 

— Mă, dacule libert, văd că te ajută bine capul să 
întorci vorbele, dacă tot aşa te ajută şi braţul să loveşti 
cu spada, mă taie gindul să te iau în ceata mea, glumi 
Dicomes plin de fericire. 

— De va trebui, am s-o fac şi pe asta! întări 
Letorius. 

Gîndul lui Getio alergă o clipă spre Sarmizegetusa 
şi spre Carsidava. Le spuse după ce slobozi un oftat: 

— Dacă legiunile Romei ar fi alungate din Dacia, 
ne-am pleca cu toţii în faţa lui Dicomes şi a Sarmidei... 

— Unde-ţi umblă mintea, Getio? strigă Dicomes 
într-o şoaptă din care nu lipsea o undă de mustrare. 

— La rege şi la regină! răspunse scurt flăcăul. 

Cuvintele lui Getio făcură pe toţi să tresară şi 
sufletele lor se umplură de o speranţă tulburătoare. In 
încăpere se păstră mult timp tăcere, fiecare flăcău şi 
fiecare fată parcă nu mai îndrăznea să ridice privirea 
spre Dicomes, ca şi cum s-ar fi găsit în faţa regelui. 


Cînd uşa se deschise scîrţiind şi intră Decibalos, toţi 
răsuflară uşuraţi. 

— A plecat procuratorul cu legionarii lui, de acum 
vă puteţi pregăti pentru şezătoare, le spuse el. Mulţi 
vor fi pîndit pe de lături, departe, aşteptind speriaţi să 
plece legionarii. În cîteva clipe o să-i vedeţi cum încep 
să vină buluc. 

Decibalos tăcu şi se apropie de Dicomes. Flăcăii şi 
fetele îl urmăreau cu privirile, vedeau că se pregătea 
să mai spună ceva. Continuă cu o înfiorare lăuntrică: 

— Poate că Marele zeu a avut grijă de noi, cei din 
Marodava, de ni l-a lăsat pe el, pe taraboste! Am prins 
cu urechea, cîte ceva din cele ce au vorbit şi m-a uimit 
semeţia, liniştea şi isteţimea cu care bunul Butes a 
ştiut să împingă cele ce-şi spuneau unul altuia, pînă a 
adus vorba despre eliberarea lui Gemellinus. Zeii ne 
vor ajuta ca pînă la căderea zăpezii să fie linişte şi 
împăcare la Marodava! 

Aşa cum spusese Decibalos, nu se scurse prea 
mult timp şi din două părţi năvăliră copii, tineri şi 
bătrîni, bărbaţi, femeii şi fete, unii dinspre drum, pe 
poarta curţii Canidiei, alţii prin ogradă, dinspre poteca 
ce şerpuia pe la marginea pădurii. Pe măsură ce 
încăperea se umplea, tot mai mult creştea însufleţirea. 
Pentru Dicomes şi ceata lui, precum şi pentru Butes şi 
Decibalos, venirea şi plecarea procuratorului fusese un 
semn bun de liniştire şi de voie bună. Cînd intră Gruno, 
cu, privirea vie sub sprincenele stufoase, Sagitulp 
strigă în glumă: 

— Fugi, Gruno, că vine Deciu Silvan! 

Rosti numele lui Decimus Silvanus aşa cum îl 
ciuntea Gruno. Acesta se opri în mijlocul încăperii şi 
începu să rîdă: 


— Ce să vie, lasă că s-a potolit, acum îl mănîncă 
viermii; nici zeii n-au vrut să-l primească la ei! 

Bucuria şi înviorarea crescură pe feţele tuturor cînd 
intrară Canidia, Gumida, Butes şi preotul Scorillo. Se 
produse mişcare, fiecare căutînd să găsească loc cît 
mai bun, unii aşezîndu-se pe băncile lungi de lemn, pe 
care Canidia pusese să le facă pentru şcoală, alţii pe 
scăunele mici cu trei picioare, cu care avuseseră grijă 
să vină de acasă. Fetele şi flăcăii se trasera mai 
departe de vatră, ca în jurul focului să se rînduiască 
bătrînele şi bătrînii, cărora dogoarea flăcărilor le 
mîngiia feţele şi îi mulțumea. După ce se potoliră, 
fetele, nevestele şi bătrinele, precum şi unii dintre 
bărbaţi, începură să-şi vadă de lucrul cu care fiecare 
venise: femeile să toarcă, să împletească cu andrele 
de os, sau să coasă, iar bărbaţii să meşterească din 
lemn sau din piele lucruri mărunte pentru gospodărie. 
Intrarea lui Butes a fost pentru toţi semnul că şeză- 
toarea începea. Decibalos îi pregăti un scaun între 
Canidia şi Gumida. Inainte de a se aşeza, Butes îşi 
plimbă privirea peste capetele celor ce umpleau 
încăperea. Toţi erau îmbrăcaţi, în straie curate, ca de 
sărbătoare. In partea în care erau îngrămădite fetele şi 
nevestele, se vedea jocul de culori al iilor, fotelor şi 
catrinţelor, îmbinate două cîte două: albul cu albastrul, 
albul cu roşul şi mai ales albul cu negru, iar în partea 
bărbaţilor se întindea într-o nuanţare de la alb pînă 
spre negru seinul sumanelor largi şi încreţite, strînse la 
git cu şuviţe împletite din lînă, cu ciucuri la capete, 
peste care cădeau în valuri groase, răsucite la virfuri, 
pletele lungi, blonde şi castanii, ale celor pe care 
timpul nu le încărunţise sau nu le albise încă. Butes 
începu să rîdă. Îl văzu pe bătrînul Dades, tatăl lui 
Sagitulp, care nu stătea la fecior, ci la o fiică, tot din 


Marodava. Cu cei optzeci de ani ai lui trecuţi, bătrînul 
se ţinea bine şi privirea încă îi mai ardea sub 
sprincenele stufoase şi albe. Un timp bătrînul se mişcă 
neliniştit, apoi se ridică în picioare, fără să-şi ia privirea 
de la Butes. 

— Ce te nelinişteşte, bătrîne? îl întrebă Butes, dînd 
să se aşeze pe scaun, dar nu stătu, căci vorbele 
bătrînului îl făcură să rămînă în picioare şi pentru 
cîteva clipe să asculte împietrit. 

— Să-ţi dea Marele zeu viaţă lungă, taraboste 
Burio! strigă bătrînul cu vocea puţin hiîrîită şi tremurată 
de vîrstă şi de înflăcărare. De acum înainte, trebuie să 
ne fii tot taraboste, veneticul a fost răpus, iar moşia te 
aşteaptă să ţi-o iei înapoi! 

Butes îşi reveni repede şi acelaşi zîmbet îi răsări în 
colţul gurii. 

— Să mulţumegşti Marelui zeu, bunule Dades, că te 
ţine sănătos şi cu inima tot neastimparată, întocmai ca 
pe un flăcău! Să ştii, bătrîne, că, dacă gîndul îmi mai 
aleargă citeodată la moşie, nu-mi zboară într-acolo şi 
dorul de a o mai avea numai pentru mine, ci pentru noi 
toţi! Dar de ce să încercăm, bunule Dades, să ne 
îndulcim gurile cu aguridă? Poate că peste citeva zile 
va sosi la villa noul stăpîn; pentru ce să nutrim 
speranţe zadarnice? Cu romanii trebuie să trăim în 
bună înţelegere, şi asta nu fiindcă i-am iubi, căci 
pentru noi tot nişte venetici rămîn, ci socotind că 
altceva numai este cu putinţă. Ştiţi cu toții, 
procuratorul a trecut devreme pe la mine — am văzut 
şi de data asta că se încrede în cuvintul meu. Eu îl 
socotesc om cinstit, drept şi bun la suflet, însă nu uit 
nici o clipa că este şi căpetenie din partea Romei pe 
aceste plaiuri. Astă seară ne-am spus deschis multe, şi 
o să ne spunem şi mai multe. Vreau ca şi Dicomes să 


fie în mijlocul nostru un dac liber, să se bucure de 
viaţă. Cu toţii îl ştim cît e de iute în hotăriri şi de viteaz. 
Mă chinuisem zile şi nopţi de-a rîndul cum sa-i dăm 
lovitura ticălosului de sus, s-o scoatem pe Sarmida de 
acolo, şi nu găsisem o cale bună, lipsită de pericole. El, 
Dicomes, ca dintr-o ochire a înţeles situaţia şi a găsit 
calea de atac. Nici unul din nefericiţii de sclavi n-a fost 
omorit, afară de vilicul acela, Marsus, o fiară, pe care 
poate că, dacă nu-l omoram noi, îl răpuncau ei, sclavii, 
după ce aflau de moartea crudului lor stăpîn. Da, vreau 
să-l văd pe Dicomes cît mai repede liber, ca apoi el să 
ne fie căpetenie. Mulţi dintre cei de faţă ştiu că în 
sufletele noastre feciorul lui Sarmis ne este mai mult 
decit o capete... 

— Cînd o să plece duşmanul, el ne va fi rege! 
strigă bătrînul Dades, ridicîndu-se din nou în picioare. 
Eu am luptat alături de bravul Sarmis şi ştiu cît sînt de 
aprigi cei din neamul Dicomesilor de la Carsidava! 

— Stai, stai, bătrîne, nu te porni! îl opri Butes. Aici 
sîntem între noi şi n-ar trebui să ne ferim de nimeni, 
dar dacă vreunul, împins de vreun duh rău, vorbeşte 
ceva şi află romanii, ai vrea ca Dicomes să cadă prins 
de legionari? 

— Care dintre ai noştri să spună duşmanului? Sa-l 
ardă cu fierul roşi pe oricare de aici şi nu află de la el 
nimic! 

— Aşa este! răsunară murmure din partea 
bărbaţilor. Butes începu să ridă. Se întoarse spre 
Dicomes: 

— Du-te şi adu-i aici şi pe flăcăii din ceata ta, în 
seara asta trebuie să ne înveselim cu toţii. Şi acum 
lucraţi, cîntaţi, glumiţi şi înveseliţi-vă! încheie el, 
aşezindu-se pe scaun între Gumida şi Canidia. 


Dicomes îi aduse repede pe cei şase flăcăi, 
tovarăşii lui de luptă, cu care dăduse loviturile, toţi 
netrecuţi de treizeci de ani, virtoşi şi ageri, cu priviri 
iuți şi cu feţe senine. 

Dintr-un colţ al încăperii se împrăştiară pe 
deasupra tuturor sunetele unei melodii abia 
murmurate. 

— Tăceţi, cîntă Sinda! şopti o femeie. 

Sinda era fiica cea mai mare a lui Rundacio. Cînta 
frumos, cu voce melodioasă şi tristă. După înfrîngerea 
răscoalei şi moartea lui Sarmis, ieşiseră multe cîntări 
despre vitejia dacilor şi a sclavilor, care se întinseseră 
repede pe tot cuprinsul Daciei, însă pe care nici 
romanii şi nici colonii nu aveau niciodată, prilejul să le 
asculte. Dacii nu voiau ca veneticii să le audă cîntecele 
în care ei îşi plingeau nefericirea. In încăpere se întinse 
liniştea. Numai pe vatră trosneau rar buturugile 
aprinse, împroşcînd în lături scîntei. Şuviţe uşoare de 
fum albăstrui pluteau pe lingă luminile opaiţelor 
agăţate de pereţi. Cînd cele dintii vorbe răsunară în 
încăpere, toţi tresăriră şi prin inimi le trecură fiori. Cu 
privirile îndreptate spre Sinda, o ascultară năpădiţi de 
tristeţe şi de dorul de libertate: 

De ce nu ne auzi plinsul, Mare zeu, 

Nu simţi inimile noastre însetate de speranță? 

În fiecare zi te rugam să ne ierti şi aşteptăm 

Să ne trimiti înapoi pe Sarmis, 

Vino, Sarmis, voinicule viteaz, 

Sfărima stincile, urneşte munții, 

Doboară fagii, arde brazii 

Și-alungă pe duşman din țară! 

După ce Sinda sfirşi cîntecul, un timp în încăpere 
stapini liniştea, întreruptă numai de oftaturi adinci şi de 
trosnetele buturugilor. 


— Hei, feciorilor, curmă bătrînul Dades tăcerea, 
cînd Sarmis a pus foc pădurii ce străjuia drumul care 
urca spre Cogheon şi a prins în flăcări legiunile 
romane, izbînda fusese de partea noastră. Bunul Butes 
ştie tot, ştie şi cine a trădat după aceea, au auzit de 
asta şi mulţi dintre voi, cei mai în vîrstă... 

— Şi cum a fost întîmplarea cu nădragii, bunicule? 
îl întrebă Getio, încercînd să mai înveselească 
şezătoarea. 

— Ei, cum să fie!... Vrei să audă fetele şi 
nevestele!... 

— Spune, moş Dades! îl rugară mai mulţi deodată, 
flăcăi, fete şi neveste. 

— Te găsi ruşinea, bunicule, sări Getio, stai că o 
spun eu! Cică bunicul, începu Getio, atunci cînd s-a dat 
lupta aceea pe drumul spre Cogheon, cînd au ars 
pădurile, alerga după nişte legionari, împreună cu mai 
mulţi daci. Cine ştie cum s-a făcut că în toiul goanei i s- 
au rupt brăcinarele şi nădragii i-au căzut pînă în vine. 
Tocmai în clipa aceea trecea pe acolo Sarmis în galopul 
calului. A înţeles dintr-o ochire ce s-a întîmplar şi a 
îndemnat calul spre el. Din goana calului i-a luat sulița 
şi scutul, şi tot din fugă bunicul şi-a legat nădragii, apoi 
i-a dat înapoi armele şi i-a strigat, îndepărtîndu-se: „Pe 
ei, viteazule, ca tine luptători mai rar!” Nu ştiu de ce-o 
fi spus Sarmis că luptători ca bunicul mai rar, continuă 
Getio izbucnind în ris, o fi vrut să înţeleagă că sînt rari 
luptătorii la care le cad nădragii în toiul luptei? 

— Am un nepot dat zeilor, bombăni bătrînul, după 
ce risetele se mai potoliră, aş vrea să-l vad pe el în 
luptă!... Dar ce, e o ruşine să-ţi cadă nădragii? întrebaţi 
nevestele, cine e bărbat ştiu ele!... 


Toată încăperea se umplu de hohotele de ris ale 
adunării. Canidia ridea şi ea cu poftă. De cînd se 
înapoiase de la Roma, nimeni n-o mai văzuse veselă. 

— lar eu am un bunic!... Nevestele ştiu că acum 
pot să-i tot cadă nădragii, că tot degeaba... i-o întoarse 
Getio rizînd. 

Cîtva timp, glumele şi povestirile cu haz se ţinură 
lanţ, şezătoarea se umplu de voie bună. Dicomes se 
furişase între Ampelia şi Sarmida. Luase o mînă a 
Sarmidei şi o stringea uşor, mistuit de dragoste, 
ferindu-se să nu fie văzut de cei din apropiere. 

— Te vede Ampelia! îi şopti Sarmida la ureche. 

— Şi ne trădează decurionului ei? rise Dicomes. 

— Da, îi spun că nu sînteţi cuminţi! îi ameninţa 
Ampelia, legănîndu-şi copilul pe braţe, arătîndu-le 
astfel că auzea ce-şi şopteau. 

— De ce-i cerţi, Ampelia? o întrebă Butes, vazind-o 
că vorbea cu ei. 

Ampelia rămase o clipă încurcată. Nu putea să 
spună în auzul tuturor ce făceau Sarmida şi Dicomes. 
Găsi repede cu ce să iasă din încurcătură: 

— Spuneam că dacă o fată a cîntat, trebuie să 
auzim şi un flăcău. 

— Un flăcău din ceata lui Dicomes, sări Sinda, care, 
tot timpul după ce cîntase, simţise aţintite asupra ei 
privirile arzătoare ale unuia dintre flăcăii luptători, ce 
stăteau mai retraşi. 

— Dă-i drumul, Robobostes! îl îndemnă Dicomes. 

— Încearcă dacă vrei să te placă Sinda, că ea cîntă 
atit de frumos!... urmă o bătriînă. 

Robobostes, voinic, plin de viaţă, cu faţa ca de 
fecioară, pe care barba castanie nu se încheiase bine, 
se îmbujoră. În munte cînta de hăuleau văile. Tuşi de 
cîteva ori şi începu prins de o uşoară tulburare: 


Cint să potolesc jocul care-mi arde sufletul, 

Să uit de silnicia ce m-apasa-atit de greu. 

Cint să-mi întăresc inima şi trupul 

Şi aştept indurarea Marelui zeu, 

lar cînd va veni clipa descătuşării, 

S-alerg la lupta izbăvirii neamului meu! 

— Aşa, flăcăule, să trăieşti, cîntecul tău mi-a mers 
la inimă! strigă Gruno. 

Dar Sinda nu-i dădu pace: 

— Dacă vrei, mai cîntă-ne ceva, îi spuse, 
aruncîndu-i o privire pe care flăcăul o simţi săgetindu-l. 

Robobostes se lumină mai mult la faţă şi dădu 
drumul unui cîntec, cu voce schimbată, pus pe glumă 
şi petrecere: 

De trei ori pe zi şi-n seara 

Tot pornesc pe dealul mare 

Să-ntilnesc fatuța-n cale. 

lar drăguța de nu vine 

Cade dealul peste mine. 

Abia sfirşi flăcăul şi Sinda îi dădu răspunsul, cîntînd 
cu o melodie asemănătoare: 

Vadă-l zeul ce rău este 

Și ce mult mă chinuieşte! 

Eu l-aştept, şi-n deal, şi-n vale. 

Și el nu se-arată-n cale. 

Jocul de vorbe şi ciocnirea dintre flăcău şi fată 
stirniră veselie, risete şi cuvinte de laudă pentru 
amindoi. 

— Ce te faci, Rundacio, îţi pleacă fata cu flăcăul, 
strigă Sagitulp, căutînd să sporească veselia. 

— A ta a plecat după un roman şi văd că n-a ieşit 
rău! i-o întoarse Rundacio. 


— Şi tu ce-ai făcut? De fapt nici nu mai eşti 
Rundacio, ci Callistus; te-ai dus şi tu după romani şi 
după zeul Mithras... 

— Tot cum m-am dus şi eu! sări Gruno. Aşa ar fi 
bine să facă toţi, ca să treacă înapoi în miinile dacilor 
cît mai mult din pămîntul care altădată a fost al nostru! 

Pe nesimţite, Decibalos, Gumida şi încă alţi cîţiva 
se strecurară afară încă de cînd începuse să cînte 
Robobostes. Vorbea Gruno, cînd Decibalos intră şi 
aşteptă ca ei să sfirşeasca ce avea de spus. Ridică 
mîinile şi ceru linişte. Toate privirile se întoarseră 
mirate spre el. Dar Decibalos era vesel, pe faţa lui 
revenise curajul şi multumirea. 

— Pînă acum v-aţi înveselit cu glume şi cu cîntece, 
eu vreau să vă încălzesc cu altceva. Marele zeu ne-a 
ajutat de ne-am văzut copila acasă. Eu şi Gumida 
aducem mulţumiri lui Zalmoxis şi vrem să vă omenim 
cu cîte o ulcică de vin şi, cui îi e foame, găseşte la noi 
cu ce să şi-o potolească. Pentru noi, astă-seară este 
mare sărbătoare. 

— Sărbătoarea e pentru toţi dacii din Marodava, 
sări Gruno, căci toţi am scăpat de ticălosul de Deciu 
Sivan! Îţi bem tot vinul, Decibalos! 

Puţini dintre cei de faţă ştiau cum murise Decimus 
Silvanus, cum Gruno îi sfărimase capul cu măciuca. 

De afară începură să treacă din mină în mînă 
ulcelele pline cu vin şi nu trecu mult timp pînă cînd 
încăperea se umplu din nou de vorbă, de risete şi de 
chiote. Flăcăii trecură lîngă fete şi le dădură şi lor 
ulcele, pe care apoi tot ei avură grijă să le golească. 
Butes goli şi el cu poftă o ulcică. Veselia era în toi cînd 
pe uşă intră larse. 

— Să ne cînţi din nai, moş larse! strigă un flăcău. 


Bătrînul se opri în puţinul loc rămas gol din mijlocul 
încăperii, trase naiul şi începu melodia cîntecului 
despre Sarmis, pe care îl cîntase la început Sinda. Se 
opri însă şi băgă naiul la loc în sîn. li privi pe cei din 
jurul său cu un zimbet slab, pierdut printre barba şi 
mustăţile răsfirate. 

— larse v-a cîntat niţel numai ca să nu vă strice 
petrecerea, spuse el întristat, pentru că voi nu ştiţi că 
numai la cîţiva paşi de Marodava este jale şi plins. 
Astăzi am rătăcit pe la Porolissum, pe lingă amfiteatru, 
unde laniştii pregătesc un nou spectacol. Spre seară s- 
a întins zvonul şi, cînd se lăsa amurgul, am văzut cum 
veneau dacii îngroziţi — bărbaţi, femei şi copii — toţi 
fugiţi din calea năvălitorilor din miazănoapte. Veneau 
pe drumuri şi pe poteci, care cu ce apucase să duca în 
spate. În urma lor a rămas moarte, pustiu şi scrum! 

Butes îi făcu semn să tacă. Se schimbase la faţă. 
Bănuia că bătrînul spunea adevărul, dar putea să fie şi 
o născocire a minţii lui, aşa cum făcea cînd îl apuca 
scrînteala. 

— Bunule larse, poate că eşti obosit şi neospătat, 
goleşte o ulcică de vin, îi spuse apropiindu-se de el. 
Gîndesc că vreun glumet de legionar a vrut să te 
necăjească... 

Bătrînul se trase un pas înapoi, îşi săltă căciula de 
pe sprîncene şi îl fulgeră pe Butes: 

— Am crezut că nu ştii cît sînt sau nu de nebun. 
Asta am văzut la Porolissum şi prin pădurile din 
împrejurimi: zeci şi sute de daci, cu nevestele şi copiii 
lor, fugiţi îngroziţi din calea năvălitorilor. Şi dacă vrei 
să-ţi mai spun, am vorbit şi c-un legionar, de la el am 
aflat că acolo la hotar o centurie a fost înfrîntă, iar alta 
prinsă în castrul ei, de unde nu mai are cum să iasă. 
Cine poate să ştie? Barbarii aceia din miazănoapte cică 


năvălesc într-una şi nu se opresc acolo, poate caută să 
ajungă la Porolissum, la Napoca şi mai departe... 

— Au să ajungă dacă nu vor fi opriţi şi zdrobiţi! 
strigă Dicomes cu voce apăsată, ridicîindu-se în 
picioare. 

Bătrînul se scărpină în barbă şi începu să ridă. 

— Cine să-i oprească? Centuriile au fost bătute, iar 
ajutoarele sînt departe, la legiunea de la Potaissa... 

— O să-i oprim noi, dacii! reluă Dicomes. Cum să 
lăsam ca fraţii noştri să fie ucişi şi jefuiţi? Dacă 
centuriile şi cohortele imperiului nu mai sînt în stare să 
apere hotarele imperiului, noi, dacii, nu dăm înapoi de 
la a ne apăra pămîntul! i 

Semnul de pe faţa lui Butes se făcu stacojiu. Il 
privea pe Dicomes cum stătea în picioare, drept şi 
hotărit, şi prin negura anilor îl revedea pe Sarmis. 

— Merg la luptă cu tine, Dicomes! rosti fostul 
taraboste cu însufleţire. Te-ai dovedit isteţ şi viteaz, 
sînt gata să lupt, iar tu să fii căpetenia. Te vor urma 
toţi dacii de aici şi din satele din apropiere, îi vom opri 
pe cei care au fugit îngroziţi din faţa năvălitorilor şi... 
Butes tăcu. Afară, lingă fereastră, răsunară ropote de 
cal şi după cîteva clipe în încăpere pătrunse decurionul 
Fuscianus. 

— Ampelia este aici? întrebă el. Am venit s-o iau! 

— Spune, decurioane, ce s-a întîmplat? îl întrebă 
Butes, mai mult spre a se convinge dacă bătrînul 
spusese adevărul. 

— E prăpăd, astingii năvălesc într-una au zdrobit 
centuriile noastre şi pătrund în Dacia, poate că vor 
ajunge departe! 

Fuscianus povesti apoi despre pericolul ce se 
apropia. La Porolissum romanii se pregăteau să se 
tragă spre Napoca, procuratorul şi tribunul căutau să 


stringă pe toţi legionarii pe care îi mai aveau, pentru a 
încerca să-i oprească pe năvălitori. Fără să lungească 
vorba, decurionul plecă grăbit cu Ampelia, iar după el 
şi ceilalţi porniră la casele lor cu îngrijorare în suflete. 

Abia se iviră zorile şi Butes, însoţit de mai mulţi 
daci, porni prin pădure în sus, pe o potecă ce ducea la 
villa rămasă fără stăpîn. Toată noaptea el şi Dicomes 
nu închiseseră ochii. Se strinseseră în casa lui toţi dacii 
de încredere: Decibalos, Sagitulp, Gruno, Rundacio, 
Sagades, Getio şi Letorius. In Letorius ajunsese să se 
încreadă tot atît de mult ca în oricare dintre bărbaţii 
cei mai devotați din Marodava. Se sfătuiseră îndelung 
şi făcuseră legămintul să lupte fără şovăire, cu 
sacrificiul vieţii, pentru alungarea năvălitorilor. Şi cum 
pînă atunci toţi ascultaseră numai de îndemnurile şi de 
hotăririle lui, fostul taraboste ţinuse să le spună 
răspicat că vor porni la luptă conduşi de Dicomes, 
căruia cu toţii vor trebui să-i dea ascultare, în orice 
împrejurare s-ar găsi. Însuşi el se legase în faţa tuturor 
că din clipa aceea se va supune şi va îndeplini tot ce-i 
va cere Dicomes. După miezul nopţii, Marodava vui de 
mişcare şi de îndemnuri, Decibalos, Sagitulp, Sagades, 
Gruno şi Rundacio îşi adunară cetele. Fiecare dac din 
aceste cete îşi avea armele sale: topor, arc cu săgeți, 
suliță şi scut, pe care, în taină, din îndemnul lui Butes, 
meşteşugarii  Marodavei cu ajutoarele lor le 
măiestriseră din varl pînă tirziu în toamnă. Dicomes nu 
aşteptă pregătirile celor din Marodava. Insoţit de Getio, 
de Letorius şi de ceata sa de luptători, plecă pe poteci 
cunoscute de Getio spre pădurile din apropiere de 
Porolissum şi din lungul drumului care, după cum le 


spusese decurionul Fuscianus, era plin de dacii fugiţi 
din calea astingilor năvălitori. În Getio şi Letorius avea 
două ajutoare bune, ei puteau să umble pe drumul cel 
mare în văzul legionarilor şi să pătrundă în Porolissum, 
unde se opriseră o parte din dacii care nu putuseră să 
meargă mai departe, unii răniţi sau bolnavi, iar alţii 
avind copii prea mulţi. Inainte de a se despărți, 
Dicomes şi Butes stabiliră cu de-amănuntul momentul 
şi locul în care cetele lor se vor întîlni, de unde vor 
porni să iasă în calea astingilor. O data cu Dicomes 
plecă şi Sagitulp, însă în altă parte, în satul de peste 
deal, unde îşi avea rudele, cu gîndui să-i stringă pe 
dacii de acolo şi să-i ducă la locul de adunare. 

Cînd Butes ajunse în poiana de pe timpla de munte 
pe care se înălța villa, se luminase bine de ziuă. Cerul 
era senin şi aprins spre răsărit. larba din poiana 
trosnea la călcătura lor, îngheţată sub stratul gros de 
brumă căzută peste noapte. În jur pădurea părea mai 
rară, fagii dezbrăcaţi de podoaba lor arătau de departe 
ca nişte goluri roşii-bruneţii, printre verdele întunecat 
al brazilor stufoşi. Butes se opri la marginea pădurii şi 
privi îndelung spre villa ce se înălța în partea cea mai 
netedă şi mai de jos a poienii. De mulţi ani nu mai ur- 
case pînă aici şi de mulţi ani nu mai văzuse locul de pe 
care altădată cetatea sa străjuise toată cîmpia 
Marodavei. Simţi cum sîngele îi urcă spre cap şi semnul 
de rană din obraz se făcu roşu. Ura şi întristarea lui nu 
izvorau din pierderea moşiei, ci din nenorocirea în care 
se zbăteau dacii — tarabosti şi comati — ale căror 
pămînturi trecuseră în stăpînirea romanilor. Începu să 
coboare panta uşoară a poienii, apropiindu-se de zidul 
de apărare al villei. Cercetă de mai multe ori în sus şi 
în jos poiana, măsurînd din ochi distanţele, spre a des- 
coperi locul căutat. Simţea sub picioare resturile 


zidurilor străvechi, care altădată făcuseră parte din 
cetatea Marodava. 

Căută mult timp, mergînd cînd înainte, cînd înapoi, 
într-o parte şi în alta, ţinînd-o numai pe urmele de 
ziduri, pînă se opri într-un loc în care bătu cu piciorul 
de mai multe ori. În adînc pămîntul răsună a gol. Le 
făcu semn celor ce-l însoțeau să înceapă să sape la 
temelia unei frîinturi de zid ce se prelungea de-a 
curmezişul poienii. La ivirea dacilor unul dintre le- 
gionarii de strajă alergă să-l trezească pe decurion. De 
la omorîrea lui Decimus Silvanus, decurionul şi 
legionarii lui nu mai părăsiseră villa, aşteptind sosirea 
noului stăpîn, aşa cum ordonase procuratorul. Tot de 
atunci ei erau ca şi stăpiîni în villa, căci actoreie 
Ampliatus stătea mai mult cu sclavii, la ateliere şi la 
magazii, unde începuse să le refacă pe cele arse. Erau 
momente cînd şi actorele se socotea stăpin pe o parte 
din ferma Marodava. Îl aştepta cu nerăbdare pe libertul 
Eufemus, de a cărui moarte nu aflase, ca amindoi să 
pregătească banii trebuincioşi şi să se ducă la 
procurator să-i ceara vînzarea fermei, cu villa şi moşia 
la un loc. Decurionul se urcă pe zidul de apărare şi privi 
cum Butes măsura cu pasul poiana în lung şi în lat şi 
cum în cele din urmă puse pe cei ce-l însoțeau să 
scobească pămîntul. Nu înţelegea ce aveau de gînd să 
facă dacii acolo, ar fi vrut să-i oprească şi să-i alunge, 
dar nu îndrăznea. De cînd găsise trupul lui Decimus 
Silvanus, decurionul prinsese frica de ei, de aceea se şi 
gîndi că dacă ei urmăreau să atace villa, el şi legionarii 
săi să nu se opună. Il auzise pe procurator cu cîtă 
îngrijorare întrebase dacă magaziile şi villa fuseseră 
atacate de daci. Împins de curiozitate şi fără gînd de 
hartă, decurionul cobori de pe zid, ieşi pe poarta villei 
şi se îndreptă spre ei. Ajuns la cîţiva paşi, se opri şi 


urmări cu cîtă iuţeală cei ce săpau se adînceau în 
pămînt. Butes îl văzu şi-l cercetă cu coada ochiului. 
Urmărea cu grijă şi cu mulţumire zidul pe lîngă care 
săpa, vedea cum pătrundea în munte, semn că nu 
greşise locul. 

— Ce faceţi aici, dacilor? îi întrebă decurionul. Ştiţi 
că ferma şi villa, după ce a murit stăpiînul ei, se află în 
grija procuratorului, adică a legiunii? 

Butes se întoarse spre el şi rise: 

— Nu vezi, decurioane? Săpăm! Că ferma este în 
grija legiunii, nici nu mai era nevoie să ne spui, asta o 
ştiam şi noi. 

— Şi pentru ce săpaţi?' 

— Avem puse aici nişte lucruri, de demult de tot, 
de cînd grija acestor plaiuri nu o avea Roma, ci noi, 
dacii. 

Dccurionul înţelese unde ţintea Butes, dar n-o 
arătă. Continuă să-l întrebe: 

— Şi credeţi că o să mai găsiţi acele lucruri? 

— Noi, da! Poţi să stai să vezi. 

Răspunsurile pe care le primea de la Butes erau 
destul de înţepate, iar tonul cu care erau rostite arăta 
că dacii sînt hotăriţi să-şi ducă treaba pînă la capăt. 

Săpătura ajunsese la o adincime cit statura unui 
om cînd Butes începu să bata în bolovanii care formau 
temelia zidului. Era o zidărie dacă, fără mortar, cu 
pietrele bine rostuite şi bine legate. Alese una pe care 
începu să o clintească din loc. In cele din urmă o 
desprinse din zid şi în locul ei rămase o gaură 
întunecoasă. Decurionul privi la început mirat, apoi o 
bănuială se porni să-l frămînte: poate că dacii aveau 
ascunsă acolo o comoară, pe care nu putuseră să o 
scoată cît timp fusese în viaţă stăpiînul villei. Lăcomia 
puse repede stăpinire pe el, se gîndi că ar putea să 


primească de la procurator o frumoasă răsplată — 
poate chiar învoirea de a se retrage din armată. Se 
mişcă neliniştit, făcînd cîţiva paşi în jurul lor, apoi se 
întoarse să plece. 

— Eu mă duc, nu mă priveşte ce faceţi voi, 
procuratorul m-a pus aici să păzesc numai villa, le 
spuse prefăcîndu-se nepăsător. 

Butes aşteptă să se depărteze destul şi se opri din 
lucru. 

— Romanul e viclean, iar pe noi ne crede proşti. Să 
dea unul fuga şi să-i aducă şi pe cei lăsaţi ascunşi mai 
în vale. Poate că o să fim nevoiţi să luptăm. Dacă vor 
începe să arunce cu săgeți de pe ziduri, n-am putea să 
mai stăm aici, însă cînd vor vedea că sîntem mulţi, 
poate că nu vor mai îndrăzni. 

Cel mai tînăr dintre daci plecă în fugă în susul 
poienii şi pieri în pădure pe poteca pe care veniseră. 
Butes mai scoase o piatră, luă făclia pe care un daco 
aprinsese, se vîrî prin gaura deschisă în zid şi îşi dădu 
drumul. Se auzi o bufnitură, apoi hruba în care 
pătrunsese răsună de vorbele lui pline de mulţumire: 

— Zeii ne-au ajutat, am găsit tocmai beciul pe care 
îl căutam! 

Ridică făclia şi privi mai bine în jur. În lungul 
pereţilor erau grămezi de sulițe, de săgeți, de arcuri, 
de spade încovoiate şi de topoare, bine orînduite pe 
polite de lemn. Se găseau toate în aceeaşi stare în care 
le lăsase cu aproape treizeci de ani în urmă. Nu 
crezuse că va nimeri atit de uşor locul, şi nici că armele 
ar mai fi putut să se mai găsească acolo. Socotise 
momentul atît de hotăritor pentru daci, încît nu putuse 
să rabde, fără să facă încercarea de a le căuta. Ştia că 
dacii pribegi fugiţi din satele lor erau fără arme, iar 
dacă se arătau gata să lupte, n-ar fi avut cu ce. De 


afară, cei ce-l însoțeau priveau uimiţi bogăţia de arme 
păstrate atita timp sub pămînt. Ciţiva săriră înăuntru şi 
începură să arunce celor de afară armele pe care le 
arăta sau le alegea Butes, spunîndu-le în acelaşi timp: 

— Voi să nu credeţi că au mai rămas pe aici pe sub 
pămînt şi alte comori. Am avut undeva, nu prea 
departe de aci, în alte galerii ce pătrund adînc în sînul 
muntelui, o parte din tezaurul viteazului Decebal. Care 
dintre voi îşi mai aduce aminte? Era într-o seară cînd 
noi ne ospătam de sărbătoarea coroanei, atunci a venit 
Diegis. In noaptea aceea l-am dus prin galerii şi i-am 
predat acea parte a tezaurului, pe care mă legasem 
prin jurămînt să n-o dau decitt în mîinile aceluia pe 
care dacii îl vor recunoaşte ca rege... 

— Pe zidurile villei s-au ivit mai mulţi legionari, 
spuse îngrijorat un dac de afară. 

Butes tăcu îngrijorat. 

— Daţi fura la ai noştri să se grăbească, iar noi să 
iuţim treaba! strigă apoi spre a fi auzit. 

Poiana răsună de citeva strigăte de huhurez 
slobozite de unul din dacii de afară. După citeva clipe, 
din pădure se răspunse cu acelaşi strigăt. Nu trecu 
mult timp şi cei aşteptaţi sosiră. Unii luară din arcurile 
scoase şi le pregătiră pentru încordare. De pe ziduri, 
legionarii priveau fără să facă nici o mişcare, văzură 
cum fiecare dac îşi făcu o legătură zdravănă de sulițe, 
de arcuri, de săgeți, de spade, de topoare, cît putea să 
ducă, şi cum în cele din urmă toţi porniră în susul 
poienii şi se pierdură în pădure. În urma lor beciul 
rămase aproape gol. Decurionul şi legionarii se 
apropiară cu teamă şi găsiră cîteva arme pe care dacii 
nu putuseră să le ducă. Le priviră miraţi. Virfurile de 
fier ale suliţelor şi săgeţilor, tăişurile topoarelor şi ale 
spadelor erau bine acoperite cu un strat gros de ceară 


de albine. Cînd decurionul curaţi ceara de pe virful unei 
sulițe, îl văzu lucind, fără urmă de rugină, ca şi cum 
atunci fusese ascuţit. 

Dicomes nu se încumetă să se apropie prea mult 
de drumul cel mare ce ducea de la Porolissum spre 
Napoca, pe care treceau într-una legionari în galopul 
cailor. Îşi găsi o ascunzătoare bună într-un hăţiş şi îi 
trimise pe Getio şi pe Letorius să vadă ce se petrecea 
pe drum, să stea de vorbă cu cîțiva daci din cei fugiţi 
dinaintea năvălitorilor. Teama lui că va fi prins nu era 
prea mare, însa nu vroia să pună nimic în primejdie 
pînă în momentul cînd va avea strînse cîteva cete gata 
pentru luptă, în fruntea cărora se încumeta să stea de 
vorbă cu legionari, decurioni şi chiar cu centurioni. Nu 
ştia cîĦți daci pribegi va putea să stringă, dar se 
încredea în cetele cu care Butes avea să vină de la 
Marodava, aducînd totodată şi arme. Nu se urcă prea 
mult soarele deasupra pădurii cînd Getio şi Letorius se 
înapoiară însoţiţi de peste o duzină de daci, cu 
cămăşile şi sumanele sfişiate, fără căciuli, cu bărbile 
stufoase răvăşite, cu luciri aprinse în privirile pline de 
deznădejde. În timp ce le dădură ceva să-şi potolească 
foamea şi să soarbă de cîteva ori dintr-o ploscă, 
Dicomes îi îndemnă să povestească ce se petrecuse 
prin satele lor, şi mai ales ce făceau şi cum năvăleau 
astingii. După ce îi ascultă atit cît socoti că avea 
nevoie, le spuse pentru ce îi strîinsese: 

— Am văzut de cînd aţi venit descurajarea ce s-a 
aşternut pe feţele voastre, asta poate fiindcă v-aţi 
aşteptat să găsiţi aici o mare ceată de daci, porniţi să-i 
zdrobească şi să-i alunge pe năvălitori, dar să ştiţi că 
totuşi noi sîntem mulţi. Lovitura pe care o pregătim 
trebuie să-i înfricoşeze pe astingi, să-i facem să nu mai 
încerce altă năvală asupra satelor dacilor şi, spre a 


izbuti, avem nevoie de cete cît mai multe şi cît mai 
mari, cu bărbaţi hotăriţi să lupte. Dacă legiunile Romei 
nu pot sau nu vor să-i ocrotească pe daci, nu rămîne 
altceva decit să ne apărăm noi, iar asta nu putem să o 
facem decit dacă ne unim şi pornim cu tot sufletul la 
lupta. Spuneţi că după ce au bătut cele două centurii 
romane, astingii s-au răzleţit în cete mai mici şi au 
năvălit asupra satelor, dar tot voi sînteţi de părere că 
dacă toţi dacii dintr-un sat s-ar fi strîns şi pregătit de 
luptă, fiecare din acele cete ar fi fost oprite mai înainte 
de a fi pătruns printre casele voastre. Cu cetele 
noastre şi cu îndirjirea noastră, îi vom alunga pe nă- 
vălitori, aşa cum alunga dacul turma de mistreți care-i 
pătrund în țarină! 

Dicomes tăcu un timp, privi pe fiecare, apoi îi 
întrebă: 

— Ce ziceţi, dacii porniţi în pribegie, îngroziţi de 
năvălitori, sînt gata să lupte alături de noi, pentru a se 
întoarce la vetrele lor? 

— Vreau să mă bat cu hoarda, să-mi scap nevasta 
de robie! Cînd au năvălit astingii, n-am fost acasă, mi- 
au prins femeia şi au dus-o! spuse unul. 

— Toţi vrem să zdrobim cetele pornite după jaf, să 
băgăm spaima în astingi, să-i liberăm pe cei prinşi 
pentru a-i scăpa de robie! adăugă altul. 

— Da, asta vrem! rostită mai mulţi deodată. 

— Dacă e aşa, reluă Dicomes, auzind răspunsul lor, 
puterea noastră va fi tot atit de mare cît hotărîrea 
noastră. Voi, cei care aţi venit încoace, împreună cu cei 
din ceata mea, trebuie să porniţi neîntîrziat de-a lungul 
drumului, pînă la Porolissum şi dincolo de el, pe cărări 
de păduri, prin plaiuri şi peste tot pe unde mai aflaţi că 
sînt bărbaţi pribegi — mai luaţi şi pe alţii şi trimiteţi-i să 
îndemne şi să stringă pe cei fugiţi din calea 


năvălitorilor — şi, la căderea serii, să ne întîlnim cu toţii 
aici. Cine are arme, să le aducă, cine nu, să vină şi fără 
ele; va găsi la noi. Lovitura noastră trebuie să fie 
fulgerătoare, ca de ea să ia aminte şi să se înfricoşeze 
atit astingii năvălitori, cît şi romanii care ne ţin 
subjugaţi! 

Dicomes vedea cum privirile lor se înflăcărau şi 
cum pe feţe deznădejdea făcea loc dirzeniei. 

— Să spuneţi tuturor celor ce sînt gata să 
pornească la luptă alături de noi, continuă el, să-şi lase 
nevestele, copiii şi bătrînii acolo unde se găsesc acum, 
să nu-i pornească mai departe, că peste cîteva zile se 
ver înapoia să-i ia şi să-i ducă la casele lor! 

Plecarea celor ce-l ascultară se făcu repede. Nici o 
clipă nu trebuia pierdută. Rămas singur, Dicomes se 
frămiîntă să găsească cel mai bun mijloc de lovire a 
astingilor. De la dacii pribegi aflase atit cît avea 
nevoie: din ce parte veneau năvălitorii, încotro se 
întinseseră jafurile şi prăpădul, cît de mulţi erau şi ce 
făcuseră centuriile romane de la graniţă. 

Spre seară începură să sosească în cete mici şi 
mari dacii plecaţi în bejenie şi hotăriţi să lupte şi să 
alunge hoardele astingilor. Cînd văzu apropiindu-se o 
ceată mai puternică, sufletul lui Dicomes se umplu de 
mulţumire şi de speranţă, vedea în însufleţirea lor un 
semn de ajutor din partea zeilor. In fruntea cetei 
mergea Rastrix, cu călcătură de luptător, înarmat cu 
spadă, scut, topor şi măciucă. Dicomes îl măsură cu 
privirea, vedea în el căpetenia, omul care ştie să 
lovească în duşman şi are putere să-i îndemne şi pe 
alţii la luptă. Dar şi Rastrix, văzindu-l, simţi un fior prin 
tot trupul, pe Dicomes parcă îl mai văzuse, nu ştia 
unde şi nici cînd, nu-şi dădea seama dacă nu era doar 
o asemănare, pentru că fulgerător anii pieriră şi se 


văzură luptînd în cetele de răsculați care îl urmau pe 
Sarmis. Şi totuşi, ceea ce vedea nu-i venea să creadă, 
cel în faţa căruia se oprise nu putea să fie gladiatorul 
fugar, pe care el şi Vetilla îl căinaseră cu îndărătnicie 
pînă pierduseră orice speranţă, nu putea să fie 
Gemellinus, căci gărzile încă mai umblau să-l prindă, 
iar Verus se zbătea pe toate căile să-i dea de urmă. De 
la dacul care îl îndemnase să vină cu ceata sa alături 
de cei porniţi să-i alunge pe astringi, aflase că cel ce 
era căpetenia se numea Dicomes şi venea de la 
Marodava. Dar Marodava era prea aproape de 
Porolissum, n-ar fi fost cu putinţă ca gărzile, tribunul, 
procuratorul, Verus, Vetilla să nu fi aflat că gladiatorul 
se ascundea acolo. Toate presupunerile, întrebările şi 
răspunsurile ce-şi dădea îl punea la mare îndoială pe 
Rastrix. Îl fulgera o cruntă bănuială: dacă procuratorul 
pusese la cale o încercare a dacilor, spre a-i face să se 
stringa în cete de luptă, apoi să-i atace cu centuriile, 
învinuindu-i de ridicare la răscoală? Dar gîndul nu-şi 
urmă cursul, şi-l spulberă clăţinînd cu putere din cap: 
dacă îl avea în faţă pe gladiatorul Gemellinus, el era în 
adevăr Dicomes, feciorul lui Sarmis, şi nu s-ar fi putut 
pune în slujba celor ce au subjugat pe daci. Nu-i adresă 
obişnuitul salut şi nu-i lăsă timp să spună ceva, ci îl 
întrebă direct şi scurt: 

— Eşti chiar din Marodava? Te-ai născut acolo? 

— Nu, frate, pentru ce mă întrebi? 

— Cunosc o legătură între Dicomes şi Gemellinus... 
Dicomes îi făcu semn să tacă şi îl trase deoparte după 
trunchiul unui fag. 

— Să zicem că ar fi o legătură, altceva ce mai ştii? 
îl întrebă pe Rastrix cu încredere sporită. 

— Nu cumva eşti gladiatorul fugar? Şi dacă e aşa, 
atunci îl am în faţă pe feciorul lui Sarmis! 


Dicomes îi puse mîinile pe umeri şi îl zgudui cu o 
pornire plină de preţuire: 

— Ai trăit în răscoală alături de tata, îl ştii pe tata? 

— Da, feciorule, am luptat atunci alături de el, am 
luptat în anul care a trecut pentru tine, iar acum vreau 
să lupt lîngă tine! 

Dicomes îl îndepărtă puţin şi îl privi mirat. Cum şi 
de ce luptase pentru el dacul venit de undeva dinspre 
graniţă? 

— Să nu te mire. Poate că m-au ajutat zeii. Să ştii 
că pe cel pornit de Procilius pe urmele tale — avea de 
gînd să te omoare — eu l-am trimis la Proserpina! Am 
fost ajutat de Vetilla. 

Sînt momente care tulbură adînc, se dezlănţuie 
întîmplări care uimesc, se unesc oameni pe toată viaţa 
într-o fulgerare. Cînd Dicomes află tot ce făcuse pentru 
el Rastrix, sufletut său se umplu de recunoştinţă, se 
simţi legat de el din totdeauna şi pentru totdeauna. 

În faptul înserării sosi şi Butes cu cetele sale de la 
Marodava. Adusese toate armele pe care le scosese 
din hruba de sub ruinele rămase din cetate. Pe Rastrix 
îl recunoscu, şi-l mai amintea din timpul răscoalei, iar 
acesta nu se lăsă înşelat, îşi dădu seama că sub 
numele de Butes se ascundea fostul taraboste. Nu 
căzuse întunericul cînd Dicomes scoase toate cetele 
într-o poiană întinsă din apropierea drumului cel mare, 
fără să se mai ferească de legionarii şi decurionii care 
treceau în galop turbat. Impărţi tuturor arme, trecu la 
orînduirea pentru luptă, puse căpetenii de cete şi alese 
iscoade din cei mai buni cunoscători ai potecilor, 
dealurilor şi văilor dintre Porolissum şi graniţă. Inainte 
de miezul nopţii, porni cu cetele prin păduri spre satele 
prin care jefuiau astingii şi le dădeau pradă pirjolului. 


La început procuratorul nu crezu zvonurile ce se 
întinseră ca fulgerul despre adunarea dacilor în cete şi 
plecarea lor la răscoală. Porolissumul vuia, îngrijorarea 
şi spaima puseseră stăpinire pe toţi: dacii se 
răsculasera. Supărarea lui nu mai avea limite; nu 
trecuse decit o zi de cînd vorbise cu Butes şi plecase 
de la el liniştit, cu grijile potolite. Socotise că moartea 
lui Decimus Silvanus adusese sfîrşitul frămîntărilor de 
la Marodava. Îi reveneau într-una în minte vorbele prin 
care dacul îi întărise încrederea şi nu înţelegea cum 
acel om, pe care ajunsese să-l preţuiască, putuse să fie 
atit de viclean şi de prefăcut. Işi învingea furtuna ce-i 
bîntuia în suflet, nutrind speranţa că poate zvonurile 
nu erau adevărate, că pînă la urmă Butes nu se va 
dovedi un dac periculos. Dar această speranţă se 
spulberă în clipa cînd contubernalul îl introduse la el pe 
decurionul pus de pază la villa de la Marodava. Din 
acest moment, tot ce gindise, tot ce nutrise, tot ce 
sperase, toate se schimbară într-o furie oarbă. Alb la 
faţă, copleşit de minie, îl asculta pe decurion. Acesta îi 
raportă cum îi văzuse pe daci săpînd în poiana de lîngă 
villa, cum pătrunseseră într-o hrubă sub pămînt şi cum 
scoseseră de acolo nenumărate arme de tot felul. Il 
certă apoi şi îl ameninţă cu pedeapsă grea, pentru că 
nu-i atacase, însă în sinea sa îi dădu dreptate, cînd auzi 
cît de mulţi veniseră şi plecaseră încărcaţi cu arme. 
Furia lui crescu şi mai mult, din albă, faţa se schimbă 
în vînătă, cînd decurionul îi spuse că cel ce era în 
fruntea cetei avea pe obraz un semn lung de rană, pe 
care barba nu putea să-l acopere. Orice îndoială din su- 
fletul lui pieri, căpetenia nu era altul decit Butes. 
Pentru a se convinge, trimise un călăreț pînă la vicul 
Serdos, după Fuscianus, şi decurionul nu întîrzie să se 
prezinte. 


ÎI privi cu mînie pe decurion şi îl întrebă aproape 
strigînd: 

— Ce se petrece la Marodava? Pentru ce n-ai venit 
să raportezi îndată ce-ai aflat? 

— Am crezut că procuratorul ştie!... răspunse 
decurionul cuprins de teamă. 

— Aşa, decurioane, ai crezut!... Dacii au pornit 
răscoala şi urmăresc să ne lovească din spate, o dată 
cu astingii. Ai crezut că ştiu toate astea şi stau, dorm, îi 
las să ne atace, să ne prindă pe toţi şi să ne 
zdrobească! 

— Dar dacii nu s-au răsculat, Plautius Priscus! 
răspunse Fuscianus, uimit de cele ce auzea. 

— Ce spui, trădătorule? Ai luat soţie pe fata unui 
barbar şi ai trecut de partea lor? Cum poţi să spui că 
nu s-au răsculat, cînd toţi din Marodava s-au încărcat 
cu arme şi au pierit în păduri, cu Butes în fruntea lor? 

— Ştiu, Plautius Priscus, au pornit, dar nu s-au 
revoltat! 

— Ascultă, decurioane, tu ai înnebunit? Pun acum 
să te lege! Cum adică, au luat sumedenie de arme, au 
plecat în păduri şi nu s-au răsculat, atunci unde s-au 
dus? 

— Eu nu ştiu totul, spun numai ce am aflat: dacii 
au plecat să-i oprească şi să-i alunge pe astingi, 
hotăriţi să-i scape pe ceilalţi fraţi ai lor. N-au fost însă 
îndemnați de Butes... 

— Dar de cine? strigă procuratorul, ridieîndu-se în 
picioare. 

Decurionul îşi dădu seama tirziu că nu trebuia să 
spună. Nu putea să mai ascundă numele lui Dicomes. 

— De un alt dac, Dicomes! 

— Ce se petrece acolo la Marodava?! murmură 
procuratorul. Butes a fost văzut scoţind armele 


ascunse şi pornind în fruntea dacilor, tu spui că i-a 
îndemnat altul, Dicomes!... Şi cine îi conduce pe toţi la 
luptă? îl întrebă ridicînd tonul. 

— Dicomes! răspunse scurt decurionul. 

— Şi tu cînd ai aflat de asta? 

— Astăzi, după ce ei au intrat în pădure. Dar eu am 
crezut că procuratorul ştie tot, continuă decurionul, ieri 
seară tu ai trecut pe la Butes şi ai vorbit mult timp cu 
el. Am crezut că pentru asta ai fost acolo, să le ceri 
ajutorul împotriva astingilor. 

Procuratorul păli. Decurionul avea dreptate. Oricine 
putea să-l bănuiască şi pe el că era în legătură cu dacii 
şi dacă ei porniseră răscoala, putea să fie acuzat de 
trădare a imperiului. Altfel, ce căutase, cu o seară 
înainte de izbucnirea revoltei, acasă la căpetenia 
dacilor din Marodava? Toate se încurcau şi mai mult, 
iar furia de care era cuprins începea şi se amestece cu 
teamă şi descurajare. 

Din încăperea alăturată se auzi vocea tribunului 
Flavius Severus. Intră fără să mai fie anunţat de 
contubernal. 

— Poţi să pleci, decurioane, şi dacă mai afli ceva 
nou să vii neîntirziat să-mi spui! 

După ce ieşi decurionul, procuratorul se întoarse 
spre tribun, îi făcu semn să se aşeze pe scaun. 

— Tu ce veşti mai aduci, Flavius Severus? Se vede 
treaba că astăzi zeii se întrec în a se înveseli 
chinuindu-mă! 

— Am pornit cele două centurii spre castrul Pons 
Novus, aşa cum ai ordonat, şi mă tem că n-ai făcut 
bine. Cu ele au plecat şi gladiatorii laniştilor de aici, cu 
toţii vreo douăzeci, treizeci. 

Procuratorul se aşeză pe scaun, îşi sprijini capul 
într-a mînă şi-l privi îndelung pe tribun. 


— Tu ce ştii de răscoala dacilor? 

— Că au şi pornit să se întilnească şi să lupte 
împreună cu astingii împotriva centuriilor noastre! Cînd 
am aflat că se adună de-a lungul drumului spre 
Napoca, pe dealul de dincolo de vicul Magnus, era prea 
tirziu, cele două centurii plecaseră de mult, altfel le-aş 
fi întors din drum şi aş fi împrăştiat cetele de barbari. 

— Adică porneai lupta şi cu dacii, nu numai cu 
astringii, făceai tocmai ceea ce voiau ei, să fim prinşi 
între cetele lor şi să primim lovituri din două părţi 
deodată. Dar şi aşa cele două centurii plecate, şi a 
treia care se află încercuită la castrul Pons Novus, se 
vor găsi miine prinse între daci şi astingi. Ar fi bine 
dacă ai putea ca în noaptea asta să opreşti şi să aduci 
înapoi cele două centurii. Am ocoli o luptă, şi mai ales 
am scăpa de o înfrîngere, care i-ar face pe barbari să 
prindă şi mai mult curaj. 

Tribunul îşi mişcă trupul greu în scaun, străduindu- 
se să-şi stăpînească revolta. 

— Ar fi o mare greşeală să dăm înapoi din faţa 
duşmanului! Să lăsăm să meargă lucrurile înainte şi 
vom vedea ce va ieşi. In cele din urmă, legiunea de la 
Potaissa va fi nevoită să trimită încoace cohortele ei, 
să-i alunge pe năvălitori şi... 

— Să-i pedepsească pe barbarii de daci care s-au 
răsculat! accentuă procuratorul. 

Ascultîndu-l, tribunul îl privea mirat. 

— Ce-ai spus, Plautius Priscus? Nu-mi vine să cred 
că vorbele au fost rostite de tine!... Tu, prietenul 
dacilor, tu, apărătorul barbarilor, cel care întotdeauna 
m-ai certat cînd am spus că trebuie să-i facem să simtă 
puterea imperiului, tu vorbeşti aşa? De cite ori mi-ai 
spus să-i las în pace, convins că sînt cetăţeni buni ai 
imperiului, să-i apăr de năvălirile de la miazănoapte şi 


să nu dau voie nimănui să-i batjocorească? Acum 
prietenii îţi dau lovitura pe la spate, Plautius Priscus, 
vor să te răpună cu totul! Roagă-l pe prietenul tău 
Butes, pe care îl preţuiai atit, să se întoarcă din 
drum!... 

— Tu ştii că nu el e căpetenia răsculaților? 

— Ştiu. Cică au ales pe un dac mai tînăr, unul 
Dicomes, de care nimeni n-a mai auzit pe aici; se 
spune că ar fi un bun luptător şi bun conducător în 
luptă. Dar şi Butes este printre ei tot o căpetenie: unul 
are vitejia tinereţii, celălalt înţelepciunea adîncă a 
bătrîneţii. 

Furios, procuratorul clătină din cap cu tristeţe: 

— Dacă-i prind, Flavius Severus, îi răstignesc pe 
amindoi în amfiteatrul de aici, să-i vadă mulţimea, şi 
mai ales ei, dacii, şi să se cutremure! 

— Aşa ar trebui, dar nu ştiu dacă vei putea s-o mai 
faci... Tribunul se aplecă spre procurator şi îşi sprijini 
cotul pe masă. ÎI întrebă aproape în şoapta: 

— E adevărat, Plautius Priscus, că ieri-scară, după 
ce ai coborit de la villa lui Decimus Silvanus, te-ai 
abătut prin Marodava şi te-ai oprit la Butes? 

Procuratorul îl ţintul cu privirea: 

— Da, m-am oprit şi am vorbit cu el, şi ce vezi rău 
în asta? 

— Eu nu ştiu ce va spune comandantul legiunii, nu 
mă îndoiesc însă că, aşa cum am aflat eu, va ajunge 
totul şi la el... 

— Cine ar putea să-i spună? 

Izbucnind în rîs, tribunul răspunse: 

—Cînd cineva are o gardă de peste douăzeci de 
legionari, trebuie să-şi dea seama că nu poate să ţină 
ascunse locurile pe unde umblă... 


— Te bucură asta, Flavius Severus? strigă 
procuratorul. Eu am căutat să-i potolesc pe daci şi tu- 
mi spui că aş putea să fiu bănuit? Poate vrei să zici că 
eu i-am îndemnat să se revolte, eu le-am dat arme şi i- 
am trimis să lupte împotriva centuriilor romane alături 
de astingi! 

Tăcu suflind greu, privirea îi era tulbure, iar sîngele 
îi pierise de pe faţă. Continuă cu vocea sugrumată de 
mînie: 

— Ridică-te, tribune, ia poziţia în care trebuie să 
stea un militar în faţa comandantului său! Atita timp cit 
mai sînt procurator la Porolissum, iar tu comandant al 
cohortei de aici, îţi ordon: în noaptea asta vei stringe 
toţi legionarii care mai sînt în castrele de lîngă 
Porolissum şi vei constitui noi unităţi de luptă! Miine în 
zori pornim împreună să dăm ajutor centuriilor plecate 
în calea astingilor. Tot în noaptea asta, dacii care vor fi 
găsiţi prin Porolissum şi prin împrejurimi să fie prinşi şi 
închişi în şcoala de gladiatori a lanistului Verus. Un 
curier special va pleca chiar acum spre Potaissa cu un 
mesaj din partea mea către legatul comandant, prin 
care voi arăta situaţia şi voi cere să ne vină cît mai 
degrabă în ajutor. lar dacă îi prind pe cei doi barbari — 
schimbă el vorba, alb de miînie — care s-au pus în 
fruntea răscoalei, mulţimea ce se va aduna în tribunele 
amfiteatrului va vedea un spectacol cum n-a mai fost 
de cînd a murit Sarmis, celălalt barbar căpetenie de 
răscoală, amindoi vor fi răstigniţi! Din nefericire, abia 
acum mă conving că Decimus Silvanus a avut 
dreptate! 


Dicomes nu-şi mai opri cetele nici pentru odihnă. 
Cu daci pribegi bune călăuze şi cîţiva dintre cei de la 
Marodava bune iscoade, înainta repede către Pons 
Novus. Ştia că de iuţeala cu care va cădea în spatele 
astingilor, a căror atenţie era îndreptată spre mişcările 
centuriilor romane, depindea obţinerea unei izbinzi 
hotăritoare. Mai era mult pînă la ziua cînd de pe virful 
unui deal văzu într-o vale cerul înroşit de flăcări. O 
iscoadă sosită în fugă îi spuse că ardea un sat pe care 
astingii îl jefuiseră în după-amiaza zilei care trecuse. 
Grăbi coborîrea cu cetele înşirate pe mai multe rînduri 
la oarecare depărtare, în urmă şi pe de lături. Cei puşi 
să conducă cetele ştiau ce aveau de făcut, după 
semnalele pe care le-ar fi auzit în noapte. Căpetenie a 
celei mai mari cete era Butes, alături de el mergea 
Rastrix cu ceata sa şi flăcăii ce-l însoțeau pe Dicomes. 
Ajunşi în marginea pădurii, la lumina flăcărilor 
înconjurară satul şi la un strigăt de huhurez ce făcu 
roată repetat de mai multe ori de la ceată la ceată, 
dacii dădură năvală. Dicomes nu se aşteptase la o 
luptă prea grea, văzuse prea puţină mişcare pe uliţa 
satului şi printre casele pe care le mistuiau pirjolul. 
Cînd cetele se strinseseră în partea de jos, la ieşirea 
din sat, nu aduseră cu ele decit cîţiva astingi şi mai 
mult de o duzină de daci sloboziţi de la carele cu două 
roţi ale năvălitorilor, încărcate cu prăzi, pe care cei 
luaţi robi trebuiau să le tragă sau să le împingă. De la 
cei prinşi, Dicomes nu putu să scoată nimic, fie că nu 
înțelegeau vorbele dacilor, fie că nu voiau să trădeze 
locul unde se găsea hoarda lor, şi toţi îşi dădură 
sfîrşitul sub înţepăturile de cuţit al flăcăilor din ceata 
lui Dicomes. Nici dacii care fuseseră sloboziţi nu 
cunoşteau locul unde se oprise hoarda ce jefuise satul, 
ştiau numai încotro plecase cu tot ce prădase. Cu 


multa grijă, Dicomes îşi împărţi cetele, unele pe drumul 
îngust ce cobora domol, iar altele de o parte şi de alta 
a văii, trimise înainte iscoade şi porni mai departe. 
Merse în linişte multă vreme, urmînd strigătele scurte 
de huhurezi, ce făceau să răsune valea la răstimpuri, 
prin care iscoadele vesteau că nu întîlnesc nimic în 
cale. Începuse să se lumineze cerul spre răsărit cînd 
iscoada ce înainta pe sus prin pădure, aproape de 
creastă, pe partea stingă a drumului, slobozi strigăte 
prelungi. Erau semnale de oprire. Dicomes lăsă lui 
Buces grija cetelor cu care înainta pe drum şi se grăbi 
într-acolo. De sus, printre virfurile fagilor, zări departe 
în vale, într-o poiană largă, nenumărate focuri. Citva 
timp stătu pe loc, nehotărit. Cu toate că după spusele 
dacilor pe care îi scăpase din satul pirjolit, tabăra 
hoardei trebuia să se găsească undeva prin apropiere, 
îşi făcuse loc în sufletul sau şi o umbră de teamă: nu 
cumva acolo se oprise una din centuriile romane 
plecată să urmărească vreo hoardă? Dacă ei, dacii, 
porniţi să-i alunge pe astingi, ar fi năvălit asupra ei, 
dădeau procuratorului cea mai limpede dovadă — şi 
aşa destul de convins — că era vorba de răscoală, şi s- 
ar fi găsit prinşi şi loviți în egală măsură de romani şi 
de astingi. Încă de cu seară Butes îi spusese să fie cu 
ochii în patru, să nu săvirşească o astfel de greşeală, 
prin care i-ar fi pierdut pe dacii adunaţi în cetele lor. In 
liniştea nopţii răsună alt strigăt de huhurez dinspre 
drum. Butes îl chemă degrabă. Pe partea cealaltă a 
povirnişului fuseseră găsiţi, ascunşi într-o scobitură de 
sub o stîncă, doi daci cu femeile şi copii lor. Intreaga 
ceată ar fi trecut fără să-i descopere, căci ascunză- 
toarea fusese bine astupară cu frunziş de fag, dacă în 
clipa aceea nu s-ar fi auzit scîncetul unui copil. 
Dicomes află de la ei că în poiana din vale îşi avea 


tabăra hoarda care arsese satul, acolo îşi stringea 
prăzile luate prin jefuirea aşezărilor din lungul văii. Se 
gîndi să pregătească atacul. Toate cetele trecură pe 
povîrnişul din partea stingă a drumului şi se opriră într- 
un loc potrivit, de unde putea să urmărească orice 
mişcare în tabăra hoardei. In lumina slabă a dimineţii 
se zăreau, pierzindu-se departe în ceaţă, dealurile în 
văluri te îmbrăcate de păduri. Dicomes, Butes şi 
Rastrix îşi dădeau seama că aveau în faţă numai una 
dintre cetele astingilor năvălitori şi că grosul lor trebuia 
să se găsească undeva spre castrul Pons Novus, unde 
romanii încă mai rezistau — după cum spuseseră cei 
doi daci găsiţi ascunşi sub stîncă. De la unul dintre 
dacii sloboziţi din satul pirjolit, aflară că după dealul ce 
se lăsa spre dreapta dincolo de tabăra hoardei era alt 
sat la care astingii încă nu ajunseseră. Luară în grabă 
hotărîrea sa taie drumul şi să lovească cetele ce vor 
pleca după jaf. 

Soarele nu se înălţase prea mult deasupra 
dealurilor cînd cea dintii ceată de năvălitori părăsi 
tabăra. Dicomesc o urmări de departe, mergind pe sus 
prin pădure, iar cînd socoti că lupta nu mai putea fi 
auzită de cei rămaşi în tabără, sări asupra astigilor şi-i 
nimici fulgerător. Nici unul nu apucă să scape. Se 
întoarse apoi tot prin pădure spre tabăra duşmană. 
Întîlni a doua ceată, pe care o nimici tot atît de 
fulgerător. La o cotitură a drumului, aproape de tabără, 
aşteptă pe a treia şi o zdrobi ca şi pe celelalte două. 
Hotăriră să dea lovitura asupra taberei. Lupta se 
dovedi scurtă, dar aprigă, pieriră mulţi astingi, însă 
căzură şi dintre daci. Pe cei prinşi îi legară şi îi dădură 
în grija celor eliberaţi şi scăpaţi de robie. Chiotele 
dacilor sloboziţi răsunară pînă departe peste văi şi 
peste dealuri şi nu venise încă vremea prînzului cînd 


din toate părţile începură să se ivească de prin păduri 
dacii ce se ascunseseră îngroziţi din calea hoardei 
năvălitoare. După ce opri cetele pentru o scurtă 
odihna, Dicomes plecă mai departe, însoţit de mulţi 
dintre dacii eliberaţi şi din cei care stătuseră ascunși 
prin păduri. Pînă spre seară mai întîlni citeva cete 
răzlețe de astingi, pe care le nimici cu uşurinţă. 
Numărul dacilor ce-l urmau se mări şi mai mult. De la 
noii veniţi Dicomes află că centuriile romane nu se 
găseau prea departe şi că între ele şi castrul Pons 
Novus se oprise grosul hoardelor de astingi. 

În numai cîteva zile, Butes se schimbase cu totul 
faţă de Dicomes. Vedea în el nu numai un tînăr viteaz, 
gata să se arunce în luptă cu preţul vieţii, ci şi 
căpetenia care, pe lingă vitejie, avea darul de a 
conduce cetele la luptă, de a da lovituri la momentul 
potrivit, alegind locul unde duşmanul era mai slab. 
Luptînd alături de Dicomes, fostul taraboste trăia clipe 
de vie însufleţire şi de adîncă întristare: însufleţire, 
cînd vedea cum erau nimiciţi năvălitorii şi apăraţi dacii, 
şi întristare, la aducerile aminte a celor trăite în 
răscoala cea mare a dacilor şi sclavilor. In clipele de 
adincă întristare, fostul taraboste mergea cu gindul 
departe, visa la ziua cînd dacii vor alunga legiunile 
imperiului şi vor aclama pe urmaşul lui Sarmis ca rege. 
Spre deosebire de el, în sufletul lui Dicomes nu aveau 
loc atitea frămintări, el era stăpînit doar de hotărîrea 
de a alunga grabnic hoardele astingilor, ca dacii 
pribegi să se întoarcă la vetrele lor, dornic să plece cît 
mai degrabă spre Marodava, unde îl împingea dorul de 
Sarmida. O durere mută tulbura sufletul lui Decibalos: 
era mindru de vitejia tinărului care în curînd avea să fie 
soţul fiicei sale, însă era mîhnit că fata ajungea soţia 
unui sclav căutat de gărzi. Dar atît timp cit toţi erau la 


un loc şi sănătoşi, Decibalos nu voia să se gindească 
mai departe, lăsa totul în voia zeilor, punîndu-şi 
speranţa în prietenia dintre fostul taraboste şi 
procurator. 

In faptul înserării, Dicomes opri cetele în pădure 
pentru odihnă, iar el şi flăcăii cu care dăduse loviturile 
cele mai grele prin părţile Sarmizegetusei coboriră spre 
drumul ce venea dinspre Porolissum şi mergea pînă la 
castrul Pons Novus. Il luă cu el şi pe Letorius. Ca libert, 
Letorius putea să meargă oriunde. Nu-i spuse lui Butes 
ce avea de gind să facă, nici nu ştia ce-i va fi cu 
putinţă, se aştepta la orice neprevăzut, de aceea lăsă 
fostului taraboste conducerea cetelor şi libertatea de a 
porni orice lovitură dacă se ivea ocazia sau dacă ei nu 
se mai înapoiau. Ajuns în apropierea drumului, se 
ascunse într-un desiş şi aşteptă. După cîtva timp auzi 
ropote de cai dinspre Porolissum. Letorius sări în 
mijlocul drumului şi în lumina slabă a amurgului făcu 
semn de oprire. Era un curier cu o gardă de legionari, 
plecat la centuriile pe care tribunul Flavius Severus le 
trimisese să-i alunge pe astingi şi să despresoare 
centuria din castrul Pons Novus. 

— Cine eşti şi pentru ce ne opreşti? strigă curierul, 
tră-gîndu-şi spada. 

— Un cetăţean al imperiului, ca şi tine, răspunse 
Letorius. Dacă vrei să duci o veste bună centurionilor, 
aşteaptă numai puţin. 

Letorius se duse spre desiş şi îi spuse lui Dicomes. 
Acesta ieşi în drum şi se apropie de curier. Romanul, 
de teamă, strînse friul calului şi se trase cîțiva paşi 
înapoi. 

— Să nu te apropii că te...! 

— Decurioane, începu Dicomes cu voce potolită, 
cred că nu mă înşală amurgul, văd că eşti decurion, 


vreau să vorbesc cu unul din centurionii care comandă 
centuriile la care ai pornit. Rugămintea mea e să le 
spui numai atit: un dac, Dicomes, care poate să vă 
ajute să zdrobiţi şi să alungaţi hoardele astingilor, 
eliberînd totodată şi castrul Pons Novus, vă aşteaptă să 
vă vorbească. Şi, ca să se încreadă mai mult, să le mai 
spui că cetele mele de daci sînt mai puternice decit 
cele două centurii la un loc. Aştept aici pe unul dintre 
centurioni, sau şi pe amîndoi de vor vroi, pînă la 
cîntatul cocoşilor de miezul nopţii şi, dacă nu va veni 
nici unul, înseamnă că nu vor să primească ajutorul 
nostru, al dacilor. Toţi zeii cu tine, decurioane! îl salută 
Dicomes, dindu-se la o parte din drum, şi curierul porni 
în galop mai departe, urmat de garda ce-l însoțea. 
Dicomes aşteptă pînă la răstimpul pe care îl 
spusese şi, cum nici un centurion sau trimis de-al lor 
nu se arătă, plecă mai departe cu ceata sa în lungul 
drumului. Tîrziu, văzînd că nu se mişcă nimic, făcu un 
ocol mare şi se întoarse la Butes. Sperase ca, 
întîlnindu-se cu unul din centurioni, să afle mai repede 
atit locul unde romanii se opriseră — şi nu se îndoia că 
ei se strîinseseră într-un cîmp provizoriu, organizat, cu 
toate măsurile de siguranţă ale unei cohorte sau 
legiuni — cît şi partea în care se găsea grosul 
hoardelor de astingi. Işi dădea seama că fiecare clipă 
era prețioasă, ştia că trebuie să se grăbească însă nu 
voia nici să cadă în vreo cursă pe care astingii ar fi 
putut să i-o întindă şi să piardă vieţile multor daci din 
cetele care îl urmau, de aceea încă înainte de 
revărsatul zorilor îşi trimise iscoadele mult înainte, 
răsfirate la mare depărtare unele de altele, toate 
îndreptindu-se spre castrul Pons Novus. Le urmă şi el, 
ţinînd legătura strînsă cu căpeteniile celorlalte cete ce 
înaintau  împrăştiate prin pădure. Tăiase de-a 


curmezişul mai multe văi înguste şi trecuse peste 
cîteva înălţimi mărunte, cînd în faţă se contura coama 
unui deal înalt, cu copaci rari şi stufoşi. Soarele se 
ridicase la cîteva sulițe pe cer şi bruma pierise. Una din 
iscoade îi aduse vestea că drumul cotea şi se îndepărta 
mult, apoi începea să urce cu ocoluri largi. Trimise 
cuvint cetelor ca fiecare să aleagă locurile cele mai 
ferite, apoi să caute să urce cît mai repede cu putinţă 
pînă pe coama dealului şi acolo să se oprească. Erau 
aproape sus cînd din mai multe părţi răsunară strigăte 
scurte de huhurez. Toate cetele se opriră. Dicomes 
pleca în fugă însoţit de iscoada care îi adusese vestea. 
Din partea cealaltă a dealului se auzeau zgomote, 
strigăte şi urlete surde, amestecate cu sunete de 
trompete. Ajuns pe culme, căută un loc de unde putea 
să vadă mai bine toată valea şi dintr-o privire înţelese 
tot ce se petrecea: astingii atacaseră fulgerător cîmpul 
celor două centurii romane şi, cu toată opunerea 
înverşunată ce întimpinaseră, pătrunseseră înăuntru. 
Spre a evita un dezastru, legionarii ieşiseră din cîmp 
căutînd să se regrupeze şi să se aşeze în linii de luptă, 
pentru a putea să oprească năvala astingilor. Dicomes 
socoti că nu trebuia pierdut un astfel de moment 
prielnic. Işi adună repede cetele şi cobori în fugă 
povirnişul, gindind să urmărească desfăşurarea luptei 
de la marginea pădurii. Ajunsese aproape de locul 
bătăliei cînd din susul văii alte hoarde de astingi 
năvăliră în strigăte şi chiote, căutînd să-i lovească pe 
romani din spate. La această întorsătură Dicomes nu 
se aşteptase. Hoardele acestea puteau să i-o ia înainte, 
iar romanii înăbuşiţi de numărul mare al năvălitorilor. 
Cu o hotărtîre neşovăitoare, Dicomes dădu semnalul de 
atac. Pădurea începu să vuiască de chiotele de luptă 
ale dacilor. Săgeţile lor secerau hoardele lovite fără 


veste dintr-o parte. Unii astingi se opreau, neînţelegind 
ce se petrecea, alţii continuau năvala. Aşa cum fusese 
ordinul lui Dicomes, cetele de daci dădură lovitura 
strins grupate şi rupseră în două şirul năvălitorilor. 
Lupta se încinse cu furie. Dacii din ceata lui Rastrix şi 
cetele celor din Marodava se întrecură în lovituri de 
moarte date mai ales cu bărzile şi cu topoarele. 
Romanii văzură că cineva le sărise în ajutor şi înteţiră 
lupta. Cînd şi ultimele cete de daci ieşiră din pădure şi 
se avintară după celelalte, astingii erau cu totul 
copleşiţi şi căutau să fugă îngroziţi, găsind scăpare în 
pădurea ce străjuia valea. Dar nici romanii şi nici dacii 
nu înțelegeau urletele lor, dintr-o dată schimbate, care 
nu erau altceva decit strigăte de retragere şi de fugă. 
Cu toate încercările lor de scăpare, mulţi căzură prinşi 
între rîndurile legionarilor şi cetele dacilor. Nimicirea 
lor a fost fulgerătoare. Soarele nu mai urcase cu mai 
mult de două sulițe pe cer cînd, luptind şi înaintînd, 
dacii se văzură faţă-n faţă cu romanii. Grosul hoardelor 
năvălitoare de astingi fusese zdrobit, iar cei scăpaţi din 
luptă nu mai aveau altă scăpare decit să fugă îngroziţi 
dincolo de hotarele imperiului, în ţinuturile sălbatice de 
unde veniseră. Toţi se întrecuseră în luptă, lovind cu 
sete în duşmani. Dicomes îşi purtase cetele acolo unde 
astingii erau mai puternici şi pericolul mai mare, Butes 
se arătase un neîntrecut luptător, retrăise clipe ca în 
bătăliile mari pe care dacii şi sclavii răsculați le 
dăduseră cu legiunile, Sagades, Gruno şi Sagitulp 
dovediseră că mai ştiau să arunce bine bărzile şi să 
mînuiasca măciucile cu multă agerime, iar Rastrix, a 
cărui ură pe astingi era şi mai puternică, se avintase în 
mijlocul unei hoarde, îi căutase căpetenia şi îi zburase 
capul cu o lovitura de topor. Dar cruzimea războiului 
este neiertătoare, iar vitejia nu e ocolită de moarte. Pe 


cîmpul de luptă se vedeau împrăştiate trupurile celor 
căzuţi: astingi, romani şi daci. Nu fusese o bătălie 
mare, doar citeva sute de oameni se înfruntaseră, însă 
ciocnirile lor se dovediseră crincene şi fulgerătoare. 

Rămaseră pe plai romanii şi dacii. Intre ei nu mai 
era nici depărtare şi nici ură, îi înfrăţise lupta împotriva 
aceluiaşi năvălitor. 

Urcaţi pe o movilă, de o parte Dicomes şi Butes, iar 
de cealaltă cei doi centurioni ce comandau centuriile 
se salutara cu respect. În spatele centurionilor, 
trompetiştii sunară victoria. 

— Tu eşti acel Dicomes care ne-a trimis aseară 
vorbă prin curier să mergem să-l întîlnim? întrebă unul 
din centurioni, cercetîndu-l atent pe Butes. 

Fostul taraboste se trase un pas mai la o pare şi, 
arătîndu-l pe Dicomes, rosti: 

— El este, tot ce s-a făcut a fost pornit de el! 

— Dar noi am fost vestiți de tribun şi de procurator 
că dacii s-au revoltat şi au pornit să se alăture 
hoardelor de astingi, împotriva romanilor?!... se miră 
celălalt centurion. 

— Noi ne-am ridicat să-i salvăm pe fraţii noştri 
loviți şi jefuiţi, care au ajuns să pribegească, părăsindu- 
şi casele pirjolite de hoardele năvălitoare, răspunse 
Dicomes cu multă linişte, şi, dacă prin fapta noastră 
am venit şi în ajutorul romanilor, e o dovadă că n-am 
nutrit nici un fel de gînd rău împotriva celor trimişi aici 
de Roma! 

Centurionii se priviră îndelung, impresionați de 
cuvintele dacului. Cel care vorbise primul văzu sînge 
pe pumnul stîng al lui Butes, curgînd în şuviţe subţiri. 

— Te eşti rănit, dacule, trebuie să-ţi dăm ajutor! 
sări el, arătîindu-se îngrijorat. 

Butes zîmbi şi îi făcu semn să se liniştească: 


— Noi, dacii, ne îngrijim singuri; mulţi de-ai noştri 
au sfîrşit lupta cu răni şi mai grele, dar ei nu simt 
durerile, căci sufletele lor dogoresc de mulţumirea că 
au putut să-şi ajute fraţii năpăstuiţi de soartă! 

—  Centurionilor, striga Dicomes rizînd, sîntem 
căpeteniile a două oşti care au luptat împotriva 
hoardelor duşmane, eu zic că nu e timp de vorba, 
trebuie să pornim pe urmele lor şi să nu le dăm răgaz 
să fugă cu ceea ce au jefuit! 

— Şi să despresurăm castrul Pons Novus, adăugă 
celălalt centurion. 

— Să facem şi asta, întări Dicomes, dacă nu vor 
apuca ei să se despresoare pînă ajungem noi acolo. 

Era pentru prima oară de cînd Dacia fusese 
subjugată de Roma, cînd se puteau vedea romanii şi 
dacii pornind împreună la luptă, pentru a alunga în 
afara hotarului hoardele năvălitoare. Dar pe lingă cele 
două centurii, tribunul, Flavius Severus trimisese şi 
gladiatorii să lupte împotriva astingilor şi a dacilor 
revoltați, lucru pe care Dicomes nu-l luă în seamă. 
Gladiatorii lui Verus recunoscură pe Gemellinus, aşa 
îmbrăcat ca ceilalţi daci porniţi să lupte, şi trimiseră 
vorbă lanistului la Porolissum. In zilele care urmară, 
romanii şi dacii despresurară castrul Pons Novus, 
prinseră şi zdrobiră celelalte hoarde de astingi care 
mai rătăceau prin văi şi sate, sloboziră pe cei luaţi în 
robie şi luară înapoi toate prăzile. Rastrix îşi salvă tatăl 
şi fratele — cu întreaga lui familie — numai după ce 
trecu granita spre miazănoapte şi urmări cu 
îndărătnicie şi dirzenie o ceată de astingi care apucase 
să fugă. 

Luptele date alături de centuriile romane pentru 
înfrîngerea şi alungarea astingilor, aduseră linişte şi 
speranţă în sufletul lui Butes. Îl vedea pe Dicomes 


liber. Luase hotărîrea să meargă la procurator şi să-i 
ceară libertatea  gladiatorului fugar.  Decibalos 
nădăjduia să-şi vadă fiica soţie de om liber. Insă, la 
înapoierea spre Porolissum, o garda de legionari 
însoţită de lanistul Verus l-au prins pe Gemellinus şi |- 
au dus legat la şcoala de gladiatori. In acel moment, 
Rastrix fusese gata să atace garda cu ceata sa, să-l 
lovească pe lanist, să-l dezlege pe Dicomes şi să fugă, 
însă se izbise de opunerea dirză şi mustrătoare a lui 
Butes.. 


4 


Vestea celor petrecute în luptele cu hoardele 
astingilor căzuse ca un trăznet la Porolissum. La 
început, nici tribunului şi nici procuratorului nu le 
venise să creadă că dacii săriseră în ajutorul celor două 
centurii şi le scăpaseră de la nimicire. Totul se lămurise 
numai cînd un curier adusese raportul scris al celor doi 
centurioni, care recunoşteau că cetele de daci ale lui 
Dicomes le fuseseră de mare ajutor. Citeva zile 
procuratorul fusese foarte tulburat: răscolit de 
mulţumire că hoardele năvălitoare fuseseră alungate şi 
mîhnit pentru că se îndoise atit de mult, în acele clipe 
grele, de buna-credinţă a dacilor, şi mai ales de a lui 
Butes. La Porolissum şi la castrele de graniţă revenise 
liniştea. 

Era pe la vremea prînzului, procuratorul stătea la 
masa lui de lucru din praetoriu, cînd contubernalul 
raportă că dacul Butes cere să fie primit. Sări de pe 
scaun şi privirea i se aprinse. Şi el se gîndise ca spre 
seară să se repeadă pînă la Marodava; îl neliniştise 
faptul că dacul încă nu se arătase după toate cele 
petrecute. 


— Rog zeii să-ţi dea sănătate, Plautius Priscus! 
Salută Butes, apropiindu-se de masa lui. 

— Sănătate şi ţie, taraboste! strigă înveselit 
procuratorul, îmbrăţişindu-l cu multă căldură. Să mă 
pedepsească zeii, pentru că am putut să mă îndoiesc 
atit de mult de tine! Să ştii, taraboste, dacă te 
prindeam în seara aceea, cînd aţi trecut cu cetele pe 
lîngă Porolissum, te-aş fi... 

— Răstignit! îl completă Butes rîzînd. Ştii, la noi, la 
daci, e o vorbă, Plautius Priscus: „Prietenul adevărat la 
nevoie se cunoaşte”. 

— Pe toţi zeii, taraboste, ţi-ai dovedit prietenia. 

— Eu, poate că da, Plautius Priscus, dar din partea 
ta mai aştept acum... 

— Dar ce, s-a mai întîmplat ceva? Nu te-am 
întrebat, unde e acel tînăr, Dicomes, viteazul luptător? 

Plautius Priscus îi făcu semn să se aşeze. De 
dimineaţă dăduse ordin să-l aducă pe gladiatorul fugar. 

— Stai..., stai taraboste Burio! De mult am văzut în 
tine nu un dac oarecare, ci o căpetenie, şi de mult am 
căutat să aflu cine este şi ce a fost în trecut cel care 
acum poarta numele de Butes, dar n-a fost uşor, de la 
voi, dacii, nu se poate scoate nimic. La sărbătoarea 
voastră a coroanei, de acum doi ani, am fost şi eu 
acolo îmbrăcat ca un colon oarecare; nu m-a recunscut 
nimeni. Atunci am auzit două fete vorbind în şoaptă şi 
rostind cuvîntul „tarabostele”. Pînă alaltăieri nu ţi-am 
ştiut adevăratul nume. După ce am primit vestea că 
voi aţi sărit în ajutorul centuriilor noastre, copleşit de 
dragoste pentru voi şi mulţumit că nu mă înşelasem în 
încrederea ce ţi-o arătasem, am plecat pînă spre 
amfiteatru, cautînd să-mi mai potolesc tulburarea. In 
drum am întîlnit o bătrină dacă şi în clipa aceea m-a 
fulgerat gîndul: Ce ar fi să încerc dragostea acestei 


bătrine pentru cel care le-a fost  taraboste? 
Contubernalul meu cunoaşte bine limba voastră. A 
întrebat-o pe bătrină mai întîi dacă este din Marodava, 
apoi i-a spus, prefăcîndu-se îndurerat, aşa cum îl 
învăţasem eu: „A murit în luptă Butes al vostru, 
bătrînico!...” Bătrină a rămas împietrită şi ochii i s-au 
înecat de lacrimi. „L-a luat Marele zeu şi pe tarabostele 
Burio!” a murmurat ca plîngînd şi a pornit mai departe 
frintă de durere. După ce ţi-am aflat, numele, m-am 
înapoiat la praetoriu, am cerut calul şi am apucat-o în 
galop spre Marodava. Ştiam că moşia şi cetatea 
Marodava fuseseră ale celor din neamul Burio. Am 
umblat pe sus pe la villa, am văzut hruba din care tu ai 
scos armele şi-am rămas mult timp acolo într-o 
nehotărire ce mă chinuia. Seara, cînd m-am întors la 
Porolissum eram cu sufletul liniştit, luasem o hotărîre 
care se potriveşte pe măsura ta de om întreg, deschis 
şi cinstit, aşa cum te-ai arătat întotdeauna. 

— Plautius Priscus, pentru ce nu vrei să-mi laşi 
liniştea? murmură tarabostele. Te-ai gîndit poate să 
spui legatului de la Potaissa sau guvernatorului de la 
Ulpia Traiana Sarmizegetusa că la Marodava ai 
descoperit un taraboste ascuns sub... 

Procuratorul nu-l mai lăsă să sfirşească tot ce voia 
săi spună: 

— Nu, taraboste Burio, hotarirea mea este alta: din 
clipa asta tarabostele Burio a redevenit stăpînul moşiei 
Marodava; ferma şi villa care au fost ale lui Decimus 
Silvanus sînt acum ale tale! 

— Dar, Plautius Priscus, eu nu vreau să... 

— Să mă superi, asta ai vrut să zici, bunule 
taraboste. Acum trebuie să-ţi spun totul pînă la capăt. 
Eşti stăpinul fermei Marodava, dar nu ştii care îţi este 
numele cel nou. M-am gindit să iei numele de Licinius 


Carus Butes, pe care tabularul îl va trece pe scurt: B. 
Licinius Carus. Cînd la Roma cineva se va întreba cine 
e stăpînul Marodavei, numele B Licinius Carus va suna 
întocmai ca al unui patrician-roman şi nimeni nu va 
bănui nimic. 

Butes se ridică în picioare. Era tot numai 
frămîntare. 

— Îmi laşi un timp de gîndire, Plautius Priscus? În 
clipa asta, primind tot ce mi-ai dat, moşia şi numele, 
mă simt ca un trădător care îşi vinde neamul!... 

În momentul cînd pronunţă ultimele cuvinte, 
contubernalul se ivi în uşă şi-l lăsă să intre pe Dicomes. 
Procuratorul tresări. Tinereţea, vioiciunea ŞI 
frumuseţea lui Dicomes îl impresionară atit de mult, 
încît un timp îl privi încurcat. 

— Ai în faţă, Plautius Priscus, pe gladiatorul 
Gemellinus şi pe dacul luptător Dicomes, spuse 
tarabostele, uitîind de cuvintele pe care le rostise 
înainte, prins de gindul că în acel moment era în joc 
viaţa şi libertatea lui Dicomes. 

După ce îşi trecu de mai multe ori privirea de la 
unul la altul, Dicomes începu să vorbească, mai înainte 
ca procuratorul să spună ceva. 

— Da, eu sînt Dicomes, şi dacă preţul eliberării 
mele îl face pe bunul Butes să se simtă ca un trădător 
care îşi vinde neamul, nu primesc libertatea cu un 
astfel de preţ! 

— Stai, viteazule, te arăţi gata de sacrificiu ca 
oricare tînăr inimos; vorbeam cu tarabostele Burio 
despre altceva. Aşadar, te-ai pus în fruntea cetelor de 
daci şi te-ai revoltat?!... Pe taraboste l-am pedepsit 
într-un fel, iar pentru tine am luat altă hotărire, dar mai 
întîi să-mi răspunzi la o întrebare: Pentru ce îşi pusese 
viaţa în joc Decibalos să te cumpere? 


— Pentru că eram dac şi voia să fiu liber! 

— Numai pentru atît? rise procuratorul. Pedeapsa 
ce-ţi dau este asta: sclavul Gemellinus este liber numai 
dacă ia de soţie pe fiica lui Decibalos! 

— Pentru eliberare, rog zeii să-ţi dea sănătate, rosti 
tulburat Dicomes, cît despre Sarmida, ea va fi soţia 
mea chiar de s-ar împotrivi toate duhurile negre ale 
infernului! 

Procuratorul se retrase de lingă masă şi luă o 
ţinută solemnă: 

— În numele împăratului, vă aduc mulţumiri pentru 
vitejia şi devotamentul vostru! Voi aţi dovedit şi aţi 
făcut începutul: romanii şi dacii pot să lupte şi să 
trăiască  înfrăţiţi! Ca recunoştinţă, primiţi unul, 
libertatea, iar celălalt, ferma de la Marodava. Din tot ce 
v-am spus mai înainte, nu mai schimb nici un cuvînt! 

Ridică apoi clopoţelul, spuse contubernalului să 
aducă vinul cel mai bun şi se apropie din nou de ei. 

— Aşadar s-au lămurit multe, continuă el 
satisfăcut, acum ştiu tot ce a fost cu Gemellinus şi de 
ce dacii se străduiau să-l elibereze, am aflat cine este 
Butes şi altele, doar un lucru a rămas nedezlegat; ce 
legătură a fost între moartea lui Decimus Silvanus şi 
revenirea fetei lui Decibalos acasă? Fata nu putea să 
fie adusă decit de tine, Dicomes, şi totul s-a petrecut în 
aceeaşi noapte... 

Butes privi spre Dicomes. El ar fi spus 
procuratorului adevărul, însă se temea să nu facă 
vreun rău tînărului şi celor din ceata lui. Dar Dicomes 
nu-l lăsă să se mai frămiînte: 

— Plautius Priscus, îţi vorbeşte acum un dac liber, 
care a dovedit că ştie să lupte, dar să se şi răzbune. Eu 
am pus la cale lovirea lui Decimus Silvanus, aflasem că 
răpise şi ţinea ascunsă pe Sarmida! 


Teama pentru viaţa lui Dicomes îl făcu pe Butes să- 
i sară în ajutor. 

— Mă pun chezăşie, Plautius Priscus, te încredinţez 
că pe Decimus Silvanus nu l-a omorit Dicomes, ci alt 
dac, unul care de mult se jurase să se răzbune pe 
acela care îi luase pămîntul. 

În sinea lui procuratorul se bucura de toate cele ce 
le auzea, îşi lua din grijă teama de noi lovituri. Il privi 
cu şi mai multă preţuire pe Dicomes. Se apropie de 
masă şi îi îndemnă să ridice cupele pe care de mult le 
adusese contubernalul. După ce sorbi de citeva ori, îşi 
dădu drumul gindurilor: 

— Mă bucur că am găsit în voi doi oameni de toată 
nădejdea şi că în acest colţ îndepărtat vom putea să 
avem linişte. E bine că mi-aţi spus adevărul, totul va 
rămîne ştiut numai de noi trei. Mă mai frămiîntă însă 
ceva, continua el, îmi spuneţi numai dacă vreţi şi dacă 
sînteţi convinşi de prietenia mea. Pentru ce l-au căutat 
şi l-au omorit dacii pe legatul Procilius? 

Butes păli. Nu se gindise că vor ajunge atit de 
departe cu destăinuirile. Văzu faţa împietrită a lui 
Dicomes şi se bucură. Totul depindea numai de 
hotarîrea lui. Un fior îl străbătu cînd îl auzi rostind 
tulburat, cu voce potolită: 

— De copil, de cînd am fost sclavul lui Procilius, mi- 
am jurat să nu am linişte pînă nu mă răzbun, pentru că 
prea mult a batjocorit numele tatălui meu. 

— Numele cui, al lui Sarmis? Atunci tu eşti copilul 
care... 

—Da, Plautius Priscus, eu sînt acel copil pe care 
împăratul Hadrian l-a dat ca sclav lui Procilius în 
amfiteatrul de la Ulpia Traiana Sarmizegetusa! Dar să 
nu mă înţelegi greşit, nu m-am răzbunat, pentru că l-a 
prins pe tata — aceea a fost fapta unui militar supus 


legilor războiului — ci fiindcă mai tirziu i-a batjocorit 
prea de multe ori faptele şi numele, au fost umiliri pe 
care eu, copil atunci, le-am auzit des în casa lui, şi 
sufletul mi-a rămas prea mult îndurerat şi prea plin de 
ură. Răzbunîndu-mă, mi-am făcut o sfintă datorie faţă 
de acela care i-a unit pe sclavi şi pe daci şi i-a purtat în 
lupta pentru libertate; pedepsind batjocura, mi-am 
uşurat sufletul şi, cînd voi pleca la zei, voi putea să 
stau deschis şi cu mîndrie în faţa tatălui meu! Acum, 
Plautius Priscus, ştii pe cine ai în faţă, poate că nu-i vei 
mai da libertatea sclavului Gemellinus... 

In sufletul procuratorului se porni o luptă grea: 
respectind legile imperiului şi pedepsind omorîrea lui 
Procilius, pierdea prietenia şi liniştea dacilor. Aici, în 
acest colţ îndepărtat al Daciei, se vedea singur în 
mijlocul lor, se vedea cu adevărat prins între astingi şi 
daci, într-un moment cînd Roma îndemna să se facă 
totul pentru a-i potoli. Cele petrecute la Marodava 
fuseseră o dovadă a solidarităţii şi dîrzeniei şi totodată 
un semn al dorinţei lor de a trăi în pace alături de 
romani. li admira pentru tenacitatea cu care căutaseră 
să-l ajute pe sclavul gladiator şi să păstreze ascuns 
numele celui pe care îl ştiau tarabostele lor. incetul cu 
încetul umbra de pe faţa lui se schimbă în lumină. li 
întrebă cu voce plină de sinceritate: 

— Vreţi să mă aveţi ca duşman şi nu ca prieten? 

— Eşti un om cu suflet de aur, Plautius Priscus îi 
răspunse Butes, nemaiputindu-se stăpiîni, uşurat de 
încordarea prin care trecuse. 

— Întocmai ca şi voi! Poate că zeii au vrut ca vieţile 
noastre să se întilnească. Eşti un dac liber, Dicomes, 
liber şi fericit, de aceea în clipa asta mă fulgeră gîndul 
ca numele tău întreg să fie Gemellinus Felix Dicomes, 


pe care tabularul îl va trece pe scurt D. Gemellinus 
Felix, un nou cetăţean al imperiului. 

De cite ori pleca sau venea de undeva, Butes nu 
pregeta să treacă pe la Canidia şi să-i spună fie ce 
avea de gind să facă, fie ce făcuse pe unde fusese. 
Întors de la Porolissum plin de mulţumire, după ce se 
despărţi de Dicomes în poarta lui Decibalos, nu intră în 
curtea sa, ci o ţinu drept la Canidia. Erau obişnuiţi să 
stea mult de vorbă împreună, mai ales în serile lungi 
de toamnă. Devreme se pornise un vînt rece şi cerul se 
acoperise cu nori cenuşii, prevestind apropierea iernii. 
În casa Canidiei era cald şi o lumină plăcută, pe care 
lampa cu ulei agăţată de tavan o împrăştia, umplind 
toată încăperea. Cum îl văzu intrînd, Canidia înţelese 
după faţa lui tot ce avea în suflet. Ajunsese să-l 
cunoscă bine pe omul în apropierea căruia trăise cea 
mai mare parte din viaţă. 

— Îl aşteptam pe larse, am pregătit pentru bătrîn 
un suman nou, mai gros, şi un pieptar călduros din 
blană de capră, îl primi ea, ieşindu-i înainte. Dar ce se 
petrece cu tine, arăţi tare tulburat, deşi pe faţa ta 
flutură o undă de fericire. Este acum Dicomes un dac 
liber? 

Butes pătrunse adînc cu privirea în ochii ei, cărora 
vîrsta şi durerea nu le stricase frumuseţea, limpezimea 
şi profunzimea, ochii pe care de multe ori în 
singurătatea lui îi dorise, dar nu cutezase să se 
gîindească mai departe. li răspunse rizînd: 

— Flăcăul nostru este liber, iar procuratorul i-a 
cerut, drept pedeapsă că s-a încumetat să pornească 
răscoala, să ia ca soţie pe Sarmida. 

Canidia zimbi bucuroasă, îl luă de mină şi-l trase să 
se aşeze pe scaun. 


— Stai, trebuie că eşti obosit. Şi Dicomes s-a 
revoltat din nou, continuă ea în glumă, i-a strigat 
procuratorului că n-o vrea pe fata barbarului 
Decibalos... 

—Aşa, Canidia, e bine că glumeşti. Pentru fericirea 
lor, mă simt şi eu fericit! Dar s-a mai întimplatceva 
astăzi! 

— Ceva care te-a întristat? 

— Mai mult m-a tulburat. Astăzi procuratorul mi-a 
spus pe nume: taraboste Burio... Şi dacă ar fi fost 
numai asta!... Mi-a dat înapoi moşia, cetatea şi... 

Înfiorată, Canidia îl privi cîteva clipe descumpănită, 
îl credea bolnav. Tot ce auzise socotea că nu fusese cu 
putinţă. 

—Te doare rana de la mînă? îl întrebă ea, neştiind 
ce să-i spună. Să-ţi desfac legătura şi să pun alta 
curată. El o cuprinse peste mijloc şi o strînse uşor la 
piept. 

— Canidia, ce bună eşti cu mine! îi spu el rîzînd. 
Vezi să te porţi cum se cuvine cu tarabostele! 

—Tu taraboste, eu fiică de senator... 

Afară se auzi poarta scîrţiind în ţiţinile de lemn, 
apoi cîteva bocănituri prin curte şi pe scară. 

— A venit bătrînul larse, şopti Canidia, îndreptîndu- 
se spre uşă. 

— Toţi zeii să vă aducă numai fericire la amindoi! 
le ură bătrînul drept salut după ce intră. M-ai chemat, 
zeiţă, şi am venit; cînd este vorba de tine, plec la drum 
şi în infern! Tu, bunule Butes, te-ai liniştit, acum s-au 
potolit toate. Decibalos era în poartă cu cineva, mi-a 
spus cu bucurie că flăcăul Dicomes este acum om în 
rîndul lumii. Zeiţă, să-mi spui ce am de făcut şi plec. 

Canidia se duse şi lua sumanul şi pieptarul de pe 
lăvicer. 


— Uite, bunule larse, ţi-am pregătit ceva pentru 
iarnă, îmbracă-te, să văd dacă îţi vin bine. 

Bătrînul se retrase într-un colţ, începu să-şi 
dezbrace fără grabă sagunul vechi, apoi îmbrăcă 
pieptarul şi peste el sumanul. Se simţea bine în 
pieptarul cu blană călduroasă şi în sumanul nou. 

— Dacă zeii au putere, aşa cum cred oamenii, 
izbucni bătrînul copleşit de recunoştinţă, atunci nu se 
poate să nu poarte grijă de sufletul tău şi să nu-ți 
aducă o nouă fericire! Aşa, uite-mă îmbrăcat şi ca un 
dac; dar am mai fost eu în straie dace, cînd m-a 
îmbrăcat buna Gumida. 

Butes stătuse tot timpul pe scaun şi îl privise pe 
bătrîn. În el se dădea o luptă, simţea nevoie să se 
destăinuie cuiva, să-şi descarce sufletul. După ce se 
îmbrăcă, bătrînul măsură încăperea în lung şi în lat cu 
mîinile vîrîte adînc în buzunarele sumanului, privind 
fudul pe lîngă el. Se aştepta ca Butes să spună ceva, 
dar el tăcea şi-l privea cu gindul rătăcit în alta parte. 
Văzindu-l aşa tăcut, se opri în faţa lui: 

— Bunule Butes, Canidia are sufletul de aur, ce aş 
putea să cer zeilor pentru ea? 

— Ai spus adineauri, batrine. 

— Dar parcă te frămiîntă ceva, mă priveşti nu ştiu 
cum... Te-am supărat cumva, bunule Butes? 

Butes se ridică de pe scaun şi oftă. Puse miinile pe 
umerii bătrînului şi îl împinse spre lăvicer. li făcu semn 
şi Canidiei să se aşeze. 

— la stai, bătrine! De mult n-am mai vorbit 
amindoi. Da, mă frămiîntă greu ceva şi nu ştiu ce 
hotărire să iau. 

Îi povesti tot ce se petrecuse la procurator şi, tot 
timpul,  asculindu-l, bătrînul clătinase din cap şi 
murmurase. 


— Toţi zeii se bucura, şi ne bucurăm şi noi pentru 
tot ce aţi primit de la procurator, dar nu văd ce te 
frămîntă? 

— l-am cerut procuratorului timp de gîndire, dacă 
primesc numele de roman pe care el vrea să-l iau! îi 
spuse întristat. Cel din urmă taraboste din neamul 
Burio să poarte de acum înainte numele de Licinius 
Carus!... continuă el cu miîhnire. Ce spui, bătrîne, 
schimbîndu-mi numele, nu mi-am trădat neamul? 

— Care neam? îl întrebă scurt bătrînul. 

— Poporul dac! N 

Bătrînul începu să rîdă. Il apucă şi-l strînse de braţ: 

— Tu nu vezi ce se petrece în jurul tău? Se 
amesteca într-una neamurile: romanii îşi iau femei 
dace; dacii, fiice de coloni; veteranii caută văduvele 
dace şi liberţii la fel... 

— Dar poporul dac n-o să piară! gemu Butes, 
frecîndu-şi apăsat fruntea cu palma. 

— Nici eu nu ţi-am spus asta. Dacii nu vor pieri, dar 
se vor contopi cu ceilalţi şi, peste ani şi ani, aici nu vor 
mai fi nici daci, nici romani şi nici alte neamuri, ci nişte 
oameni care vor şti numai că sînt născuţi în aceste 
lacuri şi că vorbesc aceeaşi limbă. 

— Să-mi pierd speranţa, bătrîne, să mă împac cu 
gîndul că dacii nu vor mai fi niciodată liberi şi că 
legiunile Romei nu vor mai fi niciodată alungate de 
aici? 

— Şi cui i-ar mai folosi? Alungind legiunile, nu 
poate fi izgonit şi poporul, aici toţi au cam început să 
fie una... 

Butes îşi prinsese capul între miini şi îl asculta 
nemişcat. Şi el le vorbise într-un fel asemănător 
dacilor, celor care îşi părăsiseră zeii şi numele numai 


să primească pămînt. Văzindu-l că nu se mişcă şi nu 
spune nimic, bătrînul continuă: 

—Te frămînţi mult, văd că sufletul îţi este chinuit. 
Să-ţi spun o poveste, poate că aşa mă vei înţelege mai 
bine: într-o cetate din Thessalia au trăit, se spune, 
două familii care se duşmăneau de moarte; una avea 
un flăcău şi alta o fată, amindoi frumoşi cum nu mai 
erau alţii. Dar zeii au făcut ca cei doi tineri să se 
îndrăgească şi, cum dragostea lor era fără speranţă, 
căci ura dintre neamurile lor era mai tare decit o 
stincă, din chinuita lor legătură fata a adus pe lume un 
copil. Al cui era copilul? Nopti de-a rîndul, pruncul era 
dus de o familie şi lăsat la poarta celeilalte. Însă asta 
n-a putut să dureze prea mult, căci s-a aflat în toată 
cetatea şi, de ruşinea lumii, cu toată duşmănia ce-i 
măcina, părinţii celor doi tineri au luat copilul şi au 
plecat la Delfi, să întrebe oracolul. Acolo zeii le-au spus 
să taie copilul în două şi fiecare să-şi ia partea sa. S-au 
privit ei, duşmanii, l-au privit şi pe copil şi nu s-au 
îndurat să facă ce le spusese oracolul. Au pornit înapoi 
spre cetatea lor. Pe drum au întîlnit un bătrîn, căruia i- 
au spus necazul ce-i chinuia. După ce i-a ascultat, 
bătrînul i-a privit, scărpinîndu-se în barbă, apoi rizînd 
le-a spus: „De ce vă chinuiţi sufletele? De cînd zeii l-au 
făcut pe om, copilul este unire; neamurile voastre s-au 
legat prin el pentru totdeauna!” Auzind vorbele 
bătrînului, sufletele celor doi bărbaţi ce se duşmăneau 
de moarte s-au înfiorat şi duhurile rele au ieşit din ei. 
Imbrăţişindu-se cu lacrimi în ochi, au luat copilul, şi 
ducîndu-se în cetatea lor, au înălţat celor doi tineri o 
casă mare şi frumoasă cum nu mai era alta. Tu eşti 
frămîntat de gîndul că primind să-ţi schimbi numele, ți- 
ai trăda neamul. Dar ce se petrece la Marodava, la 
Serdos, la Magnus, la Porolissum şi peste tot în Dacia? 


În nenumărate case găseşti un veteran trăind cu o 
dacă, un dac a cărui soţie este fiica unui colon, un 
militar care a luat fata unui dac, ori o văduvă de roman 
care şi-a luat ca bărbat un dac şi în toate aceste case 
se aud tot mai des strigătele vesele ale copiilor. Te 
întreb şi mă întreb, copiii acestor oameni ce sînt: daci, 
romani sau alt neam? Dacă voi, dacii, aţi alunga de aici 
legiunile Romei, n-aţi putea să rupeţi familiile atitor 
oameni şi să tăiaţi în două copiii care s-au născut din 
doi soţi de alt neam, cum nu i-au lăsat sufletul să taie 
copilul nici pe cei doi duşmani din poveste. Şi atunci, 
bunule Butes, pentru ce te întristezi că trebuie să iei un 
nume nou, cînd vezi că ceea ce se petrece aici este 
adînc şi de neschimbat? 

Butes îşi săltă capul şi-l privi pe bătrîn cu ochii 
înflăcăraţi de dragoste şi de mulţumire. 

— Ce suflet bun ai, bătrine, şi cît de înţelept şi de 
tare te-au făcut durerile vieţii! Ai fost chinuit de 
oameni şi îi iubeşti pe oameni! 

Bătrînul se ridică de pe laviţă, începu să ridă şi 
strigă: 

— Zeii să-i dea sănătate şi viaţă lungă lui Butes 
Licinius Carus, stăpînul Marodavei! 

Tăcu, faţa lui părea dăltuită. Se apropie de Canidia 
şi se opri înaintea ei. li vorbi cu voce potolită, plină de 
vibrații adinci: 

— Dacă zeiţa poate să ierte un bătrîn, aş mai vrea 
să vă spun citeva vorbe, care mă ard în suflet încă de 
cînd te-ai întors de la Roma... 

— Spune, bunule larse! îl îndemnă Canidia. 

— M-am gîndit de multe ori la voi... Mai sînteţi în 
puterea vieţii, trăiţi singuri, nu aveţi pe nimeni... vă 
aveţi numai pe voi... Îndemnul meu ar fi, şi zeii nu s-ar 


supăra, să rămiîneţi unul al altuia!... Să-l iertaţi pe 
bătrîn, dacă... 

După paloarea ce le acoperi feţele, bătrînul 
înţelese că atinsese o rană ce le chinuia sufletele. Se 
întoarse, luă sagunul vechi sub braţ şi ieşi fără să mai 
spună ceva. Ajuns în drum, îşi scoase naiul din sîn şi 
începu să cînte. 

Rămaşi singuri, Canidia şi Butes se priviră mult 
timp şi ochii le luceau înecaţi în lacrimi de fericire. 
Tîrziu ea se ridică de pe lăvicer, murmurînd: 

— Astăzi te-ai frămiîntat prea mult, îţi pregătesc 
ceva să măninci, apoi să te odihneşti. Cine poate să 
mai înţeleagă voia zeilor?... 

Într-o zi, spre seară, la Butes sosi un decurion 
care îi aduce un mesaj din partea procuratorului. 
Plautius Priscus îl vestea că peste două zile se va 
desfăşura un spectacol frumos în amfiteatrul din 
Porolissum şi îl ruga să ia parte cu un număr cît mai 
mare de daci. Spectacolul fusese pregătit îndelung de 
lanistul Verus. Procuratorul îl tot amiînase, întîi din 
cauza năvălirii hoardelor de astingi şi de îngrijorarea 
prin care trecuse, bănuind o răscoală a dacilor, apoi, 
pentru că aşteptase ca totul să se potolească la 
Marodava, dornic să vadă în tribune cît mai mulţi daci. 
Ceea ce făcuseră Dicomes şi Butes cu cetele lor, lovind 
hoardele de astingi şi sărind în ajutorul centuriilor 
romane împresurate, îl uimise chiar şi pe legatul 
comandant al legiunii de la Potaissa, care simţise, ca şi 
procuratorul, fiorii unui început de răscoală a dacilor. 
Sfirşitul neaşteptat al panicii prin care trecuse, sfîrșit 
pe care la început nici nu voise să-l creadă, îi 


descărcase sufletul de o povară grea, şi legatul 
trimisese un mesaj procuratorului, prin care îl 
îndemnase ca celor doi daci viteji să le satisfacă orice 
dorinţă, şi Plautius Priscus avusese mulţumirea că o 
făcuse din plin. 

La Marodava frămiîntările se potoliră, iar zilele de 
petrecere şi sărbătoare trecură. Fusese nuntă 
frumoasă sus la villa. Toată Marodava vuise cînd se 
aflase că tarabostele îşi primise înapoi moşia, că el şi 
Canidia deveneau soţi, iar fiica lui Decibalos îşi 
încredința viaţa viteazului Dicomes. Dar cea mai mare 
bucurie o avuseseră sclavii în ziua cînd noul stăpîn 
pusese să-l lege pe Ampliatus şi-l trimisese la muncă 
alături de ceilalţi. Ştia că actorele strinsese mulţi bani 
şi că, văzindu-l, s-ar fi răscumpărat, de aceea nu voise 
să-l scape din mînă sub nici o formă. Pe el îl oprise ca 
sclav chiar şi după ce dăduse libertatea la cea mai 
mare parte din cei care trudiseră şi suferiseră pentru 
Decimus Silvanus. El cu Canidia rămaseră jos în căsuţa 
ce avea interiorul ca al uneia romană, iar sus, în villa, 
acolo unde fusese cetatea, lăsase tinara pereche 
fericită, pe Sarmida şi Dicomes, dăruindu-i şi o mică 
parte din moşie. Aşa fusese dorinţa Canidiei. Restul se 
făcuse aşa cum de mult gîndise el, Butes: dăduse 
libertate sclavilor, le împărţise pămînt pe care să-şi 
întemeieze gospodării cei ce voiau să rămînă la 
Marodava, înapoiase dacilor ţarinile pe care le răpise 
Decimus Silvanus şi hotărise ca restul moşiei să fie 
lucrat în devălmăşie de toţi: daci şi sclavi de curînd 
eliberaţi, formînd o obşte de al cărei bun mers avea să 
se ocupe el şi Canidia. In Marodava toate se 
schimbară, însufleţirea luase locul deznădejdii, iar ura 
faţă de romani începu să se topească. 


De dimineaţă tribunele amfiteatrului se umplură de 
mulţimea venită de la mari depărtări şi, pentru prima 
oară, romani, coloni şi daci se aşezară amestecați, în 
locurile pe care fiecare le socotise mai bune şi după 
cum venise, mai devreme sau mai tîrziu. Procuratorul 
nu plecă spre amfiteatru decit după ce sosiră oaspeţii: 
Butes cu Canidia şi Dicomes cu Sarmida. li luă în 
tribună, alături de el şi de tribunul Flavius Severus, dar 
în jur orîndui să se aşeze de o parte centurioni şi 
funcţionari ai imperiului, iar de cealaltă dacii mai de 
vază din Marodava şi din satele pirjolite de astingi, a 
căror căpetenie era acum Rastrix, lingă care stătea o 
pereche nouă: fiica sa, Saminia şi Getio, feciorul lui 
Sagitulp, pe care dragostea îi legase cu atita putere, 
încît nici zeii n-ar fi putut să-i mai despartă. 

Spectacolul întrecu în frumuseţe tot ce se văzuse 
pînă atunci în acest amfiteatru şi, cu tot frigul aspru pe 
care razele slabe ale soarelui de sfîrşit de noiembrie 
nu-l mai putea învinge, mulţimea se înfierbîntă de 
mulţumire şi de veselie. Spectacolul începu printr-un 
joc în care gladiatori, îmbrăcaţi ca romani şi ca daci, 
arătară deplina înfrățire dintre cele două neamuri. 
Urmă o luptă bine pregătită de lanist: de o parte 
legionari şi luptători daci, iar de cealaltă o mică ceată 
de astingi. Lupta se desfăşura cu măiestrie şi astingii 
căzură unul cîte unul, loviți cînd de romani, cînd de 
daci. La sfîrşitul luptei, toţi cei căzuţi pe nisipul arenei, 
romani, daci şi astingi, săriră în picioare şi salutară 
mulţimea, o dată cu ceilalţi, semn că toată lupta fusese 
purtată de gladiatori anume pregătiţi. Mulțimea delira 
de plăcere cînd îşi dădu seama că nici unul dintre 
luptători nu căzuse lovit de moarte şi că totul fusese 
numai joc, în care se arătase unirea în luptă, a 
romanilor şi dacilor, în arenă se desfăşură după aceea 


şi o luptă adevărată, între astingi năvălitori prinşi, pe 
capetele cărora se puseseră căşti de andabaţi. Împinşi 
de furcile mastigoforilor, aceştia se bătură orbeşte, 
omorîindu-se între ei. Celor scăpaţi cu viaţă li se 
scoaseră căştile şi se dădu drumul lupilor înfometați 
care îi sfişiară în citeva clipe. 

Spectacolul se apropia de sfîrşit şi mulţimea 
aştepta nerăbdătoare să vadă ceea ce se zvonise că 
adusese nou lanistul, ceva care nu se mai văzuse la 
Porolissum. Cînd în arenă înaintară mai mulţi mimi, 
mulţimea îi privi nemulțumită, apoi pe măsură ce ei îşi 
arătară măiestria, tribunele răsunară de risete, de 
laude şi de voie bună. Cu vorbe meşteşugite şi fără 
prea mult ocol al ruşinii, mimii desfăşurară în faţa 
tribunelor întîmplări scurte, pe care mulţi le socotiră 
adevărate, din care ieşea batjocorit cînd un negustor, 
cînd un centurion, cînd un libert, iar învingatoarea era 
mai întotdeauna o femeie, ajutată de isteţimea sau de 
viclenia ei. Cînd după mimi se porni o luptă adevărată 
între doi gladiatori, procuratorul nu mai urmări 
spectacolul şi se întoarse spre Butes şi spre Dicomes. ÎI 
uimea destinderea pe care mulţumirea şi fericirea le 
aduseseră în puţine zile pe feţele lor. Schimbări tot atît 
de mari vedea şi la Canidia. 

— Trăim vremuri noi, după cum văd, începu el, s-a 
mutat veselia aici la Porolissum şi fericirea la 
Marodava... 

Butes surise şi i-o întoarse: 

— Vrei să spui că a venit, în sfîrşit, la Porolissum 
înţelegerea, iar la Marodava s-a întors liniştea. 

— Întotdeauna ai găsit răspunsul potrivit, Licinius 
Carus!, continuă procuratorul, numindu-l cu numele cel 
nou. Mi-ai cerut un răgaz şi-mi datorezi un răspuns, ai 
uitat? 


— N-am uitat, Plautius Priscus. Canidia ştie despre 
ce este vorba şi răspunsul ţi-l poate da tot ea. 

Canidia zimbi. Privirea ei era acum mai vie şi mai 
luminoasă, îi spuse: 

— Da, Plautius Priscus, acum vorbeşti cu Butes 
Licinius Carus, dar nu şi cu stăpiînul fermei Marodava... 

Procuratorul îl săgetă cu privirea. Işi aduse aminte: 

— Ce mi-aţi făcut acolo? Aţi dat drumul sclavilor, 
aţi împărţit pămînt... v-aţi amestecat... Aşadar, voi tot 
nişte răsculați aţi rămas?!... 

— Nişte răsculați care fac bine oamenilor! adăugă 
Dicomes. 

— Adică dacilor, întări procuratorul. 

— Şi sclavilor, continuă Dicomes şi... citeodată, 
imperiului!... 

— Vă iert, deşi n-ar trebui; m-am aşteptat să mă 
poftiţi la petrecerea voastră, la nunta voastră, la 
fericirea voastră... 

Butes nu-l lăsă să aştepte răspunsul: 

— Da, m-am gindit la asta, Plautius Priscus, însă 
am socotit că acolo unde se dădea libertate sclavilor şi 
unde se împărțea pămînt dacilor, şi celor care au 
devenit oameni liberi, n-ar fi fost bine ca tu să fii de 
faţă. 

— Din cele ce aţi făcut voi acolo, cine poate să 
prevadă ce va ieşi mai tîrziu?!... murmură procuratorul 
prins de gînduri. 

— Mai multă unire, mai multă omenie şi înţelegere! 
La Marodava s-a început o viaţă nouă! rosti Dicomes cu 
însufleţire. 

Procuratorul îl privi îndelung şi în gînd îi dădea 
dreptate. 


Se începuse o viaţa nouă, pe care o aduseseră 
îndrăzneala şi vitejia tinărului, ajutat de înţelepciunea 
celui mai vîrstnic. 

Îi cuprinse cu braţele peste umeri pe amîndoi şi le 
spuse cu multă preţuire: 

— Siînteţi doi oameni bravi, în care pot să am 
încredere deplină. Mă aştept la mult ajutor din partea 
voastră, vreau ca aici să fie linişte. Şi eu şi voi sîntem 
sub vremuri, nici eu nici voi nu putem să mai 
întoarcem cursul, prefacerilor pe care le trăim. Poate 
că şi voi gîndiţi acum că e mai bine să trăieşti la 
adăpostul puterii Romei, decit să stai în furtuna 
dezlănţuită de triburile barbare care năvălesc dinspre 
miază noapte şi răsărit. 


Sinaia, august 1966 — Bucureşti, aprilie 1967 

